
Întilnirea 


Lumina este încă cenuşie. Casele, pomii nu au căpătat 
culoare, par pete întunecate. Dinspre pădure se lasă aer tare şi 
rece. La porţile oraşului, străjile picotesc aşteptînd schimburile. 
Oamenii, ca şi ziua, sînt mahmuri acum, stau anevoie în 
picioare. Numai cu un brînci poţi culca la pămînt oşteanul cel 
mai încercat. Nimic nu tulbură liniştea fără cusur. Îţi asculţi şi 
gîndurile. Ca să nu cazi în braţele lui Morpheus stai şi te gîndeşti 
la cîte toate. lar dacă nu te gîndeşti la nimic, zăngăni din cînd în 
cînd spada, faci doi, trei paşi într-o parte, alţi doi-trei în cealaltă 
parte, îţi umpli pieptul cu aerul rece şi te uiţi în lungul drumului, 
doar vei zări şirul celor care vin să te schimbe. Toată noaptea ai 
stat cu ochii în patru, să nu se strecoare cineva pe lîngă tine, iar 
acum ai impresia că nimic nu se mai poate întîmpla: s-a făcut 
ziuă. Dar încă nu e. La vremea asta apar o/itores - grădinarii - şi 
gallinarii - vînzătorii de pasări - şi fructuarii - vînzătorii de fructe 
- şi vinarii - vînzătorii de vin - grăbindu-se să intre în oraş cu 
mărfurile. 

Căruţele lor încărcate nu au voie să circule decit noaptea. 
Cînd soarele ajunge să dea culoare lucrurilor, trebuie să fi ajuns 
în macellum, piaţa cu tarabele înşirate una după alta, la care 
fiecare îşi strigă marfa într-un vacarm asurzitor. Cînd s-a 
luminat, ei au de acum desfăşurate produsele cît mai la vedere, 
ca să-i ispitească pe cumpărători. Plecau cu noaptea-n cap 
de-acasă, pentru că mai pierdeau o groază de timp şi aici, la 
poarta oraşului, să plătească portarium. Această vamă, strinsă 
în folosul oraşului, e luată cu străşnicie de funcţionari mereu 
încruntaţi. E adevărat că, dacă eşti negustor cunoscut, te mai 
înţelegi cu ei şi închid ochii la o parte din mărfuri, lăsîndu-le 
nevămuite, dar atunci trebuie să ai grijă ca după ce treci de 
poartă, să-l tragi mai la o parte şi să-i laşi în palmă o parte din 
plata scutită. 


Ca să ajungă aici cînd lumina este încă tulbure, negustorii îşi 
încarcă marfa în căruţe înainte de miezul nopţii, înhamă catirii 
sau măgarii şi pornesc la drum cu sufletul îndoit, pînă cînd ajung 
în drum vicinal!, unde întîlnesc alţi negustori şi pornesc în grup 
spre Aquileia. 

Deşi duumvirul Pacuvius - magistratul - luase măsuri drastice 
pentru paza drumurilor, tot nu erai sigur că ajungi cu punga 
plină în oraş, dacă te încumetai să străbaţi pădurile de unul 
singur. Şi, de la cel mai apropiat vicus - sat - de unde cumpărau 
marfa, şi pînă în oraş, negustorii străbăteau adesea 10-15 mile?, 
prin păduri pline cu primejdii. De aceea, dacă nu se înțelegeau 
mai mulţi să străbată drumul împreună, veneau spre oraş ziua-n 
amiaza mare şi stăteau la porţi pînă se înnopta, cînd aveau voie 
să străbată oraşul cu căruțele încărcate. Astăzi însă se grăbeau 
să ajungă mai repede, pentru că se ţinea tîrgul de a noua zi - 
nundinae - şi muşteriii apăreau în zori. 

Pe drumul care ducea spre Aquileia, stăpînul unei căruţe cu 
două roţi îşi îndemna de zor măgarul, cam leneş. Din cînd în 
cînd sărea jos, să uşureze sarcina animalului, pentru că drumul 
urca o pantă scurtă, dar pieptişă. 

Tot alergind pe lîngă măgar, potrivea din cînd în cînd 
grămezile de ceapă, varză, napi, lăptuci şi castraveți, gata să 
alunece jos, din cauza zdruncinăturilor. Grădina o avea pe malul 
rîului Gavus şi, spre toamnă, culegea roadele muncii de-o vară, 
pe care le ducea la oraş. Nu era negustor. Fiind cam scăpătat, 
nu se prea speria de tilharii de drumul mare. Chiar dacă ar fi 
apărut vreunul din desişul pădurii, s-ar fi dumerit repede cu cine 
are de-a face şi l-ar fi lăsat în pace. lar dacă nu l-ar fi lăsat, s-ar 
fi tînguit atita, pînă cînd i-ar fi înduplecat să nu-i ia un as? 
măcar. Nu era decit un biet libert, care robise pînă în urmă cu 
cîţiva ani şi hoţii s-ar fi mulţumit cu vreo cîţiva castraveți şi doi 
trei napi, ca să aibă ce ronţăi, cît aşteptau un altul. Tilharii - 
cam înmulţiţi prin această parte a locului, - pîndeau vreo 
carruca, trăsură elegantă, împodobită cu sculpturi în fildeş şi 
bronz, în care să dormiteze vreun pretor, sau magistratus, sau 
censor şi pe care să-l ia pe neaşteptate, să-i alunge soldaţii din 


1 Drum public secundar roman, cu calea consolidată printr-un strat de 
piatră spartă. 

2 Mila romană era împărţită în 1000 paşi, măsurînd cea 1,5 km. 

3 Monedă de valoare mică. 


escortă şi să se aleagă cu ceva. Sau măcar să dea nas în nas cu 
un cisium, şaretă uşoară, condus de vreun anularius! încărcat cu 
aur roşcat, adus tocmai din Viminacium, pe malul marelui 
Danuvius?. Se zice că anularii duceau acolo amfore şi obiecte de 
podoabă din sticlă, pe care le cumpărau ieftin, din Aquileia 
scăldată de apele întinsei Mare Hadriaticum - unde se aflau 
sticlari nenumărați - şi le vindeau la preţ mare bărboşilor daci 
pentru aur şi argint. El, deşi se statornicise prin partea locului de 
curînd, ştia că dincolo de apa largă a Danwviusului se găseşte 
aur mult, pe care îl capeţi uşor şi pe te miri ce, pentru că dacii 
nu ştiu preţul podoabelor din sticlă şi plătesc cît nu face. lar 
dacă eşti curajos şi te avînţi pînă în inima cetăților lor cu cîteva 
cuțite bune, sau mărgele frumoase, capeţi aur pe care iei denari 
mai mulţi decit dacă ai munci o vară să cultivi zarzavaturi. 

Dar prin cîte primejdii trebuie să te strecori ca să ajungi la 
bărboşi? El, unul, socoteşte că e mai bine să stea liniştit şi să 
cultive linte, şi bob, şi dovleci pe care să le vîndă toamna cu un 
preţ cît mai bun şi să cumpere pentru iarnă cîteva turte făcute 
numai din pulpă de măsline, bine amestecate cu sare, chimen, 
anason şi mărar. Cu toate că orăşenii zgircesc nasul - orăşenii 
nu mai pot acum de lux şi subţirime! - zicînd că turta miroase a 
rinced, el e om de la ţară şi o mănîncă cu poftă. 

— Salve, ţăranule! se auzi strigat de un bărbat care stătea pe 
o piatră, la marginea drumului, părînd că se odihneşte. 

— Heu mihi! Vai mie! sări el speriat de neaşteptatul salut. 
Salve! îi răspunse cu glas nesigur, bănuitor. Încotro, drumeţule? 

— la, pînă aici, la Aquileia. 

— Şi de ce ai pornit pe jos? 

— Dacă n-am şi eu catirul meu. 

— Nu eşti cumva fugit de la stăpîn? întrebă ţăranul îngrijorat, 
cercetîndu-l cu privirea. 

— Sînt om liber. 

— De la un timp se aude din ce în ce mai des că sclavii îşi 
părăsesc stăpiînii şi fug să-şi capete libertatea. Unde o să 
ajungem? 

— Tu ai fost sclav? 

— Am fost. Dar mi-am ascultat stăpînul. Şi dacă astăzi am 
grădina mea, înseamnă că m-am răscumpărat cu bani grei, pe 

1 Bijutier 
2 Dunărea 


care numai eu ştiu cum i-am strîns. 

— Bine ai făcut! Ne duce măgarul tău pe amindoi, sau îl 
împing eu de la spate. 

— Urcă-te lîngă mine! 

Au mers multă vreme în tăcere, ţăranul tot cercetîndu-l cu 
coada ochiului pe tînărul de lîngă el. Acum îl vedea bine. Nu era 
de mirare că îl primise alături mai mult de frică. Cămaşa din 
cînepă albită plesnea pe pieptul lui bombat, pe care nu l-ar fi 
putut cuprinde cu amîndouă braţele. Ceafa şi braţele arse de 
soare trădau o sănătate fără margini, ca a oamenilor de la 
munte. Părul îl avea retezat scurt la ceafă, barba îi creştea mare 
şi deasă. Măgăruşul abia urni din loc căruţa, deodată 
îngreunată. 

Se încrucişară cu un grup de pedestraşi care zoreau în sens 
invers. Săbiile scurte zornăiau izbite de picior, din pricina grabei. 
Trecură pe lingă ei fără să-i bage în seamă. 

— Zice că ieri ar fi fugit la Decebalus trei veterani, cu 
nevestele lor cu tot, spuse ţăranul privind după pilcul de soldaţi. 
Şi-au încărcat avutul într-o căruţă şi pe-aici ţi-e drumul! 

— Ce să facă acolo, că doar nu-i aşteaptă cu plăcintă de 
lăptuci şi pui în proţap. 

— S-au dus să-l slujească pe Decebalus. S-a zvonit că dă 
salariu bun militarilor pricepuţi. Pe unul dintre fugari îl cunosc şi 
eu. A fost în Legiunea lll-a şi era un om destoinic. Cînd s-a 
liberat, a primit un petic de pămînt în satul vecin, dar nu era 
dedat cu munca la cîmp. S-a dus la Decebalus să se facă 
instructor. Muştruluieşte cîţiva tineri şi primeşte denari buni, 
fără altă bătaie de cap. E mai bine să comanzi decit să ari şi să 
semeni. 

Țăranul nu-şi dădu seama dacă cuvintele lui făcuseră vreo 
impresie tînărului, pentru că nu primi nici un răspuns. Se hotărî 
să tacă şi el. Mai mult ca să-şi facă de lucru, decit de foame, 
scoase din traista pe care o purta pe umăr citeva nuci şi le 
sfarîmă în palmă. Îi întinse şi lui două, spunîndu-i: 

— Am ieşit la drumul mare. 

Într-adevăr, se zărea de acum drumul pietruit. Nu mai aveau 
mult pînă la Aquileia. 

Întîlniră şi alţi negustori care zoreau să nu-i prindă ziua 
departe de poarta oraşului. 

Țăranul era un om şiret, care cunoştea bine obiceiurile locului. 


Cînd funcţionarul se apropie să-i vămuiască marfa, el îi strecură 
cîţiva sesterţi! de aramă în palmă şi îmboldi măgarul. 

— Tot omul e necinstit, bombăni supărat către tînărul care îşi 
făcuse de treabă, potrivind marfa. 

Nu-şi dăduse seama că atunci cînd trecuseră poarta, tînărul 
bărbos voise să pară că sînt împreună, că e sclavul lui. Cum 
intrară, însă, în oraş, se despărţiră, tînărul urîndu-i să-şi vîndă 
marfa cu preţ cît mai bun. 

Se luminase bine. Casele căpătaseră conturul şi culoarea lor. 
După ce stătu cîteva clipe în cumpănă, de parcă nu s-ar fi 
hotărît încotro să se îndrepte, tînărul porni pe un iter - stradă 
îngustă, pavată cu bolovani mari de piatră. În scurt timp se găsi 
în dreptul unei taberna cu zidul ieşit mai spre mijlocul străzii. O 
firmă nu prea mare, din lemn, prinsă de-a curmezişul în perete, 
vestea trecătorul că acolo este taberna „Ad aqua mulsa” - „La 
apa îndulcită”. Era un local ieftin, pentru sărăcimea din cartier. 
De jur-împrejurul pereţilor, mese şi scaune vechi şi murdare, 
înghesuite unele în altele, ca să încapă cît mai multe. În fundul 
încăperii era tejgheaua, cam joasă, care lăsa să se vadă 
aproape în întregime pintecele uriaş al proprietarului. La ora 
aceea muşteriii încă nu sosiseră. 

După ce salută, tînărul îşi luă o cană din stativul de lîngă 
tejghea şi trecu în cea de a doua încăpere, despărțită printr-o 
arcadă de prima. Aici, pe lingă pereţi, erau bănci şi mese lungi. 

— Incă nu e caldă apa, îi spuse un sclav care sufla cît putea în 
cuptorul din colţ, încercînd să înteţească focul. 

— E chiar rece? 

— Abia s-a dezmorţit. 

— Eu nu beau vinul decit dacă e apa caldă şi bine îndulcită. 

Stăpînul apăru şi-l zori pe sclav, apoi îl întrebă pe mugşteriu ce 
vrea să bea. 

— Adu-mi un vin mai bun, din prima stoarcere. 

După cum arăta taberna, tînărul bănuia că aici se servesc mai 
ales vinuri făcute din tescovina rămasă după prima stoarcere, la 
care se adăuga apa şi se lăsa iar la fermentat. Vinul stors a 
doua oară ieşea apos. 

Stăpinul era un om orgolios, aşa că precizarea muşteriului, 
care dovedea părerea lui despre tabernă, îl înfurie de-a binelea: 

— Hei, unde crezi că te afli? N-ai mai trecut prin Aquileia? La 


1 Sesterţ = monedă care valora 2,5 aşi, 4 sesterţi făceau un denar. 


mine n-ai să găseşti vin pentru sclavi. Dacă vrei, îţi dau şi vin de 
Falern şi de Cecub. Coboară în crama mea să te convingi. Şi 
mulsum am într-un vas mare să te îneci în el. 

Negustorul minţea şi tînărul mustăci un zîmbet, gîndindu-se 
că trebuie să fie grec. Numai grecii erau atit de orgolioşi. 

În timp ce vorbea, grecul - pentru că grec era - se duse în 
colţul încăperii şi scoase o cană mare de vin dintr-un do/ium 
smolit pînă la jumătate, pe care o trînti apoi pe masă: 

— Soarbe din ăsta! Să-mi spui pe urmă dacă ai băut vreodată 
un vin mai bun. Simţi de la o milă parfumul petalelor de 
trandafir, pe care le-am pus cu mîna mea în el. Aşa e? 

Între timp sclavul încinsese focul şi apa se încălzise, aşa că 
muşteriul îşi amestecă vinul cu ea. Sorbi de cîteva ori zgomotos, 
pocnind din limbă, apoi recunoscu, mai mult ca să-l potolească 
pe stăpin: 

— Ai dreptate, de multă vreme n-am mai sorbit o băutură mai 
bună ca asta. 

— De unde vii? se interesă negustorul, privind spre 
încălţămintea colbuită a muşteriului. 

Avea labe mari, bine strînse în opinci din piele netăbăcită, 
legate de glezne cu curele late de un deget. Incălţămintea era 
călduroasă şi stăpînul se gîndi că trebuie să fi sosit dinspre 
munte, unde auzise că se răcise vremea. 

— De dincolo de Emona. În dreptul ei, pe malurile rîului 
Savus?, tatăl meu are o stînă. l-a prins turma o ploaie rece şi au 
pierit mai bine de jumătate dintre oi. 

În timp ce vorbea, tînărul îşi privea picioarele, ca şi cînd ar fi 
fost martorele cuvintelor lui. Şi erau, pentru că dovedeau că 
umblaseră drum lung. Piciorul îi era înfăşurat în obiele de pînză 
albă, pătate de noroi. Murdară era şi tunica, din lînă albă, cam 
scurtă, încît părea că nu fusese lucrată pe măsura lui. Partea din 
faţă nu-i ajungea pînă la genunchi, iar cea din spate se lăsa 
două degete sub încheietura piciorului. La brîu, tunica era 
strinsă pe corp cu o curea nu prea lată, subliniind îngustimea 
şoldului, aproape nefirească în raport cu lăţimea deosebită a 
umerilor. 

Stăpînul ar fi pălăvrăgit mai mult despre ploile din ultimul 


1 Vin dulce obţinut prin adaos de miere, socotit de cea mai bună 
calitate 
2 Sava de azi 


timp, dar apărură alţi muşterii şi se duse să-şi vadă de meserie. 
Curînd, prima încăpere se umplu de tot felul de oameni, veniţi 
să soarbă în fugă o cană cu vin, înainte de a se duce la alte 
treburi. Fiecare vorbea despre altceva, mai tare decit vecinul. 
Tînărul îşi tot îndrepta mereu ochii albaştri spre intrare, de parcă 
ar fi aşteptat, din clipă în clipă, să sosească cineva. Mai avu însă 
mult de aşteptat, pînă cînd să apară în deschizătura uşii un tînăr 
înalt şi subţire ca un tipar. Cum păşi în încăpere, căută şi el 
grăbit cu privirea printre muşterii. 

— Dates! se auzi strigat. 

După o clipă de nedumerire, se repezi spre primul client. 

— Ziper! 

Ziper îşi luă prietenul în braţe şi-l săltă de cîteva ori de la 
pămînt, făcînd să-i piriie oasele, încît acesta, cu toată bucuria, 
se strimbă de durere. 

— Lasă-mă, nebunule! Vrei să mă trimeţi în dar lui Hades? 

Prietenia lor putea să te mire, pentru că în timp ce Ziper 
părea un muntean, cam din topor, Dates putea fi socotit un tînăr 
foarte elegant, sosit de curînd chiar din strălucitoarea Romă. El 
purta părul scurt, pieptănat pe frunte şi barba rasă ca-n palmă. 
Piciorul îi era legat de cureluşele unui calceus din piele neagră 
cu talpa groasă, care îl făcea să pară şi mai înalt. Căputa ce urca 
de la călcîi, pînă la pulpa piciorului, avea o tăietură nouă, fiind 
mult mai îngustă decit de obicei, parcă intenţionind să 
sublinieze astfel subţirimea gleznei. Lacerna - haina de ploaie, 
bună în călătorii, cu glugă şi fără miîneci - cădea bine pe trupul 
lui subţire, iar culoarea ei albastră înviora şi mai mult albastrul 
ochilor. 

După prima izbucnire de bucurie, Ziper se dădu un pas înapoi, 
să-l privească mai bine pe prietenul aşteptat, şi abia acum, 
cercetîndu-l, păru că observă mari schimbări. Se scarpină în 
creştetul capului, nedumerit, şi spuse, după ce şuieră lung: 

— Dar ştiu că ţi-a priit statul la Roma! Poate că nici nu mai 
eşti aşa cum te ştiu eu. 

— la nu mai vorbi prostii! îl repezi prietenul. Doar nu te-ai 
speriat de părul meu scurt. 

— Ha, ha! izbucni prietenul, pipăindu-i obrazul alb. Şi tu eşti 
unul dintre cei care se văicăresc de două ori pe săptămînă în 
braţele bărbierului. O, ai smuls-o! făcu el, plimbîndu-şi dosul 
palmei pe obrazul tînărului elegant, amuzat de gestul lui. 


Într-adevăr, îşi smulsese barba numai cu trei zile mai înainte, 
ca să fie bărbierit pe drum. Ştia că o dată plecat din Roma, îi va 
fi greu să găsească pe drum un bărbier atît de îndemiînatic ca 
cel cu care se obişnuise timp de trei ani: un libert renumit, 
priceput să întindă pe obraz o alifie numai de el preparată, dar 
în care clienţii bănuiau că amestecă grăsime de măgar şi fiere 
de capră. Smulsul bărbii nu mai era, după aceea, atît de 
dureros. Ziper, rizind de el, îi amintea că de acum încolo va 
încăpea pe mîinile sclavului care îl aştepta afară, şi pe care îl 
pusese să stea zile întregi pe lingă bărbier, să-i prindă 
meşteşugul. Pentru că nu avea pomăda bărbierului de la Roma, 
îşi cumpărase un brici bun, greu, pe care îl plătise foarte scump. 

leşiră în faţa prăvăliei şi Ziper zări un sclav aşteptînd rezemat 
de zidul casei vecine. În faţa lui avea doi desagi atît de mari, 
încît chiar el, uriaşul, se întreba cum de i-o fi purtînd. Spre 
marea lui mirare, sclavul ridică desagii cu o uşurinţă 
neaşteptată, punîndu-i pe umăr, 

— Dar ce ai în desagii ăştia? îl întrebă pe Dates. 

— Înţelepciunea lumii, Ziper! 

— Nu e prea grea, după cîte văd. 

— E grea, sau uşoară, după cum îţi convine sau nu. De multe 
ori înţelepciunea asta ne sfătuieşte să renunţăm sau să primim 
şi atunci ni se pare într-un fel sau altul. 

— Vorbeşti de parcă vii din înălţimea Cogaionului. Doar n-ai 
stat acolo în tovărăşia preasfinţilor părinţi. Îmi pare rău că nu te 
prea înţeleg. 

— Nici nu e timp, Ziper, trebuie să ne grăbim. Am de gînd să 
cumpăr trei cai, cu care să pornim la drum. Astăzi e zi de tîrg. 

— De grăbit, şi eu mă grăbesc, dar mai întîi să ne terminăm 
treburile. Crezi că am venit tocmai aici, în Aquileia, numai ca să 
te întimpin? 

— Mi-ai trimis vorbă că mă aştepţi. 

— E adevărat că Decebal m-a trimis să-ţi ies în cale. Drumul 
de-a lungul Savusului e plin de primejdii. Dar mai sînt şi altele 
treburile mele. Am aranjat totul, nu a rămas decit să mă duc să-i 
iau. 

Se apropie de urechea prietenului şi-i vorbi tot privind în jur. 
Desigur, îi împărtăşea o taină. 

— Atunci, spune-mi ce să fac? întrebă Dates, lămurit. 

— Să cumperi cai buni şi o căruţă şi mai bună, care să ţină la 


drum lung. Apoi să ne aştepţi lîngă poarta oraşului, după ce s-o 
întuneca. Pentru tine caută şi o şa, să nu te doară... 

S-au despărţit. Ziper a plecat grăbit, sărind peste băltoacele 
strînse în mijlocul drumului de la ploaia din ajun. În graba lui, 
era gata să strivească o rață dintr-un cîrd mînat de la spate deo 
sclavă pricăjită. Curînd ajunse în cealaltă parte a oraşului şi 
apucă iar pe un iter pietruit în dale mari, de la un perete pînă la 
celălalt, dar atît de îngust încît puteai pune palmele pe două 
case deodată. Gîndurile i se învîrteau în cap cu repeziciune. Îi 
stăruia în minte înfăţişarea lui Dates. Deşi nu-i putea reproşa 
nimic în purtarea faţă de el, i se părea schimbat. 

Se despărţiseră cu patru ani în urmă, după ce, de mici copii 
fuseseră mereu împreună. Dates era fiul surorii lui Decebal şi 
regele îl iubea ca pe propriul lui copil. 

Tatăl lui Ziper fusese mult timp în fruntea cetăţii Germisara. 
Se trăgeau dintr-o cunoscută familie de tarabostes şi cînd 
Decebal a schimbat conducătorii cetăților, punînd în fruntea lor 
oameni de nădejde, tatăl lui plecase acolo. El, Ziper, nici atunci 
nu se despărţise de Dates, pentru că Decebal îl ţinuse pe lingă 
palat, ca să se joace împreună. 

Cînd Domitianus şi-a trimis oastea în Dacia, şi Fuscus, 
orgoliosul comandant, a trecut Donarisul! cei doi prieteni 
fuseseră trimişi la Germisara, să stea la adăpost, deşi ei ar fi 
vrut să pună mina pe scut şi să se avinte în luptă. Pe atunci 
numărau fiecare cîte paisprezece primăveri, şi se credeau buni 
de luptă, pentru că nu era zi în care să nu ţină scuturile în 
dreptul piepturilor şi să nu se atace unul pe celălalt. Mare le-a 
fost părerea de rău că nu sînt ostaşi de-adevăratelea, atunci 
cînd a sosit vestea că aquila? Legiunii a V-a Alaude este în 
mîinile dacilor şi că însuşi Fuscus zace fără viaţă pe pămîntul 
rece. A fost o bucurie de nedescris în cetate, fiecare om fiind pe 
buze cu numele lui Decebal, marele învingător. 

In anul următor, cînd romanul se apropiase iar ameninţător de 
inima Daciei, nimeni n-a mai putut să-l ţină locului. Amîndoi 
prietenii s-au dus să-l înfrunte pe Tettius lulianus. Niciodată nu 
s-au mai şters din mintea lor imaginile luptei de la Tapae. Se 
ţinuseră tot timpul în preajma lui Decebal, avînd credinţa că îl 
apără, că-i sînt cele mai credincioase străji. Îl văzuseră atunci pe 


1 Dunărea, aşa cum o numeau dacii! 
2 Steag reprezentînd un vultur. 


marele conducător supărat că prudentul Tettius nu se avintă în 
strimtoare, ca orgoliosul Fuscus. Lupta fusese cruntă şi romanii 
înaintaseră pas cu pas. Apoi trăseseră noaptea de spaimă în 
care Vezina, Marele Preot, luptător încercat, nu se mai înapoiase 
în tabără. Cu toţii crezuseră că îl chemase Zamolxis în împărăţia 
lui. Dar cînd luna începuse să se şteargă de pe cer, el apăruse 
viu şi nevătămat, în mijlocul alor lui, povestind că se furişase cu 
greu printre străjile romane. Avîntîndu-se prea în mijlocul luptei, 
se trezise înconjurat din toate părţile de soldaţii legionari şi viaţa 
lui n-ar mai fi atîrnat decit de un fir de păr, dacă nu s-ar fi lungit 
la pămînt să facă pe mortul. Numai după ce se lăsase 
întunericul, se ridicase şi pornise spre ai lui. Decebal, şi Vezina, 
şi Diegis - fratele regelui - au rămas la sfat, şi în zori, Reiciper, 
bătrînul tarabostes, prefectul de la Appulum, se îndreptase spre 
tabăra romană, ducînd cu el cuvîntul de pace. Decebal, stînd pe 
un dimb, proptit în sabie l-a urmărit cu privirea pînă departe. 
Vîntul bătea din spate şi barba lui deasă tremura, zbătindu-se. 
S-a urcat mereu pe movila aceea, pînă cînd Reiciper a apărut iar 
în vale, păşind greoi, că avea de acum o vîrstă înaintată. Venea 
cu capul plecat, şi Decebal a înţeles răspunsul romanului încă 
înainte să-l audă rostit. 

Nici pace n-a vrut romanul, nici n-a pornit spre 
Sarmizegetusa, aşa cum se aşteptaseră ei. 

S-au trezit, mai tîrziu, cu solii care primeau pacea pe care o 
respinseseră cu puţin mai înainte. De data asta Diegis, fratele 
lui Decebal, pornise spre tabăra duşmanului, să-l întîlnească pe 
împăratul Domitianus. El plecase însoţit de o coloană de captivi 
romani, pe care îi eliberaseră, ca să cîştige bunăvoința 
împăratului, şi se înapoiase cu o diademă pe cap, semn că, din 
ziua aceea, Decebal era supus şi client al Romei. Diadema era 
pentru Decebal, dar marele rege n-a pus-o pe cap. A rămas cu 
ea în mînă, privind-o lung, cu ochii lui albaştri, tăioşi. Ziper îşi 
amintea bine clipa aceea, pentru că în jur domnea o linişte de 
sanctuar. Vezina a fost cel care a citit papirusul adus de Diegis. 
După ce l-a terminat, s-a îndreptat către rege şi i-a spus că nici 
o clipă de linişte nu-i mai aşteaptă. 

Şi aşa a fost. Toate cetăţile au prins de atunci să se 
întărească. De la Roma au sosit meşteri pricepuţi, care îi 
sfătuiau cum să tragă conductele de apă sau cum să înalțe 
valuri cu pămînt şi zidurile de piatră. 


Trecuseră cîțiva ani de cînd toată Dacia muncea cu rivnă, cînd 
Dates a venit la Decebal şi i-a spus, cu faţa udă de lacrimi, că nu 
vrea să plece la Roma. Decebal îl trimitea acolo să înveţe arta 
marilor maeştri de a întări cetăţi, a întinde drumuri trainice şi a 
face baliste şi catapulte. A trebuit să-l asculte. Trecuseră de 
atunci patru primăveri şi, iată, Ziper se trezise în faţă cu un tînăr 
roman elegant, în care cu greu îl recunoştea pe prietenul Dates, 
căruia, la despărţire, abia îi mijise barba blondă, rară ca un lan 
semănat fără pricepere. „Oare i s-o fi schimbat şi sufletul?” Asta 
era gindul ce nu-i dădea pace. „Nu cumva s-o fi lăsat şi el furat 
de viaţa uşoară a Romei? Nu cumva o fi punînd şi el, mai presus 
de orice, frumuseţea togii?” In tot acest timp, de multe ori 
iscodise neguţători veniţi tocmai din inima Forumului, pînă la 
Sarmizegetusa, cu încărcătură de vase subţiri sau podoabe 
alese, pentru fiicele de tarabostes, şi aflase veşti care îl 
cutremuraseră. La Roma domnea desfriul!... 

El, Ziper, nu stătuse o clipă în toţi aceşti ani. Decebal îi 
încredinţase misiuni de cea mai mare taină, pe care le 
îndeplinise, stîrnindu-i admiraţia. Şi acum venise tocmai aici, la 
Aquileia, cu o treabă deosebită. 

Ar fi păşit mai departe, răscolit de gînduri, dacă nu l-ar fi trezit 
zgomotele cînd subţiri, cînd groase, ale unor ciocane bătînd 
nicovala. Se opri locului, pe ginduri, apoi porni iar, ferindu-se în 
dreptul caselor. Chiar la capătul acelui îngust ter, era o 
construcţie nu prea mare, de fapt un acoperiş susţinut de patru 
stîlpi de piatră. De unde era acum, vedea ce se petrece sub el. 
Într-un colţ, un sclav întreținea o vilvătaie de foc pe o vatră, în 
timp ce un altul, cu nişte cleşti foarte lungi, tot mişca barele de 
fier puse la înroşit. Alţi doi, subţiau un cuţit de plug, roşu, pe 
care un al treilea îl ţinea în cleşte şi-l aşeza, cînd mai într-o 
parte, cînd mai în alta, pentru a-l lovi unde trebuie. Munca era în 
toi. Toţi cei şase sclavi aveau în faţă cîte un şort lung pînă în 
dreptul genunchilor, în sus fiind în pielea goală. Dar şi aşa, 
transpiraţia şiroia pe pielea lucioasă, înnegrită de fum. 

Ziper ştia că meşterul, care învirtea cuțitul lovit de ceilalţi doi 
sclavi, era unul dintre cei mai pricepuţi din toată Aquileia. 
Stăpinul se mîndrea cu el, pentru că îl adusese tocmai din 
atelierele renumite de la Puteoli, aşezat pe coastă, la Mare 
Tyrrhenum. Oricine ştia că acolo, în regiunea Campania, sînt cei 
mai buni fabri ferrarii - fierari - strînşi în ateliere mari care se 


întreceau în pricepere cu meşterii din Mantua, din Brundisium, 
sau din Capua. Acest Plautius îl costase pe proprietarul fierăriei 
mai mult decit toţi ceilalţi sclavi la un loc şi, deşi Ziper încercase 
să se înţeleagă cu el şi să-i ofere un preţ aproape dublu, tot nu 
se învoiseră. Aşa a ajuns să se înţeleagă direct cu Plautius, 
căruia îi făgăduise libertatea, dacă îl urmează la Sarmizegetusa. 
Fierarul primise tîrgul, dar pusese condiţia ca o dată cu el să 
vină şi Marcus, un tînăr la care ţinea mult. Ziper s-a bucurat cînd 
a auzit că în loc de un meşter, va avea doi, cu atît mai mult cu 
cît bătrînul Plautius îl încredinţase că şi tînărul meşterise, pînă la 
venirea lor în Aquileia, lănci şi spade din fier tare, la care era 
priceput ca oricare altul. Cu atît mai bine! 

Decebal aflase că meşterii din Puteoli ştiu să prepare în aşa 
fel fierul, încît poţi lovi cu toată puterea spadă de spadă, fără să 
se îndoaie. Nu auzi decît un sunet plăcut, ca un ţistuit de 
pasăre, iar dacă e noapte, şi lovitura e bună, vezi cum sar 
scîntei din ele. „Aşa meşteri să-mi aduci, Ziper!” îi ceruse 
Decebal, cînd pornise la drum, cu sînul plin de aur. Ştia că la 
romani totul se putea cumpăra cu aur. 

Decebal ceruse de mai multe ori Romei să-i trimită meşteri 
fierari, dar nici unul dintre cei sosiți nu ştiau pregăti acel fier 
tare, aşa că atelierele din Appulum şi din Potaissa modelau încă 
virfurile de lance, şi topoarele, şi pumnalele, şi zăbalele, şi 
pintenii, şi vîrfurile de săgeți, şi securile de luptă din fier moale. 
Ziper făcu aşa fel încît să fie văzut de Plautius. Fierarul privise 
tot timpul într-acolo: îl aştepta. El făcu semn unuia dintre cei doi 
sclavi, care loveau cu barosul, să mai ţină puţin cuțitul de plug 
în foc, apoi se apropie de Ziper, ştergîndu-şi fruntea cu dosul 
palmei. Se traseră amindoi în dreptul casei, ferindu-se de 
privirile celorlalţi sclavi. 

— Am venit, spuse Ziper. 

— Şi eu sînt pregătit. Ai adus îmbrăcăminte pentru amîndoi? 

— N-ai nici o grijă. Noi sîntem trei. Te aşteptăm diseară lîngă 
poarta oraşului. 

— Arme aveţi? 

— Numai eu. 

— Aduc trei săbii. 

— Bine te-ai gîndit. 

Ziper îi prinse braţul, aproape de cot, în semn de salut, şi 
Plautius făcu la fel. Meşterul îi reţinu braţul, spunîndu-i, destul 


de încurcat: 

— Stai! Mai e ceva. Trebuie să mai iau pe cineva cu noi. 

— Un meşter? 

— Fata mea. 

— Ce spui? sări Ziper, nemulţumit. De femei avem nevoie?! 
Uiţi ce drum trebuie să străbatem? 

— Fără ea nu plec, spuse meşterul atît de hotărît, încît Ziper 
rămase cu gura căscată, nemaiindrăznind să rostească o vorbă. 
Trebuie să o iau şi pe ea, continuă bătrînul, şi glasul lui îşi pierdu 
asprimea. E frumoasă, Ziper! Cea mai frumoasă fata pe care al 
văzut-o în viaţa ta! Pentru ea fug de aici. Mi-ai făgăduit 
libertatea. 

Bătrînul îi strînse braţul cu putere, de parcă încerca să-l 
convingă şi prin acest gest. Ziper stătea în faţa unui tată 
deznădăjduit care îl privea rugător, cu ochii umeziţi. 

— Stăpînul a luat-o în casă, abia aşteaptă să se coacă. Nu are 
decit cincisprezece ani. E încă o copilă. Şi să ştii că nu s-a 
născut sclavă. Ne-a luat din îndepărtata Aquitania. Sintem gali. 
Marcus a fost cumpărat o dată cu mine şi adus în atelierele de la 
Puteoli. 

Ziper înţelese că n-are încotro şi primi s-o ia şi pe Livia, fiica 
lui Plautius. 

— O, Ziper, să-ţi dea bunul Dumnezeu viaţă lungă şi sănătate! 

— Cine să-mi dea sănătate?! 

Bătrînul tăcu încurcat. Îl luase gura pe dinainte şi rostise 
vorbele fără să se gindească, iar tînărul îl văzu înălţindu-şi 
privirea spre cer şi şoptind ceva, neînțeles pentru el. 

— Spune-mi şi mie, Plautius, cine este Dumnezeu ăsta, al 
cărui nume l-ai rostit? 

— E un zeu în puterea căruia am început să cred de cînd am 
fost adus la Puteoli. În toată Campania sînt mulţi care cred în el. 
Mai ales ţăranii. Cei care se închină lui îşi spun creştini. S-au 
înmulţit şi în Latium, şi în Apulia, şi în Lucania, deşi Nero şi-a 
dezlănţuit furia asupra lor. 

l-a vorbit despre noul zeu, pînă cînd Ziper, lămurit, i-a spus: 

— Tu crezi în Zamolxis, ca şi noi. Zamolxis e în cer. Cînd e 
cerul limpede, ca acum, el ne priveşte, iar cînd norii îi astupă 
faţa, îi gonim cu săgeți. 

— Nu e Zamolxis. E un alt zeu, mai bun. El nu cere vieţi 
omeneşti. El e zeul celor sărmani, pe care cerul îi aşteaptă. 


Fericiţi cei săraci, că a lor este împărăţia cerului! Aşa spune zeul 
cel nou, singurul adevărat, pentru că el le-a făcut pe toate cite 
ne înconjoară. 

— Nu ţi-am spus eu că tu crezi în Zamolxis? El este unul 
singur. Tu îi spui Dumnezeu. Cînd ai să ajungi în Dacia, să nu 
vorbeşti nimănui de noul zeu, dacă vrei să n-o păţeşti. Nimeni 
nu vrea să-i dea alt nume lui Zamolxis. 

— Nu-l pomenesc nimănui, Ziper. Am să mă închin lui numai 
eu şi Livia. 


Aquileia are cinci porţi. Cea mai mare este aceea dinspre 
apus, pe care intră Via Postumia, lată şi pietruită, şi pe care 
ajungi în şapte-opt ceasuri tocmai la Opitergium. Via Postumia e 
dreaptă ca în palmă şi acoperită cu lespezi mari de piatră, între 
rosturile căreia constructori pricepuţi turnaseră var hidraulic 
tare, încît era o plăcere să călătoreşti dintr-un loc în altul. Pe 
celelalte patru porţi ieşeau drumuri vicinale, consolidate numai 
cu un strat de piatră spartă şi bătătorită, dar pline de gropi. 
Ziper şi Dates aşteptau în faţa porţii pe care porneau cei care 
voiau să ajungă la Ocra, la Naupartus, sau mai departe, la 
Emona. Ei nădăjduiau ca în zori să vadă Emona, deşi pînă acolo 
erau vreo 60 de mile. Trebuiau să se grăbească, pentru că în 
mod obişnuit nu se parcurgeau mai mult de 40—50 mile pe zi. 
Toată noaptea trebuiau să îndemne caii, dacă voiau să ajungă. 
Pînă acolo Ziper ştia ca sînt patru mutationes unde ar fi putut 
să-şi schimbe caii obosiţi pe alţii dar ei le vor ocoli. Vor dormi 
cîteva ceasuri, apoi se vor grăbi iar spre Neviodunum. Numai 
acolo vor îndrăzni să poposească ceva mai mult. 

Se înnoptase. Dates şi Ziper se învirteau în jurul căruţei, 
nerăbdători. Doi cai negri, nu prea mari, dar nervoşi, şfichiuiau 
din cozi. Găsise cai buni, iuți, potriviţi pentru ce le trebuia. 
Alături, un al treilea cal, pe care urma să călătorească Dates. 

Din cînd în cînd Ziper privea luna şi ofta văzînd că cei 
aşteptaţi nu sosesc. Oare s-o fi întîmplat ceva? Dacă i-a prins, 
înseamnă că şi ei sînt în primejdie. Ziper se temea mai mult de 
fată, că nu-şi va ţine gura, cînd o va ameninţa stăpinul. 

In sfîrşit, trei umbre, fiecare cu cîte o bocceluţă în mînă, se 
apropiară. Ziper îl recunoscu pe bătrinul meşter, după mersul 
cam greoi şi legănat. O ducea pe fată de mină. 

— Haideţi mai repede! Ce aţi întîrziat atita? 


— Am aşteptat să adoarmă stăpînul, şopti sclavul. Pînă miine, 
în zori, n-o să afle nimeni că am fugit. 

Neliniştea îl cuprinse cu adevărat pe Ziper abia cînd o privi, 
foarte de aproape, pe Livia. În clipa cînd îi văzu mai bine ovalul 
lunguieţ al feţei, ochii negri ca tăciunele şi părul spic, împletit 
într-o coadă bogată, rotată în virful capului, pricepu că-i paşte o 
mare primejdie. Stăpiînul avea să facă totul ca s-o aducă iar să-i 
înfrumuseţeze casa. 

Tatăl simţi tulburarea tînărului şi o prinse iar pe fată de mină, 
înspăimîntat, presimţind o ameninţare. Oare unde se ducea? În 
mîinile cui avea să ajungă? Cine era acest tînăr în care avusese 
atita încredere? 

Toate aceste întrebări şi le punea prea tirziu. Dacul îi şi 
dăduse în mînă o /aena - manta - făcută dintr-o țesătură groasă, 
strimtă pentru umerii fierarului, dar bună pe răcoare, dimineaţa. 
Il făcea de nerecunoscut. Pentru fată pregătise o paenula, din 
țesătură fină, pe care aceasta o trase peste îmbrăcămintea în 
care venise. Paenula era nimerită la drum lung, pentru că 
oricînd te putea apuca o ploaie sau o vreme rea. Fata primi şi o 
glugă, puţin cam mare, dar care îi ascundea în întregime faţa. 

Ziper şi sclavul care îl însoțea pe Dates se aşezară în faţă, iar 
fata, Plautius şi tînărul Marcus, în spate. 

În dreptul porţii, Ziper strigă străjii: 

— Salut Macrolius! Dacă treburile merg bine, miine sînt înapoi 
cu zarzavat proaspăt. 

Cel care păzea nu prea avea chef de vorbă, aşa că nu-l 
învrednici cu nici un răspuns. Dar nici nu s-a mirat că negustorul 
îi ştie numele, pentru că făcea de mult timp serviciul aici şi era 
cunoscut de cei care ieşeau şi intrau toată ziua bună ziua. 

Cum se depărtară, Ziper dădu bici cailor, să-l ajungă pe 
Dates, pornit cu puţin timp mai înainte. 

Curînd intrară în pădure, şi zgomotul roţilor se auzi şi mai 
tare. Întunericul devenea de nepătruns, cînd crengile arborilor 
se uneau deasupra capetelor, formînd un tunel. Din cînd în cînd 
Ziper lăsa caii la pas, şi atunci auzeau trapul celui din faţă. Din 
pădure nu venea nici un zgomot, şi liniştea asta desăvirşită 
mărea teama din sufletul fetei. Se cuibări la pieptul tatălui, 
oftînd uşor, dar nu atît de încet încît să n-o audă Ziper. De citeva 
ori tînărul trăsese cu coada ochiului spre ea, şi singurul care îl 
văzuse fusese tatăl, din ce în ce mai îngrijorat. 


Dates călărea la cîţiva zeci de metri în faţă. El trebuia să fie 
cu ochii în patru, să prindă de veste orice cursă ce li s-ar fi 
întins. Ştiau cît e de primejdios să umbli noaptea prin inima 
pădurii. Numai că gindurile lui Dates de mult fugiseră aiurea. 
Era a patra noapte de cînd n-o mai văzuse pe Arria. La 
despărţire, ea plinsese pe umărul lui, şoptindu-i: „Tu mori 
pentru mine, Dates! Niciodată n-am să te mai văd!” Şi îl plinsese 
ca pe un plecat dintre cei vii. Cîţi bărbaţi de seamă din Roma 
n-ar fi dat orice numai pentru o privire a Arriei, iar ea plinsese la 
pieptul lui, mărturisindu-i că-l iubeşte. 

Aproape patru ani l-a iubit din tot sufletul, deşi el, Dates, 
suferise de multe ori în acest lung timp. Il durea sufletul că Arria 
îl iubea ferindu-se de ceilalţi. Era convins că se ruşina de 
sentimentele ei. Se îndrăgostise de un „barbar”, cînd în jurul ei 
roiau căpeteniile de oşti, şi feciori de pretori, şi consuli, şi 
guvernatori al provinciilor îndepărtate. Toţi veneau zi de zi s-o 
aplaude, îi trimiteau sclavi încărcaţi cu flori, îi pîndeau lectica, 
s-o întimpine. lar ea nu mai primea de la o vreme pe nimeni, 
stîrnind şi mai mult curiozitatea acestor tineri eleganţi. Nici unul 
nu bănuia că, o dată cu lăsarea serii, prin grădina din fundul 
curţii, intra la ea tînărul „barbar”. 

Trecuseră patru ani de cînd ochii lui curioşi se plimbaseră pe 
zidurile Colosseum-ului, de cînd privise, pentru prima dată, mut 
de uimire, la o luptă în Circus Maximus, de cînd îşi plimbase 
paşii şovăitori în Forum sau de cînd intrase în Termele lui 
Diocletianus, pentru a face o baie romană. Într-o zi, Apollodorus 
din Damasc, al cărui elev devenise, l-a invitat la Arria. Din prima 
clipă privirile lor parcă s-au lipit, şi cînd Apollodorus l-a 
prezentat ca pe un tînăr „barbar” venit să înveţe arta 
construcţiilor la Roma, iar ea s-a apropiat de el, s-a simţit atit de 
nesigur pe picioare, încît s-a temut să nu cadă. Tulburată de 
privirea lui speriată, Arria a avut mai multă grijă de el decit de 
ceilalţi. 

Pînă în ziua aceea, Dates nu-l mai însoţise niciodată pe 
Apollodorus într-o vizită. În sfîrşit magister socotise că 
inteligentul barbar, care îl uimise prin repeziciunea cu care 
învăţa totul, se cizelase îndeajuns, încît putea să se lase însoţit 
de el. Dacă n-ar fi ştiut cine este, l-ai fi crezut unul dintre acei 
tineri nobili care se învirt toată ziua prin Forum, ca să-l întîmpine 
clienţii. 


Dragostea Arriei fu pentru Dates cea mai mare bucurie, dar şi 
cea mai mare durere. Fusese fericit ştiindu-se iubit de ea. li 
dăduse nenumărate dovezi. De cînd îl cunoscuse, nici un alt 
bărbat nu se mai putuse lăuda că a luat masa numai cu ea: In 
acelaşi timp Dates suferise pentru că Arria îşi ascunsese faţă de 
ceilalţi sentimentele. Orgoliul lui se zvîrcolise ori de cîte ori, fiind 
şi alţi invitaţi de faţă, trebuise să facă pe nepăsătorul, să n-o 
soarbă cu privirea - îi atrăsese atenţia să n-o mai privească atit 
de flămînd - să asiste nepăsător cum ceilalţi se învirt în jurul ei, 
copleşind-o cu complimente. Degeaba îi explicase ea că dacă 
Roma ar fi aflat că marea Arria s-a îndrăgostit de un „barbar”, ar 
fi părăsit-o cu toţii, că nici unul n-ar mai fi venit să-i arunce flori 
la spectacol, iar casa ei n-ar mai fi fost locul de întîlnire al celor 
mai subtile minţi. 

Dar ce însemnau toate aceste argumente pentru orgoliul unui 
îndrăgostit? El ar fi vrut s-o vadă lipsindu-se de toate şi pornind 
cu el de mînă departe, în cetatea de dincolo de Danwvius, în 
mijlocul poporului său, popor de oameni aspri şi drepţi, cu 
bărbile mari, fără urmă de frică în ochii lor albaştri ca cerul 
Romei. El nu-şi dădea seama sau nu voia să înţeleagă că Arria 
nu putea trăi fără spectacolele ei, fără adoratori, fără flori, 
departe de viaţa tumultuoasă a Romei. Ce să facă ea în mijlocul 
acelor oameni despre care chiar el îi spusese că iarna umblă 
îmbrăcaţi în piei cu miros nu prea plăcut? Despre toate astea 
vorbeau în lungile lor plimbări, cînd ea îşi lăsa lectica acasă şi, 
cu faţa acoperită, pentru a nu fi recunoscută, porneau să se 
plimbe spre marginea oraşului. Deşi locuia în cartierul Quirinalis, 
de multe ori treceau apa Tibrisului pe podul Aelius, ajungînd 
pînă la Circus Neronianus. Altădată porneau pe Via Salaria, 
ieşeau pe Porta Salaria, şi se pierdeau în cîmpul verde, 
odihnitor. Ajunsese să cunoască Roma pînă în cele mai 
îndepărtate colţuri. O străbătuse şi singur, cu sulul de papirus 
sub braţ, schiţind marile edificii care făceau faima acestui 
„Centru al lumii”. Astăzi era convins că şi el ar putea să înalțe 
asemenea ziduri, deşi se simţea chemat spre altceva. O dată cu 
Arria, descoperise poezia. La ea găsise zeci, sute de suluri de 
versuri, tragedii şi comedii. li era recunoscător că-i pusese în 
mînă opera tradusă a marelui Homer sau pe aceea a lui Plautus 
şi Terentius. Prin ea îi cunoscuse mai ales pe Vergilius şi 
Ovidius. Nopți întregi citiseră amindoi, Arria recita atit de 


frumos, încît mult timp după aceea glasul ei îi stăruia în gînd. 
Intr-o zi a simţit nevoia să-şi aştearnă pe papirus propriile-i 
gînduri, şi Arria i-a jurat că niciodată nu i-au fost adresate 
versuri atit de mişcătoare. De atunci în biblioteca ei se 
strinseseră, sul lîngă sul, versurile lui. Scrisese şi întimplările 
hazlii ale unui spectacol de inimi, pe care Arria le jucase, 
împreună cu el, şi care se bucurase de un mare succes. Ar fi 
ajuns un mim cunoscut, dacă într-o zi n-ar fi apărut sclavul care 
i-a cerut să se înapoieze acasă. Decebal avea nevoie de el. 

lată, acum călătorea spre Donaris, însoţit de inimosul Ziper, 
de care îi fusese de atitea ori dor. Dar ce era el de vină că în 
clipa întîlnirii lor inima i s-a strîns? În amintirea lui, Ziper se 
păstrase altfel decit era. Fusese idealul pe care nu spera să-l 
ajungă vreodată. Era cel mai drept, cel mai puternic, cel mai 
iscusit tînăr pe care îl cunoscuse în viaţa lui. Nici unul nu reuşea 
să alerge atît de repede ca el, să taie dintr-o dată cu securea un 
arbore atît de gros, să se caţăre atît de repede pînă în virful 
celui mai înalt stejar. În taberna din Aquileia îi apăruse în faţă un 
alt om. Se dezobişnuise să vadă atita barbă pe obrazul unui 
bărbat. Încălţămintea îi era simplă, iar cînd îşi strînseseră 
braţele, simţise mirosul înţepător al transpiraţiei. Şi el nu voia să 
fie nedrept cu acest prieten al copilăriei lui, pe care îl iubea ca 
pe un frate. lată, chiar acum, cît de bine pusese totul la cale şi 
aducea acasă un meşter priceput în prepararea fierului tare, 
care îi trebuia atît de mult lui Decebal. Dates bănuia de ce avea 
nevoie regele de acest fier, şi de ce îi trimisese vorbă să se 
înapoieze în grabă la Sarmizegetusa. Cetățile ţării trebuiau 
întărite, pentru că Roma rivnea cîmpiile Daciei, şi aurul ei, şi 
tinerii ei, pe care să-i prindă şi să-i ducă în sclavie. 

Căruţa îl ajunse din urmă şi Ziper îi strigă: 

— Mai avem o milă sau două şi ieşim din pădure. Parcă cerul 
se albeşte. 

| se părea, dar mergeau de citeva ceasuri bune şi ziua nu era 
atit de departe, cît ar fi dorit. Ziper, care cunoştea drumul, ştia 
că pînă în zori vor ajunge abia la Longaticum. De acolo şi pînă la 
Emona mai erau vreo 25 de mile. Şi drumul urca mereu în 
pantă, pentru că Emona era în munte. 

Ziper întorcea capul spre Livia, să vadă dacă nu-i este frig. Pe 
măsură ce înaintau, aerul de munte era mai rece şi mai umed. 
Aquileia este scăldată de Mare Hadriaticum, clima ei este dulce, 


din cauza apei calde. 

Drumul lor se strecura de acum de-a lungul malurilor 
Savusului, pînă la Neviodunum, oraş mare, declarat municipiu, 
iar de acolo tot aşa, pe apa rîului, vor trece de Siscia, de 
Sirmium, de Viminacium, pe malul lui Donaris sau Danwvius, 
cum îi spun romanii. La Viminacium vor trece peste apa lui 
tulbure şi, de acolo, nu vor mai slăbi caii pînă la Arcidava, 
Berzobis, Aizis, Tibiscum. Aici vor poposi iar, vor trece apa rîului 
Tibiscus, apoi nu se vor odihni pînă ce în faţa ochilor nu vor 
vedea sus, pe virful de munte, Sarmizegetusa. 

Ziper făcuse drumul acesta de multe ori, de fiecare dată cu o 
treabă anume. Frică nu-i era decît pînă ajungea în mijlocul 
triburilor scordiscilor, unde avea prieteni de nădejde, care îl 
ajutau să scape de străji. In ultimii ani momise în Sarmizegetusa 
meşteri constructori, sau foşti militari, după care se dusese cînd 
spre Neviodunum, cînd spre tribalii de dincolo de Donaris. 
Ajunsese pînă la Naissus sau şi mai departe, pînă la Pautalia. De 
multe ori se trezise în mijlocul triburilor trace, frăţeşti, care 
vorbeau aceeaşi limbă. La Durostorum, la Tropaeum, la 
Ulmetum sau la Troesmis, centrul trupelor din Moesia Inferior, 
peste tot erau castre romane întărite. In jurul lor se întindeau 
sate de veterani, care, la eliberarea din armată se însuraseră şi 
rămăseseră să cultive pămîntul, sau să crească turme de oi. Din 
aceste sate momise Ziper instructori care astăzi îi muştruluiau 
pe daci, învăţindu-i arta războiului. Mulţi dintre aceştia erau de 
fel tocmai de prin Asia Minor. Convinsese să vină cu el un 
bithynian, doi carieni, unul tocmai din Lycaonia. Ziper ştia că 
toate aceste ţinuturi sînt foarte departe, că trebuie să mergi 
de-a lungul lui Donaris pînă la vărsarea lui în mare, apoi să te 
îmbarci pe o corabie şi să treci Pontus Euxinus, ca să ajungi, de 
exemplu, pe malul Bithyniei. Acum, toţi aceşti rezervişti făceau 
armata în Legiunea XI Claudia şi fuseseră de mulţi ani aduşi aici, 
în Moesia Inferior. Peste tot, pe unde umblase Ziper, dar mai 
ales prin Moesia Inferior, fusese bine primit, pentru că întîlnise 
sate întregi de daci de-ai lui, căraţi cu forţa, în urmă cu 30—40 
de ani de către Plautius Silvanus. Rămiînea nopţile prin bordeiele 
lor şi le asculta plînsul şi dorul de ţara de dincolo de Donaris. 
Toţi blestemau romanul care îi aruncase pe pămînt străin. Şi 
încă ei erau cei mai norocoşi, pentru că mulţi alţii zăceau robi 
sau luptau prin circurile Romei. Povesteau bătrînii cum fuseseră 


mînaţi de la spate, şiruri întregi de căruţe numai cu citeva 
lucruri aruncate în grabă în ele. l-au adus într-un loc potrivit pe 
malul rîului Oescus, sau Asamus sau Timacus şi le-a spus: „Aici 
să rămiîneţi şi să lucraţi pămîntul pe care îl vedeţi cu ochii, şi să 
vă paşteţi turmele”. 

li adusese de prin satele înşirate de-a lungul Rhabon-ului! sau 
al Alutus-ului?, ca să le slăbească forţa. Roma ştia că are în ei un 
duşman şi i-a împrăştiat prin toată Moesia, dincolo de apa 
Donarisului. Toţi, cînd îl vedeau pe Ziper, plîngeau şi oftau, şi nu 
vorbeau decit de întoarcerea acasă cu toate că, mulţi dintre ei, 
veniseră aici în braţele mamelor. Voiau să mai audă o dată 
curgerea molcomă a apei, să mai miroasă o dată finul proaspăt 
cosit, să mai privească o dată soarele abia săltat deasupra 
pădurii. Plîngeau bătrînii că nu le va primi cenuşa pămîntul 
strămoşesc. 


Merseseră toată noaptea. Fata dormise în braţele tatălui ei, 
dar bărbaţii nu închiseseră ochii o clipă. A doua zi, în zori, au 
oprit la un izvor, şi-au spălat feţele cu apă rece, apoi au pornit 
mai departe. Dates, care călărea înaintea căruţei, se apropie în 
grabă. 

— Mai mulţi soldaţi din legiuni cu o signa! anunţă el. 

Ca să fie mai siguri că nu li se întîmplă nimic, bătrînul Plautius 
şi Marcus săriră din căruţă şi se ascunseră în pădure. Căruţa 
porni mai departe. In curînd, se încrucişară cu un şir destul de 
mare de soldaţi din legiuni care mergeau în rînduri strînse. Cei 
din căruţă trecură pe lîngă ei privind drept în faţă, de parcă nu 
i-ar fi văzut. Livia îşi trăsese gluga pînă la bărbie, încît era cu 
neputinţă să-ţi dai seama că sub ea se ascunde o fată. 

Cînd soldaţii se pierdură după un cot al drumului, Dates porni 
înapoi călare, să-i aducă pe cei doi. 

Mîncară în ziua aceea mergind. Opriră numai în dreptul unui 
izvor să soarbă cîte o gură de apă limpede. Ziper o ajută pe fată 
să coboare, apoi îi luă apă cu ceaşca de lut, pe care o avea la 
ea. Bunăvoinţa lui îl îngrijora din ce în ce mai mult pe bătrînul 
tată, deşi tînărul inimos îi era, fără să vrea, simpatic. 

In timpul zilei, Ziper, obişnuindu-se cu primejdia care-i pîndea 
sau uitîind de ea, glumise şi risese zgomotos pe seama 


1 Jiul. 
2 Oltul. 


stăpînului Liviei, imaginîndu-şi cum se trezise în zori şi n-o mai 
găsise. Dăduse un adevărat spectacol. Livia îl descrisese pe 
stăpîn gras, şi greoi, şi cu glasul piţigăiat. Prinzîndu-se în joc, 
fata povestise cum se rupsese într-o zi lectica în clipa cînd 
sclavii se opintiseră s-o ridice. Se rostogolise pe jos, ca un butoi. 
De ruşine, biciuite chiar el sclavii, pînă la sînge. 

Pe seară ajunseră la un han cunoscut de Ziper. Era cu 
neputinţă să mai continue drumul, înainte de a se odihni. Livia, 
deşi căuta să nu arate cit este de obosită, se vedea că abia se 
mai ţinea dreaptă. Caii se împleticeau. Nu voiseră să-i schimbe, 
ca să nu atragă luarea aminte asupra lor. Urmăritorii vor încerca 
să afle mai întîi unde au schimbat caii. 

Ziper nu ar fi vrut să rămînă peste noapte la acest han, a 
cărui reputaţie nu era deloc bună, dar nu aveau încotro. 

— Dates! îşi strigă prietenul. 

— Rămiînem aici? 

— Livia trebuie să se odihnească, dar să fim cu ochii în patru. 
Hangiul e un pungaş cunoscut şi va încerca să ne tragă pe 
sfoară. 

— De asta nu mi-e teamă! îl asigură Dates, dînd pinteni 
calului. 

Hanul părea o construcţie solidă, din cărămidă bine arsă, cu 
două caturi şi ferestrele una lîngă alta, arătînd cîte camere erau 
de închiriat. Pe pereţii dinspre drum erau pictate două butoaie 
enorme, iar lingă ele cîte patru clienţi fericiţi beau cu capetele 
lăsate mult pe spate. Feţele mesenilor erau pictate în roşu 
aprins, încît păreau dogorite de un foc viu. Pe unul dintre 
butoaie erau scrise, destul de stingaci, următoarele versuri de 
reclamă: 

„Cine bea această licoare 

_ Niciodată nu mai moare”. 

In faţa hanului, îmbulzeală. Tocmai sosiseră cîţiva călători 
care se îndreptau spre Aquileia, aproape toţi negustori. Căruţele 
lor erau acoperite cu coviltire, nelăsînd privirile curioşilor să 
vadă cu ce sînt încărcate. Fiecare negustor era însoţit de doi, 
trei sclavi. 

La una dintre mesele aşezate afară, mîncau patru muşterii, 
cam prea veseli, ceea ce dovedea că goliseră multe căni de vin. 
Gălăgia pe care o făceau era cu atit mai mare cu cit jucau zaruri 
şi fiecare nouă aruncătură era însoţită de vociferări, înjurături 


sau strigăte de satisfacţie. 

Ziper privi toate astea nemulţumit, apoi trase căruţa mai 
într-o parte, aproape în spatele hanului, ca să nu atragă luarea 
aminte a celorlalţi. Hangiul îi întîmpină făcîndu-le temenele de 
bun venit, dar Ziper nu se arătă deloc dispus să se lungească la 
vorbă cu el. Privirea negustorului trăda o şiretenie care nu-i 
plăcea. Şi nici mutra lui de mistreţ nu-i inspira prea multă 
încredere. Părul negru, stufos şi aspru pornea chiar de deasupra 
ochilor, ca o coamă. Fruntea îngustă de un lat de deget era 
tăiată în două de o adincitură care se prelungea ca un şanţ de la 
o timplă la alta. Barba îi ţişnea în toate părţile, din fălcile mari. 
Strădania lui de a fi cît mai binevoitor era de prisos, cel care ÎI 
vedea pentru prima dată tot rămînea cu inima strînsă cît un 
purice şi cu ochii pe braţele lui păroase şi puternice. Degetele 
scurte, boante, cu unghiile răsfrînte în sus, trădau o forţă cu 
totul deosebită. 

— Ai o cameră pe care s-o putem încuia? îl întrebă Ziper, 
grijuliu să asigure mai întîi un loc pentru Livia. 

— Am, sigur că da, spuse hangiul privind spre fată. Veţi fi 
foarte mulţumiţi. 

Dates şi Ziper luară camera din faţa aceleia în care urma să 
doarmă fata. La intrare nu aveau uşă, ci o simplă pînză, cam 
soioasă. Înăuntru erau două paturi destul de încăpătoare. 
Camera de alături fu închiriată pentru tatăl Liviei, Marcus şi 
sclavul lui Dates. 

Ziper fu de părere ca Livia să nu mai coboare în han, ci să-i 
aducă tatăl ei miîncarea sus. In gindul lui îşi spunea că 
frumuseţea fetei va atrage luarea aminte a celorlalţi muşterii şi 
de aici s-ar putea naşte o încăierare neaşteptată şi nedorită. 
Pentru apărarea ei ar fi fost gata la orice. 

Îi arătă Liviei cum să încuie uşa pe dinăuntru - era un drug 
care se punea de-a curmezişul - apoi tatăl îi aduse un vas cu 
apă, să se spele. Ziper pipăi patul, şi salteaua de paie foşni sub 
apăsarea lui. Voia să vadă dacă nu este plin de ploşniţe şi, cînd 
ridică aşternutul, fluieră uşor, a pagubă. 

— Dacă te culci în patul ăsta, nu ştiu ce-o să mai rămînă din 
tine pînă miine dimineaţă! 

Fata se apropie să privească şi rămase cu ochii mari, speriaţi, 
de ce văzu. 

— Mă culc în căruţă. 


— Nu! nu! Lasă că vedem noi ce facem. Îţi aduc paie curate 
de jos şi le aşternem în colţul celălalt. lar ploşniţelor le vin eu de 
hac, n-o să pornească nici una spre tine. 

Făcu rost de un braţ de paie, pe care îl aşternu pe podea, apoi 
aruncă peste ele pelerina Liviei. Se duse să-l caute pe hangiu. 

— Dă-mi o bucată de carne crudă, îi ceru. 

Hangiul nu se miră, bănuind ce vrea să facă. Ziper puse 
bucata de carne sub saltea. 

— In noaptea asta vor avea de lucru, nu se vor atinge de tine. 

Cobori apoi bucuros, pentru că surprinsese licărul de 
recunoştinţă din privirea fetei. 

Inainte să ajungă în han, auzi sub scară doi indivizi care îşi 
şuşoteau ceva. Se opri o clipă, apoi cobori încă două, trei trepte, 
să asculte mai bine. 

— Ai văzut ce bibilică au urcat? 

— Bune laude am fi căpătat pentru ea. Ce să caute cu ăştia? 
Mi s-a părut că se cam feresc. Sau o păzesc de frică să nu cadă 
cuiva cu tronc. 

— Şi mie mi se pare că se feresc. Ai văzut ce traistă duce 
sclavul? 

— Hangiul ce zice? 

— Să-l vestim pe Caius. 

— Va să zică şi el a mirosit ceva. Atunci ce mai stai? Du-te şi 
vesteşte că a picat ceva gras. 

Ziper, lipit de perete, privi după ei, să ştie de cine trebuie să 
se păzească. 

Il găsi pe Dates aşezat la o masă, cu o cană de vin în faţă şi 
un papirus în mînă. Părea cu totul absorbit de lectură. Chipul lui 
Dates era răvăşit de suferinţă şi Ziper, înţelegător, se aşeză 
tăcut la masa lui, privindu-l îndelung, fără ca prietenul să-l fi 
simţit. Stătea cu ochii pe jumătate închişi şi citea versuri de pe 
sulul de papirus. Buzele i se mişcau uşor... 

Ziper se aplecă într-o parte şi silabisi şi el, destul de greu, 
următoarele versuri: 

„De-aici îşi trage numele şi Amor, 
De-aici întîi ţi-a picurat în inimă 

A dragostei dulceaţă, după care 
Te-a fi cuprins înghețul suferinţei: 
Căci dacă n-ai iubita lingă tine, 
Icoana ei o vezi mereu, şi-ntruna, 


Ai în ureche dulcele ei nume”. 


Numai cu o zi sau două mai înainte, Ziper n-ar fi priceput 
aceste versuri, l-ar fi privit mustrător pe Dates, dar de cînd o 
cunoscuse pe Livia, căpătase o neaşteptată înţelegere pentru 
ceea ce spuneau ele. Prietenul lui era îndrăgostit, îşi lăsase 
sufletul la Roma. Cine ştie în mrejele cui încăpuse inima lui 
curată. Îl compătimea pentru că Roma era, după părerea lui, 
oraşul pierzaniei, iar femeile de acolo nu puteau să-ţi aducă 
decit nenorociri cu dezmăţul lor. Nu-şi închipuia că în toată 
Roma ar fi putut întîlni o singură femeie de puritatea Liviei. În 
sufletul lui îşi căina sincer prietenul. 

Era sigur că o dată înapoiat acasă, Dates o va uita pe femeia 
aceea. Mai întîi depărtarea, apoi treburile multe care îl aşteptau 
şi care nu-i vor da răgaz să se mai gindească la ea, îl vor 
vindeca. Îşi punea el speranţa şi în Curta, fata cu ochii mari care 
îl aştepta de ani şi ani, suferind în tăcere. 

Ziper ştia că, în ajunul plecării lui Dates spre Roma, cei doi se 
întîlniseră pe furiş şi rămăseseră mult timp îmbrăţişaţi, jurîndu-şi 
credinţă. Fata îl aştepta, dar iată că inima lui Dates era acum 
rece pentru ea. 

De masa lor se apropie unul dintre cei doi, pe care Ziper îi 
prinsese şuşotindu-se. Dates îl simţi şi, cînd îşi ridică privirea, îl 
văzu şi pe Ziper, alături. De cînd stătea lîngă el? Işi înfăşură 
stingherit papirusul şi îl aşeză în traistă, alături de celelalte. 

— Vreţi să jucăm în zaruri? li se adresă cel care se apropiase. 

— Nu! răspunse Ziper, dar în aşa fel încît străinul rămase 
locului. 

Nemaiîndrăznind să rostească un cuvint, el se întoarse pe loc 
şi plecă. 

— Ce ai cu el? îl întrebă Dates, simțind că prietenul e mai 
pornit decit s-ar fi cuvenit. 

— Trebuie să fim cu ochii în patru. L-am auzit tăinuind ceva 
împreună cu un altul. Mă tem că vor încerca la noapte să ne 
prade. 

— N-au ce să ne ia. Toate aceste suluri nu cred să-i 
intereseze, pungile noastre sînt goale. lar dacă, totuşi, vor 
îndrăzni, cu atit mai rău pentru ei. Sîntem patru şi mi se pare că 
nu dintre cei mai nepricepuţi. 

— Oare ai mai ţinut vreodată sabia în mînă, de cînd ai plecat 


de acasă? 

— Ba bine că nu, deşi m-am îndeletnicit cu alte treburi. Nu 
cumva te îndoieşti de priceperea mea? Hei, ai uitat că ţi-am fost 
un bun prieten de joacă? 

— Cum să uit? Aş fi tare bucuros să te ştiu la fel de destoinic. 

— Bine, bine, măcar de s-ar ivi prilejul să-ţi dovedesc că nu 
m-am moleşit. 

Se treziră că-şi amintesc timpul de odinioară, cînd îşi 
petreceau împreună toată ziua, şi se simţiră iar ca fraţii. Pe 
măsură ce Ziper îşi regăsea prietenul era cuprins de o bucurie 
pe care de mult o aştepta. Dates, încălzit şi el de vinul bun, îşi 
dădu drumul la limbă şi îi povesti prietenului despre viaţa lui la 
Roma. Dar nu o zugrăvi în culori atît de negre, cum se aştepta 
Ziper. li vorbi despre statuile, şi pieţele, şi palatele, şi bazilicele 
Romei. li descrise Colosseumul şi îi povesti cum se desfăşoară o 
luptă de gladiatori. li vorbi mai ales despre spectacolele de mimi 
şi despre cea mai mare actriţă a Romei, despre Arria. l-o înfăţişă 
în astfel de culori şi îi evocă atît de pătimaş chipul şi jocul şi tot 
ce o înconjura, încît Ziper nu se mai îndoi că inima prietenului 
său plînge cu adevărat după ea. 

Dates îi vorbi apoi plin de admiraţie despre Vergilius, şi 
despre Lucretius, şi despre Ovidius, şi despre Martialis şi despre 
mulţi alţi poeţi pentru care se părea că tînărul prieten avea o 
mare admiraţie. El, Ziper, nu auzise niciodată despre nici unul, 
şi entuziasmul lui Dates i se părea cam nelalocul lui. 

Se întunecase şi hangiul aduse la fiecare masă cite un mic 
vas din care ieşea o feştilă de cînepă, arzînd. O dată cu el, se 
apropie de masa celor doi prieteni şi un sclav, cu o frigare 
încinsă, pe care erau înşirate bucăţi de carne fumeginde. 
Mirosul ispititor le aminti că erau cam de mult nemîncaţi, aşa că 
se apucară să înfulece, cu toată convingerea. La o masă vecină, 
Plautius, Marcus şi sclavul lui Dates făceau acelaşi lucru. Tatăl 
Liviei dispăru pentru puţin timp, şi Ziper care îl urmărea bănuia 
că a plecat să-i ducă fetei de mîncare. 

Pădurea din jur nu se mai vedea, îi simțeau numai răcoarea. 
Ştiau însă că hanul este înconjurat din toate părţile de fagi groşi. 
Locul pe care se înălța localul fusese anume defrişat. Era al unui 
pretor a cărui moşie se întindea cît vedeai cu ochii în jur. Lăsase 
hanul pe seama mistreţului care îi întîmpinase, pentru că îl ştia 
descurcăreţ şi lipsit de orice scrupule, cînd era vorba să strîngă 


avere. Şi nu se înşelase. Hanul ajunsese cunoscut pînă departe, 
iar hangiul ştiut de frică de toţi cei care poposeau acolo. Se 
dusese vestea că hangiul nu e străin de unele nelegiuiri care se 
petreceau în împrejurimi, dar nimeni nu putea să spună ceva 
sigur. Poate că numai figura lui fioroasă făcuse să se creadă că 
este un om rău, gata la orice şi, desigur, în legătură cu hoţii de 
drumul mare care cutreierau acele locuri. Şi, de fapt, acesta era 
adevărul. De cite ori oprea la han cineva care părea să aibă 
ceva în pungă - de data asta Dates era cel care îi trezise 
interesul - unul dintre cei doi oameni ai bandei, care pîndeau, 
era trimis să dea de veste că a căzut în plasă un vînat ales. 
Noaptea, hanul era atacat şi călătorul jefuit. Dacă nu înţelegea 
să-şi golească de bună voie punga, era în primejdie să-şi lase 
acolo şi viaţa. 

Pungaşul care se apropiase mai înainte de masa celor doi 
prieteni, arunca acum zarurile pe o masă vecină, înconjurată de 
alţi cîţiva, cam de aceeaşi teapă cu el. Din cînd în cînd privea 
plin de ură spre Ziper, făgăduindu-i în gînd tot felul de cazne. Pe 
măsură ce golea cănile de vin, ura lui creştea, o dată cu 
nerăbdarea de a se răzbuna. De aceea îi tot aţiţa pe ceilalţi 
împotriva lui Ziper, punînd cu oricare prinsoare că nu are curaj 
să se ducă la acesta, să-l cheme să joace. In cele din urma, o 
namilă cît toate zilele, negustor de cai, de fapt mai mult hoţ, se 
ridică şi, proptindu-se în călciîie, ca sa nu vină pe spate, de băut 
ce era, se încumetă să se apropie de masa lui Ziper, cerîndu-i să 
joace cu el. Primi un răspuns la fel de scurt, ca şi primul, dar 
geambaşul nu se sperie. 

— Ţi-e frică să joci, sau n-ai ce pierde? îl întrebă el şi rise 
hîrîit, în timp ce juca zarurile în palmă. 

Vru să ia un scaun şi să-l aducă la masa tinerilor, dar în clipa 
cînd îl aşeză, Ziper, cu o lovitură de picior, îl aruncă departe. 
Gestul neaşteptat îl descumpăni o clipă pe geambaş, dar nu mai 
mult. Se porni să înjure şi, făcînd semn şi celorlalţi să se 
apropie, se repezi la bătaie. 

Dates întinse piciorul şi geambaşul se împiedică, gata să 
cadă. Cînd ajunse în dreptul lui Ziper, tot împleticindu-se, primi 
o lovitură năprasnică în ceafă şi se lungi cu gura în praf, 
rămînînd lat. Ceilalţi văzîndu-l cu nasul în ţărînă, şi uitîndu-se la 
custura scurtă pe care o trăsese Ziper de la briu, se liniştiră ca 
prin farmec. Cu atît mai mult cu cît bătrînul fierar şi smulsese 


frigarea de fier din mîna sclavului care tocmai le aducea să 
mănînce, şi o ţinea ca pe o armă de temut. 

Dinăuntru apăru hangiul, strigat de slugi, şi se repezi înjurînd 
la cel căzut în ţărînă, dîndu-i cîteva picioare în coaste. 

Geambaşul se ridică greoi şi se îndepărtă împleticindu-se. 
Primise lovitura chiar în ceafă şi era buimac. 

— N-ar fi mai bine să plecăm de aici? îi întrebă Plautius, 
gîndindu-se la fată. La noapte n-o să stăm prea liniştiţi. Mi-e 
frică de ăştia. 

— Drumurile sînt şi mai primejdioase noaptea, Plautius. Dacă 
ne vor ataca, în camere ne apărăm mai bine decit în loc deschis. 

— O să dormim iepureşte, cu armele sub cap. 

Aşa s-au şi culcat. Plautius s-a lungit pe snopul de paie 
jurîndu-şi să nu închidă ochii o clipă. Mîna lui strîngea miînerul 
săbiei. Marcus, alături, dormea senin, somn de om tînăr, care 
cînd pune capul jos şi închide ochii, poţi să tai şi lemne pe el. 
Avea însă arma aproape, şi Plautius ştia că se poate bizui pe 
îndemiînarea lui la nevoie. Deşi tînăr, fierarul avea muşchii 
întăriţi de barosul pe care de dimineaţa pînă seara îl ridica şi îl 
repezea în fierul înroşit. 

Ziper nu se culcă în pat, mai de frica ploşniţelor, mai de frica 
duşmanilor. Bănuia că, dacă-i vor ataca, cu siguranţă că se vor 
repezi cu cuţitele spre pat. Îl chemă şi pe Dates lîngă el, sub 
masa lungă, pe care o aşeză cam în colţ. Intinse o bundă de lînă 
şi se lungiră amindoi, fiecare simțindu-se bine şi în siguranţă 
lîngă celălalt. Dates strimbă un timp din nas, din cauza mirosului 
cam tare de blană încinsă, care venea dinspre cojoc, dar se 
obişnui curînd şi adormi. Ziper îşi auzi prietenul răsuflind adînc, 
a om obosit, şi zîmbi binevoitor. El rămase însă cu urechea 
trează. 

Un cocoş cîntă miezul nopţii şi, tocmai cînd începuse să 
creadă că n-o să fie nimic, prinse zgomotul unui pas uşor, care 
se furişa pe scară. Se ridică pe jumătate şi ciuli urechea, să 
prindă orice mişcare... Cineva păşea cu mare grijă. Un pas... 
încă unul... Nu se grăbea. Mai întîi şi întîi voia să nu fie auzit. De 
fiecare dată, după ce călca, asculta. 

În prima clipă, Ziper vru să-l trezească şi pe Dates, dar se 
răzgîndi. Cu atît mai în siguranţă se va simţi cel care urcă, dacă 
îl va auzi sforăind. Ziper era încredinţat că n-are nevoie de 
ajutor ca să-l pună pe fugă. O fi cel care îi ceruse prima dată să 


joace zaruri? 

Luna se vedea pe fereastră. Lumina ei albă lăsa o diră pînă la 
intrare. Numai patul şi masa erau în întuneric deplin... 

Pînza de la intrarea camerei se mişcă şi din spatele ei apăru 
mutra uriîtă a celui aşteptat. Chiar el era. Ziper se bucură ca un 
copil, gîndindu-se că va avea prilejul să i-o plătească aşa cum 
merita. 

Pungaşul îşi plimbă în grabă privirea prin cameră, apoi dădu 
drumul perdelei, grăbindu-se să plece. Se ducea, desigur, să 
dea de ştire că totul este în regulă. Abia acum Ziper îşi lovi 
prietenul uşor cu cotul, şi-l trezi. 

— Ce-i? sări el. 

— Sssst! 

În şoaptă, îi spuse ce se întîmplase. Hotărîră să stea în colţul 
lor şi să aştepte liniştiţi. 

Auziră iar paşi pe scară. De data asta mai mulţi. Urechile lor 
încordate prinseră şi zgomotul uşor al unor săbii izbindu-se de 
zid. Atunci Ziper făcu cel mai neaşteptat lucru: începu să 
sforăie, ca un om care doarme adînc. Cei de afară se apropiară 
şi mai siguri pe ei. 

Ajunseră în spatele pînzei de la intrarea camerei. O traseră 
deodată într-o parte, apoi trei pungaşi se repeziră spre pat cu 
săbiile ridicate. Le înfipseră cu sete în salteaua de paie şi în 
clipa aceea înţeleseră că fuseseră traşi pe sfoară. Prea tirziu, 
pentru că se treziră cu masa în cap şi auziră un urlet care făcu 
să le îngheţe sîngele în vine. Ziper ţipase de bucurie, dar şi ca 
să dea astfel de veste lui Plautius şi lui Marcus că a început 
lupta. Nici nu mai era nevoie, pentru că cei doi şi apăruseră cu 
armele pregătite şi se repeziseră spre pungaşii care rămăseseră 
afară şi tot moşmondeau pe la uşa Liviei. 

Cei din cameră, după ce s-au trezit cu masa în cap, n-au ştiut 
încotro să se repeadă, pentru că Ziper şi Dates stăteau în 
întuneric, în timp ce ei erau în bătaia lunii. Se ridicară de jos, tot 
împiedicîndu-se în masă, se repeziră orbeşte înainte. Atunci 
sclipi sabia scurtă din mîna lui Dates, şi primul pungaş se trezi la 
pămînt cu obrazul şiroind de sînge şi urlînd de durere. Ziper îl 
zărise pe cel cu zarurile şi se aruncase pe el. Se strecurase pe la 
umbra zidului, pe sub fereastră şi îi căzuse în spate, prinzîndu-l 
în braţe. Banditul rămăsese cu spada în aer, nu avea cum să-l 
lovească. Urlă din toate băierile cînd se simţi smucit de la 


pămînt, pricepînd ce avea să urmeze. Cu mare uşurinţă, Ziper îl 
duse la fereastră şi, făcîndu-i vînt, îl aruncă. Un țipăt scurt, o 
bufnitură înfundată şi liniştea se lăsă deplină. Pe scări alergară 
ceilalţi, înfricoşaţi, unul ţinîndu-se de falcă, altul de fund, pentru 
ca tocmai acolo se nimerise să taie sabia bătrînului Plautius. 

După îndepărtarea atacului, Dates, furios, ar fi vrut să-l 
pedepsească pe hangiu, dar Ziper socoti că e mai înţelept să-şi 
vadă de drum cum s-o lumina de ziuă, fără să se mai ia la harţă 
cu cineva. 

Aşa şi făcură. Soarele încă nu albise bine răsăritul, cînd ei 
erau în căruţă, cu caii înhămaţi. Tot aşteptindu-se să le sară 
cineva în faţă, plecară cu inimile strînse. Ziper îi încurajase 
spunîndu-le că nu mai aveau mult de mers prin pădure, iar la loc 
deschis nu se mai temeau. Erau patru bărbaţi înarmaţi, toţi unul 
şi unul, în afară de sclavul lui Dates, cam slăbănog şi 
bolnăvicios, care ţinea sabia în mînă ca pe un ciomag. Dar 
pentru că fusese mult timp din viaţă negustor şi păstrase ceva 
din şiretenia meseriei, sperau să le fie de folos cu vreun sfat. 

Singură Livia părea că e cu totul liniştită. Nu dormise aproape 
toată noaptea şi acum aţipise în braţele tatălui ei. 

Către ora a treia din zi!, ajunseră la marginea pădurii şi 
răsuflară uşuraţi. Scăpaţi de sub coviltirul copacilor seculari, se 
treziră într-o baie de lumină care le înţepă ochii. 


Ziper îşi vîri capul adînc în apă şi suflă zgomotos. Livia ridea. 
Apoi se aşezară amîndoi pe un trunchi de copac înfipt în mal. 
Apa scăzuse şi rădăcinile rămăseseră pe uscat, ca nişte şerpi 
împletiţi, în lumina vînătă. Se pregăteau să pornească iar la 
drum, după o noapte de popas. Pe măsură ce se apropiau de 
casă, se grăbeau, deşi puterile le erau împuţinate. Dormiseră 
chiar pe malul lui Donaris. De cînd auzise murmurul apei în 
apropiere, Ziper se liniştise. Parcă erau acasă. Chiar în ziua 
aceea aveau să ajungă la Viminacium şi de acolo, în două zile 
zăreau zidurile Sarmizegetusei. 

Ziper se băgă din nou în apă. Picăturile alergau pe pieptul lui 
bombat, pe pielea-i ca de femeie. Livia îşi aruncă şi ea apă pe 
faţă, apoi îşi vîri picioarele în rîu. Ziper îi spusese că e bine să te 
speli cu apa lui Donaris, pentru că te întăreşte, iar dacă pleci în 
luptă, te apără. Livia nu credea toate astea, dar îi plăcea să-şi 


1 La romani ziua începea la ora 6 dimineaţa. 


ţină picioarele în apă, înainte de a porni la drum. 

Veniseră aici, pe mal, şi ca să fie singuri, deşi n-ar fi 
recunoscut asta nici în faţa celorlalţi, nici în faţa cugetului lor. Se 
cunoşteau de aproape o săptămînă şi, cu toate că nu-şi 
vorbiseră mai deloc, fiecare zi îi găsise mai apropiaţi unul de 
celălalt. El îi spunea totul prin mici gesturi, care trădau o grijă 
deosebită, şi ea îi mulțumea din privire, aşa că bătrînul fierar, 
deşi simţea ce se petrece în sufletul fetei, nu-i putea spune 
nimic. Ar fi sfătuit-o să se ferească de un bărbat pe care încă 
nu-l cunoaşte, să nu se încreadă în el. Dar cum să-i spună, cînd 
ei nu-şi vorbeau, nu plecau împreună, nu făceau nimic care să-i 
îndreptăţească sfaturile? Şi, totuşi, el simţea că cei doi copii sînt 
din ce în ce mai apropiaţi unul de celălalt. Citea asta în privirea 
Liviei, pentru că mai ales pe ea o pîndea. 

Acum bătrînul stătea rezemat de scoarţa aspră a unui stejar şi 
nu-i scăpa din ochi. Jocul lor nevinovat îl mai linişti. Ziper, omul 
ăsta mare cît doi, parcă era un copil, nu-l credea în stare de 
vreo răutate. Frica bătrînului fusese aceea ca Ziper să nu se 
schimbe, odată ajunşi acasă. Acum, pe drum, cum să se poarte 
altfel decît bine? Ce va fi însă atunci cînd ei vor fi în miinile lui, 
acolo, departe, la Sarmizegetusa? Ziper izbutise în aceste zile 
să-i împrăştie tocmai aceste ginduri negre. Nu părea în stare să 
fie rău, să se schimbe peste noapte. Chiar joaca de acum îl 
liniştea pe  bătrin, şi oricît încerca el să pună stavilă 
simţămintelor care îl apropiau de tînăr, nu reuşea. li plăcea să-l 
privească. Un bărbat atit de falnic nu întîlnise încă în viaţa lui. 
Nici el nu l-ar fi putut cuprinde pe la umeri, cu amîndouă mîinile. 
Fierar fiind, îi plăcea să vadă muşchii încordaţi bombiîndu-se sub 
piele, rotunjindu-se. Se uita lung la Ziper, mare şi ager, cu faţă 
de copil, cu mersul puţin legănat, cu barba cînepie şi cu ochii lui 
albaştri. 

Se auzi iar bolboroseala apei şi rîsul Liviei. În colţul ochilor 
bătrînului miji un zîmbet, şi el dădu din cap, într-un gest care 
spunea că n-are ce face, sînt tare frumoşi amîndoi, iar joaca lor 
e nevinovată ca şi a copiilor. 

Plautius auzi foşnet de frunze şi din spate se apropie Dates, 
cu privirea obosită, cu obrazul înnegrit de barba abia crescută. 
Trecu pe lingă el fără să-l zărească şi se îndreptă spre apă, să-şi 
limpezească ochii înroşiţi de nesomn. Fierarul avea un respect 
deosebit pentru acest tînăr, dar nu pornit din dragoste. Un 


respect născut din distanţa mare care îi despărţea: era un 
adevărat tarabostes. Ţinuta dacului impunea respect. Pe bătrîn 
îl înduioşa tristeţea lui din ce în ce mai adîncă. Pe măsură ce se 
îndepărtau de Roma, Dates îşi simţea inima mai grea. Se 
convingea, o dată cu creşterea depărtării, că n-are s-o mai vadă 
niciodată pe Arria. De cîteva ori îl prinsese Ziper cu papirusul în 
faţă, scriind ceva. Sufletul i se revărsa în elegii, pe care spera să 
i le trimită printr-un negustor. Citeodată i se părea că versurile 
lui o vor aduce în Sarmizegetusa, şi atunci mai înflăcărate îi erau 
cuvintele. 

Prietenul ofta şi îl lăsa în pace. Bănuia ce suflet greu are. Îşi 
închipuia cum s-ar fi simţit el, dacă ar fi fost nevoit să n-o mai 
vadă niciodată pe Livia, cînd simţea dorinţa s-o privească în 
orice clipă. 

Dates îşi opri paşii aproape de cei doi şi ascultă bolboroseala 
apei. Zîmbi şi se duse mai la vale, să-şi spele faţa. 

Soarele dădu adevărata culoare lucrurilor, şi ei se urcară iar în 
căruţă şi porniră. Dar nu ieşiseră bine la drum, cînd, de departe, 
îi întîmpinară strigăte şi larmă. Dates, care mergea în faţă, le 
făcu semn să oprească, iar el îşi îndemnă calul să meargă la 
pas. Ca să nu fie auzit, părăsi drumul şi se apropie de locul 
gălăgiei furişîndu-se pe lîngă pădure. Cînd fu destul de aproape, 
descălecă şi legă calul de trunchiul unui arbore. Se temea să nu 
fi întîlnit militari, scoşi acum la instrucţia de dimineaţă. Asta ar fi 
complicat lucrurile, pentru că ar fi trebuit să aştepte sau să 
ocolească cine ştie pe unde. 

În dreapta auzi zăngănit de fier şi se piti la rădăcina unor tufe. 
Zări, destul de aproape, cîteva bordeie acoperite cu frunze şi 
crengi, din care ieşeau sclavi, cu mîinile înlănţuite. Sclavi şi 
răufăcători care îşi ispăşeau pedepsele muncind. Paznici înar- 
mati îi suduiau şi îi îmboldeau să se grăbească. Odată înşiraţi 
unul în spatele celuilalt, ei începură să-şi tirască picioarele spre 
şosea, urmăriţi de pocnetul unui bici ameninţător şi de în- 
demnuri gălăgioase. Incepea o zi de muncă. Trecură pe aproape 
de el, dar nu-l zăriră. Ca să se convingă că pot să meargă mai 
departe, Dates îi urmări, să se lămurească despre ce este vorba. 
Strînşi în grupe de cîte cinci, şase, sclavii se chinuiau să împingă 
blocuri mari de piatră, pe care le făceau să alunece pe buşteni 
rotunzi. Alţii, la margine de drum, izbeau cu barosul pietroaiele 
şi le fărimiţau tocmai bune pentru a fi bătătorite cu maiul. In 


coşuri de nuiele, piatra sfărimată era cărată ceva mai departe şi 
răsturnată într-un loc unde drumul fusese rupt de o 
scufundătură de pămînt. Deasupra acestei pietre sfărimate şi 
bătătorite erau aşezate lespezile cioplite, împinse pe buşteni 
scurţi şi nu prea groşi. Toată această muncă se desfăşura în 
îndemnuri scurte, venite din toate părţile, care se încrucişau 
într-o hărmălaie din care nu se mai înţelegea nimic. 

Pe Dates îl interesă toată această treabă. Aşadar, era 
adevărat că Traian poruncise repararea drumurilor care duceau 
spre Dacia. De doi ani, de cînd se urcase pe tronul împărătesc, 
multe începuseră să se schimbe la Roma, şi el simţise pe pielea 
lui vrăjmăşia care creştea împotriva dacilor. Noul împărat făcuse 
în aşa fel ca meşterii buni să se înapoieze de la Sarmizegetusa, 
iar alţii nu mai porniseră să le ia locul. Nici instructori militari nu 
mai veniseră să-i înveţe pe daci tehnica aruncării cu balista, cu 
catapulta sau cea a luptei cu spada. In schimb se reparau 
drumurile şi asta nu prevestea nimic bun. Auzise zvonuri la 
Roma că garnizoanele de la Viminacium, şi de la Ratiaria, şi de 
la Oescus, şi Durostorum primiseră cohorte noi. In ţara geților 
fraţi de aceeaşi limbă, Traian întărise Troesmis-ul cu noi oameni 
şi maşini de război, iar flota de la Aegyssus patrula în sus, 
ajungînd pînă la Oescus, şi mai departe, la Drobeta privea în 
toate părţile să simtă o mişcare de nesupunere. Spre apus, 
triburile iazige stăteau gata să fie asmuţite de romani şi să se 
strecoare pe malurile Marisului!, spre Germisara?, ca să ajungă 
la Sarmizegetusa. 

Oare se apropie războiul? 

Dates îşi umflă pieptul într-un oftat adînc. Cine ştie ce timpuri 
vin pentru fraţii lui! Se înapoie la cal şi, în pas liber, ajunse lîngă 
căruţă. Îl aşteptau nerăbdători. 

— Ocolim locul! 

Cu o zi mai înainte avuseseră o dovadă sigură că erau căutaţi. 
Norocul lor fusese acela că soldatul, care îi întrebase chiar pe ei 
dacă nu întîlniseră un bătrîn şi un tînăr întovărăşiţi de o fată 
frumoasă, se dovedise un mare prost, pentru că altfel cine ştie 
ce s-ar mai fi întîmplat. Îi spuseseră că nu, şi el îşi îmboldise 
calul la galop, îndepărtîndu-se. 

Hotăriseră să meargă cu şi mai mare băgare de seamă. 


1 Mureşul. 

Căutară un drum de şleau, care să ducă spre vreun sat 
ascuns în inima pădurii. Îl găsiră şi ocoliră locul în care de 
dimineaţă şi pînă seara se auzeau îndemnurile şi strigătele celor 
care cărau blocurile de piatră. 

Ziper hotărise să nu mai treacă prin Viminacium, unde puteau 
fi aşteptaţi, ci să lungească puţin drumul, pînă la Dierna!, ca să 
urce apoi drept spre Tibiscum, fără a mai fi nevoiţi să treacă 
prin cetăţi în care întîlneai la doi paşi un soldat roman. 

În apropiere de Viminacium, pe un platou larg, înconjurat de 
pădure deasă, făcea instrucţie o cohortă, pe care o priviră lung, 
deoarece nu era prea departe de drum. Arcaşii trăgeau la semn, 
prăştiaşii încercau să lovească o momiie de cîrpă, de statura 
unui om, aruncînd din mers, pedestraşii propriu-zis alergau 
gladio stricto, - cu sabia scoasă din teacă - repezindu-se unii la 
alţii. Erau împărţiţi în două tabere, fiecare susţinută de un 
număr oarecare de soldaţi călări. Cei mai solizi se antrenau 
aruncînd temutul pilum, sulița scurtă de înălţimea unui om, dar 
atit de grea încît străpungea scutul. Işi făceau vînt şi o azvirleau 
de la 15 paşi. Bufnind scurt, sulița se înfigea într-un perete înalt, 
ridicat din birne groase. Ziper privea mai ales spre aceşti hastari 
- aruncători cu sulița - subţiri şi vînjoşi. Ştia că scuturile dacilor, 
din piele sau blană de lemn nu rezistau acestui pílum năprasnic. 
Chiar dacă nu străpungea scutul, cînd se înfigea în el, nu-l mai 
puteai ţine în dreptul pieptului, fiind tras în jos de greutatea 
suliţei. Atunci rămiîneai descoperit în faţa arcaşilor şi a 
prăştiaşilor, care te împroşcau cu săgeți de la mai bine de 130 
de paşi. 

— Priveşte, Plautius! strigă Ziper bătrînului fierar. lată arma 
care ne sperie. Tu ştii să baţi aşa sulițe grele, care să treacă prin 
scut? 

— Poate că multe dintre cele pe care le vezi au ieşit de sub 
ciocanul meu. 

— Să te apuci, Plautius, să ciocăneşti şi pentru noi. Să-i înveţi 
şi pe ai noştri cum să facă fierul şi mai tare. N-o să se răcească 
o clipă spinarea nicovalei tale. 

N-a mai rostit nici o vorbă, dar ochii au continuat să-i scapere, 
privind lung la instrucţia soldaţilor. 

Treceau acum pe lîngă corpul triorilor, soldaţii veterani, hîrşiţi 
prin multe lupte, îmbătrînit fiecare cu sabia în mînă. Ei alcătuiau 


1 Orşova de azi. 


linia a doua a cohortei, adesea fiind mai îndărătnici în lupte 
decit cei din frunte. Pentru ei moartea nu mai era o nenorocire 
atit de mare, tinereţea trecuse de mult. Unii nu aşteptau decit o 
săgeată bună care să le curme viaţa de vîntură lume, dintr-un 
castru în altul, dintr-o cohortă în alta, de pe un front pe altul. 
Mulţi însă, visau de pe acuma la viaţa liniştită pe care o vor 
duce într-o canabe, lipsită de orice ameninţare, la o margine de 
castru, bine apărat. Cei mai mulţi doreau să pornească spre 
Moesia Inferior, unde se ştia că primesc mai uşor un petic bun 
de pămînt, poate chiar în apropierea Danuviusului. Se ţineau 
lanţ castrele şi cetăţile întărite aici, la marginea imperiului, toate 
îndreptate spre nord, de unde apăreau, călărind cai iuți, cetele 
barbare să jefuiască. Pe lîngă Durostorum sau Sucidava, sau 
Capidava, sau Carsium sau Troesmis, locuri bine întărite şi pline 
de armată, în orice clipă pe picior de război, puteai să te simţi în 
linişte, chiar dacă, din cînd în cînd, ţi se mai cerea sprijinul să 
linişteşti răzmeriţele băştinaşilor geţi, alungaţi de pe pămînturi. 
Dar cine i-a pus să se împotrivească atît de îndirjit? Roma nu are 
o clipă de linişte în această parte a imperiului, încît a trebuit să 
aducă aici sate întregi de traci besi şi lai din sudul Danuviusului, 
pe care să-i împroprietărească şi să-i învrăjbească cu geții 
rămaşi fără ogor. 

În marginea pădurii întîlniră maşinile de război, cîteva zeci, 
înşirate una după alta. Pe Ziper îl interesau mai ales 
aruncătoarele de bolovani - ba/iste/e - pe care le construiau 
inginerii Romei şi la Sarmizegetusa, dar fără prea mult suflet. De 
cîte ar fi avut Decebal nevoie! Fiecare cetate ar fi trebuit să aibă 
zeci de aruncătoare, dar mai ales cele care păzeau trecătorile. 
Ar fi împînzit Buridava, ca duşmanul să nu poată urca pe Alutus 
în sus, şi Cumidava, ca să nu se strecoare spre izvoarele 
Naparisului, să cadă prin spate spre Sarmizegetusa, şi 
Germisara, şi Potaissa, şi Napoca, să nu se lase din sus iazigii 
duşmani, la chemarea Romei. 

Oftă iar, încît fu gata să crape pieptarul de piele pe pieptul lui. 
Multe erau de făcut şi toate în grabă. Pe tronul împăraţilor 
Romei se suise om ambițios, şi Decebal ştia că nu mai are mult 
a se gîndi. 

Ar fi vorbit despre toate astea cu Dates, dar îl simţea mereu 
departe de gindurile şi grijile lui. El, de cite ori făceau un popas, 
îşi înfunda nasul în sulurile de papirus şi bombănea ca babele, 


citind. 
Şfichiui spinarea cailor şi căruţa se smuci deodată, speriind-o 
pe Livia. 


Acasă 


Soarele aluneca uşor în spatele dealurilor blînde, desenînd 
umbre din ce în ce mai lungi. Odată cu coborirea lui, liniştea 
punea stăpinire pe întinsul văilor: puteai să-ţi asculţi inima. Nici 
paşii nu mai aveau sunet. Călcai pe iarba grasă de parcă pluteai. 
Nu-ţi venea să vorbeşti, erai numai ochi. Departe, unduirile 
dealurilor se pierdeau într-o ceaţă subţire, pe care soarele n-o 
mai usca. Aerul îl simţeai deodată rece, venind din pădurea 
deasă, dar primitoare. Pădure de arbori cu frunza căzătoare, 
luminoasă, spartă de poieni în care descoperi covoare întinse de 
albăstrele. 

Mergeau cu toţii pe jos. Caii şi căruţa rămăseseră în urmă, 
veneau la pas. Coboriseră să-şi dezmorţească picioarele, după o 


zi de stat chircit. 

Ziper privea fericit chipurile încîntate ale fierarilor şi al Liviei. 
Ceea ce vedeau în jur îndreptăţeau cuvintele dacului. Le vorbise 
despre frumuseţea dulce a Daciei, cînd încercase să-i convingă 
să-l urmeze. Bătriînul fierar trăise în clima caldă din sud şi era 
speriat de gerurile care împietreau apa Danuviusului. Nici vara 
nu şi-o închipuia prea caldă, dacă iarna era atit de aspră. Şi iată 
că treceau prin locuri minunate! 

Îi întîmpină o turmă de oi, mînată de ciobani tineri, cu bărbile 
abia mijite şi pletele revărsate pe umeri. Copii frumoşi, cu ochi 
albaştri, care se opriră să-i privească şi îi salutară plecîndu-se, 
cînd ajunseră în dreptul lor. Erau îmbrăcaţi ca şi oamenii mari, în 
cămăşi largi, lăsate peste nădragii înguşti pe picior, despicate în 
părţi, pînă aproape de şold. Mijlocul îl aveau strîns în curea lată 
de piele, de care atîrna cîte un corn scurt. 

— la cîntaţi, măi copii! îi îndemnă Ziper, oprindu-se lîngă ei. 

Ciobăneii se priviră mai întîi sfioşi, apoi îşi desprinseră 
cornurile, pentru că nu-l puteau refuza pe acest tarabostes tînăr. 

Sunetul cald şi molcolm, ca dealurile din jur, se pierdea 
departe, spre alte turme, de unde se înapoia ca un răspuns. Alţi 
ciobănei îşi puseră cornurile la gură şi suflară sunet dulce şi 
liniştit spre cei care îi chemau. Curînd, văile se umplură de 
cîntec de ciobănei, pînă departe, în plin munte. Cei doi ascultară 
răspunsurile, apoi începură să ridă spre Ziper, mîndri de isprava 
lor. Oile se făcură roată, ascultau cornul, behăiau scurt, le era 
sete. 

— Hai, mînaţi-le la apă! îi îndemnă Ziper. 

Copiii dădură iar bineţe, apoi îşi ridicară ciomegele pe umăr, 
îndemniînd turma să se urnească din loc. Cînd se îndepărtară, 
începură a cînta legănat, tot privind pe sub sprincene înapoi. 

— La drum! hotărî Ziper. 

Munţii erau aproape. Şerpuiră pe văi înguste, din ce în ce mai 
întunecoase. Aerul era acum tare şi rece, şi clocot de apă îi 
urmărea. 

Porniră pe apa Sargeţiei strecurîndu-se printre munţi falnici. 
Se treziră în stînga cu coama lungă a Luncanilor, munte ca un 
zid, iar în dreapta le apăru virful pe care se ridicau zidurile 
Sarmizegetusei. Soarele încă mai prindea virful turnului din 
mijlocul cetăţii, luminîndu-l de parcă era poleit cu aur. 

— Sarmizegetusa! şopti Ziper, Liviei. 


Fata privi lung şi întrebător înainte. Viaţa ei avea să înceapă 
cu adevărat acolo, între zidurile acelea. Se întoarse apoi spre 
Ziper, de parcă ar fi vrut să afle de la el ce o va aştepta, oare, 
acolo? El îi zîmbi cu tot chipul, liniştind-o. 


Decebal tocmai spunea scribului cum să ticluiască o scrisoare 
către căpetenia roxolanilor, de care îl lega o veche prietenie. 
Voia să-i spună că se anunțau timpuri grele, şi că Traian nu avea 
de gind să mai păstreze înţelegerea făcută cu Domitianus. Noul 
împărat era ambițios şi pornit pe fapte mari. De aceea, el, 
Decebal, nu-şi odihnea poporul o clipă, se grăbea să ridice ziduri 
noi sau să le întărească pe cele vechi. Ar fi vrut să ştie ce va 
face el, dacă romanii vor trece apa Donarisului şi-i vor cotropi 
ţara? Va veni alături de daci, cu cavaleria lui? La nevoie el, 
Decebal, îi va trimite arme să-şi înarmeze triburile şi să fie gata 
de drum. Putea să-i trimită săbii, şi lănci, şi vîrfuri de săgeți, pe 
care le fac acum meşterii din Germisara, şi Appulum, şi 
Sarmizegetusa. In rest îi dorea sănătate şi viaţă lungă, ca unui 
frate. 

Scribul înşiră toate aceste vorbe pe papirusul întins cît masa, 
peste care stătea aplecat, scriind frumos literă cu literă. Nu mai 
era el prea tînăr, barba i se rărise, dar mîna îi era sigură. 

In cancelarie năvăli o slugă cu ochii sclipind de bucurie şi îi 
spuse lui Decebal: 

— Stăpiîne, nepotul tău, Dates, s-a întors de la Roma, şi e 
nerăbdător să te vadă. 

— Să vină la mine! 

Glasul lui gros căpătase deodată căldură şi vioiciune. Încă nu-l 
aştepta, dar iată că sosise mai devreme. Îl bucura graba cu care 
se întorsese acasă. 

Decebal nu avea copii, şi dragostea lui toată o dăduse acestui 
nepot de soră, pe care îl crescuse sub ochii lui, sperînd să facă 
din el un urmaş demn de tronul pe care i-l lăsa. Nu mai avea alţi 
nepoți, pentru că Diegis, fratele de curînd plecat lîngă Zamolxis, 
nu avusese nici el copii. Acum era încă în putere, ţinea bine în 
miîini grijile ţării, dar în curînd părul îi va albi şi un alt bărbat va 
trebui să-i urmeze după cum el îi luase locul lui Duras. Dates i se 
părea a fi un copil ager la minte, şi dacă îl trimisese la Roma nu 
o făcuse numai ca să înveţe arta romanilor de a înălța cetăţi şi 
aşterne viaducte, cît mai ales ca să priceapă mai bine lumea. 


Roma era locul spre care trăgeau toate triburile nomade, dorind 
să prade, şi să dărime, şi să jefuiască, pentru că avea ce. 
Decebal îl trimisese pe Dates să-i cunoască edificiile, şi legile, şi 
şcolile, şi statuile, şi circurile, şi oamenii luminaţi, ca alături de 
ei să înveţe a preţui înţelep-ciunea. Voia ca Dacia să aibă în 
fruntea ei un rege destoinic şi înţelept, pe care să-l respecte şi 
prietenii şi duşmanii. 

Nepotul apăru în uşă şi se opri plin de respect. 

— Am venit, unchiule! 

Decebal îl îmbrăţişă şi-l ţinu lipit de piept o clipă, de parcă ar 
fi vrut să se convingă că este, într-adevăr, acolo, apoi îl 
îndepărtă să-l privească mai bine. Il simţise crescut subţire şi 
vînjos, şi se bucura că se înălţase încît el nu-i mai ajungea decit 
ceva mai sus de umăr. Regele era un bărbat nici prea înalt, nici 
prea scund, dar cu oasele mari, de om obişnuit cu mînuitul 
armelor grele. 

Îl cercetă cu ochiul încruntat, îndelung, apoi izbucni într-un 
hohot puternic de ris. 

— Arăţi ca un adevărat roman! Da, da... un roman şi 
jumătate! Parcă ai fi nobil crescut în Forum. Uite că un fiu al 
Daciei arată mîndru ca un roman. Cred că s-a şi zvonit în cetate 
că am primit solie de la Traian, şi izbucni iar în ris. 

Deşi mai scund, îşi trecu braţul pe după umărul tînărului. Îi 
plăcea să-l simtă aproape, să-i pipăie muşchii tari şi să se 
bucure cum numai cei în vîrstă ştiu să se bucure de tinereţe. 

— Da' sufletul? Sufletul ţi-a rămas dac? îl iscodi privindu-l 
zimbind. Să alerge o solie la Sargedava! porunci. Mama ta e 
acolo, te aşteaptă cu nerăbdare. S-o cheme aici, pe Sinna, sora 
mea, mai spuse celui care se pregătea să-i îndeplinească 
porunca. 

Dates îl ştia pe unchiul său cam tăcut, şi îl găsea pus pe 
vorbă. Păstrase imaginea lui Decebal de pe timpul cînd abia 
trecuse de virsta copilăriei. Se gîndise mult la această revedere 
şi altfel şi-o închipuise. Dacă Decebal l-ar fi privit grav şi l-ar fi 
întrebat: „Ei, ai învăţat ceva la Roma?” ar fi fost mai aproape de 
ceea ce se aşteptase. lată însă că unchiul atît de respectat îl 
prinsese pe după umeri şi-i spunea că arată ca un adevărat 
nobil roman, fără să surprindă la el urma de reproş din privirea 
lui Ziper. 

— Dates, băiatule, nu mă mai satur privindu-te! Buna ta 


mamă va lăcrima ca toate femeile. Şi va fi mîndră, iar tatăl tău 
se va speria. Îl ştii cît e de cicălitor. Cînd îţi va vedea 
îmbrăcămintea, va sări în sus! Ha, ha, parcă-l văd. Mai bine să 
te schimbi pînă nu vine el. 

Rîdea scurt, ca un om nu prea învăţat cu astfel de izbucniri, 
gîndindu-se la cumnatul său, om aspru şi drept, căruia nu-i 
plăcea să-i iasă nimeni din cuvînt. 

— Ai învăţat să scrii şi să citeşti slovele romanilor? 

— Da, unchiule. 

— Bravo! Am avut întotdeauna pe lîngă mine învăţaţi care 
ştiau limba Romei, dar în cine pot să am atita încredere ca în 
tine? Gîndurile mele cele mai ascunse ţi le pot împărtăşi, fără 
teama că ajung la urechile duşmanului. Dacă vreau să scriu o 
depeşă tainică, e ca şi cînd aş şti-o numai eu, dacă o aşterni tu 
pe papirus. Am cumpărat de la un grec din Tomis o grămadă de 
suluri, gindindu-mă că îţi vor trebui. Dar, ia spune-mi, ce ai 
văzut mai frumos pe unde ai umblat? E, într-adevăr, atit de 
strălucitor totul? Ai văzut tu palate atît de mîndre cum se laudă 
„mercatores” ăştia, cum îşi spun negustorii de tot felul care vin 
tocmai de pe acolo, sau sînt vorbe în vînt. 

— E mîndră, unchiule, şi frumoasă Roma. Şi puternică. Şi-a 
întins stăpînirea cît hotarele lumii. E o grădină în care nu ştii ce 
să admiri mai întîi - palatele şi băile lor, circurile şi pieţele, 
vasele de aur din care mănîncă, cupele din care sorb vinul sînt 
minunate. 

— Aur, da... are Roma aur. ÎI rivneşte de peste tot. Pe unde au 
trecut legiunile ei, au jefuit totul şi acum sorb vinurile de Falern 
din ele. Dar ia spune-mi, vinul lor de Falern e tot atît de bun ca 
al nostru? 

— Am băut puţin, unchiule. Altele dacă m-ai întreba, poate că 
ţi-aş spune mai multe. 

— Trebuia să fi băut din vinul lor de Falern! Dar ştii, Falern 
de-acolo, nu din ăsta din care aduc negustorii pe-aici. Cer o 
groază de bani pe el şi tot miroase a smoală. Dar şosele ca ale 
lor poţi să faci? 

— Dacă aş avea meşterii de acolo... 

— Meşteri avem. A adus Ziper. Sînt şi de-ai noştri mulţi 
pricepuţi, şi mai mulţi harnici şi dornici să înveţe. Îi trimit şi pe ei 
la Roma, să le fure meşteşugul. 

— Traian n-o să-i mai primească. 


Aceste din urmă vorbe umbriră bucuria cu care Decebal îşi 
întîmpinase nepotul. Dates rostise numele aceluia care îi furase 
multe nopţi de somn, întotdeauna socotise că în războiul trecut 
nu-i învinsese pe romani, ci pe Domitianus, împăratul dedat 
plăcerilor mai mult decît rîvnei de a lupta. Lui Domitianus îi 
ghicise repede firea. Îl bănuise uşuratic şi ambițios. Iscoadele îl 
vesteau că împăratul are mai mult chef de femei frumoase şi 
băieţi tineri, decît de praful drumurilor şi viitoarea luptei. De 
aceea îi zgindărise firea trimiţindu-i vorbă să-i dea cîte doi oboli 
de aur pentru fiecare roman, dacă vrea să încheie pacea. 
Mîndrul împărat a văzut negru înaintea ochilor, s-a gîndit la 
ocara Senatului - cu care şi aşa nu se avea bine - şi i-a poruncit 
în pripă lui Fuscus să lovească în trufia dacului. Aşa l-a atras în 
strimtoarea de la Tapae şi i-a nimicit multă oaste. Cu Traian 
simţea Decebal că nu mai merg lucrurile la fel. Iscoadele veneau 
acum cu alte veşti. Noul împărat are tîmplele cărunte, ştie să-şi 
stăpînească pornirile, iar visul lui cel mare se zice că este acela 
de a pune piciorul la Sarmizegetusa, să spele ruşinea păcii 
încheiate de Domitianus. Traian are 44 de ani şi o fire 
neastîimpărată şi dirză. Se zice că niciodată nu dă înapoi, cînd îşi 
pune ceva în cap. Pentru Decebal era limpede ca lumina zilei că 
acesta se pregătea temeinic pentru război. De-a lungul lui 
Donaris întărise cetăţile şi castrele, adusese legiuni noi sau le 
întărise cu noi cohorte pe cele vechi. La Viminacium, la Ratiaria, 
la Oescus, la Novae, la Durostorum se înălța piatră peste piatră, 
întocmind ziduri trainice. 

Decebal mai ştia că în curînd romanul îi va cere să se supună 
cu adevărat, şi el va trebui să ridice sabia, să-şi apere libertatea. 
De ani de zile se pregătea fără o clipă de răgaz, pentru că nu se 
putea altfel, cînd avea în coastă un mare imperiu. Cei plini de 
putere îşi simt sabia tare şi sînt gata să o ridice în orice clipă, 
pentru a se face dreptatea după dorinţa lor. Acum Roma trece 
prin clipe grele. Domitianus i-a cheltuit în lux şi desfriu tezaurul, 
i-a golit hambarele. Foamea a început să dea tircoale strălucitei 
cetăţi. Rîurile de aur care se scurgeau spre ea au secat. Numai o 
nouă întindere ar putea să-i aducă aurul de care are nevoie, ca 
să-şi ducă mai departe traiul desfrînat. Ochii lor se îndreaptă 
rivnitori spre Sarmizegetusa, unde ştiu că vor găsi averi fără 
seamă. Privesc lanurile întinse unduindu-se în soare, şi gurile 
înghit în sec. Burta Romei ghiorăie de foame şi griul Daciei ar 


putea s-o sature. 

— L-ai văzut vreodată pe Traian? întrebă unchiul cu glasul lui 
obişnuit, grav şi aşezat. 

— De mai multe ori. 

— Se zice că e un om de ispravă. 

— Este, unchiule. Roma îşi pune speranţele în el. Nu seamănă 
deloc cu Domitianus. E cumpătat şi destoinic. Cînd îl priveşti, îţi 
dai seama de asta. E omul care, cînd ia o hotărîre, n-o mai 
calcă. Poartă părul scurt, adus pe frunte, şi nu-i dai virsta pe 
care o are, deşi timplele îi sînt încărunţite. 

Nepotul trase cu coada ochiului spre unchi şi băgă de seamă 
că şi el are timplele înflorite cu cîteva fire albe. Ochii îi erau 
îngînduraţi. 

Nepotul se trezi că-l priveşte lung, de parcă acum voia să-l 
cunoască. Din cauza bărbii şi a căciuliţei de lînă, capul îi părea 
prea mare faţă de trup. Pomeţii obrajilor proeminenţi îi lăţeau 
faţa, dîndu-i înfăţişare de om cu o mare putere. 

În timp ce Dates îi vorbea despre Traian, ajunseră într-o 
încăpere mare, în mijlocul căreia era o masă lungă, împrejmuită 
de scaune cu spătar rotund. Trecură apoi într-o cameră 
alăturată, micuță, în care regele obişnuia să stea de vorbă cu 
cei apropiaţi. Cînd să intre, spuse unui sclav care aştepta cu 
fruntea plecată să treacă cei doi: 

— Vesteşte-l pe Vezina să poftească pînă la mine. 

Ascultindu-l pe nepot vorbind despre Roma, Decebal îşi 
încruntase din ce în ce sprincenele stufoase. Numai o dată îl 
fulgerase cu privirea, dar nepotul nu-l văzuse şi povestise mai 
departe. 

— E puternică Roma, spui? întrebă regele, arătînd nepotului 
un scaun cu picioare scurte şi cu o pernă umflată deasupra, pe 
care să se aşeze. 

— Legiunile ei sînt peste tot, din Hispania şi Gallia pînă pe 
coastele Asiei Minor, din caldul Aegiptus, pînă în ţinuturile 
îndepărtate ale Britaniei. Rînd pe rînd, cetăţi şi popoare s-au 
plecat în faţa armatelor ei. Gallia, şi Macedonia, şi Pergamul, şi 
Syria, şi Panonia. 

Tînărul se opri, deodată, speriat de propriile lui cuvinte. 
Niciodată nu se gindise ca acum cît de întins este Imperiul 
Romei, şi se îngrozise imaginîindu-şi nesfirşitele lui ţinuturi. 
Adăugă cu glasul scăzut: 


— Noi sîntem o mînă de oameni, şi fără ştiinţa războiului pe 
care o au ei. Legiunile lor sînt călite în lupte grele, soldaţii lor au 
dibăcie şi dirzenie. 

Decebal păşea de colo-colo, ca un leu în arenă aşteptînd 
gladiatorul. Nepotul nu-şi dădea seama că înfipsese un cuţit în 
inima regelui. Îi spusese toate astea ca şi cînd el nu le-ar fi ştiut, 
şi doar de aceea se zbătea să strîingă în jurul lui toate popoarele 
amenințate. Trimisese soli la roxolanii din stepa getică, la 
bastarnii de pe malul Pyretusului, la costobocii de dincolo de 
apa Samusului, la buri, şi la marcomani, şi la cvazi. Tot căutînd 
aliaţi cu care să ţină piept duşmanului comun, trimisese scrisori 
pînă şi parţilor, în îndepărtata Mesopotamia din Asia Minor, pe 
care i-a îndemnat să izbească legiunile romane prin Cappadocia 
şi Calicia, ca să-i alunge în Mare Internum şi apoi să scape de 
sub talpa lor Pergamul. El ar fi încercat atunci să-şi lase oastea 
dincolo de Donaris, să-i împingă în afara Traciei şi să ajungă 
pînă la Byzantium. 

Copilul din faţa lui îi vorbea despre puterea Romei ca şi cînd 
el nu i-ar fi simţit apăsarea în spate. Parcă el nu şi-ar fi dat 
seama că duşmanul caută să-l înconjoare din toate părţile, iar 
unde nu are legiuni, Roma leagă alianţe. Dincolo de Pathissus! 
aşteaptă călări iazigii, gata să dea pinteni cailor şi să se repeadă 
să prade. Reuşise în citeva lupte să-i îndepărteze şi să-i facă să 
ştie de frica săbiei, dar nu aşteptau decit o clipă de slăbiciune ca 
să se repeadă. Îl neliniştea mai ales faptul că Roma îşi trecuse 
armata dincolo de Donaris. Nu-l mai despărţea acum apa 
molcomă a fluviului, care îi dădea siguranţă. Ca să-şi asigure 
stăpînirea în stînga lui Donaris, trupele auxiliare săpau într-una 
valuri de pămînt, în spatele cărora se vor apăra cînd va veni 
timpul încleştării. Şi pentru acel timp se pregătea şi el fără 
preget, întărind cetăţile care să le stea în cale. Pe apa Alutusului 
întărise Buridava, ca să ţină piept legiunii a VIII-a din Oescus, iar 
împotriva celor care ar vrea să urce pe îngusta cale a 
Rhabonului, ridicase noi ziduri cetăţii de la izvorul rîului, atit de 
bine aşezată chiar în mijlocul munţilor. 

Decebal se oprise în faţa ferestrei şi privea departe, în afara 
cetăţii. De aici, privirea cuprindea locul pînă departe. Virfurile 
munţilor din jur se pierdeau în ceața uşoară. Pădurile dese 
odihneau ochiul cu verdele lor dulce. Erau păduri de stejar, şi 

fag, şi mesteacăn, şi Decebal le auzi foşnetul molcom, îi plăcea 
să se plimbe prin desişul lor, cu arcul pregătit să săgeteze lupul 
care dădea tîrcoale turmelor risipite prin luminişuri. Se ducea 
adesea la o stină mai îndepărtată, să mănînce jintiţă făcută de 
un baci bătrîn şi cam hitru, care ştia a cînta frumos dintr-un 
fluier făcut de mîna lui. Baciul era cunoscut de toţi ca fiind cel 
mai priceput în alegerea lemnului potrivit, iar fluierele lui aveau 
sunet cald, de l-ai fi ascultat oricît. 

Din turnul cetăţii se vedeau, dincolo de ziduri, casele 
comaţilor, rînduite pe poalele muntelui pînă jos, în apa Sargeţiei. 
În ultimul timp casele se înmulţiseră spre soare-apu-ne, 
îngrămădindu-se una în alta. Oamenii veniseră aici de prin sate 
îndepărtate, ca să fie mai aproape de zidurile protectoare ale 
cetăţii. Timpurile erau tulburi. 

Stătea rezemat cu mîna de zid şi privea lung, apăsat de 
gînduri. Oare făcuse bine că-şi trimisese nepotul în birlogul 
duşmanului? Făcuse bine? Nu cumva o să se înfrunte şi cu el? 
Nu-i erau de ajuns împotrivirile unor căpetenii din cetăţi, care 
căutau să se pună bine cu Traian, speriaţi de faima noului 
împărat şi înţelegind că neapărat se apropia clipa încleştării? 
Mulţi erau gata să-şi plece fruntea. Prinsese un astfel de sol 
pornit din cetatea Pelendava, şi-l scurtase cu un cap. Il chemase 
şi pe Siroles, căpetenia, la Sarmizegetusa, şi-l pedep-sise în 
acelaşi fel, ca să fie de exemplu. Pe Siroles îl apucase frica, 
cetatea Pelendavei fiind aproape de duşman, în plină cîmpie, pe 
apa repede a Rhabonului. Trimisese apoi acolo un om de 
încredere care i se plinsese că nu numai Siroles fusese gata să 
se închine Romei, ci şi ceilalţi tarabostes din cetate. Mai ales ei 
se temeau de sabia romanului. Şi dacă la Pelendava avea acum 
om de încredere, în Ramidava, şi la Tibiscum simţea că lucrurile 
nu stăteau prea bine, deşi nu avea nici o dovadă. In fruntea 
Tibiscumului era acum ambițiosul Bicilis, căruia îi plăcea viaţa 
dulce şi vinul vechi, dar priceput şi destoinic în treburile cetăţii. 
Mult timp Decebal îl ţinuse în preajma lui, ca om de încredere, 
iar cînd îl trimisese la Tibiscum o făcuse cu convingerea că va 
avea acolo conducător destoinic. Curînd aflase că pornirile rele 
înăbuşite atita timp cît fusese sub ochiul lui îl duseseră din nou 
pe Bicilis spre o viaţă uşoară. 

Dates îl privea cum stă cu ochii pe jumătate închişi, cu buza 
de jos urcată peste cea de sus, ca un om dus pe gînduri, dar 


nu-şi închipuia cît de multe se îmbulzeau în mintea unchiului. 
Desigur cuvintele lui îl tulburaseră pe Decebal, dar nu putuse să 
tacă. Admira Roma şi n-ar fi fost cinstit să n-o spună. 

În tăcerea care se aşternu, fiecăruia îi plecase gîndul la 
altceva: lui Decebal la grijile mari, care se apropiau, lui Dates la 
Arria, la palatul ei, la luxul care o înconjura, la viaţa ei rafinată, 
şi nu se putu stăpiîni să nu compare totul cu ceea ce vedea în 
jur. 

Regele se întoarse spre el şi-l surprinse cercetind camera 
simplă. Îi ghici gîndurile şi se posomori şi mai tare. Bătu pe 
neaşteptate din palme. Un sclav apăru şi se opri în apropierea 
intrării. 

— Aduceţi prînzul! Ne-am luat cu vorba şi am uitat că e 
vremea mesei. 

Trecu dincolo de o arcadă în dreptul căreia era o pînză ţesută 
din in, şi prin care se intra într-o încăpere nu prea mare. Un 
sclav îi turnă apă dintr-un vas de lut şi regele îşi spălă mii-nile. 
Se înapoie ştergîndu-se cu un ştergar de in, alb ca laptele. 

— Şi ce vrei tu să fac, să mă plec Romei? întrebă regele tot 
uscîndu-şi palmele. 

— Să-i căutăm prietenia. 

— Sînt clientul ei, îi sînt supus. N-a pus Domitianus diadema 
supunerii pe fruntea lui Diegis, să mi-o aducă? 

Nepotului nu-i scăpă ironia cuvintelor lui Decebal. Cine nu ştia 
că această diademă o pusese Domitianus pe fruntea lui Diegis - 
fratele lui Decebal - pentru că regele nu primise să se ducă să 
se întîlnească cu el.! Prin Diegis înapoiase o parte din prizonieri 
şi ceva arme capturate, cea mai mare parte păstriîndu-le pentru 
el. Încolţit, Domitianus s-a prefăcut a nu-şi da seama că nu i-au 
fost înapoiaţi toţi prizonierii şi toate armele şi, dimpotrivă, l-a 
primit pe Diegis ca pe un supus, pentru ca Senatul să nu-i 
reproşeze că a pierdut războiul din Dacia. Îl declarase pe 
Decebal client şi primise să-i trimită meşteri şi bani, ca oricărui 
alt rege supus. Numai că Decebal nu se socotea cu adevărat sub 
steagul Romei. El nu voise decit banii şi meşterii romanului, ca 
să se poată întări cu ajutorul lor. Dar toate astea fuseseră cu 
mulţi ani în urmă, cînd Dates era copil. Acum Traian făcea totul 
ca meşterii şi banii Romei să nu mai ia drumul Sarmizegetusei. 

— Diadema o ai, unchiule, dar n-ai pus-o niciodată pe cap. 


1 E vorba de războiul din 86—89 purtat de Decebal cu Domitianus. 


Poate că nici nu mai ştii prin ce colţ ai aruncat-o. 

Decebal izbucni în ris. Chiar aşa voise să facă, în urmă cu 
mulţi ani, dar se răzgîndise. O ţinea în sala mare, unde se 
stringeau adunările fruntaşilor, ca s-o vadă fiecare şi să nu uite 
ce vrea romanul. 

— O păstrez la loc de cinste, spuse Decebal, cu obrazul încă 
încreţit de ris. Am să ţi-o arăt, să vezi ce frumoasă e. Păcat că e 
cam mică şi nu-mi stă pe cap. 

Li se aduse de mincare. Lui Decebal îi plăcea să stea pe 
scaunul jos, cu trei picioare, în faţa măsuţei la fel de scunde, 
făcute din scînduri tăiate rotund. Picioarele măsuţei erau frumos 
ornamentate cu fierul înroşit. 

Cînd se spălase pe miini, regele spusese celui care îi turnase 
apa cum să servească masa. În cameră pătrunseră doi sclavi, 
fiecare aducînd alte bucate. Două sclave intrară pe urma lor şi le 
aşeză în faţă vase în care să pună mincarea. Dinaintea lui 
Decebal lăsară o strachină de lut ars, frumos ornamentată în 
linii şi puncte şi cu marginea de sus încreţită. Dates se trezi cu 
un vas minunat de aur, şi un pahar tot de aur, care sclipeau în 
lumina ferestrei. Tînărul înţelese tîlcul acestui fel de a-l servi şi 
îşi lăsă fruntea, ruşinat. Fără prea multe vorbe, unchiul îi dăduse 
de înţeles că a priceput ce-i în sufletul lui şi îl dojenea. Tînjea 
după luxul Romei, iată că i-l dădea şi aici, acasă. 

Mîncă fără nici o poftă, dar nu ceru nici o lămurire. Nici 
Decebal nu-i spuse nimic. Ştia că nepotul pricepuse ceea ce 
voise el să priceapă, şi orice cuvînt ar fi fost de prisos. Or el, 
Decebal, nu rostea niciodată vorbe de prisos. 

Cînd terminară de mîncat şi ciocniră cănile de vin, unchiul 
vorbi ca pentru el, de parcă ar fi gîndit cu glas tare: 

— Roma e supărată că pe la noi se furişează spre ea 
neamurile fără vatră ce vin din negura depărtărilor. Unul pe altul 
se alungă şi se împing spre marea caldă, căutînd păşune pentru 
caii şi vitele lor. Sarmaţii, iazigii, roxolanii, neamurile cu limba 
aspră a bastarnilor, crobizilor şi marcomanilor rătăcesc toate 
spre căldura mării din miazăzi. Toate cer Romei pămînt să se 
aşeze şi apărare împotriva altor neamuri care se scurg din 
îndepărtatul şes de dincolo de Tyras!. Toţi îşi fac drum prin 
locurile noastre ca să ajungă în imperiu. Căutînd vatră, calcă în 
picioare vatra noastră strămoşească, a neamului lui Burebista şi 

a urmaşilor lui. E greu să-i opreşti pe toţi, că vin ca frunza, înrăiţi 
de foame, cu sabia ridicată şi în goana calului. Am stat şi noi cu 
sabia în mînă aşteptîndu-i, dar vlaga ţi se duce dacă trebuie să 
veghezi zi de zi, fără răgaz pentru coarnele plugului. Bunicii 
ne-au lăsat plugul şi pămîntul gras şi mănos, ei n-au colindat 
lumea. Eram tînăr cînd bătrinul Duras m-a chemat rege în locul 
lui, fiind nevoie de braţ vînjos şi minte tînără pentru a ţine piept 
duşmanilor. Tot poporul dac a venit atunci, de la munte sau din 
cîmpie şi m-a recunoscut rege. Roma ar vrea să ne punem de-a 
curmezişul neamurilor care trec spre ea, să ne nimicească pe 
noi! Pentru Roma să ne ardem cetăţile! Înţelept este să-i lăsăm 
să treacă Donarisul, să-şi vadă de drumul lor. Dincolo de apa lui 
îşi găsesc pămiînturi. Roma e departe, de ce vrea să-şi ţină 
legiunile pe tot locul? l-am şi ajutat să treacă dincolo. Aşa au 
făcut strămoşii, aşa vom face şi noi, chiar dacă Roma vrea să-şi 
facă din munţii noştri o cetate care s-o apere. 

— Alături de Roma am putea ţine mai bine piept neamurilor 
care trec spre ea. Ca aliaţi am avea ce învăţa, lucrurile ei 
minunate ar ajunge pînă la noi. 

— Să nu crezi una ca asta! Dates... Să nu crezi!... Cuceritorul 
nu vine să te înveţe, vine să-ţi ia. Ce e frumos păstrează pentru 
el, ţie îţi lasă necazul şi sărăcia. Dacă n-ar fi aşa, n-ar străluci 
atit de tare. Nu ca să ne aducă binele sapă ei stînca lîngă Dierna 
şi taie drum spre Ratiaria. Ascultă cum bat ciocanele lor piatra şi 
ai să înţelegi ce gînduri au. De cînd a venit Traian la Roma, 
sclavii au şi început să cioplească din munte, chiar pe malul 
apei. Nici legiunile călite în război, tocmai din Macedonia, nu le 
aduce pentru că ne vrea binele. Dacă i-am lăsa să pună piciorul 
aici, n-ar mai pleca, ar face totul după cum le e pofta, că aşa a 
făcut de cînd e lumea cel mai tare. 

— Dacă sînt mai tari, cum să le ţinem piept? De ce? 

— Pentru că e mai bine să pieri cu sabia în mînă, decit cu gitul 
în jug străin... 

Decebal ridicase fără să vrea glasul şi se opri mirat. Se apro- 
pie de nepot, îl prinse de umeri şi urmă căutîndu-i privirea: 

— Crezi că nu ştiu puterea lor? îl întrebă cu o linişte în glas 
care atrăgea cu atît mai mult luarea aminte. O ştiu prea bine. 
De cîte ori îmi scot cămaşa, îmi amintesc de ea. Îmi privesc 
umărul străpuns de săgeată şi nu uit. 

li vorbea blajin, ca sieşi. Parcă îi dădea nepotului un sfat, îi 


împărtăşea un gînd, îi mărturisea o credinţă. 

— De ce crezi că am întărit cetăţile? Pentru că ştiu că sînt mai 
tari decît noi? Dar cînd eşti în fruntea poporului tău, şi îi ştii 
dorinţa, poţi chiar tu să dai un pas înapoi? 

Va să zică Decebal îşi dădea seama că romanul e mai tare, şi 
nu se clintea pentru că datoria îi cerea să nu se clintească. 
Datoria faţă de al săi îl oprea. Din acest imbold lupta el, ca să 
întîmpine răul. 

— Bine, unchiule, pe ce te întemeiezi tu cînd vrei să ţii piept 
unei oşti mai numeroase şi mai bine înzestrate? 

— Pe poporul meu! Romanul calcă locul nostru fără dragoste. 
Sub steagul lui sînt încolonate popoare multe, din toate colţurile 
imperiului. 

— De aceea sînt mulţi. 

— Dar n-au cenuşa părinţilor spulberată în acest pămînt. 
Sabia din mîna celui cu dreptate e de două ori mai tare. 

— Aşa e! Bine ai vorbit, Decebal. 

Se apropiase pe nesimţite Vezina, viceregele şi Marele Preot, 
în faţa căruia toţi îşi plecau frunţile, din mare respect. Singur 
Decebal n-o făcea. 

Dates îşi lăsă şi el capul, în semn de respect, şi nu-şi ridică 
privirea pînă nu simţi pe umăr mîna uşoară a lui Vezina. Atunci 
se trezi în faţa ochilor lui vii şi iscoditori, şăgalnici şi 
pătrunzători. Vezina slăbise şi îmbătrînise între timp. Obrajii i se 
supseseră, iar buzele i se îngustaseră atita încît locul gurii era 
aproape ascuns de mustață şi barbă. 

— Săbiile noastre sînt mai iuți, Dates. Ostaşii noştri mai 
vînjoşi. Şi pe deasupra cunosc bine tainele locurilor. 

Cuvintele lui dovedeau că ascultase o parte dintre vorbele 
schimbate de unchi şi nepot. 

— E greu să umbli într-o pădure căreia nu-i cunoşti potecile, 
sau să treci o apă ale cărei ochiuri nu le ştii. Uşor poţi fi tras la 
fund de viîrtej. 

Dates nu îndrăznea să scoată o vorbă în faţa lui Vezina. 
Decebal era unchiul lui, cu el se învățase de mic. 

Marele Preot era un înţelept ale cărui sfaturi erau ascultate de 
toţi, chiar şi de Decebal. In tinereţe umblase prin lume, văzînd 
multe. Cunoştea limba grecilor, şi a romanilor, şi a bastarnilor. 
Scria şi citea limba grecilor şi pe a romanilor, strîngînd 
înţelepciune multă din papirusurile  filozofilor. De aceea 


judecăţile lui aveau adîncime, găsind întotdeauna dreptatea. lar 
cînd era vesel, povestea tot felul de întîmplări şi ciudăţenii de 
prin locurile umblate. Şi acum îşi amintea Dates o poveste 
petrecută la bastarnii care - după cum spunea Vezina - umblau 
cu părul înnodat în dreptul tîmplei drepte. Cele mai vii imagini 
din copilărie erau legate de numele Marelui Preot. Işi amintea şi 
acum cît de tulburat rămăsese în clipa cînd îl văzuse pentru 
prima dată pe Vezina intrînd în sanctuar, înconjurat de pustnicii 
de la Cogaion, coboriţi din vîrful muntelui numai ca să slujească 
la altarul lui Zamolxis, într-o zi de sărbătoare. 

Pe vatră ardea un foc molcom care îi albea faţa, dîndu-i 
umbre puternice şi făcînd să pară că nu mai este el. Lumina 
focului, venind de jos, îi lăsa ochii în umbră, şi copilului i se 
păruse că Vezina nu mai are ochi. Era întuneric în jur, stelele 
licăreau înalt şi strălucitor, pentru că luna încă nu apăruse. 
Singura lumină venea de la focul mocnit de pe altarul lui Vezina, 
care îl implora pe Zamolxis. Nici un fir de vînt, cea mai mica 
adiere nu clătina frunzele şi tăcerea era atit de mare, că fiecare 
vorbă de-a Marelui Preot ajungea pînă la ultimii credincioşi. 
Vezina luase atunci cîţiva pumni de sămiînţă de cînepă şi mac, 
pe care îi aruncase pe piatra încinsă, din care se ridicase un fum 
albicios. Şi el, care era aproape de altar şi-l privea pe Vezina cu 
ochii larg deschişi, a simţit o moliciune plăcută, şi totul parcă 
fugea departe, şi apoi a început să plutească... Simţea şi acum 
plăcerea acelui plutit, dovadă că sufletul lui se înălța spre 
Zamolxis, şi ce bine era... Macul este floarea lui Zamolxis, prin 
săminţa lui sufletul îţi zboară în împărăţia zeului, să afle cîte 
ceva din fericirea pe care o vei trăi după ce trupul îţi va pieri în 
flăcările rugului. 

— Spune-mi, fiule, cîţi daci ai întîlnit pe Via Flaminia, cînd erai 
la Roma? 

— Cred că nici unul, slăvite Vezina. 

— Nici romani îmbrăcaţi ca noi? 

Dates pricepu unde bătea înțeleptul, dar nu avu încotro şi 
răspunse: 

— Nici. 

— Dar ce naţii ai văzut în Forum, dacă daci nu erau? 

— Sînt acolo veniţi din toată lumea. Din Macedonia, din 
Aegiptus, din Gallia, din Asia Minor... 

— Şi fiecare îşi purta portul, că altfel n-ai fi putut să-i 


recunoşti. Păcat că n-au văzut şi ei un dac... Un tînăr tarabostes 
mîndru de căciuliţa lui, subţire ca un tipar şi cu pasul uşor. Să-l fi 
văzut şi să-i fi spus împăratului: „Priveşte-l, Traian, şi vezi ce 
greu va fi să întindem mîna asupra Sarmizegetusei”. 

Era uşor să înţelegi tilcul vorbelor lui. Era greu să rabzi 
ascuţişul ochilor şi disprețul zîmbetului pierdut în barba rărită. 
După obiceiul lui, Vezina nu vorbi mai mult decît trebuia şi-l 
întrebă: 

— Ce vrea Traian? 

— Război. 

— Se pregăteşte? 

— Cît poate. Am aflat că a şi chemat pe lîngă el căpeteniile pe 
care le crede a fi mai destoinice. 

— Ai aflat cumva în cine se încrede? 

— Mai întîi în încercatul Lucinius Sura. 

— Aha! N-a ales rău. Iscoadele m-au înştiinţat că sînt vechi 
prieteni, de pe cîmpul de luptă. 

— Chiar aşa e. 

— Un altul mai ştii? 

— Claudius  Livianus a fost chemat din tabăra de la 
Viminacium. Traian ascultă sfatul lui, pentru că Livianus 
cunoaşte bine locurile noastre. 

— Şi de data asta a ales bine, recunoscu Vezina, oftînd. E 
înţelept împăratul. 

— Tocmai cînd plecam, se auzise că Manius Laberius 
Maximus, guvernator în Moesia Inferior, e la Roma, chemat şi el 
de Traian. 

— O să trimită noi întăriri. 

— De la Apollodorus am aflat că Balbus şi Celsus, renumiţi în 
ştiinţa de a arunca punți peste apă, vor porni la Viminacium, să 
cunoască locurile. 

Vezina rămase pe ginduri. Primea veşti rele, pentru că din tot 
ce spunea nepotul lui Decebal reieşea că Traian e grăbit. Pentru 
că se apropia toamna, nu credea că se va avinta acum spre 
Dacia, dar o dată cu sosirea primăverii va încăleca şi va da 
pinteni calului spre Donaris. Drumurile erau reparate, armatele 
întărite... 

— În primăvară, Traian îşi va împinge legiunile spre noi! spuse 
el, privindu-l pe Decebal. 

— Cum am putea să-l mai ţinem pe loc? întrebă regele, 


sperînd într-o manevră cu ajutorul căreia să mai păstreze pacea. 
Avem nevoie de timp. Încă două veri de-am mai putea amîna. 

— Orice vicleşug se va izbi de hotărîrea lui. Oameni ca Traian 
nu ştiu să aştepte. Se grăbesc... încet, dar cînd se pornesc, 
nimic nu le mai stă în cale. 

Vezina rostise atit de hotărît aceste vorbe, încît Decebal fu 
sigur că nu mai putea să-l amine pe Traian. 

— Va să zică, în primăvară! şopti Decebal, dus pe ginduri. 
Dates! 

— Da, unchiule! 

— Bănuiesc pe unde va încerca romanul să vină. Ca şi 
lulianus, în urmă cu douăsprezece veri, va apuca drumul 
lesnicios de la Viminacium, Arcidava, Tibiscum... Va încerca să 
se strecoare şi el prin strimtoarea de la Tapae. Sînt sigur că aşa 
va face, dacă spui că Balbus şi Celsus au plecat spre 
Viminacium. Această ştire e prețioasă, pentru că ştim pe unde 
vom fi loviți. La Lederata este Legiunea V-a Macedonica, în care 
îşi pune multe speranţe. Trebuie să întărim mai ales Sargedava 
şi Piatra Roşie. Ce spui, Dates? 

— Cred că ai dreptate, unchiule. 

— Miine chiar, pleci cu Ziper la Piatra Roşie. Mi se pare mai 
lipsită de apărare. Trebuie să înălţăm în pripă un zid, şi tu vei 
hotărî cum. 

Sub ochii lui Dates, Decebal devenise într-o clipă altul. Abia 
acum recunoscu nepotul imaginea lui din copilărie. 

— Pînă la Piatra Roşie nu sînt decît vreo cincisprezece mile. 
Pînă se urcă soarele bine deasupra cetăţii, sînteţi acolo. 

— Da, unchiule! 

— Du-te şi te odihneşte! Cînd o veni Sinna, să nu-ţi mai vadă 
ochii obosiţi. Ştii cum sînt mamele... Apoi stai încă puţin. Caută 
mai întîi un mijloc de a strînge apă în cetate. Nu poţi să stai în 
spatele zidurilor, dacă nu-ţi potoleşti arşiţa. Nici Sargedava nu 
are apă. 

— Am să mă străduiesc să asigur apă cetăţii. 

— Aşa, fiul meu! Vreau să fiu mîndru de tine, iar dacii să 
înveţe să-ţi rostească numele cu respect. Du-te şi culcă-te! 

Dates plecă, gindindu-se că lui Decebal nimeni nu i se putea 
împotrivi. Avea un fel de a vorbi care nu mai dădea loc la 
îndoieli. 

Unchiul privi lung după nepot, apoi se întoarse spre Vezina, 


aşteptind ca acesta să-i spună ceva. Marele Preot nu voia să se 
pripească, îşi cîntărea întotdeauna bine vorbele înainte de a le 
rosti. El înţelegea ce se petrece în sufletul regelui, cunoscînd 
sentimentele pe care le purta nepotului. Ce să-i spună? Că nici 
el nu era prea mulţumit? La prima vedere nu, dar nici nu se 
grăbea să rostească vorbe prea aspre. Aşa e tineretul, se lasă 
mai uşor înşelat de strălucirea lucrurilor, fără să le pătrundă 
miezul. 

— De ce nu-mi spui nimic, Vezina? 

— E uşor să rosteşti cuvîntul pe care nu-l cîntăreşti, Decebal. 
Dar cîtă greutate are? 

— Dates a venit tocmai la timp. Ştii cît e de inimos la treabă. 
Abia aşteaptă să ne arate ce-a învăţat acolo. 

Decebal nu voia să umbrească numele lui Dates în faţa lui 
Vezina, şi în faţa nimănui. Marele Preot, înţelegîndu-i tilcul 
cuvintelor, se gindea că mare trebuie să fie dragostea regelui 
pentru acest nepot, dacă se purta ca nicicînd altădată. Obrazul 
lui posomorit vorbea mai mult decît cuvintele: Decebal era 
mîhnit. 

— Miine, cînd se va înapoia de la Piatra Roşie, voi sta de 
vorbă cu el, să văd ce ginduri are, zise Vezina. Hotărîrea trebuie 
s-o luăm în pripă. 

— Da, Vezina, să stai de vorbă cu el... Să stai de vorbă... 

Marele Preot plecă, şi nici nu ieşise bine cînd Decebal strigă: 

— Aduceţi-l la mine pe Micheas, sclavul lui Dates! 

L-au găsit curînd, stătea încă lîngă traista cu papirusuri. 

Tremura păşind în faţa regelui. 

— Micheas! 

— Da, stăpine! 

— Spune, Micheas! Spune-mi ce ai văzut la Roma. Spune-mi 
tot ce ştii! 

— Stăpiîne, nu ştiu cu ce să-ncep. 

— Cu Dates. Ce făcea acolo? Vorbeşte odată! se răsti la el, 
văzînd că se codeşte. 

— Stăpîne, cum să-ncep? 

— Parcă ocoleşti să-mi mărturiseşti ceva. 

— Nu, stăpine! Dar dacă-ţi spun, nu mai dau doi aşi de aramă 
pe pielea mea. 

— De ce ţi-e frică? Eu îţi cer! 

— Stăpîne, vroiam să mă răscumpăr, să mă apuc iar de 


negoţul meu. Cînd m-a cumpărat Ziper la Tomis, pentru că 
vorbesc limba romanilor, strinsesem ceva denari. Acum îi am pe 
toţi şi aş fi vrut să ajung iar om liber. 

— Vei fi liber! 

Ochii şireţi ai sclavului piîlpiiră plini de speranţă. Încă nu 
pierduse şiretenia negustorului de miere şi ceară. Şi astăzi ar fi 
vîndut cu preţ îndoit, dacă n-ar fi avut ghinionul să cadă 
prizonier. Se trezise sclav, vîndut în tîrg. Visul lui era să se 
răscumpere, apoi să înceapă iar negoţul, de la un vas cu miere, 
apoi cu două, pînă cînd va trimite corăbii în Thessalonic şi chiar 
în Ephesus din Asia Minor. Se mîndrea că odată încărcase o 
corabie cu ceară tocmai pentru Tarentum. 

Sclavul simţise că Decebal a aflat în purtarea nepotului ceva 
care nu-i convenea, bănuia că se aştepta să audă lucruri 
neplăcute, şi de aceea îi vorbi în aşa fel încît să nu-i înşele 
aşteptările. Despre Dates ar fi putut să-i vorbească oricum: fie 
să-l laude, fie să-l ponegrească. Ar fi putut să-i spună lui 
Decebal că Apollodorus ţinea la el, socotindu-l unul dintre 
discipolii talentaţi şi destoinici. Ca o dovadă a preţuirii îl lăsa să-l 
însoţească pretutindeni şi vorbea cu plăcere despre planurile 
„dacului”. Dar mai putea spune şi altceva despre el; să 
amintească atitea şi atitea întîmplări legate de numele Arriei. Se 
pare că Decebal aşa ceva aştepta, fiind supărat pe nepot. Îşi 
dădea el bine seama că regele era supărat. 

— Stăpiîne, începu el cu glas mieros, uşor tînguit, vrind să 
pară miîhnit de ceea ce trebuie să rostească, stăpiîne, totul ar fi 
fost bine, dacă n-ar fi cunoscut-o pe Arria. 

— Arria? Cine e Arria asta? 

— E mim, stăpine. 

— Mim?! 

— Un fel de măscărici de tîrg. 

O palmă dacă i-ar fi dat lui Decebal şi nu i-ar fi fost mai mare 
uimirea. Din toată Roma, nepotul lui se oprise la o astfel de 
femeie? Cum de a uitat pînă într-atita cine este? Nu-şi dădea 
seama că se înjoseşte în ochii romanilor? 

Acest ultim gînd rămase înfipt în mintea regelui. Îşi simţea 
deodată demnitatea călcată în picioare. La Roma se ştia că 
Dates este nepotul lui. 

— Spune, Micheas! îi ceru sclavului, cu voce tremurind de 
miînie. 


— S-a îndrăgostit nebuneşte de ea. O femeie foarte frumoasă, 
rîvnită de mulţi tineri nobili. În fiecare noapte ne furişam prin 
fundul grădinii, să ajungem în camera ei de dormit. 

— De ce vă ascundeaţi? 

Sclavul îşi cîntări bine vorbele. Ştia că avea să dea lovitura 
cea mai grea. 

— Pentru că femeii îi era ruşine de dragostea ei cu Dates, 
barbarul. Ştii cu cît dispreţ vorbesc romanii despre cei de 
dincolo de zidurile Romei... 

— Dates e nobil! strigă Decebal. 

— Dar barbar. Dacă tinerii spilcuiţi ai Romei ar fi aflat că în 
patul Arriei s-a strecurat un dac, ar fi hulit-o, nu i-ar mai fi trecut 
pragul. Dragostea lor a rămas deci o taină. 

— Şi el a primit să rămînă în umbră? 

Sclavul tăcu. 

Regele se clătină de indignare şi furie. Cum de a putut Dates 
să sufere o astfel de insultă, de dragul unei femei? A stat lîngă o 
femeie care nu era miîndră de el? Primind această umilinţă, 
însemna că însuşi el se simţea mic în faţa lor. Viitorul rege al 
Dacie, s-a strecurat în patul unei femei, care îl dispreţuia pentru 
că era dac! 

Demnitatea lui Decebal fusese lovită. Dacă n-ar fi învăţat în 
lunga lui viaţă să-şi pună frîu pornirilor, chiar acum i-ar fi 
chemat în faţa lui pe Dates şi l-ar fi învăţat ce-i mîndria. 

— Spune, Micheas! 

— Seară de seară ne duceam la spectacol, apoi Dates a scris 
chiar el un mim, pe care Arria i l-a jucat. Mai mult, stăpiîne, s-a 
urcat şi el pe scenă, în văzul lumii şi s-a strîmbat jucînd cu ea... 

Nu mai putu să continue, pentru că Decebal s-a repezit şi l-a 
zgiîlţiit cu atîta putere, încît sclavul a amuţit, tremurînd tot. 

— O vorbă dacă spui fără rost.... 

— Jur, stăpîne! Cu capul meu jur! 

— A făcut Dates pe măscăriciul? 

— Toată Roma privea şi ridea. 

— Dates, Dates! strigă regele, de se cutremurară pereţii. 
Chemaţi-l aici! 

Cel care auzi fu Vezina. Trecea prin apropiere, îndreptîndu-se 
spre cancelarie, să citească ultimele scrisori. Se grăbi să vină în 
faţa lui Decebal. Regele rămase descumpănit de neaşteptata lui 
apariţie. N-ar fi vrut ca asprul Vezina să fie primul căruia să-i 


împărtăşească durerea lui. Socotea că era mai bine să stea întîi 
de vorbă cu Dates, să-i ceară socoteală pentru purtarea de la 
Roma. Nu voia ca toţi ceilalţi să afle ce s-a întîmplat. Vezina ar fi 
putut rosti cuvinte care să-i frigă sufletul, şi ar fi trebuit să-i dea 
dreptate, oricît de mult l-ar fi durut. 

Marele Preot, văzîndu-l tulburat pe rege, aşteptă să i se spună 
ce s-a întîmplat. 

— Du-te Micheas! 

Decebal l-a îndepărtat pe sclav, să nu mai adauge cine ştie ce 
în faţa lui Vezina. Era şi pentru el un răgaz să se gindească în ce 
fel să ocolească adevărul. Ştia că nu-i uşor să-l înşeli pe Vezina 
şi cu atît mai greu îi venea lui, prea puţin învăţat să nu-şi spună 
deschis gindurile. 

— Ce te-a tulburat pînă-ntr-atita, Decebal? Ce veşti ai aflat de 
la Micheas? Sclavul, desigur, ştie mai puţine despre intenţiile lui 
Traian. 

Marele Preot i-a şi dat de înţeles că bănuieşte de unde 
veniseră veştile rele. Putea să mai ascundă? Cel puţin o 
jumătate din adevăr nu-l mai putea ocoli. 

— Aşa e, Vezina, am aflat veşti rele despre nepotul meu. L-am 
trimis să înveţe arta de a ridica cetăţi, de a întinde drumuri şi a 
construi catapulte, iar el s-a înapoiat cu o traistă de suluri de 
papirus. 

Regele lovi cu dispreţ desaga plină cu suluri, lăsate de sclav 
în mijlocul încăperii. Vezina se apropie de ele, trase unul afară 
şi-l desfăşură, plimbîndu-şi îndelung privirea pe el... Apoi scoase 
un altul, pe care îl cercetă cu aceeaşi luare aminte. Pe primul 
erau copiate citeva epigrame de Martialis, pe al doilea, un 
fragment din opera lui Tacitus „De origine, situ, moribus, ac 
populis Germanorum”, în care se vorbea şi despre viaţa 
triburilor marcomane. Vezina fusese de cîteva ori în mijlocul lor 
şi găsea întemeiate vorbele lui Tacitus. Marcomanii erau aliaţi ai 
dacilor, şi ei luptînd din tată în fiu să ţină piept legiunilor 
romane. Tot ce scria Tacitus era atit de interesant, încît Vezina 
desfăcu tot papirusul, citindu-l. lată, acum vorbea despre 
moravurile sănătoase ale germanilor, despre căsătoria lor. 
Vezina îi dădea dreptate lui Tacitus şi se gindea că acelaşi lucru 
ar fi putut spune istoricul şi despre moravurile dacilor, dacă le-ar 
fi cunoscut. Citi şi reciti de cîteva ori vorbele adevărate şi pentru 


poporul dac: „Plusque ibi boni mores valent quam alibi leges”. 
Legile dacilor erau tradiţia lor, şi Vezina recunoştea că e mai 
bine aşa. Legea trebuie impusă, moravurile bune le moşteneşti. 
Cînd moravurile se strică, degeaba toate legile. La Roma sînt 
legi bune, dar moravuri rele, şi Tacitus ştia asta. De aceea scria 
doar aceste cuvinte adevărate. Moravurile dacilor îl făceau pe 
Vezina mîndru de poporul lui, pe care îl socotea mai presus celui 
roman. Roma îşi pierduse virtutea şi se îneca în propriile ei vicii. 
Inţelegea bine Vezina pe Tacitus, cînd descria vigoarea fizică a 
germanilor. 

Decebal îl urmărea încruntat, aşteptînd din ce în ce mai curios 
un răspuns. Oare ce descifra Vezina în papirusul ăla, de nu-şi 
mai ridica ochii din el? Pe măsură ce tăcerea Marelui Preot se 
prelungea, Decebal se aştepta să audă grozăvii şi mai mari. 

În sfîrşit, Vezina răsuci papirusul la loc şi îl vîrî cu grijă în 
traistă, apoi se întoarse spre rege. 

Văzîndu-l încruntat, îi spuse: 

— Nu fi supărat, Decebal. Cel care se întoarce de la Roma cu 
o astfel de traistă merită să fie lăudat. 

— Ce vorbeşti, Vezina? Vrei doar să-mi alungi gindurile negre. 

— Nu, Decebal. Dacă el a prețuit într-atit aceste suluri, încît 
le-a adus acasă, e un semn bun. Cine-l citeşte pe Tacitus şi pe 
Martialis, pe Juvenalis şi pe Seneca nu stă degeaba în cetatea 
Romei. E o dovadă că s-a apropiat de fiii ei cei mai buni. Pentru 
că, Decebal, să ştii, sînt multe perle în noroiul Romei, trebuie 
numai să ştii să le alegi. 

Cu aceste cuvinte Vezina plecă, lăsîndu-l pe rege nedumerit, 
dar şi mulţumit că n-a priceput adevărata lui supărare. Bine că 
nu l-a auzit pe sclav povestind. El însă, care-l ascultase, îşi 
simţea sufletul bolnav. Nepotul lui, măscărici de bilci! II şi vedea 
strimbîndu-se în fel şi chip, spre plăcerea nobililor veniţi anume 
să-l vadă pe nepotul lui Decebal! Ce vor spune miine, poimiine, 
cînd el nu-şi va mai simţi braţul atît de tare încît să învirtă sabia 
şt îi va spune lui Dates vorbele auzite de el de la Duras, în urmă 
cu multe primăveri: „Dacia are nevoie de un braţ tînăr, care să 
poată ţine piept romanului. Tu eşti cel mai destoinic fiu al ei, ţie 
ţi se cuvine să stai în fruntea triburilor”. Cui va spune el, 
Decebal, aceste cuvinte? La Roma va izbucni atunci un hohot de 


1 Mai multă putere au acolo bunele moravuri, decit în altă parte legile 
bune. 


ris care va răzbate pînă aici, cînd se va auzi că „Măscăriciul” a 
luat în miîini sabia şi se crede rege. 

Gîndurile îi fură frînte de hărmălaia care venea din curtea 
cetăţii. Se duse la fereastră şi privi o adunătură de oameni 
strinşi nu prea departe. Erau cu toţii adunaţi în jurul cuiva, care 
parcă le vorbea. Ce putea să fie? 

— Andus! îl chemă pe sclavul lui cel mai apropiat. 

— Porunceşte, stăpîne. 

— Du-te şi vezi ce se petrece acolo. 

Lui Decebal îi plăcea să se retragă în această parte a 
locuinţei-palat. Era cea mai liniştită. Printr-un culoar ajungea în 
camera lui de culcare, la fel de simplă ca şi cea de primire. Avea 
un pat masiv, din lemnul lustruit la flacără, acoperit cu ţesături 
din lînă roşie. Pe jos, trunchiurile de lemn, bine prinse una de 
alta, erau ascunse de blănuri mari de urs, unii vînaţi chiar de el. 

Pînă la întoarcerea sclavului, trecu în camera de dormit şi îşi 
schimbă îmbrăcămintea. 

Il auzi pe Andus apropiindu-se şi ieşi să-l întîmpine. 

— Stăpiîne, Micheas a fost omorît! 

— Cine l-a omorit? se răsti Decebal, nevenindu-i să creadă. 

— Zace cu o săgeată înfiptă în git. 

Era ultima veste la care se aştepta. Oare Dates îşi pîngărise 
pînă într-atita cugetul, încît îndrăznise să-şi omoare sclavul? Şi 
încă pe la spate, mişeleşte? 

Dintr-o dată Decebal văzu Dacia fără rege. Nu, orice ar fi fost, 
nu putea să lase tronul în mîna lui Dates cel de acum. Dar cui? 
Cine putea fi demn de asta? 

Făcu semn sclavului că poate să plece, iar el se înapoie în 
camera de dormit şi se lungi pe pat. Inchise ochii, ca să-şi poată 
aduna mai bine gîndurile. Trebuia să dea o cruntă sentinţă şi n-o 
putea rosti. Trebuia să-şi înăbuşe sentimentele, şi încă nu 
reuşea. In prima clipă fusese gata-gata să-l cheme la el şi să-l 
pedepsească pe loc: ar fi pus să-l biciuiască. l-a apărut înaintea 
ochilor chipul Sinnei, sora lui, mama lui Dates. Ştia cît de mult îşi 
aşteptase fiul, cît plînsese ştiindu-l printre străini. Pentru Sinna 
şi pentru numele familiei lor, nu-l putea pedepsi oricum. Dates 
trebuia să piară, dar nu oricum. Trebuia să piară pentru că altfel, 
ştiindu-i-se dorinţa, dacă lui i s-ar fi întîmplat ceva, sfatul şefilor 
de triburi l-ar fi ales rege. Şi el, Decebal, avea datoria să 
oprească această greşeală! 


Dates trebuia să moară! Se va îngriji să piară astfel, încît să 
fie plins ca un adevărat fiu al familiei lui Decebal. 


Cetăți... Cetăți... 


Dates a pornit la drum în zori, petrecut de Sinna cu 
vorbele dintotdeauna ale mamelor: „Să te-ntorci sănătos!” Nu 
l-a mai luat pe Ziper cu el, l-a lăsat să-i ajute lui Plautius să-şi 
ridice o casă. Nici nu avea nevoie de tovărăşia lui, deoarece 
treaba pentru care se ducea la Piatra Roşie nu putea s-o facă 
decît el. Decebal îi poruncise să treacă prin cele mai apropiate 


cetăţi, unde lucrul la întărirea zidurilor era în toi, şi să vadă dacă 
totul e în ordine. Vezina venise la el şi-i spusese din partea lui 
Decebal ce are de controlat. Mai ales trebuia să vadă dacă lucrul 
era bine făcut. Dacă nu, să le arate el. Decebal nu avea destulă 
încredere în inginerii romani. 

Dates studiase mult viaductele romane, bazinele lor cu apă, 
iar cetăţile dace mai ales de apă duceau lipsă. Işi luase la el 
papirusuri, să deseneze planurile întăriturilor. 

Pînă la Piatra Roşie avea de mers cîteva ceasuri, pentru că nu 
voia să se grăbească. Simţea nevoia să umble singur prin 
pădure, să guste răcoarea umbrei, să asculte păsărelele ciripind, 
să se abată chiar pe la o stiînă şi să se lase lătrat de liota de 
cîini. Parcă aşa s-ar fi apropiat mai repede de locurile copilăriei, 
după care tînjise, acolo, departe, aşa cum tînjea acum după 
Quirinal. 

Într-adevăr, locurile minunate prin care trecea îi abătură 
curînd gîndurile de la preocupările de pînă atunci. Uită de Roma, 
de Arria, de vorbele schimbate cu Decebal. Asculta numai pasul 
calului, în iarba grasă. Era un sfirşit de vară frumos. Plouase 
bine şi la timp, aşa că iarba era deasă ca părul, frunza stejarilor 
de un verde sănătos, aproape negru. 

Apropierea de cetate i-o anunţă scîrţiitul unui car, încărcat cu 
trunchiuri de copac abia uşurate de crengi. Cînd cei care 
îndemnau boii îl văzură, îşi plecară capetele, salutîndu-l. 

— Bună vreme! le răspunse, oprindu-se, dorind să intre în 
vorbă, ca să afle mai repede cîte ceva despre lucrări. Tocmai de 
aici căraţi trunchiurile? 

— Avem nevoie la o podişcă lungă şi nu găseam pe aproape 
unul mai sănătos ca ăsta. Cred că l-a văzut şi pe mîndrul 
Burebista călărind. 

Abia îl cuprindea un om cu braţele. 

În jurul carului păşeau şase comaţi zdraveni, cu cămăşile 
desfăcute la piept şi pielea arsă de soare. Unul dintre ei era 
aproape cît Dates călare şi mergea bălăbănindu-şi mîinile lungi 
de care atîrnau pumni grei de mărimea unui cap de copil. El era 
cel care îndemna boii, suduindu-i din cînd în cînd cu glasul atit 
de molcom, de parcă le-ar fi şoptit vorbe frumoase. Alături de el 
mergea - făcînd cite trei paşi, la unul de-al vecinului - un bărbat 
mai în vîrstă, mic şi slab, dar cu ochi de viezure. 

— Trunchiul ăsta ne-a trebuit ca să ajungă de-un pat pentru 


Durdan, spuse el, arătîndu-l pe cel de-alături, căruia abia îi 
trecea de briul strîns pe şold. 

Durdan îşi umflă pieptul cu aer şi izbucni într-un hohot de ris 
de fremătară copacii din jur, iar calul lui Dates dădu semne de 
nelinişte. 

— Ha, ha, ha! Cît e de mic şi ce limbă rea are!... se minună 
namila de om cu o sinceritate cuceritoare. Intotdeauna ride că 
sînt mare, da' la Tapae i-a prins bine. Dacă nu-l prindeam de 
itari se ducea de-a berbeleacul la vale după pietroi. 

Voia bună a voinicului îl cuceri pe Dates. Erau tocmai oamenii 
de care avea nevoie, aşa că se prinse la sporovăit cu ei. Mai 
una, mai alta, ajunseră, bineînţeles, să vorbească şi despre 
război. 

— Pe-aici, pe la noi, se-aude că Traian îşi ascute sabia, o fi 
adevărat? întrebă Seder, cel mic şi iute în mişcări. Tu ştii mai 
bine, Dates, dacă este aşa, că doar vii de acolo. 

Tînărul rămase mirat, văzindu-se cunoscut. Se simţise bine cît 
timp crezuse că pentru ei este un oarecare, dar iată că Seder Îi 
spusese pe nume. 

— De unde mă ştii? 

— Eu?! Păi nici nu stăteai bine pe picioare, cînd te-am văzut 
prima dată. Apoi s-a nimerit să fiu la Sarmizegetusa cînd te 
petrecea cu ochii în lacrimi buna ta mamă. Plecai la Roma. Cine 
nu ştia atunci că nepotul marelui Decebal ia calea depărtărilor? 
Acum bănuiesc că te-ai înapoiat cu ştiinţă multă şi ai venit să ne 
vezi la treabă. 

— Cred că munca e în toi. 

— Piatra e cărată, am spart şi stîncă pentru umplutură, numai 
că merge greu. E nevoie de timp ca să ciopleşti bine piatra 
zidului şi umblă vorba că Traian ar vrea să încalece şi să 
pornească încoace. 

— Asta e cam adevărat, Seder. Împăratul trage cu coada 
ochiului spre Donaris, şi noi trebuie să ne grăbim. 

— Lasă-l să vie! Dacă nu i-o place... îl punem pe Duran în 
frunte, şi-i speriem calul, de-o cădea împăratul în praf. Să nu-mi 
spuneţi pe nume, de nu l-o speria! 

Durdan izbucni iar în ris. Se părea că tot ce se referea la 
mărimea lui nefirească îl înveselea. 

— Am speriat eu mulţi cai în viaţa mea, mai ales cînd am o 
sica la îndemină. 


Rostind aceste vorbe, muntele de om îşi arătă sabia scurtă şi 
încovoiată spre virf, pe care o purta la briîu. Cu ea retezase 
crengile mai subţiri. 

Abia cînd ieşiră de sub pădure îşi dădu seama Dates că se 
făcuse tirziu. Soarele era acum sus şi frigea ca un fier roşu. 
Cetatea se ridica foarte aproape, dar n-o văzuseră, fiind ascunsă 
de pădurea deasă. 

Dates rămase locului, s-o privească. Erau în apropierea unui 
riuleţ zglobiu şi limpede, pe vîrful ţuguiat al unui munte din 
stînga apei, care îşi dezvelea ici-colo piatra roşie. Privită de jos, 
părea destul de greu să pătrunzi în cetate dinspre această 
parte. Ca să cerceteze mai bine locul şi împrejurimile, îi lăsă pe 
cei cu trunchiul să-şi vadă de drum, iar el îşi îmboldi calul şi urcă 
pe coasta muntelui vecin, de dincoace de firul apei. ` 

De sus, cetatea Îi apăru ca ridicată pe vîrful unei căciuli. In 
trei părţi, zidurile cetăţii prelungeau prăpastia naturală a 
muntelui. Era peste poate să te cațeri pe acolo, s-o ataci. Dates 
studiase maşinile de război romane şi îşi dădea seama că nici 
una n-ar fi putut fi folosită aici. Nici muscul/us-ul nu putea fi 
apropiat de ziduri, nici turnurile nu erau atît de înalte, nici 
scările atit de lungi. Cetatea nu putea fi ameninţată decit dintr-o 
singură latură, unde panta muntelui se prelungea lin, legindu-se 
cu cel din faţa lui. Pînă la orizont se vedeau valurile viîrfurilor, 
creţe din cauza pădurilor dese de stejar şi fag. 

Cetatea era dreptunghiulară, cu şase turnuri, iar pe sub două 
se intra. De jur-împrejur, zidurile erau bine întărite cu palisade 
de pari groşi aşezaţi cu ascuţişul în sus, în spatele cărora 
stăteau pitiţi luptătorii. Aceste palisade nu-l prea mulţumeau, în 
concepţia lui, zidul de cetate nu trebuia să aibă lemn pe el, 
deoarece putea fi uşor incendiat. Ar fi prelungit zidul de piatră 
cu un altul, mai subţire, de cărămidă arsă; la înălţimea de 
şase-şapte paşi nimeni nu mai putea să dărime zidul, iar ca să 
stai ascuns în spatele lui şi să întinzi arcul ar fi fost de ajuns de 
solid. Jos, la bază, da, trebuia zid puternic de piatră. 

Dădu pinteni calului şi cobori pe valea care şerpuia chiar pe 
sub zidul cetăţii, ca să ajungă în partea lină, să poată intra. De 
jos, înălţimea peretelui de piatră i se păru şi mai impunătoare. 
Socoti din ochi că are cel puţin două sute de paşi. 

Cînd se apropie de cetate, se trezi într-un furnicar de oameni, 
fiecare avînd o altă treabă, dar toţi zoriţi. Cei mai mulţi cărau 


piatră în coşuri mari de nuiele, pe care le purtau în spate. Unul 
după altul, într-o lungă coloană, ei veneau şi se duceau în pas 
măsurat. Alţii ciopleau blocurile de piatră, îndreptîndu-le 
marginile. Trebuia cioplit pînă cînd, aşezîndu-l unul peste altul, 
să nu poţi privi în cealaltă parte. Apoi urma treaba şi mai grea a 
săpării şanţului în coadă de rîndunică, în care intrau capetele 
parilor arşi în foc, ca sa nu putrezească prea curînd. Blocurile de 
piatră cioplite erau cărate pe tărgi pînă în faţa meşterilor care 
arătau unde, cum şi care dintre ele să fie aşezate pe zid. 

Fu repede recunoscut şi comandantul cetăţii veni să-l 
întîmpine. Piatra Roşie nu era înconjurată de sate, ca alte cetăţi, 
fiind un punct militar, aşa că, la tot pasul, întîlneau un tînăr cu 
arcul sau cu scutul pe umăr, venind sau ducîndu-se la instrucţie. 

În cetate era o forfotă şi mai mare. Abia te strecurai printre 
sclavii care duceau în spate coşurile de nuiele pline cu grohotiş 
de rîu şi pămînt, pe care le răsturnau ca umplutură, între cei doi 
pereţi formaţi de blocurile de piatră cioplită, aşezaţi la mai bine 
de un pas depărtare unul de celălalt, unindu-i într-un zid foarte 
gros. 

Dates ştia cît e de trainic acest zid, pe care dacii învățau din 
tată în fiu să-l ridice, dar se lucra greu. De aceea îşi tot bătea 
capul cum s-ar putea grăbi ridicarea întăriturilor. Trebuia să 
găsească ceva. 

Lucrările erau supravegheate de un constructor roman, trimis 
de Domitianus. Un om plin de el, care privea de sus la toţi cei 
ce-l înconjurau. Comandantul cetăţii îi atrăsese luarea aminte lui 
Dates că n-o să poată sta prea mult de vorbă cu el, şi că făcea 
numai ceea ce voia. Obişnuia să dea ordine şi să spună: „Aşa 
trebuie”. Nu suferea să i se discute poruncile. Mai află că în 
ultimul timp se făcuse şi mai de nesuferit, de cînd veneau 
zvonuri rele de la Roma. Învăţase bine limba dacilor şi, cînd se 
îmbăta, vorbea vrute şi nevrute, chiar ameninţa că o să le arate 
el, Traian, ce înseamnă să fii cu adevărat supus Romei. 

Armer, comandantul cetăţii, era un bărbat trecut de patruzeci 
de ani, dar încă falnic. Umbla îmbrăcat într-o cămaşă lungă pînă 
la genunchi, iar mijlocul îl avea prins într-o curea lată cît palma, 
atit de strinsă, încît credeai că-l frînge în două. li puteai prinde 
talia în palme. Peste cămaşă purta o vestă din piele de 
căprioară. 

Dates îl admira pe acest bărbat sobru, sigur pe el, care 


povestea despre inginerul roman cu o linişte surprinzătoare, de 
parcă nu i-ar fi păsat de toate mofturile lui. 

Păşea rar şi moţăia din cap ori de cite ori era salutat. Deşi nu 
dădea mare atenţie celor din jur, se vedea că nu o făcea dintr-o 
mîndrie exagerată, ci pentru că era preocupat de altceva. 

Dates îi ceru să urce mai întîi într-unul din turnuri. Privi 
îndelung dreptunghiul cetăţii, nu prea mare. Înăuntrul lui mai 
erau cîteva turnuri locuinţă, aşezate în jurul unei clădiri lungi, 
reşedinţa comandantului. De aici, de sus, îţi dădeai şi mai bine 
seama de munca din jur. Intr-o parte se vedeau cioplitorii 
nivelînd blocurile de piatră, şi izbiturile ciocanelor se amestecau 
într-un răpăit ascuţit, în cealaltă parte se tăiau şi se ascuţeau 
pari pentru palisadă. Foarte aproape de zid, dar în afara cetăţii, 
era întețit un foc zdravăn, la care se afumau capetele parilor. 
Într-un alt loc, cîţiva sclavi călcau pămîntul, iar alţii aruncau apă, 
pentru a-l face clisă bună pentru lipit acoperişurile turnurilor. 
Fiind din lemn, puteau fi uşor incendiate, iar stratul de pămînt le 
apăra. 

Îl zăriră şi pe inginerul roman, arătînd meşterilor cum să 
aşeze bucăţile mozaicului de la bazinul de apă. Cea mai grea 
problemă a cetăţii putea fi apa, în timpul unui asediu mai 
îndelungat. Acest virf de piatră, pe care era înălţată cetatea, nu 
putea fi sfredelit pentru a face fîntîni. Apa trebuia adusă din 
afară şi nimeni nu ştia mai bine decît romanii să construiască 
bazine. 

Cînd era la Roma, se gîndea că la întoarcere va imagina cele 
mai frumoase bazine şi băi, va înălța un minunat templu lui 
Zamolxis, va face pentru Decebal un palat mai impunător decit 
al lui Augustus. Odată îndrăznise să-i spună Arriei că de va 
ajunge el regele dacilor, va face din Sarmizegetusa o a doua 
Romă. Visa să fie un rege luminat, care să ducă faima 
Sarmizegetusei peste mări şi ţări, să vină pelerini din toată 
lumea să-i vadă frumuseţea. Pe drumurile deschise de el vedea 
înaintînd care cu tot felul de minunăţii către cetatea din mijlocul 
munţilor. Aur avea, bogății erau în Dacia, oameni harnici destui. 
lată că războiul care se apropia îi tăia tot elanul. Putea să-i 
vorbească despre construcţii frumoase lui Decebal, cînd el nu se 
gîndea decit la zidurile cetăților? Dates era convins că, dacă 
Decebal ar fi fost un adevărat rege client al Romei, ar fi avut 
timp pentru toate astea. Dar regele se pregătea să ţină piept 


Romei, nu să i se supună. 

Oftă adînc şi se rupse din gîndurile nelalocul lor care îl 
furaseră o clipă; lîngă el aştepta comandantul cetăţii să-şi spună 
părerea despre felul cum merge construcţia zidului. Îi întoarse 
spatele, prefăcîndu-se că se uită într-o parte. După felul cum ÎI 
privea, parcă îi ghicise gîndurile. 

Observă un fapt ciudat, asupra căruia se cădea să gindească. 
Cei mai mulţi meşteri şi oameni întăreau zidurile dinspre 
prăpastie, nu spre partea lină, de acces. De ce se zideau mai 
întîi tocmai acele laturi bine apărate de prăpastie? Mai curînd 
s-ar fi înălţat încă un zid aici, spre intrare, care să fie un prim 
obstacol în calea duşmanului! 

— Hai să vorbim cu romanul. 

— Numele lui este Sartus. 

Inginerul i-a primit cu nepăsarea lui obişnuită, mai ales că 
golise cîteva căni bune de vin. Era, sau făcea pe furiosul, ca să 
se poată preface că nici nu i-a văzut. Se răstea la cei doi sclavi 
care pregăteau varul pentru mortarul ce urma să fie întins pe 
fundul bazinului. Deasupra lui veneau aşezate, una lingă alta, 
dalele mozaicului, de diferite culori. Tipa şi la meşterul roman 
care potrivea, cu mare grijă, o dală lingă alta, pe fundul 
bazinului. 

Dates îl ascultă un timp, apoi se duse să privească un alt 
bazin, mai mic, din apropiere. Se socotise că nu era de ajuns şi 
de aceea îi ceruseră romanului să mai facă unul. Cel mic era plin 
ochi cu apă adusă din riuleţul care se furişa prin fundul văii. 

Dates recunoscu în sinea lui că bazinul era frumos, la fel de 
bine executat ca oricare altul din Roma. 

Se înapoie lingă bazinul mare. Citeva trepte de marmură 
coborau pînă la jumătatea bazinului, iar fundul - în partea 
terminată - era minunat. Din dalele colorate se născuseră 
modele geometrice foarte frumoase, iar culorile erau fără cusur 
apropiate una de cealaltă. La colţuri făcuseră cîte un pătrat 
mare, care se continua în linii frînte fără de sfirşit. Culoarea 
dominantă era albastrul şi Dates îşi imagină cît de frumos va fi 
plin cu apă. 

— Frumoasă îmbinare de culori, spuse el în limba romanului, 
trezind deodată interesul inginerului. 

— Ştii limba Romei? 

— Nu sînt nici două nopţi de cînd am sosit de acolo. 


Inginerul îl privi nedumerit. Se aştepta să-l vadă în haine 
romane, pentru că nu-şi putea imagina că este altceva decit un 
negotiatores mai îndrăzneţ, care s-a hazardat să ajungă pînă 
aici. Tînărul din faţa lui părea totuşi dac, deşi lipsa bărbii îi 
dădea de gîndit. 

— Ce negustoreşti printre barbari? Ai adus podoabe de sticlă 
colorată sau vase cu untdelemn? întrebă el şi Dates fu izbit de 
tonul său ironic. Ce merg mai bine, brăţările de aramă sau 
mărgelele de lut smălţuit? 

Dates ştia că negustorii de la Roma puneau în căruţă ce 
aveau mai prost pentru a vinde dacilor. Aduceau aici podoabe 
ieftine care furau ochii barbarilor. La Roma nu purtau decit 
sclavii şi liberţii săraci astfel de podoabe. 

Vorbele inginerului îl înfuriară pe Dates, aducîndu-i tot sîngele 
în obraz. Trufia acestuia îl jigni pînă într-atit, încît fu gata să 
tragă sabia de la brîu şi să-l înveţe minte. Dar nu aşa trebuia 
să-i răspundă, ci altfel: 

— Nu sînt negustor, romanule, sînt dac. 

— Ce-ai căutat la Roma? 

— M-am dus să văd cerşetorii din Forum aşteptînd pomana 
protectorilor. Am vrut să mă plimb printre miile de liberţi şi 
plebei care n-au ce face şi bat pietrele aşteptind ospeţele 
publice, ca să-şi potolească foamea. Se zice că mănîncă din ce 
în ce mai rar, de cînd Domitianus a cheltuit aurul pe lux şi jocuri, 
şi palate, şi războaie nefericite. 

În cuvintele lui Dates răsuflase toată obida strînsă îndelung în 
suflet, cît stătuse la Roma. Trufia acestor romani oricît de netoţi, 
de nenorociţi sau de flămiînzi, îl scotea din sărite. Putea să 
moară de foame la Roma, dar privea de sus pe oricare altul, 
dacă nu era din Latium sau din Athena. Era un dispreţ de nimic 
justificat, pentru că nu locul dă omului glorie, ci omul trebuie să 
dea locului nume. Ca oameni, mulţi dintre ei nu aveau nici un 
motiv să privească de sus spre barbari, pentru că nimic din ceea 
ce făcea faima Romei nu le aparţinea. Dimpotrivă, tocmai 
prostia le dădea aerul de mărire la care nu ştiau şi nu voiau să 
renunţe. Un dram de minte, dacă ar fi avut, ar fi înţeles de ce 
aici, la Sarmizegetusa, oamenii mai cumpărau încă mărgele de 
cioburi. Să fii înţelept, nu înseamnă mai întîi să înţelegi? 

Acest schimb de vorbe a trezit în Dates şi mai mult dorinţa de 
a face să strălucească Sarmizegetusa. Să te aliezi Romei, să-i 


înveţi meşteşugurile, ca să faci şi mai frumoase lucruri decit ea. 
Atunci mai în lumină s-ar pune virtuțile morale ale dacilor, faţă 
de plebeii Romei, leneviţi de lipsa treburilor. 

Sartus simţi furia din cuvintele dacului şi, cunoscîndu-le 
mîndria, lăsă baltă ciondăneala şi se întoarse spre meşter să-i 
mai dea un sfat. 

— De ce întăriţi mai întîi zidurile acelea? întrebă Dates cu glas 
mai aspru decit ar fi vrut. 

— Erau mai vechi şi crăpaseră în multe locuri. 

— Dar ce nevoie aveam de ele? Nimeni n-ar putea zbura din 
vale pînă sus. 

— Zidul trebuie să fie întărit din toate părţile, explică romanul, 
cu o bunăvoință neaşteptată. Degeaba e tare într-un loc, dacă 
poate fi spart în altul. 

— Bine spui. Dar ce rost are trăinicia zidului de-acolo, dacă cel 
din panta lină e slab? De ce n-ai început cu el? 

— Nimeni nu mi-a spus cu ce să încep. Mi s-a cerut să-l 
termin, de jur-împrejur. Sau poate e vreo grabă? întrebă 
romanul cu înţeles. 

— Nu e vorba de grabă, ci de o lege a construcţiei. Să fie 
lăsate zidurile dinspre prăpastie! hotărî Dates. Mai întîi să 
terminăm zidul din pantă. În cît timp crezi că va fi gata? 

— În vara viitoare. Cioplitorii în piatră sînt puţini. Peste tot sînt 
căutaţi, spuse romanul, lăsînd să se înţeleagă că sînt rari pentru 
că peste tot se refac zidurile cetăților. 

— Trebuie terminat acest zid! 

— Uşor de spus, greu de făcut. Dacă ştii ce înseamnă să 
construieşti o cetate, nu cere lucru în pripă. Pînă la vară abia 
terminăm cioplitul. larna bate la uşă. 

Era limpede reaua lui credinţă şi n-avea rost să se prindă 
într-o lungă ciondăneală cu el. Va susţine mai departe că nu se 
poate, cu atît mai mult cu cit, într-adevăr, erau cioplitori puţini. 

— De ce nu înalţi un altfel de zid? De ce acesta din piatră 
cioplită? 

— Aşa ridicaţi voi zidurile cetăților. 

— Trebuia să-i înveţi să facă şi altfel. Dacă ar lega pietrele cu 
mortar, n-ar mai trebui să le cioplească. 

— N-am ştiut că e graba atit de mare! 

Dates se convinse că trebuie să facă el ceva. 

Se duse pe terenul din afara cetăţii, să-şi dea seama pe loc 


dacă apărarea nu se putea rezolva într-altfel. Despre roman o 
să-i vorbească el lui Decebal. Era sigur că de la Roma i se 
ceruse să pună bete în roate, şi poate că nu numai lui. 

Platoul dinspre partea lină era destul de întins. De la turnul pe 
sub care se intra şi pînă cînd dealul începea să coboare mai era 
o bucată bună de loc. Lui Dates îi veni ideea de a trage un zid 
de cetate dintr-o parte în alta, de la o prăpastie la alta, care să 
oprească trecerea spre adevărata cetate. 

— Armer, aş înălța aici un zid. Săpăm mai întîi un şanţ adînc şi 
lat de şapte-opt picioare. Vezi, sub iarbă e pămînt moale. Pe 
malul şanţului ridicăm un nou zid. 

— Cînd să cioplim piatra? 

— Nu cioplim nimic. Aducem piatră spartă din stîncă şi o zidim 
cu mortar de pămînt. Va fi destui de tare. Cheamă şefii de cete 
la mine! 

Armer dădu mai departe porunca şi cornul din vîrful turnului 
de la intrare prinse să se audă. Curînd, nu numai şefii de cete, 
dar şi meşterii, şi ceilalţi oameni se adunară pe platou. Numai 
inginerul şi cei doi mozaicari rămăseseră pe marginea bazinului. 

— Asta miroase a grabă mare! bombăni mozaicarul cel tînăr. 

— Nu poţi să ai niciodată încredere în barbarii ăştia, oftă 
inginerul. 

— Eu nu le mai ajut! se hotărî mozaicarul. Ca miine vor bea 
apă din acest bazin şi vor arunca pietre în romani. 

— Ce ai de gînd să faci? 

— Plec! 

— Vezi mai bine să nu te audă careva, că atunci nu de voie ai 
să termini totul. 

— Cine să mă audă? Miine, cînd se vor trezi, să-mi ia urma. 
Dacă găsesc un cal bun, voi fi atunci dincolo de Tibiscum. 

— Să plecăm toţi trei! propuse mozaicarul mai bătrîn, care 
pînă atunci îi ascultase, fără să intre în vorbă. 

— Să plecăm! se hotărî şi inginerul. 

Intre timp, dacii se strinseseră în jurul lui Dates, care, urcat pe 
o grămadă de pietriş, le vorbea: 

— Dintr-o parte în alta nu sînt mai mult de patruzeci şi cinci 
de paşi. Unii vor săpa şanţul, alţii vor înălța zidul. Frămîntăm 
pămîntul şi legăm cu el o piatră de alta. Primii fulgi de zăpadă 
să-l găsească înălţat, pînă la palisadă. Şi noaptea să muncim! 
Duşmanul ne ameninţă! 


În mulţime se produse un murmur aprobator, apoi vorbi 
Armer. F 

— De miine lopătaşii să treacă la şanţ! In zori Dates va trage 
linia şi începem săpatul. 

— Pentru partea de jos o să facem mortar adevărat, din var, 
care se întăreşte ca piatra. Am să vă arăt eu cum să-l pregătiţi. 
În sus zidim cu pămînt. 

— Facem! strigară cei din primele rînduri. 

— lar şanţul îl începem chiar de astăzi. la daţi-mi o sfoară de 
cînepă. 

— Avem destulă. 

— Aduceţi un fir şi întindeţi-l de colo pînă colo. Băgaţi hiîrleţul 
în lungul ei şi însemnați locul. 

Fusese hotărit să plece în aceeaşi zi spre Sargedava, dar 
înnoptă acolo. Într-o zi, două, putea să organizeze lucrul, şi apoi 
putea să-şi vadă de drum. 

Cînd i-au căutat a doua zi pe inginer şi pe cei doi mozaicari, 
n-au mai avut de unde-i lua. De cum se întunecase, încălecaseră 
pe cai şi dispăruseră. Dates şi-a dat primul seama că au fugit, 
dar n-a trimes pe nimeni după ei. Dacă aveau o noapte înainte, 
era greu să-i mai ajungă pînă la Lederata, cetatea de pe malul 
Donarisului, în care străjuia legiunea V-a Macedonica. 

Nu mai avea cine să termine bazinul de apă. Cit timp 
lucraseră meşterii, nu lăsaseră pe nimeni să înveţe cum se 
pregăteşte mortarul, cum trebuie întins, cum se lipeşte o dală 
de alta. Treaba asta o făceau numai meşterii romani. Dacii doar 
cărau materialele. 

A trebuit Dates să le arate, mai bine zis să pregătească el 
mortarul. Învăţase de la Apollodorus cum să stingă varul, cît 
timp să-l lase apoi, ca să nu răbufnească, ce să pună în el ca să 
se întărească. Dacă nu-l lăsai să se dizolve bine, bucăţelele mici 
rămase începeau să se stingă în zid, sfărimîndu-l. De aceea, 
Apollodorus obişnuia să facă mortarul numai cu var vechi, 
adesea de un an. lată că ei nu aveau timp de aşteptat. Ce putea 
să facă? 

Nu găsi decit o cale, aceea de a stinge varul, apoi să pună 
sclavii să-l întindă în palmă, cîte un pic, pentru a sfărima cea 
mai mică părticică nedizolvată. După aceea să-l îndoaie cu apă 
şi să-l treacă printr-o pînză groasă de cînepă. Era sigur că astfel 
pregătit, varul era bun pentru construcţie. 


Dădu îndrumările necesare, apoi se duse să supravegheze 
săpatul şanţului. 

Toată dimineaţa se învirti prin forfota de oameni, şi mai mare 
acum, cînd erau cu toţii strînşi pe micul platou. Dar şi şanţul se 
adincea văzînd cu ochii. Cînd soarele ajunsese în creştetul 
capului, cei care săpau erau aproape pînă la mijloc în şanţ. Tot 
pămîntul îl aruncau pe malul dimpotrivă cetăţii. Între timp se 
începuse lucrul şi la patului sau temelia zidului. Primul rînd îl 
făcură din pietre mai mari, şlefuite. Aveau pentru primele două 
rînduri. 

Spre prînz, treaba fu întreruptă de strigătele şi văicărelile 
cuiva. Dates se grăbi să vadă ce s-a întîmplat. 

Un tînăr sclav ţipa şi îşi vîntura braţele, de parcă ţinea fier 
înroşit în palme. 

— Miinile! Mi-au luat foc mîinile! striga cît îl ţinea gura. Miinile 
mele! 

Dates îi prinse un braţ şi-i privi palma. 

— Spală-te! îl sfătui şi-l trimise la bazinul mic, din apropiere. 
Turnaţi-i să se spele. 

Bietul sclav nu-şi putea apropia o mînă de alta, ca să dea jos 
varul. ÎI prinseră şi îi ţinură mîinile. Apa rece îl mai linişti, dar o 
dată cu varul, de pe mîni i se duse şi pielea. 

Pentru că nu tăcea decit atunci cînd simţea rece, Dates 
porunci să i se pună apă într-un vas şi el să stea cu miinile 
înăuntru. 

— Înhămaţi caii la o căruţă şi duceţi-l la Vezina. Numai el ştie 
să-l vindece. 

Palmele, carne vie, i se umflaseră ca două piini. _ 

Şi ceilalţi doi sclavi începură să se vaiete că-i ustură mîinile. li 
răzbise varul mai greu, aveau palmele mai bătătorite, îi trimise 
şi pe ei la Vezina. 

Alţi trei sclavi se apucară să pregătească varul, mestecîndu-l 
mult în vase de lut ars, smălţuite. 

Cu cel pe care îl avea de acum stins, Dates se apucă să 
pregătească mortarul pentru bazin. 

— Pisaţi nişte cărămizi, porunci el. Ca făina pentru piine să le 
faceţi! Spargeţi şi bucățele ceva mai mari, de mărimea alunei... 
Romanul nu v-a pus să pisaţi cărămidă? 

— Ba da. 

— Faceţi dar cum v-a învăţat el. 


— Ne punea să pisăm şi cărbune. 

— Aveţi cărbuni? 

— Am făcut destui. 

— Pisaţi-i bine. 

Cînd avu toate astea, el porunci să se amestece varul cu nisip 
aspru: pentru o parte de var, două de nisip. 

— Mestecaţi bine! 

Mulţumit de mortar, porunci să se arunce în el praful de 
cărămidă, pînă cînd căpătă o culoare roşietică. Ştia că e de 
mare importanţă să ştii cît praf de cărămidă adaugi şi numai 
ochiul te putea sfătui. Trebuia să cunoşti cît de roşu să fie 
mortarul. 

— Puneti şi bucăţelele de cărămidă. 

La urmă de tot turnă şi praful de cărbune. 

Acest mortar era bun şi pentru zidurile cetăților; se întărea ca 
o piatră. Apollodorus îl pregătea după prescripţiile lui Vitruvius şi 
Pliniu. 

Sub privirea lui, mortarul fu întins pe fundul bazinului, apoi 
începură să rinduiască pietrele mozaicului. 


Trecură încă două zile pînă cînd socoti că treburile stau atit de 
bine, încît poate să plece la Sargedava. Intre timp dăduse sfaturi 
amănunțite cum să se continue lucrul atît la zid, cît şi la bazin. 
Descoperise un tînăr comat cu minte ageră, care se tot învirtise 
pe lîngă meşterii romani şi le furase cîte ceva din meserie. 
Dates îşi dăduse seama că sfaturile lui nu zburau în vînt. Tînărul 
învăţa totul cu mare uşurinţă şi, mai ales, se dovedea foarte 
îndemiînatic la treabă. Îl sfătuise să nu mai continue 
ornamentele, care cereau o şlefuire specială a fiecărei dale în 
parte. Important era ca bazinul să ţină bine apa. 

Abia pe drum avu răgazul să-şi aducă aminte că mama îl 
aştepta, îngrijorată, la Sargedava. Sinna se înapoiase acasă 
după ce îşi văzuse băiatul, şi îl aştepta, pentru că el îi făgăduise 
că cel mai tîrziu a doua zi, soseşte la Sargedava. Trecuseră 
cîteva zile, timp destul ca să se îngrijoreze. Dar, odată cu asta, 
îşi mai aminti ceva: că la Sargedava îl aştepta şi Curta. Cu cîtă 
răceală se putea gîndi la ea! Ar mai fi trecut încă mult timp fără 
să simtă nevoia s-o vadă, deşi în urmă cu citeva veri, la plecare, 
îşi jurase să n-o uite. Nopti în şir îi stăruise atunci în minte, iar 
acum bănuia că-l va plictisi, deşi o ştia fată frumoasă. Dar era 


atit de neştiutoare! Oare ce ar putea vorbi cu ea? Să-i 
povestească viaţa de la Roma? Ar fi început cu Arria. Să-i spună 
despre Virgilius? Nu l-ar înţelege. Să-i descrie Colosseumul? S-ar 
mira şi nu l-ar crede. Să-i povestească o luptă de gladiatori? 
Şi-ar scuipa în sîn şi nu l-ar mai asculta. Să-şi descarce sufletul 
şi să-i mărturisească ce s-a petrecut cu el acolo? Ce ar pricepe? 
Cum să înţeleagă ea ce s-a întîmplat în sufletul lui, după ce a 
plecat de acasă să înveţe meşteşugul romanilor de a întinde 
drumuri şi a construi maşini de război, iar acolo a descoperit... 
poezia, sculptura, dansul?... Decebal îi ceruse să înveţe cum se 
ridică un zid trainic de cetate, iar el se cufundase în odele lui 
Ovidius, în meditaţiile lui Seneca, în epistolele lui Vergilius. 
Descoperise toate astea, şi sufletul lui se deschisese deodată ca 
o floare la lumina soarelui, de parcă anume le aşteptase. 
Crezuse adesea că fuseseră în el, neştiute, şi că la Roma doar le 
aflase. Îi plăcuse, cît fusese acasă, să asculte cîntecele din 
fluier, din cimpoi sau cele „zise” de băieţi cînd apăsau pe 
coarnele plugului. Dar erau altceva. La Roma descoperise poezia 
altor idei, altor sentimente, altor fapte. Deodată lumea i se 
lărgise şi ceea ce mai înainte fusese tulbure în mintea lui şi se 
termina la cuvintele: „Cei de dincolo de Donaris” devenise 
deodată aievea şi precis. Invăţase să-i cuprin-dă adevăratele 
dimensiuni şi se speriase. Lumea aceea pe care doar o bănuise 
altfel decit a lui - şi care îşi trimitea emisari în persoana 
nenumăraţilor negotiatores - se dovedise şi mai deose-bită 
decit şi-o închipuise. Din uimire, trecuse în admiraţie. 

Apoi o cunoscuse pe Arria şi, prin ea, arta, rafinamentul, viaţa 
într-un alt fel decit o ştia el. Curta rămăsese undeva departe, ca 
un ecou slab, pierdut în amintiri... Dar ce se întîmplase cu ea, 
care rămăsese acasă şi pentru care lumea de azi este la fel cu 
aceea de atunci? Ea îl aşteptase, desigur, aşa cum îi făgăduise, 
şi de aceea lui Dates îi era ruşine şi ar fi ocolit-o bucuros, dacă 
ar fi putut. 

Inima începu să-i bată mai tare cînd îi apărură în faţă zidurile 
Sargedavei, cetatea în care se născuse şi în care trăise. Tatăl lui 
se afla în fruntea ei. Valea Gradis-ului era aici de o frumuseţe 
cum rar puteai vedea în altă parte. De cîtva timp mergea 
întovărăşit de acelaşi foşnet de apă, doar ici şi colo mai vioi, din 
cauza unor învolburări pricinuite de un trunchi căzut de-a 
curmezişul sau de un bolovan rostogolit de pe coastele care 


urcau chiar din mal. Pe măsură ce se apropia de Sargedava, 
valea se îngusta, închizind zarea şi îndreptîndu-ţi privirea spre 
cetate. Intîlni primele case, agăţate pe cîte o mică platformă 
săpată în coasta muntelui. Apăreau cînd te aşteptai mai puţin, 
cu acoperişurile lor ţuguiate, din şindrilă frumos bătută. 
Grajdurile, acoperite cu o căpiţă de paie înnegrite de vreme, 
păreau glugi de uriaş. De cele mai multe ori, cînd te apropiai, te 
lua în primire un dulău lăţos care lătra furios. Cum se 
înmulţiseră casele! După cite ştia el, pe aici nu fusese nici una. 
Vînase prin partea locului, împreună cu Ziper, oprindu-se adesea 
la un bătrîn dulgher cunoscut pentru frumoasele figuri pe care le 
cioplea. Făcea păsări pentru creasta acoperişurilor sau cioplea 
popii din faţa prispelor. Il cuprinse dorinţa de a-l vedea, cu atit 
mai mult cu cît acesta era un bun motiv ca să ajungă mai tîrziu 
acasă. Abia nu-l mai întîmpinau prea mulţi. La Sargedava era 
cunoscut de toată lumea. 

Indemnă calul să urce un drum de pădure ştiut şi, în scurt 
timp, ajunse în poiana dulgherului. Lîngă casa bătrinească mai 
văzu una, nouă-nouţă, ceva mai mare, pe care tocmai o 
terminau. Bătrînul şi încă un bărbat tînăr trebăluiau pe lîngă ea. 
Din urmă îl ajunse o femeie tînără, cu obraji roşii, plesnind de 
sănătate, cam trupeşă ce-i drept şi cu braţe vînjoase. Venea de 
la rîu, purtînd vasul cu apă pe creştetul capului, aşezat pe un 
mic colac de cînepă, anume împletit. Cînd dădu cu ochii de el, 
se miră atît de tare, încît fu gata-gata să scape vasul de pe cap. 

— Dates! exclamă şi-şi duse mîna la gură, după obiceiul 
femeilor sfioase. 

De unde îl cunoştea? El nu-şi amintea s-o mai fi văzut 
vreodată. Se lămuri repede, cînd o auzi strigind spre bătrînul 
dulgher: 

— Bunicule! Bunicule, a venit Dates! 

Da, da, ea trebuie să fie! Bătrinul avea o nepoţică, dar o ştia 
mică şi... Nimic nu măsoară mai bine trecerea timpului ca omul. 
Era pe atunci o fetiţă şi iată că de pe prispa casei bătrînului se 
auzea acum scîncetul unui copil. Al cui putea să fie, dacă nu al 
ei? Fetiţa era mamă, iar bărbatul de lîngă bătrîn, tatăl copilului 
ei. 

— Dates?! se miră bucuros bunicul, grăbindu-se să-l 
întîmpine. la uită-te! se miră el. Ce bărbat te-ai făcut, Dates! şi 
rise fericit. la, ia, că ieri se temea să înnopteze în pădure. Sssst! 


făcu el, trecîndu-i o glumă prin minte, pentru că bătrinul era 
cam hitru. Să nu ne-audă bătrîna. Să-i apari deodată în faţă şi 
s-o auzim ţipînd. Ştii cum ţipă ea din te miri ce. 

Nevasta bătrinului Dudas era în cea de a doua cameră a 
casei. Ţesea. Dates o privi mai întîi pe fereastră, fără să se facă 
simţit. Bătrîna rămăsese neschimbată şi o bănuia tot aşa de iute 
în tot ce făcea. Mişcările ei erau pripite, dar sigure. Arunca 
suveica, schimba piciorul şi trăgea vătala cu o repeziciune care 
te uimea. Işi aminti că în copilărie, el şi bătrînul Dudas îi 
făcuseră cîteva greutăţi pentru războiul de ţesut, ca nişte pere 
mari, cu o ureche la capătul subţire. Bătrînul le modelase, dar ca 
să-i lase şi lui Dates bucuria că a lucrat la ele, îl pusese să le dea 
ultima netezeală, apoi le puseseră la uscat, pînă a doua zi, cînd 
le-au ars. Oare mai avea cuptorul de ars oale şi cărămizi? 
Bătrînul obişnuia din cînd în cînd să ardă cite un cuptor de 
cărămidă sau de ţigle, pe care le vindea cu preţ bun 
tarabosesilor înstăriți din cetate. Nu se ştia de cînd, dar învățase 
să smălţuiască ţigla în cîteva culori şi de aceea o vindea mai 
repede ca alţii. 

Zgomotul vatalei îi îngădui lui Dates s-o privească lung pe 
bătrînă, fără ca ea să-l simtă. Ţesea pinză plină, dintr-un fir de 
cînepă tors gros. Din ea urma să croiască pentru bărbaţi iţari de 
vară strinşi pe picior. Bătrîna torcea firul, ţesea pinza, croia 
iţarii. Nepoata se  îndeletnicea cu celelalte treburi ale 
gospodăriei, atît de multe pe capul unei femei. Bărbaţii nu se 
amestecau în treburile lor. Ele măcinau meiul pentru piine, ele 
aduceau apă, ele încingeau cuptorul, ele ţeseau, ele torceau, ele 
mulgeau vaca, ele creşteau copiii.. Cînd comatul avea ceva mai 
mult pămînt sau o turmă mai mare şi putea ţine un sclav, atunci 
treaba era împărţită. De obicei însă bărbatul şi nevasta îşi 
făceau singuri treburile şi îşi creşteau copiii. 

Cînd dădu cu ochii de Dates, bătrina făcu întocmai cum 
bănuise bărbată-su: dădu un țipăt şi îşi lovi palmele a mirare: 

— A, ia te uită cine a venit la noi! 

Sări apoi ca un prisnel şi veni la fereastră să-l sărute pe 
amindoi obrajii. Mîndru flăcău te-ai mai făcut! Şi frumos.... Şi 
n-are barbă întocmai ca negustorii de la Roma. Maică, să-ţi laşi 
barba să crească. Aşa, fără nici o tuleie, parcă eşti o fată. Ce 
barbă frumoasă aveai! 

Bătrîna plecă de la fereastră, să iasă din casă. Apăru în 


pridvorul din faţă. Ca toate casele, şi a lor era ridicată pe patru 
stîlpi de piatră, înalţi de un stat de om. Atit aveau cei doi din 
faţă, din cauza pantei locului. În spate ajungeau doar de citeva 
palme de la pămînt. In locul de sub locuinţă îşi ţinea gospodarul 
tot felul de unelte: plugul de lemn, sapele, un butoi, două, 
secerile, o roată sau două de căruţă, un vas mare de pămînt ars, 
în care strîngea apa de ploaie bună de spălat, hamurile cailor şi 
alte lucruri trebuitoare într-o gospodărie întemeiată. 

Tot încurcîndu-se în fusta lungă şi creaţă, bătrina cobori 
treptele scării şi veni lîngă el, minunîndu-se şi bucurindu-se. 

II duseră să vadă noua construcţie. Dedar, bărbatul Finiei, 
nepoata bătrinului Dudas, era tocmai din Cumidava. Mai întîi 
voise s-o ia pe Finia în cetatea lui, dar pînă la urmă se hotărise 
să se aciueze pe lîngă bătrîni. Mult nu mai aveau de trăit şi locul 
cu casă era frumos. Mai era şi aproape de Sarmizegetusa, pe 
unde se duceau din cînd în cînd, de sărbători. Dudas le 
făgăduise o casă frumoasă, dacă vin să aibă grijă de bătriîneţile 
lui, şi le rămiînea şi toată gospodăria. Bătrinul avea pătul 
sănătos, în care stringeau toamna fîn pentru vite, avea cuptor 
de ars ţigle, ştia să rotunjească şi oale, dar nu-i plăcea. Tot cu 
barda în mînă îl vedeai, cioplind. Înălţase casa nepoatei atît de 
frumos, încît se mîndrea cu ea. De aceea, îl şi pofti pe Dates s-o 
vadă mai de-aproape. 

O ridicase pe şase stilpi, deoarece camerele erau mai mari şi 
dulapii s-ar fi arcuit, dacă n-ar fi fost sprijiniți şi la mijloc. Spre 
deosebire de locuinţa bătrinească, avea în faţă un cerdac lat cît 
deschideai braţele, deasupra căruia se prelungea acoperişul. 
Din acest cerdac, în care mîncau vara, se intra în prima cameră, 
apoi în a doua, ceva mai mică, unde urma să aşeze paturile. 
Pereţii din afară îi făcuse din birne groase, îmbucate una în alta 
la colţuri şi întărite cu piroane mari, de fier, cumpărate anume 
de bătrîn tocmai din Potaissa, o dată cu balamalele solide de la 
uşă. Pe dinăuntru lipiseră un strat bun de pămînt, pe care îl 
neteziseră ca în palmă. Peretele dintre camere era uşor, din 
cîţiva pari, de care prinseseră nuiele, pe care apoi le 
îmbulgăriseră. Podeaua era din dulapi acoperiţi, ca şi pereţii, cu 
un strat de pămînt bine netezit. Bătrînul lucrase mult la stilpii 
din faţa cerdacului, care propteau acoperişul ieşit mult în afara 
camerelor. Pe toate feţele erau cioplite romburi, şi linii frînte, şi 
pătrate frumos îmbinate. Pe uşă, desenase cu fierul înroşit flori 


de cîmp şi frunze de stejar. În cerdac mai era o masă scundă, cu 
trei picioare. Scăunelele din jur aveau adiîncită scîndura groasă 
de deasupra, în care erau înfipte cîte trei picioare scurte. Masa 
şi scăunelele erau rotunde. Adevărata mîndrie a dulgherului era 
un fel de copăiţă, lungă de doi coţi, făcută dintr-un trunchi 
scobit. La capete lăsase cîte două urechi, prin care se putea 
trece o funie subţire, care venea apoi legată în grinda camerei. 
Era leagănul şi pătuţul copilului, şi bătrînul îşi pusese toată arta 
lui, ca să-l facă nespus de frumos. Şi era, într-adevăr, frumos. 
Lemnul netezit ca pielea, iar mieii şi iezii încrustaţi cu fierul ars 
erau atit de bine făcuţi încît păreau că sînt gata, gata să fugă, şi 
te mirai că-i vezi mereu acolo, nemişcaţi, deşi bătrînul îi 
desenase în plină zbeangă şi hîrjoană. 

Cînd coboriră în bătătura curţii, auziră hiîrşiitul rişniţei. Finia 
învîrtea de zor piatra, să facă piine proaspătă, în cinstea 
oaspetelui; ştia ea că nu-l va lăsa Dudas să plece, pînă cînd nu 
va îmbuca ceva cu ei. Bătrina şi dăduse foc cuptorului. 

Pentru Dates arsul cuptorului fusese în copilărie una dintre 
cele mai frumoase îndeletniciri. li plăcea să stea cu picioarele 
cruciş sub el şi să înfunde cuptorul cu paie sau vreascuri. Se 
duse şi acum să privească, rugînd-o pe bătrina să-l lase s-o 
ajute. Riseră de plăcerea lui, apoi Dedar mai aduse un braţ de 
paie, să-l aibă aproape. Dates îşi amintea că nu trebuie să bagi 
prea multe o dată, ci cîte puţine. Aşeză paiele în gura cuptoru- 
lui, apoi, cu o stinghie anume făcută, le împinse înăuntru. 

Cuptorul nu era prea mare, dacă te întindeai puţin, ajungeai 
cu mîna în fundul lui. Nici bolta nu era prea înaltă, ca să nu se 
răcească repede. Avu grijă să dea mereu cenuşa la o parte, 
pentru ca focul să ardă pe cărămida vetrei, s-o încingă. 

Trăi din plin această bucurie a copilăriei. Infundînd cuptorul 
uită de toate gindurile lui triste mai ales că vorbiră în acest timp 
despre tot felul de treburi gospodăreşti. Se apropia toamna şi 
erau atitea de făcut. Bătrînul se gindea că o să se strice vremea 
şi el încă nu avea opinci. Toată vara umbla cu picioarele goale, 
dar cînd se răcea vremea, opincile erau bune. Avea o piele 
pregătită, trebuia numai să-şi găsească timpul s-o taie şi s-o 
coasă. Bătrîna le pregătise cojoacele din piei cu blana măruntă, 
de la miei abia născuţi. Ceea ce nu făcuseră încă, era groapa 
pentru cereale. Cea veche nu mai putea fi folosită, pentru că se 
mîncaseră pereţii, şi şoarecii cărau cam multe boabe. Se 


hotăriseră să sape una nouă, sub pătul, s-o ardă bine citeva zile, 
pînă cînd pereţii se făceau ca din cărămidă. E mare lucru să ai o 
groapă bună de boabe, pentru că altfel îţi poate mucegăi munca 
unei veri întregi. 

Bătrîna şi fata strinseseră de acum poamele, le tăiaseră, le 
uscaseră şi le înşiraseră gata pentru agăţat de grindă. Mîncau 
mere uscate spre primăvară, sau le fierbeau şi le mîncau cu 
piine de mei. 

Se iscă o adevărată ceartă între bătrînă şi Dudas, cu privire la 
un tap, pe care ea voia să-l taie în toamna asta şi să-l pună la 
sare, iar el ţinea morţiş că nu, fiind cel mai bun de prăsilă din 
cîţi avuseseră. Căpriţele lui dădeau lapte cît o vacă, aproape 
toată iarna. Dates văzuse păscînd prin marginea pădurii o 
căpriţă neagră, cu ugerul pînă aproape de pămînt. 

Toate aceste mici ciondăneli, preocupările lor mărunte de 
fiecare zi, izbutiră să-i creeze o nouă stare sufletească. De 
undeva, din adîncurile lui, sau din pămîntul ăsta pe care sta cu 
picioarele încrucişate sub el, se ridică în toată fiinţa lui o linişte 
pe care de mult o dorea. Se trezi deodată departe de încordarea 
pe care i-o dăduse Roma, şi aşa cum nu se aşteptase, găsi mai 
fericită viaţa acestor oameni care nu trebuiau să iasă în fiecare 
zi în Forum să audă ce s-a mai întîmplat. Cum merg luptele cu 
germanii? Nu cumva s-au mai răsculat ludeii? In Aegiptus e 
linişte? Galii mai ascultă porunca guvernatorului? Unde s-a mai 
legat pinza albă, de doliu? Traian are să dea serbări anul 
acesta? Ce gladiatori sînt mai renumiţi? Cine a mai sărăcit, cine 
s-a mai răscumpărat din sclavie? Ce libert plin de bani s-a mai 
însurat cu fiica unui nobil scăpătat? Se întîmplau şi din acestea, 
parcă din ce în ce mai des, mai ales în regiunile mai îndepărtate 
de Roma. Ce epigramă circulă şi cine s-a mai răzbunat noaptea 
trecută? Ce guvernator a fost numit, şi ce pretor, şi ce 
conducător de legiune? S-au trimis noi întăriri în Moesia? Tracii 
tot mai trec Danuviusul îngheţat, ca să prade? Roxolanii mai 
apar pe caii lor iuți pe podul de gheaţă al apei şi se mai reped 
pînă la Troesmis, şi chiar pînă la Histria şi Tomis? 

Dacă voiai să afli ultimele noutăţi, trebuia să pierzi timpul prin 
Forum, să asculţi pălăvrăgeala tuturor, sau să intri într-o taberna 
şi să trăncăneşti cu cana de vin în faţă, pentru că altceva nu 
aveai ce face. Cei săraci abia aşteptau lectica protectorului, să i 
se plece şi să-i cerşească sportula - cîţiva bani pe care îi dădea 


patronul clienţilor; aşteptau serbările, să-şi mai umple burta 
lipită de şira spinării. Singurul lucru care îi interesa era dacă se 
dau serbări şi cîte zile vor ţine. 

Da, era obositoare viaţa la Roma, şi simţi asta mai ales acum, 
cînd vîra paie în cuptor şi asculta ciondăneala bătrînilor 
privitoare la tap. Dacă s-ar putea înălța frumuseţile Romei, fără 
viciile ei!... Asta ar vrea el să încerce, dar pentru asta trebuia 
pace. 

Ajunseră să vorbească şi despre ameninţarea Romei. Va fi 
război, nu va fi? Liniştea bătrînului era deplină: chiar de va fi, în 
fruntea dacilor e iscusitul Decebal, şi atita timp cit el ţine sus 
sabia, romanul nu va călca la Sarmi. Încrederea lui în Decebal 
era neţărmurită, şi fiecare şi-ar fi dat bucuros sufletul în mîinile 
lui Zamolxis, dacă regele i-ar fi cerut-o. Ar fi strîns un pumn de 
tărînă în mînă şi ar fi murit zimbind. 

Încercă să le clatine această încredere, mai mult ca să audă 
răspunsul lor: 

— Împărăţia Romei e fără de sfîrşit, Dudas. Ţine de la 
soare-răsare pînă la soare-apune. 

— Aşa e, Dates, dar cu cît e mai mare, cu atît mai greu va 
trece strimtoarea de la Tapae. Oriciîţi or fi, tot în şir îngust vor 
înainta. lar dacă vin pe malul Marisului, pe la Germisare, trebuie 
să treacă pe-aici, unde valea se îngustează ca şi la Tapae. Pe 
oriunde vor încerca, munţii şi pădurea ne apără, iar noi am 
strîns multă răşină, pe care o ţinem gata. 

Toţi credeau în Decebal, şi în munţi, şi în păduri, şi în 
pămîntul Daciei, şi în săbiile lor încovoiate la capăt, pe care le 
numeau sica. 

În timpul mesei şi-au amintit întîmplări de cînd era el mic şi 
venea cu Ziper pe-aici. Nici n-au simţit cînd s-a furişat soarele 
dincolo de coama pădurii. Dates plecă apoi spre cetate, să nu-l 
prindă întunericul pe drum. 

Poteca şerpuia pe valea dintre munţi, pe unde curgea 
Gradisul. La primul turn de pază se salută cu oşteanul de veghe. 
Turnul era ridicat pe patru stilpi de brad, înalţi de şase-şapte 
paşi. De pe platforma lor se înălța turnul propriu-zis, din lemn, 
cu acoperişul din şindrilă. Împrejur avea o balustradă pe care te 
puteai plimba şi privi în toate părţile. Ajunse şi la Sargedava. 
Jos, în vale, era valul de pămînt, peste care treceai pe o punte 
solidă, din lemn. Dincolo de valul de pămînt începeau să se 


înşire casele, pe mai multe terase, de jur-împrejurul cetăţii, ca 
nişte cercuri. Zări, foarte aproape de zidul cetăţii, dar înăuntru, 
turnul în care locuia Curta. După acela în care locuiau părinţii 
lui, era cel mai arătos, deoarece tatăl Curtei era nobil de seamă. 

Cînd ajunse sus, la cel de al doilea val de pămînt, văzu ceva 
mai în vale, în afara cetăţii, bastionul de apărare, ridicat din 
piatră cioplită, iar partea de sus din cărămidă arsă. 

Zidul cetăţii era în apropierea celui de al doilea val de pămînt, 
la vreo douăzeci de paşi, fiind întărit, la intrare, cu două turnuri 
de apărare. Dacă ar fi luat-o în stînga, ar fi ajuns la Curta, dacă 
pornea spre dreapta, ajungea acasă. Turnul locuinţei lor era cel 
mai impunător, fiind singurul care avea două caturi, la primul 
locuiau părinţii lui, iar la cel de al doilea oamenii de muncă. 
Sclavii îşi aveau camerele în partea de jos, unde erau şi 
uneltele, şi vasele cu provizii. 

La primul cat ieşea în afara zidului un pridvor, unde obişnuia 
mama lui să stea şi să privească pînă departe valea Sargeţiei. 

Ultimul val de pămînt era mai întărit decît cel de jos. Pe 
coama lui fuseseră înfipţi, din loc în loc, stîlpi groşi de lemn, iar 
între ei împletite nuiele îmbulgărite cu pămînt. În spatele acestei 
palisade se ascundeau luptătorii, pe o platformă nu prea lată. 

În cetate nu mai întîlni decît străjile. Se înnoptase şi locuitorii 
erau pe la casele lor, în jurul opaiţelor. Se culcau devreme, 
pentru că a doua zi treaba începea în zori. Nici nu aveau prea 
multe să-şi spună, înainte de a se lungi în paturile înşirate de-a 
lungul pereţilor. Se jucau un timp cu copiii, vreunul povestea 
cine ştie ce amintire, din cine ştie ce luptă, apoi căscau de-şi 
rupeau fălcile şi-şi trinteau capetele pe perne. Pînă a doua zi 
puteai asculta pe la ferestre sforăitul gros al bărbaţilor. 

Scara din exterior a locuinţei era de piatră, aşa că reuşi să 
urce tiptil, fără să fie auzit. Celui care păzea intrarea îi făcu 
semn să tacă din gură. Mama tocmai se pregătea de culcare, 
cînd se pomeni cu el în casă. Tatăl făcea nişte socoteli, grupînd 
beţişoare vopsite în culori diferite. Cînd a ridicat privirea şi a 
văzut cine a intrat, faţa i s-a deschis într-un zîmbet pe care 
Dates nu-l ştia. Păstrase amintirea unui om aspru, căruia nu era 
bine să-i ieşi din cuvînt. În aceşti ani însă, dorul îi rosese din 
asprime, pentru că nu mai avea alt copil. Cît fusese Dates mic, 
se purtase cu el fără nici o îngăduinţă, gata să-l pedepsească 
pentru cea mai mică greşeală. De aceea băiatul se bucurase 


cînd Decebal îl luase pe lîngă el. 

Dates simţea că bătrînului îi sărise în ochi faptul că nu avea 
barbă, dar, decit să-l certe din prima clipă, se prefăcu că n-a 
băgat de seamă. Il îmbrăţişă, îl întrebă ce-a văzut şi ce-a învăţat 
la Roma, iar el le povesti în cîteva cuvinte ceea ce ştia că voiau 
să afle. Ajunse şi la întîmplarea de la Piatra Roşie, şi le spuse că 
inginerul Sartus fugise împreună cu doi meşteri. Ştirea îl făcu pe 
Duras să sară în sus şi să strige: 

— De mult îl bănuiesc eu! De mult! l-am spus şi lui Decebal că 
de la urcarea lui Traian pe tronul împăraţilor la Roma, nu te mai 
poţi înţelege cu oamenii veniţi de-acolo. Sînt sigur că le-a trimis 
vorbă să nu mai asculte, sau să facă rău, dacă pot. Mocnesc şi 
abia aşteaptă să plece, deşi primesc aur pentru treaba lor. 
Numai pofta de aur îi ţine. De ce n-ai pus să le ia urma? l-aş fi 
lăsat fără capete, să afle toţi că nu e de joacă. Au venit aici să 
facă treabă. 

— Au văzut că zidurile sînt îndreptate spre Roma. 

— Pentru că de acolo o să vină duşmanul. 

— Nu ne-ar mai privi ca pe duşmani, dacă ne-ar simţi cu 
adevărat prieteni. 

— Vrei să ne plecăm capetele? 

— Să fim prieteni adevăraţi. 

— Prieteni? Prieteni pe holdele noastre, şi pe minele noastre 
de aur? Asta e prietenia pe care o vrea Roma. Dacă aici n-ar fi 
cîmpii mănoase şi aur, nu i-ar mai păsa de prietenia noastră! 

Dates văzu că tatăl lui se înfuria din ce în ce mai tare şi nu-i 
mai întoarse vorba. Intrebă de oamenii din casă, de prieteni şi 
de cunoştinţe. Bătrînului i se păru că pricepe unde vrea să 
ajungă şi i-o luă înainte, greşind bineînţeles: 

— Despre Curta nu întrebi nimic? Chiar nu vrei să ştii ce face? 
întrebă el mustăcind. 

Dates tăcu şi tatăl îşi închipui că l-a prins cu miţa-n sac. 

La chemarea lui Duras, o sclavă, apăru şi aprinse toate 
lumînările. Tînărul se trezi faţă în faţă cu lucrurile obişnuite lui, 
pe care le ştia dintotdeauna în acelaşi loc. Prin ele îşi retrăia 
copilăria. 

Duras, om aspru şi la prima vedere lipsit de gingăşie, era un 
mare iubitor de obiecte de artă. Avea un negustor grec care de 
cîte ori trecea prin Dacia, trăgea mai întîi la el şi-şi desfăşura 
marfa. Pînzeturi fine, în culorile vii ale Orientului, arme cu 


mînerele sculptate, vase de aur şi argint îmbogăţeau încăperile 
locuinţei sale. Dar mai ales, statuetele şi vasele mari de 
ceramică grecească îi plăceau bătrînului. Colţurile camerei erau 
înviorate de piedestale împodobite cu statui ale zeilor în care 
Duras de fapt nu credea, dar pe care le privea cu plăcere, 
pentru perfecțiunea cu care erau lucrate. Işi plimba palma aspră 
pe marmura lucioasă, şlefuită cu migală. In vasele mari, 
smălţuite în roşu şi galben, îi plăcea să vadă ciulini, spre 
nemulţumirea mamei care stringea în vase gingaşe flori cu 
miros dulce. Lui Duras îi plăcea floarea de ciulin, bărbătească şi 
viguroasă, chiar dacă nu avea miros. Trimitea un sclav anume la 
şes, să-i culeagă ciulini. Dates, cît fusese mic, crezuse şi el, ca şi 
mama lui, că această preferinţă e cu totul ciudată, dar acum, 
cînd dădu cu ochii de vasul cu ciulini, îl înţelese. Într-adevăr 
erau viguroşi. 

Acum pricepea şi alte ciudăţenii de-ale lui. Toţi tarabosteşii se 
întreceau - mai ales de cînd Roma trimitea meşteri în Dacia - să 
plătească zugravi şi constructori care să le înalțe case noi, sau 
să le mărească pe cele vechi. Meşterii veniseră de la Roma cu o 
nouă modă, şi nobilii plăteau aur mult pentru o tencuială 
frumoasă a pereţilor, pe care erau apoi zugrăvite scene din 
viaţa de fiecare zi, sau privelişti încîntătoare. Duras se 
împotrivise să primească în casă un astfel de meşter. El a 
chemat lemnari şi le-a desenat ceea ce a vrut să-i lucreze. A 
adus din pădure trunchiuri groase de brad, pe care le-a pus 
piloni, dar cu partea mai groasă în sus, stîlpul căpătînd astfel o 
eleganţă neaşteptată. A prins de tavan traverse arse la foc, iar 
pe jos, ca să ţină cald, a lipit una de alta cărămizi bine arse. 
larna se făcea focul într-o vatră aşezată în colţul camerelor, care 
se prelungea cu un coş pînă pe acoperiş. Era o bucurie să stai 
seara, lungit pe o blană de urs, şi să priveşti la lumina jucăuşă a 
focului care croia umbre pe pereţi. Şi lui Duras îi plăcea să le 
privească, iar băiatul gîndea atunci că e singurul punct comun 
pe care îl avea cu tatăl său. Abia acum înţelegea că încruntatul 
Duras avea o fire de artist. Minuise toată viaţa lui armele, dar 
băiatul era încredinţat că dacă i-ar fi trecut prin cap să prindă o 
pensulă între degete, ar fi fost un pictor. Işi amintea şi acum cit 
de bine desenase stilpii, şi camera, şi vatra focului, cînd le 
arătase meşterilor cum să lucreze. Dates se gindea că şi el, 
dacă nu s-ar fi dus la Roma, poate că nu şi-ar fi descoperit 


niciodată iscusinţa de a înşira versurile unei ode, nici nu şi-ar fi 
dat seama că poate să ia chipul şi felul de a se mişca al altui 
om, cum făcuse pe scenă, în tovărăşia Arriei. 

Pînă cînd plecase la Roma, un sentiment de teamă îl ţinuse 
departe de tatăl său. Bătrînul se purtase prea sever cu el şi de 
aceea băiatul nu simţise niciodată nevoia de a-l vedea, 
dimpotrivă, ar fi stat tot timpul la Sarmizegetusa, lîngă Decebal. 
Dar iată că înţelegea acum altfel lucrurile, descoperise că în 
adîncul sufletului lor semănau mult unul cu celălalt. Foarte mult. 
Emoţia pe care o descoperise pe faţa lui, în clipa revederii, îi 
întărise acest simţămiînt de apropiere dintre ei. 

Se aşezară amindoi la masă, cu cîte o cană de vin în faţă şi 
vorbiră multe despre treburile cetăţii. Dates nu ştia de zidul aflat 
în spatele ultimului val de pămînt care apăra construcţiile din 
vîrful dealului. Pantele erau atît de abrupte încît nimeni nu s-ar fi 
putut apropia, decit dintr-o direcţie. Toate cetăţile erau aşezate 
în astfel de locuri, bucurîndu-se de o bună apărare naturală. 
Cele mai multe fuseseră înălțate pe cite un pinten de munte, cu 
neputinţă de urcat decit prin mari sforţări. Duras îi explică 
nevoia zidului în această parte, pe o lungime de aproape două 
sute cincizeci de paşi, întărit cu trei turnuri de apărare, două 
mai mari şi unul mai mic. Acesta fusese sfatul inginerului roman 
şi el îl găsise întemeiat. Dacă duşmanul reuşea să treacă de 
valul de pămînt întărit cu palisadă, se trezea în faţa zidului, 
într-o strimtoare de numai opt paşi unde nu avea loc să se 
desfăşoare şi putea fi împroşcat de pe zid. 

Tatăl îi desenă zidul şi valul de pămînt, şi locul unde vor fi 
aşezate aruncătoarele de pietre, şi oalele cu răşină încinsă, cu 
care s-ar face „baie” duşmanilor. 

— Am aflat că Ziper a mai adus doi meşteri la Sarmi. 

— Au venit o dată cu mine. Ştiu să pregătească un fier tare şi 
să-l lucreze în fel şi chip. 

— Să facă îndeosebi coase şi securi. 

— De ce? 

— La cîmp e mare nevoie de coase. Griul, dacă nu e cosit la 
timp, se scutură şi se pierd boabe multe. Nu toţi comaţii au 
unelte, trebuie să şi le împrumute unul altuia. Sînt scumpe, cînd 
le cumpără de la negustorii veniţi de dincolo de Donaris. lar la o 
adică sînt arme mai de speriat decit sabia. Ca să mînui sabia 
trebuie să fi făcut instrucţie, pe cînd cu secera toţi ştiu să taie. 


Duras era mindru de băiat şi greu îşi stăpînea dorinţa de a-i 
mîngiia părul, ca în copilărie. l-ar fi fost ruşine acum de acest 
gest „femeiesc”. O bună parte din asprimea lui îşi avea izvorul 
în credinţa că numai femeile au voie să miîngiie şi să se 
înduioşeze. Bărbatul, dacă îşi simte ochii înduioşaţi, să întoarcă 
spatele şi să plece. De aceea nici cel mai mic gest nu-i arăta 
băiatului bucuria fără seamăân a părintelui care a descoperit 
deodată că are un fiu cu care se poate mîndri. Vorbea cu el ca 
niciodată înainte, ca de la bărbat la bărbat, despre treburile 
grave ale cetăţii şi primise răspunsuri cu miez, care dovedeau o 
judecată matură. Ajunseră să vorbească despre recoltă. 

— Am avut un an bun, spuse Duras. Ar fi nevoie să mai săpăm 
cîteva gropi pentru păstratul bucatelor. În orice clipă să avem în 
cetate hrană pentru mai mult timp. La asediu să ai apă şi 
mîncare. 

— Apă aveţi? 

Tatăl îi desenă conductele care străbăteau cetatea, apoi, locul 
unde se mai săpase un bazin pentru strîns apa de ploaie. Dates 
desenă şi el partea unde socotea că ar fi bine să fie săpate 
gropile, şi cum să fie făcute. 

Nici n-au ştiut cînd s-a scurs timpul. Mama dormea de mult. 
Duras îşi întoarse privirea spre ceasul cu nisip din colţul camerei 
şi băgă de seamă că trecuse noaptea jumătate. Simţi deodată 
oboseala zilei şi îl îndemnă pe Dates să se culce. A doua zi, 
dimineaţa, hotăriseră să meargă la zid. 

In camera lui, băiatul găsi trofeele de care era atît de mindru 
bătrînul Duras, pentru că el le capturase: un vexillium şi trei 
signe romane. Erau prinse de peretele de deasupra patului. La 
nimic nu ţinea Duras ca la aceste dovezi că odată legiunile 
romane se plecaseră în faţa avîntului luptătorilor daci. 

Cînd au ajuns la zid, treaba era în toi. Şi aici, ca în atitea alte 
părţi în Dacia, găsiră oamenii sub conducerea unui roman. Un 
bărbat spătos, cu figură de gladiator încercat, deoarece obrazul 
îi era crestat în trei locuri, iar braţul stîng, aproape de umăr, 
avea lipsă carnea cit să bagi pumnul. Se lăuda, cui îl întreba, că 
rănile le căpătase la Tapae, pe timpul cînd îl slujea pe Fuscus. 
Povestea cum zburase cu o singură lovitură de g/adie (sabie 
dreaptă), scăfirlia celui care îl rănise, un dac cu barba roşcată. 
Nu se supăra nimeni pe el, pentru că nu se simţea nici un pic de 
pornire sau ură în vorbele lui. „Ce-a fost, s-a dus” încheia, golind 


cana cu vin, pentru că inginerul era cam petrecăreţ. Avea un 
glas frumos, şi după ce lua puţin rachiu, nu-l mai putea opri 
nimeni să nu „urle”. Dacii făceau mare haz ascultindu-l cum se 
„vaită”. 

Cînd a aflat că Dates s-a înapoiat de curînd de la Roma, mai 
mai să-l ia în braţe de bucurie. 

— Ah, Roma! Mi-e dor de ea! strigă el, clătinîndu-şi capul cu 
ochii închişi pe jumătate. 

— Poate vrei să pleci s-o vezi? interveni repede Duras, crezînd 
că e gata să facă ceea ce făcuse inginerul de la Piatra Roşie. 

— Aş pleca şi miine, dar aurul vostru nu mă lasă, Duras. Plătiţi 
atit de bine! Şi vinul vostru e un adevărat falern, îţi jur. Și 
femeile... 

Pocni din limbă încîntat, şi cei doi ajutori al lui, doi tineri, 
hohotiră deodată, ştiind ei de ce. Tirenus ofta cît putea după o 
dacă iute pe la care trecea cite puţin: intra seara şi ieşea 
dimineaţa. 

În ziua asta romanul era de-a dreptul fericit, şi încă nimeni nu 
ştia adevărata pricină. II credeau guraliv ca de obicei, fără să 
deosebească o altă bucurie anume, mai adîncă. Tirenus era un 
bărbat care apropia patruzeci de ani şi încă nu reuşise să-şi 
întemeieze o familie. După ce învățase cum se înalţă un zid, 
fusese luat pe lîngă legiunile care veşnic erau pornite într-o altă 
parte a lumii. Îl tot trimiteau cînd într-un castru, cînd în altul, să 
cerceteze, să întărească zidurile vechi sau să ridice altele noi, 
aşa că umblase tot imperiul, fără să se lipească undeva. Cel mai 
mult rămăsese aici, în Dacia. Trăise trei toamne şi trei 
primăveri, tremurase trei ierni şi picotise în casă trei toamne 
ploioase. Se cam învățase să rămînă locului undeva, şi pesemne 
că virsta era şi ea de vină. | se lipise apoi sufletul de Sarda, 
femeie frumoasă şi vrednică, de lîngă care nu-i venea să mai 
plece. In sfîrşit, aflase de la ea că vor avea un copil. Acesta era 
motivul undei de fericire din privirea romanului. 

După cum îi era firea, nu putu să-şi ţină taina faţă de Dates şi 
de Duras: 

— Mă bucur, Duras, că ai venit chiar azi să vezi cum merge 
treaba. 

— De ce spui chiar azi? 

Duras îl tot privea bănuitor, aşteptindu-se să-l audă că vrea să 
plece. 


— Pentru că aveam nevoie de sprijinul tău. Eşti mai marele 
cetăţii şi poţi să-mi dai un pic de pămînt, dar aici, în cetate. Mă 
priveşti mirat, dar ascultă ce-ţi spun, vreau să-mi ridic o casă. 
Dar o casă frumoasă, ca la Roma. 

— Mă bucur, Tirenus, că vrei să-ţi înalţi aici o casă. Să cred că 
vrei să rămii la noi? 

— Ai ghicit ce voiam să-ţi spun. Am să mă însor cu Sarda şi 
am să rămîn aici, la Sargedava, să-mi cresc băiatul, în 
primăvară voi fi tată. 

Duras şi Dates îi urară să aibă, într-adevăr, un băiat, apoi 
bătrînul spuse, rizînd: 

— A trebuit să vii de la Roma, ca să se nască un dac la 
Sargedava. 

— Se va naşte un roman! sări Tirenus mîndru. 

— Tu ai să spui că s-a născut un roman, Sarda că s-a născut 
un dac. Om vedea noi ce-o să fie după ce o mînca pîinea 
dacilor... 

Pentru că Tirenus nu era omul care să ia lucrurile în rău, 
începu şi el să mustăcească un zîmbet, întrebîndu-se în sinea 
lui: „Oare ce va fi? Nu, trebuie să fie roman, după mine. Dac în 
nici un caz!” 

Dates recunoscu că Tirenus gîndise bine sistemul de apărare. 
Într-adevăr, atacatorul care ar fi reuşit să treacă de valul de 
pămînt s-ar fi trezit, după cîţiva paşi, în faţa unui zid şi mai greu 
de cucerit şi lîngă care nu puteai aduce nici turnurile de asediu, 
nici alte maşini. Lui Dates îi veni o idee care complica şi mai 
mult situaţia duşmanului. Ce-ar fi fost ca aceste două ziduri 
paralele, valul de pămînt şi zidul de piatră, să fie unite la unul 
dintre capete, printr-un alt zid? Duşmanul, trecut de valul de 
pămînt, s-ar fi răspîndit într-o parte şi alta, să ocolească zidul de 
piatră. Cei care ar fi apucat spre dreapta s-ar fi trezit deodată 
într-o fundătură, fără ieşire, şi s-ar fi înapoiat, să intre pe la 
celălalt capăt. Era uşor de închipuit ce îmbulzeală grozavă va 
produce această întoarcere, în ce panică vor intra soldaţii 
încercuiți de zid. 

Tirenus recunoscu foloasele mari ale acestei fundături şi 
făgădui să înceapă ridicarea noului zid chiar de a doua zi. 

Pînă la vremea prînzului, Dates şi Duras rămaseră lingă 
constructori, apoi se îndreptară spre casă, rupţi de foame. 

După amiază nu avu încotro şi, la dorinţa mamei, se duseră la 


Curta. Nu avea nici un motiv să amine această întîlnire, iar 
mamei i-ar fi părut foarte rău să nu se poată mîndri cu el. 

Sosirea fu sărbătorită din plin. Dates îşi dădu seama că mama 
lui vestise gazdele cu mult înainte, pentru că găsiră pregătiri 
deosebite. 

Se trezise în faţă cu o nouă Curta: mai crescută, mai împlinită, 
mai frumoasă. De emoție i se înroşise parcă şi marama subţire 
de borangic, prinsă în creştetul capului, făcută dintr-o țesătură 
subţire ca pinza de păianjen, care îi cădea pe umeri. Mama 
spunea că era ţesută chiar de mîna ei. Curta îşi simţea ochii 
arzind ca atunci cînd era bolnavă. Asta făcea să lucească şi mai 
viu albastrul lor. 

Pe Dates îl plictisi curînd vorbăria zgomotoasă a gazdelor care 


se minunau privindu-l. Îl sîcîia faptul că nu găseau şi altceva de 
vorbit. Mai ales tatăl ei îl tot bătea bărbăteşte pe umăr şi-i 
repeta: 


— Straşnic bărbat te-ai făcut! 

Ca să scape mai repede de aceşti oameni binevoitori, pe 
care-i simţea sinceri, îi spuse Curtei că ar vrea să vadă locurile 
pe unde copilărise şi o îndemnă să-l însoţească într-o plimbare 
pe drumul spre Germisara sau Sarmizegetusa. 

— Să nu vă prindă întunericul pe drum, îi povăţui mama. 

— Doar n-o să ajungă la Germisara, interveni tatăl. 

Sargedava era cam la aceeaşi depărtare de Sarmizegetusa şi 
Germisara: aproape două sute de stadii o despărţeau de fiecare. 

Mergeau de o bună bucată de vreme unul lîngă altul şi încă 
nu rostiseră un singur cuvint măcar. Pe Dates îl copleşise 
amintirea Arriei, iar Curta socotea că nu este ea cea care ar fi 
trebuit să vorbească. Credea că el are s-o întrebe dacă l-a 
aşteptat, aşa cum i-a promis în clipa plecării. El însă păşea 
încruntat. Poate că era, ca şi ea, stăpiînit de emoție! 

Ca să nu mai meargă prin praf, trecură pe poteca din 
marginea drumului. 

O ajută să sară un piriiaş şi abia acum li se întîlniră privirile. 
Curta se făcuse frumoasă. Poate că era chiar mai frumoasă decit 
Arria. Chipul ei strălucea de sănătate, în timp ce al Arriei era 
dres cu multe pomezi, şi desenat la sprincene. Dates simţi în 
nări parfumul oriental pe care îl respirase în jurul Arriei. Fata din 
faţa lui era frumoasă, dar simplă. Nu ştia nici să citească. Sau 
poate că o învățase vreun magister roman? Merita s-o întrebe. 


Rămase dezamăgit. Tatăl ei socotea că o fată nu trebuia să 
piardă timpul cu învățatul scrisului, care nu era necesar nici 
bărbaţilor. Ce putea să-i spună? Că împreună cu Arria făcuse 
nopţi albe citind şi comentind „De rerum natura”, a filozofului 
Lucretius? Că şi el ştia acum pe dinafară sute de versuri, 
învăţate în acele nopţi de neuitat? Cum ar putea petrece o 
noapte în tovărăşia Curtei? Era sigur că ea nu-şi pusese 
niciodată întrebarea cum este alcătuită lumea, şi nici despre 
atomi nu auzise. Îşi amintea o după amiază cînd împreună cu 
Arria şi alţi doi prieteni vorbiseră îndelung despre structura 
atomilor. Arria cunoştea părerea lui Heraclit, a lui Democrit, a lui 
Epicur, a lui Lucretius. Încercaseră să-şi imagineze cum cad 
atomii în vid, cum se abat din drumul lor, cum se nasc 
vîrtejurile. În mintea Curtei probabil că totul era sigur şi simplu: 
toate cele cîte ne înconjoară sînt făcute de Zamolxis. Oare ce ar 
spune ea, dacă i-ar mărturisi că el nu crede în Zamolxis? El nu 
credea că lumea a fost făcută de zei. Atomii sînt veşnici, ei au 
fost dintotdeauna, nu sînt opera vreunui zeu. Curta l-ar numi 
nebun, dacă i-ar spune toate astea. Oare ce ar zice Vezina, dacă 
ar afla că el nu crede că sufletul i se va urca în împărăţia lui 
Zamolxis, după ce trupul îi va fi ars? Îşi aminti versurile lui 
Lucretius: 

„Aceia de-şi inchipuie că zeii 
Făcură lumea asta pentru oameni, 
Din calea judecății celei drepte 
S-au abătut cu totul, cum se vede.” 


Mergeau alături, dar fiecare gîndea la cu totul altceva. 

Fata aştepta ca el să-i vorbească. Dates ştia că ar fi trebuit 
să-i spună că o iubeşte ca şi mai înainte, dar nu mai putea rosti 
vorbele de-atunci. Oare n-ar fi fost mai cinstit să-i mărturisească 
deschis că nu s-a mai gîndit la ea? Dar nu putea. Fata aştepta 
altceva şi, oricum, durerea ei l-ar fi mîhnit. Cel mai bine ar fi fost 
ca ea să-şi dea seama că nu mai sînt potriviţi unul pentru 
celălalt. Să-i arate că între ei este acum o mare deosebire. Poate 
că nici nu i-ar place să-l audă „aiurînd”. Da, va crede că 
aiurează. Nu-i va spune că nu mai crede în Zamolxis, dar îi va 
vorbi despre lume altfel decit ştie ea. 

— Curta, tu te-ai gîndit vreodată cum e alcătuită lumea? Ştii 
ce e sufletul nostru? Cum se face că ochii noştri văd culoarea 


stejarului şi a florii de mac? 

Fata îl privi cu neîncredere. Oare de ce îi punea astfel de 
întrebări? Ca să-i arate că e proastă? Sau ca să-i dovedească 
deşteptăciunea lui? Altceva nu mai găsea s-o întrebe? 

Inima îi spunea că el urmăreşte ceva. Pentru că altfel de ce ar 
fi întrebat-o, cînd ştia bine că ea nu are habar de felul cum este 
alcătuită lumea? Nu se gindise niciodată la întrebarea asta. 
Poate Vezina i-ar fi răspuns, dacă l-ar fi întrebat. Poate că i-ar fi 
spus cum a făcut Zamolxis lumea şi de ce vedem macul roşu şi 
frunza verde. 

— Nu ştii? 

— Nu, şopti Curta ruşinată, păşind cu capul în jos. 

— Lumea e făcută din atomi, Curta. Al auzit vreodată ceva 
despre atomi? 

Fata îşi clătină capul. Se gindea că a doua zi chiar, se va duce 
la Vezina, pentru că tatăl ei cu siguranţă că nu ştia nimic din 
toate astea. 

— Oricit de multe lucruri vezi tu în jurul tău şi oricît de diferite 
ar părea unele de altele, toate sînt făcute din aceiaşi atomi, sau 
„primordii”, cum le spune Lucretius. Cînd auzi prima dată ceea 
ce-ţi spun, te miri şi nu-ţi vine să crezi. Cum se poate ca pomul, 
şi piatra, şi pămîntul, şi apa, să fie făcute din aceiaşi atomi? 
Dacă tai un lucru, şi iar îl tai, şi iar îl tai, ajungi odată să nu mai 
poţi împărţi ultima parte în două. Atunci ai un atom. Inţelegi, 
Curta? 

— Da. 

— După cum e lucrul pe care ai început să-l împărţi, capeţi un 
atom de o formă sau alta, pentru că singura lor deosebire este 
forma. lar dacă i-ai putea cîntări, ai vedea că unul e mai greu 
decit altul. Cu ochiul n-ai cum să-l deosebeşti, că n-are culoare, 
cum n-are vîntul pe care doar îl simţim în faţă. Nici să-l prindem 
în palmă şi să-l privim nu putem, pentru că atomii tot cad în 
vidul dintre ei. Şi căzînd, se ciocnesc şi se învirtesc, şi tot într-un 
alt fel se adună la loc. Cînd se strîng din nou într-un anume fel, 
se naşte din ei un lucru cunoscut de noi. O piatră, să zicem. 
Numai ordinea şi forma atomilor fac lucrurile atit de felurite. Dar 
cum se poate ca din atomi fără culoare să apară lucrul colorat? 

Dates uitase motivul pentru care începuse să vorbească, îi 
plăcea să-şi amintească toate astea, atit de obişnuite la Roma. 
Aici nu avea cu cine să schimbe astfel de idei, şi se asculta cu 


plăcere. Ar fi dorit chiar ca fata să-l înţeleagă. Foarte mult s-ar fi 
bucurat ca ea să priceapă ce-i spunea. 

— Ce faci, Curta, plingi? 

Abia acum îşi dădu seama cît de rău fusese cu ea. Cu atit mai 
rău cu cît o făcuse cu voie. 

— Curta, nu fi supărată. Dacă nu pricepi ce-ţi spun, am să te 
învăţ... O să găsim un sclav care ştie să scrie şi să citească 
limba romanilor. 

— Vreau să mergem acasă! 

— Eşti supărată pe mine? 

— Nu. 

— Hai să ne mai plimbăm. 

— Vreau să mergem acasă! 

Indărătnicia cu care cerea acest lucru îl supără şi nu mai 
stărui. Tocmai pentru că îşi dădea seama că greşise, se înfurie şi 
mai rău, dar pe fată. | se părea că s-a supărat pentru că ea se 
încăpăţinase să-i ceară să meargă acasă. 

Se înapoiară tăcuţi. Nepăsarea îl ţinea departe de durerea 
fetei. Se încăpăţina să meargă alături de ea tăcut şi îmbufnat. 


Să mori ca un viteaz! 


A doua zi, un călăreț îl vesti pe Dates că Decebal vrea să-i 
vorbească. Nici că se putea o veste mai bună. li convenea să 
plece departe de Curta, pe care altfel ar fi întîlnit-o aproape în 
fiecare zi, deşi era sigur că fata avea să-l ocolească. Părinţii i-ar 
fi pus însă mereu faţă în faţă. Incălecă bucuros şi porni spre 
Sarmi. 

Decebal se afla în sala mare a palatului, împreună cu şefii 
triburilor, chemaţi într-un mare sfat de către rege. Din Appulum, 
de dincolo de Maris, venise Sialtes, căpetenia apulilor, din 
Buridava, cetatea de pe Alutus, venise Tutas, căpetenia burilor, 
din Sucidava, de pe malul lui Donaris, venise Remes, căpetenia 
sucilor, din Malva, venise Vever, căpetenia malvenşilor, din 
Alboca venise Almos, căpetenia albilor, din Potula venise 
Limonis, căpetenia potulasensilor. Aceştia erau şefii celor mai 
mari triburi care stăteau la locuri de cinste, mai aproape de 
Decebal. Trimişii triburilor mai mici se înşirau de-a lungul mesei, 
pînă în celălalt capăt. 

Cînd sosi Dates, sfatul era în toi, dar el intră, deoarece regele 
lăsase vorbă să nu aştepte afară. Decebal tocmai le vorbea, 
arătîndu-le motivul pentru care îi chemase la acest sfat grabnic. 

— Iscoadele mi-au adus vestea că Traian întăreşte mereu 
castrele şi cetăţile de pe malul lui Donaris. Legiunile | Italica şi IX 
Claudia au fost şi ele aduse în coasta noastră. Nu erau de ajuns 
cele de la Lederata, de la Ratiaria, de la Oescus. O altă iscoadă, 
venită de la Troesmis, mi-a adus ştirea că la Carsium, aproape 
de locul unde Naparis îşi varsă apele în Donaris, tocmai a sosit 
un escadron de cavalerie, cu caii obosiţi de drum. De ce are 
nevoie Traian de cavalerie, dacă nu vrea să izbească repede şi 
pe neaşteptate? 

— Şi la Oescus romanii pregătesc războiul! îl întrerupse 
Remes, căpetenia sucilor, a cărui cetate era faţă-n faţă cu 
castrul roman. Veteranii din trupele auxiliare înalţă turnuri de 
asediu. Toată ziua se aud ciocanele izbind. 

— La Dierna au şi înălţat trei turnuri! E timpul să ne pregătim 
mai temeinic. Să stringem bucatele în hambare şi în chiupuri 
noi, bine arse, că cine ştie cînd vom mai avea răgaz să 
îngropăm altele. Să ne îngrijim de apă, să avem pline vasele cu 


răşină, să pregătim bolovani grei... Cît putem, să lăsăm alte 
treburi, care sînt destule, şi să croim scuturi şi săbii. Am trimis în 
toate cetăţile veterani romani să-i înveţe pe daci minuirea 
maşinilor de război. Să nu le daţi o clipă de răgaz. 

— În privinţa asta nici o grijă, întări Tutas, burul, bărbat aprig, 
pe care toţi îl respectau pentru destoinicia cu care conducea 
cetatea. 

— E vremea să ne vestim prietenii să fie şi ei gata la semnul 
nostru. Dacă nu vor veni alături de noi, romanul ne va înghiţi pe 
rînd. Roxolanii aşteaptă un sol, ca să pornească pe caii lor iuți. 
Bastarnii îşi ascut săbiile lungi. Ne-au cerut arme şi trebuie să le 
dăm. In atelierele din Potaissa, şi Appulum, şi în cele de aici nu 
se mai stinge focul. Fierarii bat săbii şi vîrfuri de săgeată. Am 
hotărît să trimitem o solie pînă la îndepărtaţii marcomani şi 
cvazi. Şi ei ne-au cerut arme cu care să înfrunte romanul. Chiar 
mîine le voi trimite. Am hotărît ca nepotul meu, Dates, să ducă 
armele pregătite. 

Decebal se întoarse spre tînărul care îşi plecă fruntea în semn 
de supunere. Vestea neaşteptată îi nedumeri pe şefii triburilor, 
dar numai Vezina, viceregele, care stătea chiar în dreapta lui 
Decebal, îndrăzni să vorbească: 

— Decebal, ai gîndit bine cînd ai hotărît ca nepotul tău să 
plece? 

— Da, Vezina, am gîndit bine! 

Răspunsul fu atit de aspru, că cei de faţă rămaseră şi mai 
uimiţi. Regele vorbise cu glasul ştiut din lupte, cînd dădea 
porunci. 

— Viaţa lui va atîrna de un fir de păr, Decebal, îndrăzni Vezina 
să-i amintească primejdiile prin care avea să treacă tînărul, 
străbătînd locurile iazigilor. 

— Nu cumva, văzîndu-i înfăţişarea, crezi că la Roma şi-a 
pierdut şi curajul? 

— De vitejia lui nu mă-ndoiesc, Decebal. Pe noi nimic nu ne 
sperie mai puţin decît moartea, care ne duce alături de 
Zamolxis. Eu mă gindesc la daci. Cine va ridica spada, cînd 
braţul tău n-are s-o mai poată face? 

Din nou se făcu linişte în sala mare. Avea dreptate Vezina, la 
marcomani putea fi trimis oricare alt tînăr. 

Decebal rămase în picioare, ca o stană, privind spre soarele 
desenat pe peretele din faţa lui, apoi rosti răspicat: 


— El trebuie să plece! Altfel cum să se înveţe cu greul? Tu 
spui, Vezina, că drumul e plin de primejdii. Cine vrei să le 
înfrunte, dacă nu un tînăr destoinic? lar dacă Zamolxis îl va 
chema la el, vom plinge nenorocirea dacilor de a nu-l mai avea 
în frunte. 

Cei de faţă ştiau că nimic nu l-ar mai fi clintit pe rege din 
hotărîrea lui. 

— Du-te, Dates, şi pregăteşte-te de drum! îl îndemnă 
Decebal, întorcîndu-se spre nepot. 

Toţi crezură că regele vrea, într-adevăr, să-şi înveţe nepotul 
cu greul, în afară de Vezina, care bănuia ce s-a petrecut. De 
aceea şi încercase să-l facă să-şi schimbe hotărîrea, de faţă fiind 
şi ceilalţi. Acum ştia că dacă n-a izbutit aici, în sfat, nu mai era 
nici o nădejde. Vezina simţea că regele, de cînd se înapoiase 
Dates, era tulburat. Urmase apoi moartea sclavului Micheas, şi 
regele devenise furios. 

Marele Preot începuse să bănuiască cele petrecute. Nu cumva 
Micheas îi mărturisise ceva grav regelui? Dacă era aşa, însemna 
că cel care-i făcuse de petrecanie sclavului fusese chiar Dates. 

A încercat de cîteva ori să aducă vorba despre Roma şi 
despre nepotul lui, dar regele a ocolit răspunsul. Tocmai această 
muţenie îi întărea cugetul că s-a petrecut ceva. 

Îndată după sfatul căpeteniilor de trib, Vezina îl chemă pe 
Dates la el. Tînărul intră în sanctuar, copleşit de aduceri aminte. 
Retrăi emoţiile copilăriei, cînd păşea pe lespezile de piatră cu 
sufletul tremurînd de spaimă. Emoţia de acum era pricinuită de 
sentimentele de atunci, nu de credinţă şi frică. 

Privea coloanele cu ochi de constructor şi nu era mulţumit. 
Le-ar fi dorit de marmură albă şi roşie. Erau şi prea aproape una 
de cealaltă, nepunîndu-se în valoare. Cînd va construi el un 
sanctuar le va îndepărta mult, ca să „aerisească” spaţiul. 

Se rezemă de o coloană din apropierea altarului de sacrificii, 
în spatele căreia, citeva trepte duceau spre sanctuarul mic, în 
care nu avea voie să intre decit Vezina sau ceilalţi preoţi, cînd 
coborau din muntele Cogaion. 

Nu l-a simţit pe Marele Preot cînd a ajuns lîngă el. 

— Priveşti coloanele, Dates? 

— Da, părinte Vezina. 

— Şi nu-ţi prea plac. Ai văzut altele mai frumoase la Roma. 
Templele lui Zeus sau ale Venerei sînt mai impunătoare. 


— Este adevărat, dar nici lîngă ele nu m-am simţit prea bine. 
Te strivesc prin mărime, te înfricoşează, nu mai eşti nimic. 
Sanctuarul nostru e prea mic. 

— Într-o clipă de răgaz, vom înălța altul. 

— Trebuie, părinte Vezina. 

Dates se grăbise să-i dea dreptate, pentru că acesta era visul 
lui, să facă un sanctuar cum nu mai era altul în Dacia. ŞI-I 
închipuia pînă în amănunt cum o să fie. Voia să facă din el o 
operă de artă care să rămînă cit o fi neamul dacilor. O operă de 
artă despre care să vorbească negustorii care veneau de la 
Roma... 

Nimeni nu avea să ghicească adevărul că l-a înălţat pentru 
Arria! In naivitatea lui de tînăr abia sărit de douăzeci de 
primăveri, visa că odată şi odată Arria o să vină la 
Sarmizegetusa. Măcar în treacăt. Nu putea să-i arate ziduri de 
cetate, n-ar fi înţeles mare lucru, dar un sanctuar era altceva. 
Aici putea să dea măsura talentului său. 

— O să înălţăm, părinte Vezina, cel mai minunat sanctuar pe 
care l-au avut vreodată dacii, cu coloanele din marmură 
sculptată în frunze de acant. Numărul lor va aminti zilele anului 
şi ale pătratelor de lună. Vreau ca sanctuarul asta să fie mîndria 
noastră. 

— Imi place avîntul tău, Dates. Credinţa te îndeamnă să-l 
ridici? Sau trufia? 

— Roma o să ne copleşească întotdeauna prin templele ei. 
Oricît de departe ar fi, romanul se simte cetăţeanul Romei pline 
de statui, şi temple, şi terme, şi circuri minunate. Frumuseţea 
Romei îi dă mîndria de care are nevoie ca să înfrunte lumea. 
Cînd îi este greu, se gîndeşte că apără basilica Aemilia, şi 
Colosseumul şi Arcus Hadriani, şi templele lui Aesculap sau 
Neptun sau Vespasian. Chiar dacă numai o singură dată le-a 
văzut, sau doar a auzit cum sînt, tot pentru ele ridică sabia şi 
priveşte de sus neamurile care nu au asemenea frumuseți. Ei 
nu-i respectă decit pe greci, pentru că au statuile Acropolei, şi 
pentru că din rîndurile lor s-a ridicat Phideas, şi Praxiteles, şi 
Homer, şi Sofocle, şi Aristofan şi Menandru. Dacă grecii nu s-ar fi 
mîndrit cu Pericle şi cu Socrate, şi cu Aristotel, romanii i-ar fi 
numit şi pe ei „barbari”, ca şi pe noi... Ca să ne ridicăm în ochii 
lor trebuie să înălţăm şi noi sanctuarele noastre, să cioplim 
statuile noastre, să învăţăm a scrie şi a citi. De la Roma putem 


învăţa. 

Vezina îl asculta în mare linişte. Îi plăceau gîndurile tînărului. 
Se dovedea ambițios şi plin de dragoste pentru dacii lui. Numai 
că tinereţea nu ştia încă atitea şi atitea! Mai ales nu ştia că 
toate cite le spusese el nu se făceau cu ginduri bune, ci cu fapte 
mari. lar pentru fapte trebuia linişte. O linişte pe care poporul 
dac n-a avut-o niciodată. 

— Frumos ai vorbit, Dates. La un singur lucru nu te-ai gîndit 
tu, băiatule. Că Roma nu-şi trimite încoace filozofii şi poeţii, ci 
legiunile. Înţeleg ce se petrece în sufletul tău. Ai suflet de artist, 
Dates. Dai uşor spada pe pana de scris, laşi zidul cetăţii pentru a 
înălța un sanctuar. Aşa e? 

— Da, părinte Vezina. 

— Bine ar fi ca filozofii să stea în fruntea popoarelor. Ei ar lăsa 
spada şi ar ridica temple minunate. Dar pînă şi înţelepţii, cînd 
ajung pe scaunul domniei, uită de înţelepciune. Roma a avut în 
fruntea ei pe Caesar. Puţine scrieri am citit mai pline de miez 
decit ale lui. | le cunoşti? 

— Pe toate. 

— Numai un înţelept putea aşterne acele rînduri. Cu toate 
astea, se aşeza mereu în fruntea legiunilor şi prăda, iar dacă 
viaţa nu i-ar fi fost retezată, poate că l-ar fi văzut şi munţii 
noştri. Pentru el a înălţat ziduri străbunul Burebista, care era 
gata-gata să se-nfrunte cu romanul. 

— Mereu am înălţat ziduri, şi iar ziduri. Cînd o să avem răgaz 
şi pentru altele? 

— Cînd vor sta vînturile, Dates. Pînă atunci, ne vom ascuţi 
într-una spadele. Asta e soarta noastră, să stăm la răscrucea lor 
şi să le ţinem piept. 

— N-am să apuc niciodată să-nalţ sanctuarul! 

— Ba da. Tu sau cei care vor veni după tine. Desenează-l mai 
întîi. Locul este pregătit, n-aşteptăm decit clipa de răgaz... 
Spune-mi, Dates, ai vorbit despre toate astea şi cu Decebal? 

— Încă din prima zi, cînd i-am povestit ce am făcut şi ce am 
văzut la Roma. 

Vezina începu să se plimbe prin sanctuar, ţinîndu-şi mîinile la 
spate, în timp ce Dates se întreba de ce i-o fi pus astfel de 
întrebare. 

— Bine, băiatule! îi spuse el, după o lungă tăcere, oprindu-se. 
Du-te şi îmbrăţişează-l pe rege înainte de a porni la drum. 


— Nu mi-a spus să trec pe la el. 

— Te trimit eu. Spune-i că porunca lui va fi îndeplinită. 
M-asculţi ce-ţi spun? 

— Da, părinte Vezina. 

— Mai stai puţin. Era să uit un lucru de seamă. Ştii ce s-a 
întîmplat cu Micheas? 

— Sclavul meu? 

— Da, cuel. 

— Nu ştiu. 

— Cineva i-a trimis o săgeată drept în git. 

Vezina îl scruta cu privirea lui ascuţită. Nu atit vestea, cit 
această privire îl făcu să-şi plece capul. Oare ce voia Marele 
Preot de la el? De ce îl scruta aşa? 

— Cine l-a omorit, şi de ce? întrebă Dates cu glas şovăitor. 

— Poate că a vorbit prea mult. 

— Ce putea să ştie un sclav abia înapoiat la Sarmizegetusa? 

— O fi vorbit prea multe din cele ce-a văzut pe la Roma. 

Dates se sperie de felul cum îi vorbea Marele Preot. Fără să 
rostească cuvintul, îi spusese că-l bănuieşte vinovat. Oare asta o 
fi crezînd şi Decebal? 

— Părinte Vezina, nu ştiu nimic. Micheas era un bicisnic şiret, 
dar... 

— Spui adevărul, băiatule? 

— Adevărul, părinte Vezina. 

— Eu cred în cuvintul tău. Du-te şi îmbrăţişează-l pe Decebal. 

Dates plecă tulburat. Acum era sigur că Marele Preot nu-l 
chemase la el fără nici un rost. Înţelegea şi purtarea regelui. 
Nu-l mai îmbrăţişase, ca altădată, iar ochii îi erau posomoriţi 
cînd îl privea. Dacă Vezina l-a trimis la el, ştia bine de ce. Marele 
Preot era un înţelept; nu făcea şi nu rostea nici o vorbă fără un 
scop anume. Oare acum, nu-i dăduse de înţeles să se ducă la 
Decebal şi să-i spună că nu el l-a omorit pe Micheas? Poate că 
sclavul îi mărturisise ceva regelui înainte să moară. Ceva care îl 
privea pe el. Poate că îi vorbise despre Arria şi cine ştie în ce 
fel... Nu cumva ponegrise sentimentele lui? O, dacă ar şti că aşa 
este, i-ar mărturisi lui Decebal că l-a omorît chiar el, cu mîna lui. 

Se opri la jumătatea drumului. Nu, nu se va mai duce la rege. 
Îi va vedea a doua zi, cu puţin înaintea plecării, cînd va lua 
scrisoarea pentru Ruru, regele marcomanilor. Ca şi Decebal, şi 
marcomanul era clientul Romei, şi la fel de credincios ei... 


Simţea nevoia să stea de vorbă cu Ziper. Trecuseră citeva zile 
de cînd sosiseră şi nu-l mai văzuse. 

Intrebă unde poate să-l găsească şi află că... îşi face casă. 
Zimbi. Ştia pentru cine o ridică. 

L-a găsit supraveghind  dulgherii care băteau şindrila 
acoperişului. Plautius şi Marcus trebăluiau pe lîngă uşă, îi 
prindeau balamalele, iar Livia înteţea un foc, într-o mică groapă. 
Deasupra era o oală, în care fierbea ceva. 

— Ţi-ai adus aminte de mine? îl întîmpină Ziper. Îmi pare bine 
că te mai văd. Pe unde ai umblat? 

— La Piatra Roşie şi Sargedava. Mă pregătesc iar de drum. 

— Încotro? 

— La marcomani. 

— Undeee?! se minună Ziper, nevenindu-i să creadă că a 
auzit bine. Le duci arme? 

— O căruţă. 

— Cine te întovărăşeşte? 

— Numai doi oameni. Trebuie să ne furişăm. Ştii că iazigii 
ne-ar căsăpi pe toţi. Trecem noi. 

— Cine te însoţeşte? 

— M-am gindit la doi pe care i-am cunoscut cînd mă duceam 
spre Piatra Roşie. Unul Durdan, o namilă, şi prietenul lui, Seder. 
Mi-au rămas în minte ca doi oameni de ispravă. Am şi trimis să-i 
cheme. 

— Pe Durdan îl ştiu. Pot să-ţi spun că ai ales bine. Celălalt... 

— Unul mic, prieten cu el. 

— A, mi se pare că-l ştiu şi pe el. Păi amindoi sînt ca şoarecele 
cu pisica. Altfel, de ispravă bărbaţi. Şi cum treceţi? 

— Ca negustori de stofe. Ne însoţeşte un fugar roman, 
Silvanus. 

— Să fii cu ochii-n patru. Mergeţi pe rîul Maris, pînă la 
Pathissus?. Chiar în locul unde se-ntilnesc, e un pod, dacă o mai 
fi. Pe celălalt mal trece un drum bun care te duce pînă la 
Annamatia, pe malul lui Donaris. Cel mai bine e să mergeţi din 
cetate în cetate şi mai mult ziua. Eu am fost o dată pînă la 
Carnuntum. Am trecut prin Inercisa, Vetus Salina, Aquincum?, 
Brigetio şi Gerulata ca să ajung la Carnuntum. De acolo mai e 
puţin pînă la Vindobona. Acolo treci iar Donarisul şi dai de 


1 Tisa. 
2 Lîngă Budapesta de azi. 


locurile cvazilor şi marcomanilor. O să se întunece de douăzeci 
de ori pînă cînd o să-ţi apară moţaţii în faţă. 

— De ce le spui aşa? 

— Pentru că poartă părul lung şi strîns la tîmpla dreaptă. Cînd 
pornesc la luptă îl string în mijlocul capului, ca să pară şi mai 
fioroşi. Ai să întîlneşti multă armată romană, în fiecare aşezare, 
pentru că tot drumul îl străbaţi pe hotarul imperiului. 

— Le vorbesc bine limba. 

— Cînd ai să ajungi la Annamatia, să nu-ţi mai fie frică. De 
iazigi să te fereşti. Dincolo de Pathissus se întind pămînturile 
triburilor lor. Nimic nu e mai pe placul unui iazig decit să reteze 
un cap de dac. Mai ales de cînd Decebal i-a alungat de pe 
pămîntul nostru, unde se cuibăriseră, la adăpostul legiunilor 
romane. De la Annamatia în sus, drumurile sînt bătătorite de 
negustori care urcă spre marcomanii. Tare te-aş mai fi însoţit şi 
eu. 

— Dacă Decebal ar fi vrut, mi-ar fi spus. Şi eu m-aş fi bucurat 
să fim împreună. Dar nici prea rău nu cred să-ţi pară, spuse 
Dates mustăcind şi arătînd spre Livia. 

— Ei, aş fi plecat cu tine... Mai ales că aş fi vrut să stăm de 
vorbă. 

— Despre ce, Ziper? 

Prietenul se asigură că nimeni nu-i aude, apoi îşi mărturisi 
gîndurile: 

— Am încredere în prietenia noastră, Dates. Nu ştiu dacă e 
rău sau bine ceea ce am să-ţi spun. E vorba de Livia. N-am 
întîlnit niciodată o fată pentru care sufletul meu să se aprindă 
atit de tare ca pentru ea. Mă ştii cum eram. Aşa am rămas pînă 
cînd am văzut-o pe ea. Acum... Tot îmi caut de lucru în preajma 
ei, tot întorc capul s-o zăresc, tot n-aş mai pleca. Privirea ei 
parcă mă mîngiie... 

— O, prietene, dacă ai şti cît mă bucură vorbele tale. Nimeni 
pe lumea asta nu te-ar înţelege mai bine decît mine, pentru că 
şi eu, Ziper, nu trăiesc decit cu visul că odată şi-odată mă va 
dezmierda privirea unei femei. E atit de frumos să iubeşti şi să 
şopteşti versuri de dragoste. In mintea ta răsar mereu ode pe 
care simţi nevoie să le încredinţezi papirusului. 

Ziper nu înţelegea cuvintele prietenului, pentru că nu citise 
niciodată o poezie. El voia s-o vadă pe Livia, să-i vorbească, să o 
dezmierde. Se plimbaseră amindoi prin pădure şi simţise 


deodată că i se umple sufletul de atîta bucurie, încît îi venise să 
smulgă un arbore din rădăcină şi să-l facă vreascuri de foc. 

— Dar, prietene, pari îngrijorat, de ce? 

— Sînt, Dates, pentru că nu ştiu ce să cred. Romanii se 
închină lui Zeus, după cum ştii şi tu. Lui îi aduc jertfe şi îi ascultă 
poruncile trimise prin gura preoţilor. Livia spune că nu trebuie 
să ne închinăm lui Zeus, dar nici lui Zamolxis. Ea crede că în cer 
există un zeu, căruia îi spune Dumnezeu, şi care şi-a trimis fiul 
pe pămînt. Zice că în ludeea s-ar fi născut şi tot acolo ar fi fost 
omorît. Auzi tu, Dates, ea jură că după ce a fost îngropat, ar fi 
înviat şi l-ar fi văzut paznicii zburînd spre cer. Tu ce crezi despre 
toate astea? 

— La Roma am auzit adesea vorbindu-se despre aceşti 
creştini. Aşa îşi spun ei. Sînt mai mulţi în partea de răsărit a 
imperiului. În Latium s-au creştinat sclavii şi liberţii. Se închină 
cu toţii lui Christos, crezînd că după moarte cei săraci vor fi mai 
aproape de Dumnezeu, marele zeu. Învățătura lor am auzit că 
spune: „Fericiţi cei săraci, că a lor va fi împărăţia cerului”. De 
aceea, mai mult sclavii şi săracii se închină lui. Nero i-a pedepsit 
şi i-a pus să se lupte în circuri, dar nu se luptau. Se lăsau 
omoriţi, decît să ridice spada asupra altui sclav. 

— Nu se luptau? 

— Credinţa lor îi învaţă că oamenii şi vietăţile toate sînt ale lui 
Dumnezeu, şi nu trebuie să le omori. De aceea fug din armată, 
nu pun mîna pe arme... 

— Da, da... Ştii că ai dreptate, Dates. Livia nu striveşte o 
musculiţă. Spune că e păcat să-i iei viaţa. ` 

— La Roma sînt socotiți foarte periculoşi. ţi închipui ce s-ar 
întîmpla dacă toţi romanii ar crede în acest nou zeu? Cine s-ar 
mai înrola în legiuni, cine ar mai păzi imperiul? Aleg mai 
degrabă moartea, decît să poarte sabia şi arcul. 

— Ce ciudată credință, Dates! În loc să mori rîzînd şi să te 
duci în împărăţia lui Zamolxis, ca un erou! Să nu spui nimănui, 
Dates, ce am vorbit noi. 

— Fii sigur, Ziper, dar vezi, încearcă să-i scoţi din minte toate 
astea. 

Ziper tăcu. Nu i se părea prea uşor. 

— Ştii ceva, Dates! Mi se pare că şi credinţa asta a lor i-a 
făcut să vină la noi. Zice că la Roma sînt pedepsiţi, pe cînd aici... 
aici nu-i ştie nimeni. 


— Nici n-o să afle, Ziper. Acum trebuie să plec, prietene. 

— Du-te, Dates, şi fii cu ochii în patru! Îţi mai spun o dată. 
Fereşte-te mai ales de romanul acela. Eu tare nu am încredere 
în el. 

— E de mult la noi. Cunoaşte bine drumurile, pentru că a stat 
un timp la Vindobona. 

A doua zi Decebal i-a dat scrisoarea către Ruru, apoi l-a 
îmbrăţişat lung, ca niciodată. Dates a simţit atita căldură în 
îmbrăţişarea regelui, încît i s-au spulberat toate temerile. 

— Du-te, Dates! l-a îndemnat, întorcînd capul, să nu-l 
privească. Spune-i din partea mea lui Ruru că Roma va porni 
război în primăvară. Să-mi răspundă ce vor face călăreţii lui, 
cînd legiunile se vor urni spre Sarmizegetusa. Mai spune-i, 
Dates, că singură unirea ne poate scăpa de robia Romei. Să nu 
se culce nimeni pe-o ureche, că numai dacii vor fi călcaţi de 
legiunile lui Traian. Dacă ne va părăsi, vor fi şi ei în mare 
primejdie. Îşi vor păstra mai sigur libertatea venind alături de 
noi în luptă. Să nu ne lase în nenorocire, că ei înşişi vor ajunge 
robi, cînd nu vor mai avea aliaţi... 

— Am să-i spun, unchiule. 

— Orice-ar fi, Dates, să te porţi ca un adevărat dac. lar dacă o 
fi ca numai numele tău să se întoarcă, în mare cinste o să fie 
slăvit. 

— Mă voi purta ca un dac, unchiule! 

— Ai stat la Roma, în plin desfriu... Prea tînăr te-am trimis 
acolo, să le înveţi obiceiurile! Dar poate că braţul tău nu s-a 
moleşit de tot. 

Dates ştia unde bate unchiul şi ce credea despre el. Avea să-i 
dea răspuns în ultima clipă a plecării. Sau poate că nici atunci, ci 
la întoarcere, cînd regele va afla cum s-a purtat în ţara iazigilor. 

— Du-te, Dates! 

Regele îl privea cu ochi înspăimîntători, aspri şi îndureraţi 
totodată, iar pleoapele i se băteau repede. 

— Du-te! îl îndemnă iar, de parcă nu s-ar mai fi simţit în stare 
să stea faţă în faţă cu el. 

Căruţa cu arme, acoperită cu coviltir, trăsese aproape de ei. 
Dates îşi vîrî sulul de papirus sub cămaşă, apoi îi spuse regelui: 

— Să ştii, unchiule... că eu... mă voi întoarce cu veşti bune de 
la marcomani. 

Voise să-i spună că el n-ar fi trimis niciodată o săgeată pe la 


spate, în gitul unui sclav, dar nu putu să se dezvinovăţească. 

Uriaşul Durdan stătea sub coviltirul căruţei şi ţinea hăţurile. 
Seder se învirtea pe lîngă cai, potrivindu-le căpestrele. Silvanus 
se urcase în căruţă şi-i făcea loc lui Dates să se aşeze alături. 
Lăsă ca faptele să vorbească în locul lui. 

Durdan îndemnă caii şi plecară urmăriţi de privirea cruntă, 
tristă şi deznădăjduită a regelui. 

In seara din ajunul plecării lui Dates, în cetate se petrecu un 
fapt de care nimeni nu află, dar care era de mare însemnătate. 
După ce Decebal dictase scribului papirusul pentru regele 
marcomanilor, cel care îl scrisese migălos, desenînd literă după 
literă, se grăbi sa ajungă la uşa unei case de dincolo de poarta 
cetăţii. ludenus putea intra şi ieşi oricind din cetate, fiind 
cunoscut pînă şi de copiii care se zbenguiau în praful uliţelor. 
Toţi îi dădeau ziua bună cu respectul pe care îl merita 
îndeletnicirea lui. Despre el se ştia că se poate înţelege cu toate 
seminţiile pămîntului. Vorbea limba germanilor, a îndepărtaţilor 
gali, trăise un timp şi prin Aegiptus, descurcîndu-se şi în graiul 
faraonilor. Era de la sine înţeles că ştia să scrie şi să citească 
limba Romei şi a grecilor din cetăţile de la Pontus Euxinus. De 
aceea, ori de cîte ori sosea un sol al marcomanilor, al romanilor 
sau din oricare altă parte, el era de faţă, între Decebal şi trimişi, 
ajutîndu-i să se înţeleagă. Ştia întotdeauna ce face sau ce are de 
gînd să facă regele, ce solii trimitea şi ce veşti duceau în 
papirusurile ascunse cu grijă. 

Mai întîi fusese în slujba lui Domitianus. Cînd Fuscus a pornit 
războiul împotriva dacilor, l-a luat cu el, ca să se poată înţelege 
cu cei pe care credea că-i va învinge, deoarece ludenus, care 
locuise în Tomis, rupea binişor şi limba barbarilor de dincolo de 
Danuvius. Invăţase limba geților, aceeaşi cu a dacilor de dincolo 
de crestele munţilor. În timpul luptei, ludenus se trezise în 
rîndurile dacilor, prizonier şi puţin a lipsit să nu-i cadă capul de 
pe umeri. Poate că numai curiozitatea i-a făcut pe cei care au 
pus mina pe el să nu-l căsăpească. Spre deosebire de ceilalţi 
romani, acesta nu avea deloc înfăţişarea unui soldat. Purta un 
fel de anteriu lung pînă la călciie, de culoare neagră, legat la 
briu cu un şnur roşu. Cînd îi dădură poalele anteriului într-o 
parte, să vadă ce arme îi umflă îmbrăcămintea, descoperiră că 
nu avea nici sabie, nici pumnal, ci doar citeva sticluţe mici 
prinse de o curea de piele. Ce o mai fi şi asta!? Prea multe nu 


pricepură dacii, deşi prizonierului îi mergea gura ca o meliţă, 
lămurind că el ştie să scrie, şi să citească, şi să se înţeleagă în 
toate graiurile pămîntului. Şi pentru că tot cerea să fie dus în 
faţa lui Decebal, i-au făcut hatirul şi l-au înfăţişat regelui. De 
atunci a rămas pe lîngă locuinţa-palat. 

Acum îşi lipăia sandalele spre Arinius, prietenul lui cel mai 
bun, cu care adesea era văzut golind cîte o cană mare de vin, 
stîind la o masă în faţa casei acestuia. 

ludenus ciocăni grăbit în uşa de lemn şi trecu destul timp pînă 
cînd i se răspunse. Arinius abia se culcase şi se trezise supărat: 

— Cine bate acolo? întrebă el cu glas aspru şi mahmur. 

— Arinius, eu sînt, ludenus. 

— Pe Jupiter, ce cauţi la timpul ăsta pe drum? Mă faci să cred 
că s-a întîmplat ceva grav, dacă n-ai avut răbdare pînă miine 
dimineaţă. 

În timp ce bombănea toate astea, trăgea de zăvoarele uşii, 
trei la număr, ca să-şi poată primi prietenul. 

Arinius stătea zăvorit din pricina bogățiilor pe care le avea la 
el. Fusese adus la Sarmizegetusa pentru priceperea lui în a 
prelucra aurul şi argintul. Decebal trebuia să-i plătească pe 
romanii veniţi să construiască cetăţi şi nu avea atiţia denari cîţi 
îi trebuiau. Mai avea nevoie de bani şi pentru tot felul de 
materiale pe care le cumpăra din imperiu. Deoarece îi mai 
lipseau bani, regele s-a gîndit la o treabă foarte îndrăzneață, cu 
care a ieşit din încurcătură. A chemat la el pe Arinius să-i facă 
forme pentru bătut bani romani, şi nu numai de-ai lor. Erau un 
fel de bani falşi, dar la fel de valoroşi, dacă te luai după 
cantitatea şi calitatea aurului din ei. Singura deosebire era 
aceea că nu îi reuşeau la fel de bine ca cei adevăraţi. 
Deosebirile erau într-atit de mici, încît nu se băga de seamă, iar 
Decebal îşi făcea treburile cu ei. Arinius modelase forme pentru 
bătut monede thasiene, pentru lysimachi vechi, macedoneni, 
pentru kosoni sau pentru stateri de argint, cu chipul lui Filip al 
II-lea. Bătuseră dacii chiar şi tetradrahme cu Alexandru cel Mare 
pe ele. Făceau monede vechi, pentru că adesea erau mai 
căutate în negoţ. 

Dar Arinius nu se îndeletnicea aici numai cu baterea banilor. 
Ajunsese repede cunoscut ca cel mai priceput meşter în arta de 
a lucra cercei şi brățări frumoase, aşa că femeile nobililor au dat 
buzna la el. Îi aduceau aur mult - din care aveau destul - şi 


plecau acasă cu o brățară care nu cîntărea nici un sfert din cît 
aduseseră. Brăţările erau însă minunate: şerpi încolăciţi, mici 
pătrate legate între ele printr-un lănţişor fin, plăci mai mari pe 
care erau gravate animalele pădurii, mai ales căprioare. Cerceii 
reprezentau, de cele mai multe ori, soarele - modelul cel mai 
căutat de tinerele dace. 

În scurt timp faima lui Arinius ajunsese atît de mare, încît 
veneau pileaţii tocmai din Cumidava sau Potaissa să-şi lucreze 
podoabe la el. Mai făcea Arinius piepteni de aur sau de bronz, 
miînere frumos cizelate pentru oglinzi, terminate cu cap de 
berbec sau de lup. I se cereau chiutori pentru ie, pe care ştia să 
le facă mici şi uşoare, ca să nu atîrne greu pe pinza subţire. 
Arinius pătrundea în casele celor mai de seamă tarabostes, fiind 
primit în cinste. Cei mai sobri bărbaţi erau şi ei simţitori la 
frumuseţile care ieşeau din miinile meşterului. Toţi doreau să 
aibă pe hamurile cailor sau pe scut frumoase aplice de aur. 
Adesea mantia de vreme rea, care cădea pe spate, era prinsă la 
git cu o fibulă de aur, lucrată cît mai meşteşugit. 

lată de ce Arinius se îngrijea să nu uite uşa casei deschisă. 
Avea la el aur mult şi pietre scumpe, pentru care era pizmuit, nu 
atit de dacii de rînd, cît de pleava venită din imperiu ca să se 
căpătuiască pe aici. Pe lîngă meşterii şi instructorii militari, de 
dincolo de Donaris, fugiseră în Dacia tot felul de certaţi cu 
legea, atraşi de faima bogățiilor de aici. Unii lucrau la 
construcţii, alţii încercau să încropească, un negoţ oarecare, fie 
cît de mic. Erau şi dintre aceia care se însuraseră şi îşi ridicaseră 
ziduri de casă. Nu mai era ceva rar să auzi vorbindu-se limba 
Romei într-o cetate dacă. Nevestele învățau de la bărbaţi limba 
aleasă a romanilor. În ultimul timp devenise o modă să ştii să 
înşiri măcar cîteva vorbe străine. Bineînţeles că mai ales în 
cetăţile mari erau aciuaţi aceşti romani. La ţară sau în cetăţile 
mai mici şi mai îndepărtate nu se prea auzea de aşa ceva. 

Arinius închise uşa în urma prietenului şi îl întrebă curios: 

— Ce s-a întîmplat, ludenus? Vorbeşte odată! 

— Mi se pare că am ajuns să aflăm ceea ce de mult ne cere 
marele Traian, spuse scribul şoptit, privind spre fereastră, de 
parcă tot s-ar fi temut să nu fie dincolo de ea o ureche 
vrăjmaşă. Împăratul ne-a cerut să-i dăm dovada că Decebal 
unelteşte împotriva Romei. 

— Întotdeauna am spus trimişilor lui Traian că aici zace 


necredinţa. Decebal s-a declarat clientul Romei, dar unelteşte 
împotriva ei. 

— Traian vrea o dovadă a necredinţei lui, pe care s-o arate 
Senatului. Ştii că Senatul se opune începerii războiului cu dacii, 
dar ar încuviinţa de îndată pornirea legiunilor spre Danuvius, 
dacă Traian ar dovedi că Decebal unelteşte împotriva Romei. Ei 
bine, Arinius, există această dovadă, de care are atita nevoie 
împăratul. Am scris-o chiar eu, cu mîna mea. 

— Ce spui? 

— Miine dimineaţă, în zori, Dates porneşte spre marcomani, 
ducînd scrisoarea şi un car cu arme. În scrisoare, Decebal îi cere 
lui Ruru să-şi pregătească armele, pentru a lovi împreună cu 
dacii legiunile romane. Dar ce dovadă mai bună vrei, decit 
armele din carul lui Dates? Împăratul n-are decit să le înfăţişeze 
în Senat, şi dovada vinovâăţiei lui Decebal va fi făcută. 

— Veste mare, ludenus! Veste mare! Ce trebuie să fac, ca să 
punem mîna pe aceste arme? 

— Chiar în noaptea asta să porneşti spre Lederata. Vesteşte 
că a pornit solia dacilor. Se prefac a fi negustori de stofe. Pînă 
cînd ajung ei la vărsarea lui Maris în Pathissus, soldaţii din 
Lederata pot să le iasă înainte. Dacă nu, să pună mîna pe ei cînd 
trec prin ţinuturile iazige. 

— ludenus, dacă ne cad în mînă, Traian ne umple de aur! 
Parcă te văd în preajma lui, tălmăcindu-i limba barbarilor. 
Scăpăm amindoi din această margine de lume, ne găsim iar un 
culcuş bun lîngă zidurile Colosseumului! 

— Scăpăm de iarna dacică, Arinius. Am văzut lumina zilei în 
călduroasa Misia, din Asia Minor, care nu cunoaşte albul zăpezii. 
Nu mai vreau să port cinci rînduri de cămăşi, să-mi tot înfăşor 
picioarele în blană de iepure, şi tot să-mi îngheţe degetele. Nu 
pot să umblu ca barbarii ăştia cu pieptul gol cînd crivățul bate 
de-ţi taie răsuflarea. Hai, prietene, să lăsăm vorbele. Acum să 
grăiască faptele. Imi pare rău de Dates că va pieri. Dacă ar fi 
urcat în scaunul regelui, Roma ar fi avut în el un client 
credincios. Asta ar trebui să-i spunem lui Traian. Împăratul să 
caute să-l înlăture pe Decebal şi să-l păstreze pe nepot. 

— N-am încredere în nici unul. 

— Dates a trăit la Roma. Am auzit cu urechile mele cînd îl 
sfătuia pe Decebal să fie credincios lui Traian. 

— Atunci ar trebui să-l prindem viu, decit să-i luăm capul de 


pe umeri. Am să-i spun comandantului din Lederata cine este şi 
de ce ar fi mai bine să ajungă nevătămat la Roma. Miine, 
poimiîine poate că ne întoarcem cu el aici, ca să-l punem rege. 
lată că sînt gata de drum. 

Între timp Arinius se îmbrăcase şi acum luase din cui şaua, s-o 
arunce pe spatele calului. Grajdul îl avea chiar sub locuinţă. In 
afară de cal, Arinius nu mai ţinea nici un alt animal pe lîngă 
casă. Singur calul îi era de folos, pentru că se putea duce uşor, 
cînd avea nevoie, dintr-un loc în altul. 

Ca să nu atragă nimănui luarea-aminte, ludenus se înapoie cit 
mai curînd în cetate, în timp ce Arinius dădea pinteni calului şi 
se îndepărta pe drumul către Aizis şi Lederata. 


Din turnul locuinţei sale, Vezina îl văzuse pe Dates ieşind de 
la rege. Tînărul urma să plece departe, să înfrunte mari 
primejdii, el care avea să fie urmaşul lui Decebal. Şi dacă el nu 
va mai fi, cine să-i ia locul acestui uriaş, trimis de Zamolxis 
dacilor? Greu s-ar fi găsit un altul cu înţelepciunea şi hotărîrea 
lui, care să stea în fruntea acestui neam ameninţat cu pieirea! 
Marele Preot era şi vicerege, lui i s-ar fi cuvenit să-l urmeze pe 
Decebal, dar nu se simţea în stare. Înaintase în vîrstă, iar Dacia 
avea nevoie de braţ tînăr şi înţelept. Dates i se părea cel mai 
potrivit. Văzuse multe, ştia multe, va fi un rege luminat. Avea în 
el şi dorinţa de a scoate pe daci din întunericul neştiinţei. Visa 
să înalțe şcoli, să facă din fiecare dac un ştiutor de carte. lubea 
filozofia şi poezia, dar minuia curajos şi sabia. Ce putea dori mai 
mult pentru Dacia? Fusese liniştit în privinţa urmaşului, dar 
dintr-o dată totul se tulburase, iar Decebal devenise de 
neînțeles. Oare ce se întimplase? Regele ocolea să vorbească 
despre nepot. Deşi Vezina a încercat de mai multe ori să aducă 
vorba, Decebal s-a închis într-o muţenie care i-a dat de gîndit. 
Faţa i se întuneca, privirea i se ascuţea şi nimeni n-ar mai fi 
îndrăznit să-i vorbească despre Dates. Cu ce îl supărase? Se 
convinsese că nepotul nu se ştia vinovat faţă de rege. Atunci? 
Se gîndea mereu la sclavul Micheas. Să-l fi supărat chiar atît de 
mult pe rege moartea lui? Dacă da, Vezina nu reuşea totuşi să 
înţeleagă de ce. 

Se hotărise să mai încerce încă o dată să stea de vorbă cu 
Decebal. Poate că-l va convinge să-l trimită pe Ziper după 
Dates. Amiîndoi s-ar fi descurcat mai uşor. Vezina avea deplină 


încredere în Ziper, pe care-l socotea un tînăr de ispravă. 

Ascuns în camera lui, regele se perpelea ca pe jar. Şi nu putea 
spune nimănui ce avea pe suflet. Numai el trebuia să ştie ce 
pusese la cale. Se ascunsese, ca să nu scape o vorbă pe care 
n-ar fi vrut în ruptul capului s-o rostească: Opriţi-l! Se urcase în 
foişorul locuinţei-palat şi privise de sus, pînă cînd căruţa se 
pierduse în depărtare. Abia atunci cerbicia lui se frînsese, 
gheaţa din suflet i se topise, şi ar fi vrut să strige primei străji: 
„Opriţi-l!” Dar ca să n-o facă, şi-a plimbat privirile roată peste 
munţii şi cîmpiile din zare, peste casele risipite pe coaste şi-n 
poiene, peste stincile pe care le ştia în luminişurile de pădure. 
Peste toate a trecut ochiul lui îndurerat şi pieptul i s-a umflat 
într-un oftat greu, şi limba n-a mai rostit acel cuvint, care l-ar fi 
salvat pe nepot. „Măscărici! Un măscărici!” Cuvintul ăsta i se 
înfipsese prea adînc în suflet. Auzea Roma rîzînd în hohote şi pe 
Traian strigind: „Mă voi lupta cu un măscărici! lată cine se ridică 
împotriva Romei!” Cum putuse să-şi piardă pînă într-atita capul 
acest băiat? Numai femeia aceea a fost de vină! Numai ea! ŞI 
dovada cea mai bună că sufletul lui este acum stricat, o avusese 
în clipa cînd aflase că Micheas zace mort. Îl omorise ca un 
mîrşav, din umbră, aruncînd săgeata. Omorise un sclav ca să 
nu-l dea de gol, în loc să vină în faţa lui şi să-i taie capul ca unui 
mincinos. Dacă i-ar fi retezat capul, în timp ce stătea de vorbă 
cu el, încă l-ar fi înţeles. 

— Ai sufletul greu, Decebal, auzi deodată în spate glasul lui 
Vezina. Ochii tăi sînt încă îndreptaţi pe urmele lui Dates. Ai 
gindit bine la ceea ce ai făcut? 

— Vezina, cine crezi tu că trebuia să stea în fruntea dacilor? 
strigă regele de parcă acesta i-ar fi fost răspunsul la întrebarea 
pusă de Marele Preot. 

— În nici un caz unul mai puţin înţelept decît Decebal. 
Timpurile se vestesc tulburi. 

— Aşa e, ne aşteaptă timpuri grele. Şi n-am cui să las Dacia. 
Barba mi-e aproape albă şi gîndul mi se îndreaptă tot mai des 
către cel care trebuie să-mi urmeze. 

— De ce l-ai trimis aşa departe, Decebal? 

— Ca să se înveţe cu greul. 

— N-o să se mai întoarcă! 

— Îl vom plînge cu toţii. z 

— Asta vrei, Decebal, să-l plÎngem? In sufletul tău crezi că 


n-ar merita să-ţi urmeze, dar te înşeli. Este un tînăr de ispravă. 
Trimite, Decebal, să-l cheme înapoi la Sarmizegetusa! 

Regele prinse să se plimbe prin cameră, suflînd ca un zimbru 
încolţit de vînători. Nu-i răspunse. 

— Trimite-l pe Ziper să-l însoţească. Au copilărit împreună, 
sînt ca fraţii. 

Pentru că n-a mai putut smulge un cuvint de la el, Vezina se 
hotărî să-i vorbească în alt fel: 

— Ai aflat, Decebal, cine l-a răpus pe Micheas? 

— N-am avut ce afla. 

— Nu înţeleg vorbele tale. Ştiai? 

— Cu puţin înainte de a muri, Micheas a fost aici. L-am 
întrebat ce a fost la Roma... 

— Şi ce ţi-a răspuns, Decebal? El ţi-a cătrănit aşa sufletul? Ce 
ţi-a spus? 

— Tot ce ştiam şi eu. Apollodorus era mulţumit de Dates. Se 
zice că romanul e un mare constructor. 

— Este, Decebal. Traian îl ia după el oriunde se duce şi-i 
ascultă sfaturile. 

— Îmi pare cu atît mai bine că Dates nu ne-a făcut de ris. Sînt 
mîndru de el. 

— Cu atit îmi pare mai rău că Micheas nu mai poate vorbi. 
Multe lucruri am fi aflat de la el, pe care Dates n-o să ni le 
spună. Ştiu că nu-i place să se laude. 

— Şi mie-mi pare rău! 

— Ai pus să-l caute pe vinovat? 

Decebal tăcu. Nu ceruse nimănui să-i aducă vinovatul, 
temîndu-se de cele ce ar fi putut afla. 

— O să-l dăm în vileag, şi nu-i va fi uşor. 

— Chiar eu voi încerca să-l aflu. 

— Încearcă, spuse Decebal, fără nici o tragere de inimă, 
încearcă, Vezina! 

Viceregele se ţinu de cuvînt. Îl chemă la el pe Ziper. Tînărul se 
înfăţişă cu fruntea senină. 

— Ziper, regele este îndurerat că Micheas a murit, dar 
făptaşul a rămas necunoscut. Vrei să mă ajuţi să-l aflu? 

— Am să încerc, părinte Vezina. 

— Trebuie, Ziper, să-l găsim. Ascultă bine ce-ţi spun, este o 
taină mare. Regele l-a trimis pe Dates la marcomani ca să-l 
pedepsească pentru omorirea lui Micheas. 


— Să-l pedepsească? 

— Da, Ziper. Dintre cei trimişi la marcomanii, puţini au reuşit 
să treacă prin ţinuturile iazigilor, şi nu duceau o căruţă plină cu 
arme. Decebal l-a trimis, dar nu-l mai aşteaptă... 

Ultimele cuvinte fură ca o lovitură de măciucă pentru Ziper. 
Prietenul lui fusese deci trimis să moară! Trimis chiar de 
Decebal, care îl iubea ca pe ochii din cap. 

— Părinte Vezina, vorbi el, cu glasul gituit de emoție, Dates 
nu trebuie să moară! Decebal îl voia urmaş. De ce şi-a întors 
faţa de la el? 

— Pentru că l-a răpus pe Micheas. Sclavul îi spusese ceva 
despre Dates, şi el i-a trimis săgeata în git. Aşa, cel puţin, crede 
regele. 

— Nu putea să facă Dates una ca asta! Altcineva l-a omorît pe 
Micheas... 

— Cine, Ziper? Regele trebuie să-l ştie pe făptaş. Numai aşa 
salvăm viaţa lui Dates. Stai, unde te duci? 

— La Decebal. 

— De ce? 

— Să-l rog să mă trimită după Dates. 

— Decebal nu mai este în Sarmizegetusa. E puţin timp de cînd 
l-am văzut plecînd spre Sargedava. S-a dus la Sinna, la mama 
lui Dates. 

— Alerg după el! 

— Aşteaptă-l aici. Nimic nu-i poţi spune în faţa mamei lui 
Dates. Lasă-l pe Decebal să-i vorbească ce-o crede el de 
cuviinţă. 

— Dar cînd se înapoiază, părinte Vezina? 

— Miine dimineaţă. 

Decebal nu-şi mai putuse înăbuşi durerea şi pornise spre 
Sargedava, să-şi vadă sora. Voia chiar el să-i spună că l-a trimis 
pe Dates la marcomani. Poate că ea nu va simţi decît durerea 
despărțirii, dar tatăl lui va şti ce primejdii îl pasc pe băiat. Era 
hotărît ca lui Duras să-i mărturisească adevărul. Acest om aspru 
şi drept îi va înţelege şi durerea, şi fapta. Cu Sinna nu putea 
vorbi deschis, nu-i putea spune că fiul ei se ticăloşise la Roma. 
Ea va răbda mai uşor moartea lui ca erou, va fi mîndră să-şi ştie 
fiul alături de Zamolxis, în rîndul vitejilor. Dar n-ar putea trăi o 
clipă, dacă ar afla că şi-a făcut neamul de ris. Pentru ea, ca şi 
pentru ceilalţi, Dates trebuia să piară vitejeşte. 


Aşa cum se aşteptase de altfel regele, cînd Duras află, 
rămase ca de piatră, cu ochii închişi. Obrajii i se învăpăiaseră, 
de parcă primise palme, şi regele ar fi putut jura că niciodată 
nu-i fusese atît de ruşine. Duras îşi amintea acum fiecare cuvînt 
schimbat cu fiul lui, în ziua sosirii la Sargedava. 

Tatăl îşi înălţă greu fruntea, apoi se apropie de rege şi-l 
îmbrăţişă: 

— Îţi mulţumesc, Decebal, că n-ai lăsat ruşinea să cadă 
asupra familiei mele! 

Fură singurele lui vorbe. _ 

A doua zi, Decebal se înapoie la Sarmizegetusa. In faţa 
locuinţei-palat îl găsi pe Ziper, aşteptindu-l. El era acum singura 
lui bucurie şi-l prinse cu dragoste de umeri, privindu-l lung. 

— Ce vrei, Ziper, de la mine? Mi se pare că mă aşteptai sau 
mă înşel? 

— Te aşteptam, Decebal. 

— Bine ai făcut, băiete. Pe nimeni n-aş fi vrut atît de mult să-l 
văd, ca pe tine. Spune-mi ce vrei. 

— Îndrăznesc să-ţi cer ceva, Decebal. 

— E singura dată cînd te aud că ai o dorinţă. 

— Cu atit mai mult aş vrea să mi-o îndeplineşti. 

— Hai, vorbeşte! 

— Decebal, vreau să plec pe urmele lui Dates. Sînt prea mari 
primejdiile, ca să le înfrunte singur. Braţul meu îi va fi de ajutor. 

Vorbele tînărului îl pătrunseră pe rege. Minunat om acest 
Ziper! Oare de ce nu avusese norocul să fie şi Dates la fel ca el? 
Cîte porunci îi încredinţase, pe toate le dusese pînă la capăt. 
lată că ştia să fie şi prieten de credinţă. 

— Am fost ca fraţii, urmă Ziper. De ce să nu înfruntăm 
amindoi primejdia? 

— Frumoase vorbe mi-ai spus, Ziper, fiule, dar ce rost are să 
pleci după el? Să vă pierd pe amindoi deodată? Ar fi prea mult 
pentru mine. 

— Trebuie să-l urmez, Decebal. 

— Trebuie?! tresări regele. 

— Decebal... eu l-am omorît pe Micheas! 

Regele păli. Mărturisirea lui Ziper îl sperie. Oare să fie 
adevărul? Tînărul îl privea drept în faţă, fără urmă de teamă, dar 
într-un fel care îl încredința că nu-l minte. 

O furie oarbă întunecă mintea regelui. O furie care îi duse 


mîna pe mînerul cuţitului scurt pe care-l purta la brîu. ÎI 
cuprinsese deznădejdea! 

În clipa mărturisirii lui Ziper, simţise că a rămas fără aceşti 
copii, pe care îi iubea ca şi cînd ar fi fost al lui. Tinereţea lui o 
vedea în tinereţile lor. Cît timp fuseseră ai lui, aşa cum îi credea 
el, privise liniştit viitorul. Urmaşii se dovedeau demni de părinţii 
lor. Şi iată că băiatul acesta venea acum să-i sfişie sufletul 
printr-o mărturisire neroadă. 

Pumnul i se încorda pe miînerul cuţitului. Vinele groase se 
întinseră sub piele, gata să plesnească. Ziper simţi încordarea 
din pumnul regelui şi îşi înălţă capul, ca să-şi dezvelească 
grumazul. Ar fi primit bucuros moartea din mîna lui Decebal. 

— Spune-mi că mă ierţi, Decebal, şopti el privindu-l fără să 
clipească. Nu pot să mă duc în împărăţia lui Zamolxis fără 
iertarea ta. 

Vorbele lui îl copleşiră pe rege. Minerul cuţitului îl simţi 
deodată rece în palma-i încleştată... 

— Pleacă, fiule!... Du-te din faţa mea! Tinereţea... tinereţea 
asta fără minte! Numai la ea se gîndeşte. Du-te din faţa mea! 

Ziper nu se putea urni din loc. Abia acum îşi dădea seama că 
greşise mai mult decît crezuse el. Dacă greşise atit de greu, de 
ce-l ierta? De milă? EI, Ziper, iertat de milă? 

— Pedepseşte-mă, Decebal! Eu l-am omorît pe Micheas. Cere 
săgeata care l-a răpus şi pune-o lîngă ale mele. 

— De ce, Ziper? 

— L-am auzit vorbindu-ţi. Îl trăda pe cel căruia trebuia să-i fie 
credincios. Nu din dragoste îţi spunea toate acelea, ci ca să-şi 
capete libertatea. Există vreo pedeapsă prea mare pentru 
linguşire? Şi pe deasupra minţea! 

— Mintea? 

Ziper simţi unda de speranţă din întrebarea regelui. 

— Mintea, Decebal! De ce să priveşti cu ochi răi dragostea lui 
pentru femeia aceea. Şi eu iubesc o străină. 

— Pe cine, Ziper? 

— Pe Livia, fiica lui Plautius, meşterul pe care l-am adus să ne 
bată arme din fier tare. Lasă-mă, Decebal, să mă duc după 
Dates. Am fost ca fraţii. 

— ÎI mai poţi prinde? 

— Am să încerc. Plec chiar în clipa asta. 

— Du-te, Ziper. De acum s-au apropiat de locurile iazigilor 


duşmani. 


Rîul Maris îşi lăţise apele, de parcă se întinsese la soare. 
Murmura leneş, ca un om care merge fără grabă, înginînd un 
cîntec. Drumul se desfăşura chiar pe malul lui, ţinîndu-i 
tovărăşie. 

Dates stătea răsturnat pe baloturile de stofe, cu ochii aţintiţi 
la împletitura coviltirului de deasupra. Asculta pasul egal al 
cailor care mergeau de parcă ar fi ştiut drumul de cînd lumea. 
Nimeni nu-i îndemnase de cînd plecaseră de-acasă. Pădurea se 
rărise şi Durdan spunea că nu e departe locul unde Marisul îşi 
varsă apele în Pathissus. Dincolo de Pathissus aveau să facă pe 
negustorii de pînzeturi. Romanul picotea lîngă Dates, pentru că 
toată noaptea nu închisese ochii. Se culcaseră într-un luminiş, 
chiar pe malul apei, dar îşi pusese capul lîngă un muşuroi de 
furnici, care-i făcuseră pielea tot o blindă. Mai ales pe chelie 
tăbăriseră. În loc să doarmă se scărpinase tot timpul şi omorise 
furnici, chinuindu-se noaptea întreagă. 

Dimineaţa se văicărise într-una, arătînd blindele lui Durdan, 
care ridea de se prăpădea. 

— Pe mine de ce nu m-au ciupit? 

— Puteau să ciupească pielea ta de opinci? se răsti Silvanus, 
fără chef de glumă, mîngiindu-şi pleşuvia. Şi-ar fi rupt dinţii 
bietele vietăţi. 

— Ha, ha, ha! sări Durdan. Tu ai piele fină, de roman, unsă cu 
tot soiul de alifii. Ai văzut Seder, ce piele frumoasă are romanul? 
Cam tăbăcită de anii mulţi, da’... parcă-i fiartă în şofran. De ce 
taci, Seder, şi nu spui nimic? 

— Şi pe mine m-au ciupit, răspunse morocănos micul Seder. 

— Ţi-oi fi cumpărat şi tu pielea de la vreun roman venetic. 
Acum e la modă să cumperi de la „negotiatores”, rosti Durdan 
plin de ironie, cuvîntul latin. În tîrgul cetăţii s-au înmulţit 
tarabele lor. Toţi se laudă că-i bine şi frumos la Roma, dar vin şi 
vind la Sarmizegetusa şi se tocmesc cu femeile noastre pentru 
fiecare sesterţ. Tu tot de bine ai venit, Silvanus? Am auzit că 
aveai un „domus” de toată frumuseţea, cu multe încăperi şi cu 
bazin pentru scăldat. E adevărat, Silvanus? Toţi negotiatores se 
laudă că au scăldătoare acasă şi strimbă din nas la mirosul 
cojocului nostru de miel. 

Dates se amuza auzindu-l pe Durdan. Nu alesese rău cînd îl 


luase la drum. De cînd plecase de-acasă, meliţa tot timpul din 
gură, şi întotdeauna cu haz. Erau de toată nostimada ciocnirile 
lui cu Seder, prietenul care abia îi ajungea la subsuoară. 

— Chiar aşa, Silvanus, de ce ai fugit de la romani? se băgă în 
vorbă şi Dates. Tu eşti chiar din Latium, după cum spui? 

— Parcă tu nu ştii de ce suferă un biet militar? Ajungi deodată 
să nu mai poţi răbda. Nedreptatea te-mpinge la multe. După ce 
înduri corvezile serviciului militar treizeci, patruzeci de ani, nu 
scapi de ele nici după ce împlineşti termenul. Te ţin mai departe 
sub arme, nu-ţi schimbă decit numele. Te numesc veteranus, 
dar în lupte eşti trimis să mori ca cei tineri, cu toate că tu ai 
pielea plină de urmele rănilor. Cînd ceri dreptul tău în pămînt şi 
bani, trec ani şi ani pînă să-l primeşti. lar cînd, în sfirşit, se 
îndură şi te lasă acasă, ce primeşti sub numele de ogor? 
Noroaie, sau smircuri, sau coclauri de munte. Ce să vă mai 
spun, e grea viaţa de soldat. Şi pentru ce? Cit face sufletul şi 
trupul unui soldat? Zece aşi pe zi, adică un denar mare şi lat! 
Din ei trebuie să-ţi cumperi îmbrăcăminte, arme, corturi şi să 
mai dai ceva şi centurionului, ca să nu te muştruluiască fără nici 
o milă şi să te mai scutească de corvezi. În schimb, pe Hercules, 
mereu bătăi şi răni, mereu vitregia iernii şi căldura istovitoare a 
verii... Vai de cei din legiuni! Numai pretorienii o duc bine. Ei 
primesc doi denari pe zi şi sînt trimişi la vatră după şaisprezece 
ani de serviciu. E drept asta? Se zice că s-au dat pămiînturi bune 
în Moesia Minor, pe lîngă castrele care păzesc Istrul. 

— Donaris, să-i spui, Silvanus, aşa cum îi zicem noi. 

— Voi îi ziceţi Donaris, romanii îi spun Danwvius, iar acolo, în 
jos, pe la geţi, i se zice Istru. 

— Acum să-i spui Donaris, ca noi, îi ceru din nou Durdan, 
autoritar. Dacă eşti la noi, să-i spui ca noi. 

— Totuna mi-e. Doar rămîn aici pentru totdeauna. 

— Aşa de bine plătit n-ai fost tu niciodată. Şi pe deasupra, tu 
eşti cel care comanzi. 

— Aşa e, dar şi eu slujesc cu credinţă. 

— la uitaţi-vă colo, nu cumva se zăreşte turnul de pază? 

Durdan avea dreptate. Se zărea înaintea lor turnul întărit de 
la vărsarea rîului Maris în Pathissus. Dincolo de el erau iazigii. 

Îi întîmpină un oştean călare. 

— Ce-i cu voi şi încotro mergeţi? 

— Am o fată frumoasă dincolo, şi mă duc la ea. 


— Tu eşti, Durdane? Ce vînt te aduce pe-aici? i 

— O să ştii îndată. Cheamă-l pe comandant să vină la noi. In 
faţa ta se află nepotul lui Decebal. 

Oşteanul se grăbi să-l asculte. Nu era un turn prea întărit, 
folosea mai mult ca să se poată vedea pînă departe, dincolo de 
Pathissus. Partea de jos era ridicată din piatră, iar catul de sus 
din bîrne de lemn. Cu toţii erau vreo zece oameni. 

În cerdacul turnului apăru cel chemat. 

Dates îi spuse despre ce este vorba şi se învoiră să treacă 
dincolo căruţa. Nu era o treabă uşoară, dar cei de la turn aveau 
două luntre mari, în care nădăjduiau s-o poată urca, luînd-o pe 
sus şi punînd-o cu două roţi într-o luntre şi cu două în cealaltă. 
Dincolo de mal, de-a lungul apei, se desfăşura un drum de 
căruţe, pe marginea unei păduri dese care începea chiar în 
apropiere. 

Aşteptară întunericul, apoi traseră cele două luntre pe mal, 
una lîngă alta. Ridicară căruţa şi o aşezară în ele: două roţi 
într-una, două în cealaltă, şi le împinseră încet în apă. Fu cît pe 
ce să se răstoarne, cînd una dintre luntre începu să plutească 
înaintea celeilalte şi toată greutatea apăsă în ea. Într-o luntre 
stătea Durdan, în cealaltă Seder, aplecaţi în afară, lopătind cu 
grijă. Curentul îi prinse şi luntrile traseră una într-o parte, alta în 
cealaltă, ameninţind să se pună cruciş. Cu greu ajunseră pe 
celălalt mal, dar cu mult mai în josul apei. Dates, Silvanus şi un 
oştean trecură cu o altă luntre. Acum erau numai cinci şi le 
venea şi mai greu să scoată căruţa pe uscat. Traseră luntrile pe 
prundiş, apoi Durdan şi Silvanus se viriră sub osie şi, 
proptindu-şi picioarele zdravăn în pămînt, o ridicară puţin, cîte 
puţin. 

Porniră la pas uşor, ca să nu fie auziţi. Erau în locurile 
iazigilor, şi de acum viaţa lor atîrna de priceperea cu care ştiau 
să pară negustori de stofe veniţi din Aquileia. 

Merseră toată noaptea, ca să se depărteze cît mai mult de 
apa rîului, spre Annamatia. Se culcară pe rînd, mai mult moţăiră. 

Dates era negustorul. Îmbrăcat într-o togă din stofă bună şi o 
pelerină prinsă într-o fibulă de aur în dreptul umărului, puteai să 
juri că e un tînăr negustor curajos care pornise cu marfă spre 
nord, să cîştige mai bine. Ceilalţi trei erau sclavii lui. 

Aveau în căruţă şi stofe alese, scumpe, şi mai proaste, pentru 
cumpărătorii nevoiaşi, dar erau hotăriţi să ceară preţuri mari, ca 


să nu vîndă nimic. Rînduiră baloturile pe o bucată mare de 
pînză, care acoperea armele, bine ascunse în fin, ca să nu se 
lovească una de alta. 

Prima spaimă o traseră în zori. Erau în virful unui mic deal, 
cînd zăriră departe, în urmă, ridicîndu-se praful drumului. Seder 
sări din căruţă şi îşi lipi urechea de pămînt. 

— Călăreţi. Vin la aruncatelea! 

— Să ne ascundem în pădure! porunci Dates. 

Doar ce se pitiseră, că pe drum trecură, în galop, vreo zece 
soldaţi din legiuni, căutînd cu privirile în toate părţile. N-aveau 
nici un motiv Dates şi al lui, să creadă că pe ei vor să-i ajungă, 
şi, totuşi... Altfel ce să caute aici aceşti romani? lazigii erau 
supuşi Romei şi trupele legiunilor treceau cînd voiau dintr-o 
parte în alta, dar ce căuta această mină de călăreţi aşa de 
grăbiţi? Dacă ar fi fost o cohortă sau măcar o centurie, ar fi 
putut crede că fac un exerciţiu sau se duc dintr-un castru în 
altul. Oricare ar fi fost adevărul, ei tot trebuia să meargă mai 
departe. 

După ce cobora dealul, drumul se pierdea iar în pădure, apoi 
ocolea un mic lac, strîns din apa ploilor şi intra într-o aşezare 
iazigă. Cînd romanii ajunseră în sat, cel care călărea în frunte 
sări din şa şi se grăbi spre căpetenia care venea în întimpinarea 
lui. 

— Vreau să ştiu dacă a trecut pe aici un negustor de pînzeturi 
într-o căruţă acoperită. 

— De mult n-am mai văzut vreunul prin partea locului. 

— Dacă trece pe aici, opriţi-l şi trimiteţi un călăreț să ne dea 
de ştire. Mai e însoţit de doi sau trei sclavi. 

— Nu şi-a plătit, cumva, datoriile, de alergi aşa după el, 
romanule? 

lazigul îl iscodea cu ochii lui negri şi depărtaţi de nas, ca la 
oamenii răi. Romanul i-ar fi spus despre ce este vorba, dar dacă 
iazigul ar fi aflat că în căruţă sînt daci, i-ar fi căsăpit într-o clipă, 
or el avea poruncă să-l prindă viu pe cel căutat. 

— Ai bănuit chiar adevărul, iazigule. Pune mîna pe el şi trimite 
un călăreț spre castru, să ne dea de ştire. Noi ne ducem mai 
departe, poate că au trecut fără să prindeţi de veste. 

— Nu prea cred, dar, mai ştii? N-o fi vrut să vîndă nimic în 
aşezarea noastră. 

Cînd au ajuns în marginea aşezării iazige, Dates i-a cerut lui 


Durdan să oprească. Trebuia să cumpănească bine situaţia. Să 
treacă acum, pe lumină, sau să aştepte noaptea? Nu se putea 
să ocolească aşezarea. Nici un drum nu trecea prin pădure. 

— Ce facem? întrebă Durdan. 

— Parcă ar fi mai înţelept să aşteptăm întunericul. 

— De acum o să întîlnim multe aşezări iazige. Dacă o să 
aşteptăm pentru fiecare noaptea, abia în primăvară o să 
ajungem la marcomani. 

Avea dreptate şi Durdan. 

— Să trecem! hotărî Dates. Dar să fim cu băgare de seamă. 
Seder, rămii în urma noastră. După ce ajungem dincolo de 
aşezare, vii şi tu. Uite scrisoarea asta, ţine-o la tine. Dacă s-o 
întîmpla ceva, pleci pe jos, ocoleşti prin pădure şi te duci mai 
departe. Trebuie să ajungi la Ruru. 

Seder viri în sîn sulul, apoi se ascunse în marginea pădurii. 
Ceilalţi porniră mai departe. 

Aşezarea iazigă nu era prea mare, casele din lut, unele pe 
jumătate săpate în pămînt şi acoperite cu paie, se înşirau la 
distanţă apropiata una de alta, într-o poiană întinsă. Un fir de 
apă se furişa chiar prin marginea caselor. Copiii erau la scaldă, 
pe malul apei şi, cînd văzură căruţa, se repeziră spre ea, strigînd 
bucuroşi. Rar se întîmpla să treacă pe acolo cîte un negustor. 

Călătorii observară în mijlocul aşezării cîţiva bărbaţi stînd 
chiar în drum şt privind spre ei. 

— Parcă ne aşteaptă, spuse Durdan. 

— Să nu creadă că ne este frică! Ţineţi-vă armele la îndemină. 

— Bine-ar fi să nu le ridicăm, fu de părere Silvanus. Ce putem 
face noi trei, în mijlocul lor? S-o ţinem una şi bună că sîntem 
romani. 

In dreptul celor care îi aşteptau, Durdan opri căruţa şi 
Silvanus începu să înşire ce aveau de vinzare, după obiceiul 
tuturor negustorilor care colindau cu marfa din loc în loc. 

— Pînză de cînepă, stofe de lînă pentru vremea zăpezilor, 
mătăsuri fine, din Asia Minor, pentru femeile nobile. Stofe 
albastre, şi roşii, şi galbene... 

In timp ce Silvanus trâăncănea, Durdan desfăşurase două 
baloturi, pe care le arăta mai marelui dintre iazigi. Se părea că 
nu-l prea ispiteşte marfa. Îl văzură întorcîndu-se către un iazig şi 
spunîndu-i ceva. Acesta din urmă se dovedi a cunoaşte limba 
Romei. 


— Nu aveţi voie să vindeţi nimic, pînă cînd nu se întorc 
romanii care vă caută, le spuse el. 

— Pe noi? sări mirat şi supărat Dates. Ce poate să aibă cu un 
negustor cinstit ca mine? 

— Rămîneţi aici pînă cînd se duce un călăreț sa-i vestească. 

— Am să mă pling împotriva voastră, se răsti Dates. Nici un 
negustor n-o să mai îndrăznească să treacă pe aici. N-am de 
gînd să rămîn nici o clipă, iar dacă nu vreţi să cumpăraţi, cu atit 
mai bine. Îndeamnă caii! îi spuse lui Durdan care îi şi lovi cu 
joarda. 

La un semn abia schiţat al căpeteniei, doi iazigi săriră şi 
apucară căpestrele cailor. Atunci Durdan şfichiui spre ei biciul, 
făcîndu-i să-şi plece capetele. Caii, speriaţi, porniră la 
aruncatelea. 

Totul se petrecu atit de repede, că iazigii nici nu se 
dezmeticiseră, cînd ei se şi îndepărtaseră ca la o aruncătură de 
piatră. Durdan şfichiuia caii fără încetare, înnebunindu-i. Aveau 
la căruţă doi cai murgi, lungi în picioare şi iuți, care se aşternură 
cu burţile de pămînt. 

lazigii se repeziră care-ncotro, după fugari. Unul dintre ei îşi 
încorda arcul şi ochi. Dates, care era în spate, îl văzu şi trase în 
grabă scutul; nici nu-l ridicase bine, că săgeata se şi înfipse în 
el, zbîrnîind. 

— Grăbeşte, Durdane! îndemnă Dates. Să ajungem în pădure. 

Cît erau la loc deschis, puteau primi o ploaie de săgeți, şi se 
temeau mai ales pentru cai. Ei se fereau, oricît, cu scuturile. 

Zgomotul roţilor şi al copitelor scoaseră afară pe iazigii care 
îşi aveau casele în apropierea drumului. Unul îndrăzni să sară 
înaintea lor, dar Durdan se repezi pe oişte, şi cînd iazigul întise 
mîinile spre căpestre, îl lovi cu codiriştea, de-l auzi gemînd de 
durere. 

Se născu o mare hărmălaie în toată aşezarea. lazigii ţipau, 
îndemniîndu-se să sară cît mai repede pe cai şi să le ia urma. 

Curînd, cinci călăreţi se adunară dintre case şi porniră după 
ei. leşiseră din aşezare şi intraseră în pădure. Călăreţii, înarmaţi 
cu săbii pe care le fluturau ameninţător, în timp ce înfigeau 
pintenii în burţile cailor, se apropiau cu repeziciune. 

— Dacă n-ar mai veni şi alţii, mormăi Dates. Cu ăştia ne-am 
descurca noi! Silvanus, trage arcurile de sub pături! 

Dates şi Silvanus aşteptară cu arcurile pregătite ca urmăritorii 


să ajungă la o distanţă potrivită. 

— Treci în locul meu, Silvanus! spuse Durdan romanului. Mai 
bine mă descurc eu. 

Făcură schimb de locuri. Uriaşul se uita la iazigi, de parcă ar fi 
fost gata să-i mănînce. Îşi muşca buza pînă la sînge, 
aşteptindu-i, cu arcul gata să sloboade săgeata. Ochiul lui 
măsură distanţa. Socoti că poate întinde coarda. Avea un arc pe 
măsura lui: nu oricine l-ar fi putut folosi. Dates auzi zumzetul 
corzii şi iazigul din frunte se plecă în faţă, încercînd să-şi tragă 
din piept săgeata. Rămase aşa, aplecat, apoi începu să se lase 
încet într-o parte, pînă cînd alunecă în praful drumului. Calul 
celui din spate se sperie şi cambră scurt, sărind peste el. 

— Bravo, Durdane! la-l şi pe celălalt în primire! 

Din nou zbiîrniîi coarda arcului, dar căruţa tocmai atunci săltă 
într-o groapă şi săgeata trecu pe deasupra celor ce veneau 
călări. 

Dates îşi încordă şi el arcul. În zdruncinătura căruţei nu era 
deloc sigur că săgeata va ajunge acolo unde o trimitea el. Era 
un bun arcaş, sau aşa ştia că fusese. Ochi fără grabă şi slobozi 
coarda. Urmări săgeata ducîndu-se drept spre iazig, dar şi 
acesta o văzuse. Se lungi, făcîndu-se una cu calul, şi scăpă 
teafăr. 

În dreapta se desprindea o cărare şi cei din căruţă văzură 
cum călăreţii pornesc pe ea. Desigur, aveau să se trezească cu 
ei în faţă. 

— Mai repede, Silvanus! 

Biciuiau într-una caii numai spume. Căruţa nu era prea uşoară 
şi, oricît de buni ar fi fost caii, mult n-o mai puteau ţine într-o 
asemenea goană. 

Priveau în toate părţile, să-i descopere pe urmăritori. Nu-i 
văzură decit atunci cînd o săgeată venită din pădure se înfipse 
în burta unui cal. Fură gata să se răstoarne, deoarece calul 
rămas în picioare, încălzit şi speriat, se smucea în ham. lazigii 
apărură cu săbiile ridicate şi cei trei săriră din căruţă să 
primească lupta. Doi dintre iazigi se năpustiră asupra lui 
Durdan, pe care-l văzuseră mai mare. Cel care se aruncase 
asupra lui Dates urla ca ieşit din minţi, de cite ori lovea cu sabia. 
Luat pe neaşteptate, Dates abia avu vreme să sară într-o parte 
cînd auzi şuierîndu-i fierul pe la ureche. Lama săbiei îi prinse 
umărul mantiei şi i-l reteză de parcă n-ar fi întîlnit nimic în cale. 


Din aviînt, iazigul trecu pe lingă Dates, fiind pentru o clipă cu 
spatele. Atunci zvicni şi Dates sabia, dar fără să-l ajungă. Se 
trezi că cineva se lipeşte de el; îl recunoscu pe Silvanus, care se 
apropiase ca să nu poată fi atacat prin spate. Durdan rămăsese 
singur în faţa celor doi, şi ca să-i lovească pe rînd, se dădea 
înapoi pas cu pas, sărea peste căruţă, ocolea calul, tot pîndind 
un prilej bun ca să atace. Se trezi faţă-n faţă numai cu unul 
dintre ei; îi despărţea calul. Al doilea încercă să-i cadă în spate. 
Durdan lovi crupa calului cu latul săbiei, şi animalul zvicni 
înainte, repezindu-se în iazigul care încerca să-l ocolească, 
doborîndu-l. Cel de dincolo de cal se pomeni cu sabia lui Durdan 
sub nas. Se feri şi lovi, dar sabia lui o întîlni pe a dacului, ţinută 
curmeziş deasupra capului. lzbise cu sete, ţinind arma cu 
amîndouă mîinile. Durdan îşi ţinea sabia numai cu o mînă. Cu 
cealaltă îşi trase cuțitul de la briîu şi-l înfipse jos, sub coaste. 
Auzi un icnet înăbuşit şi iazigul se prăvăli la picioarele lui. Sări 
spre cel care tocmai reuşise să scape din picioarele calului, dar 
care sîngera la braţ şi faţă. Termină uşor şi cu el. 

Dates şi Silvanus se luptau spate în spate, iazigii dîndu-le 
roată. Săbiile se încrucişau, se retrăgeau, apoi iar se izbeau în 
sunet de fier. Dates sîngera la braţul stîng, dar şi iazigul din faţa 
lui avea o dungă roşie care îi împărțea obrazul în două, de la nas 
pînă la ureche. Cînd fu iar atacat, Dates se prefăcu a ridica arma 
deasupra capului, să pareze lovitura, dar n-o făcu. Sări un pas 
într-o parte, şi izbitura dată cu sete de către iazig se duse în gol. 
Duşmanul căzu aproape cu nasul în pămînt, dezvelindu-şi ceafa. 
Dates lovi şi el. lazigul nu se mai ridică de jos. 

Cel cu care se lupta Silvanus, cînd se văzu singur, făcu un 
gest de ameninţare, dar în loc să lovească, întoarse spatele şi o 
luă la fugă, pierzindu-se în pădure. 

— După el! strigă Durdan. 

lazigul era iute de picior, cunoştea bine pădurea şi se strecura 
ca şarpele printre trunchiurile copacilor. Nu-l mai putură ajunge. 

Găsiră în schimb caii. Îl înlocuiră pe cel mort şi porniră în 
mare grabă. Pierduseră însă mult timp, şi pe urmele lor plecase 
un alt pilc de iazigi. Curînd, asupra lor se abătu o ploaie de 
săgeți şi calul abia înlocuit căzu şi el. Se văzură înconjurați de 
mai bine de douăzeci de călăreţi, cu săbiile ridicate ameninţător, 
în frunte cu căpetenia întilnită în sat. Nu se mai împotriviră. li 
legară fedeleş pe toţi trei şi îi urcară pe cai, înapoindu-se în 


aşezare. a 

Nu le era greu să ghicească ce voiau iazigii strînşi în juru-le. li 
priveau plini de ură, ameninţători. Cereau moartea lor. 
Căpetenia însă îi tot liniştea, arătînd în direcţia în care dispăruse 
pîlcul de călăreţi romani. De data asta, romanii erau salvarea 
lor. 

Un iazig încălecă şi plecă să-i cheme pe romani. 

Fură legaţi de trei stîlpi înfipţi în mijlocul aşezării, într-un loc 
deschis, unde se strîingeau de obicei iazigii la jocuri de trîntă. 
Statură în jurul lor pînă se înnoptă. Vorbeau tare şi rideau, iar 
din cînd în cînd aruncau cîte un cotor de măr, sau cîte un 
bulgăre de pămînt, mai ales în Durdan. Fură goniţi de întuneric 
şi de primele picături de ploaie. Cerul se întunecase şi o ploaie 
repede şi rece se porni... 

Rămaseră singuri în locul deschis, păziţi numai de un iazig 
care îşi pusese pe cap o glugă lungă şi se adăpostise sub un 
stejar bătrîn. 

Se lăsase un întuneric de nu-ţi vedeai virful degetelor.... 


De cum rămăsese singur, Seder se căţărase ca o pisică în cel 
mai înalt stejar, ca să-i poată vedea pînă departe. Urmărise tot 
ce se întîmplase în sat, apoi căzuse pe gînduri, întrebîndu-se 
ce-ar fi mai bine să facă. Să plece singur spre marcomanii? Dacă 
totuşi ceilalţi au scăpat, acum erau departe, nu-i mai putea 
ajunge. Dacă nu, era mai bine să vadă ce se va întîmpla cu ei. 

Se hotări să aştepte. Chiar dacă va porni singur la drum, tot 
era mai bine să stea ascuns pînă cînd se vor mai linişti lucrurile 

li văzuse apoi pe cei trei aduşi legaţi, şi inima i se strinsese de 
necaz. Pipăise papirusul păstrat sub cămaşă, jurindu-şi să-l ducă 
el regelui marcoman. 

Privise înciudat la iazigii care se strinseseră în jurul celor trei, 
la copiii mai mărişori care se duceau să-l tragă pe Durdan de 
barbă, spre hazul bătrînilor. 

Luarea aminte îi fusese atrasă deodată de tropotul unui cal 
care se apropia din partea de unde veniseră şi ei. Micul Seder se 
gîndise că are norocul să facă rost de un cal, cu care să ajungă 
mai repede la marcomani. Sărise din copac şi se pitise în spatele 
unui trunchi mai gros decit el, pregătindu-şi arcul. Călărețul 
avea să treacă pe la cîţiva paşi, nu putea să-i scape, îşi 
încordase arcul şi... în loc să arunce săgeata, strigase: 


— Ziper! Ziper! 

Călărețul trăsese de zăbale şi calul se învirtise în loc de 
durere. 

— Ce-i cu tine aici? 

Seder îi făcuse semn să se ascundă, ca şi el, apoi îi povesti 
totul. 

Acum stăteau amindoi în marginea pădurii şi încercau să 
desluşească ceva în întuneric. Ploaia se înteţise şi le şiroia pe 
obraji şi în barbă. Picături mari loveau frunzele aspre într-un 
răpăit fără sfîrşit; parcă sfiriia o oală cu untură pe foc. Un fulger 
sfişie cerul în două şi, la lumina lui îi văzură pe cei trei stînd 
zgribuliţi, cu capetele plecate. 

Fulgerele îi ajutau să vadă ce face iazigul de sub stejar, dar 
totodată erau şi o primejdie: la lumina lor puteau fi zăriţi. 
Paznicul, aciuit sub copac, se gindea că n-are nici un rost să 
rabde ploaia stînd lîngă prizonieri. Cum să fugă? Picotea cu ochii 
închişi, încălzit sub glugă. 

Ziper îşi trase cuțitul de la briu şi, lăsîndu-se în genunchi, se 
apropie de iazig, venind din spate. Citeva tufe de soc Îl 
ascundeau de privirile celor din aşezare. Seder rămăsese la 
marginea pădurii, cu arcul pregătit, gata să-i sară în ajutor. 

Răpăitul ploii era atît de tare, încît iazigul nu-l putea auzi 
apropiindu-se. Un fulger scăpără şi Ziper văzu că era la numai 
cîţiva paşi în spatele lui. Fixă bine locul, ca să se arunce drept 
spre el. Cumpăni o clipă cu mînerul cuţitului strîns în palmă, 
apoi se avîntă. Din două-trei salturi fu lîngă paznic şi repezi lama 
armei în glugă. Un horcăit scurt îi dovedi că nu dăduse greş. Nici 
nu se mai plecă să vadă dacă iazigul e mort, şi se grăbi spre cei 
trei. 

— Dates! şopti Ziper, cuprins de o bucurie fără margini. 

— Ziper, prietene! 

Într-o clipă legăturile fură tăiate şi cei doi prieteni se 
îmbrăţişară. 

— În pădure! îi îndemnă Ziper, arătîndu-le încotro s-o apuce. 

— Unde e Seder? vru să afle Durdan, îngrijorat de soarta 
prietenului. 

— Acolo! Te-aşteaptă! 

Se regăsiră toţi cinci în marginea pădurii. Ce era mai bine să 
facă? 

— Unde este căruţa? întrebă Ziper. 


— Au tirit-o pînă în faţa casei de-acolo, în care locuieşte 
căpetenia iazigă. Cred că au luat tot dinăuntru. 

— Poate că-i este frică de roman şi nu v-a jefuit. Sînt doar 
supuşi Romei. 

— Să ne încredinţăm că este aşa. 

— Şi după aceea? întrebă Seder. 

— Facem rost de doi cai. Noaptea e mare acum, pînă în zori 
sîntem departe. 

— O să ne întîlnim cu romanii chemaţi de iazigi. 

— Le venim noi de hac! 

Furişindu-se cu mare grijă, ajunseră lîngă căruţă. Coviltirul era 
atit de bun încît nici o picătură de apă nu pătrunsese înăuntru. 
Era un adăpost de care aveau nevoie, acum cînd erau cu toţii 
ciuciulete. 

— S-o împingem! şopti Dates. 

Fiecare la cîte o roată şi o urniră din loc. Nu era uşor, 
pămîntul se înmuiase şi se scufundau pînă la glezne în noroi. Și 
poate că nici n-ar fi reuşit fără Durdan şi Ziper care în cele din 
urmă prinseră oiştea şi traseră ca doi cai. 

Răpăitul nesfirşit al ploii îi ocrotea. Ajunseră cu căruţa 
aproape de marginea aşezării apoi Ziper şi Durdan se înapoiară 
să facă rost de cai. Lîngă casa căpeteniei era un grajd. Abia 
acum primejdia era cu adevărat mare. Un nechezat de cal ar fi 
fost de ajuns ca să-i dea de gol. Pasul calului se auzea şi el, 
chiar pe un timp ca ăsta. 

In uşa grajdului, Ziper îl prinse pe Durdan de mînă, oprindu-l 
şi făcîndu-i semn să asculte. Dinăuntru se auzea sforăind 
grăjdarul. O fi numai unul? Un fulger îi ajută să vadă mai bine: 
da, era unul singur. Durdan luă cuțitul lui Ziper şi se furişă spre 
iesle. Sforăiturile îi arătau unde să se îndrepte. Ca să fie sigur că 
nu greşeşte, îl pipăi în grabă, oprindu-şi palma pe faţa 
grăjdarului, care sări din somn, sufocat. Două lovituri de cuţit îl 
domoliră pentru totdeauna. 

Pe pipăite găsiră şi hamurile. 

Pînă ieşiră din aşezare, merseră la pas, apoi îndemnară caii 
vîrtos. Durdan ţinea hăţurile, iar ceilalţi se dezbrăcară la piele, 
să-şi stoarcă îmbrăcămintea. Ploaia parcă se înteţise şi mai tare 
acum. Era frig şi s-ar fi înfăşurat în stofele pe care le aveau de 
vînzare, dacă ar mai fi găsit vreuna. Pe toate le cărase însă 
iazigul în casă. Lăcomia lui nu se oprise decît cînd dăduse de 


paie; armele erau încă acolo. Îmbrăcară cămăşile ude şi îşi 
dădură pumni în spate, unul altuia, să se mai încălzească. 

— Mari negustori, zise Ziper, fără nici o palmă de stofă. Ce 
mai vindem acum? 

— Să ne facem negustori de arme! fu de părere Durdan, şi 
izbucniră cu toţii în ris. 

— Trebuia să intrăm la iazig şi să-i luăm înapoi pînzeturile 
furate. 

— De asta ne mai ardea? Ziper a rămas şi fără calul cu care a 
venit. 

— ÎI găsesc eu în pădure, la întoarcere. 

Încet, încet îşi regăsiră voia bună, pînă cînd Durdan oftă, 
lovindu-şi pîntecele. 

— Of, că tare aş mai rupe dintr-o pulpă de miel învirtită pe 
deasupra jarului. 

Ca la un semnal, tuturor le fu foame. A fost de ajuns ca 
Durdan să le amintească de aceasta şi burţile începură să le 
chiorăie. Cel mai rău de foame se dovedi micul Seder. 

— Ce vă tot miraţi? întrebă Durdan. Se vede că nu-l 
cunoaşteţi. Ăsta înghite şi un vitel mai mare decit el, că te şi 
miri unde-l bagă. 

— Miine, în zori, vînăm noi ceva, îi linişti Dates. De acum 
mergem noaptea şi stăm pitiţi ziua. Noaptea e mai lungă decit 
ziua, avem timp mult de mers. 

— Noaptea cealaltă ajungem la Donaris. 

— La Danvwvius, Durdane. Nu vrei să te obişnuieşti de loc, se 
răsti la el Silvanus. 

— Donaris, romanule! Ti-am mai spus o dată... 

După miezul nopţii ploaia conteni şi, parcă traşi de o mină, 
norii descoperiră cerul bătut în cuie de argint strălucitor. Aşa i 
se părea lui Ziper. Cămăşile de pe ei începuseră să se usuce, nu 
mai simțeau atit de tare răcoarea. Se lungiră pe paie, picotind. 
Şi pentru că aşa îi este dat omului, ca în clipele cele mai grele 
să-şi amintească ce a fost mai frumos în viaţa lui, în mintea lui 
Dates apăru Arria. Nu ea, locuinţa ei. În timp ce căruţa îl sălta 
prin hîrtoapele drumului, îşi aminti de serile şi nopţile petrecute 
în camera ei de dormit, cînd se răsfăţa în patul din lemn de 
paltin. Toată mobila era din paltin gălbui, odihnitor pentru ochi. 
Măsuţa din mijlocul camerei o vedea şi acum, în toate 
amănuntele: suprafaţa încrustată cu solzi de fildeş cu migală 


aşezaţi, ca să dea impresia unei mări învolburate, pe care 
pluteau trireme. Cînd se răsturna cu faţa în sus, privea tavanul 
albastru, pictat în stele de aur care prindeau cea mai mică rază 
de lumină strălucind ca cele de pe cer. In colţul din dreapta, jos, 
lîngă coloana care susţinea arcul ce se deschidea dintr-o parte 
în alta a cubiculumi-ului, era statuia unui amor cu tolba plină de 
săgeți, ce privea spre pat. Între aceste două coloane se întindea 
o draperie grea, din stofă de Persia. Atunci, cînd deschidea ochii, 
ştia că începe o /epida dies - zi fericită. Sclava intra în vîrful 
picioarelor şi-l înştiinţa că în balneum apa a fost pregătită. li 
plăcea să prelungească tepidarium-ul - baia caldă - cu miros de 
trandafiri. În apa călduţă sclavele aruncau frunze tocate de 
trandafiri să parfumeze apa. 

Roata căruţei izbi o piatră şi Dates se trezi din visare. Durdan 
strînse hăţurile şi caii răriră pasul. 

— Ne oprim puţin, să se odihnească şi caii ăştia. Le e greu 
prin noroi. 

Sări jos şi se duse de-i frecă pe spate cu un şomoiog de paie, 
să-i şteargă de apă. 

Abia acum îşi dădeau seama de liniştea din jur. Nici o vietate 
nu se simţea în pădure. Îi înconjura o tăcere fără cusur, pe care 
n-o speriară cu nici o vorbă. Nici nu aveau ce să-şi spună de 
altfel. Silvanus se gîndea că în curînd vor trece prin Annamatia, 
pe care n-o mai văzuse de cîţiva ani. Cunoscuse acolo o femeie 
la care ar fi putut trage pentru o zi, ca să cumpere citeva 
baloturi de pînză, să pară negustori. Dar putea să ştie dacă Aelia 
mai este singură? Era o femeie cu destui nuri ca să-i dea tîrcoale 
bărbaţii. Lucra la un măcelar, prepara cîrnaţi şi caltaboşi, pe 
care îi atîrna deasupra uşii, să-i vadă cumpărătorii. Numai că, 
tocînd carnea şi slănina şi tot gustind să vadă dacă are 
mirodenii destule, ajunsese pîntecoasă ca o amforă. 

Luarea aminte le fu atrasă de un zgomot îndepărtat, care aci 
se auzea, aci se pierdea. Ciuliră urechile. Erau călăreţi ce 
goneau de mama focului. 

— Romanii! şopti Ziper. Se-ntorc! 

— În pădure! porunci Dates. Traseră căruţa din drum şi 
aşteptară. 

— Nu trebuie să-i lăsăm să treacă, spuse Ziper. 

— De ce? 


1 Camera de dormit. 


— Ne văd şi se iau după noi. 

— Ce vrei să facem? întrebă Dates. 

— Să ne măsurăm puterile cu ei. Sintem cinci oameni 
zdraveni, înarmaţi pînă în dinţi. 

— Ei erau zece. 

— Cu toate astea, trebuie să le venim de hac! Durdane, vino 
cu mine! 

Se repeziră la căruţă şi scoaseră funia de cînepă cu care era 
legat coviltirul. La un capăt îl tăiară, ca s-o tragă mai repede. 

Nu mai era atit de întuneric, puteai zări la cîţiva paşi în jur. 
Căutară doi copaci aşezaţi faţă în faţă. 

— Leagă de-acolo, Durdane! 

Durdan înnodă un capăt al frînghiei de trunchiul unui copac, 
Ziper de celălalt, ceva mai sus de înălţimea unui om. 

Între timp tropăitul călăreţilor se apropiase atît de mult, încît îl 
simțeau. Tremura pămîntul, atît veneau de tare. 

Se aşezară doi într-o parte a drumului, trei în cealaltă, toţi cu 
armele gata de atac. Zăriră petele negre ale călăreţilor apărînd 
de după un cot al drumului. Ziper bănuia ce se va petrece. 

Intr-adevăr, nici unul nu scăpă. Călăreau în grup strîns, şi 
funia aşezată de-a curmezişul dramului îi lovi în dreptul 
pieptului, răsturnîndu-i pe toţi. Caii mai alergară o bucată de 
drum, apoi simțindu-se singuri, se opriră. lazigul care îi chemase 
fu gata-gata să scape, dar degeaba a tras de frîu, că tot l-a lovit 
funia. 

— Acum, fraţilor! strigă Ziper. 

Nu le-a fost prea greu să termine cu ei, pentru că cei mai 
mulţi încă zăceau la pămînt, ameţiţi, neştiind ce să creadă. Pe 
unul funia îl atinsese chiar la git, retezîndu-i aproape beregata. 
Celorlalţi le făcură de petrecanie săbiile dacilor. Cuţitul lui 
Durdan se furişa printre zale înfigindu-se adînc. Doi săriră, 
totuşi, în picioare, încercînd să le ţină piept, dar unul şchiopăta 
de un picior şi abia se putea mişca, iar altuia, braţul stîng, rupt, 
îi bălăbănea într-o parte şi în alta. Silvanus şi Seder avură grijă 
de el. 

In timpul cel mai scurt se treziră că au cai, arme şi 
îmbrăcăminte de soldaţi din legiuni, cu care se puteau strecura 
mai uşor prin locurile iazigilor. Dates fu cel care hotărî drumul 
mai departe. 

— Romanii vor căuta trei negustori într-o căruţă cu coviltir, 


trasă de doi cai murgi. Să caute mult şi bine. Avem doi cai 
bălani? 

— Sînt şi trei, răspunse Seder, care strînsese într-un singur loc 
caii romanilor. 

— Înhămaţi doi cai bălani. Seder, mergi numai tu cu căruţa. 
Mai avem puţin pînă la Annamatia. Dacă te întreabă cineva, spui 
că te duci la sora ta din Intercisa, iar cînd ajungi la Intercisa, 
spui că te duci la Brigetio. Şi tot aşa, pînă la Vindobona. Nu mai 
eşti negustor, că nu mai ai ce vinde. 

— Şi noi? întrebă Durdan. 

— Noi vom fi soldaţi din Legiunea a V-a Macedonica şi venim 
din  Lederata. Avem o misiune către comandantul din 
Carnuntum. 

— Eu v-aş spune ceva, zise Silvanus. 

— Vorbeşte, Silvanus. 

— Să plec eu cu căruţa. Seder nu cunoaşte nici limba, nici 
locurile. Eu am mai fost pe-acolo, şi dacă vor, le şi spun că mă 
duc s-o văd pe miîncăcioasa Aelia, care lucrează la cel mai 
cunoscut cîrnăţar din Annamatia. 

— Ai gîndit bine, Silvanus. După ce trecem apa, te urci tu în 
căruţă. 

— Bine, bine, mormăi Durdan, dar să văd dacă mă încape 
îmbrăcămintea vreunuia dintre ăştia, arătă el spre romani. 

Făcură haz de necazul lui Durdan şi se puseră pe treabă, îi 
traseră pe romani în pădure, le luară îmbrăcămintea şi zalele, 
apoi încălecară. Caii care le prisosiră îi mai duseră o bucată de 
drum, apoi le traseră cite o palmă pe crupă şi îi alungară în 
pădure. 

Treceau acum printr-o cîmpie ca-n palmă, de pe care se 
strinseseră bucatele. Pădurea se sfirşise şi începuse cîmpia 
mănoasă, cu pămînt gras, negru ca tăciunele. 

Nu slăbeau deloc caii. Voiau ca pînă în ceasul al treilea, cel 
mai tîrziu, să ajungă la Annamatia, mai înainte ca iazigii să-i 
poată prinde din urmă. Pînă la ziuă mai erau citeva ceasuri 
bune, dar iazigii au cai iuți. 

Nu ştiau că romanii pe care îi căsăpiseră ajunseseră pînă la 
Danuvius şi lăsaseră trei soldaţi să păzească podul de vase care 
lega Annamatia de malul iazigilor. Seder, care călărea înaintea 
lor cu trei-patru stadii, trecu podul fără ca cineva să-l descoasă 
cu vreo vorbă. Pe ceilalţi, soldaţii îi întîmpinară. 


— Hei, n-aţi văzut un pilc de călăreţi însoţiţi de un iazig? 

— N-am întîlnit pe nimeni. 

— Dar o căruţă cu coviltir, a unui negustor de pînzeturi? 

— Negustor? N-am întîlnit nici o căruţă. 

Cei trei stăteau pe o biîrnă, chiar la capătul podului. Cînd dacii 
trecură pe sub nasul lor, unul dintre ei sări ca ars. 

— Asta-i calul lui Sertorius! Hei, ia stai, de unde ai calul ăsta? 

Recunoscuse calul pe care era Silvanus. 

— Ce tot trăncăneşti? strigă Silvanus, îmbrîncindu-l. 

— E calul lui Sertorius! îl cunosc bine! Ţintele astea de la şa le 
are de la mine. Sări, Lentulus, pune mîna pe el! 

Silvanus dădu pinteni, dar se împiedică de calul lui Durdan. 
Podul era îngust şi nu puteau trece doi deodată. 

— Mînă, Durdane! strigă Silvanus. 

Romanii traseră săbiile şi alergară după ei. Ultimul rămăsese 
Dates, care nu reuşise să-şi scoată arma. Calul lui, speriat de 
îmbulzeală, smucise în frîu înainte să pornească în galop după 
ceilalţi. Dates îşi simţi pulpa piciorului străpunsă de sabie. Calul 
galopă, ferindu-l de a doua lovitură, care doar îi zgirie coapsa. 
Ţinîndu-se cu mîna de şold, îi ajunse pe cei dinainte. Romanii 
făcură mare gălăgie în urma lor, dar la celălalt capăt nu mai 
avea cine să-i întîmpine. 

— În stînga, fraţilor! strigă Ziper la Durdan, din frunte. 
Annamatia era în dreapta, dar în stînga se întindea o pădurice 
de sălcii, în care se puteau pierde. i 

Seder văzuse, de departe, tot ce se petrecuse. li auzise pe 
romani strigînd. Prima lui grijă fusese să dea bice cailor şi să se 
îndepărteze. 

Cînd ajunseră într-un loc ferit din mijlocul pădurii, Dates abia 
se mai ţinea pe cal. Tăietura era adîncă pînă la os, sîngele îi 
şiroia de-a lungul piciorului. Ziper îl luă în cîrcă şi-l cobori, 
lungindu-l pe cîteva crengi înfrunzite rupte în pripă de Durdan şi 
Silvanus. Locul era smircos şi trecuseră prin apă pînă la 
genunchii cailor, ca să ajungă aici. Le convenea pentru că era 
greu să le dea de urmă. În partea asta de pădure îşi revărsa 
Donaris apele în fiecare toamnă şi primăvară. 

Silvanus găsi într-un buzunar al îmbrăcăminţii sale romane o 
batistă, cu care mai ales nobilii se ştergeau de transpiraţie. 
Făcură din ea un pansament, apoi Durdan îşi rupse din cămaşă 
o fişie cu care îi legară piciorul, să oprească scurgerea sîngelui. 


— Ce facem, Ziper? întrebă Silvanus, gindindu-se la drumul 
pe care îl mai aveau de străbătut. 

— Mă duc singur după Seder. O să ne fie mai uşor să ajungem 
la marcomani. Ce a fost greu, a trecut. 

— Şi cu el? 

— II duceţi voi la Sarmi. Decebal îl aşteaptă. 

— Nu se poate urca pe cal. 

— Găsim noi o luntre. Îl culcaţi pe o cergă de crengi şi ieşiţi la 
mijlocul curentului, să vă ducă apa mai repede. 

Dates deschise ochii împăienjeniţi şi ceru apă. Îşi simţea 
urechile pocnind, şi totul se învirtea în jurul lui. Trupul parcă-i 
luase foc şi o mare sete îi uscase gitul. Ziper îi privi obrazul 
scurs de viaţă şi se înfiora. 

— Apă... Ziper! 

— Să se întunece, Dates. Peste puţin îţi putem aduce. 

— Mă strecor eu pînă la Donaris, se oferi Durdan. 

— In ce să aduci? 

— De şeaua calului meu e atîrnat un corn. 

Aduse, într-adevăr, apă. După ce bău, Dates îşi mai veni în 
fire. Ochii i se limpeziră şi putu şopti: 

— Ziper, lăsaţi-mă aici. Duceţi-vă la marcomanii. Eu... mă duc 
la Zamolxis... 

Vorbele îi pieriră pe buze, şi capul îi căzu într-o parte, fără nici 
o putere. Ziper îi îndemnă pe Durdan: 

— Caută o luntre. Trebuie să fie vreun pescar pe-aproape. 
Uite aici denarii ăştia. 

li întinse o pungă în care sunau atiţia denari, încît ar fi putut 
cumpăra zece luntre. 

Durdan luă punga şi-i făcu semn lui Silvanus să-l urmeze. 

Donaris era aici larg şi curgea leneş; apa îi era tulburată de 
ploaia din noaptea trecută. Zăriră două luntre trase pe mal şi 
legate de ţăruşi înfipţi în pămînt, iar lîngă ele doi pescari, aţiţau 
focul sub un vas cu smoală. Pescarii nu primiră să-şi dea luntrile, 
aşa că Durdan şi Silvanus fură nevoiţi să golească mulţi denari 
din pungă, pentru a-i convinge. 

Se întunecase bine cînd Durdan şi Silvanus ajunseră cu barca 
la edec, pînă în dreptul locului unde era Dates. Tăiară apoi două 
crengi groase, ca pe mina, puseră altele de-a curmezişul şi 
făcură un pat pe care îl urcară pe Dates. 

Durdan şi Silvanus se aşezară fiecare la cîte un capăt al luntrii 


şi Ziper se opinti de-i dădu la apă. Peste puţin erau în mijlocul 
curentului şi lunecau repede la vale. Visleau şi ei din toate 
puterile. Ziper plecă spre marcomani. 


Căruţa în care era întins Dates urca încet drumul şerpuit de la 
poalele Sarmizegetusei. Toţi cei care îşi aveau casele la drum 
ieşiră să-l vadă. Cînd ajunseră sus şi intrară pe poarta mare a 
cetăţii, deasupra căreia erau sculptați doi cerbi faţă în faţă, 
despărțiți de un snop de grîu, căruţa abia îşi mai croia loc prin 
mulţime. Toţi voiau să-l vadă pe nepotul lui Decebal. Cînd 
ajungea în dreptul lor, murmurau: „Zamolxis, primeşte-l lîngă 
tine!” Unii credeau că tînărul Dates e mort, după cum arăta. 
Obrajii i se scofilciseră de suferinţă, ochii i se duseseră în fundul 
orbitelor, piciorul îi era umflat, negru şi abia îl ţinea rezemat pe 
o grămadă de boarfe. 

Durdan şi Silvanus se chinuiseră cu el pînă aici, îngrijindu-l 
cum se pricepuseră, dar nimic nu-i alinase durerea, iar rana 
arătase din zi în zi mai rău. De două zile Dates nu mai scosese o 
vorbă, zăcea cu ochii înroşiţi de fierbinţeală şi aiura, strigind un 
nume pe care ei nu-l ştiau: „Arria”. Cînd vedeau că fierbinţeala îi 
ia minţile, udau o bucată de piînză şi i-o puneau pe frunte şi pe 
piept. Rănii nu ştiau ce să-i facă. Piciorul se umflase cît două şi, 
ici, colo se învineţise. Singura lor nădejde era Vezina, Marele 
Preot. Numai el ştia să tămăduiască bolile. 

Decebal, auzind cum i se înapoiază nepotul, rămase o clipă 
locului, cu buzele deodată arse, apoi şopti, ca toţi ceilalţi: 
„Zamolxis, primeşte-l lîngă tine”. S-a repezit pe scări să 
întîmpine căruţa. Cei adunaţi se fereau din calea lui, făcîndu-i 
loc să treacă. 

— E mort? întrebă, cînd dădu cu ochii de el. 

— Trăieşte, Decebal, dar nu ştie de el. 

Regele întinse mîna, prinse braţul fierbinte al nepotului şi 
şopti, destul de tare ca să fie auzit de cei din jur: 

— Se va duce alături de Zamolxis, ca toţi vitejii pieriţi în luptă. 

Izbucniră strigăte care salutau plecarea lui Dates în împărăţia 
vitejilor. Se întîmplase ceea ce dorise regele, nepotul lui era 
salutat ca un viteaz, şi aşa avea să rămînă în amintirea 
poporului dac. Işi trase mîna de pe braţul tînărului şi le spuse 
celor din jur: 

— Dacă Zamolxis îl va chema la el, vom sărbători aşa cum se 


cuvine fericirea de a-l fi găsit pe Dates vrednic să-i stea în 
dreapta. 

Izbucniră iar strigăte. Poporul dac se bucura că încă un fiu 
de-al lui pleca de pe pămînt ca un viteaz. Ce îşi putea dori mai 
mult un bărbat? 

— Duceţi-l în sanctuar! porunci regele. 

Căruţa se urni încet. 

Din cetate, un drum de lespezi ducea pînă la sanctuarele din 
afara zidurilor. Dates fu luat pe sus de cîțiva bărbaţi şi aşezat pe 
masa din faţa sanctuarului mare, rotund. Aici veni Vezina să-l 
vadă. 

Marele Preot îl privi lung şi porunci: 

— Duceţi-l în sanctuar! 

Porni el mai înainte, trecînd printre coloanele de bazalt, cu o 
palmă mai înalte decit capul său. Se opri în faţa unei lespezi 
mari, arătînd că acolo trebuia aşezat tînărul, apoi cobori grăbit 
cîteva trepte şi dispăru în incinta sacră, de sub pămînt. Treptele 
pe care se cobora erau din marmură albă, iar jos, pardoseala, 
din lespezi de granit, ca şi stilpii sanctuarului. 

Aici, în sanctuarul mare, rotund, unde era şi incinta sacră, se 
făceau sacrificii numai la anumite sărbători. Alături de el, la 
numai cîţiva paşi, era sanctuarul lung, format din patru rînduri 
de coloane, în care Vezina oficia mai ales slujbele de 
înmormiîntare. In faţa lui se înălţau rugurile pe care erau arşi 
nobilii cei mai de seamă, a căror cenuşă, adunată într-o urnă, 
era păstrată într-o criptă de la capătul sanctuarului. 

Vezina se înapoie cu o amforă al cărei git se prelungea mult şi 
se subţia cît grosimea degetului mic, cu un vas de aramă în care 
ardea o flacără mică, şi un cuţit cu lama scurtă şi subţire. Puse 
toate astea alături de Dates, pe lespedea mare cit un pat, apoi 
cobori iar şi aduse un săculeţ plin cu ceva. Făcu semn unui tînăr 
să se apropie şi, după ce trecu lama cuţitului de cîteva ori prin 
flăcări, i-l dădu să-l ţină. Suflă apoi în flacără. In vasul de aramă 
rămase numai jarul roşu, dogoritor. Luă un pumn de sămînţă de 
cînepă şi mac din săculeţ şi îl risipi peste jar. Un fum înecăcios 
se ridică, în timp ce boabele pocneau, arzind. Marele Preot 
împinse în aşa fel vasul, ca fumul să se ridice spre faţa lui Dates. 

Vezina cobori iar în incinta sacră şi se înapoie cu o oală de lut 
smălțuită, în care era miere de toate florile. Între timp fumul îl 
ameţise pe rănit şi căzuse într-un somn adînc. Vezina arătă 


celorlalţi bărbaţi că e timpul să-l prindă bine de miini şi de 
picioare. El turnă din amfora cu git lung apă binefăcătoare peste 
piciorul umflat. Era apă iartă, în care pusese tot felul de 
buruieni, printre care muşeţel, coada şoricelului şi sunătoare. | 
se turnă şi-şi spălă mîinile cu aceeaşi apă binefăcătoare. În 
sfîrşit, întinse pe întreaga rană un strat de miere. 

Cei care îl ajutau, ştiau că acum sosise clipa cea grea şi 
strinseră tare. Vezina luă cuțitul şi, cu o mişcare repede, 
spintecă piciorul de sus în jos, pînă la os. Bolnavul avu o mică 
tresărire. Din rană ţişni răul greu mirositor. Marele Preot stoarse 
bine rana, apoi turnă din belşug apă binefăcătoare, pînă cînd 
rămase carnea curată. Cînd socoti că totul e bine, scurse în rană 
miere şi deasupra ceară caldă, apoi legă piciorul. 

II duseră într-una din odăile locuinţei-palat şi îl lungiră în pat. 
Cînd Vezina ieşi de la el, se întîlni cu regele. 

— Cum e, Vezina? întrebă el, trădîndu-şi simţămintele. 

— Are să scape, Decebal. 

Vorbele lui Vezina luară o piatră de pe sufletul regelui. 


Vulturul pleacă din cuib 


Calul se poticnea, se împleticea, gata să se lungească pe 
pămînt, şi călăreţul tot îi mai înfigea pintenii în burtă, zorindu.-l. 
Sărea peste hirtoape, trecea prin bălțile ploii din ajun, 
împroşcînd noroiul, şi alerga mai departe. Călărețul trebuie că 
ducea o veste de seamă, dacă nu se gindea că în orice clipă 
calul putea să crape sub el. 

În sfîrşit, trase frîul scurt şi căută cu privirea un loc ştiut, pe 
care parcă nu-l mai găsea. Dar nu se înşelase, foarte aproape de 
el se făcea în pădure un drum de picior, pe care apucă, 
dovedindu-se bun cunoscător al locurilor. 

Primăvara se grăbise, adusă parcă mai devreme în anul acela 
de cîntecul neîntrerupt al păsărelelor. Vîntul scuturase uşor 
crengile, spărgind mugurii umflaţi, şi numai în două, trei zile 


pădurea neagră şi tristă prinsese culoarea verii. 

Călărețul alerga acum pe valea unui rîu tulbure, care 
ameninţa să iasă din albie, şi chiar izbutise în multe locuri, silind 
calul să galopeze prin apa ce-i ajungea mai sus de genunchi. In 
depărtare îi apăru în faţă un turn de piatră care străjuia valea. 
Din vîrful lui un oştean îl zări. Se grăbi să bată într-o bucată de 
fier atirnată de grindă, anume pentru a da alarma, şi pe dată din 
spatele zidului se iviră cîţiva oşteni. 

— Un călăreț! 

L-ar fi întîmpinat, dacă ar fi simţit la el dorinţa de a-i ocoli, dar 
calul înspumat începu să urce costişa, apropiindu-se. 

— Cal de schimb! strigă călăreţul, cînd ajunse destul de 
aproape ca să fie auzit. 

— Un cal! Un cal! se grăbiră şi ceilalţi să ceară, 
recunoscîndu-l. 

— Veşti de seamă, Roder? întrebă comandantul postului de 
pază pe curier. 

— O să aflaţi curînd. Voi să fiţi aici cu ochii în patru. 

Un alt cal, înşeuat, îi fu adus şi călăreţul se aruncă grăbit pe 
el, lovindu-l cu o curea scurtă. Mai schimbă doi cai pînă cînd 
ajunse să vadă din vale coloanele sanctuarelor de la 
Sarmizegetusa. 

În faţa locuinţei-palat sări din şa şi alergă pe treptele de 
piatră vînătă, de andezit, ce duceau în sala mare. Nu-l oprea 
nimeni, pentru că toţi cei care păzeau ştiau că este solia care 
aducea veşti de seamă. 

Abia trăgîndu-şi sufletul, cînd ajunse în faţa regelui se plecă 
plin de respect şi spuse, în timp ce întindea un sul de papirus: 

— Traian a pornit spre Donaris. 

— Căutaţi-l pe Vezina! fură primele vorbe ale lui Decebal. 

Regele era înconjurat de căpeteniile militare şi tocmai puneau 
la cale o nouă împărţire a forţelor în cetăţi. Vezina era în 
sanctuarul rotund, împreună cu alţi preoţi sosiți din celelalte 
cetăţi. 

Vezina veni în grabă şi Decebal îi întinse papirusul să-l 
citească. Marele Preot spuse: 

— Preoţii  Arvali s-au rugat lui Jupiter pentru  izbînda 
romanului. Solii au pornit în toate părţile să vestească legiunilor 
războiul. Din Pannonia se vor îndrepta spre noi patru legiuni, din 
Moesia Inferior şi Moesia Superior alte cinci. Tocmai de la Rin 


s-au urnit cîteva legiuni spre Viminacium. Cohorte pretoriene şi 
trupe auxiliare au fost împinse încoace. De la marginile 
imperiului Traian a chemat germani, sarmaţi, mauri, sirieni să se 
arunce asupra noastră. Asta scrie aici, Decebal. Să fie aprinse 
focurile şi să sune buciumele. În noaptea asta trimitem un sol lui 
Zamolxis. 

Platoul pe care se ridicau zidurile Sarmizegetusei era mai 
scund decît vîrfurile munţilor din jur. Înconjurat din trei părţi de 
pante abrupte, în cea de a patra latură se învecina cu o altă 
creastă, a cărei coastă urca din apropierea cetăţii. Sus, pe 
această coastă, fusese înălţat un puternic turn de apărare, din 
vîrful căruia vedeai pînă departe, la Sargedava, la Blidaru, peste 
virfurile munţilor, pînă la Piatra Roşie. Toate cetăţile şi 
bastioanele din jur se vedeau de pe culmea de lîngă 
Sarmizegetusa. Din acest turn se vesti prin foc primejdia, şi 
toate străjile din jur îl văzură şi dădură şi ele alarma, mai 
departe. Vestitorii săriseră pe cai şi porniseră să colinde 
aşezările mai îndepărtate, pierdute în cutele munţilor, unde nu 
ajungea lumina focului. La Sargedava ardea vilvătaia şi chema 
poporul din cîmpia netedă care se deschidea de acolo pînă 
departe, cît vedeai cu ochii. Călăreţii se opreau în mijlocul 
aşezărilor, suflau cît puteau în cornurile pe care le purtau 
agăţate de git, şi strigau: 

— Toţi bărbaţii să-şi ia armele şi să se stringă în cete. 
Romanul vine să ne calce locurile. Cine are sica sau sabie să 
vină cu ele. Cine are coasă, sau furcă, sau par afumat, să vină 
cu ele. Porniţi fără zăbavă spre cetăţile de care ţineţi. 

De jos, de pe coastele Sarmizegetusei, tot poporul dac, 
bărbaţi şi femei, bătrîni şi copilandri, urcaseră în faţa marelui 
sanctuar rotund. Coloanele aşezate în cerc aveau în capăt cite 
un vas de piatră în care ardea răşină frumos mirositoare. Pe 
drumul spre sanctuare încă mai urcau oameni, veniţi de prin 
împrejurimi, cu torţele aprinse. De departe privit, spectacolul 
era măreț. Flăcările vaselor de pe coloane făceau să joace 
umbre pe feţele bărboase ale dacilor. 

Sanctuarul mare avea în mijloc o incintă sacră, înconjurată de 
coloane subţiri şi albe. Din spatele lor apăreau Vezina şi alţi 
preoţi, Marele Preot ţinînd în mînă un vas de aramă prelungit cu 
un picior lung, în care ardea foc de răşină. La ivirea lui, poporul 
izbucnea în urale. În urmă păşea un tînăr frumos, cu ochii 


albaştri şi barba bălaie numai inele. El avea în mînă un vas 
asemănător cu al Marelui Preot, dar mai mic, din care se înălța 
un fum subţire de sămînţă de cînepă şi mac. Tînărul păşea de 
parcă plutea, şi pe faţa lui stăruia un zîmbet fericit. Uralele 
zgomotoase în care fuseseră primiţi nu-l mişcaseră. Se părea că 
nimic nu-i poate tulbura zimbetul. Fumul din vas îi învăluia 
capul, iar flăcările îi luminau straniu, de jos în sus, chipul, 
lăsîndu-i pe obraz umbre care îi schimbau înfăţişarea. 

In faţa mulţimii stătea Decebal, înconjurat de nobilii de 
seamă, iar în spatele lui cei doi tineri, Dates şi Ziper. Lîngă 
altarul de sacrificiu, din apropierea sanctuarului, erau înfipte 
pînă la jumătate trei sulițe, cu virfurile în sus. Marele Preot şi 
tînărul care îl urma se suiră pe cercul mare de piatră al altarului 
de sacrificiu. 

— Zamolxis, îl trimitem la tine pe cel mai curat dintre daci! 
Primeşte solia noastră, Zamolxis!... El îţi cere să ne ajuţi în lupta 
care se apropie şi să primeşti la tine sufletele vitejilor. El îţi cere 
ca triburile dace să rămînă credincioase Sarmizegetusei. El îţi 
cere să trimiţi ploaie şi fulger cînd în luptă vom avea nevoie de 
ploaie şi fulger, şi să faci să strălucească chipul tău, cînd vom 
simţi nevoia căldurii lui. Primeşte, Zamolxis, pe trimisul nostru! 

Vezina se plecă smerit, apoi luă vasul de aramă din mîna 
tinărului. Din rîndul celor care stăteau în spatele lui Decebal se 
desprinse un bărbat şi o femeie, părinţii tînărului sol. Mîndru de 
alegerea pe care o făcuse Marele Preot, tatăl îşi îmbrăţişa 
băiatul şi îi spuse: 

— Venas, fiule, te voi urma curînd. Eşti singurul meu copil şi 
vom sta împreună în dreapta lui Zamolxis. 

Îl îmbrăţişă şi se înapoie, lăsînd-o pe mamă să se apropie. 
Ochii ei jucau în lacrimi. Nu o mai liniştea decît zimbetul lui 
fericit. 

— Venas, ne vom întîlni toţi trei. Şi femeile pot pieri vitejeşte. 

Mera, mama tînărului, era o femeie încă frumoasă, înaltă, 
trupeşă, părea miîndră, deşi sufletul îi era speriat de ceea ce 
avea să urmeze. Durerea ei de mamă i-o molcomise gîndul că în 
curînd se vor revedea; era hotărită să piară luptînd în războiul 
care începea. 

Cînd şi ea se îndepărtă de lîngă altar, din miile de piepturi 
izbucniră strigăte care se pierdură departe printre văile 
munţilor. 


Fiecare dintre cei care erau de faţă îi strigau lui Venas ce să-i 
spună lui Zamolxis din partea lui. Se ivea rar prilejul ca cineva 
să fie trimis la Zamolxis, numai în cazuri grele, ca cel de acum, 
şi fiecare voia ca tînărul să-i spună zeului şi dorinţele sale. 

Patru tineri îl prinseră pe Venas de miini şi de picioare, îl 
vînturară de citeva ori într-o parte şi în alta, îl aruncară în 
suliţele înfipte în pămînt. Toate trei îl străpunseră, una trecîndu-i 
chiar prin piept. Pe chipul lui stăruia acelaşi zîmbet fericit de mai 
înainte. 

— Zamolxis l-a primit pe trimisul nostru! vesti Vezina, după ce 
se încredinţă că sufletul tinărului s-a înălţat la cer. 

Urale şi mai zgomotoase izbucniră, fără de sfîrşit. Zamolxis le 
făgăduise ajutor în lupta cu romanul. Zamolxis le făgăduise să-i 
primească la el pe viteji!... 

Pe altarul de sacrificiu fură apoi aduse sarcini de nuiele 
uscate, dinainte pregătite. Trupul tînărului Venas fu aşezat pe 
ele, şi Vezina turnă răşină pe vreascuri. În strigătele mulţimii, 
apropie făclia de rug şi focul crescu repede, răspindind în 
noapte ploaie de scîntei. Din piepturile tuturor celor de faţă 
izbucni un cîntec de luptă, în care era vorba despre hotărîrea lor 
de a-şi apăra locurile străbunilor, despre bucuria cu care îşi vor 
da viaţa în înfruntarea cu duşmanul. Corul acoperea toată valea, 
dînd măreție spectacolului. Cîntau din tot sufletul bătrîni cu 
bărbile albe ca lîna, cu glasurile tremurătoare, bărbaţi în floarea 
vîrstei, cu glasurile îngroşate de emoție, copii cu voci subţiri ca 
firul de tort şi cu ochii sclipind în lumina flăcărilor jucăuşe. 
Cîntau bunicile cu nepoți în braţe, mamele privindu-şi bărbaţii şi 
copiii, fetele căutînd ochii flăcăilor. Cîntecul era un jurămiînt - că 
niciodată duşmanul nu va călca pămîntul strămoşesc, un 
jurămiînt prin care îşi dăruiau viaţa. 

Numai cînd flăcările se molcomiră şi cînd doar cenuşa mai 
rămăsese pe piatra rotundă a altarului, plecară spre casele lor, 
la lumina torţelor aprinse din vilvătaia rugului. 

A doua zi, în zori, trebuia să se prezinte fiecare bărbat la 
ceata şi la pilcul lui. Instrucţia făcută se dovedea bună acum, 
pentru că totul se petrecea cu rînduială. Oastea poporului 
înarmat urma să fie condusă în luptă de militari de profesie, cei 
cu gradele mai mari făcînd parte din rîndul nobilimii. Armata, 
instruită de militari romani, împrumutase chiar numirile din 
legiuni. Cetele întocmite din cite zece oşteni erau încredințate 


unor comaţi destoinici, militari încercaţi. Cinci cete făceau un 
pîlc care avea în frunte tot un comat, iar două pilcuri alcătuiau o 
centurie, condusă de un tarabostes. Cei mai mulţi erau 
pedestraşi, numai o mică parte, cei din garda regelui, aveau cai. 
Din gardă făceau parte mai ales tinerii nobili, în fruntea fiecărui 
pilc mergea un purtător de draco, steagul dacilor, care băga 
spaima în duşmani. El înfăţişa un cap de lup cu gura deschisă, şi 
cu trup de şarpe de grosimea unei mineci, dar mai lung, făcut 
din piele. Cînd purtătorul de draco alerga, aerul trecea prin gura 
lupului şi umfla corpul prelung, scoţind un sunet asemănător cu 
urletul lupului flămînd. Fiecare pîlc cuprindea arcaşi, prăştiaşi, 
suliţaşi, luptători cu secera de război, cu pari afumaţi, cu sabie 
dreaptă sau cu sica, sabie încovoiată la capăt. În cetăţi fiecare 
ştia rostul lui. Unii pregăteau pietrele pentru maşinile de 
aruncat, alţii le adunau grămadă pe coamele zidului, ei fiind cei 
care aveau să le arunce în capul duşmanilor; un număr mai mic 
se pregăteau să întreţină focul vaselor cu răşină. Cei care 
fuseseră anume instruiți cunoşteau maşinile de război romane, 
ştiind şi cum să lupte împotriva lor: cum se îndepărtează o scară 
de la zid, cum se aprinde un turn, cum se răstoarnă un 
musculus, cînd să tai funia de la cîrligul cu trei colţi pe care îl 
arunca de jos duşmanul, îl prindea de palisadă şi se căţăra spre 
culme. Trebuia să aştepţi pitit pînă cînd se agăţau doi, trei, apoi, 
cu o singură lovitură de spadă, să tai funia şi să-i vezi 
rostogolindu-se în şanţul din jurul zidului, rămînînd la pămînt cu 
picioarele rupte. 

Acum, în ceasul acesta, fiecare ştia ce rost va avea în 
viitoarea încăierare. 

Decebal opri în sala mare a locuinţei-palat toate căpeteniile 
militare. La lumina torţelor înfipte în suporturi de fier, prinse de 
pereţi, puseră la cale amănuntele războiului. Hotărî atunci care 
dintre ei aveau să rămînă în cetăţile de apărare, care vor merge 
în fruntea oştilor să întîmpine duşmanul. 

Tot în noaptea aceea fură hotăriţi cei care a doua zi aveau să 
plece la costoboci, la bastarni, la roxolani, pentru a-i chema în 
ajutor. Trebuiau vestiți mai ales geții, să vină pe caii lor iuți şi să 
se ia la harţă cu cavaleria maurului Lucius Qietus, despre care 
Decebal auzise că dă tircoale pe malul lui Donaris. Marcomanii şi 
cvazii, şi osii, şi burii, şi boii germani, toţi aveau să fie vestiți că 
Traian şi-a urnit legiunile. Toate aceste seminţii germane din 


ramura suebilor: marcomanii, osii şi cvazii erau aliaţii dacilor, 
pentru că toţi se temeau de legiunile oprite de Danuvius, dar 
care amenințau în orice clipă să treacă dincolo apa, cum 
încercase, în urmă cu doisprezece ani, Domitianus, dar care 
plecase cu coada între picioare şi cu rîndurile rărite. 

În sfîrşit Decebal hotărî care dintre tarabostes avea să se 
îngrijească mai departe de lucrările cîmpului. Era primăvară şi 
muncile abia începeau. Cine să are, cine să semene, dacă 
bărbaţii erau cu armele în miini? Bătrînii să-şi dezmorţească 
oasele, femeile să apese cu o mînă pe cornul plugului, iar cu 
cealaltă să îndemne boii... Copiii să umble desculți pe brazda 
proaspătă şi să arunce sămiînţa... Dar pentru ca toate astea să 
se facă, trebuia ca cineva să se îngrijească de ele. Decebal nu 
putea uita nimic, pentru că el învățase pe propria lui piele că 
războiul se cîştigă numai atunci cînd ai îngropat în pămînt grîu 
bun şi destul, cu care să saturi oştenii de veghe la creneluri. In 
spatele armatei trebuie să stăruie ordinea. 

Zorile dădură contur lucrurilor şi flăcările faclelor începură să 
sfiriie, gata să se stingă, dar regele tot mai era la sfat cu 
căpeteniile. 

— Vardar, se adresă el celui care îşi trimisese fiul la Zamolxis, 
ia o ceată, două dintre tinerii cei mai destoinici şi vezi ce gînduri 
are împăratul. Eşti oştean încercat, ai mai dat piept cu legiunile 
Romei. Gîndesc că Traian va apuca tot pe drumul lui lulianus de 
acum douăsprezece primăveri, şi atunci ne vom măsura puterile 
tot în locul pe care ei îl numesc Tapae. 

— Să-i întîmpinăm, Decebal, spuse un bărbat între două 
vîrste, care nu era altul decît comandantul cetăţii de la Piatra 
Roşie, ridicîndu-se şi proptindu-se în mînerul săbiei. Să nu-i 
lăsăm să vină atit de aproape de Sarmi. 

— Nicăieri, Armer, nu-i putem prinde bine, ca-ntr-un cleşte, 
cum putem acolo, dar nici nu-nseamnă că n-o să-i izbim de cite 
ori vom avea prilejul. Munţii şi pădurile sînt ale noastre, ne 
ascund de ochii duşmanului. La fiecare trecătoare vom prăvăli 
bolovani şi le vom trimite săgeți. Dar să fim cu băgare de seamă 
şi să nu uităm că avem de luptat cu puterea Romei şi cu 
înţelepciunea lui Traian. Va fi greu să-l momim acolo unde o să 
ne convină nouă, ca pe uşuraticul Fuscus. Ne vom repezi în 
înaintaşii lor şi-i vom secera, vom turna cucută în ape, vom arde 
grîul... Să nu rămînă urmă de mîncare pentru legiunile lui. 


Un sclav intră în sală şi stinse făcliile, care mai mult fumegau. 
Afară se albise de ziuă. Căpeteniile se ridicară, sfatul luase 
sfîrşit. 

În sala mare a locuinţei-palat rămase numai regele. Stătea cu 
coatele pe masă şi cu obrajii sprijiniți în podul palmelor. Nu mai 
era chiar tînăr regele, trecuse de patruzeci de primăveri, şi o 
noapte albă lăsa urme. Era obişnuit să se culce devreme, şi să-l 
trezească mugetele vitelor pornite spre păşune. 

Aşa îl găsi Vezina, care se plimbase pe afară cîteva clipe, să-şi 
limpezească mintea în aerul tare de dimineaţă. Se înapoiase 
fiind sigur că regele nu se culcase încă. 

— Ce ginduri te frămîntă, Decebal? 

— Pomii au dat în floare, Vezina... în cîmpie abia a cîntat 
cucul. Mai e pînă cînd vom vedea cocorii plecînd. 

— O vară şi-o toamnă, Decebal. 

— Trebuie să-i ţinem în loc, Vezina... Să le lovim înaintaşii, să 
le astupăm drumurile, să facem totul pentru a cîştiga timp. 
Ploile toamnei, noroaiele, frigul sînt duşmanii romanului... Să 
cîştigăm timp, Vezina... şi aliaţi. Aş vrea ca Traian să afle că 
toate popoarele barbare îl vor încolţi. Atunci o să fie mai 
prevăzător, şi timpul va zbura... 

— Ce te gîndeşti să faci? 

— Am să-i trimit pe Dates şi pe Ziper la romani, să afle ce au 
de gînd. 

— Decebal, de ce îţi trimiţi nepotul acolo unde este mai mare 
primejdia? 

— Ca să-l cunoască romanii, Vezina... Să-l cunoască şi să 
înveţe să-l preţuiască. Să nu-l creadă un... un măscărici, ci un 
bărbat de ispravă. Am să-l trimit unde va fi mai greu, ca romanii 
să afle cu cine au avut de-a face. Numai aşa vor învăţa să-l 
respecte. 

Trimise un sclav să-i cheme la el, şi tinerii veniră atit de 
repede, ca şi cînd ar fi aşteptat îmbrăcaţi. Decebal le puse 
palmele pe umeri, sprijinindu-se parcă pe ei. Amindoi erau 
frumoşi şi drepţi ca bradul. Dates purta acum o barbă scurtă, 
rotunjită cu grijă şi subţiată în dreptul obrajilor. A lui Ziper ţişnea 
în toate părţile şi greu puteai să crezi că înfipsese măcar o dată 
pieptenul în ea. Peste cămaşa albă, nepotul regelui purta acum, 
dimineaţa, cînd era mai răcoare, un fel de pieptar făcut din piele 
subţire de vițel abia născut, fără mineci. Ziper avea peste 


cămaşa albă, de tort, un cojocel pe care îl purta descheiat. 

Cînd le vorbi, Decebal prinse să se plimbe în jurul mesei lungi. 
Tinerii îl urmau. Dates şchiopăta puţin de piciorul stîng. 

— Feciorii mei, vă încredinţez o taină mare... în nimeni n-am 
atita încredere ca în voi. Încălecaţi degrabă şi mergeţi mai întîi 
la Buridava şi înştiinţaţi-l pe Tutas că romanul şi-a urnit 
legiunile. Apoi daţi o fugă pînă la Donaris şi pîndiţi ce se mai 
petrece pe celălalt mal. Într-un suflet să veniţi să-mi spuneţi 
ce-aţi văzut. Vreau să ştiu dacă la Dierna şi Drobeta e mişcare 
ca şi la Lederata. 


De două zile, tinerii îşi îndemnau caii la galop. Nu le ţinea 
tovărăşie decit apa repede a rîului Alutus. De la Sarmizegetusa 
schimbaseră caii din cetate în cetate, iar acum se apropiau de 
Buridava, aşezată pe un pinten de deal care se ridica în 
apropierea rîului. 

Fură opriţi de străji. 

— Vrem să ne înfăţişăm lui Tutas, spuse Dates căpitanului 
care îi întimpină la chemarea străjii. Sîntem trimişii marelui 
Decebal. 

Cei doi tineri n-au rămas la Buridava decit atita cît a fost 
trebuinţă. 

Galopară apoi pe drumul cunoscut care ducea drept de la 
Buridava spre Drobeta, pe malul Donarisului. Dincoace de 
coamele munţilor, spre cîmpie, primăvara sosise mai din timp. 
Pădurea avea frunza mare, iar pomii se rupeau de floare, 
înmiresmînd aerul. Opreau la malul vreunei ape, sub coroana 
unui alun şi ascultau cîntecul cucului şi ciocănitul ciocănitoarei. 
Stăteau cu faţa în sus, pe cîte o piatră caldă, şi ascultau cum 
rupeau caii iarba tînără. 

Cînd ajunseră la apa Rhabonului, abia-l trecură de repede ce 
venea. Era umflat şi îşi udară amindoi opincile şi nădragii, aşa că 
lăsară caii să pască şi ei îşi întinseră obielele la soare. Se 
înviorară spălindu-şi faţa şi gitul de praf. 

Se simțeau amindoi fericiţi împreună, şi-i mulţumeau în gînd 
lui Decebal că îi trimisese pe amindoi la buri. Toată iarna Ziper 
venise la căpătiiul lui Dates, bolnav, şi prietenia lor îşi înnodase 
iar firul. Piciorul se vindecase greu, şi abia acum putea spune că 
e pe deplin însănătoşit, cu toate că mai şchiopăta. 

Cum stăteau ei aşa lungiţi, cu cămăşile scoase şi în picioarele 


goale, prăjindu-se la soare, Ziper îi spuse fără nici o legătură cu 
ceea ce vorbiseră mai înainte: 

— Dates, tu ştii că eu l-am omorit pe Micheas? 

Niciodată pînă în clipa asta nu mai vorbiseră despre 
întîmplarea aceea, iar Dates o uitase de mult. Nu înţelesese 
niciodată ce însemnătate avusese pentru el moartea sclavului, 
în faţa mărturisirii neaşteptate, nu ştia ce să creadă. De ce Ziper 
îi făcuse această mărturisire atit de tîrziu? 

— Nu mă întrebi de ce-ţi spun? 

— De ce? 

— Pentru că era un ticălos şi un linguşitor. l-a spus lui Decebal 
că ai fost măscărici la Roma. 

Dacă l-ar fi atins cu un fier înroşit în foc, tot n-ar fi fost atit de 
tulburat Dates. Într-o clipă înţelese purtarea regelui faţă de el, 
schimbarea lui, dragostea pe care şi-o înăbuşea şi pe care nu 
mai voia să i-o arate. 

Nepotul îl cunoştea bine pe rege, bănuia ce trebuie să fi 
însemnat pentru el mărturisirea lui Micheas. Orice ar fi înţeles 
unchiul, numai că s-a urcat pe scenă, nu. Pentru el fusese un 
măscărici şi se făcuse de ris la Roma! 

Era cu atît mai trist, cu cît nu-l putea lămuri. Să-i spună că şi 
el, Dates, înainte de a pleca la Roma, ar fi rîs în hohote, dacă ar 
fi auzit că un dac a făcut o asemenea faptă? Cum să-l facă să 
înţeleagă ce artă minunată este mimul? Decebal era militar şi 
pentru el poezia nu avea nici un rost. li plăceau numai cîntecele 
vechi, ciobăneşti cîntate cu glasul, cu fluierul, cu cornul, cu 
frunza aşezată între buze, sau cu solzul de peşte pus pe limbă... 
Cuvintele cîntecelor despre faptele marelui Burebista, sau 
despre luptele strămoşilor cu Alexandru cel Mare... îi plăcea să 
asculte poveştile rămase din bătrîni despre luptele din trecut, 
ale căror fapte trecuseră de la tată la fiu şi pe care mai ales 
ciobanii le ştiau şi le spuneau la sîmbră, sărbătoarea întoarcerii 
turmelor, cea mai frumoasă dintre sărbători. Era ultima 
sărbătoare dinaintea iernii. Ciobanii coborau din coclauri, puşi 
pe chiot şi petrecere. Veneau cu brinza aşezată în putini pline 
ochi, sau frămiîntată şi îndesată în coajă de copac, sau în burduf, 
şi afumată la lemn de brad, ca să capete un miros şi un gust 
anume. Atunci chiar regele dădea semnalul de petrecere, jucînd 
primul cu cea mai frumoasă fată de nobil, care răminea 
sărbătorită în iarna aceea. În toamna care trecuse, cu toate 


necazurile, regele tot dăduse semnal de petrecere şi o prinsese 
de mijloc pe Curta, dansînd-o. O învirtise ca un tînăr, şi fata nu 
se dăduse bătută. Dates privise petrecerea din pat, încă nu 
putea mergea, şi Curta i se păruse frumoasă. Avea pe ea numai 
ia ţesută din fir subţire de borangic, iar pe cap o coroniţă de aur 
bătută în pietre scumpe, la care îşi atiîrnase în spate o eşarfă 
lungă ce-i trecea de mijloc. Piciorul îi era strîns într-o opincuţă 
din piele de vițel abia născut, moale şi frumoasă la culoare. 

Numai acum, după ce aflase de la Ziper ce se întîmplase, 
înţelegea de ce regele venise după serbare la el şi-i spusese: 

— Ce spui de Curta, Dates? Aşa o nevastă ar trebui să-ţi 
găseşti. 

După un timp sosise şi Duras. 

— La primăvară te însori cu Curta, hotărise el. E cea mai 
frumoasă fată din Sargedava, şi nici la Sarmi nu cred să-i stea 
multe în faţă. 

Acum ştia că regele aflase de Arria şi de dragostea lui de la 
Roma. Pentru Decebal, Arria era de vină că se făcuse de „ris” 
acolo. Nu putea pricepe regele că el, tînărul, era recunoscător 
acelei femei, tocmai pentru că prin ea cunoscuse ce era mai de 
preţ în viaţa lui: poezia, sculptura, frumosul. Prin ea îşi 
descoperise sufletul de poet şi dorinţa de a-şi aşterne pe 
papirus, în imagini cît mai frumoase, sentimentele. Nimeni nu va 
şti niciodată cîte versuri încredinţase papirusului în iarna care 
trecuse. Aşa îşi mai potolise dorul de-a o vedea pe Arria. Nimeni 
n-avea să ştie vreodată că-i trimisese la Roma o scrisoare de 
zece suluri, în versuri, printr-un negustor de miere, şi că primise 
răspuns că încă mai stăruie în amintirea ei. Cea mai rivnită 
femeie din Roma îl iubea şi îl chema la ea! 

După această scrisoare, în el crescuse nădejdea nebunească 
de-a o aduce pe Arria la Sarmi. Incepuse să creadă că o va 
hotărî să rămînă aici. Nopți în şir gîndise la ridicarea unui 
edificiu cu care să se miîndrească. Il convinsese iar pe Vezina că 
Sarmizegetusa trebuie să aibă un nou sanctuar, dar nu după 
modelul celorlalte, rotund, ci ca un templu roman, 
dreptunghiular. Frumuseţea lui avea să stea în frumuseţea 
coloanelor şi a lespezilor. În stînga sanctuarelor se afla un loc 
destul de întins, pe care s-ar fi putut înălța noul templu. Acest 
platou era mai ridicat cu un stat de om decit vechile sanctuare, 
dar destul pentru a face ca noul lăcaş să le domine pe toate. 


Locul era liber, numai într-o parte erau săpate cîteva gropi în 
care se păstra griul în vase de lut. Ele puteau fi mutate de acolo. 

Din ziua cînd Vezina îi făgăduise că o să înalțe un nou 
sanctuar, Dates şi vedea în locul acela un adevărat Acropole al 
Daciei. Nu se gîndea să înalțe un templu roman. Nu. Pe daci i-ar 
fi strivit înălţimea prea mare a coloanei. Le-ar fi lungit numai 
puţin, dar le-ar fi subţiat, le-ar fi făcut mai zvelte, deşi le-ar fi 
aşezat pe o bază trainică. Desenase mai multe feluri de coloane 
şi se oprise asupra unei forme asemănătoare stilpilor ciopliţi de 
bătrînul Dudas, pentru casa nepoatei Finia. Din orice parte îi 
priveai porneau nişte romburi retezate, puse cap la cap, iar cînd 
te uitai de jos, ţi se păreau zvelţi şi ochiul parcă fugea în sus, pe 
buclele stilpului. În capătul de sus, în loc de capitel, chibzuise să 
aşeze un vas de aceeaşi formă în care să ardă focul. Era convins 
că focul, prin jocul lui, va închipui şi mai bine imaginea 
nemărginitului. 

Pentru lespezile care urmau să paveze sanctuarul, imaginase 
jocul de piatră albă şi granit care să ducă spre altarul din 
capătul opus intrării. 

Într-o zi, Curta a venit să vadă ce mai face, dar a ţinut să-i 
spună din prag: „M-a trimis regele”. 

Nu putuse să treacă peste cuvintul lui. Lui Dates îi plăcuse 
atitudinea ei miîndră şi îl bucurase prezenţa ei. O fată are 
mlădieri care lipsesc unui bărbat. Se înflăcărase vorbindu-i 
despre viitorul sanctuar şi fata îl ascultase cu atita luare-aminte, 
încît Dates fu uimit de uşurinţa cu care îl înţelegea. 

Trecuse ceva timp de cînd n-o mai văzuse, şi fata se 
schimbase mult. Nu mai era nici măcar aceea care jucase cu 
regele la sărbătoarea întoarcerii ciobanilor. Din fiecare mişcare, 
din ceea ce spunea, se desprindea o gravitate pe care n-ar fi 
putut-o bănui la ea. Aceasta îl făcuse să-i pară şi mai rău de 
purtarea lui din ziua reîntilnirii. De nenumărate ori se dojenise în 
gînd. 

După ce îi arătase planurile sanctuarului, Dates o îmbiase să-l 
asculte citindu-i versuri. De data asta cu dorinţa curată de a 
trezi în ea gustul poeziei. Nu-şi dădea seama că se purta cu ea, 
aşa cum Arria se purtase cu el la Roma. Dar avea să trăiască o 
mare uimire. Îi căzuse în mînă papirusul în care îşi transcrisese 
versuri de-ale lui Ovidius: 

„Ne-nduplecat am cerut unei tinere să mă-ndrăgească. 


Ea mă alungă, dar eu voi îndrăgi-o mereu. 
Totuşi, e-atit de puțin să trăieşti cu nădejdea şi dorul 
Venus asculte-aşadar plinsu-mi prelung şi amar. 


— Nu-mi place! îl întrerupse Curta. 

Mai întîi n-o înţelesese. Crezuse că n-a priceput versurile. Dar 
ea a urmat: 

— Parcă nu sînt scrise de un bărbat. De ce se jeluieşte ca o 
femeie? „Venus asculte-aşadar plinsu-mi prelung şi amar”. Un 
bărbat care plinge şi se vaită! Şi cînd e vorba de moartea cuiva 
tot aşa se vaită, ca cel mai netrebnic dintre oameni, încheiase 
ea nemulțumită. 

Cuvintele ei îl tulburaseră cu atît mai mult, cu cît găsea că au 
un miez de adevăr. De atunci, lucru foarte ciudat, nu-l mai citea 
pe Ovidius cu aceeaşi plăcere. Într-adevăr, unele versuri păreau 
adesea scrise de o femeie. Curta nu ştiuse să spună întocmai 
ceea ce simţise, dar el îşi lămurise pentru sine: Ovidius nu avea 
demnitate... lar Curtei îi plăceau bărbaţii care priveau moartea 
în faţă... 

— Nu-mi spui nimic? îl întrebă Ziper, trezindu-l din gînduri. 

Îi mărturisise ceva şi prietenul tăcea ca o piatră, nu-l dojenea, 
nu-l ierta. Greşise oare, că-l omorise pe Micheas? 

Dates ridică spre el privirea încărcată de gînduri şi amintiri. 
N-avea nici un rost să-i mai vorbească despre toate astea. Bine 
că ştia ce s-a întîmplat. Decebal îl crezuse un măscărici. Poate 
că-i fusese ruşine pentru el. Regele îl dorea viteaz, nu putea să 
stimeze decit un astfel de bărbat, ca şi Curta. 

— Ziper, mergem la romani! hotărî. 

Prietenul fu cu atît mai mirat, cu cît nu se aşteptase la acest 
răspuns. 

— Ce să facem la ei? 

— Decebal vrea să ştie ce au de gînd, pe unde ne vor ataca şi 
cîţi sînt. Mergem să aflăm dacă vor trece Donarisul şi pe la 
Dierna, ca să ştim unde să-i aşteptăm. 

— Mergem! se alătură bucuros Ziper, bănuind viitoare fapte 
cu care să se mîndrească mai tîrziu. 

— Pe cai, Ziper! 

Pe seară zăriră Drobeta, întinsă pe costişa care cobora liniştit 
spre apă. Erau pe culmea unui deal din apropiere, peste care 
trecea calea romană. Se vedea valul de pămînt care încercuia 


aşezarea şi palisada de trunchiuri din coama lui. În spatele 
valului erau casele băştinaşilor, iar în mijloc un fort de piatră. 
Mai departe, afară din Drobeta, vedeau bine un alt turn de 
apărare, din piatră masivă. Din virful lui se putea privi, de-a 
lungul apei, pînă departe, într-o parte şi în alta, pentru că se 
înălța pe o ridicătură de pămînt, nu prea departe de castrul 
roman. Tinerii cercetară îndelung şi castrul roman, lung de cel 
puţin şaptezeci şi cinci de paşi şi lat de douăzeci, cu zidurile 
crenelate, unde, străjuiau ziua şi noaptea santinelele. Calea 
romană trecea prin Drobeta, pe lîngă turnul de piatră, şi prin 
castru, pierzîndu-se spre soare-apune, pînă la Dierna. Tot pe 
malul apei ajungea apoi la Lederata. Pe malul celălalt, dinspre 
tribali, era o altă cale, şi mai bună, care şerpuia de-a lungul lui 
Donaris, tocmai din Moesia Inferior, de la Durostorum, şi mai 
departe, de la Troesmis şi Noviodumum. Pe această cale, pe 
care de ani de zile o tot repara Traian, se ajungea pînă în inima 
Romei. Ea îl adusese pe împărat pînă aici, la malul Donarisului. 
Peste apa fluviului se zăreau alte două castre, ceva mai mici, 
dar destul de puternice. Apăreau ca nişte dreptunghiuri de 
piatră crenelată, cu un turn înalt în mijloc. Ziper le cunoştea 
bine, pentru că şi iarna trecută le dăduse tircoale, cînd năvălise 
dincolo de Donaris cu apele îngheţate şi băgase spaima în 
romani. Decebal spunea că e bine ca romanii să ştie de frica 
dacilor. 

Coborîră în Drobeta şi lăsară caii la un prieten de-al lui Ziper, 
iar ei se duseră să pîndească pe malul apei. Chiar pe malul 
celălalt, era locul întărit pe care romanii îl numeau Pontes. Cum 
să ajungă acolo? Asta era întrebarea care îi frămînta pe cei doi 
tineri. Bănuiau că tabăra principală o aveau romanii în cetăţuia 
Zanes, mai în sus pe firul apei, dar era bine să afle şi ce armată 
era aici. Şi, mai ales, de aici puteau ajunge mai uşor la Zanes. În 
dreptul cetăţuii, la mijlocul Donarisului, erau trei insulițe, două 
mai mici şi una mai lungă, ca o limbă de pămînt pe care să poţi 
poposi, trecînd dintr-o parte în alta. Ca să ajungă la Zanes, 
pornind de la Pontes, trebuia să treacă prin trei castre întărite, şi 
n-ar fi fost deloc uşor. 

li făcu să-şi ciulească urechile plescăitul apei lovită de visle 
puternice. O triremă, cu puntea înţesată de soldaţi din legiuni, 
urca în susul apei. Vislele lungi - vreo douăzeci în şir - se 
afundau toate odată în apă. După cum visleau, cei din ea păreau 


foarte grăbiţi şi, într-adevăr, trirema înainta destul de repede. În 
urma ei apăru o alta. 

— Vin de la Drobeta. 

— Urcă spre Zanes, spune Ziper. 

— Din toate părţile string armată, oftă Dates, privind după 
triremă. Cred că sînt geniştii care vor lega malurile prin pod de 
bărci. Acolo, la Zanes, e prielnic locul pentru întins un pod. 

După cele două trireme văzură urcînd pe firul apei bărci la 
care visleau doi, trei soldaţi. Mai întîi trecură două, apoi vreo 
cinci, una după alta. 

— Au nevoie de bărci pentru pod, gîndi Ziper cu glas tare. 
Erau bărci lungi, grele, cu capetele mult prelungite în sus. 

La unul dintre ele aveau o banchetă înaltă, ca un scaun, pe 
care stătea cel care ţinea cîrma cu o vislă. 

Trecu un alt şir de bărci, fiecare cu cite trei butoaie de-a 
curmezişul, urmat de alte două în care erau cîte patru butoaie 
mari. 

— Cred că sînt cu carne sărată, spuse Ziper, arătînd spre 
bărcile încărcate. 

— Ziper! 

— Ce ţi-a trecut prin cap? 

— Ştiu cum o să ajungem în Zanes, dacă tu îmi spui cum 
punem mîna pe o barcă. 

Ziper fluieră admirativ. Era o idee minunată şi poate că nu 
tocmai greu de împlinit. 

— Să aşteptăm un răzleţ. _ 

La lumina lunii, bărcile urcau una după alta spre Dierna. Intre 
timp Ziper şi Dates prinseseră un buştean, cu care să-şi dea 
drumul la vale, pînă la întîlnirea cu barca pe care urma să pună 
mîna. Deşi noapte, luna plină îi ajuta să vadă pînă departe pe 
luciul apei. Se apropiau trei bărci, dar ultima se rupsese de 
primele două şi rămăsese în urmă, la vreo sută de paşi. Băteau 
uşor apa cu picioarele şi împingeau cu mîinile, ţinînd mereu 
buşteanul între ei şi bărci. Grija lor cea mare era să ajungă între 
primele două din faţă şi cea de-a treia. Urcau pe lîngă mal, ca să 
nu fie ţinute în loc de curentul iute din mijloc. Lăsară să treacă 
primele două bărci, apoi loviră puternic apa şi traseră buşteanul 
în faţa celei de a treia. În ea se aflau doi romani din legiuni. 
Fiind cu spatele spre direcţia de înaintare, nu observară la timp 
primejdia. Cei doi ţinură trunchiul de-a curmezişul bărcii, încît 


era cu neputinţă să n-o lovească în plin, chiar dacă vreunul 
dintre vislaşi l-ar fi văzut în ultima clipă. Stăteau pitiţi în spatele 
buşteanului, dar gata să se repeadă. Distanţa dintre ei şi barcă 
se micşora văzînd cu ochii... nu-i mai despărţeau nici douăzeci 
de paşi... nici zece... nici trei. Izbitura fu puternică, şi cei din 
barcă îşi pierdură echilibrul. Nu înţeleseră imediat ce s-a 
întîmplat, unul dintre ei fiind gata să blesteme buşteanul. Ziper 
şi Dates se aruncară în acelaşi timp asupra lor şi romanii se 
simţiră prinşi de miini vînjoase şi traşi din barcă. Unul căzu într-o 
parte, altul în cealaltă. Se zbăteau degeaba, pentru că miinile 
puternice care îi smulseseră din barcă îi ţineau bine apăsaţi la 
fundul apei. Cînd simţiră că sînt pe ducă, îi traseră deasupra. 
Unul dintre ei îşi reveni, celălalt pornise pe drumul care ducea 
spre apa Stixului. 

— Din ce legiune eşti? întrebă Dates. 

— A... patra Scytica... 

— Veniţi din Ratiaria? 

— Da... ducem bărcile pentru pod. 

Romanul respira horcăit, abia mai trăgea aer în pieptul plin cu 
apă. Lui Ziper îi era teamă să nu moară şi el, mai înainte de a 
afla tot ce-l interesa. 

— Din ce manipul faci parte? 

— Al treilea... Centuria a cincea... 

— Spune-mi numele centurionului tău. 

— Pa... tro... bas... Sin... Sin... 

Izbucni într-o tuse zgomotoasă, horcăi zbătindu-se disperat şi 
încremeni cu mîinile încleştate de marginea bărcii. 

— Primeşte-l, Zeus, la tine, că a murit ca un viteaz! rise Ziper! 

Le luă îmbrăcămintea, apoi le dădu drumul în apă. Rămăse- 
seră mult în urma celorlalţi, aşa că în timp ce Ziper se îmbrăca, 
Dates trăgea vîrtos la visle. Făcură mare haz de felul cum arăta 
Ziper în pantaloni scurţi. Nu mai purtase niciodată în viaţa lui, şi 
i se părea că e în pielea goală. Işi tot privea picioarele păroase şi 
ridea din toată inima. 

— larna ar fi buni nădragii ăştia! 

— Romanii le spun bracae, îl lămuri Dates. Să ştii că numai 
soldaţii din corpul auxiliar poartă astfel de pantaloni, fără şuviţe 
de piele peste ei. Auxiliarii şi centurionii. De acum te numeşti 
bracatus miles. 

Pantalonii erau croiţi să stea strinşi pe picior, dar pe pulpele 


lui Ziper crăpau, ameninţind în orice clipă să se descoasă. 

Romanii aveau la ei întregul echipament de război; l-au găsit 
strîns la capetele bărcii, aşa că Ziper încercă tunica lungă cu 
platoşă, pentru el cam scurtă, eşarfa pe care trebuia s-o 
rotească în jurul gitului şi pelerina care îi atîrna de umeri. 

— Nu ştiu de ce mai au nevoie de cîrpa asta, arătă el spre 
eşarfa de la git. 

— Nici eu nu ştiu. 

Ziper se descurca, dacă stătea de vorbă cu un roman, dar nu 
ştia prea multe cuvinte. Înţelegea ce i se spunea, putea să 
răspundă ce mai face şi unde se duce, adică atita cît furase în 
lungile lui drumuri, de ici, colo. 

Pe măsură ce se apropiau de Zanes, forfota pe calea romană 
creştea, deşi trecuse de miezul nopţii. La lumina lunii, căruţe 
încărcate cu saci, cu butoaie, cu baloturi se scurgeau spre 
cetăţuie. Baliste şi catapulte, trase de cai puternici, turnuri de 
asediu, chiar un enorm musculus se vedea trecînd, scîrţiindu-şi 
roţile pline, fără spiţe. Călăreţii cu porunci galopau în sus şi în 
jos, iar pe apă bărcile erau din ce în ce mai multe, o parte dintre 
ele încărcate de credeai că, la cea mai mică mişcare, apa va 
năvăli în ele. Treceau şi care cu fîn pentru caii vreunei cohorte 
de cavalerie. 

De departe, Zanes apărea luminat de parcă ar fi luat foc. 
Şiruri lungi de torţe, arătînd drumul sutelor de auxiliari care 
cărau din cetăţuie drugi de lemn şi scînduri la malul apei. Se 
auzeau de departe malurile izbind butucii pe care geniştii îi 
înfigeau în milul moale, prinzind prin lanteţi scurţi barcă de 
barcă. După ce lipeau cinci, şase una de alta, deasupra lor 
aşezau primele traverse lungi cît trei staturi de om. Pe celălalt 
mal se făcea aceeaşi treabă. Una dintre cele mai grele lucrări 
fusese aceea de a întinde o funie groasă dintr-un mal în altul. 
După ce fusese bine întinsă, fiecare barcă era prinsă de ea, ca 
să nu fie dusă la vale de apă şi să se alinieze cu celelalte. Din 
trei în trei bărci una era ancorată cu un pietroi greu, legat cu o 
funie. 

Podul se lucra din două părţi, fiecare urmînd să ajungă pînă la 
insula mare, din mijlocul apei. 

Zidurile cetăţuii meritau să fie admirate, şi cei doi tineri se 
gîndiră cît de greu ar fi să intri în ea, fără vrerea celor care o 
apărau. Era cel mai puternic castru pe care îl văzuse Ziper pe 


malul Donarisului, de la Ratiaria încoace, şi poate chiar de la 
Oescus. Părea un dreptunghi de piatră lung de vreo sută de paşi 
şi lat de cel puţin şaizeci. Numărară şapte turnuri de apărare, 
unele rotunde altele pătrate, care sprijineau zidul împrejmuitor. 

— Ar fi bine să putem intra în castru, şopti Ziper. Cine ştie 
cînd mai ajungem pe-aici, şi nu strică să cunoaştem locurile. 

— Mă gîndesc că vom fi siliţi să intrăm. 

Parcă vrînd să-i dea dreptate, de pe mal cineva strigă la ei: 

— Hei, voi de-acolo, aţi adormit? Ce mai aşteptaţi? Aici, aici! 
le arăta el spre capătul podului care înainta o dată cu fiecare 
nouă barcă sosită. 

Cel care îi strigase era un pisălog de centurion, căruia nu-i 
mai tăcea gura. Tot timpul, cît au lucrat geniştii să le prindă 
barca de celelalte, a meliţat într-una. 

— Mari netoţi mi-a fost dat să văd în noaptea asta! Vin ei în 
barcă pînă aici şi apoi stau ca proştii. Nu v-a spus nimeni de ce 
veniţi aici? Hei, tu, de ce nu răspunzi? 

Îl întrebase pe Ziper, dar răspunse Dates, primul 
prefăcîndu-se că tocmai strînge un nod la sfoara ce lega barca 
de funia trasă de-a curmezişul apei. 

— Ba ne-a spus dar nu ştiam dacă trebuie să tragem aici sau 
pe celălalt mal. 

— Halal proşti! sări centurionul, şi mai furios. Cine e 
centurionul vostru? 

— Patrobas. 

— Patrobas, de la al cincilea?! Lasă că îi spun eu să vă 
muştruluiască. Şi ce tot moşmondiţi acolo? Legaţi odată şi 
plecaţi după scînduri! Nu înţelegi, mă, mutule, să termini nodul? 
strigă la Ziper. Plecaţi după scînduri. 

Lăsară totul baltă şi se încolonară în rîndul acelor care cărau 
din cetăţuie scînduri şi trunchiuri pentru pod. Totul fusese 
pregătit dinainte, trunchiurile erau tăiate şi aşezate stivă, 
scîndurile la fel. De mult ştiau cei din cetăţuie că aici va fi făcut 
podul! 

Trecură peste o punte întinsă deasupra unui şanţ, de aproape 
zece paşi şi cam tot atît de adincă, ce înconjura zidurile. 
Bănuiau că şanţul se întindea de jur-împrejurul cetăţuii, lipsind 
numai spre apă. Zidurile nu erau mai înalte de două staturi de 
om, dar cînd intrară, îşi dădură seama că sînt foarte solide: 
aveau o grosime de cel puţin un pas. Drumul pînă la cetăţuie 


urca panta unui deal nu prea înalt. 

Li se păru bine făcută intrarea. La jumătatea laturii dinspre 
soare-răsare, zidul se ascuţea ca o pilnie. In cetate se intra 
printre două ziduri paralele, fiind uşor de apărat. 

La al doilea transport se fofilară şi rămaseră în cetăţuie, 
amestecîndu-se printre cei care se îndeletniceau cu tot felul de 
alte treburi. În turnul din apropierea porţii apărură trei 
corniciens care vestiră, prin sunet de trompetă, încetarea 
lucrului. Sosise timpul cînd soldaţii puteau să se lungească pe 
cîte un mănunchi de paie, ca să-şi odihnească oasele după o zi 
de trudă. Venise atit de multă armată, încît nu puteau dormi cu 
toţii în dormitoarele cetăţuii, dar nici corturi nu întinseseră, din 
prea mare grabă. 

Dates şi Ziper se culcară între doi auxiliari care oftau tot 
timpul, văitîndu-se de şale. 

— Cînd să mai dormim? bombăni unul dintre ei. Ziua a 
crescut, acum se luminează. 

— Miine vine Traian să vadă podul. Pînă spre prînz îl 
terminăm. 

Vestea că a doua zi avea să-l vadă pe Traian, făcu să-i sară 
inima lui Ziper. Va fi aproape de omul pe care îl ura din tot 
sufletul; poate că îl va auzi şi vorbind. 

— De ce crezi că alerga Balbus de colo-colo? 

— Dar l-a şi făcut! spuse, plin de admiraţie, al doilea auxiliar. 
Mare inginer Balbus ăsta! 

— Altfel nu-l purta după el împăratul. 

— Am auzit că podul de lîngă Viminacium îl întinde Celsus. 
Se-ntrece care să-l facă mai repede şi mai bine. După graba cu 
care am venit, se vede că împăratul n-are de gînd să piardă 
timpul. 

— O să fie greu, Remmias. Eu am fost pe-aici cu Domitianus. 
Împăratul se grăbeşte ca să nu ne-apuce toamna. Tu ce zici, 
terminăm pînă-n toamnă? Se zice că împăratul aşa a făgăduit 
Senatului. 

Răspunsul fu un oftat. Nu prea credea auxiliarul că o să 
meargă atit de uşor. 

— Aşa zice şi nepotul meu, dar poţi să ştii ce-o să mai fie? L-ai 
văzut de dimineaţă? 

— Centurionul era nepotul tău? 

— Te cred. El a adus vestea că miine soseşte împăratul. N-ai 


văzut ce bine l-a primit praefectus castrorum? 

— Cînd văd un pretorian... 

Întotdeauna cei din legiuni invidiau pe pretorienii din garda 
împăratului. Pretorienii se socoteau armată de elită şi îi priveau 
de sus pe ceilalţi. Toţi erau înalţi ca brazii şi vînjoşi; numai tineri 
unul şi unul erau aleşi ca să facă parte din gardă. Visul oricărui 
tînăr era acela de a ajunge pretorian, să nu mai fie mutat de 
colo-colo, pe la marginile imperiului, ci să stea în cazarma din 
apropierea porţii Nomentana. Numai cînd împăratul pleca 
undeva, se urneau şi ei. De aceea era atît de mindru auxiliarul 
de nepotul lui, fiul fratelui mai mare. 

După un timp în care nu se auzi decit sforăitul celor tolăniţi 
prin apropiere, schimbul de cuvinte dintre cei doi continuă, mai 
în şoaptă: 

— Ascultă, Remmius, altceva nu ţi-a mai spus nepotul? 

— Miine îşi ţine împăratul alocuţia, după care pornim. Ai văzut 
că Surgius, nepotu-meu era însoţit de încă trei soldaţi din legiuni 
şi un vexilar? 

— De aceea ţi-am spus că pare să aibă o misiune de seamă. 

— Chiar are. Miine, după alocuţia lui Traian, porneşte tocmai 
la Novae, cu poruncă pentru comandantul Legiunii l-a Italica şi 
la Durostorum, unde staţionează legiunile XI-a Claudia şi XIV-a 
Geminae Martia Victrix. Nici mie n-a vrut să-mi spună despre ce 
este vorba, dar s-a lăudat arătîndu-mi învelit bine un sul de 
papirus, pe care îl poartă într-o apărătoare de piele atîrnată de 
umăr. 

Dates îşi simţi braţul strîns cu putere, şi înţelese gestul 
prietenului. Ce putea fi mai de seamă pentru ei decit un astfel 
de papirus? In dimineaţa următoare n-aveau decit să intre în 
vorbă cu auxiliarul, pentru a ajunge să-l cunoască pe nepotul lui. 

A doua zi s-au împrietenit cu Remmius, au lucrat împreună la 
tribunal-ul pe care urma să se suie împăratul, pentru a ţine 
alocuţia către trupe. Ziper s-a trezit lăudat pentru destoinicia cu 
care bătea cu maiul parii în pămînt. 

Către ceasul al treilea, nepotul a venit să-şi vadă unchiul. Era 
un roman falnic, echipat ca de luptă, pentru că se ducea să-l 
întîimpine pe Traian. Pieptul îi era acoperit cu zale de fier în 
formă de solzi de peşte, care îl deosebeau de ceilalţi pretorieni 
fără grad. Zalele se prelungeau pe şold şi nu mai avea de la 
mijloc în jos cunoscutele şuviţe de piele, care atîrnau pînă la 


genunchi la soldaţii din legiuni. Călca mîndru de statura lui, pe 
care o sublinia şi coiful rond, puţin prelungit pe ceafă. Mijlocul îi 
era strîns cu un balteues lat de-o palmă, de care atîrna o sabie 
dreaptă, cu lama scurtă. Trăgea după el calul, care avea agăţat 
la oblînc scutul oval, cu umbo-ul, din mijloc pătrat. Pe el puteai 
vedea un vultur cu aripile deschise. Ochii celor doi daci 
rămaseră aţintiţi pe sulul de piele, prins cu o cureluşă pe după 
git, care îi atîrna în spate. In el avea papirusul cu porunci pentru 
legiunile din Moesia Minor. 

Au ciulit urechile şi au aflat că încă în noaptea aceea nepotul 
va porni spre Oescus, însoţit de alţi trei pretorieni. Către ceasul 
al şaselea urma să plece să-l întîmpine pe Traian, împreună cu 
praefectus castrorum şi Balbus, inginerul, care trebuia să 
raporteze că podul a fost terminat. 

La ceasul al şaselea soarele bătea chiar în creştet, şi era o zi 
din cale-afară de călduroasă. Cu toate astea, treaba nu a încetat 
o clipă. Pe la ceasul al zecelea izbucni deodată forfota şi cei doi 
tineri auziră din castru strigăte puternice: 

— Ave Caesar! Ave Caesar! 

II salutau pe Traian. 

Se grăbiră cu toţii să iasă din cetăţuie şi să-l întîmpine. Printre 
ei se aflau şi cei doi daci. Ziper, care nu ajunsese niciodată pînă 
la Roma, era curios să vadă cum este primit împăratul. Trebui 
să-l prindă Dates de braţ, ca să nu se înfigă în primul rînd, acolo 
unde stăteau cei din garda pretoriană şi în nici un caz un auxiliar 
oarecare. 

Impăratul lăsă o impresie deosebită. Călărea un cal alb ca 
laptele, care juca în friîu, nărăvaş. Zalele îi acopereau numai 
pieptul şi spatele, lăsîndu-i braţele libere, chiar de la umăr. 
Peste ele avea prinsă o pelerină albastră, care se lăsa bogată pe 
crupa calului. De la brîu în jos îi atîrnau fişii de piele, late de 
două degete, pe fiecare fiind prinse ţinte de aur. Pe măsură ce 
se apropia de cetăţuie, era primit de urale şi mai puternice, care 
se auzeau pînă dincolo de apa Donarisului. De pe celălalt mal 
izbucniră de asemenea uralele: „Ave Caesar!”... 

In dreapta împăratului călărea Lucinius Sura, iar în stînga lui 
Claudius Livianus, amîndoi militari încercaţi, deşi nu prea în 
vîrstă. Sura era mai tînăr decit împăratul. Oacheş, cu părul 
numai inele căzut pe frunte, prietenul cel mai apropiat al lui 
Traian avea o înfăţişare deschisă, încît privindu-l nu l-ai fi bănuit 


un militar atît de sever cum era. Claudius Livianus era de 
statură potrivită, sobru şi la înfăţişare şi la port. Puteai să juri pe 
numele lui Zeus că nu zîmbise niciodată în viaţa lui. Chiar în 
spatele lor îi urmau, călări, zece praefectus cohortis şi 
praefectus alae dintre cei preţuiţi de împărat pentru destoinicia 
lor. Cortegiul era încheiat de un centurion pretorian alcătuit din 
bărbaţi tot unul şi unul. 

In faţa podului se opriră. Balbus înaintă doi paşi, să-i 
întîmpine, apoi dădu raportul, arătîndu-i podul, drept ca o linie, 
de la un mal la celălalt. Traian îl privi cu ochii unui cunoscător, 
apoi, spuse cîteva vorbe de laudă la adresa genistului, după 
care păşi pe pod. Trecu pe celălalt mal unde fu primit cu vii 
urale. 

Lui Ziper îi scăpărau ochii uitîndu-se după împărat, şi Dates îl 
auzi şoptind: 

— Dacă aş fi avut un arc la mine! 

Un ghiont în coaste îl făcu să tacă. Ura lui Ziper izvora acum şi 
din gelozie: nu se putuse stăpiîni să nu-l admire pe Traian şi-i era 
necaz. Il izbise mai ales înfăţişarea-i miîndră şi dirză. ŞI-I 
amintise pe Decebal, atit de apropiat, şi atît de simplu, care 
pleca singur, călare, la stînele de pe coasta muntelui din faţa 
Sarmizegetusei, rămînînd adesea cîte două-trei zile printre oieri. 
Acest împărat mîndru venea tocmai de la celălalt capăt al lumii 
să-i supună ţara, ca s-o prade şi să-i stoarcă vlaga. 

Traian se întoarse şi intră în cetăţuie, unde totul era pregătit 
pentru sacrificiu. 

In apropierea tribunalului se ridica altarul de piatră albă pe 
care avea să se aducă jertfe lui Marte, zeul războiului, şi 
Minervei, care să-l sfătuiască pe zeu în lupte, să fie de partea 
romanilor, precum şi Bellonei, sora lui, care încuraja pe 
războinici. 

Lîngă altar, un taur, o oaie şi un purcel, animalele cele mai 
plăcute lui Marte şi întotdeauna jertfite lui. 

Suovetaurilia, sacrificiul de izbăvire, începu prin înjunghierea 
oii, apoi a porcului şi a taurului ale cărui coarne fuseseră gătite 
cu cordeluţe colorate. Totul se petrecu în prezenţa împăratului, 
care, la urmă, simbolic, lovi şi el animalele cu sabia, 
închinîndu-le zeilor. În acelaşi timp rosti următoarele vorbe: 

— Primeşte, Mars, zeu al vitejilor, libaţia noastră, şi condu în 
luptă pe urmaşii fiilor tăi Romulus şi Remus. Tu, Mars ultor - 


răzbunător - ajută-ne să plecăm trufia barbarului şi să răsplătim 
fărădelegile lui. Ţie îţi trimitem acest taur, Mars Onirius - 
protectorul Romei. Primeşte-ne ofranda şi tu, Bellona, sora lui, şi 
insuflă romanilor curaj şi dragoste de patrie, fă-i să 
dispreţuiască moartea în virtejul luptei. Tu, Bellona pulvinensis 
înapoi împunge fără milă cu lancea ta pe soldatul fricos şi 
trimite-l în luptă. Loveşte-l cu biciul tău muiat în sînge pe cel 
care şovăie. Primeşte-ne libaţia şi tu, Minerva, cea dintii în luptă, 
călăuză înţeleaptă, făuritoare a planurilor noastre. 

In timp ce Traian rostea aceste vorbe către zei, lîngă altar se 
încinsese focul rugului. În jur se răspîndi miros de carne arsă, 
semn că ofranda se înălța la cer. 

Suovetaurilia se termină printr-o invocare în cor a lui Marte şi 
a zeiţelor Minerva şi Bellona. 

Ziper, care privea totul fără credinţă, numai cu multă 
curiozitate, rămase cu o impresie foarte ciudată. Ridea în sinea 
lui de un zeu pe care îl îmbunau trimiţindu-i o oaie! Ce putea să 
spună oaia zeului? Un bărbat e într-adevăr un trimis adevărat, 
dar ce sol putea fi taurul? Imaginaţia lui merse pînă acolo încît îl 
văzu pe Mars cel invocat, înconjurat de tot felul de animale, soli 
ai romanilor. Ha, ha, ha! Putea să nu te mire credinţa asta 
ciudată? 

Nu mai asistase niciodată la o /ustratio exercitus - sacrificiu 
militar - şi tot ceea ce văzuse i se păruse fără noimă şi îi dăduse 
o încredere nouă că în lupta care începea, dacii vor ieşi 
învingători. Alături de ei va fi Zamolxis, care îl primise binevoitor 
pe tînărul Venas. 

Impăratul urcă apoi cele şapte, opt trepte ale tribunalului şi se 
adresă armatei, care se înţesase în castru. Cînd îşi ridică mîna 
dreaptă, într-un gest de luare-aminte, se făcu o linişte 
desăvirşită. In jurul împăratului erau aşezaţi pretorienii, înalţi şi 
spătoşi, cu scuturile pe braţ şi feţele grave. 

In alocuţia sa, Traian vorbi mai întîi despre faima armatelor 
imperiului, despre vitejia lor, şi-i îndemnă să fie şi de data 
aceasta la înălţime. Împăratul aminti apoi pacea nefericită 
încheiată de Domitianus şi sumele de bani pe care Decebal le 
primea ca client al Romei. 

— Aurul şi inginerii Romei îi înalţă cetăţi îndreptate împotriva 
imperiului. Puterea şi îngimfarea lor au sporit necontenit, 
ameninţind hotarele noastre. De cum îngheaţă apele 


Danuviusului, năvălesc şi pradă castrele noastre. Roma este 
amenințată! Senatul l-a declarat pe Decebal duşman al Romei! 

Izbucniră din nou uralele „Ave Caesar!”, „Ave Caesar!”. 
Soldaţii erau entuziasmați de cuvintele împăratului. 

În Ziper clocotea o miînie fără margini. El socotea că împăratul 
îşi mintea armata. Cum putea să spună că dacii amenințau 
Roma? Nici nu-i interesau unde este. Ei treceau Donarisul şi se 
duceau la tribalii şi la scordiscii care gemeau sub călcîiul Romei 
şi care ar fi pus în orice clipă mîna pe arme, ca să-şi 
dobîndească libertatea. Să-i asculte împăratul pe tribali, şi după 
aceea să vorbească despre obrăznicia dacilor. 

Traian ieşi din castru şi privi, călare, la trecerea primelor 
trupe peste podul de vase. Războiul începuse! Legiunile călcau 
pe pămîntul dac. 


Dates şi Ziper nu se mai duseră să vadă trecerea trupelor. 
Profitară de învălmăşeala iscată şi de faptul că soldaţii curioşi se 
îngrămădeau la capătul podului, şi făcură rost de doi cai. Nu era 
prea greu să găseşti un cal sau doi, pentru că erau destui legaţi 
de copaci, cu tot echipamentul pe ei. Aşteptind să vină rîndul 
manipulului lor la trecere, cavaleriştii fie că se înghesui-seră la 
capătul podului, fie că se strinseseră în grupuri şi vorbeau 
despre alocuţia împăratului. 

Dezlegară aşadar doi cai şi, după ce-i purtară o bucată de 
drum de căpăstru, îi încălecară şi-şi văzură de drum. 

Întunericul îi prinse dincolo de Drobeta. Lăsară caii la pas, ca 
să poată auzi dacă se apropie cineva. Il aşteptau pe nepotul lui 
Remmius. 

— Să ne oprim, Ziper. 

Descălecară şi se aşezară pe marginea drumului, lăsînd caii 
să răscolească în voie frunzişul uscat din marginea pădurii. 
Ziper avea o mutră posomorită, încă nu uitase cuvintele 
împăratului, iar Dates, care ştia ce se petrece în capul lui, îl lăsa 
în pace, să-şi macine singur supărarea. El era obişnuit cu acest 
fel al romanilor de a privi lucrurile; îl auzise exprimat de multe 
ori la Roma, adesea intenţionat în apropierea lui. Roma se 
temea de ameninţarea dacilor! Cine putea crede? Roma avea 
nevoie de grîul şi aurul Daciei, pentru că fluiera vîntul în vistieria 
lăsată goală de nesăbuitul Domitianus. Cine risipea aurul public 
dînd naumachii extraordinare? Cînd se dusese el la Roma, încă 


se mai vorbea de o bătălie navală, la care luaseră parte mii de 
luptători şi zeci de corăbii anume construite pentru bazinul 
naumachiei, ca să se poată desfăşura sub ochii plebei din Roma 
o luptă adevărată. Se îngrozise cînd vizitase pentru prima dată 
Naumachia şi calculase în gînd aurul care se dusese în vînt ca să 
se sape şi să se zidească acel bazin lung de trei sute şi ceva de 
picioare şi lat de aproape două sute. Cine risipise aurul în zecile 
de zile de sărbătoare şi în organizarea luptelor de gladiatori? 
Traian spusese acum soldaţilor că pornise războiul, ca să nu mai 
fie nevoită Roma să-şi golească vistieria, dînd bani dacilor. 
Traian nu spunea adevărul 

Dates fusese şi el tulburat de cuvintele împăratului, pe care 
însă nu le găsise adevărate din alte puncte de vedere decit 
Ziper. 

Cei patru pretorieni se iviră tocmai tirziu, noaptea, şi tinerii 
daci se grăbiră să încalece. Porniră la pas, ca să fie ajunşi. 
Nepotul lui Remmius îl recunoscu pe spătosul Ziper, deşi îl 
revedea la lumina lunii. 

— Incotro, auxiliarule? întrebă el, lăsînd puţin calul la pas, să 
se mai odihnească. 

— Spre garnizoană. 

— V-a prins noaptea pe drum. 

— Miine în zori trebuie să fim la Ratiaria. 

— Tocmai am făcut un popas, ca să răsufle puţin caii, intră şi 
Dates în vorbă. Dacă n-o să vă grăbiţi prea tare, vă întovărăşim. 

— Haideţi! îi îndemnă centurionul, lovind cu o cureluşă 
spinarea calului. 

Intre Drobeta şi Ratiaria, şi chiar mai departe, nu erau fixate 
locuri de popas unde să poţi schimba caii, şi de aceea, după 
vreun ceas, centurionul ridică braţul, dînd semnalul de oprire. 
Caii erau o apă. 

— Hei, voi nu vă opriţi? strigă el celor doi auxiliari, care 
treceau pe lingă el. 

— Ne-am făcut popasul, îi răspunse Dates. Sîntem aşteptaţi la 
manipul cu veşti. 

— Bine, v-ajungem din urmă. 

De cum se pierdură în întuneric, Dates şi Ziper opriră caii şi 
descălecară. Sosise timpul cînd trebuiau să atace. Chibzuiră 
cum ar fi fost mai bine să acţioneze, deoarece într-o luptă 
deschisă cu cei patru pretorieni nu aveau prea multe şanse. Toţi 


erau nişte zdragoni vînjoşi, înzăuaţi şi cu scuturile la oblinc. 

— Leagă bine caii! îşi îndemnă Dates prietenul, dîndu-i şi frîul 
calului său. 

Se înapoiară tiptil la locul unde îi lăsaseră pe romani. Se 
strecurară pas cu pas, avînd grijă să nu fişiie frunzele uscate pe 
care călcau. 

Stăteau toţi patru pe un trunchi de copac răsturnat şi mîncau. 
Centurionul le spunea ceva şi pretorienii izbucneau în ris 
înfundat din pricina gurilor pline. Caii erau legaţi la cîțiva paşi de 
ei... 

— Uite! şopti Ziper, arătînd spre caii care erau oarecum feriţi 
de pretorieni. 

Se lungiră şi, tirindu-se pe coate, ajunseră lîngă cai, fără să se 
fi auzit nici cel mai mic zgomot. La orice s-ar fi aşteptat romanii, 
numai la o păţanie ca asta, nu. Rideau mai departe şi înfulecau 
de zor. 

Ziper se ridică încet şi dezlegă un cal, iar Dates un altul. Totul 
era să se îndepărteze puţin, fără să fie auziţi. li îndemnară uşor, 
trăgînd de căpestre, şi caii îi urmară ascultători. O creangă 
uscată se rupse şi ei rămaseră pe loc, împietriţi. Se liniştiră 
ascultind glasul centurionului care tot sporovăia. Nu auziseră 
nimic. 

La vreo sută de paşi cei doi tineri încălecară şi, tot la pas, se 
pierdură în pădure... 

Luară şi caii lor, apoi goniră cît putură, ca să pună o distanţă 
cît mai mare între ei şi romani. Un drum de căruţă se făcea spre 
dreapta şi ei apucară pe el, dar nu înaintară mai mult decit era 
necesar ca să ascundă caii furaţi. li legară de un copac, şi se 
înapoiară, continuîndu-şi drumul spre Ratiaria. Mergeau la pas, 
ca să fie ajunşi din urmă. 

— Voi sînteţi, auxiliarilor? strigă centurionul, pe cînd se afla 
încă departe. 

— Noi. Ne-aţi ajuns, centurionule. 

— V-aţi întîlnit cu cineva în drum, după ce v-aţi despărţit de 
noi? 

— Cu nimeni. La ceasul ăsta pe cine să-ntilneşti? Dar unde 
sînt ceilalţi pretorieni? întrebă Dates, cînd fură lîngă ei. 

— Şi-au pierdut caii în pădure. Aşa le trebuie, dacă nu-s în 
stare să-i lege ca lumea. 

— Şi acum ce fac? 


— Au rămas să şi-i caute. Eu nu puteam să mai întîrzii. Pînă la 
Ratiaria mergem împreună. 

— Acolo vrem şi noi să ajungem. 

Pretorienii călăreau în faţă, Dates şi Ziper în urma lor. Se 
priveau încordaţi, aşteptind fiecare ca celălalt să hotărască clipa 
de atac. Centurionul era la vreo zece paşi înaintea pretorianului, 
iar imediat în spatele acestuia călăreau cei doi. Ziper fu cel care 
se hotărî deodată şi se repezi la pretorian. Îşi trăsese sabia din 
teacă şi pîndise. II lovi peste faţă, apoi îl apucă de umăr şi-l 
smulse de pe cal, trîntindu-l la pămînt. Dates izbi năprasnic 
calul, ca să nu se oprească, simțindu-se deodată fără stăpin. 

Lovitura de sabie îl orbise pe pretorian, şi surpriza fusese atit 
de mare, încît nu apucase să tipe. Doar gemuse scurt şi îşi 
dusese mîinile la faţă. În căderea de pe cal, se rostogolise de 
cîteva ori, dar nu se lovise prea rău. Înţelegînd primejdia, în care 
se afla centurionul cu papirusul agăţat de git, prima lui grijă fu 
să strige la el. Urlă atît de tare, încît centurionul, cu tot zgomotul 
copitelor, îl auzi. Văzu calul fără călăreț alergînd în urma lui, şi 
pe cei doi cu săbiile trase din teacă. Se făcu lumină în mintea 
lui! Ştia acum cine le furaseră cei doi cai, ca să aibă de-a face cu 
mai puţini luptători. Rămăsese singur în faţa duşmanului, pentru 
că nu se mai putea întoarce la cel căzut de pe cal, să lupte 
împreună. Singura lui scăpare era fuga. Îşi înfipse pintenii în 
burta calului şi începu să-l lovească fără milă. Acelaşi lucru 
făcură şi urmăritorii. 

Se porni o goană nebună. Calul centurionului era de prima 
mînă şi distanţa dintre ei se mări. Tinerii îşi înfipseră şi mai 
vîrtos pintenii în burţile cailor, speriaţi de gîndul că nu-l vor 
ajunge. Ziper se lungi pe coama calului şi-l muşcă de git. Urlă 
apoi atit de tare la urechea bietului animal, încît alergă ca 
urmărit de erinii dezlănţuite. 

În orice clipă se puteau întîlni cu un centurion sau chiar cu un 
manipul care să se întoarcă din misiune şi atunci totul ar fi luat 
o întorsătură nefericită. De aceea tipa atît de năprasnic Ziper la 
urechea calului, trăgîndu-l de coamă. Ca să uşureze sarcina 
animalului, aruncă scutul de la oblînc, apoi o traistă de merinde. 
Rezultatul fu că distanţa dintre el şi centurion începu să scadă. 
Dates rămăsese douăzeci de paşi în urma lor. Îl văzu pe Ziper 
ridicîndu-se în scările şeii şi ţinînd ceva deasupra capului. Nu 
putea desluşi ce anume. 


Ziper, simțind că nu-l poate ajunge pe roman, şi cuprins de o 
furie oarbă, îşi trăsese de la şold sabia scurtă şi, ţinînd-o de 
lamă, o aruncă spre centurion. Palma îi rămase însîngerată, dar 
sabia se înfipse în crupa calului, care şchiopătă, deodată, 
împleticindu-se, apoi zvîrli cu picioarele dinapoi, încît pretorianul 
abia se mai putu ţine în şa. Într-o clipă Ziper fu lîngă el, dar nu 
mai avea armă cu care să-l atace. Inainte ca romanul să apuce 
să-şi tragă sabia, el se repezi şi-l luă în braţe, rostogolindu-se cu 
el la pămînt. Caii fugiră îngroziţi unul de nechezatul celuilalt. 

Incepu o luptă pe viaţă şi pe moarte, fiecare căutînd gitul 
celuilalt. Se descleştară o clipă şi romanul fu gata să-şi tragă 
sabia din teacă, dar Ziper se aruncă iar şi-l prinse de braţ. 
Romanul îi propti genunchiul în burtă, încercînd să-l îndepărteze, 
dar dacul parcă se lipise de el. Atunci pretorianul îl lovi cu 
marginea coifului în obraz, rupîndu-i carnea. 

Dates ajunse şi el la locul luptei şi-i puse centurionului 
ascuţişul săbiei în faţă. Nu voia să-l omoare. Romanul se feri 
scurt şi îl îmbrînci pe Ziper spre el, găsind astfel răgazul de a-şi 
trage sabia. Ziper îl prinse iar în braţe şi, deşi avea arma în 
mînă, fiind lipiţi unul de altul, romanul nu-l putea străpunge. 
Dates îşi înfipse virful săbiei în braţul pretorianului care îşi scăpă 
arma. Ziper se grăbi să-i smulgă cilindrul de piele de la git. 

— Sînteţi daci! şopti centurionul, plin de ură, scrişnind din 
dinţi. Te cunosc după cum te baţi. 

— Asta înseamnă că ai mai păţit-o şi altădată, romanule. Nu 
cumva erai şi tu printre soldaţii lui Fuscus care şi-au pierdut 
sîngele pe la noi? 

Romanul îl scuipă, tremurind de ciudă şi neputinţă: dacul 
avea dreptate, luptase în legiunile lui Fuscus. 

L-au legat de primul copac din marginea drumului. 

— Omoară-mă! se rugă centurionul. 

— Nu te omor, romanule. Dacă te-aş omori, nu ţi-ai mai aduce 
aminte de mine. 

— Omoriţi-mă! se tîngui el din nou. 

— Să te vadă miine pretorienii tăi şi să ia aminte că cine calcă 
pămîntul Daciei va fi pedepsit aşa cum merită. 

Dates încălecă şi se duse să-i aducă lui Ziper calul. Tot timpul 
centurionul se ruga de Ziper să-l omoare. 

— Cred că ţi-e ruşine, centurionule, dar eşti rănit şi asta-i o 
dovadă că nu ţi-ai dat uşor pielea. 


Dates sosi cu al doilea cal şi-şi văzură de drum, mergind tot 
spre Ratiaria, dar numai pînă îi pierdu din ochi centurionul. Apoi 
părăsiră drumul şi se cufundară în apa Donarisului. Dates se 
ţinea cu o mînă de şaua calului, iar cu cealaltă ţinea papirusul 
deasupra capului. Cînd se văzură pe celălalt mal, izbucniră în rîs 
şi se îmbrăţişară. Cunoşteau un drum de căruţă către 
Pelendava, pe malul Rhabonului, iar de acolo aveau să dea 
pinteni în susul apei pînă la Baniţa şi mai departe la Piatra 
Roşie, apoi acasă, la Sarmi. 


Riîsul lui Decebal răsună pînă afară, în piaţa cetăţii. Regele 
ridea cu ochii în lacrimi, sprijinindu-se cu braţele de umerii celor 
doi tineri. 

— Aşa a fost, Dates, sau glumeşte Ziper? Aţi intrat voi în 
castru şi l-aţi văzut pe Traian? 

— Am intrat, unchiule, şi l-am ascultat vorbind. De la el am 
aflat că legiunile Romei se vor scurge pe două drumuri spre noi. 
Unele trec Donarisul pe la Dierna şi urcă pe valea Cernesiei şi a 
Tibiscusului, ca să ajungă la Tibiscum, altele vor trece podul de 
la Viminacium la Lederata şi vor urca prin Arcidava şi Berzobis, 
ca să se întilnească cu toţii la Tibiscum. 

— Am bănuit eu că vor apuca pe drumul lui lulianus. Băieţii 
mei, ce veşti de seamă mi-aţi adus! Şi papirusul ăsta către cine 
spuneaţi că a fost scris? 

— Către legiunile din Durostorum. 

— Să-i rupem peceţile şi să-l citească Vezina. Trimiseseră 
după el şi Marele Preot sosi în grabă, bucuros de vestea că cei 
doi tineri s-au înapoiat. 

Scoaseră papirusul din învelitoarea de piele, îl dezveliră din 
pînza sigilată şi... cînd îl priviră, constatară uimiţi că nu era scris 
nimic pe el. 

— Aţi căzut în cursă, băieţii mei, spuse Decebal, dezamăgit. 
Altul trebuie să fi fost curierul lui Traian. Centurionul a fost o 
momeală! 

Bucuria pieri de pe feţele tinerilor, obrajii rumenindu-li-se de 
ruşine. Ce crezuseră ei şi ce... 

— Nu se poate, unchiule, ăsta a fost curierul! rosti Dates. 
Altceva trebuie să fie. Trimite după ludenus. 

Chemară scribul. 

— ludenus,  descifrează scrisoarea asta! îi ceru Dates, 


întinzîndu-i papirusul, fără să-i mai spună şi altceva. 

Scribul suci papirusul cînd pe o parte, cînd pe alta, apoi se 
adresă tînărului: 

— Îţi rîzi de mine, tinere tarabostes. 

— Nu rîd, ludenus, îţi spun să citeşti această scrisoare! 

— Dar nu văd nimic scris. 

— Este, şi tu nu vrei să descoperi ce! Te prefaci că nu înţelegi. 

Ochii pleoştiţi ai scribului se plimbară de la unul la celălalt. 
Decebal nu înţelegea vorbele nepotului. 

— Dacă nu descifrezi, vei pieri! rosti răspicat Dates, uimindu-l 
şi mai mult pe rege. 

— Am... am să încerc... deşi nu cred că este ceea ce spui tu... 
şi nici nu ştiu cu ce a fost scris. 

— Caută să afli, dacă ţi-e scumpă viaţa. Ştiu că celor ca tine le 
este scumpă. Du-te şi adu-ţi tot ce ştii că trebuie şi citeşte-l. 

ludenus plecă tîrindu-şi picioarele, îmbătrinit deodată şi 
tremurînd de frică. Ştia că nu trebuie să pună la îndoială 
cuvintele tînărului. Şi, dacă, totuşi, nu va reuşi să citească 
scrierea? Îşi pierdea capul tocmai cînd se aştepta mai puţin. Cît 
umblase în viaţa lui, învățase multe, ştia să descifreze şi astfel 
de papirusuri. 

Se înapoie cu mai multe vase mici de sticlă, în fiecare avînd 
cîte ceva. Luă papirusul şi, sub privirile curioase ale celor patru 
bărbaţi, îl trecu mai întîi pe deasupra unei flăcări, încălzindu-l. 
Privea mereu, dar nu apărea nici un scris. Trecu la a doua 
încercare, înmuind într-unul dintre vase un mic tampon de 
mătase, apoi şterse cu el papirusul într-un colţ, unde bănuia că 
trebuie să fie ceva scris. Rămase şi de astă dată dezamăgit. Se 
uită îngrijorat spre cei care aşteptau, dar feţele lor erau de 
piatră. Luă dintr-un borcan un praf negru, care nu era altceva 
decit praf de cărbune, şi-l presără pe papirus, apoi îl plimbă de 
acolo-colo... Spre uimirea regelui, de sub praful de cărbune 
apărură cuvinte scrise îngrijit de un caligraf de meserie. 

— Meriţi cuvinte de laudă, ludenus! îl felicită Dates. Intinde pe 
toată foaia. Cu ce a fost scris? 

— Cu lapte, tinere tarabostes... Scrisul cu lapte se citeşte 
numai cînd torni peste el praf de cărbune... 

— Citeşte! 

— „Traian Imperator... Către Manius Laberius Maximus. 
guvernator în Moesia Inferior”, descifră scrisul şi tăcu speriat, 


pentru că nu se aşteptase să aibă în mînă un papirus atît de 
însemnat. 

— Citeşte! îl îndemnă Decebal. 

— „Alege din rindurile Legiunii a XIV-a Geminae Martia Victrix 
şi a Legiunii a XI-a Claudia pe cei mai destoinici soldaţi şi, în 
fruntea a 16 cohorte, vino în mare grabă la Dierna. In castrele 
din Moesia Inferior să rămină 4 cohorte, cite 2 în fiecare legiune, 
precum şi cohortele auxiliare. Fiecare cohortă, pe care o aduci 
să aibă cite 4 catapulte şi 30 de prăştiaşi.” 

Scribul termină de citit. Regele îl ascultase cu mare 
luare-aminte şi rămăsese pe ginduri. Papirusul îi aducea veşti de 
o mare însemnătate. 

— Du-te, ludenus! îi spuse scribului. Ai să fii răsplătit aşa cum 
se cuvine. 

Vezina ştia ce gindeşte regele, şi-i spuse, vorbind rar şi 
apăsînd pe fiecare cuvint: 

— Moesia Inferior rămîne fără apărare... 

— Numai auxiliarii apără cetatea Durostorum. Asta zic şi eu 
veste, feciorii mei! Cînd Traian va fi aici, noi o să izbim în Moesia 
Inferior. 


Încleştarea 


Vara năvălise deodată, parcă vrind să încălzească inimile 
oamenilor, care în anul acela nu se mai bucurau de frumuseţile 
din jurul lor. Florile îşi deschideau petalele şi le închideau fără să 
le bage nimeni în seamă, păsărelele ciripeau fără să fie auzite, 
parfumul salcîmului şi al teiului înmiresma degeaba văzduhul. 
Oamenii trăiau încordat, aşteptind de la o zi la alta să se abată o 
nenorocire asupra capetelor lor. Dinspre Donaris înainta 
duşmanul, pas cu pas, fără grabă, dar şi fără a poposi în vreun 
loc decit atîta timp cit îi trebuia ca să taie pădurea şi să înalțe în 


locul ei un val de pămînt sau ziduri groase de castru... 

Înainta pas cu pas, lăsînd în urma lui întărituri care îi trădau 
gîndul de a nu mai pleca de pe-acolo, de a cuceri şi a rămîne 
stăpîn... 

Înainta pas cu pas, ca o omidă care distruge totul în cale: 
pădurile, aşezările, micile cetăţi... 

Înainta pas cu pas, hărțuit doar de apariţia fulgerătoare a 
cetelor de daci, care-l săgetau din ascunzişuri, rostogoleau 
pietre pe povirnişuri, mistuindu-se apoi în adîncurile codrilor... 

Înainta pas cu pas, urmărit de ochi plini de ură şi pîndit de 
braţele înarmate şi hotărite ale celor care nu mai ascultau glasul 
păsărelelor şi nu mai respirau parfumul florilor... 

Nici o luptă hotăritoare nu-i încleştase încă, dar amîndouă 
taberele ştiau că se apropie clipa. 

Traian ajunsese la Tibiscum, lăsînd în urma lui numai castre 
întărite care să-i asigure spatele. Legiunile de la Dierna, în 
frunte cu Claudius Livianus, Longinus şi Hadrian, poposiseră şi 
ele pe locul întins de la Tibiscum. Întîlnirea lor avu loc pe 
vremea cînd dau merele-n pîrg. 

De la Aizis la Tibiscum, după cum arăta Tabela Peutingeriană, 
erau 13.000 de paşi, şi împăratul îi făcuse într-o singură zi. 
Trupele trimise să cucerească aşezarea o găsiră goală şi 
fumegindă. Dacii se retrăseseră pînă la unul, să nu cadă în 
mîinile trupelor venite unele dinspre Aizis, altele pe valea 
Tibiscusului. Turnurile-locuinţă cu două coturi şi cerdac nu erau 
apărate de nici un oştean, pentru că Tibiscum nu era o aşezare 
militară, ci una civilă, în care erau mai mult negustori. Cetăţuia 
era urcată pe o coamă de deal, avind o formă triunghiulară, ca 
şi locul pe care fusese construită. 

De la Aizis la Tibiscum drumul de piatră trecea pe culmea 
dealului Cozlarus, apoi se continua pe platou, pînă spre apus, în 
Valea Boului. 

Venind vestea că Tibiscum e pustiu, împăratul încălecase şi în 
cîteva ceasuri ajunsese în aşezarea dacă. Vrind să-şi facă un 
punct de sprijin, poruncise să fie înălţat în apropiere un castru, 
la cîteva sute de paşi de aşezarea băştinaşilor, dar în vale, la 
şes, ca să poată fi terminat mai repede. Tot pe acest drum, de la 
Aizis la Tibiscum, trecuseră printr-un vechi castru roman, Caput 
Bubali, construit de Domitianus, dar părăsit în retragere. Şi la el 
lucrau de zor trupele auxiliare, reconstruindu-l. Caput Bubali era 


la vreo 3.000 de paşi de Aizis, după cum arăta Tabela 
Peutingeriana şi distanţa putea fi parcursă repede, pentru că 
drumul se desfăşura pe loc drept. După Caput Bubali începea 
urcuşul pe culmea Coslarus. 

Locul pentru castrul de la Tibiscum fusese bine ales de Traian, 
chiar acolo unde se întîlneau drumurile venind din răsărit cu 
cele dinspre sud şi apus. 

Deşi grăbit, împăratul nu socotea că e timp pierdut cel 
petrecut cu înălţarea castrului. Cohortele făceau exerciţii 
militare, închipuiau viitoare lupte, pentru că Traian nu se îndoia 
că tot la Tapae va avea loc încleştarea cea mare. Se sfătuia 
mereu cu Laberius Maximus şi Longinus, comandantul legiunii a 
V-a Macedonica, pe care îl preţuia mult şi care cunoştea bine 
locurile. 

Pînă acum, deşi el încercase de citeva ori să-i prindă pe daci 
într-o luptă mai mare, nu reuşise. După ce atacau cu arcaşii şi 
prăştiaşii, se ascundeau în pădurea deasă astfel că greu te mai 
puteai strecura după ei. De citeva ori le luase urma, dar 
pierderile pe care le avusese îi dăduseră de gîndit. Cum să prinzi 
un duşman care stă ascuns după fiecare tufă de ferigă, după 
fiecare trunchi de copac şi adesea chiar sus, printre crengi, şi te 
săgetează? Mulţi soldaţi din legiuni căzuseră în şanţuri astupate 
cu frunze şi fuseseră măcelăriți, după ce li se aruncaseră 
pietroaie în cap. 

În acelaşi timp, împăratul nu se îndoia că dacii se pregătesc, 
totuşi, de luptă. Se apropiase prea mult de Sarmizegetusa, ca 
să-l mai lase să înainteze fără să i se împotrivească. Mai ales că, 
de acum încolo, natura şi toate acele puncte întărite, pe care le 
ştia, pentru că multe fuseseră ridicate de inginerii romani, îi 
ajutau. Iscoadele îi însemnaseră pe Tabela Peutingeriana toate 
cetăţile şi turnurile de apărare dace. 

Domitianus înălţase în locul numit Tapae un castru bun, care 
şi el rămăsese în părăsire, după retragere, dar pe care avea de 
gînd să-l reclădească. Ştia că e chiar pe malul rîuleţului Bistras, 
care îşi vărsa apa în Tibiscus. Aici, în jurul acestui castru, se 
dăduse marea bătălie, în urmă cu douăsprezece veri. Şi acum, 
împăratul era sigur că tot aici se va înfrunta cu dacii. 

După terminarea castrului de la Tibiscum, pornise spre Tapae 
şi, deşi grosul armatei se urnea greu, ajunseră în aceeaşi zi. Nu 
erau mai mult de 13 mile. 


Se părea că trec prin locuri pustii, nici urmă de dac nu văzu în 
tot drumul. Era o zi frumoasă de toamnă timpurie, cu un soare 
blînd care parcă te dezmierda. 

Castrul de la Tapae era aproape un pătrat cu latura de o sută 
şi ceva de paşi. Locul era închis de un val de pămînt înalt de trei 
paşi, fiind înconjurat şi de un şanţ destul de lat şi atît de adînc 
cît ieşise prin scoaterea pămîntului pentru înălţarea valului. 
Castrul îi aştepta părăsit. În faţa lui, spre sud, se întindea o 
cîmpie dreaptă ca-n palmă, care se îngusta din ce în ce, pînă o 
închideau cele două şiruri de dealuri din dreapta şi din stînga 
castrului. Din calea principală care se desfăşura de-a lungul 
rîului Bistras, se desprindea un drum bine întreţinut care tăia 
cîmpul în două şi se ducea chiar spre dealurile din faţă unde 
împăratul îi bănuia ascunşi pe daci. Ca să fie sigur, trimise 
iscoade. Locul era atît de propice dacilor, încît nu-şi închipuia că 
iscusitul Decebal l-ar fi pierdut fără luptă. 

Triunghiul cîmpiei se termina în două masivuri înalte şi 
împădurite, între ele fiind o vale foarte strimtă prin care se 
furişa un mic riuşor ce-şi vărsa apele în Bistras, foarte aproape 
de castru. Dacă porneai spre sud, trebuia să treci prin acea vale 
îngustă dintre dealuri. Dacă porneai spre răsărit, de asemenea 
dealurile se apropiau pînă în malul rîului Bistras. Da, aici trebuie 
să fie Decebal! 

Şi nu se înşela. Regele îi urmărise fiecare mişcare, pas cu pas. 
Toate dealurile care înconjurau cîmpia mişunau de oaste dacă. 
La trecători erau aşezate aruncătoarele de pietre, iar la poale, 
luptătorii cu sica. În primele rînduri era oastea organizată, cu 
scuturi şi săbii, apoi prăştiaşii şi arcaşii, iar în spatele lor gloata 
înarmată cu unelte de cîmp: coase, furci, securi cu mînerul lung, 
o armă de temut. Erau unii şi cu pari groşi ca pe mină, care nu 
voiau să renunţe la această armă pentru nici o alta. Mai toţi 
erau bărbaţi solizi, care învirteau parul pe deasupra capului şi 
nimic nu le stătea în cale. 

Din gură în gură se dusese vestea ca nimeni să nu mişte ca şi 
copacul lîngă care pîndea. Duşmanul trebuia să se creadă de 
capul lui. 

Decebal era pe culmea dealului din faţa castrului; între el şi 
romani se desfăşura cîmpia netedă. Crengile fuseseră retezate 
şi regele privea drept la duşman. În stînga lui erau cei doi tineri, 
iar în dreapta căpeteniile armatei. Tatăl lui Dates, asprul Duras, 


se afla în fruntea oastei de pe dealurile din soare-răsare, iar pe 
dealurile dinspre soare-apune era oastea comandată de Vezina. 
Decebal îşi aminti că în lupta trecută, oastea de pe dealurile 
dinspre soare-răsare fusese sub comanda lui Diegis, fratele său, 
care se urcase la Zamolxis cu patru primăveri în urmă. In 
spatele lui Decebal mai era acum şi Sialtes, venit cu oastea 
tribului Apulilor, bine înarmaţi cu scuturi şi săbii. 

Ochii regelui scînteiau privind spre castru. Numai cu puţin 
înainte de sosirea romanilor, pe drumul dinspre Tibiscus trecuse 
şir nesfirşit de căruţe încărcate cu copii şi femei fugiţi din faţa 
primejdiei. Bătrînii şi copiii în căruţe, bărbaţii şi femeile pe jos, 
îndemniînd caii sau boii să meargă mai repede. 

Stăruia încă în mintea regelui jalea din ochii lor, iar acum îi 
ştia aproape, pe văi, adăpostiţi în bordeie, aşteptind ca 
duşmanul să fie alungat şi să se înapoieze acasă. Se aciuaseră 
pe malul pîrîiaşului, într-un loc unde să-şi poată fierbe ciorba sau 
laptele. Două zile se scurseseră de cînd dacii îşi mînaseră vitele 
din spate, să le ferească de foamea duşmanului. 

Din castru se iviră cinci călăreţi şi apucară pe drumul care 
ducea chiar spre locul unde era Decebal. Se apropiau la pas, cu 
caii bine ţinuţi în pinteni şi cu frîiele întinse. Cinci călăreţi cu 
scuturile ovale în afară, ca o jumătate de scoarță de copac, 
retezate drept în partea de sus şi de jos. _ 

Era spre prînz şi totul părea copleşit de căldură. In vale nu 
sufla o vietate, nu se mişca o frunză. Nu se auzea decit pasul 
cailor pe drumul de piatră. 

Trop, trop-trop, trop-trop, trop! 

Mii de ochi îi urmăreau în această linişte desăvirşită. Pumnii 
se strinseseră pe minerele săbiilor, pe cozile furcilor, pe parii 
afumati. 

Trop, trop-trop, trop-trop, trop! 

Oare nu era nimeni? Traian privea din vîrful valului de pămînt. 
Decebal de pe coasta dealului din față. In încordarea aceea 
oricare oştean ar fi fost gata să scoată un urlet şi să sară la vale, 
dar porunca era dată: să stea fiecare la locul lui, nemişcat. 

Trop, trop-trop, trop-trop, trop! 

Călăreţii ajunseseră aproape de poalele dealului. Ţineau 
scuturile unul lîngă altul, formînd un adevărat zid. Coifurile erau 
îndesate pe frunte, zalele porneau de la git pînă aproape de 
genunchi. 


Decebal îi făcu un semn lui Ziper, şi tînărul îl înţelese, îşi trase 
arcul de la piept şi, pe o cărare bine bătătorită, cobori. Se opri în 
dreptul unui stejar bătrîn şi îşi puse săgeata în coardă. Romanii 
erau la vreo cincizeci de paşi şi veneau şi mai încet; caii parcă 
băteau pasul pe loc. 

Trop, trop-trop, trop-trop, trop! 

Tînărul întinse arcul şi inima i se opri. Nu avea voie să dea 
greş, pentru că nu întîmplător îl trimisese pe el Decebal să facă 
ceea ce avea de făcut. Mina îi tremură uşor, ochiul i se îngustă, 
apoi coarda zbîrnii scurt. Săgeata plecă cu atita putere, încît nici 
el n-o mai putu urmări. O văzu înfiptă în gitul romanului care se 
agăţase cu amîndouă mîinile de ea, scăpînd scutul. Se zbătu o 
dată, ca un pui, apoi se prăvăli la pămînt, lăsînd calul speriat. 
Ceilalţi patru se strinseră unul în altul, oprindu-se. Caii, 
presimţind primejdia, sau simțind încordarea miinilor care 
stringeau  friiele, începură să joace în loc. Romanii ţineau 
scuturile în dreptul piepturilor şi numai ochii li se vedeau din 
spatele lor. Li se poruncise să treacă prin strimtoare, dar îşi 
dădeau seama că asta ar fi însemnat moartea lor. Traian voia să 
ştie cîtă oaste au dacii aici, şi ar fi aflat numai dacă ei ar mai fi 
înaintat. O săgeată putea fi trimisă de un soldat rătăcit. Ei voiau 
să ştie dacă acolo era o armată. li înspăimîntase precizia cu care 
fusese trimisă săgeata, de la o depărtare atit de mare. 

După cîteva clipe de ezitare, caii porniră mai departe. Cu 
toată primejdia, romanii nu voiau să trăiască ruşinea de a li se 
spune că au tremurat de frică. Traian îi trimisese în această 
misiune, socotindu-i dintre cei mai viteji. 

Trop... trop... trop... trop! 

Ziper privi spre Decebal şi primi încuviințarea de a slobozi o 
nouă săgeată. Între cască şi scut nu erau mai mult de două 
degete, şi acolo trebuia să nimerească. Romanii ajunseseră 
acum la patruzeci de paşi. Ca să fie mai sigur, se lăsă în 
genunchi, îşi rezemă cotul stîng de scoarţa copacului şi întinse 
coarda. Dintre frunzele ferigilor ţişni a doua săgeată, şi cei care 
priveau văzură un alt roman sărind de pe cal. Primul murise fără 
să scoată cel mai mic sunet, al doilea scăpă un țipăt de durere, 
înainte de a se prăbuşi. Săgeata îi străpunsese ochiul şi venise 
cu atita putere încit îi ieşise prin cealaltă parte. 

Mîndria romanilor era însă prea mare, aşa că nu se opriră. 
Ştiau că merg la moarte sigură, dar trebuia să-i înspăimînte pe 


daci prin nepăsarea lor. Şi romanii ştiau ca şi dacii să nu se 
teamă de moarte. 

Odată frica înfrîntă, dădură toţi trei pinteni cailor şi porniră în 
galop spre trecătoare. Ziper nu mai avu vreme să-şi pună o 
nouă săgeată în arc. Romanii trecură prin apropierea lui, 
pierzîndu-se pe drumul care şerpuia chiar pe la poalele 
dealurilor. 

— Să nu se-ntoarcă nici unul! porunci Decebal. Traian vrea să 
ştie cîţi sîntem, dar n-o să aibă cine să-i mai spună! 

Decebal îi vorbise lui Dates, şi tînărul făcu la rîndul lui semn 
altor trei oşteni, plecînd de lîngă rege. N-au putut să-i ia 
prizonieri, pentru că ultimul roman, cînd s-a văzut încolţit, şi-a 
tăiat singur gitul. 

Traian hotărî atacul. Din înălţimea castrului domina toata 
valea. Era sigur că nu va mai cîştiga o palmă de pămînt fără 
luptă. Dacii trebuiau impresionați prin ordine, atacul avea să 
înceapă după regulile cunoscute. 

Cornicines şi tubicines sunară din goarne şi din trimbiţe! 
Vestea atacului ajunse astfel pînă în tabăra dacilor, care ridicară 
deasupra capetelor temutul draco, drapelul lor. In sunetele de 
luptă din spatele valului de pămînt, apărură doi vexilari, arătînd 
numărul legiunilor care îşi trimiseseră cohortele la atac. Ei 
ţineau deasupra capetelor vex;/iumurile - steagurile legiunilor - 
fiecare făcut dintr-o bucată de pînză pătrată, una albastră, 
cealaltă galbenă, avînd ciucuri pe marginile laterale. Pe pînză 
erau cusute fişii de altă culoare care arătau numărul legiunii. Pe 
speteaza de sus, de care era prinsă pinza, stăteau cite o acvilă: 
una cu aripile întinse şi cu fulgere în gheare, alta cu aripile lipite 
în sus şi cu o coroană în jurul lor. 

În spatele vexilarilor apărură cîteva şiruri de antesignani, cu 
căştile prelungite mult pe ceafă şi cu zalele pînă aproape de 
genunchi. Ei aveau scuturile ovale şi din mijlocul mai bombat, 
numit umbo, porneau spre margini fulgere ca nişte săgeți frînte 
de trei ori. Veneau cu săbiile în miini, gata de luptă. 

Intre ei şi signiferi, soldaţii care purtau signele cohortelor, nu 
erau mai mult de cinci paşi. Fiecare signifer avea o altfel de 
signă, indicînd numărul cohortei din legiunea respectivă. Signa 
era drapelul cohortei şi nimic mai rău nu li se putea întîmpla 
celor care luptau sub semnul ei, decit s-o piardă în miinile 
duşmanului. Pe un piedestal de lemn, lung de două picioare, 


erau înşirate de sus în jos: o cunună de lauri, o lună în pătrar, ca 
un corn, apoi două, trei, patru sau mai multe talere, care arătau 
numărul cohortei. În sfîrşit urma o mică stinghie pusă de-a 
curmezişul, în capetele căreia fluturau eşarfe albastre sau 
galbene. În vîrf, toate piedestalele aveau cîte un vultur cu aripile 
desfăcute sau strînse într-o coroană. 

Din cealaltă parte a castrului apărură comandanții legiunilor, 
călări pe cai murgi. Ei se aşezară în fruntea antesignanilor. 

Cavaleria, cu tropotul de copite, acoperi sunetele trimbiţelor. 
Ea se desfăşură în linie, atît cît îi permitea locul îngust. Fiecare 
cavalerist avea în mînă o suliță lungă, iar la şold sabia cu lamă 
dreaptă. Cunoscînd semnalul trimbiţelor, caii jucau nervos, gata, 
gata să se avinte. 

In spatele cavaleriei se înşirară cohortele de pedestraşi, stînd 
unul lîngă altul şi făcînd din scuturi un zid fără întrerupere. 
Zalele lor aveau minecile scurte, ca să se poată folosi 
nestingheriţi de braţe, numai la mîna dreaptă, mai jos de cot, 
purtau cîte o brățară de zale, lată de două palme, care îi apăra 
de tăişul săbiei duşmanului. În miini ţineau cîte un pilum, suliță 
grea şi scurtă, pe care n-o puteau arunca decit de la cel mult 
zece, cincisprezece paşi, apoi trăgeau de la şold săbiile cu lama 
dreaptă. De la mijloc pînă la genunchi aveau fişii de piele pe 
care erau bătute plăci de metal. 

Rîndurile fură încheiate de arcaşi şi prăştiaşi, care atacau de 
la o distanţă mare. Prăştiaşii aruncau piatra de la două sute de 
paşi, iar arcaşii săgețile de la mai bine de şaptezeci de paşi. 

Traian hotărise ca trupele auxiliare să iasă din castru şi să se 
înşire spre dealurile dinspre răsăritul cîmpiei. Spre dealurile 
dinspre apusul cîmpiei fu rînduită cavaleria şi celelalte trupe. 
Mergînd pe sub coastele dealurilor, ele aveau să se întilnească 
acolo unde triunghiul se îngusta, fiind închis de dealurile din 
faţă. Acolo bănuia împăratul că trebuie să fie grosul armatei 
dace. Pe drumul din mijlocul cîmpiei triunghiulare, se înşirară 
trupele de soldaţi din legiuni, care aveau să atace mai la urmă. 
După ce cavaleria şi auxiliarii vor produce învălmăşeală în rîndul 
duşmanilor, atacau temuţii pedestraşi. În ei îşi punea Traian 
toată nădejdea, deoarece locul îngust nu dădea voie cavaleriei 
să se desfăşoare. 

Deodată triîmbiţele tăcură şi totul rămase într-o nemişcare de 
tablou. Nemişcaţi statură caii cavaleriştilor, cînd nu mai auziră 


trompetele, nemişcaţi soldaţii lipiti cot lîngă cot, nemişcaţi 
auxiliarii, cu mîinile pe mînerele săbiilor. Din această nemişcare 
avea să se işte în clipa următoare cea mai cumplită 
învălmăşeală, pentru că la un semn al împăratului goarnele şi 
trimbiţele începură să se audă iar, dar într-un ritm viu şi în 
sunete ascuţite. Orice soldat cunoştea acest semnal: Atacul! 

Primele rînduri ale cavaleriei se avîntară într-un galop mărunt 
care cutremură pămîntul. 

Auxiliarii se puseră şi ei în mişcare, strigînd din toată inima 
îndemnuri de atac. Tropotul cailor şi strigătele lor umplură 
cîmpia de un haos care furnică pielea pedestraşilor din mijloc, 
insuflîndu-le dorinţa de a porni şi ei la luptă. Comandanții 
aşteptau ordinul împăratului. 

Cînd cavaleria fu destul de aproape de dealul din faţă, de 
undeva, din mijlocul pădurii, veni un urlet care nu părea să iasă 
din gitlejul unui om, un urlet care umplu cîmpia, şi pădurile, şi 
văzduhul tot, acoperind tropotul cailor, şi  îndemnurile 
auxiliarilor, şi pierzîndu-se prin văi pînă la capătul pămîntului: 

— Pă eeeiii! 

Ochii regelui erau roşii, vinele gitului i se umflaseră sub pielea 
boţită de vîrstă şi arsă de soare, nările lui mari, bărbăteşti, 
fremătau, iar pumnii se încleştaseră atit de tare pe mînerul şi 
teaca săbiei pe care o ţinea deasupra capului, încît se părea că 
o va fringe-n două. 

— Pă eeei! Pă eeei! se auziră deodată mii de glasuri, 
înmănunchindu-se într-un vaiet de furtună. 

Din spatele fiecărui stejar, fiecărui fag, fiecărui frasin, fiecărui 
corn, fiecărui alun, din spatele fiecărui tufiş, fiecărei ferigi, 
fiecărui soc apăru cîte un dac cu cămaşa desfăcută la git şi 
legată la brîu cu o curea sau cu o sfoară, care se repezi la vale 
ţipînd din tot sufletul: Pă eeei! 

Primii apărură purtătorii de draco, drapelul pe care toţi îl 
urmau fără frică de moarte, pentru că toţi credeau ca nici o 
fericire nu putea fi mai mare pentru un bărbat, decit să piară 
vitejeşte. Cei care alergau cu draco, îl învirteau pe deasupra 
capului, pentru ca aerul să pătrundă prin gura lupului şi să 
scoată sunetul cunoscut ce îndemna la luptă. 

Cavaleria fu atacată din coastă de către oastea care cobora 
de pe culmile lungi care începeau aproape de apa lui Bistras şi 
se întindeau ca un zid pînă în dreptul dealului lui Decebal. Chiar 


pe la poalele lor curgea riuleţul care se vărsa în Bistras. Din 
cauza lui cavaleria nu putea ataca spre dreapta, ci numai în 
faţă. 

Vezina îşi pornise oastea repezindu-se chiar el în luptă, deşi la 
vîrsta lui ar fi putut rămîne pe culme. 

Cavaleria îşi aruncă suliţele grele. Venind din goana calului, 
străpunseră multe scuturi de lemn şi de piele, şi chiar pe cele de 
metal. Fu însă surprinsă de oştenii care treceau acum apa 
riuleţului şi se repezeau cu coasele şi săbiile la picioarele cailor. 
De pe deal porniră roi săgețile arcaşilor, care tot în cai se opriră. 
Un cal care cădea împiedica alţi doi care se rostogoleau odată 
cu călăreţii. Dacii se piteau sub scuturi, ca să se ferească de 
sabia cavaleristului, şi cînd calul trecea prin dreptul lui, cu o 
lovitură scurtă de secure îi despica burta, sau îi tăiau chişiţele, 
făcîndu-l să se împleticească şi să cadă. 

Prima şarjă trecu, veni a doua, apoi a treia, pentru că trei 
rînduri de călăreţi aşteptau gata de atac. De pe malurile din faţă 
cobori oastea cea mai bine echipată cu scuturi şi săbii sica. In 
locul îngust se născu o învălmăşeală în care nu se putea şti cine 
este mai tare. Cavaleriştii, de la înălţimea cailor, tăiau în stînga 
şi-n dreapta, înroşind cămăşile albe de cînepă. Strigătele 
răniților începură să se audă din toate părţile. Caii sfirtecaţi 
scoteau cumplite gemete de durere şi spaimă. 

În toată această învălmăşeală, se auzea strigătul de 
încurajare al celor care veneau la luptă: Pă eeei! 

Cei mai de temut erau luptătorii cu furca. Ei propteau 
coarnele furcii în burta călăreţului şi, gemînd scurt, îl smulgeau 
din şa, ridicîndu-l deasupra capului, ca să-l trintească apoi la 
pămînt. Rar scăpa cite unul nestrăpuns. Loveau năprasnic şi cei 
cu parii lungi, mai lungi decit sabia, pe care îi învirteau pe 
deasupra capetelor, lăsînd gol în juru-le. 

Romanii cărora le cădeau caii luptau ca adevăraţi pedestraşi; 
ştiau lovi, ştiau să se apere. Capetele cădeau dintr-o singură 
lovitură. Braţele care ridicau parul erau tăiate şi mîna cădea 
odată cu arma, rămînînd în sus numai ciotul din care ţişnea 
sînge cald. Arcaşii nu mai aruncau săgeți, pentru că prea greu 
era să loveşti numai în duşman în acest clocot fără de sfîrșit. 

Auxiliarii primiră şi ei lupta din faţă şi din coastă, şi nu era 
deloc lesne să treci de aceşti încercaţi luptători, care mai toţi 
ridicaseră săbiile şi-n alte războaie. Ei înaintau pas cu pas, scut 


lîngă scut, umăr lîngă umăr, încît primul roi de săgeți se lovi de 
acest zid de fier, rar întîmplîndu-se să rămînă un rănit în loc, şi 
atunci altul apărea şi-şi punea scutul lîngă celelalte. Înaintarea 
lor măsurată înspăimîntă mai mult decit galopul cavaleriei. Se 
părea că nimic nu va putea opri acest zid viu, de fier. Pietrele 
prăştiaşilor loveau ca o grindină în el, şi cădeau la picioarele 
încercaţilor luptători. 

Atunci Dudas îşi aminti că romanii îi învăţaseră pe daci să 
folosească aruncătoarele de pietre. Numai cu ele puteau sparge 
zidul, prin care să se strecoare apoi luptătorii cu sica. Pietroaie 
cît capul unui om porniră din baliste şi izbiră scuturile. Miinile 
care le ţineau se rupseră de puterea izbiturii, şi auxiliarii 
rămaseră în loc gemînd. Ploaie de bolovani se abătu asupra 
zidului, sfărimîndu-l în cele din urmă, apoi izbucni din nou 
îndemnul la luptă şi duşmanii se treziră faţa în faţă. 

De pe deal, Decebal arunca priviri fioroase în toate părţile. 
Lîngă el, cei doi tineri, pe care abia îi mai ţinea. 

— Lasă-ne, Decebal! se tînguia Ziper. 

— Lasă-ne, unchiule! cerea şi Dates. 

— Lupta abia a început, feciorii mei. Mai e timp pentru vitejie! 
Vedeţi cum îşi ţine Traian pedestraşii? în mijlocul cîmpului! Cu ei 
o să vă măsuraţi voi. 

Traian, văzînd că lupta se dă în acelaşi loc, că auxiliarii nu pot 
înainta spre culmile din faţă, primind atacul din coastă, dădu 
porunca să fie cucerite mai întîi coastele dinspre răsărit, pentru 
a captura balistele. Numărul mare de aruncătoare de pietre 
fusese o surpriză pentru el. Se întoarse spre Maximus Loberius, 
spunîndu-i: 

— Balistele cu care ne împroaşcă sînt făcute de inginerii 
noştri, Loberius. Acum trebuie să le luăm prin sabie. 

Porni o nouă cohortă de auxiliari, care se repezi în pas 
alergător pe coastele dealurilor dinspre răsărit. Se grupară cite 
doi, trei şi făcură zid de scuturi, să-i ferească de săgeți, înaintau 
plecaţi de mijloc, furişindu-se pe după fiecare cută de pămînt, 
pe după trunchiuri de copac, pe după tufe de soc. Urcau în 
grupuri de cîte doi, trei, unul în spatele altuia, ca să se înfigă în 
rîndurile dacilor, să ajungă pe culme, şi de acolo să le cadă în 
spate. 

Incercatul Dudas pricepu ce voiau şi trimise două pilcuri să-i 
oprească. Dacii se căţărară în stejari bătrîni şi rămaseră 


nemişcaţi, aşteptindu-i. Cei care îi înfruntau pe romani începură 
să se retragă, pînă îi aduseră sub copacii plini de luptători. 
Atunci izbucni iar îndemnul la luptă şi toţi îşi dădură drumul în 
spatele lor, zăpăcindu-i într-atita, încît nu mai ştiau în ce parte 
să lupte. Dacii îşi dădeau drumul în capul romanilor, şi după ce-i 
lungeau la pămînt, le înfigeau în git, sau în burtă, locurile fără 
zale, cuţitele scoase de la cingătoare. Alţii, în cădere, îşi scăpau 
armele şi se îmbrăţişau cu duşmanul, muşcîndu-l de beregată, 
dacă nu putea să-şi înfigă mîna. Se repeziră iar în atac şi cei din 
faţă, care pînă atunci se retrăseseră, şi o grindină de pietre căzu 
în capul romanilor. Puţini dintre ei fură cei care, văzînd că nu 
mai e nici o altă scăpare, decit fuga, îşi dădură drumul la vale, 
părăsind lupta. Un strigăt de bucurie izbucni din piepturile 
dacilor şi se avîntară pe urmele lor, înfigindu-le în spate săbiile. 

În tot acest timp, trîmbiţele şi goarnele sunau încurajator, 
insuflînd noi forţe auxiliarilor şi cavaleriştilor. 

Bătălia ţinea de mai bine de două ceasuri, cînd Traian porunci 
intrarea în luptă a pedestraşilor din mijlocul cîmpiei. Strigătele 
lor de luptă se adăugară celor de mai înainte. Primul rînd alergă 
spre locul bătăliei, în timp ce prăştiaşii trimiseră pietrele pe 
deasupra capetelor lor. Loveau în plin, pentru că dacii nu aveau 
coifuri şi nici zale. Numai şefii pîlcurilor purtau vestă de piele, 
dar şi ea uşor de străpuns cu sabia. Luptau cu capetele 
descoperite, doar nobilii purtau o căciuliţă nu prea mare, de lînă 
albă, ca semn al rangului lor. Ca să nu-i mai încurce nădragii 
largi, mulţi dintre ei aveau legate, sub genunchi, cîte o cureluşă. 
De cea din dreapta era prinsă o teacă de cuţit cu lama scurtă. 
Mulţi dintre ei luau duşmanul în braţe şi îl împungeau cu cuțitul 
în spate. 

Decebal văzu pedestraşii urnindu-se, şi se întoarse spre 
Dates: 

— A sosit şi rîndul vostru! 

Amîndoi tinerii aveau în urma lor cîte şase pilcuri de oşteni, 
tot unul şi unul, înarmaţi cu scuturi şi săbii. Chiar în spatele lui 
Dates era pilcul lui Durdan uriaşul, care tot timpul luptei 
mestecase o crenguţă amăruie de stejar. 

Pîlcurile lui Ziper erau în dreapta lui Decebal, ale lui Dates în 
stinga, şi porniră pe două căi, ca să-i prindă la mijloc pe 
pedestraşi. Romanii auziră şi ei noile strigăte, care veneau 
dinspre pădure, şi avură o clipă de ezitare cînd îi văzură apărînd. 


Ziper şi Dates erau în frunte. Scuturile se izbiră şi săbiile 
fluturară pe deasupra capetelor. Vînjoşii daci împinseră înapoi 
primul rînd de romani, pas cu pas, opintindu-se în opinci. Dates 
se trezi faţă în faţă cu un centurion şi se năpusti spre el. Primi 
lovitura romanului în scut, apoi se răsuci şi împunse drept în 
faţă. Dar centurionul era iute şi sări în lături. Ajunseră scut în 
scut, obraz lîngă obraz. Dates rămase o clipă cu privirea pe faţa 
înnegrită, tăiată sub ochi, a romanului. Nu-l putea împinge, şi 
atunci făcu o nouă mişcare: sări în lături lăsîndu-l să treacă pe 
lîngă el, gata-gata să cadă în nas. Atunci îl lovi şi-l dobori. Privea 
încă la el, cînd fu smuls din gînduri de un urlet fără asemănare. 
Durdan răcnea învirtind deasupra capului un par pe măsura lui. 
Un roman încercă să-i pună scutul în faţă, dar îi zbură cu braţ cu 
tot. Un altul, care tocmai voia să se retragă, fu lovit în coif şi 
dărîimat drept în cap, de parcă cineva l-ar fi ridicat cu picioarele 
în sus. Văzind prăpădul pe care îl face uriaşul, romanii se 
strinseră în jurul lui, să-i vină de hac. Un soldat se trînti la 
pămînt şi, cu scutul tîrîş, se furişă de-a buşilea, să ajungă la el. 

— Durdane! strigă Dates, văzindu-l pe roman şi nemaiavînd 
timp să-i sară în ajutor. 

Uriaşul îl căută din ochi, crezîndu-l în primejdie, dar Dates îi 
arătă jos. Se dumeri despre ce este vorba şi se aruncă cu toată 
puterea pe spatele romanului şi-i simţi coastele plesnind sub 
talpa opincii. 

Văzindu-l încolţit, Dates strigă celorlalţi: 

— La Durdan, băieţi! 

Îl despresurară cu greu, pentru că uriaşul, în loc să se 
ferească şi să încerce să scape din mijlocul lor, mai rău se 
arunca spre ei, învîrtind parul. 

Sabia lui Ziper era roşie pînă la miner. O înfipsese cu atita 
sete încît, deşi cu lama lată, străbătuse zalele unui pedestraş, 
ieşindu-i prin spate. A trebuit să-i proptească zdravăn piciorul în 
piept şi să-l împingă, ca să şi-o poată scoate. Minerul se udase şi 
el de sînge şi îl şterse cu poala cămăşii. Urla, şi izbea, şi 
împungea, şi para o lovitură, învirtindu-se în jurul lui, să nu fie 
atacat prin spate. Se izbi scut în scut cu un roman vînjos. Era 
prima dată cînd Ziper simţea că nu poate arunca pe spate un 
adversar. S-au privit crunt, de la numai un lat de palmă. Işi 
simțeau răsuflarea iute, gifiită. Ţineau armele deasupra capului 
şi împingeau. Romanul rînji rău şi îşi lăsă deodată fruntea, 


lovindu-l cu virful coifului în faţă. Ziper simţi sîngele cald 
alunecîndu-i pe obraz, dar nu-l durea lovitura. Romanul încercă 
să-l izbească iar; dacul îşi trase însă capul într-o parte şi coiful îi 
trecu pe la ureche. Se trezi cu gitul romanului în apropierea gurii 
şi îşi înfipse dinţii în el cu atita sete, încît simţi cum se rupe 
carnea. Romanul zvicni înapoi şi-şi lăsă capul în partea cu 
durere, dezvelindu-şi fără voie cealaltă parte. Dintr-o singură 
lovitură Ziper îi reteză capul. 

Prin apa riuleţului care curgea de-a lungul cîmpiei începură să 
se strecoare, într-o parte şi în alta, răniții. Apa era o potecă mai 
liniştită prin care-şi puteau tîrî picioarele rupte în căderea 
calului, sau braţele tăiate de sabie. Dar şi aici, în albia rîului, 
cînd se întilneau faţă în faţă cei care se retrăgeau spre castru, 
cu cei care se furişau spre pădure, se pornea o ultimă luptă, 
disperată, pînă cînd unul dintre ei era vîrît cu capul în apă. Chiar 
cu o singură mînă, sau tîrindu-şi un picior, se băteau pînă în 
ultima clipă. 

Către ceasul al doisprezecelea din zi, cînd soarele mai era 
ridicat numai cu două sulițe deasupra dealurilor, lupta se dădea 
în acelaşi loc. Nici unii, nici ceilalţi nu reuşiseră să dobîndească 
o victorie. 

Traian trecea prin castru, printre sutele de răniţi care veniseră 
sau fuseseră aduşi de cei care aveau această datorie, căutînd 
un centurion pe care îl preţuia foarte mult, dar care nu se mai 
înapoiase din luptă. Îl trimisese împreună cu cîţiva pedestraşi 
încercaţi să prindă un dac sau doi, pe care să-i facă să 
vorbească. Niciodată nu mai văzuse atiţia răniţi într-o singură 
luptă. Se hotărî să arunce şi ultima rezervă, o cohortă de 
cavalerie ce aştepta în spatele valului de pămînt, ca să nu fie 
văzută de daci. Îi ceru lui Laberius Maximus, care îl urma ca o 
umbră, să poruncească retragerea primei serii de cavalerie şi 
aruncarea în luptă a cohortei odihnite. 

Trimbiţele şi goarnele tăcură o clipă, apoi sunară într-un 
anume fel, vestind porunca împăratului. Cavaleria care luptase 
pînă atunci se retrase. Dar fiecare călăreț încercă să reteze un 
cap de dac, înainte de a părăsi lupta. 

Cohorta care abia acum intra în virtej avea porunca să se 
înfigă în rîndurile dacilor, să-şi facă loc pe malul riuleţului şi să 
scape în spatele dealului pe care era Decebal, pentru a ataca 
apoi din spate. De aceea nu se angajară în bătălia propriu-zisă 


ci, în frunte cu praefectus cohortis, galopară drept spre îngusta 
trecătoare. Dacii erau cu toţii prinşi în luptă, nu mai puteau 
opune rezistenţă acestei armate odihnite care venea într-o 
goană nebună.. 

Decebal pricepu intenţia lor, dar nu avu pe cine să trimită în 
întîmpinare. Chemă în grabă cîteva pilcuri care luptau pe aripa 
auxiliarilor, dar nu ajunseră la timp. Caii cavaleriei striveau sub 
copite totul, şi nimic nu i-ar mai fi putut opri. Cînd ajunseră în 
strimtoare, o parte dintre ei urcară coastele şi începură lupta cu 
cei care o păzeau, iar alta se strecură înainte, galopînd. 
Scăpaseră în spatele dealurilor fiind acum o mare ameninţare 
pentru Decebal. Regele se putea trezi înconjurat de romani. 

Abia cînd văzu că i-a reuşit acest atac, Traian fu sigur că sorții 
izbînzii înclină de partea lui. Bucuria şi-o manifestă prin felul 
cum îi primi pe cavaleriştii întorşi din luptă. Ei trecură prin faţa 
împăratului, aproape toţi avînd în mînă cîte un cap de dac, pe 
care îl arătau ţinîndu-l de chică. Traian îi salută ridicînd mîna 
dreaptă spre ei, şi toţi strigară: „Ave Caesar!” 

Simţind primejdia mare în care se afla, Decebal chemă din 
luptă pilcurile lui Dates şi le trimise în spate. 

— Romanii nu trebuie să urce dealul! îi spuse nepotului, 
privindu-l cu dragostea de altă dată, pentru că-l vedea cu 
umărul sîngerind şi vesta de piele sfirtecată în citeva locuri, 
dovadă a vitejiei. 

— Nu vor urca, unchiule! 

Coboriră în cealaltă parte a dealului, furişindu-se printr-o 
pădure deasă şi sălbatică prin care nu mai trecuse niciodată 
picior de om. Dintr-un luminiş văzură cavaleria romană 
dezlănţuită spre căruțele celor care fugiseră din Tibiscum, pline 
de femei şi bătrîni. Romanii îi ajungeau din urmă şi cu o lovitură 
de sabie le reteza capetele. Nu erau cruţate nici femeile, nici 
copiii, peste care treceau cu caii în goană. Toată valea era un 
urlet de jale ce-ţi ridica părul în cap. 

Decebal venise chiar el să vadă ce se petrece acolo, fiind 
urmat de garda personală - cinci piîlcuri de luptători unul şi unul. 
Aici era primejdia cea mare. 

Ajunse lîngă nepot şi privi şi el măcelul din vale. O femeie 
fugea spre ei, iar un roman înfigea pintenii în burta calului, s-o 
ajungă. In cele din urmă, o prinse de păr şi-i reteză capul. 

— Să-i încolţim, copii! strigă regele. În spatele căruţelor! 


Alergară cu scuturile în faţă, ca să-şi facă loc prin tufişurile 
dese şi prin lăstăriş, iar cînd ieşiră la lumină, arcaşii zvîrliră 
primele săgeți, îngenunchind caii din faţă. Văzindu-se atacați, 
romanii lăsară căruțele în pace şi se îndreptară spre deal, izbind 
pieptiş. Mulţi cai fură săgetaţi şi călăreţii, aruncîndu-se de pe ei, 
primiră lupta de jos. Decebal îşi croi drumul cu sabia spre căruţe 
şi se feri, cu un pilc de oşteni, în spatele lor. Nici că se putea o 
poziţie mai bună. Cavaleriştii nu izbuteau să treacă de căruțele 
lipite una de alta. Aruncau cel mult suliţele, dar nu puteau tăia 
cu sabia. În schimb arcaşii le împuţinaseră bine caii, aşa că lupta 
se porni de la pedestraş la pedestraş. 

Fiind şi regele în mijlocul lor, oştenii se aruncau cu şi mai 
mare curaj asupra duşmanului. Decebal însuşi, cu scutul lui 
greu, era un exemplu, arătîndu-le cum trebuie să se apere şi să 
atace. Simţind că el e căpetenia, romanii se repeziră să-i vină de 
hac. Un călăreț îşi făcu vînt şi sări peste oiştea căruţei, intrînd în 
ţarc. Cînd trecu pe lîngă Decebal, să-l taie, regele se lăsă în 
genunchi şi scutul îi veni deasupra capului, primind lovitura. 
Sabia lui reteză picioarele dinapoi ale calului şi romanul sări jos. 
Se năpusti iar, dar Decebal îşi ridicase sabia deasupra capului, 
aşteptindu-l. Armele se izbiră scoţind scîntei. Romanul se 
aşteptase la o încleştare piept la piept, dar bătrînul luptător 
avea loviturile lui. Îi izbi sabia de jos în sus, şi romanul se trezi 
fără armă în mînă. Vru să-l ia în braţe, dar se izbi de scut. Cu o 
întoarcere scurtă, de luptător tînăr, Decebal îi reteză capul. 

Dates urmărise lupta cu sufletul la gură. Cînd văzu romanul la 
pămînt răsuflă uşurat. 

Dîndu-şi seama că dacii sînt bine aşezaţi în spatele căruţelor, 
cavaleriştii se îndepărtară, regrupîndu-se la vreo sută de paşi de 
locul încăierării. Pe deal nu mai puteau porni, întunericul 
începuse să se lase. De departe, se auzeau trompetele sunînd 
încetarea luptei. Hotăriră să rămînă acolo pînă a doua zi. 

Noaptea linişteşte cîmpul de luptă. intunericul este des ca o 
pînză neagră şi nu ştii în cine loveşti. 

În cîmpia dintre dealuri romanii se retraseră spre castru, iar 
dacii urcară spre taberele lor. Mergeau unul lîngă altul, flămînzi, 
însetaţi şi însîngeraţi. Din cînd în cînd, auzeai: 

— Tu eşti, Tiras? 

— Eu 

— Ai scăpat? 


— Am scăpat. 

— Tu eşti Brithus? 

— Eu. 

— Leagă-mi mîna asta. 

Se auzea cum sfişie poala cămăşii. 

De pe crestele dealurilor chemară dulce tulnicele, ogoind 
sufletele cu unduirile lor blînde. Venea din toate părţile, din 
întuneric, acoperind valea, şi dealurile, şi mîngiind rănile 
oamenilor, şi ale animalelor care încă se mai zbăteau, şi ale 
naturii trezite din nemişcare. 

În vale se văitau răniții, rămaşi pe locul luptei. Se tîrau cu 
ultimele puteri spre ai lor. Printre ei călcau cei trimişi să-i strîngă 
şi să-i aducă în tabără. Se întilneau dacii cu romanii, dar se 
făceau că nu se văd. Nu erau luptători, căutau răniţi. 

Apoi veniră cei care tîrau morţii într-un loc anume. O regulă a 
luptei era să-ţi strîngi morții, să nu se răspîndească molima. Unii 
îi tîrau de picioare spre rugurile înălțate în pripă, alţii îi aruncau 
sus pe vreascuri. 

În tabăra romană, Traian porunci şi el să se înalțe un altar şi 
să se jertfească un taur. Rugurile se aprinseră şi într-o parte şi în 
alta şi vilvătăile lor se vedeau în cealaltă tabără. Fumul lor se 
ridica molcom şi se împreuna undeva deasupra capetelor celor 
care priveau cu ură dintr-o parte în alta. 

Decebal porunci retragerea de pe dealurile din jurul văii. 
Poziţia lui slăbise. A doua zi cavaleria din spate avea să-i 
pricinuiască mari pierderi. Socoti mai înţelept să-şi întărească 
taberele pe alte dealuri dinainte pregătite. De acum încolo nu 
mai lăsa duşmanului nici o palmă de pămînt fără luptă. 

Retragerea se făcu în mare linişte, încît romanii nici nu 
prinseră de veste. Ca umbrele se strecurau pe potecile bine 
ştiute, trăgînd după ei aruncătoarele de pietre. 

La lumina vie a rugului, Traian porunci să i se înfăţişeze cei 
doi daci prinşi de centurionul trimis anume ca să aducă 
prizonieri. Unul era mai zdravăn, celălalt abia se ţinea pe 
picioare. 

— Unde i-ai prins, Certius? 

— Pe dealul dinspre soare-răsare, împărate. Luptau cu 
auxiliarii. 

Traian îi privi lung, gîndindu-se că sînt atît de prăpădiţi, încît 
pot pieri în orice clipă. 


— Puteai să-i prinzi altfel, Curtius. Ce să fac cu umbrele 
astea? 

— Cinci pedestraşi am pierdut, Traiane, pînă am pus mîna pe 
ei. Se luptau ca doi disperaţi, că nu ne puteam apropia, în jurul 
lor toţi morţii noştri aveau gurile pline de pămînt. 

Ca un militar încercat, Traian aprecie cele spuse de centurion 
şi îi privi cu admiraţie. 

— De ce aţi umplut gura morţilor noştri cu pămînt, dacilor? 
întrebă împăratul. 

— Au vrut pămîntul Daciei, Traiane, şi le-am dat pămînt, 
răspunse cel mai tînăr şi mai în putere. 

— Eşti curajos, dacule, dar am să-ţi înfrîng obrăznicia, se 
repezi Curtius spre el, ameninţind. Dacă ţi-e dragă lumina zilei, 
spune dacă Decebal este aici. 

— Decebal e peste tot, romanule, acolo unde este un dac. În 
toţi munţii, şi în toate văile, şi în toate cetăţile noastre. 

— Să-mi spui dacă este aici şi cîţi soldaţi are în garda lui. 

Tînărul privi sfidător, cu ochii lui albaştri, şi nu-i dădu nici un 
răspuns. Romanul nu suportă privirea batjocoritoare şi se 
apropie hotărît să-i vină de hac. 

— Răspunde-mi, dacule! ceru ameninţind cu virful săbiei spre 
pieptul lui. 

Cînd fu la un pas înaintea lui, dacul se aruncă pe neaşteptate 
înainte, străpungîndu-şi pieptul. Speriat, romanul îşi trase arma, 
dar era prea tîrziu... Dacul murea, zimbindu-i batjocoritor. 

— Eşti un prost, romanule... dacă crezi că poţi speria un dac 
cu moartea... 

— Luaţi-l de-aici! porunci împăratul. Şi pe ăsta! 

Ştia că nu va afla nimic. 


Cerul se hotărî să şteargă urmele luptei şi spre ziuă se porni o 
ploaie măruntă şi rece de toamnă. Romanii întinseră corturile şi 
ziua a doua trecu fără nici o întîmplare. Cinci zile plouă şi Traian 
devenea tot mai nerăbdător. larna bătea la uşă şi războiul abia 
începuse. 

La acelaşi lucru se gîndea şi Decebal. Pentru el ploaia era 
trimisă de Zamolxis. Privind ploaia răpăind pe frunze, îi spuse lui 
Vezina: 

— A mai trecut o zi şi o să mai treacă una. Zamolxis îi ţine în 
loc. Ştii ce m-am gîndit, Vezina? 


— Bănuiesc, Decebal, dar spune-mi şi tu. 

— Războiul nu se cîştigă numai cu sabia. Trebuie să fii şiret, 
să-l momeşti pe duşman în locurile care îţi convin, să faci în aşa 
fel încît să piardă timp. larna e aproape, şi tare greu îi va fi 
romanului pe meleagurile noastre. Vor îngheţa în bordeie 
ascultind cum suflă Crivăţul. Văile vor fi troienite, drumurile 
ascunse... larna este duşmanul lui Traian. 

— E toamnă, Decebal. Miine poate ieşi iar soarele. 

— Cînd va răsări... voi trimite soli de pace la Traian. 

Vezina zimbi subţire, în colţul gurii. Îi cunoştea şireteniile. 

— Nu te-ai gindit rău, Decebal, dar să ştii că Traian nu este 
Domitianus. 

Vezina ştia de cite ori îl oprise din atac pe Domitianus 
trimiţindu-i soli de pace, sau chemînd la el soli, cu care ocolea 
apoi să stea de vorbă, pînă cînd îşi strîngea iar forţele acolo 
unde le voia el. Tot printr-o şiretenie înfrîinsese ostile fostului 
împărat, înfuriindu-l şi făcîndu-l să pornească orbeşte la luptă. 
Traian e cumpătat la faptă şi ager la minte, greu poţi să-l prinzi 
în cursă. Dovada cea mai bună fusese că degeaba îi îmboldise 
Decebal pe buri şi pe cvazi şi pe celelalte triburi aliate să-i 
trimită soli, cerîndu-i să nu poarte război cu dacii, că împăratul 
pornise mai departe, aruncînd cît colo ciuperca pe care erau 
scrise amenințările lor. 

În prima zi de timp senin, Decebal îl chemă la el pe Duras, şi 
pe Bicilis, şi pe Ziper, şi alţi trei nobili, toţi cu capetele acoperite 
cu căciuliţă albă de lină. Regele era neliniştit şi bănuiau că i-a 
chemat la sfat de seamă, dar vorbele fură cu totul neaşteptate 
pentru cei mai mulţi. 

— Tarabostes - le spuse el - voi sînteţi cei oare veţi merge la 
Traian să vă supuneţi şi să cereţi pace... 

Vorbele îi fură întrerupte de un „nu” înăbuşit, scăpat printre 
dinţi de Ziper. Regele îl privi mustrător, şi tînărul se lăsă în 
genunchi şi se rugă: 

— Nu, Decebal... nu mă trimite pe mine într-o solie ca asta! 
Trimite-mă la moarte şi plec bucuros. lartă-mă, Decebal, că 
îndrăznesc să-ţi spun aceste vorbe! î 

— La virsta ta, le-aş fi rostit şi eu, Ziper. Inţelepciunea vine 
mai tîrziu... Du-te, fiule, acolo unde îţi poruncesc. Înfăţişaţi-vă lui 
Traian şi cereţi-i pace şi priviţi în jurul vostru cîte aruncătoare de 
pietre are şi cîţi pedestrași. Şi mai ales vedeţi dacă sînt semne 


că vrea să pornească repede spre noi. Întrebaţi-l în ce 
împrejurări ar primi pacea. Duceţi-vă smeriţi, încît să creadă că 
sîntem gata să ne-nchinăm. 

Solia porni a doua zi, cînd soarele abia se ivise deasupra 
pădurii. Erau şase nobili, fără scuturi, pentru ca gîndurile lor 
paşnice să nu fie puse la îndoială. 

Fură înfăţişaţi lui Traian şi cinci dintre ei îşi aruncară armele la 
picioarele împăratului, în semn de supunere. Numai al şaselea 
rămăsese mai în urmă şi stătea cu capul plecat, sabia la şold şi 
ochii în lacrimi de ruşine. 

— Decebal îţi cere pace, rosti unul dintre tarabostes, 
ridicîndu-se, şi ţi se supune, Traian! El este clientul supus al 
Romei şi nu înţelege de ce ţi-ai urnit legiunile spre 
Sarmizegetusa, că nu a călcat nici una din înțelegerile făcute cu 
Domitianus. Decebal e gata să încheie pace cu tine, numai să-ţi 
cunoască gindurile! 

— Decebal nu e clientul Romei, ci duşmanul ei, răspunse 
Traian, făcînd un pas spre cei cu capetele plecate. De ani de zile 
nu face altceva decit săbii ca să mă înfrunte. 

— Niciodată n-ar fi pornit spre Roma. lazigii ne ameninţă 
mereu hotarele, săbiile sînt pentru ei. 

— Şi turnurile de apărare? 

— Şi ele. 

— Atunci de ce-mi momeşte inginerii şi centurionii chemîndu-i 
şi plătindu-i cu aur mult? 

— Nu sînt mulţi cei care au venit la noi. Ciîţiva care şi-au luat 
neveste dintre femeile noastre. Şi îi vom trimite înapoi, dincolo 
de Donaris, dacă asta va fi voia ta. Spune ce răspuns să-i ducem 
lui Decebal? 

— Pacea se va încheia numai atunci cînd veţi înapoia toate 
armele, toate maşinile de război şi pe toţi constructorii care 
le-au făurit. Să fie predaţi toţi dezertorii pe care i-aţi aciuat pe 
lîngă voi şi pe care-i folosiţi acum ca luptători în cetele voastre. 
Să dărimaţi toate întăriturile, pentru că toate sînt îndreptate 
spre Roma. Să vă retrageţi din locurile cucerite de romani, şi să 
nu atacați castrele şi întăriturile noastre. Să nu mai primiţi la voi 
fugari din imperiu şi nici să nu mai luaţi în slujbă soldaţi de-ai 
legiunilor. Să socotiți duşmani pe duşmanii Romei şi prieteni pe 
prietenii ei. Astea sînt condiţiile păcii, dacilor! 

Auzindu-le, Ziper simţea că se înăbuşe de furie. Traian cerea 


Daciei să nu mai existe. Să aibă prieteni, prietenii Romei. Dar 
prietenii Romei erau duşmanii dacilor! 

Privi pe sub sprincene în lagăr. Auxiliarii săpau gropi de 
bordeie, pe coasta dealului din spatele castrului, tăiau copaci şi 
ciopleau lănteţi de grindă. Se bucură: romanii se pregăteau de 
iernat. Se temeau să se aviînte în inima Daciei acum în toamnă. 
Îşi pregăteau culcuşurile. lată vestea cea mai bună pe care i-o 
va duce lui Decebal. 

Şi, într-adevăr, după ce Decebal ascultă încruntat ceea ce îi 
cerea împăratul, îşi descreţi fruntea auzind că în castru se fac 
pregătiri pentru iernat. 

Cinci zile aşteptă Traian răspunsul, şi cînd veni, nu era cel 
aşteptat. Află că Decebal şi-a strîns căpeteniile de vază, ca să se 
înţeleagă cu ele, dar încă nu au ajuns să se înţeleagă, îl ruga pe 
împărat să trimită o solie care să vorbească în adunarea 
căpeteniilor dace. 

Traian crezu că între tarabostes s-a ivit discordia şi se bucură. 
Oare nu tocmai discordia ar fi fost cel mai bun aliat al său? 
Sperind că unii şefi de triburi vor să încheie pace, iar alţii nu, 
socoti că prezenţa soliei romane în rîndul dacilor ar putea fi 
hotăritoare. Alese comandanții în care avea cea mai deplină 
încredere şi îi trimise în tabăra dacă. Nu lipseau Lucinius Sura şi 
Claudius Livianus, urmaţi de zece pretorieni, tot unul şi unul, ca 
să facă o impresie deosebită regelui dac. 

Fură întîmpinaţi de Vezina, care le spuse că regele nu li se 
înfăţişează, dar că prin el vor afla hotărîrea sfatului nobililor, 
care între timp s-au înţeles. Decebal ar fi gata să socotească 
duşman al lui pe duşmanul Romei şi prieten pe prietenul ei, ar 
înapoia şi prizonierii pe care i-a luat cu doisprezece ani în urmă 
de la Fuscus, şi steagurile legiunii, care acum împodobesc 
pereţii palatului, ar promite să nu mai primească la el pe fugarii 
din imperiu şi pe dezertori, dar cum să dărime zidurile cetăților, 
pe care cu atita trudă le-a ridicat? Duşmanii Romei se vor izbi de 
ele, cînd vor fi puse în slujba imperiului. Dimpotrivă, Traian ar 
trebui să le întărească şi mai mult, pentru că şi mai de folos vor 
fi împotriva duşmanului comun. 

În privinţa maşinilor de război, Sura şi Claudius auziră acelaşi 
răspuns: 

— Oare împăratul nu ştie, vorbi mai departe Vezina, cu glasul 
său domol, că o ţară fără ziduri de apărare şi fără maşini de 


război este a oricui vrea s-o calce? Mai este acel popor stăpîn pe 
locurile lui, dacă nu are o sabie s-o ridice în calea vrăjmaşului? 
Cum să apere dacii limita de nord a imperiului, dacă nu vor avea 
cu ce? Cum să fie client credincios Decebal, dacă nu va avea cu 
ce să-şi apere credinţa? Nevoia îl vă face să se plece în faţa 
oricărui năvălitor, neavînd cu ce să-i stea în cale. 

Sura şi Livianus simțeau şiretenia cuvintelor, dar cum să le 
întoarcă? Tot ceea ce spunea Vezina era firesc, numai că nu era 
adevărat. Cine nu ştia că lui Decebal nu-i trebuiau armele ca să 
se apere de duşmanii Romei, ci de prietenii ei? 

Solii lui Traian se înapoiară în castru pe o vreme ticăloasă, 
rece şi umedă, care îţi tăia orice avînt. Ploaia cînd începea, cînd 
se oprea, iar norii coboriseră pînă deasupra capetelor, colindind 
printre crestele dealurilor şi ale munţilor. Deşi purtau pelerine 
groase, romanii ajunseră zgribuliţi în tabără. 

— Nu vi s-a arătat? întrebă mirat Traian. 

— Cred că îi este frică să vină în faţa noastră, spuse Livianus. 

— Frică, Livianus? Unde ai văzut tu frică în tot ce a făcut pînă 
acum? 

Impăratul înţelesese mai bine jocul lui Decebal, dar nu mai 
avea ce face. Pierduse aproape două săptămîni tocmindu-se cu 
el. Nu mai putea să înainteze în toamna asta. Locul de aici era 
propice pentru iernat. 

— Decebal aşteaptă răspunsul tău, spuse Sura. Trebuie să-l 
hotărăşti. 

— L-am şi hotărît, Sura... îl trimit la primăvară cu arcurile şi cu 
praştiile. Pînă atunci să ridicăm în grabă tabăra pentru iernat. 


A sosit timpul răspunsului 


Streşinile începuseră să plingă, o iarnă cruntă trecuse ca 
niciodată de greu. O primăvară şi mai cruntă se apropia pentru 
poporul dacilor. Nu se bucuraseră de nici una dintre sărbătorile 
iernii, cînd adunaţi pe la case, după strînsul griului şi meiului, 
poporul se deda jocurilor şi petrecerilor. larna era întotdeauna 


anotimpul odihnei. Oierii erau iar printre ei, plini de poveşti şi 
întîmplări cu lupi şi cu urşi, şi cu zimbri, cu fluierele în sîn, din 
care cîntau dulce sau săltăreţ. Tinerele fete se prindeau în dans. 
Nu se mai bucuraseră nici de marea sărbătoare a mieilor, cînd 
petreceau la o vilvătaie de foc ce se vedea de la capătul lumii, 
iar pe marginea lui se perpeleau în frigare hălci de carne 
mustoasă. 

larna care trecuse n-adusese bucurii. Poveştile nu mai 
vorbeau despre lupi şi urşi, ci despre întîmplări din lupte. Oierii 
şi muncitorii cîmpului se încolonaseră în spatele lui Decebal şi 
trecuseră munţii prin viforniţă, ajungînd tocmai în Moesia 
Inferior, unde tăiaseră şi prădaseră pe roman. Nu uitase regele 
scrisoarea lui Traian către Laberius Maximus din care aflase că 
romanul a rămas slăbit în partea aceea, şi acolo a atacat. Erau 
poveşti înfiorătoare, pe care femeile le ascultau cu mîna la gură, 
înspăimîntate. Unii povesteau cum se rupsese gheaţa lui 
Donaris sub copite şi cum apa rece înghiţise cai şi călăreţi, cum 
cei care scăpaseră din bulboană îngheţaseră sub ochii lor, 
rămînind ca pietrele, în picioare, cu cojoacele scoarță. 
Povesteau cum împresuraseră castrele şi strinseseră în căruţe 
provizii şi arme, şi cum veniseră în pripă legiunile lui Traian, 
încingînd o luptă pe viaţă şi pe moarte. Povesteau despre vitejia 
lui Coter, şi a lui Didor, şi a lui Andre, şi a multora care acum 
stăteau liniştiţi la masa lui Zamolxis, ca orice dac care a avut 
norocul să piară în luptă cu duşmanul. 

Cumplită iarnă trecuse! 

Cumplită primăvară începea! 

Dates şi Ziper nu se odihniseră o clipă. Fuseseră în toate 
luptele, văzuseră cu ochii lor toate „poveştile”. Acum stăteau 
amindoi în casa Liviei şi priveau plînsul streşinilor. Ştiau ce 
înseamnă topirea zăpezii. Luptele din iarnă nu fuseseră prea 
fericite, deşi îi băgaseră în sperieţi pe romani. Traian, ştiindu-şi 
slăbite locurile din Moesia Inferior, cînd auzise că Decebal a izbit 
tocmai acolo, se grăbise să plece în ajutor, urmat de trupele 
pretoriene. Nu se puteau şterge din mintea nimănui luptele de 
la Axiopolis! Ştiindu-l pe Traian în Moesia, Decebal alergase iar 
în apus şi luase prizonieri, şi multe arme, dar nu reuşise să-i 
împingă dincolo de Tapae. 

lată, sosise primăvara şi Traian avea să încalece iar spre 
Sarmizegetusa! 


Iscoadele şi aduseseră vestea că Maximus Laberius se 
pregătea să urce spre Maris, ca să coboare apoi pe apa 
Gradisului, spre Sargedava. 

De afară se auzeau ritmic ciocanele fierăriilor, nu prea 
departe de locul pe care îşi clădise Plautius casa. Pe coasta 
dinspre soare-răsare, pe un platou anume săpat, se rinduiau 
atelierele pe vetrele cărora nu se mai stinseseră focurile de cînd 
începuse războiul. Plautius era acum şef peste toate, trecea de 
la unul la altul, dădea sfaturi, mai ales cînd ajungeau în ultima 
fază a lucrului, la coacere, cum spunea el. Paloşul odată făcut şi 
ascuţit pe piatră, era înroşit din nou şi vîrît repede într-un vas cu 
apă, ca să se întărească. Plautius ştia cînd trebuie scos din foc, 
după o anumită culoare roşie pe care o avea fierul. Dacă îi 
scoteai mai devreme sau mai tîrziu, nu se întărea la fel. Tot el se 
ducea şi la topitoriile care erau aşezate mai jos, pe panta 
dealului. Acolo Plautius era ascultat ca nimeni altul, pentru că 
numai el ştia cît cărbune sfărîimat să arunce în fierul clocotind şi 
cît să-l mai lase după aceea, pînă cînd să fie vărsat în formele 
de pămînt. Pregătit de el, fierul se îndoia ca o frişcă de alun şi 
lua forma de la început cînd nu-l mai apăsai. Din el se băteau 
lamele săbiilor şi cine avea o astfel de armă în mînă, se putea 
bizui pe ea. 

Livia fusese fericită toată iarna. Nu mai era sclavă, ca la 
Aquileia, tatăl ei era bine plătit şi ea se putea duce în piaţa 
cetăţii să-şi cumpere tot ce voia. Războiul îl simţise doar prin 
lipsa lui Ziper; dar el îi trimitea cîte o veste de cite ori putea, şi 
asta o liniştea. Abia acum începuse să fie neliniştită. Veneau 
romanii! Ea va ajunge iar sclavă. Gîndul ăsta o înspăimiînta atit 
de tare, încît era hotărită să-şi pună capăt zilelor, deşi ar fi 
păcătuit faţă de Cristos, zeul ei, care îi învăţa pe oameni să nu-şi 
curme viaţa dată omului ca să-şi ispăşească pînă la capăt 
păcatul primilor oameni. Oare ce va mai avea de ispăşit şi ea? 

Se încuia în camera din fundul casei, îngenunchea, îşi făcea 
semnul crucii şi se ruga pentru toţi cei dragi, dar mai ales 
pentru Ziper, pe care îl ştia în primejdie, promiţindu-i lui 
Dumnezeu că îl va aduce şi pe el la credinţa adevărată. 

Livia crezuse că e singura creştină în Sarmizegetusa, dar mai 
erau doi la fierărie, foşti sclavi fugiţi de la stăpîni şi refugiaţi aici. 
Se întilnea cu ei seara şi se închinau, rugindu-se să nu ajungă 
niciodată romanii în cetatea dacilor. 


Tinerii se împrieteniseră cu mai mulţi romani fugiţi din 
imperiu. Cel mai cunoscut şi cel mai temut era Lotrinius, hoţ de 
codru prins, care îşi omorise supraveghetorul lovindu-l în cap cu 
lanţul ce-i lega mîinile. Aşa înlănţuit se furişase prin păduri şi 
coclauri, mîncînd poame verzi şi ciuperci, şi ajunsese la Donaris, 
pe care-l trecuse agăţat de-un buştean. Nu scăpase de lanţuri 
decit la Sarmizegetusa, unde i se scosese cătuşele şi i se 
dăduse de lucru la fierărie. Lui Lotrinius însă nu-i plăcea munca 
şi pînă acum ceruse de mai multe ori să fie înrolat în armată, să 
lupte. Cu o zi în urmă venise bucuros la Plautius să-i spună că 
pleacă la Sargedava, oştean. Printre cei care apărau cetăţile 
erau mulţi dezertori de prin legiunile romane, ca Silvanus, sau 
dintre aceia care, dovediţi de ură, ridicaseră cuțitul sau sapa 
şi-şi loviseră stăpînul. Erau luptători buni, disperaţi, care mai 
bine-şi dădeau viaţa decit să ajungă să-i vadă un roman semnul 
de sclav de pe spate, pentru că mulţi erau însemnați. 


Dates privea pe fereastră în timp ce Ziper stătea lîngă Livia. 
Fata picta un vas de flori. Cumpăra vasele de la un vecin, 
meşter olar, care i le modela aşa cum îi cerea. Le picta în maro, 
în galben roşcat, în roşu şi verde şi le ducea iar olarului, să le 
ardă. El nu avea răbdare şi nici nu ştia să deseneze atit de 
frumos ca ea; turna smalţul în oală, o rotea pînă se întindea pe 
toată suprafaţa, apoi o punea la foc. Pînă nu de mult nici nu le 
smălţuia, dar furase meşteşugul de la un roman pripăşit pe la 
Sarmi, care lucrase într-un atelier mare, la Roma. Făcea dolii 
mari, pîntecoase, pentru îngropat în pămînt şi păstrat meiul în 
ele, de te minunai cum de poate să le modeleze. Cineva îi 
învîrtea roata şi el aproape că se vira cu totul în vas, ca să-i 
netezească pereţii. 

Livia desena atît de frumos căprioare, şi cerbi, şi urşi, şi lupi, 
şi veverite, încît Ziper ar fi fost în stare s-o privească la nesfirşit 
lucrînd. Vasele ei nici nu sufereau comparaţie cu acelea ale 
olarului, care le orna doar ciupindu-le buza cu virful degetelor, 
sau lipind pe ele fişii de pămînt pe care le apăsa din loc în loc. 

Cei doi îndrăgostiţi îşi vorbeau în şoaptă, ca să nu-l tulbure pe 
Dates, plecat departe cu gîndurile. Ziper bănuia încotro. Tocmai 
el care vorbise atita despre Roma şi despre frumuseţile ei, 
despre luxul şi viaţa romanilor, de cîte ori avea ocazia, îi spunea 
lui Ziper: „Nu romanii ăştia au sculptat statuile Romei! Nu ei au 


ridicat palatele cele mîndre şi nu ei au ţesut covoarele ca de vis 
şi au întins mozaicuri neînchipuit de frumoase!” Rostise vorbele 
astea într-o zi, cînd era şi Vezina de faţă, şi Marele Preot 
adăugase: „Ei au adus aurul cu care au fost plătite, Dates. Fără 
sabia lor, Roma nu ar avea strălucirea pe care ai văzut-o. Acum 
au venit după aurul Daciei, ca să aibă cu ce da serbări care să 
uimească lumea!” 

Pe Ziper nu-l interesau astfel de vorbe. El îi ura pe romani 
pentru că aşa se pomenise, urîndu-i. li ura pentru că voiau să 
cotropească Dacia. li ura pentru că alergau călare şi tăiau 
capete, sau legau şiruri de oameni şi-i trimiteau sclavi la Roma. 

Ca să-şi facă de lucru, Ziper ieşi în cerdacul casei şi începu să 
macine făină pentru piine. Întinse o pînză albă şi puse deasupra 
ci rîjniţa de măcinat grîu: o piatră rotundă, ascuţită în partea de 
deasupra, peste care se punea o altă piatră, ca un cilindru gol 
pe dinăuntru, în care intra capul ascuţit al primei. Boabele se 
turnau în piatra cilindru, pe care apoi o învirtea cu ajutorul unui 
lemn prins într-o scobitură. Făina curgea pe pinza de jos. 

Măcinatul era o ocupaţie femeiască, dar lui Ziper îi plăcea s-o 
scutească pe Livia de muncile mai grele, şi în acelaşi timp se 
distra. 

Învîrtind rişniţa, Ziper îşi privea prietenul, şi-l compara în gînd 
cu cel care se înapoiase de la Roma. Trecuse de atunci o 
primăvară şi, iată, începea a doua, şi vremea care se scursese 
schimbase mult înfăţişarea lui Dates. Venise un tinerel şi acum 
era un adevărat bărbat. Pielea feţei i se înnegrise de vint şi 
soare, fruntea îi era tăiată de-a lungul de cute adinci. Miinile i se 
bătătoriseră pe minerul săbiei, căpătind o asprime bărbătească, 
iar sub cămaşă se rotunjeau muşchi puternici. Ziper se avîntase 
de multe ori în luptă lîngă el, ştia cît era de primejdios să-i stai 
în cale. Acum, privindu-l lung, descoperi deodată ceva cu totul 
nou, că Dates semăna cu Decebal. Căpătase ceva din neamul 
lor, care îi lipsise pînă atunci. Da, da, ce bine semănau în 
îndărătnicie, în căutătura ochilor, şi în felul cum îşi încruntau 
sprincenele, cînd nu le convenea ceva. 

În Dates se petrecuse o schimbare hotăritoare: nu mai era 
mîndru de dragostea Arriei. Acest sentiment i se părea vinovat 
acum. Cînd se înapoiase de la Roma îşi mărturisise uşor 
dragostea, dar acum n-ar mai fi făcut-o. Ceva aruncase o umbră 
peste sentimentele lui şi îl făcea să le simtă ca pe o durere, nu 


ca pe o bucurie. Peste chipul Arriei şi al rafinaţilor care o 
înconjurau se suprapunea imaginea cavaleriştilor care vînau 
femeile refugiate din Tibiscum. Ziper nu fusese la fel de tulburat 
de ceea ce văzuse. El se gindea numai la răzbunare şi atita. 
Pentru Dates însă, aceasta era o dezamăgire, după ce ani de 
zile îşi hrănise sufletul cu idei filozofice înalte. Ceea ce se 
petrecuse sub ochii lui nu era o pedeapsă aplicată unui sclav, nu 
era nici o luptă deschisă, ci un măcel pe care nu-l înţelegea. 

Privea picăturile de apă care se scurgeau din streaşină şi se 
gîndea că la Roma e cald, pomii sînt înverziţi şi Arria îşi 
îndeamnă seară de seară lecticarii s-o plimbe pe Via Sacra. Şi lui 
îi plăcuse să privească lumea pestriță care se vintura de 
colo-colo, fără altă preocupare decit de a fi văzută şi admirată. li 
plăcuse să vadă tineri oprindu-se şi plecîndu-se elegant la 
trecerea Arriei, precum şi femei invidiind-o pentru renumele şi 
frumuseţea ei. 

Se scutură de toate gindurile ca de un coşmar şi plecă din 
dreptul geamului, venind lîngă Ziper. 

— Eşti cea mai neîndemiînatică femeie pe care am văzut-o 
vreodată măcinînd, îi spuse prietenului. 

— la priveşte ce făină bună, arătă Ziper către grămada albă 
de lîngă piatră. Livia ne-a promis patina calda. 

Livia venise cu noutăţi în privinţa gătitului şi ridea de cîte ori 
Ziper mînca plin de neîncredere din bucatele pregătite de ea. 
Recunoştea însă că erau bune şi, în afară de obiceiul ei de a 
fierbe mai întîi carnea şt apoi s-o pună la fript, obicei cu care nu 
se împăca în nici un fel, în rest îi plăceau mîncărurile romane 
deşi multe, fiind gătite cu miere, căpătau un gust dulceag, care 
mai mult te leşina decit te sătura. Ziper era învăţat cu carnea 
friptă şi bine sărată, după care să tragă două căni cu apă şi să-şi 
simtă burta plină. Patina îi plăcea, şi Ziper se amuza rostind 
acest cuvînt nou, care însemna o plăcintă cu brînză coaptă în 
tigaie. 

— Şi după patina? întrebă Dates, hotărît să măniînce împreună 
cu ei. 

— Peşte fiert, pe care mi l-a adus chiar astăzi de la Maris şi pe 
care Livia l-a pregătit tot ca la Aquileia. 

De sus, din turnul mare al cetăţii, se auzi sunînd cornul. La 
chemarea lui, toţi locuitorii alergau în piaţa mare să asculte 
veştile. De data asta, în sunetul cornului dăinuia o nelinişte care 


se furişă şi în sufletele lor. 

Un călăreț cu calul spume trecuse spre locuinţa-palat şi, la 
puţin timp după aceea, se auzise chemarea cornului. Vestea se 
răspîndi ca fulgerul printre oameni: cavaleria romană apăruse 
pe neaşteptate în cîmpia Sargedavei şi se apropia de cetate în 
mare grabă. 

Prima vorbă pe care a rostit-o Dates, cînd a auzit vestea, a 
fost: „Mama”. Era singură. Tatăl lui nu era acasă, inspecta oştile 
din cetăţile şi turnurile de apărare dinspre soare-apune, care 
stăteau faţă-n faţă cu legiunile lui Traian. 

Împăratul gîndise bine cînd hotărise să înceapă ofensiva de 
primăvară cu atacul Sargedavei, cea mai mare aşezare după 
Sarmizegetusa şi important centru administrativ. De prefectul 
Sargedavei ţineau toate ţinuturile şesului dinspre Maris, şi 
cucerirea ei ar fi însemnat înfometarea dacilor. Cîmpiile 
începeau de la ea şi treceau dincolo de Maris. 

La apariţia romanilor, toţi cei care erau pe cîmp, cu cornul 
plugului în mînă, fugiseră spre cetate, dar mai toţi fuseseră 
ajunşi din urmă şi căsăpiţi pe brazda abia întoarsă. 

Venind dinspre Maris, cîmpia se îngusta, străjuită într-o parte 
şi alta de dealuri care, pe măsură ce se apropiau de Sargedava, 
deveneau munţi împăduriţi cu stejari, frasini şi brazi, spre vîrfuri. 
Munţii se apropiau dintr-o parte şi alta, pînă cînd se împreunau 
pe malul Sargeţiei, lăsînd între ei o îngustă trecere spre 
Sarmizegetusa. De aici, din locul întîlnirii lor, şi pînă la Sarmi - 
cum spuneau dacii în vorbirea zilnică Sarmizegetusei - erau 
vreo douăzeci de mile romane. Şi chiar în locul împreunării 
munţilor, pe o coamă aşezată între cele două şiruri, de pe care 
se veghea trecătoarea, era cetatea Sargedavei. In faţa ei se 
înălța o altă coamă, şi ea întărită, dincolo de care începea un 
masiv lung de multe mile, coama luncanilor, străjuit de cetatea 
militară Blidaru. 

Traian trimisese iscoade în timpul iernii şi ştia cît de bine este 
apărată trecerea spre Sarmizegetusa prin această parte, şi de 
aceea hotărise acest atac neaşteptat. Surpriza putea să încline 
de partea lui sorții luptei şi să salveze multe vieţi de romani. 

Planul era vast, nu se reducea numai la acest atac. In acelaşi 
timp se urniseră şi legiunile rămase la Tapae, încolţind 
Sarmizegetusa dinspre soare-apune. Şi poate cel mai neaşteptat 
atac pentru daci era acela al cavaleriei maure, în frunte cu 


Lucius Quietus, care urcase pe apa Rhabonului. Maurul se căţăra 
pe coastele cele mai abrupte, se strecura prin văi înguste, făcea 
prăpăd în calea lui. 

Toate aceste veşti sosiră odată la Sarmizegetusa şi Decebal 
împărţi în pripă sarcini noi nobililor şi căpeteniilor militare. 

Nepotul veni într-un suflet la rege. 

— Decebal, vreau să alerg pînă la Sargedava. Mama este 
singură. 

— la-l şi pe Ziper cu tine! 

Sinna era sora la care Decebal ţinea cel mai mult, pentru că 
era o femeie liniştită şi duioasă, care nu putea să nu-i placă lui, 
năvalnicul. Prezenţa ei era liniştitoare pentru rege, aşa fusese 
întotdeauna, încă din copilărie. Apoi o iubise şi mai mult, de cînd 
îl adusese pe lume pe Dates. 

Drumul spre Sargedava se strecura printre munţi, ţinînd 
tovărăşie Sargeţiei umflată şi repede acum, după topirea 
zăpezilor. Aproape de Valea Rea, cum îi spunea locului unde se 
întîlnea cu un alt riuşor de munte, rupsese podul şi tinerii îi 
înfruntară furia trecînd prin apa rece ca gheaţa. Urmărind 
şerpuirile văii, drumul sărea cînd într-o parte, cînd în alta a apei. 
Aici, la Valea Rea, se aflau pe coastele abrupte turnuri de pază 
întărite, printre care greu s-ar fi strecurat un duşman. Intre 
Sargedava şi Sarmizegetusa, pe toată valea, erau presărate 
puncte întărite, înconjurate de aşezări de oieri care îşi păşteau 
turmele pe platourile din vîrful munţilor. 

Privind pantele abrupte şi valea îngustă numai cît să arunci cu 
o piatră dintr-o parte în alta, în unele locuri nici atita, Dates se 
gîndea că nu le va fi uşor romanilor să străbată acest drum. Ştia 
că bolovani grei sînt urcați în fiecare întăritură şi că oştenii nu 
aşteptau decit ivirea duşmanului ca să-i împingă la vale. 

Cînd ajunseră aproape de Blidaru, se încrucişară cu un oştean 
care venea într-o goană, de credeai că o să crape calul sub el. li 
văzu şi strînse friul. 

— Dates, Sinna e în mîinile romanilor! 

— Au cucerit cetatea? 

— Nu. Cînd a auzit că romanii înconjoară Sargedava, s-a urcat 
în căruță şi a plecat spre Sarmi. Nici n-a ieşit bine că romanii au 
şi înconjurat-o. S-a încins o luptă pe viaţă şi pe moarte, dar noi 
eram numai cinci, iar ei de multe ori mai mulţi. Mi-aş fi dat şi eu 
viaţa, dar m-am gîndit că n-are cine să dea vestea la Sarmi. 


— Sargedava e împresurată? 

— Nu se mai poate intra. Au apărut pe neaşteptate. Cînd s-a 
sunat primejdia, mulţi ţărani de prin împrejurimi au pornit spre 
cetate, dar i-au ajuns romanii în afara zidurilor şi i-au căsăpit. 
Toate drumurile dimprejur sînt tot un chiot şi o jale. Norocul a 
fost că unii nu s-au mai dus la Sargedava şi au urcat la Blidaru, 
scăpînd cu viaţă. 

— Hai, Ziper! 

Toţi trei se-ndreptară spre Sargedava. 

Romanii pricepind că au prins o femeie din familia regelui, 
care ar fi putut împodobi carul împăratului la Roma, o luară 
prizonier. Credinţa că femeia nu este oricine le fusese întărită de 
disperarea cu care se aruncaseră dacii în luptă, ca s-o scape. 

După ce împresuraseră garda care o însoțea, alţi oşteni îi 
întîmpinaseră cu săbiile ridicate, aşa că drumul la întoarcere se 
dovedise şi mai anevoios. Erau un grup de călăreţi care se 
avintaseră ca să cerceteze locurile şi întăriturile dacilor. Prada 
pe care o aduceau cu ei picase cu totul pe neaşteptate şi, 
desigur, aveau să capete o bună recompensă de la Laberius 
Maximus. Acesta era motivul pentru care luptau cu atita 
îndîrjire, fiind hotăriţi să nu scape o ocazie atît de bună de a se 
face cunoscuţi. 

Oşteanul îi duse pe cei doi tineri pe o potecă ce scurta 
drumul, ca să cadă în faţa duşmanului. Cînd ieşiră din pădure, îi 
văzură apropiindu-se. 

Dates şi Ziper erau pe coastă, feriţi de un colţ de piatră, şi 
romanii aveau să treacă pe lingă ei. Descălecară şi se pitiră. 
Sinna era păzită de zece romani înzăuaţi, cu care nu aveau nici 
o şansă de izbîndă, dacă s-ar fi luat la harţă. În timp ce cîţiva 
i-ar fi ţinut în loc, ceilalţi ar fi dat bice cailor. 

— Trebuie s-o salvăm, Ziper! scrişni Dates. N-o putem lăsa pe 
mama să-nfrunte ruşinea asta! 

— Sîntem puţini şi grosul cavaleriei e aproape. Convoiul 
ajunsese în dreptul lor şi ei priveau neputincioşi. 

Atunci Dates se repezi, luă arcul oşteanului care îi însoțea şi îl 
încordă. Ţinti cu mînă sigură şi săgeata porni zbirnîind. In clipa 
aceea un roman îl văzu şi întinse scutul în faţa mamei, la timp 
ca să oprească săgeata ce s-ar fi înfipt chiar în inima ei. Dates 
gemu neputincios. 

— Pe ei, Ziper! 


Săriră toţi trei pe cai. Romanii îi întîmpinară. Se prefăcură a 
primi lupta, apoi smuciră caii într-o parte, trecînd pe lîngă 
duşmani şi coborind drept spre căruţă, cu săbiile ridicate. In 
clipa cînd Dates ajunse în apropierea căruţei, mama sări în 
picioare, strigînd: 

— Loveşte-mă, fiule! 

Lovitura fu oprită şi de data asta de un scut roman, şi lupta se 
încinse între cavalerişti şi cei doi tineri. Romanul din căruţă 
biciui caii, în timp ce armele luptătorilor se încrucişau. 

Mai ales după această intervenţie romanii înţeleseră că au o 
pradă pentru păstrarea căreia merita să facă orice. Şi mai ales 
nu merita să moară tocmai acum, în ajunul acestei răsplate. De 
aceea, rînd pe rînd părăsiră lupta şi se luară după căruţă, 
rămînînd numai trei să-i ţină în loc pe daci. 

Dates se repezi în goana calului spre roman, cu sabia 
deasupra capului, şi ameninţă că loveşte, ca să-l facă să ridice 
scutul. Schimbă însă, fulgerător direcţia loviturii, şi îi străpunse 
pîntecul. Ceilalţi romani, cînd se văzură rămaşi numai doi, 
încercară să scape cu fuga, şi reuşiră. Tinerii îi fugăriră un timp, 
apoi opriră caii, dindu-şi seama că totul e pierdut. Căruţa nici nu 
se mai vedea, iar mai departe se zăreau alţi cavalerişti, 
apropiindu-se. 

Dates spumega de furie şi durere. 

— Ce ruşine, Ziper, ce ruşine! şopti doborit de necaz şi lovind 
cu pumnul în gitul şeii. 

— Să-i spunem regelui. 

— ÎI trimitem pe Torder la el, iar noi ne ducem în Sargedava. 

— E înconjurată. 

— Trebuie să salvăm vexi/ul şi signele luate de la Fuscus. 
Romanii vor să-şi spele ruşinea înfrîngerii de atunci. Vor înapoi 
signele, de aceea au atacat Sargedava. 

— Cum intrăm, Dates? 

— Ocolim prin spatele cetăţii şi ne strecurăm după ce se 
întunecă. 

Oşteanul plecă spre Sarmizegetusa să ducă vestea răpirii 
Sinnei, iar cei doi tineri urcară spre Blidaru, de unde urmau să 
pornească, odată cu lăsarea întunericului, spre Sargedava. 

Între timp, pe coastele muntelui, măcelul era în toi. Ca şi la 
Sarmi, de sus, din virful muntelui, de lîngă zidurile cetăţii şi pînă 
jos, la poale, se înşirau casele dacilor care munceau cîmpurile 


dinspre Maris. Pe coastele din faţa cetăţii erau alte aşezări, 
risipite ici şi colo, prin luminişuri de pădure, pînă sus, în virful 
muntelui. Mai toţi erau gospodari, aveau o mică turmă de oi, şi o 
vacă sau două care le asigura traiul. Toamna coborau şi 
schimbau brinza pe griîul şi meiul celor de la şes. Cînd sunase 
primejdia, unii se îmbulziseră pe drumurile care duceau la 
cetate, alţii se ascunseseră mai în adîncul pădurii, în locuri 
neumblate, şi îşi săpau bordeie, acoperindu-le cu frunze, ca să 
nu fie descoperite. 

In cetate era acum o mare îngrămădeală de oameni, fiecare 
avînd la el ceea ce i se păruse că merită să salveze. În lipsa lui 
Duras, cetatea era sub comanda lui Butes, tatăl Curtei. 

Luptele se dădeau în jurul bastionului de apărare din afara 
zidurilor. Romanii urcau panta sub acoperiş de scuturi. Bastionul 
era o construcţie pătrată din piatră, înaltă de cinci staturi de om, 
care se continua cu un foişor din biîrne de lemn, cu un mic 
platou deasupra, de pe care se putea ţine sub privire toată 
valea Sargeţiei. Unde se termina zidul de piatră, de jur-împrejur, 
era un cerdac, din care oştenii aruncau pietre şi săgeți. În zidul 
de piatră se deschideau din loc, în loc, mici ferestre prin care se 
trăgea cu arcul. Scara pe care se urca în virful bastionului era în 
interior şi dădea roată zidurilor, pînă sus, la foişorul de lemn. 

Apăraţi de scuturi, romanii ajunseră la poarta de jos a 
bastionului şi începură să spargă cu toporiştile. Nu era deloc 
uşor să cioplească birnele de stejar prinse în drugi de fier, mai 
ales că de sus cădeau în capul lor bolovani şi săgeți. Totuşi, 
rezistară, feriţi sub scuturi. Atunci cei din bastion aduseră pe 
cerdac un pietroi enorm. Il rostogoleau cu greu, vîrînd sub el 
pari şi împingînd. Bolovanul fu rostogolit şi romanii, deşi auziră 
strigătele celor rămaşi mai departe, nu mai avură timp să se 
îndepărteze. Se auzi o bufnitură surdă şi un zgomot de fier 
îndoit; mulţi dintre cei care izbeau cu toporiştile fură striviţi sub 
scuturi. Ceilalţi, speriaţi, fugiră şi primiră în spate săgețile 
arcaşilor. 

Era nevoie de maşini mari de asediu şi de aceea aşteptau un 
musculus greu, pe care şase cai abia îl urneau pe drumul cînd în 
pantă, cînd în urcuş. 

Dacii din cetate se înțelegeau prin semne de fum cu cei din 
Cetăţuia, întăritura din vîrful de munte vecin cu Sargedava. Era 
un pinten de munte, ca o căciuliţă de pielat, ţişnită din pămînt. 


Coastele foarte abrupte şi lipsite de drumuri făceau să se ajungă 
greu la întăritura din vîrf, prin pădurea deasă. De sus, se zărea 
Blidaru, iar de acolo zidurile de pe coama luncanilor, şi aşa mai 
departe, din întăritură, în întăritură, ajungeau la Sarmizegetusa. 
In valea dintre Sargedava şi Cetăţuia mişunau romanii. 

intunericul linişti cîmpul de luptă. Departe, spre cîmpie, se 
aprinseră focuri şi în jurul lor se striînseră cavaleriştii romani, 
să-şi povestească isprăvile. 

Dates şi Ziper ieşiră din Blidaru şt porniră înspre soare-apune. 
Ocolind, voiau să se apropie de Sargedava prin spate. Ziper 
cunoştea bine locurile şi chiar dacă nu le-ar fi ştiut, tot s-ar fi 
descurcat uşor, pentru că în pădure întilneau la tot pasul oameni 
fugiţi care se speriau auzind copitele cailor lor. Mai toţi aveau o 
bocceluţă, copiii şi vitele cu ei, unii cîte o vacă sau capră. 

Copiii dormeau pe aşternuturile din boccea, după ce beau şi 
mîncau cîte o bucată de turtă cu brînză. Rar întîlneai un bărbat 
tînăr, şi acela betegit de vreo boală sau altă meteahnă care îl 
împiedicase să ia sabia în mînă. Era multă jale în pădurea plină 
de oameni culcuşiţi ca vai de ei, speriaţi, gata să fugă la cel mai 
mic zgomot, dezarmaţi şi neputincioşi în faţa duşmanului crud. 
Toţi voiau să se furişeze cît mai repede, dar îi dăduseră de gol 
copiii, scîncind şi cerînd sînul mamelor. S-ar fi dus şi mai 
departe, în inima pădurilor întinse, dar nu aveau apă, şi atunci 
se înşirau în preajma unui izvor. 

_ Ajunseră pe coama de deal care se prelungea de la cetate. 
Intr-o parte şi alta, în vale, erau romanii. Oare nu se căţăraseră 
pînă aici, s-o înconjoare din toate părţile? 

Lăsară caii legaţi şi merseră pe jos, călcînd cu mare atenţie şi 
ascultind la fiecare cîţiva paşi. 

Deodată li se păru că în faţa lor licăreşte ceva. Era un foc, 
într-o groapă făcută în pripă, la care romanii frigeau halci de 
carne dintr-o capră pe care o prinseseră în pădure. Făceau mare 
haz de ceva şi rideau zgomotos. Pe marginea gropii mai erau 
alţi trei, sprijiniți în săbii, care se tot boldeau într-o parte şi în 
alta, pîndind. 

Cînd hazul lor era mai mare, cei doi se strecurară pe lingă ei, 
ocolindu-i. Nu se aşteptau să mai întiîlnească şi alţii, dar se 
izbiră, aproape piept în piept, cu un roman care venea legindu-şi 
pantalonii. 

— Voi siînteţi? întrebă el, convins că sînt dintre cei lăsaţi în 


jurul focului. 

— Da, răspunse Dates. 

Romanului i se păru că ceva nu este în regulă şi întrebă iar: 

— Care eşti? 

— Eu, nu mă mai cunoşti? 

Apărură din umbra deasă şi, pînă cînd să se lămurească 
romanul cine e, se năpustiră asupra lui. Prin întuneric nu-l izbiră 
bine de prima dată, şi romanul avu timpul să strige către ceilalţi. 
Abia după aceea Ziper îi găsi gitul cu jungherul. 

Dinspre groapă se auziră apropiindu-se în fugă cei care 
pîndeau. 

— Sus, Ziper! şopti Dates. 

Se căţărară într-un fag rămuros şi rămaseră nemişcaţi, 
aşteptind să se liniştească cei care îi căutau. Era cu neputinţă 
să-i poată descoperi prin frunzişul des. 

Romanii răscoliră în toate părţile, trecură pe sub cei doi tineri, 
dar nu dădură nici de romanul căsăpit. 

— Silenus! Hei, Silenus! îl chemau ei nu prea tare, pentru că 
strigătul de ajutor nu venise de departe. 

— L-o fi furat în cetate? 

— Ce să-l fure? Doar ştii ce om e. Trebuie să fie pe aici cu un 
cuţit între coaste. 

— Pînă miine, pe lumină, nu dăm de el. 

— Stinge focul şi aruncă pămînt pe jar. Dacă află centurionul 
că am stat de friptură, e jale. Să minţim la fel. Eram de veghe şi 
Silenus s-a dus şi el, ca omul!... Să nu suflăm o vorbă despre 
capră. 

— Dacă am fi avut şi o amforă cu vin... De mult nu mai 
mîncasem o friptură proaspătă. M-am săturat toată iarna de 
carne sărată. 

Se îndepărtară. De unde se termina pădurea, şi pînă sub 
ziduri, era un loc gol, pe care nu-l puteai străbate uşor. Te 
vedeai din toate părţile, mai ales că luna apăruse rotundă, ca un 
denar de argint. Tinerii daci trebuiau să ajungă în partea 
umbrită a zidurilor, fără ca să fie văzuţi nici de cei din afară, nici 
de cei dinăuntru. Şi unii, şi ceilalţi ar fi tras în ei. 

Incepură să se furişeze pe coate, folosind orice ridicătură de 
pămînt, cel mai mic tufiş. Din pădure, ochi vegheau ţintă spre 
ziduri, de pe crenelele cetăţii, ochi şi mai treji scrutau spre 
pădure. Aveau scuturile în spate şi se tirau ca şopirlele, fără nici 


un zgomot. 

Înspre pădure, valul de pămînt din jurul cetăţii continua în jos 
cu un şanţ adînc cît un stat de om şi de două ori mai lat. Cînd 
ajunseră aproape de buza şanţului, o săgeată venind din cetate 
sfîrii pe la urechea lui Dates şi se înfipse în pămînt, chiar lîngă 
picior. 

— Ne-au văzut! 

Se aşezară chircit şi ţinură scuturile în faţă. Două săgeți se 
rupseră în scutul lui Dates, zbiîrniind de puterea cu care 
veniseră. Se strivi una şi în scutul lui Ziper. 

— Ţintesc bine oştenii noştri, şopti Ziper, gîndindu-se că dacă 
n-ar fi fost scutul, săgeata i-ar fi trecut prin piept. 

Stăteau ghemuiţi şi auzeau săgețile şuierindu-le pe la urechi 
şi înfigîndu-se lîngă ei, sau izbindu-se de scuturi şi căzîindu-le la 
picioare. 

— Aştia ne vin de hac! spuse Ziper cu necaz. Să strigăm. 

— Dacă ne-ar auzi numai ei, am face-o! Cînd om fi chiar la 
buza şanţului, strigăm. 

Mai aveau puţin, dar înaintau în salturi scurte, de-a buşilea, în 
timp ce săgețile se înmulţeau. 

La un semn al lui Dates, alergară cîțiva paşi şi strigară: 

— Nu trageţi, fraţilor! Nu mai trageţi! 

Se trîntiră pe burtă şi aşteptară un semn că fuseseră auziti. 
Nici o săgeată nu mai veni. 

— Aruncaţi o frînghie! strigă Ziper. 

— Cine e acolo? întrebă cineva din spatele palisadei. 

— Ziper şi Dates. Venim în cetate. 

Se făcu linişte deplină, şi tinerii ştiură că s-au dus să întrebe 
pe comandant ce să facă. Între timp, izbiră pămîntul primele 
săgeți ale romanilor. Trăgeau din două părţi, încît era cu 
neputinţă să se ferească numai cu scuturile. Se rostogoliră în 
şanţ, căzind de-a berbeleacul. Săgeţile treceau acum pe 
deasupra capetelor lor. 

Cei din cetate se convinseră că cei doi erau de-ai lor şi le 
aruncară funii groase. Dates prinse primul o funie, apoi şi Ziper. 
Cînd să se ridice, cineva de sus le strigă: 

— Rămîneţi acolo! 

Un snop de săgeți se înfipse în pămîntul moale de deasupra 
capetelor lor. 

Bănuind că fugarii aduc cine ştie ce veşti celor din cetate, 


romanii făceau totul ca să le vină de hac. Atacară dinspre 
pădure, la adăpostul scuturilor. Cei de pe palisadă îi primiră cu 
săgeți şi pietre. 

— Veniţi în partea cealaltă! le strigă cineva. 

Fugiră prin şanţ spre cealaltă latură a valului de pămînt, unde 
era linişte. Le aruncară frînghiile şi, proptindu-se cu picioarele în 
zid, urcară. Abia acum se treziră şi romanii din această parte să 
trimită săgeți, dar ele se înfipseră în trunchiurile palisadei. 

Butes, tatăl Curtei, fusese înştiinţat că cei doi tineri au adus 
veşti de la Sarmi şi îi întîmpină bucuros. 

— Am venit să dăm ajutor cetăţii, spuse Dates. Aici sînt 
signele romane luate de la Fuscus. Le-ar place să pună mina pe 
ele. 

— O să fiţi de mare folos cetăţii, copiii mei! Romanul ne-a 
înconjurat. 

— N-ar putea pătrunde decit dinspre pădure, pe coama pe 
care am venit şi noi. În partea aceea să ne întărim. 

— Valul de pămînt are în spatele lui zidul. 

— Să astupăm poarta zidului! Romanul trecut de palisadă să 
se trezească între ea şi peretele de piatră. 

Zidul şi palisada erau faţă în faţă. 

— Cu ce să închidem intrarea, Dates? 

— Cu piatră! 

— Nu avem în cetate. Ne-ar trebui pietroaie mari, pe care să 
nu le poată urni în grabă. De unde să le luăm? 

Dates îşi aminti că în cetate era pe terminate sanctuarul cel 
mare. Coloanele lui masive, din bazalt, erau tocmai ceea ce le 
trebuia. 

— Coloanele sanctuarului! 

Bătrînul Butes se sperie! Cum putea măcar să se gindească la 
una ca asta? Zamolxis i-ar fi pedepsit pentru asemenea 
îndrăzneală. 

— Dates! Zamolxis îţi aude vorbele îndrăzneţe! 

Tînărul roman fu o clipă descumpănit, gîndindu-se că teama 
s-ar putea să pună stăpiînire pe sufletele dacilor, dacă vor şti că 
Zamolxis e supărat pe ei. Cu toate astea, numai coloanele 
masive, înalte de un stat de om şi groase de nu le puteai 
cuprinde cu braţele, erau singurele care ar fi putut astupa 
intrarea din zid. 

— Te înşeli, Butes! spuse tînărul. Zamolxis nu se va miînia pe 


noi. El l-a primit pe Venas la masa lui, promiţindu-ne ajutor. El 
mi-a trimis acest gînd. Ne dă propriul său lăcaş ca să ne apărăm 
de duşman. 

Chemară oştenii lîngă sanctuar şi Dates le vorbi: 

— Zamolxis cel drept ne ajută în lupta noastră! El ne dă 
sanctuarul, să ne apărăm cetatea cu piatra lui sfîntă. Să luăm 
coloanele şi să astupăm intrarea zidului! 

Bărbaţii şovăiră, femeile îşi ridicară privirile Spre cer. Dates îşi 
luă răspunderea de a-i minţi: 

— Am venit în toiul nopţii trimis de părintele Vezina. Prin el, 
Zamolxis ne-a îngăduit să-i folosim coloanele. Marele Preot ar fi 
venit chiar el să aducă vestea, dacă romanii n-ar fi înconjurat 
cetatea. 

Numele lui Vezina era sfînt, cuvîntul lui ascultat. Se apro-piară 
de coloane. 

— Cum să le ducem, Dates, pînă acolo? 

— Le rostogolim pe funii groase. Aduceţi funii! 

În apropierea porţii care trebuia astupată, înfipseră ţăruşi la 
un pas unul de celălalt şi legară de ei două funii trainice pe care 
le întinseră pe pămînt, pînă în faţa sanctuarului. 

— Rostogoliţi coloana! porunci Dates. 

O răsturnară la pămînt şi o împinseră deasupra funiilor. Cîţiva 
bărbaţi vînjoşi luară apoi capetele, le trecură pe deasupra 
coloanei şi porniră cu ele spre poartă. Cilindrul de piatră se 
rostogoli destul de uşor pe funiile întinse pe pămînt. In timp ce 
unii împingeau a doua coloană, alţii o ridicau pe prima în 
picioare. Pînă a doua zi, două rînduri erau aşezate în dreptul 
intrării, iar deasupra lor un alt rînd înălța zidul de bazalt cît două 
staturi de om. 

În zori romanii dădură atacul asupra bastionului. Un musculus 
înainta greoi pe panta muntelui. Semăna cu o enormă broască 
ţestoasă, cu partea de deasupra acoperită cu saci de nisip. 
Toată această carapace era aşezată pe patru roţi solide, pline, 
din lemn de stejar. Sub ea intraseră douăzeci de soldaţi auxiliari, 
şi împingeau din răsputeri s-o urce pe panta muntelui. 

Asupra musculusului se abătu o ploaie de pietre, dar toate 
izbeau fără putere în sacii de nisip de deasupra, bufnind 
înfundat. Greoaia maşină de război, numită în glumă şoricel - 
musculus —, fu lipită de poarta masivă. Sub ea începu o muncă 
grea şi grăbită: ausxiliarii ciopleau drugii de lemn cu toporiştile. 


Cînd văzură că de sus nu mai puteau face nimic, dacii 
coboriră, înşirindu-se pe scara lipită de zid, ţinînd arcurile şi 
săbiile pregătite de luptă. Romanii ciopliră drugii balamalelor, 
apoi izbiră cu un berbec, dărîmînd poarta. Năvăliră în interiorul 
bastionului. Îi primi o ploaie de săgeți. Se auziră ţipetele celor 
care încercau să le scoată din ochi, din git, din piept sau din 
picioare, pentru că în învălmăşeala intrării nu mai putură ţine 
sus scuturile. De afară împingeau să intre tot alţii şi alţii. Veneau 
cu scuturile în cap pînă la musculus, apoi treceau pe sub el şi se 
aruncau în luptă. Săbiile se încrucişau pe fiecare treaptă. 
Romanii, protejaţi de zale, înaintau pas cu pas, fiecare pas 
cucerindu-l prin luptă. De sus începură să cadă pietre, strivind 
umeri şi frîngînd spinări. 

Văzînd cît de dirză este rezistenţa dacilor, romanii chemară 
arcaşii, foarte de folos în această împrejurare, pentru că mulţi 
apărători nu aveau zale, piepturile lor fiind deschise săgeţilor. 
Arcaşii făcură mari goluri printre daci. Cel care primea săgeata 
în piept şi-şi simţea aproape sfîrșitul, se arunca de sus în capul 
duşmanilor, urlînd înfiorător. Urlau cei care piereau, urlau cei 
care se zvirleau în duşman, urlau cei care se încurajau. Şi la 
acest vacarm se adăugau izbiturile săbiei de sabie şi scutului de 
scut. 

Cînd romanii fură aproape în virful bastionului, la o poruncă 
anume, toţi dacii fugiră în sus, şi un pietroi rotund, greu şi mare 
cît lăţimea scării, fu rostogolit la vale. Tăvălugul trecu peste 
romani, făcînd să trosnească scuturile, şi săbiile, şi oasele sub 
greutatea lui. Unii scăpară lipindu-se de perete, alţii sărind în 
gol, dar cei mai mulţi fură măturaţi şi striviţi de trepte. 

— Înainte! urlă un centurion, cînd văzu pietroiul jos, şi alţii se 
avîntară pe scară, încinşi de cruzimea luptei. 

Nu-i mai întîmpină nimeni şi romanii se văzură în cerdacul de 
lemn de deasupra. Dădură un chiot de bucurie şi se aruncară cu 
mai mult avînt asupra ultimilor daci, care rezistau fără nici o 
speranţă. Nu mai erau decit vreo zece şi toţi căzură cu sabia în 
mînă. Din cerdac se auziră strigătele de bucurie ale romanilor 
care făceau semne bucuroase către cei din vale. 

Cuceriseră bastionul, dar pieriseră de două ori mai mulţi decit 
apărătorii lui. 

Laberius Maximus veni chiar el în bastion şi felicită trupele 
care îl cuceriseră. Rămase însă pe ginduri cînd află ciîţi luptători 


din legiuni şi auxiliari căzuseră în luptă. „Oare mai sînt multe 
astfel de bastioane în drumul spre Sarmizegetusa?” se întrebă. 
Privi spre valul de pămînt şi palisada cetăţii şi oftă gîndindu-se 
la bătălia care se apropia. 

Trebuia folosită din plin această victorie. Chemă la el un 
centurion: 

— Vreau să-i speriem pe cei din cetate! Să ştie ce-i aşteaptă 
dacă nu se predau. 

— E greu, Laberius, să-i sperii cu moartea pe cei care abia o 
aşteaptă! Cu nimic nu-i înfricoşezi mai puţin, decît cu moartea 
prin luptă. Dacă i-ai fi văzut cum se aruncau cu pieptul în sabie! 

Cu toate astea, Laberius luă hotărtrile pe care le crezu de 
cuviinţă. 

Dacii din cetate văzură apropiindu-se de valul de pămînt 
soldaţi din legiuni cu scuturile lipite unul de altul. Inaintau fără 
grabă, ca un cerc care se stringe încet, dar sigur. Fură lăsaţi să 
înainteze cît mai mult. Dates fusese cel care poruncise să nu se 
mai tragă oricînd, pentru că săgețile se împuţinaseră. 

Cercul romanilor ajunse pînă aproape de şanţul din jurul 
cetăţii şi, la un semn de trompetă din turnul bastionului cucerit, 
rindul se strică din loc în loc, pentru ca din spatele lui să apară 
auxiliari, ţinînd fiecare de chică un cap de dac, pe care îl învirtiră 
şi-l aruncară în cetate. Erau capetele tuturor celor care 
apăraseră bastionul. 

Rezultatul acestui gest fu cu totul altul decît cel aşteptat de 
romani. Ura dacilor se înzeci şi fiecare jură în sufletul său să ţină 
şi el în mînă un cap de roman. 

— Ne-au aruncat capetele vitejilor care au murit apărînd 
bastionul, vorbi Dates celor strînşi în jurul rugului. Romanii vor 
să ne sperie, nu ştiu că moartea e cea mai mare cinste a 
viteazului! Primeşte-i, Zamolxis, la tine! rosti el răspicat ultimele 
cuvinte şi făcliile fură apropiate de vreascuri. 

Procesiunea fu întreruptă de cornul din turnul cel mare al 
zidului, care vestea atacul romanilor. 

Fiecare se grăbi către locul ştiut dinainte. Romanii se 
apropiau sub scuturi, pregătiţi să se caţere pe valul de pămînt. 

Arcaşii făcuseră cerc la vreo sută de paşi de palisadă şi 
trăgeau în fiecare cap ce apărea deasupra trunchiurilor. Ocheau 
pe îndelete şi trimiteau săgeata numai cînd erau siguri că n-o 
aruncă în gol. În spatele lor, la vreo zece paşi, era un şir de 


prăştiaşi, care şi ei zvirleau fără grabă, mai mult ca să-i facă pe 
dacii din cetate să stea ascunşi, sau să nu tragă nestingheriţi. 

În acest timp, cei de sub scuturi înaintau în grupuri de zece. 
Cînd ajunseră pînă sub palisadă, din spatele prăştiaşilor şi 
arcaşilor ţişni grosul trupei, strigînd din toate puterile. Apariţia 
soldaţilor strigînd, produse panică în cetate. Cei de sub scuturi 
aruncară spre palisadă cîrlige legate cu funii groase, care se 
prinseră sau se înfipseră în trunchiuri. Tocmai atunci ajunseră 
sub ziduri şi cei din legiuni care se agăţară de funii, se căţărară 
spre culme. Fură primiţi cu roi de săgeți, iar cînd apărea cite 
unul pe culme, trei, patru îl întîmpinau, venindu-i de hac. Cu o 
mînă ţinîndu-se de funie, romanii încercau cu cealaltă să învirtă 
sabia, ameninţind. 

— Tăiaţi funiile! Tăiaţi funiile! se auzi strigătul lui Dates. 

Tînărul alerga dintr-un loc în altul, unde i se părea că e mai 
greu, dînd sfaturi şi porunci. 

Ziper tăia o funie dintr-o singură lovitură. El îl întîmpina pe 
roman şi, după ce reuşea să-l împingă în afară cu virful săbiei, 
reteza dintr-o dată funia, chiar de lîngă cîrlig. Alţi trei, patru 
romani, agăţaţi mai jos, se rostogoleau unul peste altul, cei mai 
mulţi rupîndu-şi picioarele şi mîinile sau înţepîndu-se în propriile 
lor arme. Numai cîţiva dintre ei reuşiră să sară peste palisadă de 
trunchiuri, dar fură căsăpiţi pe loc. În mai puţin de un ceas, 
romanii auziră trompetele din turnul bastionului chemîndu-i să 
se retragă. Deşi bine pus la cale, atacul fusese respins. De data 
aceasta dacii scoaseră strigătele de bucurie şi romanii scrişniră 
din dinţi. 

Furia lui Laberius Maximus ajunse la culme cînd din turn îi 
văzu pe daci aruncînd dincolo de palisadă capetele celor puţini 
care pătrunseseră în cetate. În furia lui oarbă porunci un al 
doilea asalt, la numai trei ceasuri după primul, dar şi acesta avu 
aceeaşi soartă, cu atit mai mult cu cît dacii prinseseră curaj, 
văzîndu-se apăraţi în spatele întăriturilor. 

Se înnoptase. Laberius spumega de furie. Pierduse mulţi 
oameni şi nu se putea lăuda cu nimic. 

— Ardeţi tot ce este în jurul cetăţii! porunci el, simțind nevoia 
să se răcorească într-un fel. 

De la valul de pămînt al cetăţii şi pînă la primele case era un 
loc pe care nu creştea decit iarba grasă, apoi începea aşezarea 
comată a Sargedavei. Turnurile-locuinţă în care erau adăpostiţi 


cei cu diferite funcţii administrative sau militare erau în cetate. 
Pe panta muntelui, dincolo de valul de pămînt, erau casele 
comaţilor, oameni liberi, agricultori, păstori, meseriaşi, care 
acum îşi părăsiseră avutul fugind în cetate sau spre pădure, 
încercînd să se piardă în desişul neumblat de picior de om. 

Purtînd făclii de răşină, soldaţii din trupele auxiliare trecură de 
la o casă la alta, dîndu-i foc. Mai toate erau din bîrne de lemn, în 
mare parte acoperite cu şindrilă sau clop de paie, Vilvătaia se 
încinse repede, trecu de la casă la grajd, de la grajd la şira de fîn 
cocoţată pe patru pari. 

Aprinseră şi casele de pe coasta vecină, ca să se vadă pînă 
departe nenorocirea. In scurt timp, cetatea era înconjurată de 
flăcări înalte, care dogoreau pînă la palisadă. Oriunde îţi 
îndreptai privirea nu vedeai decit flăcări şi fum negru. De sus 
începu să plouă cu funingine, şi totul în cetate se acoperi de un 
strat de negreală: zidurile, casele, feţele oamenilor. O noapte 
fără întuneric! 

Cei fugiţi în păduri lăcrimau gîndindu-se că lumina care joacă 
departe le înghiţea munca; la întoarcere trebuia să pună iar 
bîrnă lîngă birnă, să calce iar pămîntul amestecat cu baligă, cu 
care să tencuiască pereţii pe dinăuntru, să cioplească iar uşi şi 
ferestre, grajduri şi cotineţe, să-şi ţeasă iar aşternuturi. Copiii 
mai mari se căţăraseră în virfuri de copac să privească, şi în 
ochii lor speriaţi jucară luminile flăcărilor mistuitoare. În 
sufletele lor tinere jurară să urască pînă la moarte pe romani. 

Dimineaţa, de sus, din cetate, nu se vedeau decît grămezile 
de cenuşă fumegiîndă. Pînă jos, în vale, pămîntul era negru, fără 
viaţă. Nu cruţaseră nici casele în care îşi  întinseseră 
aşternuturile, să aibă adăpost. Porunca fusese cruntă: nici un 
par să nu mai rămînă în picioare! 

Intr-o raită prin pădure, auxiliarii prinseră un bătrîn care în 
tinereţe fusese pescar la Drobeta, şi le pricepea destul de bine 
limba. Il aduseră în faţa cetăţii. 

— Dacă nu se predau, toată cetatea va fi dată focului! Nici 
copiii, nici femeile nu vor scăpa de sabie! Strigă-le ce ţi-am 
spus! îl îndemnă centurionul. 

Dacii văzuseră bătrinul împins de la spate de romani şi se 
strinseseră pe palisadă, neştiind ce vorcu el. 

— Spune-le! îl îndemnă romanul, îmboldindu-l cu teaca săbiei. 

Bătrînul îşi lăsase privirea în pămînt, ruşinat. Ce or fi crezînd 


veneticii ăştia despre el? Că e bătrîn şi bicisnic, că nu mai poate 
ridica sabia şi că de aceea fugise în păduri. Dar de ce să-l 
creadă trădător? Numai pentru că s-a ascuns în pădure? Nu văd 
că e bătrîn? 

Şi deodată bătrinul îşi ridică privirea grea spre el, iar romanul 
citi atita dispreţ în ochii lui, şi buzele îi erau atît de strînse, încît 
înţelese că nici moartea nu i le-ar fi putut dezlipi. 

— Strigă-le! urlă centurionul, lovindu-l cu latul săbiei. 
Strigă-le! Striga-le! Strigă-le! Strigă-le! zbiera de cîte ori îl izbea. 

Bătrînul nu-şi dezlipi buzele. Centurionul veni în faţa lui, 
desfigurat de furie. 

— Strigă-le! 

— Am să... le strig... rosti el tărăgănat, privindu-l pieziş. Aşa 
am să le strig, spuse, şi îl scuipă în faţă. 

Cu un singur gest, centurionul îi reteză capul, apoi îl căsăpi 
împungîndu-i de nenumărate ori pieptul, răcnind: 

— Barbarule.... Barbarule!... Barbarule!... 

Laberius Maximus îşi dădea seama că de victoria în această 
luptă depindea mersul de mai tîrziu al războiului. Moralul 
trupelor sale depindea de repeziciunea cu care cucerea această 
cetate. Totul trebuia jucat pe o singură aruncătură de zar. li şi 
promisese lui Traian că o să coboare primul spre Sarmizegetusa. 

Chemă căpeteniile într-un sfat ce ţinu pînă tirziu, apoi luă 
hotăriri de seamă. Atacul trebuia dat noaptea. Feriţi de 
întuneric, vor găsi mai uşor un colţ prin care să se strecoare 
înăuntru. 

Cu toată graba lui Laberius, trecură totuşi două nopţi în care 
nu se întîmplă nimic, şi cei din cetate crezură că s-au hotărit 
pentru un asediu îndelungat. 

Primul lucru la care s-a gindit Dates a fost apa. Bazinele erau 
mici pentru numărul mare de oameni care dăduseră năvală în 
cetate şi începu să împartă apa, drămuind-o. Singura lor salvare 
ar fi fost o ploaie bună. De dimineaţă pînă seara oamenii 
stăteau la rînd în faţa bazinului, pentru a primi o anume măsură 
de apă. 

În a treia noapte romanii tulburară liniştea vremelnică. Pe cer 
apărură deodată primele săgeți de foc, care se înfipseră în stilpii 
palisadei şi în acoperişurile de şindrilă. Săgeţile aveau în virf 
şomoioage de cîlţi îmbibate cu răşină. 

În prima clipă cei din cetate săriră să ia apă să stingă focul, 


dar Dates îi opri. 

— Ce vreţi să faceţi? Romanii asta vor, să ne terminăm 
bazinele cu apă. Lăsaţi casele să ardă. Putem sta şi fără ele. 
Scoateţi tot ce este de mîncare şi lăsaţi-le pradă focului. 

— Ard palisadele! strigă cineva din mulţime. 

— Pentru palisade cheltuiţi apă. Nu lăsaţi să se întindă focul. 
Smulgeţi săgețile înainte ca lemnul să ia foc. 

În scurt timp, cetatea era roată o vilvătaie, iar oamenii fugeau 
înnebuniţi de colo-colo, unii să mai salveze cîte ceva, alţii să se 
ferească de acoperişurile care amenințau să se prăbuşească. 
Luă foc şi foişorul de lemn al locuinţei lui Dates. Primul gînd fu 
să salveze signele romane. Trimise un oştean după ele. 

Atita foc şi atita căldură înfricoşa. Copiii ţipau speriaţi, 
ascunzîndu-şi capetele la pieptul mamelor. Pe casele care încă 
nu luaseră foc se urcaseră bărbaţii şi pîndeau săgețile, să le 
tragă repede din lemn şi să le arunce. 

Se întîmplară, acolo la palisade, lucruri îngrozitoare. Săgeţile 
erau smulse cu mîinile şi carnea sfiriia adesea, arsă de flăcări. 
Scrişnind din dinţi, oştenii trăgeau de ele, neţinînd seama că le 
luau foc minecile. Alţii rupseseră poalele cămăşilor şi-şi 
înfăşuraseră cu ele palmele, ca să nu se ardă. 

Grosul trupelor romane atacă apoi pe poarta dinspre pădure. 
În întuneric se auziră mai întîi strigătele lor, apoi apărură ca 
nişte umbre vii. Aruncară iar funii cu cîrlige, dar ridicară şi scări 
pe valul de pămînt. Cînd ajungeau pe creasta dealului, se lipeau 
de palisadă, celor din cetate fiindu-le greu să lovească drept în 
jos. Cei care reuşiră să se pitească sub palisadă începură să taie 
cu toporiştile. Unii ciopleau, în timp ce alţii ţineau scuturile 
deasupra, ca să primească în ele pietrele. 

În cealaltă parte, în liniştea cea mai mare, se apropiau două 
centurii, anume pregătite pentru a trece de valul de pămînt. 
Ascunşi de întuneric şi de hărmălaia luptei, ei ajunseră chiar sub 
palisadă şi ridicară scări. Atunci fură văzuţi şi izbucniră primele 
strigăte de spaimă. 

Dacii nu se aşteptau la un atac din această parte, unde 
peretele muntelui se continua cu valul de pămînt, urcînd 
amîndouă drept în sus. Romanii înfipseseră ţăruşi în pămînt, 
proptiseră treptele scărilor în ei, ca să nu alunece, şi aşa, din 
scară în scară, ajunseseră sus. 

Pînă cînd să vină luptătorii şi în partea asta, mai bine de 


treizeci de romani săriseră dincolo de palisadă şi, scut lîngă 
scut, rezistară atacurilor, în timp ce alţii şi alţii urcau într-una. 

Vestea că romanii sînt în cetate stîrni o mare panică, mai, 
ales în rîndurile femeilor şi copiilor, care începură să ţipe, 
înfricoşîndu-se şi mai rău. 

Cînd lui Laberius i se aduse ştirea că primii soldaţi din legiuni 
trecuseră palisadă, dădu un strigăt de bucurie şi porunci ca alte 
centurii să se avinte prin acel loc. Atacul la intrarea valului de 
pămînt continua şi el. 

Poarta intrării era făcută din trunchiuri groase ca mijlocul unui 
om, prinse în centuri late de fier. Ca să poată fi deschise, ele 
aveau în partea opusă balamalelor o roată cu spiţe solide, pe 
care alunecau. O biîrnă aproape la fel de groasă era prinsă de-a 
curmezişul lor, sprijinită pe două urechi. După ce bătură cu 
berbecele în ele, romanii aduseră un vas cu răşină şi unseră 
trunchiurile, apoi se retraseră şi aruncară săgeți cu foc. Flăcările 
se întinseră repede şi nimic nu le-ar fi putut linişti. Poarta era un 
rug care peste puţin timp avea să se prăbuşească. De data asta 
cavaleria, care producea mare spaimă, stătea gata să se 
repeadă. 

Poarta căzu împrăştiind milioane de scîntei. Flăcările încă mai 
jucau pe trunchiuri cînd cavaleria se aruncă înainte. Dar călăreţii 
se treziră în culoarul îngust dintre valul de pămînt şi peretele de 
zid, născîndu-se o mare învălmăşeală. De pe zid şi din cele trei 
turnuri de strajă începu a ploua cu bolovani asupra cailor şi 
călăreţilor, care - noapte fiind - se îmbulziră unii peste alţii, 
călcîndu-se în picioare. Cei care o luară spre dreapta se treziră 
în faţa intrării astupate cu coloanele sanctuarului, iar alţii din 
spate îi împingeau înainte, strivindu-i în zid. Caii se împiedicau 
şi-şi aruncau stăpiînii din şa, îi călcau cu copitele, strivindu-i. Se 
născu un vaier şi un țipăt fără margini, în care răzbăteau 
strigătele deznădăjduite ale celor împinşi spre perete: 

— Înapoi! Înapoi! i 

Unde înapoi? De ce înapoi, cînd încolo era intrarea? Inapoi, 
adică afară din cetate? Unii strigau înapoi, centurionii, 
dimpotrivă, cu săbiile sus, porunceau „lnainte!” Ei nu ştiau de 
zidul care se unea printr-un perete cu valul de pămînt, închizînd 
drumul. Mulţi pieriră striviţi de cai, sau loviți de pietroaiele 
aruncate din turnul aşezat chiar în colțul zidului de piatră. 

Cei care scăpară spre stînga şi reuşiră să se strecoare printre 


bolovani, se treziră în cetate şi porniră în galop să semene 
moartea, tăind în dreapta şi-n stînga pe oricine întîlneau în cale. 
La lumina flăcărilor care mistuiau casele, călăreţii fugăreau 
femeile şi bătrînii, şi pînă nu le aruncau capetele de pe umeri nu 
se lăsau. Oştenii încercau să-i întîmpine, retezînd picioarele 
cailor, sau speriindu-i şi făcîndu-i să sară în foc cu stăpiîn cu tot. 
Impingeau cu furcile în crupe, dîndu-i spre flăcări. 

Lotrinius, fugarul roman, era aprig şi necruţător. Găsise o 
furcă zdravănă pe care o proptea în gitul călăreţilor, 
răsturnîndu-i, apoi le înfigea colții în cap. Îmbrăcămintea lui îl 
ajuta; romanii nu se aşteptau să fie izbiţi de el, deoarece mai 
purta încă îmbrăcămintea de-acasă. 

Dates poruncea oştenilor cum şi unde să lupte, dar acum nu-l 
mai asculta nimeni. Lupta se dădea peste tot unde se întîlneau 
un roman şi un dac: printre case, în case, pe scările 
locuinţelor-turnuri, pe palisade. Văzind că cetatea va cădea în 
mîna duşmanului, Dates chemă cîţiva oşteni şi îi puse să dărime 
o parte a palisadei, cît să se strecoare prin ea femeile şi copiii. 
Le-a dat drumul mai mult rostogolindu-se, dar pădurea era 
aproape şi altă scăpare pentru ei nu era. Romanii treceau prin 
sabie tot ce se ivea în cale. De aceea fu nevoie să organizeze o 
apărare în partea aceea, ca să le dea răgaz fugarilor să 
părăsească cetatea. 

Ziper încrucişa sabia cu cite doi-trei duşmani deodată, 
învîrtindu-se printre ei ca o zvirlugă. Scăpase doar şfichiuit de 
vîrfurile săbiilor duşmane. Era zgiriat în cinci-şase locuri şi 
cămaşa i se înroşise la piept, dar nu se lăsa. 

Un centurion, văzindu-l cum luptă şi plăcîndu-i înfăţişarea lui, 
porunci celor care îl atacau: 

— Prindeţi-l viu! Viu îl vreau! 

Se gindea că un dac aşa de falnic era darul cel mai potrivit pe 
care putea să-l ducă lui Laberius. 

Auzind porunca, un soldat se trînti pe burtă şi se furişă prin 
spatele lui Ziper, prinzîndu-i picioarele în braţe şi răsucindu-i-le. 
Alţii doi săriră şi-i apucară braţele. Ziper urla şi se zbătea cu 
atita furie, încît cei care îi ţineau braţele îl scăpară. Totuşi nu 
putu face nici un pas, pentru că romanul care îi prinsese 
picioarele parcă se lipise de el. Se repeziră patru la braţele lui, şi 
furia îi deveni neputincioasă. Reuşiră să-i lege mîinile şi 
picioarele, tîrîndu-l spre palisadă, într-un loc mai ferit. 


La Dates veni alergînd un oştean: 

— Ziper a căzut în mîna romanilor. 

— Unde e? 

— L-au legat şi l-au dus spre palisadă. 

Dates nu mai ţinu seamă de nimic şi se avîntă într-acolo, 
urmat de patru oşteni, care se nimeriseră lîngă el. Izbeau în 
stinga şi-n dreapta cu o putere pe care numai furia şi 
deznădejdea o pot da. Dar era cu neputinţă să se apropie, 
pentru că de afară năvăleau alţii şi alţii, pe jos sau călări, 
strivindu-i sub greutatea numărului mare. Se treziră şi ei 
aproape înconjurați, şi n-ar fi scăpat, dacă n-ar fi fost în 
apropierea palisadei. Cercul se stringea în jur, forţindu-i să se 
arunce în afară. Căzură pe peretele abrupt al valului de pămînt 
şi se rostogoliră pînă jos, în vale, izbindu-se de bolovanii 
aruncaţi din cetate sau trecînd prin cenuşa caselor ce arseseră 
cu doua nopţi în urmă. 

Dates rămase cu faţa în sus, cu braţele răstignite, ameţit şi 
atit de slăbit, încît îi era cu neputinţă să-şi ridice măcar capul. 
Stătea cu ochii închişi, cu sufletul sfişiat de necaz, sleit de 
ultima picătură de putere; şi toată această neputinţă fizică, şi 
durerea pierderii mamei, şi a prietenului, şi nenorocirea de a şti 
cetatea în miinile duşmanului, şi amintirea femeilor căsăpite, 
toate se striînseră în pieptul lui într-un cocoloş fierbinte care i se 
ridică în git, făcîndu-l să izbucnească într-un plins de copil, 
disperat şi neputincios. Şoptea într-una, cu nemăsurată pornire: 

— Îi urăsc! Îi urăsc! 

Trebuia să se ducă să moară în lupta asta! Trebuia! îşi 
poruncea să se ridice şi să pornească într-acolo, dar nu se putea 
urni din locul acela, îi era cu neputinţă să-şi mişte braţele şi 
picioarele, pe care le simţea ca de plumb. Ultima picătură de 
vlagă se scursese din ele. 

— Dates! Dates! se auzi el chemat. 

ÎI găsiră şi-l ridicară în picioare. 

— Înapoi, în luptă! porunci el. 

— Trebuie să-i spunem lui Decebal! Vino! 

Se luă după ei, împleticindu-se, fără putinţa de a se mai 
împotrivi. 

În vale se lăsase liniştea. Romanii urcaseră toţi în cetate. 
Găsiră un cal rătăcit, ce-şi pierduse stăpiînul şi cei care-l 
ridicaseră pe Dates, îl aruncară în şa, şi loviră cu latul săbiilor 


crupa animalului. Calul porni în galop spre Sarmi. 

Tînărul dac nu-şi dădea seama de unde-i vine sfirşeala pe 
care n-o putea învinge, deşi lupta cu ea din răsputeri. In focul 
bătăliei nici nu simţise sabia care i se înfipsese în spate, 
alunecînd pe osul coastei. Cămaşa îi era roşie, şi pantalonul, şi 
şaua calului... 

Simţind cum îl părăsesc puterile şi temîndu-se să nu cadă din 
şa, se agăţă cu amîndouă mîinile de gitul calului şi aşa ajunse la 
Sarmi. Opri chiar la uşa locuinţei-palat, dar cînd vru să 
descalece, se prăbuşi cu faţa în jos şi rămase nemişcat. Din 
toate părţile săriră ajutoare, iar strigătele de mirare şi spaimă 
ajunseră la urechile lui Decebal, care cobori în grabă. 

— Dates, băiatul meu! şopti regele, văzîndu-l. 

Cămaşa avea piepţii arşi şi spatele roşu de sînge; faţa îi era 
înnegrită de funinginea ştearsă o dată cu năduşeala, chiar părul 
îi mirosea a pinlit. 

— Unchiule... Sargedava... e în mîinile duşmanului... 

Regele primi vestea ca pe o lovitură in piept. Işi muşcă buzele 
şi întrebă: 

— ŞI... Ziper? 

— L-au legat şi l-au luat cu ei. 

— Cum de s-a lăsat prins? strigă regele. Trebuie să fi fost greu 
lovit, dacă n-a mai avut putere să-şi străpungă pieptul. 

Dates se împletici, gata să cadă din nou, şi cei din jur îl 
prinseră la timp. Îl duseră pe braţe pînă sus. 

— Chemaţi-l pe Vezina! porunci regele. 

Marele Preot îi legă rănile, apoi se aşeză şi el pe un scaun, 
lîngă pat. Decebal stătea cu coatele pe masă şi cu capul în 
palme, după vechiul lui obicei, cînd rămînea dus pe gînduri. 

Rămaseră mult timp fără să schimbe o vorbă. Regele se 
gîndea la  Sargedava... la Sinna, acum prizonieră - la 
nenorocirile pe care ştia că le aduce cavaleria lui Quietus în 
munţi... la înaintarea lui Traian dinspre soare-apune... la nepotul 
lungit lîngă el. Îşi ridică privirea grea de gînduri, şi aţintindu-l cu 
ochii săi roşii de supărare pe Vezina, îi spuse abia auzit: 

— Vezina, trebuie să trimitem soli de pace! 

Marele Preot îşi lăsă capul, în semn de aprobare. 


De aproape zece zile ciocanele şi cazmalele nu conteneau în 
toate cetăţile dacilor. Zidurile trainice erau desfăcute piatră cu 


piatră, sub privirile grijulii ale militarilor din legiuni sau din 
trupele auxiliare. Dacii lucrau în tăcere, înăbuşind în piept 
durerea înfrîngerii. Prin toate locurile umblau învingătorii, 
căutînd prizonieri - chiar şi pe aceia luaţi cu ani în urmă de la 
Fuscus şi care lucrau acum la minele din Appulum - sau sclavi 
fugiţi de la stăpini, sau fugari care aveau să-şi ispăşească 
pedepsele. 

Prima grijă a lui Dates, cînd se putu da jos din pat, fu să se 
ducă la Livia şi s-o pună la adăpost, împreună cu tatăl ei. Pe fată 
a dat-o în grija Curtei, după ce au îmbrăcat-o în straie de femeie 
dacă. Bătriînul Plautius tremura doar pentru ea; lui nu-i mai 
trebuiau de mult zile... _ 

Pe Dates îl înduioşa resemnarea cu care suferea Livia. In clipa 
în care aflase nenorocirea, ridicase ochii la cer şi murmurase: 
„Aşa a vrut Domnul”. 

Cînd au rămas numai ei doi, Dates i-a promis că va face orice 
pentru a-l găsi pe Ziper, dacă mai era în viaţa, că-l va 
răscumpăra cu tot aurul Daciei. Ochii fetei luciră pentru o clipă, 
apoi se plecară, iar buzele murmurară ceva de neînțeles pentru 
el. Rostea încet, dar din tot sufletul, o rugăciune, cerînd lui 
Dumnezeu să îndeplinească voinţa lui Dates. 

De data asta Curta nu se mai îndepărtase de patul în care 
zăcuse Dates. Din porunca lui Decebal, dar şi din dorinţa ei de a 
fi cît mai mult în preajma lui, ea îi îngriji rănile. Vorbiră puţin, ca 
doi oameni care de curind s-au cunoscut. Niciodată nu-şi 
amintiră ceea ce fusese în trecut, de parcă el n-ar fi strins-o 
nicicînd în braţe şi ea nu i-ar fi promis că-l aşteaptă, singurul 
prilej de a schimba cîteva vorbe erau Ziper şi Livia: făceau 
planuri cum să-şi scape prietenul din robie. 

Acum războiul se terminase, Dates îşi îmbrăcase iar vesta de 
piele şi se tot gîndea ce ar fi mai bine să facă pentru Ziper. Un 
oştean îl vesti că Decebal vrea să-i vorbească şi se grăbi să i se 
înfăţişeze. Regele nu era singur, ci împreună cu Vezina, Butes, 
Duras şi Bicilis, care acum era mai tot timpul în preajma lui 
Decebal. Dates bănui că era vorba despre un sfat de seamă, şi 
primele cuvinte rostite de rege îi arătară că nu se înşelase. Dar 
nu numai Dates bănuise că este vorba despre un sfat deosebit, 
ci şi ludenus, al cărui rol era tocmai acela de a trage cu urechea 
şi de a afla ce anume se punea la cale. Mai ales acum, după 
încheierea păcii, primise prin Arinius poruncă, chiar de la Traian, 


să fie cu ochii în patru şi să afle dacă Decebal are de gînd să 
calce condiţiile pe care i le pusese. El şi Arinius erau oamenii de 
încredere ai împăratului la Sarmizegetusa, de la care primea 
veşti sigure şi la termene stabilite printr-o iscoadă care venea 
aici ca negustor de vase de sticlă. Poate că celor de la Sarmi ar 
fi trebuit să li se pară ciudat că romanii, care căutau cu feştila 
orice venetic fugit din imperiu, de Arinius nu se legaseră 
niciodată, deşi toată lumea ştia că venise chiar din inima 
Latiumului. Dar cine să mai gîndească la asemenea fapte în 
focul acelei nenorociri? În urechile dacilor nu răsunau, de 
dimineaţă pînă seara, decît bocănitul ciocanelor şi icniturile 
oamenilor care se opinteau să dărime pietrele zidurilor. 
Loviturile ciocanelor erau ca o veşnică aducere aminte a celor 
întîmplate, mai ales că la tot pasul te întîlneai cu soldaţi din 
legiuni care se plimbau de colo-colo zăngănind sabia la şold. 

ludenus, ca cel mai de seamă scrib, se bucura de mult 
respect şi se putea furişa oriunde, dar mai ales spre sala mare, 
în care se ţineau sfaturile, şi unde adesea era chemat să 
întocmească tot felul de scrisori. Camera scribilor era despărțită 
de sala mare printr-un coridor lat de numai o jumătate de pas. 
Cînd scribul ajunse să-şi lipească urechea de uşă îl auzi pe 
Decebal, care era chiar în apropiere, spunînd celorlalţi: 

— Traian trebuie să moară! 

ludenus se cutremură la auzul acestor vorbe şi mai ales a 
felului cum fuseseră rostite. Niciodată nu mai răspicase cineva 
vorbele cu atita patimă. 

— El e duşmanul nostru cel mai mare. Fără el, Roma nu şi-ar 
fi pornit legiunile încoace. El a jurat să supună Dacia. Nu vom fi 
liniştiţi, atita timp cît Traian va fi în viaţă! 

— Ce să facem, Decebal? îl întrebă Vezina. Crezi că e uşor să-l 
trimiţi pe Traian dincolo de apa Stixului? 

— Tu ai să ne ajuţi, Vezina, cu băuturile tale. Numai tu ştii să 
fierbi buruieni şi să pregăteşti licori din care doar cîteva picături 
scurtează viaţa. 

— Da, pot să pregătesc o asemenea licoare. 

— Să hotărîm cine să plece la Roma, s-o toarne în cupa de aur 
a împăratului. Poate un dezertor din legiuni, pe care să-l 
umplem de aur. Am auzit de unul, Lotrinus, condamnat să 
moară, care ar fi bun pentru această treabă, mai ales că e 
iubitor de aur, ca orice roman. Lotrinus i-ar putea veni de hac lui 


Traian. Să-i cumpărăm sufletul! 

La aceste vorbe ale regelui, Dates făcu un pas în faţa şi 
spuse: 

— Decebal, mare greşeală faci, cînd crezi că o faptă ca asta 
poate fi încredinţată unui suflet cumpărat. Sufletul cumpărat e 
laş, îl copleşeşte frica, cel care se lasă cumpărat iubeşte prea 
mult viaţa. Cum crezi că şi-ar da-o, cînd el abia aşteaptă 
răsplata? 

— Adevărat vorbeşte! îl întrerupse Vezina. 

— Plec eu la Roma, unchiule! ceru Dates, cu o hotărîre care 
greu putea fi clintită. 

— O aştept pe Sinna din zi în zi. Romanii au promis să-i dea 
libertatea. Mai întîi de tine va întreba. 

— Dacă îi spui că m-am dus s-o răzbun, ai să-i uşurezi 
aşteptarea. Şi apoi, ştii cît ţine la Ziper... Mă duc la Roma şi 
după el, unchiule! 

— Ştiam că mai întîi la el te-ai gîndit. Bine, Dates, du-te şi 
scapă-ţi prietenul... dacă-l mai găseşti cu zile. Oare o fi răbdat el 
lanţul robiei? 

— Mă aşteaptă, unchiule! 

— Du-te, Dates, dacă asta este credinţa ta. 

După ce a ascultat totul, ludenus s-a grăbit spre Arinius. 

— Veste mare, Arinius! i-a strigat, de cum a dat cu ochii de el. 
O, Arinius, iată că a sosit şi ceasul nostru! Bucură-te, prietene! 
Nu ţi se întîmplă de două ori în viaţă să dea peste tine un noroc 
ca ăsta. Numai să ne dea zeii gindurile bune ca să scoatem cit 
mai bun cîştig din vestea aflată. Chiar împăratul o să ne cheme 
la el şi o să ne umple de aur din creştet pînă în tălpi. Acum chiar 
termină cu surghiunul de aici, plecăm din mijlocul barbarilor 
ăştia ce duhnesc a blană de miel de la zece paşi. Pe Aventin îmi 
voi ridica palatul, sau pe Via Sacra, să privesc seara plimbarea 
lecticilor. 

Niciodată nu-l mai văzuse Arinius atit de tulburat pe tăcutul 
său prieten. Pentru un om de virsta lui, trăncăneala de pînă 
acum era mai mult decit ciudată. Nu cumva, aflase cu adevărat 
o veste mare? Atunci de ce nu i-o spunea şi aiura tot felul de 
alte prostii, descoperindu-şi cele mai ascunse dorinţe? ludenus 
nu-i mărturisise niciodată pînă acum visul lui de a se înapoia la 
Roma, cînd îşi va putea cumpăra un domus. Părea un bătrîn 
resemnat cu viaţa lui de acum, fără visuri de trai nobil. Arinius 


nu bănuia că ludenus mai visa să-şi cumpere sclave frumoase! 

— Opreşte-te din trăncăneală şi spune-mi odată despre ce 
este vorba? Ne-am mai făcut odată planuri pe degeaba. 

— Decebal vrea să-l omoare pe Traian! trinti el vestea, 
într-adevăr demnă de luat în seamă. 

— Cum să-l omoare? 

— Dates, nepotul lui, va pleca în cel mai scurt timp la Roma, 
ducînd cu el o sticluţă din licorile lui Vezina. Numai două, trei 
picături din ea, dacă vor ajunge în cupa lui Traian, Roma va 
trebui să-şi găsească un alt împărat. 

Vestea era mare, avea dreptate scribul, mai ales că era vorba 
chiar de viaţa împăratului. 

— Şi cum crede el că se va apropia de Traian? 

— N-am aflat încă, dar bănuiesc că se va duce cu o solie din 
partea lui Decebal. 

— Dacă îi va trimite o scrisoare, primul care va afla vei fi tu. 

— Doar mîna mea o va aşterne pe papirus. 

Arinius rămase pe gînduri, apoi murmură cu o bucurie 
mocnită: 

— Da, da, prietene, mi se pare că ai dreptate. Vestea asta o 
să ne ducă pe amindoi la Roma. 

A doua zi, Vezina îl luă pe Dates în sanctuarul mare, unde îşi 
avea borcanele, amforele, şi vasele în care fierbea ierburile şi îi 
dădu un mic vas de argint, nu mai înalt de o jumătate de deget, 
şi nici mai lat, dar turtit. O mică amforă. Îndesa în faţa tînărului 
un mic dop de lemn, apoi prinse deasupra capacul de argint, 
care se prindea în două cheutori, făcute de un adevărat maistru 
giuvaergiu. 

— Să te fereşti de licoarea dinăuntru, Dates, fiule. Nici pe 
mînă să nu-ţi cadă. lar cînd o fi s-o foloseşti, răstoarnă din ea 
cîteva picături, că sînt de ajuns pentru ceea ce vrei tu. 
Ascunde-o în locul cel mai tainic. 

În aceeaşi zi, Decebal îl duse în tezaur, o încăpere cu pereţii 
din marmură cumpărată de la greci, albă-vineţie, săpată chiar 
sub locuinţa-palat, şi în care se cobora pe o scară ştiută numai 
de puţini oameni. Scara începea chiar în camera regelui şi pe 
nicăieri nu se mai putea pătrunde în tezaur. 

Dates nu intrase niciodată aici, şi se miră cînd văzu unde îl 
duce regele. 

— Uite, Dates, aici este aurul rivnit de Roma. 


Tînărul rămase uluit în faţa minunăţiilor pe care le vedea. 

Nu văzuse încă la Roma cupe atit de mari, din aur greu, 
bătute în perle, nicicînd nu admirase vase atît de strălucitoare, 
nu bănuise niciodată că aici sînt atiţia bani, de toate felurile şi 
din toate părţile lumii: thasieni, macedoneni, pontici, celtici, 
romani, cnidieni, lysimachi, kosoni, şi denari, şi tetradrahme, şi 
stateri de argint, cea mai mare parte bătuţi în Dacia şi imitînd 
destul de bine pe cei străini. 

— De unde atita bănet, unchiule?! se miră tînărul. 

— Toate acestea sînt aici dinaintea noastră, Dates. Mulţi bani 
au fost bătuţi chiar de marele Burebista, de care vorbesc 
cîntecele noastre. Alţii de Coryllus, sau de cel care mi-a 
încredinţat toate astea, unchiul meu, iscusitul Durbaneus. Asta 
este averea dacilor, cu care putem cumpăra multe de la Roma. 
Te-am trimis acolo, ca să ştii mai bine decît mine ce să faci cu 
acest tezaur, cînd îmi vei lua locul. 

— Unchiule! şopti tînărul, înfiorat, de gindul că într-o zi numai 
el va putea intra aici. 

— Cu aurul ăsta, la Roma se cumpără şi suflete. la, Dates, du 
romanilor aur, şi adu-l înapoi pe Ziper! Roma vrea aur, du-i aur! 
Dacă ai să poţi, cumpără cu el şi pacea, avem nevoie de răgaz, 
pînă să ridicăm iar zidurile pe care le prăvălim acum sub ochii 
romanilor. Drumul să-l faci în cea mai mare taină. 

Au stat mult de vorbă, acolo, lîngă tezaur, departe de orice 
ureche vrăjmaşă. Decebal şi-a ascultat nepotul, uimit şi încîntat 
de ceea ce-i spunea. Multe din temerile care îi răscoliseră pînă 
de curînd sunetul se spulberaseră. Avea un urmaş aşa cum îl 
dorise: luminat, viteaz şi plin de dragoste pentru pămîntul 
Daciei. 

ludenus a tot aşteptat ca regele să-i ceară să ticluiască 
scrisoarea pentru Traian, dar în zadar. lar Arinius nu-l mai 
slăbea deloc cu întrebările: „Pleacă sau nu pleacă? Dates va fi 
iscoada? Pe ce drum o să apuce? Cine are să-l însoţească pînă la 
Roma?” 

Scribul ridica din umeri şi căuta să-şi liniştească prietenul 
nerăbdător: 

— Aşteaptă, Arinius. Un drum ca ăsta se pune greu la cale şi, 
mai ales, e învăluit în taină. De unde vrei să aflu toate astea? 

— Trage şi tu cu urechea, întreabă pe departe, doar eşti 
acolo. 


— Uşor de zis, greu de făcut! Dacă vrei să ştii, am tras de 
limbă chiar pe cei care îi vor pregăti bocceaua de drum, dar încă 
n-au primit poruncă s-o facă. Îmbrăcămintea cu care a venit de 
la Roma este încă în lada ei. Poţi să-mi spui cum va încerca să 
ajungă la Roma, dacă nu folosindu-se de ea? 

— Ai şi tu dreptate, dar asigură-te că vei afla la timp cînd îşi 
va scoate toga din ladă. 

— Stai liniştit în privinţa asta. Ai înştiinţat la Lederata? 

— Şi la Lederata, şi la Dierna şi la Drobeta e pîndit de oameni 
anume puşi ca să-l prindă. Mare jale o să fie la Sarmi, cînd s-o 
afla. 

— Decebal va fi în stare să dea tot tezaurul numai să-l capete 
înapoi. Să fii sigur de asta. 

Arinius îşi frecă palmele mulţumit. Straşnică afacere se ivise 
şt trebuia să tragă cît mai multe foloase de pe urma ei. 

După două zile de la acest schimb de vorbe, Arinius se trezi 
cu ludenus în puterea nopţii. 

— Ce s-a întîmplat, ludenus? 

— O, Arinius, cu ce am miîniat-o noi pe Fortuna, de nu ne-a 
aruncat din cornul ei decît speranţe deşarte! 

— Vorbeşte odată, nu te mai tîngui atita! 

— l-aş fi trimis libaţii din toate cele douăzeci şi şase de temple 
pe care le are la Roma! Arinius, Fortuna... 

— N-ai de gînd să-mi spui o dată ce s-a întîmplat sau am să-ți 
ascult tînguirile pînă în zori? 

— Dates a plecat! 

— Mă aşteptam la asta. 

— Dar a plecat încă de acum trei zile. Credeam că e la 
Sargedava, sau în altă parte, pentru că toate togile sînt în ladă. 
Am cumpărat cu bani grei omul care a pîndit tot timpul... 

— Cel puţin al aflat încotro a apucat-o? 

— Nimic nu mai ştiu peste ceea ce ţi-am spus. A plecat, a 
plecat şi noi n-am vestit la Lederata. Acum trebuie să fie 
departe, şi cum să-l mai găsim? 

— Află cel puţin de cine este însoţit. 

— Asta ştiu. De fugarul Silvanus. Trimite încă în noaptea asta 
veste la Lederata şi la Dierna, poate că, cine ştie, o mai fi 
poposit pe undeva. 

— Alerg la centurionul care supraveghează cetatea. lar tu, fă 
orice ca să afli ceva care ne-ar putea pune pe urmele lui. 


— O, Fortuna, Fortuna! Degeaba e plin cornul tău cu toate 
bunătăţile lumii... 


Timocles, negustorul de papirus 


Pe cheiul portului din Tomis stăteau de vorbă doi bărbaţi, 
privind spre o corabie pe care o descărcau sclavi musculoşi, 
înşiraţi unul în spatele celuilalt. Corabia adusese vin de Chios şi 
Falern, foarte căutat aici, dar şi în alte cetăţi din Moesia Inferior. 
Unul dintre cei doi bărbaţi era un grec pîntecos, care sufla ca un 
cal după ce şi-a terminat cursa într-o întrecere de circ, al doilea 
era tînăr şi elegant, dovedind prin fiecare gest, şi prin felul cum 
vorbea, originea lui nobilă. Grecul gras era un armator care 
aducea băutură aleasă şi vindea prin oamenii lui, tocmai la 
Axiopolis, Ulmetum, Carsum şi chiar la Troesmis, acolo unde 
erau castre romane şi vaduri bune pentru negustorul de vinuri. 
Pentru că, ştiut este, tot militarul, de la soldatul de legiune şi 
pînă la centurion, în timpul liber, mai ales în zilele de după 
soldă, goleşte cu plăcere o cană de vin bun. 

Grecul tînăr şi elegant, deşi nobil de origine, se apucase de 
negustorie, deoarece tatăl lui - aşa îi mărturisise armatorului - 
vînduse cea mai mare parte din pămînt şi o pierduse la jocurile 
de noroc. Nu-i părea deloc rău, pentru că negoţul îi mergea 
bine. Legase multe prietenii în Aegiptus şi Pergam şi ducea la 
Roma, şi în alte părţi ale lumii, papirus şi piei de miel tăbăcite, 
căutate şi ele pentru scris. Ajunsese pînă la Tomis, auzind că 
aici ar putea găsi piei de miel mai ieftine, pe care să le 
prelucreze apoi în atelierele pe care le avea la Roma, undeva la 
margine, spre Porta Flaminia, în apropierea Tiberisului, pentru 
că la tăbăcit ai mare nevoie de apă. Tînărul grec găsise ceva 
piei, era mulţumit de rezultatele călătoriei pe aceste meleaguri, 
necunoscute lui pînă acum, dar avusese un ghinion care îl 
făcuse să intre în legătură cu armatorul Polluces, acesta fiind 
numele grasului. Corabia care venea să încarce pieile se 
spărsese de stînci în apropiere de Bizantium şi nu-i sosi decit 
numele. Aşa se făcea că acum tocmea una dintre corăbiile lui 
Polluces, de care acesta s-ar fi despărţit. Nu era un vas prea 
mare, dar părea solid şi în stare să înfrunte o furtună, adică nu-ţi 
era teamă să-ţi încarci marfa pe ea. 

Veniseră amindoi pe chei, pentru ca tînărul Timocles să se 
convingă încă o dată că armatorul nu-şi lăudase degeaba 
corabia pe care o avea de vinzare. 

— Miine e goală şi dacă ne-nţelegem, îţi închiriez şi sclavii, 
să-ţi încarce pieile, se oferi grasul suflindu-şi nasul cu toată 
puterea într-un sudariu pe măsura lui. 


— Cred că e tocmai ce-mi trebuie, spuse Timocles, 
mîngiîindu-şi bărbiţa scurtă, neagră ca pana corbului, deşi avea 
ochii albaştri ca cerul. 

Acest contrast îi dădea însă un farmec deosebit, pentru că atit 
barba, cît şi sprîncenele şi părul, la fel de negre, scoteau şi mai 
bine în evidenţă albastrul dulce al ochilor. 

— Preţul este acela pe care ţi l-am spus, şi să ştii că nu e 
deloc mare. Eu am plătit-o de două ori pe-atita, dar pentru că nu 
mai e nouă... Deşi vezi cît e de solidă. 

Grecul tînăr zimbi subţire şi făcu un gest care îl opri pe gras 
din vorbă. Ce rost mai aveau toate minciunile pe care le înşira, 
dacă se prinsese la învoială? Era sigur că nu dăduse pe ea nici 
jumătate din preţul pe care îl cerea, nu de două ori mai mult. Şi 
mai ales grasul uitase că tînărul fusese cel care îi oferise preţul. 
Poate că era atit de mare, încît Polluces se simţea obligat să-l 
justifice. Tînărul îi spusese pe şleau că avea nevoie, în timpul cel 
mai scurt, de o corabie, deoarece se stricau pieile cumpărate şi 
ar fi fost în pagubă şi mai mare. 

— Atunci tocmeala e făcută! 

— Nu mi-am dezminţit niciodată numele, şi n-am s-o fac nici 
de data asta, îl asigură tînărul. Timocles! mă cheamă, după cum 
ai auzit. 

— Am auzit eu, dar ştii că pînă nu vezi aurul în pungă, tot nu 
eşti sigur. 

— Diseară ai să-l primeşti. Porunceşte sclavilor să termine 
mai curînd descărcatul şi spune celor de la visle că de astăzi eu 
sînt stăpiînul lor. 

Corabia avea un singur rînd de visle, format din cîte 
cincisprezece vislaşi pe fiecare parte. Ca orice vas de transport, 
nu era prea lungă, dar pîntecoasă. Sub acoperişul boltit de la 
pupa erau două mici încăperi, fiecare cu cite două paturi 
suprapuse, în care locuiau şeful echipajului şi, cînd era cazul, 
stăpînul. In mijloc era înfipt un catarg zdravăn de care atîrna o 
pînză pătrată, folositoare cînd vîntul bătea din spate. 

Timocles plăti corabia pînă la ultimul denar şi Polluces abia 
după aceea se arătă pornit pe stat la taclale, în faţa unei sticle 
de vin păstrat anume pentru sufletul său. 

— Eşti un adevărat grec, îi spuse el tînărului, gîndindu-se la 
afacerea bună încheiată. Simpatic şi de treabă. Ce păcat că ţi-ai 


1 Cel cu faimă bună (în limba greacă). 


uitat limba trăind printre romani. E singurul lucru care nu-mi 
place la tine. 

— Tatăl meu s-a mutat la Ostia cînd eu încă nu rostisem nici o 
vorbă. Pe mama am pierdut-o curînd, şi cea de a doua era fiica 
unui negustor roman, care nu ştia o boabă greceşte. 

— Va să zică eşti din Ostia? Frumos port! Am trecut de multe 
ori pe-acolo, şi dacă afacerile mă vor duce iar, am să te caut. 

— E de ajuns să întrebi de Timocles, negustorul de papirus, că 
mă cunoaşte oricine. Dar uite că sclavul îmi aduce lucrurile. Stai 
aici, Callistos! strigă spre cel care mîna un cal înhămat la o 
căruţă nu prea mare. 

Cînd a auzit numele sclavului, armatorul, puţin ameţit de tăria 
vinului şi bine dispus de afacerea încheiată, izbucni într-un ris 
zgomotos care-l făcu pe tînăr să-l privească de sus, plin de 
dispreţ. 

— Callistos! Ha, ha, ha! lată numele care se potrivea acestei 
mutre. Vino mai aproape „prea frumosule”, să te văd mai bine. 
Ha, ha, ha!! 

— De ce rizi, stăpîne? i se adresă sclavul. Cînd m-am născut 
eram un copil ca toţi ceilalţi şi mamei i-am părut frumos ca un 
zeu. De unde să ştie că necazurile îmi vor pleşuvi creştetul şi-mi 
vor boţi faţa? Acum trebuie să-mi port numele, deşi numai 
frumos nu sînt. 

— Nu fi supărat, Callistos! interveni tînărul Timocles.. Urcă 
lucrurile pe corabie şi să ne vedem de drum. 

— Unde zici că duci pieile? 

— La Sais. Acolo încarc apoi mai multe suluri de charta 
cmporetica cerută de mai mulţi negustori din Roma. Unul dintre 
ei este măcelar cunoscut care vinde numai nobililor, şi are 
nevoie de mult papirus. Am şi o comandă făcută de un librar de 
lîngă templul lui Vertumnium, care vrea să copieze pe citeva 
sute de suluri epigramele lui Martialis. A cîştigat bine vînzindu-i 
epigramele şi acum, în semn de recunoştinţă, vrea să i le 
copieze pe charta claudiana, lată de 17 degete. Ce îşi mai poate 
dori un poet, decit să-şi citească opera pe un papirus atît de fin 
şi de elegant? 

Polluces dădu din cap a îndoială, ca un om a cărui minte nu 
fusese niciodată preocupată de astfel de nimicuri. N-a vrut să-i 
mărturisească, dar el nici nu auzise pînă astăzi despre acest 
Martialis, al cărui nume tînărul îl rostea cu respect. Culmea era 


că nava acestui grec piîntecos purta numele zeiţei poeziei, 
Caliope. Avea însă scuza că o cumpărase cu acest nume scris pe 
ea. 


De la plecarea din Tomis trecuse aproape şaizeci de zile, pînă 
cînd Caliope a acostat la cheiul Ostiei. Erau la capătul unei lungi 
călătorii, după ce trecuseră prin peripeții destule, pentru că nu 
era de loc uşor să porneşti de la Tomis şi să ajungi în 
îndepărtatul Aegiptus, să urci apa Nilului, pînă la Sais, locul 
marilor meşteri în pregătirea papirusului de cea mai bună 
calitate, apoi să iei iar drumul mării şi să ajungi la Ostia. 
Făcuseră douăsprezece zile numai din Alexandria pînă la 
Brundisium, iar de acolo aproape încă pe atita, ocolind pintenul 
Calabriei ca să se strecoare în sus. 

Tînărul grec ţinuse să facă el acest drum pînă la Sais, 
deoarece voise să comande un anume papirus meşterilor de 
acolo. Din Sais, din Alexandria, din Taenea se aduceau la Roma 
sorturile cunoscute de papirus: charta Augusta, de 13 degete 
lăţime, cel mai bun pentru scris, avînd faţa netedă şi albă, 
charta Liviana, folosit mai mult pentru însemnări zilnice, şi 
socotit de calitatea a doua şi, mai ales, charta Claudiana, mai lat 
cu 4 degete decît primele, cel mai fin şi cel mai căutat, atit de 
nobilii care trimiteau scrisori de dragoste cît şi de poeţii care 
voiau să dea o ţinută cît mai aleasă operei lor. Pentru plebeii 
care aveau şi ei citeodată nevoie de papirus se aducea charta 
plebeia, gros şi plin de scame, în care pana se împiedica mereu. 
Negustorii cereau charta emporetica, bun numai pentru 
împachetat. 

Orice cumpărător de papirus, ca să se convingă că primeşte 
ceea ce voia, cerea librarului să-i arate protocolul de pe sulul 
respectiv, o ştampila pe care o puneau meşterii din Aegiptus ca 
să arate din ce sort este papirusul respectiv. 

Acest protocol era motivul care îl făcuse pe tînărul negustor 
grec să facă drumul pînă în Sais, şi nu se dusese degeaba. 
Acosta acum la cheiul Ostiei avînd în corabie suluri dintr-un nou 
papirus, de care nimeni nu mai auzise pînă atunci. Plătise bani 
buni meşterilor din Sais, ca să scoată aceste citeva papirusuri 
de o calitate excepţională, făcut, de fapt, din două foi de charta 
Augusta lipite una de alta, încît se remediase principala lipsă a 
sortului cunoscut, nu se mai vedea de pe o faţă pe alta, şi avînd 


amiîndouă părţile netede şi bune de scris. Chiar albul papirusului 
parcă era mai viu. Pentru prima dată la Roma se putea citi pe un 
sul de papirus următorul protocol: Charta Traiani. 

A doua zi după ce Caliope fusese legată de cheiul Ostiei, 
Timocles porunci sclavului său preferat să caute un essedum cu 
care să plece în grabă la Roma. Callistos nu trebui să umble 
prea mult, pentru că la prima taberna văzu moţăind un 
essedarius care golise cam multe ulcele cu vin, deşi era doar al 
patrulea ceas din zi. 

— Hei, scoală, netrebnicule, nu mai bate cu nasul scîndura 
mesei, că n-ai să cîştigi nimic din treaba asta, îl zgilţii Callistos, 
ca să-l trezească. 

Vizitiul ridică spre el nasul înroşit mai mult de vin decit de 
loviturile scîndurii şi văzînd că cel care l-a luat peste picior este 
un nefericit de sclav, începu să-l blesteme, ameninţindu-l cu 
bătaia. Era el vizitiu, dar om liber. 

— Te înfurii degeaba, netrebnicule! continuă sclavul, deloc 
speriat de vorbele beţivului. Stăpînul meu te-aşteaptă să-l duci 
cît mai repede la Roma. Hai, mişcă-te o dată, puturosule, şi nu 
mai mormăi în barbă. 

Nu avea el un essedum prea grozav, dar era solid şi bun la 
drum lung. Callistos cercetă cu ochi de cunoscător cele două roţi 
ale vehiculului şi se convinse că nu era nici o primejdie să 
rămînă la jumătatea drumului. Calul nu era prea de soi. 

— Decit să-ţi înroşeşti nasul cu sesterţii pe care-i cîştigi, mai 
bine cumpărai puţin orz pentru mirţoaga asta, că e gata să-şi 
dea sufletul. 

— O, pe nemuritorul Zeus, eu îţi crap căpăţina asta pleşuvă 
dacă mai scoţi o vorbă! 

Deşi nu pierduse prea mult timp, l-au găsit pe Timocles 
supărat, cînd au ajuns la corabie. Callistos a cărat la essedum 
cele două lădiţe ale stăpînului. Cînd vizitiul se opinti să ridice a 
doua ladă, abia o urni de la pămînt, fiindu-i cu neputinţă s-o 
aşeze la locul ei. 

— Da’ ce are stăpiînul tău în lădiţa asta? întrebă mirat, privind 
chiondoriîş spre ea. 

— Ce să fie, două pietre de rişniţă! După ce al golit în capul 
ăla atitea oale cu vin, mă mir că-l mai poţi ridica şi fără să al 
ceva în miini. la lasă-mă pe mine, să văd şi eu cît e de grea. 

Se opinti zdravăn, dar nu arătă că abia o ridică. — Al văzut că 


s-a putut? 

La Roma îi întîmpină hărmălaia obişnuită a oraşului, 
ameţitoare, dacă nu erai învăţat cu ea. Intrară în oraş pe Via 
Portuensis, care mergea de-a lungul Tibrisului, dar pe celălalt 
mal de oraş, fiind mai puţin aglomerată. 

Se înserase cînd ajunseră să treacă apa rîului pe Pons 
Sublicius. Cînd trecură pe lîngă templul Fortunei, aşezat chiar pe 
mal, se socotiră ajunşi în oraş. 

Încă nu se întunecase de tot. Tînărul Timocles se părea că 
plecase de mult din Roma, pentru că ochii îi fugeau lacom de 
colo-colo, dornici să vadă, să-şi reamintească, să afle ce s-a 
schimbat prin locurile cunoscute. Stătea chiar lîngă vizitiu şi-i 
poruncea pe unde să mine. 

Micul essedum se strecură prin aglomeraţia care nu contenea 
ziua şi noaptea în jurul lui Circus Maximus, trecu chiar de-a 
lungul zidurilor lui şi, apucînd la stînga, ajunse la Arcus Neronis. 
Timocles aflase încă la Ostia că în apropierea lui era de închiriat 
un domus pe măsura rangului şi averii sale. Tînărul se bucurase, 
pentru că asta ar fi însemnat că locuieşte în apropierea 
Palatinus-ului, inima Romei. 

Cînd ajunseră în faţa locuinţei, se întunecase bine şi Timocles 
trebui să lovească de citeva ori ciocanul de uşă, pentru a fi auzit 
de ostiarius - portar. 

Stăpina era o femeie între două virste, încă foarte frumoasă, 
cu o înfăţişare de o demnitate rar întilnită. Îl întrebă mai mult 
din privire ce doreşte la o oră atit de nepotrivită şi Timocles îi 
vorbi, după ce se plecă mai întîi într-un salut plin de respect: 

— lertaţi-mi îndrăzneala de a fi cutezat să vin la un ceas atit 
de tirziu, dar sosesc de departe şi nu puteam înnopta oriunde. 
Am sosit din Ostia, şi am ajuns în această casă trimis de pretorul 
Pandarus. 

Înfăţişarea gazdei se schimbă dintr-o dată la auzul numelui 
celui care îl îndrumase pe tînăr spre ea, cu atit mai mult cu cît 
începuse să bănuiască despre ce este vorba. 

Îl pofti în atrium şi îi arătă să se aşeze pe un foarte frumos 
scaun din lemn de trandafir, cu picioarele sculptate, care se afla 
în faţa unei măsuţe de marmură albă de Luna. 

— Fii binevenit în casa mea! îi ură stăpina binevoitoare. 
Prietenii lui Pandarus nu pot fi decit prietenii casei mele. 
Spune-mi şi motivul pentru care a binevoit să te îndrepte spre 


mine. 

— Grija pe care mi-o poartă şi respectul pentru această casă, 
onorabilă matroană. Sint negustor de papirus şi corabia mea a 
acostat de curind în Ostia, venind tocmai din îndepărtatul 
Aegiptus. Negoţul m-a purtat prin toată lumea, uitînd aproape 
locurile natale, pentru că tatăl meu trăieşte încă în Aulis, din 
îndepărtata Beoţie, altădată în mare înflorire. Acum e bătrîn şi 
puterile i-au slăbit, aşa că am luat în grija mea negoţul cu care 
ne îndeletnicim din tată-n fiu. Ajuns la Roma, aş vrea să rămîn 
un timp în oraşul lumii, şi Pandarus mi-a mărturisit că aţi vrea să 
vă odihniţi în vila rustica pentru un timp mai îndelungat, fiind 
gata să închiriaţi această frumoasă locuinţă unui om care s-ar 
îngriji s-o păstreze aşa cum o primeşte. Am auzit de nenorocirea 
care s-a abătut asupra voastră. 

La ultimele cuvinte rostite de tînăr, femeia îşi îndreptă 
privirea spre o panoplie pe care era prins o phalera, colan de 
aur, şi un inel, tot de aur, distincţiile de cavaler ale fostului 
stăpîn al casei. Panoul era învelit într-o pînză fină de culoare 
roşie şi aşezat chiar în locul unde cavalerul căzuse pe 
neaşteptate fără simţire. 

— Nenorocirea de care aţi amintit m-a făcut să iau hotărîrea 
de a mă retrage la ţară, pentru un an sau doi, timp în care 
locuinţa de aici aş putea s-o încredinţez cuiva. lar dacă în acest 
timp voi trece din cînd în cînd prin Roma, aş dormi în 
cubiculumul de deasupra, fără să supăr pe cineva, explică ea, 
arătînd o scară interioară care pornea din colţul atriumului şi 
urca spre catul de sus. Restul domusului l-aş închiria. 

— Îmi place nespus de mult, mai ales că locul e retras şi nici 
unul din zgomotele străzii nu ajung pînă aici. Aş putea să rămîn 
chiar din această seară? 

— Desigur, dar să vi se arate mai întîi locuinţa. 

— Sînt atit de obosit, încît aş fi mulţumit să văd numai patul în 
care pot să mă culc. 

Tînărul întrebă ce chirie va plăti şi stăpîna spuse cu nepăsare 
o sumă pe care cînd o auzi, Callistos fu gata să scape din mînă 
lada cu îmbrăcăminte. Tocmai îl întovărăşea un sclav spre 
cubiculumul stăpînului său. Tînărul primi învoiala şi, după ce îi 
ură stăpinei noapte bună, se lăsă condus de sclavul care 
mergea înainte, ţinind în mînă un sfeşnic în care ardeau trei 
lumînări. În cubiculum era aprins un opaiţ de argint cu trei 


feştile, care dădeau o lumină destul de bună. Timocles constată 
că fusese comandat special, deoarece pereţii bazinului în care 
se punea untdelemnul erau împodobiţi cu figura unui bărbat cu 
colan de aur şi inel de cavaler în degetul mic al miinii stîngi, 
probabil stăpînul casei. 

De mult nu se mai lungise într-un pat atit de moale, cu saltea 
umplută cu fulgi. Pe corabie dormise pe una plină cu iarbă de 
mare, tare şi îndesată. Îşi aminti însă că mai avea de făcut o 
treabă care nu putea fi amînată. Stăpina casei îi spusese că 
poate folosi orice obiect, menţionînd că în camera de dormit e 
un cufăr cam vechi, dar încă bun pentru a-şi pune în el obiectele 
de preţ şi apoi să-l încuie. II văzu în colţul opus patului, ferecat 
cu benzi de fier şi îl descuie. Într-adevăr, era un cufăr bun. Apoi 
deschise lădiţa grea, pe care n-o putuse ridica vizitiul beat, şi 
lumina opaiţului făcu să strălucească sutele, miile de bani de 
aur cu care era plină ochi. Goli lădiţa în cufăr şi numai după 
aceea suflă în opaiţ şi se culcă. Încă nu-şi potrivise bine capul pe 
pernă, că şi adormi. 

A doua zi văzu cu adevărat locuinţa pe care o închiriase. Îi 
treziră păsărelele care ciripeau în faţa ferestrelor; soarele se 
strecura pe lîngă obloane, pătind cu lumină mozaicul 
cubiculumului. Cum deschisese ochii, văzuse deasupra lui pe 
Amor cu tolba de săgeți pe umăr, privind drept spre patul lui. În 
fiecare colţ al tavanului era cîte unul, lucrat cu mare meşteşug. 
Pe peretele din faţa patului o văzu pictată pe Venus ieşind din 
baie, şi scena îi trezi deodată dorinţa de a intra şi el în ba/neum, 
să se bălăcească un ceas în apa caldă. Îşi chemă sclavul şi află 
că totul fusese pregătit pentru baie. 

Era din ce în ce mai mulţumit de locuinţa închiriată. Din 
camera de dormit trecu în atrium, apoi în tablinum, în care erau 
două mese din lemn de paltin, avînd în jurul lor cîte două 
scaune. Pe peretele opus intrării era un pat din lemnul cel mai 
fin, îngust, cu un capăt mai înălţat pe care să-ţi sprijini cotul, 
cînd stai lungit şi citeşti. Picioarele lui erau din bronz cizelat, iar 
lemnul îmbrăcat în fişii de fildeş, de două nuanţe. Pe peretele 
din stînga intrării era un armariu - dulap - plin cu suluri de 
papirus. Printr-un coridor ajungeai în peristylium, grădina 
împrejmuită din toate părţile cu portic sprijinit în coloane 
corintice. Chiar în faţă îţi apăreau statuile a trei zeițe: Flora, cu 
cununa de flori pe cap, Ceres, cu snopul de grîu într-o mînă şi 


secera în cealaltă şi Pomone, încărcată cu fructe de tot felul. 

Bazinul din mijlocul peristy/ium-ului era îmbrăcat în mozaic 
albastru şi alb. 

In dreapta era ba/neumul, care primea apa caldă sau rece din 
bucătărie, printr-o conductă de piatră scobită şi îmbrăcată în 
mozaic. Ca să nu mai fii deranjat de sclavii care aduceau vasele 
cu apă, turnau apa prin conductă. 

Baia îl învioră cu adevărat şi se simţi plin de vigoare şi în 
stare să gindească la multele treburi pe care le avea. Primul 
drum pe care şi-l propuse fu la cunoscutul librar Tryphon, cu 
care avea de aranjat o afacere deosebit de importantă. 

Cartierul Argiletum era în apropierea Palatinus-ului şi destul 
de aproape de locuinţa lui Timocles, aşa că porni pe jos, urmat 
de Callistos care ducea în braţe cîteva suluri de papirus. 

Librarul încă nu sosise în ziua aceea şi fu invitat să-l aştepte 
puţin, deoarece stăpînul venea în jurul ceasului al cincilea din zi. 
Timocles privi spre clepsidra de apă din perete: arăta că 
trecuseră patru ceasuri şi jumătate din zi. Aşadar, mai avea de 
aşteptat încă un ceas bun pînă să vină Tryphon. Ca să-i treacă 
timpul, privi clepsidra de un tip perfecţionat, deosebit de 
interesantă, deoarece arăta şi ziua săptămînii. Cadranul era 
împărţit în 24 de diviziuni, numerotate prima jumătate de la | la 
XII - apoi iar se continua de la I la XII - pentru a arăta timpul 
după-amiezii. 

Atelierul librarului avea nevoie de o astfel de clepsidră foarte 
bună, pe care puteai vedea şi subdiviziunile ceasului împărţit în 
60 de prime. Scribii pe care îi avea angajaţi Tryphon veneau la 
lucru la ceasul al doilea din zi şi orice întîrziere era notată de un 
şef care după aceea le dădea de lucru. Timocles trecu în spatele 
casei, unde ştia că se copiau lucrările. Intr-un peristy/ium nu 
prea mare erau vreo douăzeci de mese, la care stăteau 
douăzeci de scribi, fiecare cu cîte un mănunchi de penna în faţă, 
aşezate într-un vas. Cînd se tocea virful celei cu care lucra, lua o 
alta ascuţită bine, cu care continua să scrie. Nu avea timp să 
taie un nou virf penei tocite, pentru că cel care dicta trecea mai 
departe şi rămiînea în urmă, ţinîndu-i şi pe ceilalţi în loc. Stăpiînul 
fixase un anume număr de rînduri care trebuiau copiate pe zi. 

Tînărul grec ascultă atent versurile, să le recunoască. Da, 
erau din Martialis, cunoscuta satiră „Un om lacom”. 

Calic e Santra şi e hămesit, 


Un om mai lacom nici n-am pomenit. 
Pindeşte zi şi noapte să-l inviti, 
Și-aleargă la ospăț cu paşi grăbiţi. 
De patru ori, lihnit şi hrăpăreț, 

Îți cere fudulii de porc mistreț. 
Muşchi de trei ori şi iepure, de două: 
Spinarea-ntreagă, pulpele-amindouă. 


Cel care dicta rostea vorbele rar, fără nici o intonaţie, 
semnalind fiecare semn ce trebuia pus. In curînd, douăzeci de 
noi suluri aveau să ia loc în rafturile librăriei, sporind faima 
poetului. 

Sub porticul din dreapta erau alte patru mese, şi alţi patru 
scribi, care ascultau dictarea unui al cincilea. Timocles admiră 
mai întîi statuile aşezate pe acelaşi piedestal pe care se înălţau 
coloanele porticului: cele noua muze. Clio, muza istoriei ţinînd în 
mînă trompeta cu care proclama marile victorii, Euterpe, muza 
dansului, cu cele două flaute şi fruntea încununată cu lauri, 
vesela Thalia, cu masca comediei, posomorita Me/pomene, 
ţinînd în mînă masca tragică a lui Hercules şi măciuca sa, 
Tepsichore, muza poeziei lirice, cîntînd dintr-o liră cu patru corzi, 
Erato, muza căsătoriei şi a dragostei liniştite, Po/ymeia, muza 
imnurilor şi a artei mimului, Urania, muza astronomiei, 
ginditoare, în mînă cu un compas şi Caliope, cea care inspiră 
poeţilor marile epopei. 

Timocles le privi ca după o lungă despărţire, pentru că, 
într-adevăr, de mult timp nu mai admirase o statuie bine 
cioplită. Ca să simtă luciul marmurei, mîngiie faldurile togei lui 
Melpomene, în faţa căreia se oprise. Sufletul său avea în el o 
durere pe care numai ea ar fi putut s-o exprime. 

Fu smuls din aceste gînduri de versurile pe care le transcriau 
cei patru scribi din portic: 

Meedea 

De vrei să ştii, sărmano, măsura urii tale 

Aseamăn-o iubirii. Să-ndur nerăzbunată 

Regeşti făclii de nuntă? Să irosesc eu ziua 

Nespus de mult cerută, nespus de greu 
primită? 

Atita cit pămintul stă cumpănă-n văzduhuri, 

Și cit rosti-va cerul ştiutul şir de zodii; 


Nenumărat cit fi-va nisipul; după soare 

Cit va să zboare ziua, ca, după stele, 
noaptea; 

Cit va rămine Ursa deasupra mării-n care 

Curg fluvii - tot atita văpaia răzbunării 

Va creşte-n loc să scadă. 


La ultimele versuri Timocles tresări şi privi în jur, de parcă 
cineva i-ar fi putut citi gindul care repeta într-una: „...tot atita 
văpaia răzbunării va creşte-n loc să scadă”. lşi duse mîna la 
piept şi simţi sub togă un mic vas de argint, pe care îl strînse în 
palmă, ca pe o speranţă. 

Văzind că-l copleşesc ginduri de care trebuia încă să stea 
departe, şi simţăminte la care nu mai avea dreptul, se smulse 
din loc şi plecă din peri;sty/ium. 

— S-a întîmplat ceva, stăpîne? îl întîmpină îngrijorat Callistos, 
văzîndu-i faţa răvăşită. 

— Ce să se întimple, mai mult decît faptul că m-am plictisit 
peste poate, aşteptînd? 

Chiar atunci apăru în uşă şi Tryphon, care abia cobora din 
lectica purtată de patru arapi cu pielea lucioasă de sudoare. 
Cunoscutul librar nu era o fericire pentru lecticari, deoarece 
cîntărea cît doi bărbaţi zdraveni. În schimb, cu toată grăsimea 
lui, păşea zvelt şi purta toga cu o eleganţă cum rar întîlneai la 
un om de dimensiunile lui. Rafinamentul şi bunul gust îţi 
atrăgeau imediat luarea-aminte, prin felul cum avea aranjate 
cutele togii, prin frumuseţea fibulei de pe umăr, în care era 
încrustată cea mai mare perlă pe care o văzuse Timocles 
cîndva, prin cizelarea fina a inelului - singurul - pe care-l purta 
în degetul mic al miinii stîngi, ca şi cei din ordinul cavalerilor. 
Cînd se apropie de el, tînărul simţi un uşor parfum de cuişoare, 
dovadă că punea în apa băii mirodenii orientale, foarte 
costisitoare. 

Timocles îi spuse că ar vrea să i se copieze un text, şi îi arătă 
cele trei suluri de papirus pe care le ţinea Callistos în braţe. 
Cunoscător al sorturilor de papirus, Tryphon se arătă deodată 
interesat de calitatea celui pe care îl avea în mînă. 

— O! se minună el. O, ce minunâţie! Spune-mi ce calitate de 
papirus este ăsta şi de unde l-ai cumpărat? 

— Sînt negustor de papirus şi ai în mînă un papirus făcut 


anume pentru opera pe care vreau s-o copiez. 

— Sînt cu atît mai curios să aflu care este poetul sau istoricul 
prea fericit, care o să-şi vadă opera aşternută pe acest papirus? 

— II vei afla în curînd. Deocamdată mă bucur ca ai timpul 
necesar copierii ei. În cîteva zile vă aduc şi opera. 

Tryphon nu se mai sătura pipăind papirusul, netezindu-l cu 
palma, privindu-l în zare. 

— Ce netezime!... Ce albeaţă!... 

Ceru o penna şi scrise ceva, apoi privi pe cealaltă faţă, dar nu 
se vedea nimic. Aşternu şi pe această parte cîteva rînduri şi 
papirusul nu supse cerneala. 

— O calitate nemaiîntilnită! Sînt gata să cumpăr oriciîte suluri 
ai din acest papirus. Spune-mi numai de unde să-l iau. 

— După ce voi avea scrisă opera de care am pomenit, taina 
mea nu va mai fi o taină pentru cel mai cunoscut librar din 
Roma. 

Tryphon se plecă măgulit de apreciere şi bucuros de 
promisiune, făgăduind şi el că cei mai buni scribi al librăriei lui îi 
vor copia opera. Nu-şi descususe clientul cu întrebări, dar era 
convins că cel care îi pusese sub ochi un astfel de papirus nu 
putea fi un oarecare. De altfel tînărul grec îi inspira cea mai 
mare stimă, părîndu-i un nobil cu gusturi alese. Era cu atît mai 
curios, să ştie ce lucrare îi va aduce la copiat. 

Cînd plecară de la Tryphon, abia îşi putură face loc prin 
mulţimea de gura cască, negustori cu băuturi răcoritoare, sclavi 
cu greutăţi în cîrcă şi tot felul de alţi oameni ai străzii. Lîngă 
Circus Maximus aproape că nu mai putură înainta: sute şi sute 
de plebei discutau pătimaş şansele carelor care urmau să alerge 
a doua zi. Senatul decretase treizeci de zile de supplicationes - 
rugăciuni publice în cinstea victoriei împotriva dacilor. Cit 
durase campania, zilele de circ se împuţinaseră şi plebeii tînjeau 
după distracţiile favorite: alergările de cai, luptele de gladiatori 
şi aşa-numitele venationes, spectacole cu animale care se 
luptau între ele, sau erau vinate de călăreţi înarmaţi. Aceste 
supplicationes făcură să izbucnească şi mai furios patima 
întrecerilor, atita timp nesatisfăcută. După rugăciunea de 
mulţumire adresată zeilor, care îi ajutase pe romani în război, 
începeau zilele de sărbătoare. 

Pentru a doua zi îşi anunţaseră participarea cei mai cunoscuţi 
auriga - conducători de care al celor patru factii. De-a lungul 


zidurilor lui Circus Maximus se făceau pariuri în care mulţi plebei 
îşi dădeau cei din urmă sesterţi, fără să se gindească dacă a 
doua zi vor mai avea sau nu ce să mănînce. 

Acum se încheiau pariuri şi forfota din jurul circului era de 
neînchipuit. Fiecare striga cît îl ţinea gura, căutînd un partener 
cu care să parieze. Alţii se întovărăşeau cite doi, trei şi pariau 
împreună, dar pînă se găseau, măreau şi ei hărmălaia cu 
strigătele lor. Şi, pentru că oriunde este înghesuială apar şi 
negustorii, printre cei adunaţi să-şi încerce norocul se strecurau 
vînzătorii de răcoritoare, plăcintarii, îmbiind cu plăcinta de năut, 
cîrnăţarii care strigau şi ei că marfa e abia luată de pe foc. Cei 
care vindeau vin stăteau pe-aproape, ştiut fiind că după ce 
mănînci un cîrnat usturoiat, goleşti şi o cană cu vin. 

Plebeii cheltuiau, beau, mîncau şi pariau, pentru că toţi ştiau 
de acum că Traian va da un congiarium de 650 de denari pentru 
fiecare cap de familie, din prăzile dacice. 

De mult nu se mai făcuse un dar atit de mare pentru 
cîştigarea bunăvoinţei plebei, dovadă că prăzile fuseseră peste 
aşteptări. Timocles se gîndi că nicăieri în altă parte, nu puteai 
întîlni o amestecătură atît de mare de oameni ca aici, lîngă 
zidurile circului. Prin faţa lui treceau căruţaşi care tot nu aveau 
ce face pînă se lăsa întunericul, brutari cu miros de aluat copt în 
penula, zarafi şi vînzători de chibrituri, măcelari şi tot felul de 
negustori mărunți din piaţă, acrobaţi, bucătari. Zări şi toga 
elegantă a unui nobil, pasionat şi el de curse. Pe urma lui se 
ţineau puzderie de clienţi, care n-aveau ce face, nu ştiau nici o 
meserie, nu aveau nici un mijloc de trai, îşi duceau zilele de azi 
pe miine învîrtindu-se în jurul patronului care îi arunca în palmă 
cîţiva sesterţi pe care îi paria repede. 

Timocles se opri pe panta care urca de la circ şi privi măreţul 
edificiu. A doua zi va avea ocazia să-l vadă aici pe împărat. Dacă 
aceste zile de supplicationes fuseseră votate de Senat în cinstea 
victoriei, era sigur că Traian va deschide întrecerile. Trebuia 
neapărat să vină şi el, să găsească un loc cît mai în apropierea 
împăratului. 

Se îndreptă spre casă cu mers agale, gîndindu-se că mulţi 
soldaţi romani îşi lăsaseră capetele, pentru ca această pleavă 
de oameni să se bucure şi să tremure de emotie în timp ce 
aleargă calul pe care au pariat. Mai trist i se părea că împăratul 
însuşi încălecase şi trăsese sabia, ca să facă rost de piine pentru 


toţi aceşti pierde-vară veniţi la Roma să huzurească şi să 
cerşească panem et circenses. Mai fusese la Roma, dar atunci 
privise cu alţi ochi, trecuse timpul peste virsta lui tînără, şi 
mintea de acum înţelegea altfel totul... 

Se răzgîndi şi în loc să se ducă acasă, ocoli Palatinul şi se 
îndreptă spre Forum Romanum. Avea destul timp, aşa că se 
ducea să mai vadă o dată înghesuiala de construcţii din Forum 
şi să le privească pe acelea care îi plăcuseră mai mult. Poposi 
cîtva timp lîngă basilica lulia, rămase mai mult în faţa templului 
lui Vespasian, apoi îşi îndreptă paşii spre Tibris, ajungînd în 
Forum Holitorium. Abia acum îşi mărturisi că, de fapt, voia să 
ajungă în faţa Teatrului lui Marcellus, aşezat aproape de malul 
apei în faţa insulei pe care se înalţă Templul lui Aecu/ap. Făcu 
înconjurul semicercului de coloane suprapuse pe trei rînduri şi în 
urechi îi răsunară strigătele şi gălăgia unui spectacol. După 
Odeon, era construcţia care îi plăcea cel mai mult din Roma. Nici 
impunătorul Colosseum nu-l impresiona atit de mult. Voi să ştie 
dacă a doua zi era spectacol şi nu văzu nici un anunţ, dovadă 
sigură că nu era. 

Porni mai departe. Ştia unde se duce. Foarte aproape de 
Teatrul lui Marcellus, după ce treci de templul lui Neptun, te 
trezeşti în faţa Teatrului lui Balbus. Abia acum îşi simţi inima 
zvicnind cu adevărat, pentru că aici văzuse prima reprezentaţie 
de mimi. Teatrul lui Balbus era cel mai mic dintre cele trei teatre 
ale Romei, toate aşezate în aceeaşi parte a oraşului, înspre 
Cîmpul lui Marte. Cel mai impunător fusese teatrul lui Pompei, 
pînă cînd Caesar, gelos pe rivalul său, a început construcţia 
Teatrului lui Marcellus, dar pe care n-a apucat s-o vadă 
terminată. August a fost cel care i-a continuat opera, dîndu-i 
numele lui Marculus, fiul surorii sale Octavia. Decoraţiunile, 
statuile din interior şi culorile marmorei cu care erau placați 
pereţii au făcut ca acest teatru să fie socotit cel mai frumos din 
Roma. Între aceste două mari teatre, tot în apropierea Tibrisului, 
se înălța Teatrul lui Balbus, mai mic, dar poate mai cu gust 
ornamentat decît celelalte. Fiind mai puţin încăpător, locurile 
rezervate nobililor şi cavalerilor ocupau o mare parte a teatrului, 
aşa că şi spectacolele de mimi de aici ţineau seama de gusturile 
acestui public. Ele erau de o altă calitate decit cele din Teatrul 
lui Marcellus sau al lui Pompei. În aceste mari teatre se jucau 
spectacole care de regulă aveau la bază peripeţiile prin care o 


femeie şi un amant duceau de nas un soţ prost, publicul 
izbucnind în hohote şi strigăte vesele de cîte ori celor doi le 
izbutea un nou renghi jucat bărbatului. Lui Timocles nu-i plăceau 
astfel de spectacole. El venea dintr-o ţară cu moravuri sobre, în 
care oamenii aproape că-şi ascundeau sentimentele şi în care 
nimeni n-ar fi primit să vadă pe scenă cum este înşelat un 
bărbat şi cum amantul îi pune iubitei fusta în cap, în văzul miilor 
de spectatori. Ba îşi amintea că văzuse un mim în care doi 
mergeau şi mai departe cu mîngiierile. li plăcuseră în schimb 
spectacolele de la Teatrul lui Balbus, unde se păstra buna 
cuviinţă şi unde subiectele aveau adesea aluzii străvezii tocmai 
la moravurile corupte ale unor nobili binecunoscuţi. Subiectele 
acestor mimi erau inspirate de cele mai multe ori din viaţa 
Romei şi mulţi îşi vedeau năravurile satirizate pe scenă. Cel mai 
renumit mim de la Teatrul lui Balbus era Arria, pe care nu exista 
nobil sau plebeu să n-o cunoască. Se auzea chiar că însuşi 
Traian o invita adesea la ospeţele lui, cerîndu-i să joace, 
împreună cu ceilalţi mimi ai trupei, diferite subiecte care 
avuseseră succes la public. Toată Roma ştia că împăratul are o 
deosebită slăbiciune pentru tînărul mim Pylades. 

Timocles se convinse că nici la Teatrul lui Balbus nu era 
anunţat vreun spectacol. Serbările care începeau a doua zi 
atrăseseră întreg publicul spre Circus Maximus. 

In faţa teatrului era aşezat un cadran solar. Arăta ceasul al 
optulea din zi. Acum căldura era cea mai iute, toţi cei care 
treceau pe lingă el îşi ştergeau faţa şiroind de transpiratie. 
Oraşul părea pustiu, numai în jurul circului forfota nu înceta. 

Cum trecu poarta locuinţei, Timocles simţi un alt aer. In 
atrium era răcoare şi o lumină mată care liniştea ochii înţepaţi 
de soarele strălucitor de afară. In compluvium, era apă puţină, 
dar îi făcu plăcere să se aşeze pe marginea lui şi să-şi 
bălăcească palmele. 

Stăpîna casei îl întîimpină, înştiinţindu-l că în după amiaza 
acelei zile pleacă la ţară, şi Timocles îi ură drum bun. 

Simţi apoi, deodată, toată oboseala plimbării prin văpaia de 
afară, şi nu voi altceva decit să se lungească în pat şi să închidă 
ochii pentru un ceas sau două. Callistos abia acum, cînd 
ajunseră acasă, îndrăzni să se plîngă: 

— Jur pe numele marelui Joe că nu mai aveam mult şi capul 
meu pleşuv se prăjea. Stăpiîne, nu puteam măsura drumurile şi 


după ce Apollo îşi ducea caii la culcare? Începusem să aud 
copitele celor patru cai bătîndu-mi în tîmple şi... 

— Era bine dacă te băteau, într-adevăr, Callistos, pentru că 
n-ai mai fi trăncănit fără rost. Du-te şi îmbucă ceva, că asta 
trebuie să fie pricina adevărată a supărării tale. Ea vine mai 
mult de la burtă decit de la capul încins. 

— E adevărat, stăpine, că te-ai fi putut îndura să-mi cumperi o 
plăcintă cu năut, dar m-am gindit că n-o faci ca să-mi poţi da 
mîine cîţiva denari, să-mi încerc şi eu norocul la curse. Să ştii, 
stăpîne, că sînt un bun cunoscător al cailor şi dintr-o ochire pot 
să-ţi spun care va trece primul linia de sosire. 

— Mare hahaleră eşti, Callistos! îl certă stăpînul, dar îi aruncă 
în palmă denarii ceruţi. Sînt sigur că miine ai să ajungi cel mai 
bogat om din Roma. 

— Cel puţin cinci curse o să ghicesc! promise Callistos, 
grăbindu-se spre cella servorum - camerele sclavilor - situate în 
rînd cu bucătăria, în partea stînga a peri/styliumului. Hei, cine îmi 
dă şi mie să mănînc? strigă el. N-aţi auzit că stăpiînul a poruncit 
să fiu servit cu cele mai bune bucate, după cum se cuvine unui 
adevărat nobil? 

Sclavele din bucătărie pufniră în ris. Se şi obişnuiseră cu acest 
„frumos” guraliv, lîngă care nu te plictiseai. 

— la nu mai face atita gălăgie mă, Momus, măscăriciul zeilor. 

— Ce-ai spus? se burzului Callistos. Lasă că-ţi arăt eu ţie, furie 
dezlănţuită! Auzi, să-mi spui mie Momus! ameninţă şi zvîrli după 
ea propria-i sanda, pe care tocmai o descălţase ca să-şi 
răcorească picioarele. 

Pe Timocles îl făcu să zimbească această aprigă dispută, 
uitînd pentru o clipă gindurile grave de care nu putuse scăpa 
toată dimineaţa. Pentru că Timocles avea treburi mari şi 
primejdioase aici la Roma, şi trebuia să gîndească de zece ori 
pînă cînd să facă un singur pas. În mintea lui avea un plan care i 
se părea bun şi pe care îl ticluise îndelung, dar iată că aici îi 
veniseră şi alte gînduri de care trebuia să ţină seama. Cînd 
plecase din Aegiptus, era sigur că o să-i dea lui Tryphon să 
copieze Eneida, dar iată că altceva îi trecuse prin minte, în 
ultima clipa, chiar cînd era la librar şi asculta dictarea scribului. 
O altă carte trebuia să-i ducă la copiat şi pentru asta... 

Emoţia lui creştea pe măsură ce soarele lungea umbra 
cadranului. Se urcase în pat cu gindul să doarmă, dar nu putu 


închide ochii, deşi dorea să se odihnească. Văzînd că tot se 
zvircoleşte degeaba, chemă o sclavă şi porunci o baie caldă. Era 
tot ce îi trebuia, şi cînd socoti că apa s-a înfierbîntat îndeajuns, 
se duse în ba/neum. Stătu mult timp în apa care-l frigea 
aproape, şi se simţi din ce în ce mai bine. Ceru apoi apă rece, cit 
mai rece, şi cînd îşi puse toga pe el, parcă era altul. 

În cubiculum se îndeletnici apoi cu o treabă neaşteptată 
pentru un bărbat ca el: îşi înnegri la rădăcină barba crescută, 
apoi făcu acelaşi lucru cu sprincenele şi părul capului. N-ar fi 
crezut nimeni că un bărbat ca el are de-a face cu pigmentarii şi 
că frumoasa lui barbă neagră era cănită cu risc. Numai după ce 
termină această treabă, îl strigă pe Callistos şi plecă de-acasă. 

Se opriră în faţa unui domus care arăta de-afară atit de bine, 
încît sclavul fluieră plin de admiraţie. 

În vestibulum îi întîmpină un bătrîn ostarius care se miră că-i 
vede la o oră atit de devreme. 

— Stăpiîna încă nu primeşte pe nimeni, la timpul acesta, spuse 
el cu glasul dogit. 

Timocles ştia că e nepotrivită vizita, dar tocmai de aceea 
venise, ca s-o ia înaintea altora şi s-o găsească singură pe 
stăpîna. 

— Du-te şi spune-i că o caută un vechi prieten, care i-a adus 
din îndepărtatul Aegiptus cel mai bun papirus pe care s-a scris 
vreodată. 

Bătrînul stătu în cumpănă, pentru că de multe ori veneau 
tineri care ţineau morţiş să vorbească stăpînei şi îndrugau verzi 
şi uscate, ca pînă la urmă să cadă la picioarele ei şi să-i spună 
că sînt nebuni de dragoste. 

Timocles îi puse în palmă cîțiva sesterţi şi bătrînul se îmbună, 
cu atît mai mult cu cît puţini erau cei care aveau grijă şi de el. 

— Hai, grăbeşte-te! îl îndemnă Callistos, băgindu-se unde nu-i 
fierbea oala, mai mult din gelozie că portarul primise un dar. Jur 
pe apa Styx-ului că un nătărău mai mare n-am văzut în viaţa 
mea. Stă cu sesterţii în palmă şi nu aleargă să facă o treabă de 
nimica. Stăpînul meu e aşteptat... 

— Încetează, Callistos! îl certă Timocles, cunoscîndu-şi sclavul 
şi ştiind că dacă s-a pornit, greu se opreşte. Ţine şi tu, să al 
mîine la întrecerile de care. 

Bănuind de unde vine miînia lui, îi aruncă în palmă cîțiva 
denari. 


— Şi care este numele frumosului nobil pe care trebuie să-l 
anunţ stăpinei mele? întrebă sclavul. 

— Timocles. 

Bătrînul plecă şi cei doi se luară după el, pătrunziînd în atrium 
mai înainte de a veni răspunsul stăpiînei. Callistos se minună iar 
de ceea ce vedea. Privi îndelung frumoasele capete de lei prin 
gura cărora se scurgea apa de pe acoperiş în comp/uviumul din 
mijlocul atriumului. Deschizătura de deasupra bazinului era mai 
mare decît de obicei şi de aceea atriumul era bine luminat. La 
amiază, soarele se oglindea în apa compluviumului placat cu 
marmură roşie şi la acelaşi nivel cu pardoseala. Prin conducte 
de plumb apa de ploaie se scurgea - cînd trecea de o anume 
limită - în bazine anume făcute, de unde era luată şi folosită, 
mai ales pentru spălatul rufelor. 

Bătrîinul sclav se înapoie şi le făcu semn să se aşeze, 
grăbindu-se să-şi ia locul în cămăruţa lui şi să aştepte o nouă 
ciocănitură în poartă. 

Stăpîna apăru urmată de o sclavă tînără, de fapt un copil, şi 
cînd dădu cu ochii de frumosul grec rămase locului, cu un picior 
pe o treaptă şi cu altul pe cealaltă. 

— Sînt în trecere prin cetatea lumii şi n-am putut pleca mai 
înainte de a-mi depune omagiile la picioarele tale! vorbi 
Timocles cu glas nesigur, apropiindu-se. 

— Dates! şopti stăpîna mai tulburată decit se aşteptase el. 
Dates este numele tău! 

Tînărul era în umbră şi stătea cu faţa plecată, încît nu-i putea 
privi ochii, care l-ar fi dat de gol. Fusese însă de ajuns şi glasul, 
pentru a-l recunoaşte. 

— Sînt fericit că te aud rostind acel nume, prea frumoasă 
Arria, închipuindu-mi că ţi-a fost cîndva drag. Şi chiar dacă sînt 
numai asemănat acelui bărbat, e de ajuns pentru mine. Oare 
pot spera să rămîn puţin timp în preajma ta? 

— Pofteşte, tinere! Fii binevenit în casa mea. Mi s-a părut că 
aud un vechi prieten. 

Arria a înţeles că Dates nu juca acest spectacol fără un motiv 
anume, şi pentru că nu erau singuri, i-a răspuns aşa cum 
aştepta el. Spre mirarea tinerei fete, Arria nu l-a poftit în exeagra, 
salonul în care stăpîna obişnuia să-şi primească musafirii, pentru 
a purta lungi convorbiri, ci în cubiculum, camera de dormit. 

Rămaseră singuri. 


— Dates, aş fi crezut că mai repede se va prăbuşi cerul, decit 
să te văd aici. Mai ales acum cînd... 

Tăcu stînjenită. 

— Cînd Roma sărbătoreşte înfringerea dacilor, continuă el, 
zimbind cu părere de rău. 

— Da, mai ales acum... 

— Şi de aceea nu te poţi bucura că mă vezi, sau altele sînt 
motivele? 

— O, mă bucur nespus de mult, dragul meu, dar sînt atît de 
uimită, încît nu ştiu ce să rostesc şi ce să fac. 

— Atunci lasă-mă să te sfătuiesc eu. Bine ar fi să mă 
îmbrăţişezi şi să-mi doreşti bun venit. 

Parcă Arria nu aşteptase decit acest îndemn pentru a-l 
îmbrăţişa pătimaş, ca în urmă cu două primăveri. 

Nu se obişnuia deloc cu noua lui înfăţişare şi se îndepărtă un 
pas să-l privească, apoi iar se lipi de pieptul lui. 

— Parcă eşti cu adevărat grec. Bărbuţa asta te prinde foarte 
bine, şi părul negru te maturizează. 

— Păi sînt chiar un tînăr nobil beoţian din Aulis, şi mă 
îndeletnicesc cu negoţul de papirus. Pot oricînd să-ţi dovedesc 
adevărul vorbelor. 

— O, Dates, cît de mult schimbă timpul un om! Eşti cu totul 
altul şi nu-mi vine să cred că eşti tu. 

— Chiar te rog să crezi că nu sînt. Prima ta grijă să fie 
păstrarea acestei taine. Ştii ce mi s-ar întîmpla dacă aş fi 
recunoscut... 

Vorbele lui o treziră deodată şi o făcură să gindească mai 
adînc la această întîmplare. 

— Dates, e adevărat... 

— Te rog, Arria, nu mai rosti acest nume, nici cînd sîntem 
numai noi, pentru că ai să te obişnuieşti şi nu ştii cînd te dai de 
gol. 

— Bine, iubitule, n-am să-l mai rostesc, deşi mi-e atît de drag. 
Numele ăsta de grec nu ţi se potriveşte deloc, nu are bărbăţia 
adevăratului tău nume. 

— Nici în gînd să nu-l mai rosteşti pe celălalt. 

— O, înţeleaptă Minerva, ajută-mă să nu greşesc! 

După prima bucurie a revederii, pe Arria o cuprinse neliniştea 
şi spaima. Mai ales după ce înţelese că Timocles va fi tot timpul 
într-o mare primejdie şi că aflarea adevăratului său nume l-ar 


aduce în situaţia de sclav, dacă nu cumva însăşi viaţa lui s-ar 
sfîrşi. Era o modă în ultimul timp să ai cîţiva sclavi daci, renumiţi 
pentru robusteţe şi vrednicie. Traian adusese atiţia cu el, încît 
preţurile sclavilor scăzuseră la aproape jumătate. Tirgul era plin 
de daci bărboşi, în cămăşile lor lungi, aşteptind să capete un 
stăpîn. Cei mai mulţi erau cumpăraţi pentru muncile de la ţară, 
deoarece se pricepeau la treburile de acolo, în ţara lor cei mai 
mulţi fiind ţărani sau ciobani. Se zicea că antrenorii gladiatorilor 
găsiseră printre ei bărbaţi atit de puternici, încît se luptaseră de 
la egal la egal cu ceilalţi, de luni de zile, şi chiar de ani, antrenați 
şi hrăniţi anume. Despre daci se vorbea la ordinea zilei, fie 
despre felul lor de a fi, fie despre hărnicia lor, fie despre 
îndărătnicia, lor - mulţi îşi puneau capăt zilelor, după ce bietul 
stăpîn plătise denarii şi-i cumpărase. 

— Dat... Timocles, spune-mi ce cauţi aici? Ce te-a făcut să vii 
la Roma, unde te pîndesc atîtea primejdii? 

— Arria, draga mea, iată întrebarea cea mai fără de rost, dacă 
o pui tu. Cum poate o femeie să-şi întrebe iubitul de ce a 
înfruntat primejdii ca să ajungă pînă la ea? Puteam să-ţi dau o 
dovadă mai mare a dragostei mele? 

Vorbele lui fură un balsam pentru inima Arriei. Mulţi bărbaţi 
aruncau vorbe mari cu care încercau s-o cucerească, dar ciţi 
erau gata la o faptă pe măsura acesteia? Oare există pe lume o 
femeie care să nu freamăte de fericire, auzind astfel de vorbe şi 
ştiindu-le adevărate? lată, nici nu se încheiase bine războiul şi el 
venise chemat de dragostea ei, înfruntînd orice, schimbîndu-şi 
numele, poate lăsîndu-se blestemat de cei de-acasă! 

Îl îmbrăţişă şi mai pătimaş, murmurînd: 

— Dragul meu... dragul meu barbar! Din prima clipă am simţit 
că tu eşti singurul bărbat adevărat! Te-am iubit din seara aceea 
cînd ai păşit timid în urma lui Apollodorus. Te vedeam stingher, 
dar ceva îmi spunea că eşti altfel decît ceilalţi. În tot acest timp 
am tînjit după ochii tăi albaştri, şi după braţele tale, şi nici un 
altul nu m-a putut face să te uit o singură clipă. 

Femeia izbucnise pătimaş, copleşindu-l, bucurindu-l şi 
îndurerîndu-l în acelaşi timp. Pe măsură ce o asculta, şi se 
bucura de izbucnirea ei, se gindea că el e sincer şi nesincer în 
acelaşi timp. Spunea adevărul cînd îi mărturisea că s-a gîndit la 
ea, şi că venise s-o vadă, şi că dorise mai mult ca orice să-i 
mîngiie odată parul negru şi lucios, dar nu era adevărat că de 


aceea luase calea Romei, ca numai pentru ea înfrunta primejdii. 
La Roma venise pentru altceva sau, mai bine zis, şi pentru 
altceva, care putea să atîrne mai mult în balanţă decit 
dragostea lor, decit ei doi. Era trimis de Decebal să răzbune 
suferinţele dacilor! Şi asta nu avea dreptul să uite nici o clipă, 
oricît de greu i-ar fi fost! 

Vorbiră îndelung despre felul cum o să apară el în lumea 
romană. Timocles îi spuse „povestea” vieţii lui, pe care de mult 
o ticluise, şi din care reieşea că se trage dintr-o familie nobilă 
din Beoţia şi că tatăl lui, sărăcind, s-a apucat de negoţul cu 
papirus. Arria nu avea decit să recunoască în faţa celorlalţi că 
tatăl ei fusese bun prieten cu bătrînul Timocles. 

Hotărîră ca a doua zi să meargă împreună la cursele de care. 
Arria avea un loc în apropierea împăratului. 

— Aş vrea să-l cunosc pe tînărul Pylades, despre care ştiu că 
este în grațiile lui Traian. Sau de cînd am plecat s-au schimbat 
sentimentele împăratului pentru frumosul mim? 

— Nici gînd, ai să-l vezi miine în loja împăratului. Mă voi 
strădui să găsesc prilejul să-l chem la mine, să-l cunoşti. 

Rămaseră împreună pînă cînd Apollo îşi duse caii la culcare, 
după cum spunea Callistos. 

Cum ieşiră în stradă, sclavul îi spuse lui Timocles, rizînd 
şugubăţ: 

— Ei, stăpine, cînd am văzut ochii stăpînei, am fost sigur că 
voi dormi pe masa din atrium. 

— lar trăncăneşti, Callistos? 

— Ce să fac, stăpine? Dacă nici gura n-o mai deschid din cînd 
în cînd, care ar fi deosebirea dintre mine şi unul trecut de apa 
Styxului? De băut, n-am băut nimic, de mincat, nici atit, ochii 
frumoşi nu se uită la mine, că sînt pleşuv şi cărunt, atunci ce să 
fac? Norocul este că gura îi rămîne omului pînă în ultima clipă şi 
tot vorbind se convinge că n-a murit şi mai... 

— Destul, Callistos! Vrei să bei ceva? 

— Atunci de ce-aş mai vorbi atita, stăpîne? Ar mai avea vreun 
rost să te scot din sărite? 

— Dar ţi-am dat mai adineauri destui denari. 

— Mi-ai dat, stăpîne, dar nu mi-ai spus chiar tu că sînt pentru 
pariu? Cum aş putea să nu te ascult şi să-i cheltuiesc pe vin, ca 
ultimul netrebnic? 

Timocles nu se putu stăpîni şi izbucni în rîs, întinzîndu-i alţi 


denari, dar îi şi atrase luarea aminte: 

— Vezi, Callistos, în ce taberna intri, să nu te recunoască 
cineva. Ai destui prieteni la Roma. 

— Nici o grijă, stăpîne! Pentru ei Silvanus este mort de mult, 
n-a mai rămas nici amintirea lui. Cine să mă mai recunoască, 
bătrîn şi urit, îmbrăcat ca un sclav? Toţi mă ştiu în haine 
militare. 

— Şi dacă ai să bei mai mult decit trebuie, şi ai să trăncăneşti 
vrute şi nevrute, după cum ţi-e obiceiul? 

— Nu ştii, stăpine, că la beţie omul e tocmai pe dos decit îl 
cunosc ceilalţi? Mutul vorbeşte şi guralivul învaţă limba peştilor! 
Dar ce tot vorbim atita, stăpîne, cînd sufletul meu e gata să ardă 
şi cere să fie stins. Ascultă gălăgia care mă cheamă. 

Tocmai treceau pe lingă o taberna şi Callistos dispăru cît ai 
bate din palme. Timocles grăbi şi el pasul, pentru că nu voia să 
se facă prea tirziu, şi mai avea o treabă de dus la capăt. 

Acasă era întuneric. Stăpîna plecase la ţară, iar sclavii rămaşi 
se culcaseră devreme, lăsaţi în pace de supraveghetorul care nu 
avea ce să le mai poruncească. 

Cum ajunse în cubiculum, Timocles îşi dezbrăcă în grabă toga 
şi luă din lădiţă o penu/a grosolană, pe care o trase pe cap. Se 
simţea bine în acest sac cu trei găuri, prin care intrau capul şi 
braţele, făcută din cea mai proastă pînză, pe care o purtau 
plebeii cei mai săraci şi negustorii ambulanți care îşi strigau 
marfa prin pieţe. A doua lui grijă fu să se strecoare din casă fără 
ca să fie zărit de cineva. Se îndreptă spre poarta de serviciu, 
care dădea într-o străduţă pe care abia trecea o singură căruţă. 
Se grăbea, avind de mers o bucată bună de drum pînă în 
Aventinus, cartierul plebeu. Trebuia să ajungă în partea de sud a 
oraşului, pe unde intra calea ce venea dinspre Ostia. 

Cum trecu de Clivus Publicius, unde îngustele străduţe urcau 
în pantă lină, se trezi în plin cartier mărginaş şi începu să se 
teamă. Rar ajungea în stradă o lumină palidă din vreo casă, 
întunericul era des ca o pînză neagră, la orice pas puteai să te 
izbeşti nas în nas cu cineva, sau te putea strivi o căruţă venind 
în goană pe străzile înclinate. Trecură pe lîngă el cîteva gemînd 
de încărcate, multe dintre ele cu cărămizi. Vizitiul stătea în faţa 
cailor încercînd să-i ţină la pas, deşi căruţa îi împingea de la 
spate. Caii erau gata să treacă şi peste stăpiînul care înjura în 
gura mare, de l-ai fi auzit de la şapte stadii. Alţii, care urcau, 


înjurau, biciuiau şi împingeau şi ei la roată. Dintr-o taberna 
ieşiră patru chefilii, trei bărbaţi care cîntau de mama focului un 
cîntec deochiat, despre o femeie căreia nu-i plăcea nimic pe 
lume decît dragostea. Cîntau şi izbucneau în ris cînd rosteau 
părţile mai vulgare. Era un cîntec pe care nu-l puteai auzi decit 
aici, în cartierul mărginaş. 

Timocles se orienta după taberna din care apăruseră liberţii 
ameţiţi şi apucă pe strada care se făcea pe lingă ea. Taberna 
era la parterul unei insula cu patru caturi, iar îngusta străduţă 
care începea aici era străjuită într-o parte şi în alta numai de 
asemenea blocuri înalte. Balcoanele de la catul întîi şi al doilea 
erau ieşite atit în afară, încît aproape că se uneau pe deasupra. 
Între două balcoane aşezate faţă în faţă gospodinele întinseseră 
fringhii pline de rufe. 

Timocles trebuia să ajungă la cea de a treia insu/a, şi să-l 
găsească pe un oarecare Git Strimb, care locuia chiar jos, în rînd 
cu o potcovărie. 

Nu mai fusese niciodată pe aici şi mergea prin mijlocul 
străduţei, să nu se trezească cu cineva sărindu-i în spate, de 
după vreun zid, şi să-i înfigă un cuţit între umeri. Ştia că 
asemenea întîmplări se petreceau destul de des nu numai aici, 
în marginea Romei, ci chiar înspre Palatinus. 

Trecea prin dreptul ferestrelor deschise şi auzea, fără să vrea, 
ceea ce se petrece înăuntru. Toate ferestrele dădeau în străduţă 
şi, de la una la alta, se vedea în casă. 

Fu ajuns din urmă de alţi doi cheflii care se împleticeau 
ţinîndu-se de gitul unor femei uşoare, ceva mai treze decit ei, 
care tot încercau să-i liniştească. Dar tocmai aceste încercări 
aţiţau şi mai mult pofta lor de scandal, deşi ele se străduiau să 
le explice că sînt aproape de casă şi că trezesc vecinii. Şi aşa se 
şi întîmplă. La o fereastră de la catul al doilea apăru un cap de 
femeie care începu să-i ocărască. Bărbaţii săriră şi ei, aşa că în 
curînd tot cartierul se trezi. Se iviră şi la celelalte ferestre capete 
somnoroase şi lui Timocles îi fu dat să audă înjurături şi 
blesteme pe care niciodată n-ar fi crezut că o să le asculte 
strigate în gura mare şi încă de femei. Totul se termină cînd 
prima femeie care apăruse la geam îşi vărsă oala de noapte în 
capul chefliilor. 

— Na, tirfă, să te înveţi minte! strigă ea, plină de năduf. Aşa 
am să-ţi fac de fiecare dată. 


— Bine zici, vecină! strigă o alta. Stai acum că le arăt şi eu ce 
merită! 

Ameninţaţi astfel, se urniră din loc, traşi de femeile speriate şi 
se îndepărtară huiduiţi de cei de la ferestre. Mult timp vecinii 
vorbiră despre această întîmplare. 

Pentru Timocles păţania fu binevenită, deoarece ajungind în 
dreptul casei căutate, văzu la fereastră un bărbat privind în 
urma celor patru. 

— Îl caut pe Giît Strîmb, să-i transmit salutări de la un vechi 
prieten. 

— Dacă te uiţi la mine de ce spui că-l cauţi, cînd l-ai şi găsit? 
Sau nu mă vezi bine? 

Timocles îşi dădu seama că într-adevăr cel care îi vorbise îşi 
justifica porecla. In partea dreaptă a gitului avea o cicatrice 
adîncă şi capul îi era puţin aplecat spre umăr. 

— Hai, spune odată cine te-a trimis la mine? Vreo puşlama 
care „călătoreşte” tot pămîntul cu o corabie, făcînd-o să 
înainteze? 

— Altfel de prieteni n-ai? 

— Nu prea, dar poate că i-am uitat. 

— M-a trimis la tine unul care mi-a spus să-ţi amintesc 
povestea cailor murgi din Perientus. 

— Lotrinus! scăpă de pe buzele lui Giît Strimb numele celui 
care, într-adevăr, îl trimisese la el. 

— Lotrinus! 

— Asta înseamnă că vii de pe celălalt țărm, prietene, pentru 
că sufletul lui îl ştiam trecut de apa Styxului. Doar nu vrei să 
spui că „prea iubitul” Caron nici nu i-a văzut sufletul? 

— Sufletul lui Lotrinus e bine, Git Strimb. Mai bine şi mai în 
siguranţă decit sufletul tău. 

— Dacă e aşa, vino să stăm de vorbă. Nu-mi închipui că ai 
venit doar ca să-mi spui că e sănătos. 

Gît Strimb vru să aprindă opaițul, dar Timocles îl opri: 

— Vorbim mai bine pe întuneric. 

— A, nu prea vrei să-mi arăţi mutra, se dumiri gazda. 

Şi ăsta era adevărul, pentru că altfel n-ar fi înfruntat 
primejdiile nopţii ca să-l caute. 

— Am faţa ciupită de vărsat şi nu-mi prea place s-o arăt, 
spuse Timocles. 

Gluma i se păru reuşită lui Giît Strîmb, şi rîse din toată inima. 


— Atunci dă-i drumul! 

În locuinţa vecină se auziră deodată chiote înfundate, şi 
smucituri, şi izbituri care îl făcură pe Timocles să sară într-o 
parte şi să-şi ducă mîna la briîu, pentru că sub penu/a avea o 
sabie scurtă. 

— Stai, stai, nu te speria! Vecinul e un libert de curînd 
eliberat. A mîncat odată o bătaie aşa de straşnică, încît o 
visează în fiecare noapte. 

Se duse şi bătu cu pumnul în peretele de scîndură care 
despărţea cele două locuinţe. 

— Hei, Rostatus, iar măniînci bătaie? Trezeşte-te şi fii cuminte, 
că eşti liber! 

Se auziră mormăituri de om somnoros, dovadă că loviturile în 
perete îl treziseră. Ar fi putut trezi şi un mort. 

— Nu te culca iar cu faţa-n sus că sforăi şi nu mă odihnesc 
toată noaptea, strigă Git Strîmb vecinului, apoi se aşeză pe un 
scăunel în faţa musafirului, invitîndu-l. Stai colea, nu te speria 
de orice. Dar parcă mai întîi ar trebui să-mi spui unde e Lotrinus. 

— M-a rugat să-l las pe el să-ţi spună, cînd s-o întoarce acasă. 

Giît Strimb rise iar, plăcîndu-i răspunsul tînărului. 

— Da' ştii să-ţi ţii gura, băiatule! Ai învăţat repede că cine nu 
trăncăneşte, trăieşte mult. 

— Ce mi-ar mai fi folosit dacă aş fi învăţat prea tirziu? 

Gît Strimb se dovedea sensibil la fiecare vorbă de duh pe care 
o saluta prin hohote nereţinute. Timocles însă nu avea de gînd 
să petreacă noaptea împreună cu el, aşa că-i spuse ce vrea: 

— Lotrinus mi-a jurat că eşti singurul om din Roma care poate 
să găsească un sclav. N-o să-ţi spun decit că îl cheamă Ziper. 

— De ce, neam e? 

— Dac. 

— Dac?! se miră sincer Git Strimb. Păi... cînd a fost făcut 
sclav? 

— În războiul care s-a terminat. 

— Şi ce te interesează pe tine sclavul ăsta? 

— Lotrinus mi-a spus că ştii să întrebi numai ceea ce trebuie. 

— Aha! 

Giît Strimb rămase pe gînduri, pentru că musafirul nu-i cerea 
un lucru prea uşor. Şi se părea că vrea să afle cît mai repede. 

— Eşti sigur că face să-mi bat capul cu afacerea asta? Să ştii 
că te costă ceva denari... Trebuie să umblu, să întreb, să dau 


multe căni de vin, să... 

Timocles îi aruncă pe masă o pungă plină şi ochii lui Git 
Strimb sclipiră avizi, dîndu-şi seama dintr-o ochire că nu erau 
prea puţini. 

— E numai o arvună, să ştii, Gît Strimb! Dă-ţi toată osteneala 
să afli cît mai repede ce ţi-am cerut şi ai să fii mulţumit. 

Gît Strîmb îşi frecă barba crescută de zece zile, făcîndu-şi 
gura pungă, semn că gindeşte. „Cine o fi tinerelul ăsta? se 
întreba el, privindu-l pieziş, dar nu-i vedea decit conturul feţei. 
Oare merită să-i fac de petrecanie? Nu cred să mai aibă ceva la 
el. Şi, la urma-urmei, o să mai vină. Un cuţit între coaste pot să-i 
vîr şi după ce-i fac treaba şi vine să-mi plătească”. Timocles 
credea că Git Strimb se gîndeşte în acest timp la ceea ce ar 
trebui să facă pentru a-l găsi mai repede pe Ziper. 

— S-a făcut! primi Git Strimb tîrgul. Chiar de miine îmi pun 
oamenii la treabă. Dac zici că e? 

— Dac. 

— Şi cum arată? O fi vreunul mic şi pricăjit, pe care l-o fi 
trimis stăpiînul la ţară, sau e solid, să-l caut pe la gladiatori? 

— Mai înalt şi mai solid decît mine. Băiat frumos şi puternic. 
Ziper e numele lui. 

— Bine că ştiu toate astea. Văd eu ce fac. 

— Unde să te mai întîlnesc? 

— Nu vii aici? 

— E cam departe... 

— Aha! Mă găseşti în fiecare zi în forum boarium, că acum mă 
îndeletnicesc cu negoțul de vite. Cum cobori panta 
Capitoliumului, dai de mine în primul şir de negustori. 

Timocles, după cele aflate de la Lotrinus, bănuia ce fel de 
negustor era Git Strîmb. Oamenii lui furau vitele de prin 
împrejurimi şi el le vindea. 

Privindu-i mutra, Timocles se gîndi că astfel de oameni 
dădeau de lucru celor din Cohorta a IV-a Vigilum, care îşi avea 
sediul în apropiere. Socotind că treaba era aranjată, îi ură 
noapte bună lui Giît Strîmb. 

— Noapte bună? făcu pungaşul. Acum e timpul cînd pot să-mi 
găsesc oamenii în paturi, ca să stau de vorbă cu ei şi de miine 
să pornească la scotocit oraşul. Abia după tertia vigilia ajung 
să-mi pun capul pe pernă. Crezi că uşor o să cîştig denarii ăştia? 


1 Una dintre cele patru subdiviziuni ale nopţii: miezul nopţii. 


Cum ai spus că-l cheamă? 

— Ziper. 

— Dau eu de el, fii liniştit. 

Timocles îşi văzu de drum. 

A doua zi, se duse la Arria cu puţin timp înainte ca ea să plece 
spre Circus Maximus. Mai mult ca să scape de înghesuiala din 
oraş, dar şi pentru că ştia că ea nu poate merge altfel, se urcase 
în lectică. Callistos abia se ţinuse după lecticari, şi nu era de 
mirare, pentru că era obosit deoarece chefuise pînă noaptea 
tîrziu. 

Arria i se înfăţişă atît de frumoasă, cum n-o văzuse niciodată. 
Era mai mult decit o femeie frumoasă, era o femeie frumoasă şi 
fericită. Îi străluceau ochii, obrajii, părul în care îşi prinsese o 
mică diademă de aur bătută în smaralde. Părul negru părea şi 
mai negru, împodobindu-i faţa ca laptele, dată cu pastă de 
ceruza adusă tocmai din Rodhos, singurul loc unde se prepara 
bine această pomadă de albit. Dinţii, frecaţi cu petale de 
trandafiri, străluceau şi ei. 

Timocles rămase mut de admiraţie, şi uimirea lui o făcu şi mai 
fericită. 

— Am vrut să fiu atit de frumoasă, încît să-ţi răsplătesc toate 
necazurile prin care ai trecut ca să vii la mine. 

Dar tocmai aceste cuvinte care ar fi trebuit să-l bucure, îl 
întristară. Arria era însă prea fericită ca să zărească umbra ce 
trecu peste faţa lui. 

Lecticarii veniră în faţa vestibulului. Timocles îi recunoscu 
lectica din lemn de lămii de Mauritania, încrustat cu fildeş şi aur, 
încît jucau lumini pe ea la fiecare pas al celor ce o purtau. 

Se urcă şi el în lectica lăsată de stăpîna casei luată cu chirie şi 
se îndreptară spre circ. Prin cine ştie ce apropiere de gînduri, în 
mintea lui Timocles apăru chipul Curtei, îmbrăcată în ia ei ţesută 
din fir subţire de cînepă. Butes nu-şi lăsa fata să se poarte după 
ultima modă venită de la Roma, nu-i cumpăra mătăsuri aduse 
de negustorii romani şi greci tocmai din orient. El ţinea la portul 
străbun, deşi, mai ales după pacea cu Domitianus, tîrgurile 
fuseseră umplute de lucruri alese care puteau lua ochii oricărei 
femei. 

Nu-l smulse din aceste gînduri decît hărmălaia din ce în ce 
mai mare a oraşului şi strigătele lui Callistos care făcea loc 
lecticei. 


Se putea spune fără nici o greşeală că toată Roma se îndrepta 
spre Circus Maximus. Aproape nu-ţi venea să crezi că aceste 
rîuri nesfîrşite de oameni vor încăpea toate în tribunele circului. 
Peste puţin timp, 150.000 de oameni aveau să strige şi să se 
zbată, şi să vocifereze în fel şi chip. Rumoarea care izbucnea în 
anumite momente ale întrecerii se auzea pînă departe în cele 
mai depărtate cartiere, dar cine s-o asculte, cînd aproape toată 
suflarea Romei era aici? 

Arria avea locul chiar în apropierea tribunei străjuite de 
coloane zvelte de marmură roşie, în virful cărora vegheau doi 
vulturi cu aripile întinse, gata de zbor. Aici lua loc însuşi 
împăratul. Loja era conturată către arenă de un parapet rotund 
din marmură albă. Ghirlande de flori se arcuiau în jos iar în 
partea centrală un covor oriental, ţesut în minunate culori vii, 
arăta chiar locul unde urma să se aşeze împăratul. In spatele 
acestei loji se deschidea o intrare largă, marcată de cîte două 
coloane de-o parte şi de alta, în care se termina parapetul în 
semicerc. Coloanele corintice se continuau printr-un masiv bloc 
de marmură, deasupra căruia străjuiau statuile a doi gladiatori. 
O prelată apăra de soare această lojă imperială. 

De la ea, într-o parte şi în alta porneau tribunele spectatorilor, 
pe trei nivele: în primele două se stătea pe bănci, în cea dea 
treia în picioare. 

Dates privi circul pe care nu-l mai văzuse de atita timp. | se 
păru fără de sfirşit arena, lungă de aproape 400 de paşi; în 
mijlocul ei se înălța spina - platforma placată cu marmură de 
culoare închisă - înaltă de un stat de om, în jurul căreia erau 
pistele de alergare. Intre tribune şi piste se înălța zidul de 
siguranţă, dincolo de care se adîncea un şanţ lat, care înconjura 
arena şi în care se dădea drumul la apă în zilele luptelor cu 
animale sălbatice. La capetele acestei spina se înălţau trei stilpi 
masivi, ţuguiaţi ca o căciulă, lipsiţi de ornamente şi ciopliţi din 
piatră comună. Cînd ajungeau la ele, carele trebuiau să 
ocolească, şi măiestria celui care conducea era tocmai aceea de 
a trece cît mai aproape de ele, pentru a scurta drumul. 

Cu mare greutate Arria reuşi să-i facă şi lui Timocles loc lîngă 
ea, apoi se bucură ca un copil privind circul gemînd de oameni. 

— E o mare sărbătoare! spuse ea, dînd glas bucuriei, dar 
uitînd ce se sărbătorea. 

— Cînd nu e sărbătoare la Roma? întrebă Timocles, cu o ironie 


în glas care o trezi. Rare sînt zilele fără sărbătoare. Dacă nu e 
Saturnalia, e Vinalia, dacă nu e Vinalia, e Lupercalia, şi dacă nu 
e nici una dintre ele, e Pasilia sau Gerialia. Intre ele, bineînţeles 
că nimeni nu se plictiseşte, pentru că au destui grijă să 
organizeze nişte robigalia! caraghioase sau consualia?, la fel de 
caraghioase. 

Arria îl privi aproape speriată de miînia pe care o simţea sub 
fiecare vorbă. O miînie surdă, reţinută, care îi tăie toată bucuria. 
EI îi prinse privirea şi continuă: 

— Nu am dreptate? Roma nu duce lipsă de sărbători. Are 
împărați, a repurtat victorii, trebuie să le sărbătorească Dies 
natali, Dies imperii“, Victoriae Sullanae, Ludi victoriae 
Caesaris... 

— Timocles! şopti ea, nemaisuportînd. Vrei să plecăm? 

— Nu, dimpotrivă! Ştii că îmi plac cursele de cai. 

— Eşti atît de trist şi atit de furios... 

— Îmi ceri să fiu vesel la serbarea înfrîngerii mele? Schimbul 
lor de cuvinte fu întrerupt de sunetul înalt al trompetelor, care 
anunțau sosirea împăratului şi începerea curselor. Izbucniră 
strigăte de „Ave Caesar!” care se schimbară într-un vacarm. 
Mulțimea îşi exprima astfel recunoştinţa faţă de cel care îi 
procurase această distracţie. Poporul Romei avea ceea ce 
dorea: panem et circenses. Pîine şi circ se străduiau şi împărații 
să-i dea, ca să-l cîştige de partea lui, să-şi mărească 
popularitatea. Se străduia să dea mulţimii iluzia fericirii. 
Sărbătoarea întărea fiecărui plebeu sentimentul că e cetăţean al 
unui popor mare, puternic, învingător, care avea întreaga lume 
la picioarele lui. O victorie sărbătoreau şi astăzi, ca de atitea 
alte ori. O victorie care îi întărea acest sentiment de 
superioritate. A 

Uralele conteniră greu, cînd în arenă apărură atelajele. In ziua 
aceea se anunţaseră 50 de întreceri, fiecare din cite 5 tururi de 
pistă. De obicei aveau loc 75, şi chiar 100 de întreceri, dar astăzi 
programul era completat cu o mulţime de alte jocuri şi exerciţii, 
care luau din timp. 

Defilau mai întîi carele cu doi cai, apoi cele cu trei şi patru. 


t Curse de saci. 

2 Curse de măgari. 

3 Ziua naşterii împăratului. 
4 Ziua urcării pe tron. 


Fiecare auriga - vizitiu de care - se străduia să stea cît mai 
demn, cît mai sigur pe el, să ţină hăţurile cît mai strîns, iar caii 
să-l asculte şi să-i priceapă cea mai mică intenţie. 

Luni de zile în şir munciseră împreună cu antrenorii ca să 
înveţe caii să calce nervos, în rînd, să nu depăşească nici cu un 
deget în dreapta sau în stînga. Harnaşamentul fiecăruia era în 
culoarea grajdului pe care îl reprezenta. Erau patru factiones în 
întrecere, fiecare bucurîndu-se de popularitatea ei. 

În turul de onoare apărură mai întîi cei din factio albata - 
facţia albă - cu harnaşamentul şi îmbrăcămintea vizitiului albe. 
Biga, carul cu doi cai, era urmată de triga, carul cu trei cai, şi de 
cvadriga, carul cu patru cai. Defilau în rînduri de cîte patru 
înfiorind asistenţa, mai ales că cei din factio albata, ca să 
impresioneze şi mai mult spectatorii, puseseră să defileze numai 
cai albi, la toate atelajele. Fură, într-adevăr, primite cu 
deosebite strigăte de bucurie. 

Vizitiii fascinau zecile de mii de oameni, stînd mîndri în 
picioare, cu biciul rezemat de umărul stîng şi cu dreapta ţinînd 
hăţurile. Voiau să pară adevăraţi Apollo în ochii asistenţei. 
Figurile energice, mîndre, sigure, nu aşteptau decit ovaţiile celor 
din tribune. Se auziră de altfel strigătele celor care îi cunoşteau: 

— Hai, Sertorius! 

— Hai, Decidius! 

— Hai, lolaus! 

lolaus era auriga unei cvadriga şi părea cel mai cunoscut, 
pentru că la apariţia lui vacarmul crescu deodată, ca la un 
semn. Însăşi porecla lui - pentru că era o poreclă - arăta cae un 
conducător de prima mină, cunoscut fiind că lolaus a fost 
nepotul lui Hercules, care l-a ajutat pe erou să omoare Hidra. 
Legenda spunea că lolaus a cîştigat întrecerile olimpice cu 
ajutorul cailor primiţi în dar de la Hercules. 

Urmară apoi cei din factio prasina, cu harnaşamentul şi 
îmbrăcămintea vizitiilor de culoare verde şi după ei carele din 
factio russata, cu îmbrăcămintea în roşu. Ultimii apărură cei cu 
harnaşamentul şi îmbrăcămintea albastră - factio venata. 

Fiecare facţie era primită cu urale de un alt public, unul mai 
zgomotos decit celălalt. In aer se simţea de pe acum o tensiune, 
de parcă ceva avea să se spargă şi să cutremure totul. Fiecare 
spectator era stăpiînit de o nerăbdare pe care nu şi-o putea 
ascunde, şi nici nu voia. Era cu neputinţă să nu te cuprindă 


neliniştea, oricît de nepăsător ai fi fost din fire, şi oricît de puţin 
pasionat. Exaltarea generală te fura şi te trezeai ca toţi ceilalţi. 

Arria se schimbă ca prin farmec în clipa apariţiei atelajelor. 
Căzu repede pradă tensiunii generale, trăi emoția apariţiei 
fiecărui nou rînd de patru care. Cunoştea şi ea o bună parte 
dintre auriga şi, de cîteva ori, chiar îi strigă într-un elan 
nestăpinit. 

Pe acelaşi rind cu Arria şi Dates mai erau două femei 
elegante, alături de doi patricieni cu părul cărunt. În faţa lor, 
cîţiva tineri excentrici vociferau mai tare decit toţi ceilalţi, mai 
mult ca să fie văzuţi şi auziţi, decit din entuziasm. Toata miînia 
lui Timocles se îndreptă împotriva acestui grup da snobi 
gălăgioşi. 

Dar iată că trompetele care anunţaseră parada carelor tăcură 
şi atelajele se retraseră, rămînînd numai patru biga, cîte una 
pentru fiecare culoare. Se aliniară şi aşteptară semnalul de 
începere. Hărmălaia de nedescris de pînă atunci se molcomi 
deodată, ca o furtună de primăvară. Era liniştea dinaintea unei 
noi furtuni, de parcă toţi cei care aveau să se dezlănţuie îşi 
păstrau forţele pentru o nouă izbucnire furioasă. Singuri snobii 
din faţa lui Timocles continuau să pălăvrăgească despre şansele 
fiecărui atelaj, încheind noi pariuri. 

Trompetele răsunară iar, făcînd să treacă un fior prin întreaga 
asistenţă. Un murmur surd se răspîndi în arenă şi privirile 
tuturor se îndreptară spre tribuna împăratului, alături de care 
era pretorul organizator al întrecerilor. El ţinea în mînă năframa 
albă, căreia urma să-i dea drumul în arenă, anunţind începerea 
cursei. De data asta însă, pentru că era împăratul de faţă, 
pretorul îi dădu lui năframa. Traian se plecă puţin deasupra 
balustradei acoperită cu covor scump, şi aruncă bucata de 
mătase albă. In aceeaşi clipă pocniră bicele vizitiilor şi caii 
smuciră hăţurile, azvirlindu-se înainte. Năframa dezlănţui şi 
strigătele, încurajările, urletele celor din tribune. Se părea că cel 
care conducea carul roşu ţişnise mai bine şi luase un avans de 
cîţiva paşi. Fiind al treilea pe pistă, el încercă să taie calea 
celorlalţi, pentru a trece pe culoarul mai apropiat de cele trei 
meta, stilpii rotunzi din piatră masivă, care trebuiau ocoliţi. 
Reuşi să depăşească atelajul albastru, dar caii ajunseră bot lîngă 
bot cu cei al atelajului alb, pe care nu-l putu depăşi. 

La al treilea tur, situaţia se păstra aceeaşi, deşi spectatorii 


încurajau frenetic atelajul roşu. 

— Ohe Tivo! Ohe Tivo! 

Carele treceau într-un zgomot asurzitor de roţi, ridicînd praful 
în urma lor. Caii alergau cu nările în vînt, aşternîndu-se pe 
pămînt, şi mai ales la întoarcere era o minune că vizitiul 
rămînea în picioare. 

— Ohe Tivo! Ohe Tivo! 

Al patrulea tur dezlănțui tribunele într-un strigăt uriaş de 
entuziasm, cînd, în sfîrşit, biciuind disperat caii, Tivo ţişni cîțiva 
paşi în faţa atelajului alb şi trecu primul chiar pe lîngă cele trei 
meta, aproape lovindu-le. Nimeni nu se mai îndoia că el este 
învingătorul, şi aşa fu. 

— Tivo! Tivo! Tivo! scandau mii de glasuri în timp ce biga 
trecea la pas, făcînd turul de onoare. Celebrul auriga ridica mîna 
dreapta, salutîndu-şi entuziaştii susţinători. 

Timocles observă că în tribuna împăratului era un bărbat ce 
depăşise de puţin vîrsta de patruzeci de ani, care trăia exagerat, 
pentru rangul lui, bucuria cursei. Alături de el stătea un senator 
cărunt, şi el nefiresc de zgomotos în bucuria de a-l fi văzut pe 
Tivo învingător. 

Cînd Tivo ajunse iar în dreptul tribunei, fu întîmpinat de un 
trimis al prefectului care îi înmînă o tavă de argint pe care se 
afla o grămadă de monezi de aur. Darul fu salutat de o nouă 
explozie de bucurie în tribune. 

— Cine este bărbatul din spatele împăratului, care salută atit 
de exagerat victoria lui Tivo? o întrebă Timocles. 

— Nu-l cunoşti? se miră ea, apoi îşi dădu scama că răspunsul 
n-o să-l bucure. 

Încercă să pară furată de altceva, dar tocmai această şovăială 
îl făcu să insiste: 

— Ar trebui să-mi spui cine este, altfel n-am să ajung să 
cunosc oamenii de seamă al Romei. 

— N-ai să-l mai întîlneşti mult prin Roma. Cred că a venit 
anume pentru aceste sărbători. E Longinus, comandantul 
Legiunii a VIl-a Claudia. 

Timocles a înţeles şovăiala ei. Legiunea a VIl-a Claudia îşi 
avea taberele la Viminacium şi fusese una dintre acelea care se 
bătuse cel mai hotărît în războiul abia încheiat. De aceea era 
Longinus aici. 

— Şi cel de lîngă el? 


— E Silius, senatorul. Se bucură din plin că poate e ultima 
dată cînd priveşte alergările din locul acela. 

— De ce? 

— Se aude că va fi şters de pe lista senatorilor. Pasiunea lui 
pentru curse şi pentru pariuri l-a adus pînă acolo încît şi-a vîndut 
aproape toată averea. 

— E îmbrăcat în mătasea cea mai fină. 

— Tot ce i-a mai rămas dintr-o mare avere. Numai într-o 
singură zi de curse a pierdut cinci sute de mii de denari. 

Între timp, în locul de pornire se aliniată carele cu trei cai, 
aşteptind, într-o perfectă aliniere, semnalul de pornire. El fu dat 
şi iar începură strigătele asurzitoare, şi iar huruitul şi mai 
puternic al roţilor, şi iar dudui pămîntul sub copitele cailor. 
Vizitiii îi biciuiau fără milă cu vergi lungi, visînd numai gloria şi 
ovaţiile mulţimii. 

De data asta atelajul alb fu cel care reuşi să se strecoare 
primul şi nu mai fu ajuns de nici un altul. Se părea că pentru toţi 
victoria lui era cu totul neaşteptată, deoarece încurajările erau 
răzlețe. Puţini pariaseră pe el, iar ceilalţi nu mai aveau nici o 
speranţă ca să-şi îndemne atelajul în care crezuseră. 

Timocles, care nu urmărea numai cursa, ci mai mult privea 
spre tribuna împăratului, văzu o scenă mai mult decit 
neaşteptată. Bătrînul Silius îşi smulgea părul din cap de necaz. 
Timocles parcă îl auzea tînguindu-se: 

— Oi mihi! Oi mihi! Vai mie! Pariase mult şi pierduse. 

Nici Longinus nu părea mulţumit de sfîrşitul alergării, dar 
atitudinea lui era demnă. Îşi muşca buzele, în timp ce urmărea 
încruntat turul de onoare al învingătorului. 

Arria se bucura că învinsese Pyranus, acesta fiind numele 
necunoscutului auriga. Pyranus nu mai reuşise niciodată să 
cîştige o cursă, steaua lui se părea ca abia acum începe să urce, 
dovedind că deşi era tînăr se pricepea să strunească bine caii. 
Puţinii care îl ştiau, strigaseră „Ohe Pyranus!”, în timpul cursei, 
făcîndu-i numele cunoscut. 

— De ce te bucuri că a învins? întrebă Timocles, gelos pe 
tinereţea vizitiului. 

— Întotdeauna îmi pare bine cînd învinge un necunoscut. Eu 
nu pariez niciodată şi pot să mă bucur în voie. 

Izbucniră urlete care te puteau face să crezi că undeva, 
într-un colţ oarecare al circului, se întîmplase o mare nenorocire. 


Apăruse lolanus ţinînd patru cai de frîu. Era, într-adevăr, frumos 
ca un Apollo şi mai mîndru chiar decit zeul. Cvadriga lui lucea 
de-ţi lua ochii în bătaia soarelui. Apărătoarea rotundă a carului 
era acoperită cu o foaie subţire de aur. Harnaşamentul era şi el 
bătut în ţinte de aur, iar lolanus apăruse cu un coif cu creastă 
înaltă, de la jumătatea frunţii pînă la ceafă, tot de aur. Caii, albi 
ca spuma laptelui, jucau nervos şi bănuiai că numai o mînă 
sigură îi ţinea ascultători. Din vuietul asurzitor al urletelor se 
formă un cor care scanda numele vizitiului: „lo-la-nus! 
lo-la-nus!” 

Pornirea fu anunţată de o izbucnire şi mai mare a patimilor, 
deşi nu-ţi puteai închipui pînă atunci că s-ar putea o gălăgie mai 
puternică. Cvadriga de aur reuşi să se smucească prima din loc 
şi să le depăşească pe celelalte, mai ales că era pe culoarul cel 
mai apropiat de meta. lolanus îndemna caii cu eleganţă, nu-i 
cravaşa cu disperarea celorlalţi, animalele simțind fiecare 
intenţie a conducătorului. Cu nările în vînt, cu coamele 
tremurînd, cei patru cai purtau carul cu uşurinţă. Se întîmplă 
însă o manevră neprevăzută. Vrind să întoarcă foarte scurt, 
roata izbi stilpul şi cvadriga fu azvîrlită într-o parte, gata-gata să 
se răstoarne. lolanus se clătină de pe un picior pe altul, fiind în 
primejdie să ajungă sub roţile carului din urmă. Caii simţiră 
deodată struna frîului şi încetiniră. Totul n-a durat prea mult, 
pentru că vizitiul i-a îndemnat iar la galop, dar a fost destul ca 
alt car, cel albastru, să se repeadă în frunte. Nu mai aveau de 
alergat decît două tururi şi era greu să mai poată fi ajuns. Un 
vaier izbucni din mii, din zeci de mii de piepturi, apoi speranţa 
puse iar stăpînire pe admiratori, văzînd că lolanus se apropia de 
cel din faţă. Incepură încurajări deznădăjduite! Carele treceau 
într-un galop nebun, învăluindu-se unul pe altul în praful ridicat 
de copite şi roţi. Tribunele tremurau sub picioare. 

Totul fu de prisos. Primul ieşi Decidius, răsturnînd cele mai 
sigure pariuri! 

Timocles nu-l scăpă din ochi pe Silius şi înţelese că şi de data 
asta pierduse. Şi el, şi Longinus, care părea să-i fie prieten. 

După cea de a zecea cursă, trompeţii anunţară pauza. Urmau 
să apară cei care distrau publicul prin măiestria lor de acrobaţi 
şi călăreţi. 

Aceste pauze erau binevenite, linişteau delirul arenei. După 
exaltarea din timpul cursei, toţi se simțeau sleiţi de puteri, 


doreau cîteva momente de linişte. Continuau însă încheierea 
pariurilor pentru cursele următoare, şi chiar dacă nu mai asistai 
la dezlănţuirea de patimi din timpul alergării, ascultai certuri, şi 
vociferări, şi ameninţări. Alţii fugeau spre carceres, incintele de 
unde ieşeau şi unde se duceau carele, ca să-şi îmbrăţişeze sau 
să-l poarte pe braţe pe auriga învingător, care le adusese cine 
ştie ce cîştig. Mulţi ţineau să-şi împartă cîştigurile cu aceşti mari 
favoriţi şi le îndesau în palmă mici averi. Femeile nu lipseau nici 
ele. Adesea îşi smulgeau un frumos colier pentru a-l prinde de 
gitul vizitiului care de a doua zi era zeul lor. 

În arenă apărură patru călăreţi, fiecare cu cîte doi cai. Alergau 
în galop stînd în picioare pe amindoi caii deodată. După ce 
făcură o cursă aşa, începură să sară de pe spinarea unui cal pe 
a celuilalt, deşi erau la oarecare distanţă şi galopau. Primiră 
ovaţiile publicului şi în locul lor veniră alţii, cu un singur cal. Şi ei 
călăreau în picioare. La un strigăt al unuia dintre ei, toţi patru 
făceau un salt, se dădeau peste cap în aer şi cădeau tot pe cal. 
Călăriră într-un picior, apoi cu capul în jos, stînd în miini. 

În spatele tribunei se înşiruiau întotdeauna mese la care cei 
apropiaţi împăratului beau sucuri răcoritoare, acrişoare, în care 
se storceau lămii de Corcyra, şi mîncau bunătăţi rar întîlnite, sau 
obişnuite, dar pregătite într-un fel deosebit. Alături de stridii de 
Burdigala, găseai mreană umplută cu alune, iar lîngă friptura de 
pasăre îngrăşată cu smochine erau limbi de fazan pregătite 
într-un sos dulce-acrişor. Vase mari cu fructe păstrate la rece te 
îmbiau cu aroma lor. Pere aurii, aduse din Aricia, sat aproape de 
Roma, renumit pentru livezile lui, smochine sau struguri timpurii 
din Chios. Erau mîncăruri şi băuturi alese, dar uşoare. 

În timpul exerciţiilor de călărie, Traian se retrase să soarbă o 
băutură răcoritoare, fiind urmat de cei mai apropiaţi prieteni, 
printre care şi de mimul Pylades. O gardă numeroasă făcea un 
adevărat zid în jurul lui. Treceau prin apropierea Arriei şi a lui 
Timocles. 

— Aş vrea să-l cunosc pe Pylades, şopti Timocles. E un tînăr 
frumos şi pare să aibă şi ceva minte în capul lui. 

— Pylades scrie versuri de o mare delicateţe. 

Arria îl strigă pe tînărul mim. Cu ajutorul lui, cei doi fură lăsaţi 
şi ei să treacă spre mesele încărcate cu bunătăţi. 

— Prietenul meu Timocles a ţinut să-ţi spună cît de mult te 
preţuieşte. 


Cei doi tineri statură îndelung de vorbă şi mimul îşi dădu 
seama că are în faţă un bărbat care a călătorit foarte mult. 
Timocles făcu în aşa fel încît aduse vorba despre Aegiptus, 
povestindu-i cîteva lucruri demne de văzut, apoi îi mărturisi 
motivul pentru care făcuse drumul pînă la Roma: 

— Cînd am aflat vestea victoriei, m-am grăbit să ajung la 
sărbătorile care ştiam că se vor da. Mai mult decit atita, m-am 
gîndit să-i trimit împăratului un neînsemnat dar. Am comandat 
meşterilor o „Charta Traiana”, pe care n-au mai făcut-o 
niciodată. Tryphon librarul a rămas entuziasmat cînd a văzut 
acel papirus, spunînd că în viaţa lui n-a pus mîna pe un altul de 
aceeaşi calitate. 

Pylades îl asculta nedumerit. Oare cum voia acest grec să-i 
aducă împăratului un omagiu? Timocles răspunse nedumeririi 
lui, mărturisindu-i o taină: 

— Am auzit că împăratul a scris în această campanie un 
jurnal, după modelul marelui Julius Caesar, în timpul luptelor cu 
galii. 

— Este adevărat. Chiar mi l-a arătat într-una din zile, 
citindu-mi multe părţi din „De bello Dacico”. M-am cutremurat 
cît de grele au fost bătăliile. Dacii sînt cumpliţi în luptă. Legiunile 
au cucerit pas cu pas fiecare aşezare a lor. De ai putea să 
citeşti, de exemplu, ce scrie despre lupta de la Tapae! 

— O, asta ar fi cea mai mare dorinţă a mea! Dar nu numai 
curiozitatea mă îndeamnă. Dacă aş putea face rost de acest 
jurnal, l-aş da lui Tryphon să-l copieze pe papirusul de care ţi-am 
vorbit, făcîndu-i o mare bucurie împăratului. Spune-mi, n-ai 
putea să-l iei pentru un timp foarte scurt? 

— Doar ce l-a terminat de scris. 

— Cu atît mai bine. Cere.-i-l să-l citeşti şi îi vom face împreună 
bucuria de a-i înapoia jurnalul copiat pe cel mai fin papirus din 
lume. 

Pe Pylades îl cuceri ideea tînărului grec şi îi promise că, în 
aceeaşi zi chiar, îi va cere împăratului jurnalul de campanie. Ca 
orice militar fără vocaţie literară, Traian ţinea mult la jurnalul 
său. Incepuse să-l scrie gîndindu-se la lulius Caesar, dar îi lipsea 
talentul marelui înaintaş, aşa că „opera” lui nu era decit un şir 
de însemnări seci despre lupte şi locuri. 

Timocles se trezi atît de aproape de Traian, încît îi trecu prin 
minte gîndul nebunesc că dacă s-ar repezi pe neaşteptate, l-ar 


răpune mai înainte ca cei din gardă să poată mişca un deget. 
Dar ceea ce avea el de făcut era prea de seamă ca să rişte mai 
înainte de a avea siguranţa că totul va merge aşa cum dorea el. 
Avea un plan bun, îndrăzneţ, de care trebuia să se ţină. lată că 
Fortuna era de partea lui. Dacă totul se va desfăşura bine, va 
pătrunde în cele mai nobile case din Roma, şi de acolo la Traian. 

Intrecerile din ziua aceea nu-l mai interesară cituşi de puţin, 
gîndurile fugindu-i la cu totul altceva. 

Arria era cu adevărat fericită; nu se mai ferea de ochii lumii, 
apărînd cu Timocles peste tot. In timpul cel mai scurt, dragostea 
lor fu cunoscută de toată Roma. Se ştia că actriţa s-a îndrăgostit 
de un nobil grec, putred de bogat, ceea ce se vedea uşor din 
viaţa pe care o ducea. Arunca atît de uşor aurul în stînga şi-n 
dreapta, încît Timocles cuceri lesne prieteniile celor mai de 
seamă nobili de vîrsta lui. În curînd, el şi Arria erau nelipsiţi de la 
petrecerile cele mai alese. 

Nu a doua zi, dar trei zile mai tîrziu, mimul îi aduse Arriei 
jurnalul lui Traian. Citindu-l, Timocles simţise de multe ori 
dorinţa de a striga: „Nu e adevărat!” şi de mai multe ori pe 
aceea de a-l rupe. Plecă în grabă la Tryphon şi i-l încredinţă în 
mare taină, spuniîndu-i că are nevoie de el într-un timp cît mai 
scurt. Librarul rămase cu gura căscată, cînd văzu ce i-a adus şi 
iar şi-a pus aceeaşi întrebare din ziua cînd l-a cunoscut: „Cine o 
fi acest tînăr, care a putut face rost de jurnalul lui Traian?” De 
bună seamă merita tot respectul, în privinţa tainei... nici o grijă, 
toată Roma ştia a doua zi că Timocles este atit de apropiat 
împăratului, încît îi încredinţase jurnalul campaniei din Dacia. 
Acest zvon îl făcu şi mai căutat pe tînărul grec. 

O dată cu „De bello Dacico” Timocles i-a adus spre copiere şi 
„De bello Gallico”, a lui lulius Caesar, voind să sublinieze 
apropierea dintre faptele măreţe ale lui Traian şi acelea ale 
ilustrului înaintaş. 

Sosise şi ziua cînd trebuia să se ducă după ele şi hotărise ca 
Pylades să-l însoţească la Tryphon. Se împrietenise într-atita cu 
tînărul mim, încît erau aproape nedespărţiţi. 

Se convinseră amindoi că Tryphon îşi dăduse toată osteneala 
să scoată o adevărată operă de artă. 

— Jur pe numele Minervei că o operă mai frumos scrisă încă 
n-am văzut! se minună mimul. Tryphon, cartea asta o să-ţi 
aducă renume cit toate celelalte la un loc din rafturile tale. 


— Sînt fericit că am putut să-mi arăt astfel recunoştinţa faţă 
de împărat. 

Pylades luă cele două papirusuri şi se duse să le ofere 
împăratului, în timp ce Timocles, cu inima zvicnind de emoție şi 
teamă, se îndreptă spre locuinţa Arriei. N-ar fi putut sta singur, 
şi pe deasupra simţea nevoia să vorbească despre cele două 
cărţi. Pylades îi promisese că va trece şi el pe la Arria, să-i 
spună cum a decurs întîlnirea cu împăratul. 

Traian îl primi pe tînărul Pylades, întrebindu-se ce s-o fi 
întîmplat de a venit nechemat, pentru că mimul nu urca în 
Palatinus decit la invitaţia împăratului. 

— Ce te aduce Pylades la mine, la un timp atit de nepotrivit? îl 
întîmpină Traian. 

— Nerăbdarea, mărite Caesar! 

— Nerăbdarea?! 

— Numai ea. În clipa cînd am avut în mînă aceste două suluri 
de papirus, n-am mai putut aştepta ca tu să mă chemi şi am 
îndrăznit să mă înfăţişez. 

Îi întinse cele două papirusuri. Traian a rămas surprins cînd a 
citit protocolul atelierelor din Sais. 

— Charta Traiani?! se miră el, şi Pylades descifra pe faţa 
împăratului o undă de mulţumire. Cine a făcut acest papirus, 
Pylades? 

— Un tînăr entuziasmat de vestea victoriilor tale, Caesar. 

— Tu eşti acela? 

— Nu, Traian, eu doar l-am ajutat să-şi îndeplinească visul. 

— Vorbeşte-mi mai limpede. 

— Este vorba de bunul meu prieten Timocles, ce se trage 
dintr-o veche şi nobilă familie din Beoţia. Cînd s-a răspîndit în 
toată lumea vestea victoriei tale, se afla în Aegiptus, unde 
încărca o corabie cu papirus. Entuziasmul lui a fost atît de mare, 
încît a comandat meşterilor să facă un papirus cum nu mai e 
altul. lată, îl ai în faţă, şi uşor poţi să-ţi dai seama că, 
într-adevăr, nu există un altul mai bun. Visul lui era să-ţi scrie 
opera pe acest papirus care-ţi poartă numele. Eu l-am ajutat s-o 
facă. 

Oare cum de ghicise acest tînăr grec că în adîncul sufletului 
lui Traian zăcea dorinţa de a fi ca lulius Caesar? Cum de ghicise 
că acest jurnal îl scrisese cu gîndul ascuns de a rămîne 
urmaşilor ca şi „De bello gallico”? Entuziasmul tînărului negustor 


îl bucură pe sobrul Traian ca cel mai sincer omagiu care se 
putea aduce faptelor lui de arme. 

— Spune acestui tînăr că vreau să-l cunosc, Pylades. Plec din 
Roma pentru un timp scurt. La întoarcere vino cu el. Bănuiesc că 
trebuie să fie un spirit ales. 

— O, Traian, un mare iubitor de poezie şi filozofie. 

— Spune-i că m-am bucurat citindu-mi opera pe acest 
papirus. 

— În curînd toată Roma va scrie pe Charta Traiani, pentru ca 
în Aegiptus se lucrează alte suluri de papirus cu acest protocol 
pe ele. El s-a grăbit să le ia pe primele şi să le aducă la Roma. 

Pylades alergă într-un suflet la Timocles, să-i dea vestea mare 
că Traian vrea să-l cunoască. Pe tînărul grec îl speriară vorbele 
mimului! Se apropia clipa cea grea! 

— Nu te bucuri? se miră Pylades, pierzindu-şi entuziasmul în 
faţa aparentei răceli cu care a primit prietenul marea veste. 

— Cum poţi rosti aceste vorbe, Pylades? Sînt într-atita de 
uimit şi de bucuros, încît am rămas ca o marmură. 

Zicînd acestea, îl îmbrăţişă pe mim, gîndindu-se mereu că a 
sosit clipa... 

Şi cum nimic din viaţa modernă a Romei nu rămîne o taină, se 
află şi vestea că Arria şi Timocles fuseseră invitaţi de Traian la 
primul ospăț pe care-l va organiza împăratul. Tînărul grec 
cucerea repede lumea aristocrației romane. Tryphon, de altfel, 
omul cel mai frecventat de înalta societate, sporea zilnic 
popularitatea lui Timocles, povestind ce sumă plătise pentru 
copierea operei lui Traian. Se părea că are un venit de senator, 
nu numai de cavaler. 

Un alt fapt care făcea să se vorbească mult despre Timocles 
era, desigur, dragostea Arriei, femeia care respinsese de citeva 
ori cele mai nobile prietenii. Şi, cum îndeobşte este cunoscut că 
preţuieşti mai uşor un om care ajunge acolo unde tu nu reuşeşti, 
tinerii eleganţi al Romei se uitau cu pizmă la el, dar şi cu 
respect. Se ajunse pînă acolo încît fiecare socotea o cinste să 
aibă printre invitaţii săi pe frumoasa Arria şi pe elegantul ei 
prieten. La bunul gust al Lui Timocles se adăuga acela al femeii, 
astfel că tînărul grec fu curînd recunoscut ca unul dintre cei mai 
eleganţi bărbaţi din Roma. Cei care îl simpatizau mai sincer îl 
numeau  „Petronius”,  asemuindu-l cu celebrul autor al 
Satyriconului, la timpul său arbitrum elegantiorum al Romei. 


Zilele treceau într-o fugă ameţitoare cum nu mai trăise 
Timocles niciodată în viaţa lui. Se trezea dimineaţa, îşi lua baia 
şi micul dejun, format mai ales dintr-o bucată de brînză şi fructe, 
pentru că începuse să se îngraşe, apoi se urca în litieră şi se 
îndrepta spre Arria. Dacă nu se ducea el, sosea actriţa, către 
ceasul al cincilea, şi rămiîneau împreună pînă spre seară, cînd se 
pregăteau să plece într-o vizită. 

Fericirea Arriei ar fi fost deplină, dacă nu l-ar fi găsit din cînd 
în cînd abătut sau dacă nu l-ar fi furat gîndurile chiar stînd lîngă 
ea. Bănuia ce se petrece cu el, dar nu îndrăznea să-l întrebe. 
Odată, totuşi, se încumetă să-i vorbească: 

— Uneori mi se pare că nu eşti fericit la Roma, îi spuse ea. Te 
găsesc trist şi îngîndurat, deşi ar trebui să fii cel mai fericit 
muritor. Ai venit aici chemat de dragostea mea, şi ea este pe 
deplin a ta. Ai ajuns atît de cunoscut la Roma încît adesea îmi 
simt inima muşcată de gelozie, privind spre femeile care te sorb 
din ochi. Sîntem poftiţi în cele mai alese familii, iar în curînd 
chiar împăratul va sta de vorbă cu tine. La ai tăi trebuie să fie 
greu acum, şi dacă ai fi rămas acolo, ai fi suferit urmările 
înfrîngerii. O, Timocles, tu eşti o fire prea aleasă ca să trăieşti 
printre barbarii mirosind a blană de oaie. 

Aceste cuvinte făcură din el un arc întins, gata să sloboade 
săgeata. 

— Te înşeli, Arria, eu am firea obişnuită a poporului din care 
mă trag, nu sînt mai altfel decit ceilalţi. Oare poţi cunoaşte firea 
omului doar privindu-l? 

— Îţi pare rău că ai venit? 

— Nu e ce-ţi închipui! o linişti el, îmbrăţişind-o. Tu eşti cea 
care îmi răscoleşte sufletul. 

— Te văd pe ginduri. 

— Nu din motivele pe care le crezi. 

— Atunci, spune-mi de ce rămii cu ochii ţintă în tavan? 

— Poate că mă gîndesc la fericirea mea, Arria! Nu am dobîndit 
ceea ce am dorit mai mult? Tu ştii că prea multă fericire 
copleşeşte pe om. 

Cum să nu te liniştească asemenea vorbe? 

Adevărul era că Timocles începuse să se teamă că Ziper nu 
mai este în viaţă. De cînd se dusese în noaptea aceea la Git 
Strîmb, trecuseră multe alte nopţi şi pungaşul nu-i dăduse încă 
nici o veste. La fiecare două zile Callistos lua drumul spre Forum 


boarium, dar nu primea nici un răspuns. Git Strimb se jura că 
n-a rămas casă din Roma în care să nu-şi fi trimis oamenii să 
întrebe de acest Ziper, dar nimeni nu ştia de el. 

Chiar în clipa de faţă, Callistos se dusese să-l întilnească pe 
pungaş, în timp ce Timocles şi Arria plănuiau cum să se îmbrace 
pentru ospăţul din seara aceea. In sfîrşit, reuşiseră să facă în 
aşa fel încit să fie invitaţi de Longinus, cunoscutul comandant al 
legiunii de la Viminacium, şi el unul dintre sărbătoriţii acestor 
zile. Toţi cei invitaţi se aşteptau la o primire fastuoasă din 
partea gazdei, bănuind că Longinus vrea să arate că s-a 
înfruptat bine din prăzile războiului. Cît fuseseră de mari aceste 
prăzi nu ştia nimeni precis, dar se credea că au fost însemnate, 
dacă împăratul dăduse plebeilor un congiarium de 650 de 
denari. Despre Cassius Longinus se ştia că nu este prea bogat şi 
că se ridicase în ranguri militare mai ales prin meritele pe care 
nimeni nu i le punea la îndoială. Dar mai puţini ştiau că în acel 
timp comandantul era un om sărac. Crezuse şi el, ca şi ceilalţi, 
că prăzile acestui război vor fi pe măsura legendelor care se 
spuneau despre Dacia, dar se înşelase. Nu atit în privinţa aurului 
care era într-adevăr în Dacia, ci în privinţa părţii care i se 
cuvenise lui. Războiul nefiind dus pînă la capăt, comoara, sau 
comorile lui Decebalus, rămăseseră la Sarmizegetusa. De aceea, 
primul care se opusese din răsputeri ca războiul să înceteze, şi îl 
sfătuise pe Traian să continue lupta pînă la cucerirea totală a 
Daciei, fusese Longinus. Timocles ştia asta de la Butes tatăl 
Curtei, care se dusese în solie la Traian să ceară pacea, şi îl 
auzise pe Longinus îndemnîndu-l pe împărat să nu primească. 
Priceputul comandant de oşti făcuse mari datorii înainte de a 
porni în campanie, fiind convins şi el, şi creditorii, că la înapoiere 
va achita totul cu vîrf şi îndesat. Traian, care îl preţuia ca militar 
şi ţinea mult la el, nu l-a ascultat în privinţa păcii, bănuind din ce 
motive este atît de pornit împotriva dacilor. Îi promisese o parte 
mai mare de pradă, fără să se gindească măcar că ea era 
departe de a-i acoperi datoriile. Pe de altă parte, Longinus nu 
voia să renunţe la nimic din ceea ce avea, continua să întreţină 
o casă deschisă, tocmai pentru a nu da de bănuit că a ajuns fără 
nici un denar şi că trăieşte numai de pe urma cîtorva cunoscuţi 
feneratores - cămătari - care mai aveau încredere încă în 
steaua lui şi îl mai împrumutau, bineînţeles, luîndu-i dobînzi atît 
de mari, că în timp scurt datoriile lui Longinus se dublaseră. 


Unchiul său, senatorul Silius, alături de care-l văzuse Timocles în 
ziua curselor de care, era în aceeaşi situaţie, fiindu-i cu 
neputinţă să-şi ajute nepotul de soră. Amîndoi pariaseră 
nebuneşte, sperînd într-o redresare a situaţiei lor, dar, la sfîrşitul 
curselor, se treziseră şi fără ceea ce avuseseră mai înainte. 

Cel care umbla disperat să facă rost de noi împrumuturi, era 
Silius, deoarece Longinus nu voia să-şi umbrească gloria de care 
se bucura acum la Roma. Bătrînul senator nu avea prea mare 
succes, pentru că toţi cămătarii cunoşteau acum sfîrşitul 
războiului şi rezultatele lui pentru Longinus. De unde să mai 
facă rost de aur acest priceput comandant, dacă nu din prăzi? 
Se auzea, e adevărat, că Traian i-a făgăduit să-l numească 
comandant peste toate teritoriile care rămăseseră cucerite de 
legiuni în Dacia, şi, desigur, va avea un frumos cîştig de pe urma 
acestei înalte funcţii, dar pînă atunci creditele erau închise. 

Pentru că Longinus voia cu orice chip ca sărăcia lui să rămînă 
o taină, pregătise o masă împărătească. Nu bănuia, că mulţi 
dintre cei care aveau să bea şi să măniînce ştiau că petrecerea 
era dată pe bani de împrumut, şi că el nu se înapoiase din Dacia 
cu mare lucru. 

Arria, tocmai pentru că mergea la un asemenea mare ospăț, 
despre care avea să vorbească toată Roma, şi unde întîlneai 
toată aristocrația oraşului, voia să fie mai frumoasă decit 
oricînd. Stătea tolănită în pat şi, mîncînd o banană, îi explica lui 
Timocles cu ce bijuterii se va împodobi. 

— Imi pun o pereche de cercei pe care n-am mai purtat-o 
niciodată pînă acum. Vreau să am cele mai frumoase şi mai 
mari perle. Fiecare cercel are cîte două, încrustate în aur roşcat, 
de aceeaşi culoare cu colierul. Ştii colierul meu din şaisprezece 
perle? 

— Nu l-am văzut niciodată. 

— Sînt sigură că n-o să fie nici unul mai frumos. E lung pînă la 
brîu şi îl rotesc de două ori în jurul gitului. 

— Un hoţ care ţi l-ar smulge de la git ar trăi o viaţă întreagă 
de pe urma lui. 

— Trei din cele şaisprezece perle sînt uniones, mai mari decit 
unghia. Am şi trei brățări pe care le voi înşira pe braţ, iar în 
toate degetele cîte un inel. Vrei să-ţi dau şi ţie? 

— Nu sînt obişnuit. 

— Cel mai elegant bărbat al Romei să nu poarte în degetul 


mic un inel? Îţi dăruiesc unul. Bijutierul l-a modelat pe Hercules 
luptînd cu leul din Nemeea. 

Convorbirea lor fu întreruptă de strigătele disperate ale lui 
Callistos, care ameninţa să intre pînă în cubiculum. Auzindu-l, 
Timocles se grăbi să-l întîmpine, ştiind de unde vine. 

— Stăpiîne, Giît Strîmb zice că a dat de un sclav care ştie unde 
este Ziper. 

— Unde? 

— O, stăpiîne, îl crezi atit de prost pe cel mai mare pungaş al 
Romei? 

— Atunci cum să-l cred? 

— Trebuie să-l crezi, stăpine, pentru că din ceea ce mi-a 
povestit, mi-am dat seama că despre el este vorba. Mai există 
un îndărătnic ca el în toată Dacia? De două ori a încercat să 
fugă, cît a fost la Roma, şi dacă de capul stăpînului nu s-ar fi 
ţinut cei mai de seamă /anişti, gata să-l plătească cu denari grei, 
trecea de mult apa Styxului. Laniştii cred că dacă îl vor avea în 
şcolile lor de gladiatori, în scurt timp n-ar mai exista un altul 
care să-i stea în faţă. Şi prostul de Ziper în loc să se pregătească 
pentru faimă, dă bir cu fugiţii. El trebuie să fie, stăpîne, nătărăul 
de care-ţi vorbesc. 

— Şi ce vrea Git Strîimb? 

— Asta mai întrebi, stăpîne? Ce poate să vrea un pungaş decit 
bani? Dar cînd a auzit cîte parale vor să dea /an/ştii pe Ziper, să 
vezi ce preţ s-a trezit să ceară! Mă aşteaptă, stăpine, cu 
cincizeci de taleri. Dar a zis să mă duc în clipa asta, pentru că 
altfel se răzgîndeşte şi se duce la un alt /anist ca să-i vorbească 
despre acest grozav dac. Să ştii, stăpîne, că Git Strimb te crede 
lanist. i 

— Foarte bine, Callistos. Aleargă la el. lţi aduc chiar acum 
talerii. 

Se înapoie în cubiculum şi deschise cufărul, în care avea 
denarii, şi talerii, şi cosonii, şi aruncă într-o pungă prețul cerut 
de pungaş. Arria nu-l întrebă nimic, deşi era tare curioasă să ştie 
ce face cu atita aur. Timocles părăsi camera fără să-i dea vreo 
lămurire şi ea se apropie de ladă, pentru că zărise ceva care nu 
putea decit să trezească interesul unei femei. Un mic vas de 
argint, pe care-l bănuia plin cu cel mai ales parfum. Socotind că 
i-ar face plăcere lui Timocles să o găsească parfumată, ridică cu 
greu capacul lăzii şi luă micul vas, fără a se uita măcar la aur. 


Capacul micii amfore era atit de bine strîns, încît se chinui în 
zadar să-l deschidă. Ca orice femeie, îl prinse în cele din urmă 
cu dinţii şi încercă să-l ridice. În clipa aceea Timocles intră în 
cubiculum şi Arria auzi un țipăt înfiorător. 

— Nu, Arria, nu! 

Îl privi îngrozită, neştiind ce făcuse atît de rău încît să 
îndreptăţească strigătul lui nefiresc, ca în faţa unei mari 
primejdii. Timocles rămase în prag, tremurînd tot, neputind să 
facă măcar un pas spre ea. 

— Ce... ce-am greşit... dragul meu? îngăimă ea, vrînd să-l 
liniştească. N-am vrut să te supăr. 

Stătea cu mica amforă în mînă, fără să-şi dea seama că el se 
aştepta s-o vadă căziînd din clipă în clipă. La ce altceva s-ar fi 
putut gîndi, cînd o văzuse trăgînd cu dinţii de capac, iar Vezina îi 
spusese că licoarea dinăuntru pusă pe piele scurtează zilele 
unui om. 

— Te rog... dă-mi... asta! îi ceru el micul vas. 

— Am vrut să mă parfumez... Nu e parfum în ea? 

— Ba da... parfum... dar... 

Ar fi dat toată lada de aur pentru o minciună bună, dar nu-i 
venea nimic în minte, atît de repede încît s-o facă sa nu 
bănuiască adevărul. 

— Dar ce... Timocles. 

— Vezi... Arria... tu nu ne cunoşti... La noi, în Dacia, există un 
cult al strămoşilor... Cînd îţi moare o rudă apropiată... mama, 
tatăl... pui într-un mic vas citeva picături din sîngele lui, pe 
care-l porţi la tine, să te ajute în orice împrejurare... Cînd îţi este 
mai greu, iei în palme vasul şi-ţi rogi strămoşul să fie alături de 
tine. Pînă am ajuns aici, l-am purtat la git, legat cu lănţişorul pe 
care vezi că-l are... 

— O0oo?! se miră Arria, înfiorată de ceea ce auzea. ŞI... al cui 
sînge este? 

Minciuna o dată găsită, lui Timocles îi veni uşor să urmeze cu 
altele. 

— Tatăl meu! Cînd am văzut cum ţii micul vas... era ca şi cum 
i-ai fi băut sîngele. 

Arria se cutremură şi începu să înţeleagă spaima lui. Şi ea 
avea amulete la care ţinea, şi de care nu se despărţea. Dar ceea 
ce purta Timocles în acel mic vas era cu totul altceva, ţinea de o 
credinţă a lui, a poporului lui. 


— lartă-mă, am crezut că e parfum. Vasul e atit de frumos 
cizelat... 

— Ştiu, draga mea, înţeleg ce ai vrut. Să nu ne mai gîndim la 
această întîmplare. Spune-mi mai bine cum îţi faci cocul la 
ospăţul de azi? 

lată un subiect care nu se putea să n-o facă pe Arria să uite 
de toate celelalte. Era fericită că-şi găsise o ornatrice nouă, care 
se pricepea să facă cele mai neaşteptate cocuri. Ca să vadă 
cum o să fie al ei, o pusese s-o pieptene mai întîi pe sclava 
preferată şi rămăsese încîntată. De jur-împrejurul cocului, şi 
prelungindu-se pînă pe frunte, va purta un colier din cinci rînduri 
de perle. 

Se făcuse ceasul al şaptelea şi Arria se hotărî să plece acasă, 
ca să aibă timp să-şi ia baia şi să se îmbrace. La ospăț trebuia 
să ajungă pe la ceasul al nouălea. 

Cum îi văzu lectica îndepărtindu-se, Timocles fu năpădit de 
gîndurile care şi pînă atunci nu-i dăduseră pace. Îl aştepta cu 
cea mai mare nerăbdare pe Callistos. 

— Stăpiîne! Stăpiîne! strigă el din atrium. 

Timocles văzu pe faţa lui că totul mersese bine. 

— Stăpiîne, ştiu unde-l vom găsi pe nebunul de Ziper. Oi, mihi, 
ce de talanţi ne-a mai costat! se tîngui el, neputînd uita aurul pe 
care îl dusese lui Git Strimb. 

— Crezi că asta mă interesează să-mi spui mai întîi? Unde pot 
să-l văd pe Ziper? 

— Nu mai este în Roma! Stăpînul pe care îl are a vrut să-l ţină 
aici, dar pentru că nebunul a încercat să fugă, şi chiar să-şi pună 
capăt zilelor, l-a trimis la ţară. Aşteaptă să se liniştească, să-l 
hrănească bine şi să-l vîndă apoi /anistului Bartalus. Al auzit, 
stăpîne, Bartalus! Cei mai renumiţi gladiatori au ieşit din şcoala 
lui. 

— Ai aflat unde e? 

— Dar cum crezi, stăpîne? O fi el Gît Strimb mare pungaş, dar 
nu i-am pus talerii în palmă pînă cînd nu mi-a spus. l-am plimbat 
numai punga pe la nas, ca să-l fac să înnebunească mirosind-o. 

— Unde e? se răsti Timocles. 

— Aproape, stăpîne. Dacă mergi călare pe Via Appia, în trei 
ceasuri ai şi ajuns în livezile din jurul Ariciei. Treci din Aricia, mai 
călăreşti cel mult trei mile, şi te abaţi apoi de la calea principală 
spre stînga. O milă mai ai şi ajungi la Lanuvium. Oi, stăpine, 


dacă ai şti ce vii sînt pe-acolo! Cunosc bine locurile! Toamna să 
te abaţi prin partea aceea, cînd se culeg viile... 

— Eşti sigur că Ziper e acolo? 

— Un om de-al lui Giît Strimb tocmai se înapoiase cu vestea 
sigură. E de speriat, stăpîne, ce de hăndrălăi are pe lîngă el Git 
Strîmb. Ăştia fură din tot Latiumul şi cunosc toate locurile. Cum 
i-a mirosit a talanţi graşi, şi-a şi pus pungaşii pe drumuri. 

— Care e numele stăpînului? 

— Nu-l ştiu, pentru că Git Strîmb a zis că merge el pînă acolo, 
ca să mai ciupească ceva. 

— O să primească mai mult decit se aşteaptă. 

— Ştii ce a spus Gît Strimb, stăpîne? Că n-o să putem să-l 
scăpăm altfel decît furîndu-l. Gît Strimb zice că dacă îl plăteşti 
bine, ţi-l aduce pe tavă, unde vrei tu. 

— Mai întîi să-mi spună numele stăpînului! De ce să fac atita 
zarvă, cînd pot să-l cumpăr? Am să dau mai mult decit /anistu/ 
Bartalus. Spune-i lui Gît Strimb că îi plătesc să-mi spună numele 
stăpînului, care, după cîte bănuiesc, locuieşte aici, la Roma. 

— lar să-i mai dai talanţi? se căina Callistos, înnebunit de 
aurul pe care văzuse că-l ia pungaşul. 

— Asta nu te priveşte pe tine! Du-te şi spune-i ceea ce ai 
auzit. 

— Mă duc, stăpine, dar nu pot să nu mă gîndesc că tare e rău 
făcută lumea asta. Pungaşul ăsta cîştigă atiţia talanţi, iar eu 
care alerg de-mi tocesc picioarele pînă la călcîie... 

— Ai să primeşti şi tu, dacă totul o să se termine cu bine. 

— O, stăpine, ce vorbe mari ai spus! Poate că nu ştii că peste 
două zile au loc întreceri grozave... 

— Du-te, Callistos! Ai să cîştigi la curse ca şi data trecută. 

— Era cît pe-aci stăpîne. 

— Ştiu, ştiu... Mi-ai mai povestit de zece ori. Du-te unde te-am 
trimis! 

Începu a se pregăti şi el pentru ospăț. Din clipă în clipă se 
putea trezi cu lectica Arriei la poartă. Într-adevăr, tocmai îşi 
punea în picioare sandalele uşoare, pentru cena, fără călcii şi 
numai cu două barete în faţă şi una la spate, cînd i se spuse că 
Arria îl aşteaptă. 

Degeaba alergase într-un suflet Callistos pînă la Git Strîmb, 
pentru că tot nu l-a mai prins acasă pe Timocles, deşi acesta îi 
promisese că-l ia şi pe el la ospăț. Callistos ştia că după ce 


trecea miezul nopţii, cînd se auzeau cocoşii şi stăpînii erau în cel 
de al doilea tric/inium, golind cupele cu vin, sclavii triclinari se 
înfruptau serios din rămăşiţele mesei. 

Cînd au ajuns la ospăț, mesenii erau lungiţi pe paturile din 
jurul mesei întinse de jur-împrejurul tric/iniumului. Sclavi cu 
părul lung şi ondulat, îmbrăcaţi cu toţii în haine de un albastru 
viu ca floarea de cicoare, începuseră să aşeze pe masă primele 
bunătăţi. Oaspeţii erau la gustatio - aperitivul - astfel alcătuit 
încît să stirnească pofta de mîncare. 

Sosirea celor doi tineri fu întîmpinată cu un murmur de 
simpatie şi însuşi Silius, unchiul marelui comandant, îi întîmpină, 
arătîndu-le locurile păstrate. Timocles şi Arria se duseră apoi la 
Longinus, să-l salute şi să-i spună cîteva cuvinte. Gazda voia să-l 
cunoască pe tînărul grec. 

— Sînt fericit, spuse Timocles lui Longinus, că am fost poftit în 
casa unui mare comandant de oşti. Despre faptele de arme ale 
lui Longinus am aflat chiar din însemnările împăratului. 

Vorbise destul de tare, ca să audă cît mai mulţi dintre meseni. 

— Cum, se miră sincer Longinus, emoţionat şi fericit, chiar 
împăratul mă laudă în scrierea lui? 

— Rinduri pline de avînt sînt scrise despre luptele pe care 
le-ai dus. 

— Ştiu că ai adus un papirus pe care ai copiat „De bello 
Dacico” şt ceea ce-mi spui mă umple de bucurie. 

Acest schimb de vorbe făcu să crească simpatia mesenilor 
pentru tînărul grec, iar el se bucură de o atenţie cu totul 
deosebită din partea lui Longinus. 

Deşi împăratul nu era în Roma, se şi zvonise că-l primise pe 
Timocles, că stătuse îndelung de vorbă cu el şi că îl invitase la 
viitorul ospăț. Longinus ar fi fost bucuros să se împrietenească 
mai bine cu tînărul grec. 

Arria şi Timocles aveau păstrat un mic pat, pe care se lungiră 
şi sclavii se grăbiră să le scoată sandalele. 

Tricliniumul era deosebit de frumos ornat, ghirlande de flori 
viu colorate treceau dintr-o parte în alta, arcuindu-se pe 
deasupra meselor. Fiecare oaspete era îmbrăcat într-o vestis 
cenatoria în culori foarte vii, predominant fiind roşul şi albastrul. 
Îmbrăcămintea Arriei era roşie ca focul, scoțind şi mai bine în 
relief albeaţa perlelor. 

Prima surpriza a ospăţului fură ouăle, astfel ornate încît 


păreau nişte pui vii. Bucătari încercaţi făcuseră din felii de 
măsline ciocuri şi ochi, iar din mici ciuperci aripi, încît fiecare ou 
părea că e gata să ciugulească foaia de nalbă pe care era 
aşezat. Gazda fu mulţumită de murmurul de surpriză şi făcu 
semn spre triclinarcha - supraveghetorul - să-i grăbească pe 
sclavii care serveau, încît, în cea mai marc grabă, fiecare 
mesean să aibă dinainte-i acest prim fel de mîncare. 

Mesele erau aşezate roată, de-a lungul pereţilor, pe trei laturi, 
iar în mijlocul acestei potcoave sclavii împinseră trei vase mari 
de lut ars, dar puse în altele mai mari încît abia puteau fi 
împinse, deşi erau aşezate pe platforme joase, cu roţi. Primul 
era cu vin, al doilea cu apă călduţă, iar cel de al treilea - ceva 
mai mic, numit crater - era gol. Un sclav luă cu un mic vas cu 
toartă vin din primul butoi şi îl vărsă în crater, apoi turnă peste 
el şi două măsuri de apă călduţă, din cel de al doilea vas. Alţi 
sclavi, fiecare cu cîte un cyathus - vas cu coadă mai lungă - 
luau vinul amestecat cu apă şi-l turnau în cupele oaspeţilor. 

Longinus fu cel care ridică primul cupa şi se adresă invitaţilor: 

— Oaspeți dragi, să sorbim prima cupă a acestei mese în 
cinstea celui care prin curajul său ne-a adus pacea hotarelor: în 
cinstea lui Traian. Obrăznicia barbarilor a fost înfrîntă! Solii lor 
s-au aruncat la picioarele împăratului biruitor cerşind pacea! 
Mulţi i-au văzut în Forum, lipsiţi de arme şi cu capetele plecate. 
Dacă războiul l-am terminat înainte de vreme, numai datorită 
bunătăţii lui Traian l-am terminat. Eu n-aş fi lăsat scutul, pînă 
cînd ultimul barbar n-ar fi fost răpus, chiar în birlogul lui. 

Sorbiră toţi cupele pînă la ultima picătură, şi numai sclavul 
care stătea la picioarele lui Timocles nu trebui să toarne alt vin 
în cupă. Cuvintele toastului lui Longinus îl înfuriaseră pe 
Timocles şi, cu orice risc, nu puse mîna pe cupă. Norocul era că 
toţi priveau spre comandant. Toastul însă îi spori şi mai mult 
sentimentul că se află într-o ţară vrăjmaşă, sentiment pe care în 
urmă cu cîţiva ani nu-l avusese. Pentru el multe nu mai erau ca 
atunci cînd totul îl entuziasmase, îl copleşise. Acum, dimpotrivă, 
totul îl înfuria. 

Işi amintea că la primul ospăț se uitase îndelung, pe furiş, la 
solniţa de argint din faţa farfuriei, neştiind ce are în ea, îşi 
turnase oţet din acetabulum, pentru că şi ceilalţi picaseră pe 
bucatele din faţa lor, pipăise îndelung mantela aşezată pe masă 
şi se folosise cu stingăcie de cele două mappae, cu care 


descoperise că se putea şterge pe miini, dar care erau în aşa fel 
împăturite, ca nişte conuri, încît nu bănuise pentru ce sînt. ŞI 
acum totul era de argint sau de aur: şi cupele, şi farfuriile, şi 
lingurile, dar nu-l mai impresionau. 

La sfîrşitul unui gustatio suculent, triclinarcha anunţă cena 
propriu-zisă, enumerînd de pe o listă prima cena, altera cena, 
tertia cena, în sfirşit, toate felurile de mîncare ce urmau a fi 
servite, fiecare fiind primite printr-un murmur aprobator. Gazda 
se îngrijise ca încă de la prima cena musafirii să aibă o surpriză, 
şi de aceea îi invită în peristy/ium. Toţi se ridicară mirati, 
deoarece niciodată nu se mai întimplase ca musafirii să fie 
deranjaţi de la masă. Bănuiau că trebuie să fie vorba de o 
surpriză şi, într-adevăr, era. În peristyl/ium fuseseră întinse plăci 
de marmură pe care ardea un foc puternic. Priviră miraţi 
vilvătăile întreţinute de doi sclavi pe care îi recunoscură imediat: 
erau doi daci. Toţi îi ştiau la Roma pe „bărboşi”, cu cămăşile lor 
lungi, despicate într-o parte, pînă spre şold şi legate la mijloc cu 
o cureluşă lată de un deget. 

La un semn al celui care dirija buna desfăşurare a ospăţului, 
apărură alţi zece sclavi daci, fiecare avînd în braţe cite o 
mieluşică. Triclinarcha anunţă: 

— Onorabilii oaspeţi vor servi la prima cena friptură făcută ca 
la barbari, pregătită chiar de ciobanii aduşi la Roma cu turmele 
lor cu tot. 

Dacii stăteau cu feţele în pămînt şi cu mieluşelele în braţe. 
Printre cei care întreţineau focul era un tarabostes şi triclinarcha 
anunţă asta ca pe ceva deosebit. 

— Căciuliţa din lînă albă este dovada originii sale nobile, 
explică şeful sclavilor, mesenilor. 

Dacul îşi vedea mai departe de treabă, zgindărind focul, fără 
ca să înţeleagă ce se spusese despre el. 

Dar invitaţii aşteptau să se mai întîmple ceva, şi se întîmplă. 
Dacii primiră poruncă să-şi facă datoria. Ei tăiată giturile mieilor 
şi îi înfipse în prăjini lungi, cu miînere de argint. Flăcările 
molcomiseră, dar rămăsese pe plăcile de marmură o spuză care 
dogorea la zece paşi. Spre mirarea oaspeţilor, dacii băgară 
mieluşele în jar, cu blană cu tot, trăgînd deasupra altă spuză. Nu 
se mai vedea decît grămada mare de jar, din care începu să 
vină mai întîi un miros înecăcios de lînă arsă, care-i făcu pe unii 
să strimbe din nas. Oare asta era surpriza? 


Fură invitaţi iar în tric/inium, să continue cena, pînă cînd va fi 
gata friptura. 

Arria nu se putu stăpîni şi, lipindu-şi gura de urechea lui 
Timocles, îi şopti: 

— E adevărat că aşa pregătiţi voi friptura? 

El clătină capul în semn că da, şi ei nu-i veni să creadă, avînd 
încă în nas mirosul lnii arse. 

— Şi e bună? 

— Ai să măniînci. 

Abudius Cestius, care făcea parte din ordinul cavalerilor, 
ridică şi el cupa şi toastă în cinstea gazdei, elogiind calităţile de 
comandant ale lui Longinus şi evocînd luptele la care luase 
parte şi din care ieşise victorios. 

Vanius, cel mai bun prieten al lui Longinus, ridică şi el cupa, 
amintind alte fapte şi merite, iar mesenii goliră şi de data asta 
vinul din cupe. Lîngă Timocles erau doi tineri care îl priveau cu 
invidie, atît pentru că el era cel care o însoțea pe Arria, cît şi 
pentru succesele lui. Ce n-ar fi dat ei să poată fi primiţi de 
împărat şi să capete popularitate cu repeziciunea cu care o 
căpătase acest grec. Amîndoi se pregăteau pentru înalte funcţii 
şi aveau planuri bune pentru a cîştiga bunăvoința plebei. Unul 
dintre ei observase că Timocles nu prea bea şi se gindi că grecul 
nu vrea să se îmbete. Se socoti cu prietenul său şi îşi puseră în 
gînd să nu-l lase în pace. De aceea, unul dintre ei, Vatinius, 
înălţă cupa şi, adresîndu-se lui Timocles, îi spuse: 

— Bene tibi, bene te, vivat! 

Timocles nu avu încotro şi îi răspunse, golind cupa toată, 
după cum era obiceiul. Al doilea ridică şi el cupa, după ce făcuse 
semn sclavului lui Timocles să umple paharul stăpînului. Urîndu-i 
sănătate, îl obligă să golească a doua cupă. 

Pe mari tăvi de argint, sclavii aduseră mieii scoşi din spuză. 
Dacii dezghiocaseră carnea din crusta tare, şi un miros 
neaşteptat de plăcut se răspîndi în triclinium. Fură tăiate bucăţi 
nu tocmai mici, mustoase, şi puse în faţa oaspeţilor, care după 
ce adulmecară carnea cu ochii pe jumătate închişi, se repeziră 
să muşte din hartane. Încă nu mîncaseră ceva mai bun! Între 
două înghiţituri, lăudau ideea grozavă a amfitrionului. Cel mai 
zgomotos era Caesius Nasica, cunoscutul petrecăreţ, despre 
care unii spuneau că a îmbătrinit în triclinium. Era nelipsit de la 
orice ospăț. Ştia multe glume deochiate, le povestea cu haz, era 


la zi cu tot ce se întîmpla la Roma şi comenta în gura mare, mai 
ales spre sfîrşitul chefului, după ce golea numeroase cupe de 
vin. Dacă te lăuda Caesius Nasica, era dovada cea mai bună că 
ai reuşit ceea ce ai vrut. 

— lată, strigă Caesius cu gura plină, aruncînd la fiecare vorbă 
stropi spre masă, acum înţeleg mai bine de ce Traian, ca şi 
bătrînul Cato, îşi sfirşeşte toate hotărîrile cu cuvintele... „Așa 
precum voi preface eu Dacia în provincie romană!.” Pot să jur că 
împăratul a mîncat o astfel de friptură. 

Gluma lui Caesius fu salutată prin hohote nestăvilite de ris. 

— Ce păcat, Caesius, că Traian s-a lăsat înduplecat de 
rugăminţile barbarilor! îi răspunse Longinus. Nu mai era nevoie 
decit de o sforţare, ca totul să se termine pentru totdeauna. Să 
spună Timocles dacă nu este aşa, că el cunoaşte jurnalul 
împăratului. Acum, ce am făcut? Nici n-am terminat sărbătorile 
victoriei, că au şi început să vină veşti de nesupunere. S-au 
întîmplat acolo fapte care îndreptăţesc vorbele mele, şi abia 
aştept sosirea împăratului ca să i le spun. Jur pe numele lui 
Marte că războiul trebuie început şi dus pînă la capăt. Comorile 
Daciei vor ajunge la Roma, şi eu le voi aduce! 

Oaspeţii cerură gazdei să nu mai fie aduse la masă alte 
bunătăţi, ci să mai poruncească aruncarea sub spuză a altor 
miei. 

— Am pregătit pentru voi prepeliţe fripte şi stropite cu sirop 
de miere şi căprioară vînată anume, care azi dimineaţă încă mai 
alergau prin păduri, păstrăvi şi mreană aruncate de vii pe plita 
încinsă, stridii... 

Fu întrerupt de vociferările mesenilor care, unul cîte unul, se 
prinseră într-un cor, condus de Caesius, care cerea „friptură 
dacică”. Gazda nu avu altceva de făcut decit să se lase 
înduplecată. 

Ospăţul se schimba într-un adevărat chef abia cînd trecură în 
cel de al doilea triclinium, pentru a lua secundae mensae - 
desertul - unde îi aştepta grămezi de fructe, iar în farfurii brînză 
de oi bine sărată, să aţiţe pofta de băut. Sclavii aduseră şi 
prăjituri, de asemenea pişcătoare la limbă, ca să poţi bea după 
ele. Pe o estradă erau cinci cîntăreţi din flaut, aleşi dintre cei 
mai buni din collegium şi din bucium, care îi primi cu o melodie 
de sunete înalte, parcă cereşti. Toţi cei ce intrau erau 
întîmpinaţi de un sclav care le punea pe cap o coroniţă din flori 


roşii şi galbene, ca şi cele din ghirlandele de deasupra meselor. 
Ciţiva  petrecăreţi cerură să se aleagă magister bibendi, 
conducătorul chefului, şi cînd Longinus socoti că a sosit 
momentul, toţi strigară numele lui Caesius Nasica. Ştiau că el 
este cel mai priceput în a amesteca vinurile şi nu uita niciodată 
să ridice cupa, dînd semnalul băuturii. Fu ales şi i se dădu, drept 
distincţie, o cupă de două ori mai mare, pe care erau gravate 
capete de mort, să-i amintească celui care bea că trebuie să se 
veselească, pentru că moartea pune repede capăt vieţii, 
lipsindu-te de tot ce ţi-a plăcut. 

De pereţi erau atirnate opaițe mari, cu cinci fitiluri şi cu 
bazinul din sticlă scumpă care imita rubinul. 

Cum trecu miezul nopţii, luarea-aminte a mesenilor ameţiţi fu 
atrasă de sunete de chitară. Doi sclavi se apropiau ţinînd o pînză 
de mătase întinsă între două bețe, ca o cortină. In faţa acesteia 
păşea chitaristul, care cînta o melodie necunoscută celor de 
faţă. El se aşeză pe marginea unui scaun de piatră şi atunci 
sclavii lăsară cortina, în spatele căreia apărură trei dansatoare 
egiptene. Nu aveau decit pe şolduri o faşă de mătase, care se 
înnoda în faţă şi atîrna apoi spre genunchi. Părul negru, retezat 
pe frunte, şi mărgelele tăiate în formă de piramidă, pe care le 
aveau la git, spuneau imediat de unde sînt dansatoarele. Dansul 
lor era leneş, lasciv, cu unduiri de şolduri şi fremătări de nări. 

La un semn al lui Longinus, sclavii suflară în jumătate din 
opaiţele agăţate de pereţi, şi încăperea rămase într-o lumină 
nesigură. In colţul lor, dansatoarele păreau umbre care se 
zvircoleau, sufereau şi explodau în gesturi de fericire. 

Arta de bun petrecăreţ a lui Caesius abia acum se dovedea. El 
se urcă alături de ele şi, cu paşii şovăielnici din cauza băuturii, 
repetă gesturile dansatoarelor, dînd răspuns mişcărilor lor. Un 
hohot de rîs acoperi sunetele chitarei. Dar asistenţa izbucni în 
adevărate strigăte de plăcere cînd Caesius, printr-un gest 
neprevăzut, trase de nodul eşarfei din jurul şoldului, unei 
dansatoare desfăcîndu-l. Dansatoarea îşi continuă mişcările, iar 
Caesius flutură tulpanul în jurul lui, imitînd aceleaşi gesturi 
lascive. 

Timocles profită de hazul general şi se ridică de lîngă Arria, 
apropiindu-se de Silius, care tocmai se înapoia la locul său. 
Bătrînul senator ridea cu lacrimi de gesturile lui Caesius. 

— E plin de haz Caesius Nasica, îi spuse Timocles senatorului. 


Este sufletul ospăţului. 

— Mă mir de unde mai scorneşte atitea glume. El s-a îngrijit 
de dansatoare. 

— Sînt chiar din Aegiptus, aduse pentru acest ospăț? 

— Sigur că da, se făli senatorul, încîntat de mirarea din glasul 
lui Timocles. 

— Trebuie să fi costat foarte mult. 

— Mai mult decit îţi închipui. 

— În schimb sînt pline de graţie. Au un farmec nou, cu totul 
altul decît cel al dansatoarelor cu castagnete din Hispania. Am 
sa le chem şi la ospăţul meu. Trebuie să-l găsesc în toane foarte 
bune pe cămătar, pînă cînd îmi sosesc din Grecia talanţii pe care 
îi aştept. Am avut noroc să întîlnesc un cămătar de treabă, care 
nu mi-a cerut dobîndă decit trei la sută. 

Silius tresări, aşa cum se aşteptase Timocles. Vorbele lui 
loviseră drept la ţintă. 

— Numai trei la sută?! se miră, uitînd deodată de dansatoare 
şi de tot. Cine e nebunul ăsta? 

— Un grec, abia sosit la Roma, pe care-l cunosc din Piraeus. 

Lui Silius tot nu-i venea să creadă, deşi Timocles îi vorbea pe 
un ton nepăsător, fără să dea măcar o clipă impresia că ceea ce 
spune merită toată atenţia. Oare grecul ăsta să nu ştie cît de 
mari sînt dobinzile la Roma, de spune atît de simplu că va lua 
bani cu numai trei la sută? El plătise treizeci, chiar mai mult. 
Pentru acest ospăț Longinus promisese unuia patruzeci la sută, 
ca să-i mai împrumute, asigurindu-l că chiar în această toamnă 
războiul cu dacii va începe iar şi prăzile vor fi atît de mari, încît 
el, Longinus, va putea cumpăra toată Roma. Nepotul lui abia îl 
aştepta pe Traian să se înapoieze din Gallia, pentru a-i arăta 
dovezile scrise primite de la oamenii lui lăsaţi în Dacia, care-l 
vesteau că Decebal se pregăteşte iar de război. 

Longinus nu pusese niciodată bază pe această pace şi nu 
crezuse în supunerea acestui barbar îndărătnic. Veştile de acum 
erau limpezi: Decebal începuse să înalțe iar cetăţile. 

— Eşti sigur că numai cu trei la sută?! 

— Am vorbit foarte clar. 

— Şi poate împrumuta mai mult? 

— Oricit. E putred de bogat. Face negoţ în toată lumea. 
Corăbiile lui le găseşti la Tomis sau la Piraeus, la Brundisium sau 
la Ostia, la Alexandria sau Sorgiatium, din îndepărtata Hispania. 


— Ce spui? E chiar atit de bogat? Şi ce negustoreşte? 

— Orice vrei, aduce şi duce în toată lumea. Triremele lui urcă 
apele Nilului sau ale Danuwviusului, iar dacă aştepţi tocmai în 
Tyros, de pe celălalt mal al lui Pontus Euxinus, ai să-i întîlneşti şi 
acolo sclavii ridicînd pînzele corăbiilor lui. 

— Cum de nu-l ştiu eu?! Cum spui că-l cheamă? 

— Callistos, deşi nu este atit de arătos cum îl arată numele. 
Ca orice om putred de bogat, nu pune preţ pe toga cu care se 
îmbracă. E un libert îmbogăţit. 

Silius îl luă de braţ pe Timocles, cu cel mai prietenos gest şi îl 
trase afară din triclinium. Senatorul simţise un chilipir 
nemaipomenit pe care nu voia să-l scape. Se gindea că şi 
Longinus se va bucura auzind de acest cămătar cumsecade. 

— Spune-mi, prietene, grecul ăsta împrumută şi pe un timp 
mai îndelungat? 

— Ştiu eu?! Cred că da, mai ales dacă cei care împrumută sînt 
demni de încredere. 

— E vorba despre mine. 

— O, atunci e sigur că da. Şi dacă, totuşi numele senatorului 
Silius îi este necunoscut, ceea ce ar fi posibil, dat fiind faptul că 
a sosit de curînd la Roma, sînt gata să te însoțesc şi să garantez 
cu numele şi averea mea împrumutul pe care-l ceri. 

— Ai face una ca asta pentru mine?!... se entuziasmă 
senatorul, gata să-l îmbrăţişeze. 

— De ce nu? Longinus este eroul pe care îl preţuiesc cel mai 
mult dintre comandanții împăratului. 

— Da, e un mare comandant. 

— Am citit chiar în „De bello Dacico”. 

— Şi unde crezi că îl putem întîlni? 

— Aproape că nu există zi să nu-l vezi în Forum, în jurul statuii 
lui Venus, căreia el nu vrea să-i spună decit Aphrodita 
Anadiomena, al cărei protejat se consideră. 

Silius intră în panică. | se părea că, întîrziind, bogatul grec va 
afla care sînt dobinzile la Roma şi le va urca şi el, mai înainte de 
a ajunge să-i împrumute. 

— Timocles, prietene, cînd mergem să-l căutăm pe acest 
Callistos. Cred că ar fi mai bine să mă însoţeşti. În afacerile 
astea nu strică niciodată să ai cu tine un cunoscut. 

Silius se mai temea ca grecul cămătar să nu audă că e lefter - 
cămătarii aveau legături între ei, ştiau cum stă fiecare nobil din 


Roma. Despre Silius se ştia că a sărăcit şi bătrînul ar fi vrut să 
profite de garanţia pe care i-o promisese Timocles. 

— Mergi cu mine? aproape îl rugă. 

— Sigur că da. 

— Cînd? 

— Într-una din zilele viitoare. 

— Nu, nu aşa! Hai chiar miine de dimineaţă. Ne întîlnim către 
ceasul al cincilea din zi. 

— După o noapte albă ca asta? 

— Dormim cîteva ore şi după o baie bună, putem ieşi în 
Forum. 

Timocles nu voia să-i lase impresia că primeşte imediat, de 
aceea îl mai lasă să aştepte cu gura căscată răspunsul lui. 

— Mă trezesc atit de greu dimineaţa... 

— La ceasul al şaselea eşti treaz, desigur, dar îl mai găsim 
oare pe Callistos? 

— Aproape sigur. 

— Atunci de ce eziţi? 

— Vai de mine, să nu crezi una ca asta! Am prea multă 
simpatie pentru Longinus. Şi lui i-aş fi călăuză, aruncă el 
momeala, în treacăt. 

— Da, şi lui? Să vedem... nu ştiu dacă el are nevoie să 
împrumute. 

Bătrînul ştia că da şi se gîndise că după ce va încasa el 
denarii, o să-l trimită pe nepot. Era bun de stors grecul ăsta 
simpatic. Ce bine că se îndrăgostise de Arria şi că rămăsese la 
Roma. 

— Atunci ne întîlnim la ceasul al şaselea. 

— Bine o să ne vedem lîngă statuia lui Venus. 

Lui Silius nu-i mai trebui nimic altceva. Se despărţi îndată de 
Timocles, dar îl mînca pur şi simplu limba, nu putea să nu-i 
spună şi lui Longinus. Se duse şi-l luă de-o parte pe nepot, 
povestindu-i ce vorbise cu tînărul grec. Timocles, de la locul lui, 
în timp ce sporovăia cu Arria, nu-i scăpa o clipă din ochi. 
Bănuise că bătrînul nu va avea răbdare să tacă pînă a doua zi. 
Cînd Longinus se înapoie la masa lui, îl căuta cu privirea pe 
Timocles, dar el se făcea că vorbeşte cu Arria. 

Între timp, cheful se desfăşurase după obiceiul cunoscut al 
mesenilor. De acum, mulţi dintre ei erau ameţiţi de băutură şi 
mîinile lor căutau apropierea sclavelor. 


Pe Timocles îl scîrbea dragostea fără de nici o ruşine. Cei care 
nu mai puteau răbda se trăgeau sub mese şi, acoperiţi de 
mantela, lungă pînă la pămînt, se zvîrcoleau în plăceri. Alţii îşi 
luaseră sclavele pe paturi şi în timp ce beau şi mîncau se lăsau 
mîngiiaţi. Dansatoarele, rămase toate trei fără mătăsurile de pe 
şolduri, dansau şi mai aţiţător, în potcoava din mijlocul meselor. 
Una dintre ele sări chiar deasupra şi păşi în ritm printre cupe şi 
farfurii, ferindu-se de palmele care o căutau. Caesius îşi aruncă 
cupa de vin pe ea, dînd această idee şi altora. Pînă cînd trecu pe 
deasupra tuturor meselor, egipteana făcu o adevărată baie de 
vin. 

Se auzi un țipăt scurt de femeie speriată. Toate capetele se 
îndreptară într-acolo. In spatele ei apăruse deodată un schelet 
de om, dansînd. Era un sclav cu o glugă albă pe cap şi cu un fel 
de penula foarte strimtă pe el, din pînză albă. Pe ea erau 
desenate, cu culoare neagră, oasele scheletului, dar atît de 
(bine făcute, încît în lumina aceea nesigură chiar te puteai 
speria. După prima clipă de surpriză, toţi izbucniră în risete. Da, 
gazda le amintea de moarte, îndemnindu-i să bea şi să 
petreacă. 

Scheletul dansă în ritm de chitară, făcînd gesturi spre meseni, 
ca şi cînd ar fi vrut să-i ia cu el. Mai ales femeile scoteau ţipete 
scurte, ferindu-se înfiorate. Arunci se ridică în picioare Caesius, 
ţinîndu-şi cupa deasupra capului. 

— Să bem prieteni, moartea este aproape! 

Goliră cu toţii cupele pînă la ultimul strop, dar înrăitul 
magister bibendi ridica iar cupa. Moartea îl speria cel mai rău. 

— Să mai golim o cupă, prieteni! Astăzi sîntem toţi aici, 
fericiţi, cine ştie ce va fi miine? Golind cupele, înfruntăm 
moartea! 

Zicînd aceste cuvinte, el începu să alerge după schelet, cu o 
frigare pe care o smulsese din mîna unui sclav, şi-l lovi 
năprasnic, furios, disperat. Toţi se bucurau de victoria lui 
Caesius asupra morţii. Bătrînul petrecăreţ, îngrozit de spectrul 
de dinaintea ochilor lui şi ameţit de băutură, înfipse frigarea în 
nenorocitul schelet, care gemînd scurt, se prăbuşi la pămînt. 
Gestul fu salutat cu o explozie de bucurie, care creştea pe 
măsură ce nenorocitul sclav se zvircolea, iar pînza albă în care 
era înfăşurat se înroşea. La un semn al triclinarchei, alţi doi 
sclavi traseră de picioare cadavrul, scoţindu-l din sală. Cupele se 


ridicară şi fură pentru a treia oară golite, pînă la cel din urmă 
strop. 


În cele mai înalte cercuri ale Romei 


A doua zi, după ospăţul de la Longinus, o ploaie de 
mustrări se abătu asupra capului lui Timocles. Callistos era 
supărat foc 

— Bine, stăpine, cînd e vorba de corvoadă mă găseşti 
întotdeauna, iar la chiolhan dai tot de altul! Nu e prost Callistos 
că îşi toceşte picioarele umblind după toţi pungaşii Romei, cu 
frica-n sîn? Crezi că e uşor să ai la tine atiţia talanţi şi să te duci 
în mijlocul pungaşilor? Parcă tot simţeam un cuţit încercîndu-mi 
tăria pielii. 

— S-ar fi convins că-ncearcă degeaba, Callistos. Cel mult ar fi 
rămas cu cuţitele rupte. 

— Îţi vine să rizi, stăpîne, dar mie nu, deşi mă bucur ca te mai 
văd luminat la faţă. Spune, nu puteai să mă iei şi pe mine să-ți 
port sandalele şi să-ţi umplu cupa? Sau pentru treburi uşoare nu 
sînt bun? 

— Cum era să te iau cu mine, Callistos, cel mai bogat armator 
al Greciei, omul cu o mie şi una de trireme care străbat toate 
mările pămîntului! Să-mi umpli cupa, tu, cel mai generos 
fenerator, care nu iei dobîndă decit trei la sută, în timp ce alţii 
jumulesc patruzeci? Tu, suflet bun, care ai grijă de toţi bătriînii 
dezmăţaţi, după ce şi-au cheltuit averile la cursele de care? 
Puteam să fac una ca asta? 

— Stăpîne, îţi rizi de mine! Rizi, dacă asta te înveseleşte. 

— Cum poţi să rosteşti asemenea vorbe, Callistos? Triremele 
tale taie valurile în Mare lbericum, şi în Mare Ligosticum, şi în 
Mare Tyrrenum, şi în Mare Adriaticum, şi în Mare Aegeum, şi în 
Pontus Euxinus, şi în... 


— Stăpiîne! Nu-ţi bate joc de firele mele de păr alb, dacă ar fi 
fost pe creştetul pleşuv. Ştiu că chelia face să nu mi se vadă 
vîrsta, dar timplele mele sînt cărunte. Oare asta e tot ce merită 
Callistos? Asta e cel mai bun răspuns pe care îl dai supărării 
mele? 

— Altul, mai fericit, Callistos. 

— Stăpiîne, îngăduie-mi să mă duc la treburile mele 

— Aici sînt treburile tale, Callistos. Ascultă mai întîi ce am 
să-ţi spun, şi numai după aceea să faci pe bosumflatul. 
Aşează-te pe scaunul de colo. 

Callistos îl privi cu ochii şi mai măriţi de surpriză. Un sclav 
invitat să stea pe scaunul din piatră sculptată, în faţa stăpînului 
rămas în picioare? 

— Să nu vadă ceilalţi sclavi, stăpîne! Şi aşa mă invidiază că 
sînt în grațiile tale. 

— Stai, cînd îţi poruncesc! 

Se aşeză. Află pe îndelete tot ceea ce vorbise Timocles cu 
bătrînul senator. 

— Şi eu... stăpîne... să mă dau drept cămătar? 

— După cum foarte bine ai auzit. Ai venit de curînd la Roma şi 
nu cunoşti dobinzile. 

— N-o să creadă asta, stăpîne, ascultă-mă pe mine. Aseară 
era băut, dar azi, cînd o să se gindească mai bine, n-o să 
creadă. Şi dacă o să se convingă că este adevărat, ceea ce 
aseară a crezut pe jumătate, o să se gindească la ceva necurat. 
Şi dacă n-o să se gindească bătrînul Silius, o să se gindească 
Longinus, pe care îl ştiu, stăpiîne, şi sînt sigur că are minte cu 
carul. 

Vorbele lui Callistos îl puseră pe gînduri. Nu cumva o dobîndă 
atit de mică o să dea într-adevăr de bănuit? 

— Tu abia ai venit la Roma şi nu ştii cum merge piaţa. 

— Un om care e atit de prost încît să arunce denarii mai 
înainte să se intereseze cît poate să ia dobîndă, nu ajunge să 
aibă atita avere. Ce face mai întîi un cămătar decit să întrebe de 
dobînzi? 

— Trebuie să creadă, pentru că altceva nu avem de făcut 
decit să-l convingem. Numai să fii tu cu băgare de seamă, să nu 
te dai de gol. Tu trebuie să-l convingi. 

— Am să-l conving, stăpîne, pentru că în capul meu pleşuv e 
multă minte. Am şi găsit ce să-i spun, mai bine-zis ce să-i spui 


tu, încît să creadă totul. 

— La ce te-ai gîndit? 

— Îţi spun eu îndată, dar cum pot să-ţi spun, cînd în buzunar 
nu am nici un denar? 

— Pungaşule! 

— Păi, stăpîne, de cînd m-ai tot trimis la Git Strimb, oi fi 
învăţat şi eu ceva, că de aceea am capul atît de mare. 

— Ai să-i pierzi şi pe ăştia la curse. 

— După cit sînt de ghinionist, nu m-ar mira. 

Luă punga cu denari, o cîntări şi, după ce o ascunse bine, 
vorbi: 

— Stăpiîne, ştii de ce nu iau dobîndă mai mare de la aceşti 
tocători de averi? 

— De ce? 

— Pentru că nu mă lasă bunul Dumnezeu, cel care a făcut 
cerul şi pămîntul, şi pe noi, oamenii! 

— Eşti nebun, Callistos? 

— Ce bine ar fi, stăpine, să fie aşa! Cine e mai fericit decit un 
nebun, dar din păcate sînt un biet fugit dintr-o legiune, care a 
ajuns pe meleagurile... 

— Nu mai vorbi despre altceva şi lămureşte ce vrei să spui. 

— Stăpîne, eu am avut un prieten, care în cele din urmă a 
ajuns să se închine noului zeu. Din ziua aceea n-a mai pus mîna 
pe cuţit sau pe armă şi n-a mai vorbit decît despre iubirea 
aproapelui. Auzi, prostie, stăpîne, să vorbeşti de dragostea 
dintre oameni tocmai în ziua de azi, cînd unul îl trage pe sfoară 
pe celălalt mai rău ca niciodată! În sfîrşit, stăpîne, din toată 
prostia lui, am înţeles că creştinii ăştia nu vor să împileze pe 
nimeni, nu se bucură de avere, nu le pasă dacă au la masă un 
fazan fript sau cîteva ciuperci perpelite pe jar. Silius şi Longinus 
nu se poate să nu ştie ce credinţă au creştinii, că doar se 
vorbeşte din ce în ce mai mult despre catacombele lor, din afara 
zidurilor cetăţii. Cînd stai de vorbă cu ei, dă-le de înţeles că aş fi 
căzut în această nouă credinţă şi că nu mai jecmănesc oamenii 
de frica lui Dumnezeu. 

— O, pungaş bătriîn, nici că se putea ceva mai bun! sări fericit 
Timocles, aruncîndu-i o nouă pungă cu denari, pentru că în 
sinea lui fusese îngrijorat. 

— Aşa e, stăpiîne, că m-am gîndit bine? 

— Trăiască Git Strimb, care a reuşit într-un timp atît de scurt 


să facă dintr-un... pungaş prost, unul deştept! 

Callistos se bucură şi el de bucuria lui Timocles şi puseră 
amindoi la cale întîlnirea cu Silius, de lîngă statuia zeiţei Venus. 

După figura pe care a făcut-o Silius în clipa întîlnirii, Timocles 
şi-a dat seama că bătrînul cavaler nu se prea aştepta să-l vadă. 
L-o fi crezut băut cînd i-a vorbit despre acel chilipir. Senatorul 
venise mult mai devreme la locul hotărît, fiind îmboldit şi de 
Longinus. Comandantul, după ce îşi limpezise capul de băutură, 
şi după ce îşi asigurase faima de om cu avere - aşa credea el, 
pentru că invitaţii ştiau, mai toţi adevărul - se trezise în minte 
cu noianul de ginduri deloc vesele, ale situaţiei lui materiale 
disperate. Costase ospăţul, costaseră dansatoarele - despre 
care se şi vorbea în toată Roma - costase vinul şi vînatul pe 
care-l devoraseră spre ziuă, după ce mesenilor le trecuse pofta 
de friptură dacică. De aceea primul lui gînd fu la ceea ce Îi 
spusese senatorul în toiul petrecerii. Oare să fi fost adevărat, 
sau grecul ăsta despre care se vorbea atita, era un fanfaron 
care nu ştia ce vorbeşte după ce bea o cupă de vin? 

Unchiul plecase de-acasă mult mai devreme şi se plimbase de 
colo-colo prin Roma, tot scrutînd mutrele celor care i se părea 
că ar putea da ceva denari cu dobindă. 

Timocles aranjase cu Callistos să nu apară prea repede. După 
ce se va întîlni el cu Silius, să mai aştepte ca la o jumătate de 
ceas, să-l fiarbă bine pe senator, şi apoi să le iasă în cale. 
Simţea o mare plăcere să-l şicaneze din cînd în cînd, spunîndu-i 
că o fi plecat cămătarul din Roma. Voia să-l vadă perpelindu-se. 
Şi aşa se şi întîmpla. Silius îl întreba la fiecare cinci paşi: 

— Nu-l vezi? Incă nu-l vezi? Să nu fie pe undeva pe-aproape. 
Hai şi mai încolo, că doar n-o sta lipit de statuie. 

— Vine el, că doar n-o fi plecat din Roma! 

— Era vorba să plece? întrebă pierit senatorul. 

— Nu, dar parcă nu ştii cum sînt oamenii ăştia? Afacerile îi 
cheamă de colo-colo, încît nu stau într-un loc decît atita timp cît 
nu sînt chemaţi în altă parte. 

— Poate că nu a plecat... 

— Sau o fi chemat... Dar asta nu ştiu dacă se cade să ţi-o 
spun. 

— Spune, nu mă face curios!! 

— Numai dacă îmi juri că n-ai să mai vorbeşti nimănui ceea ce 
auzi de la mine. 


— Jur. 

— De altfel nici nu sînt atît de sigur. 

— Spune, spune! 

Se apropie de urechea lui şi-i vorbi în şoaptă. 

— Ştii de ce cred că nu ia dobindă prea mare acest bătrîn 
grec? 

— Nu pot să-mi închipui. 

Timocles se uită în jur, ca şi cînd urma să-i mărturisească o 
mare taină: 

— Mi se pare că e creştin. El n-ar mărturisi-o nimănui, dar am 
auzit de la altcineva. Ai aflat ce-i învaţă noua credinţă pe adepţii 
ei... 

— Am auzit eu ceva! 

— Să se umilească, să nu împileze alt om, să nu înşele, să nu 
se bucure de nenorocirile altuia. De aceea dă banii aproape fără 
dobînzi, convins că aşa îşi slujeşte zeul. 

— Eee?! Auzi prostie?! Dar ce-mi pasă de motivele lui? 

— Să nu cumva să-i dai de înţeles că ai aflat ceva. Ştii cît sînt 
de prigoniţi şi... 

— Pe marele Joe, am vreun interes să mă port ca un nătărău? 

— Uite-l! 

Silius tresări de parcă ar fi primit un picior în spate. 

— Unde? Care-i? 

— Cel de colo, îmbrăcat modest. 

— De lîngă statuie? Cel pleşuv? 

— Da. Ştii că ei nu pun preţ pe ceea ce îmbracă. Priveşte-l! 
Poţi să spui că arată ca un om care nu poate trage cu propriul 
lui trup atita aur cît are? 

— Nu arată, jur pe tot Olimpul că nu! 

Pe Timocles îl bufnea risul. Callistos avea o mutră atit de 
caraghioasă, în chip de cămătar, că puteai să te prăpădeşti de 
ris. Se tot făcea că nu-l vede pe Timocles, pînă cînd acesta ÎI 
strigă, bucuros: 

— Hei, Callistos, sînt fericit că te văd sănătos! 

— Şi eu mă bucur, tinere Timocles, şi îţi invidiez anii puţini. 
Singura avere pe care n-o putem păstra... 

— De ce te plingi? Pe măsură ce ai pierdut din ani, ai cîştigat 
atita avere, încît poţi dormi în pat de aur. 

— Omul trebuie să fie modest, Timocles! Să nu riîvnească mai 
mult decît are! Cînd ne urcăm la cer, luăm ceva cu noi? 


Timocles îi făcu pe ascuns un semn lui Silius, care voia să-i 
sublinieze senatorului părerea că bătrînul cămătar e creştin. 

— Ai mare dreptate, Callistos, această înţelepciune de multe 
necazuri ne-ar scuti, dar omul este numai dorinţe şi greşeli, iar 
viaţa noastră îi dă atitea prilejuri să nu le poată ocoli. 

— Aşa este, Timocles, aşa este, omul uită măsura raţiunii, 
lăsîndu-se pradă simţurilor.... Dar ce te-aduce pe aici, frumosule 
tînăr. 

— Chiar pe tine te căutam. 

— M-ar bucura să ştiu că ţi-ai amintit de mine, fără să ai 
nevoie de mine. 

— O, Callistos, cum ghiceşti gîndurile oamenilor. Ştii de acum 
că o nevoie m-a făcut să te caut. Mă cunoşti de mulţi ani şi ştii 
cine sînt. 

— Mai ales îl cunosc pe nobilul tău tată. 

— Mă strădui să fiu demn de numele lui, prin tot ceea ce fac. 
Am venit aici adus de afacerile pe care le ştii. 

— Mai cari papirus peste mări şi ţări? 

— Asta ştiu. 

— Nobil negoţ. Eu duc şi aduc tot ce este pe lumea asta. Nu 
cumva ai pierdut vreo triremă încărcată pe care o aştepţi aici? 

— Nu, Callistos. Neptun mi-a fost întotdeauna prielnic. Dar am 
nevoie, totuşi, să împrumut ceva denari de la tine. 

— Nu cumva te-a furat viaţa destrăbălată? 

— Fii liniştit, prieten al tatălui meu! Nevoile negoţului meu mă 
fac să-ţi cer acest împrumut. 

— Atunci îţi voi da cît îmi ceri. 

— lţi sînt recunoscător, Callistos, şi am să-i spun tatei cît ai 
fost de mărinimos. Dobiînda e aceeaşi? 

— Niciodată n-am luat mai mult de trei la sută. 

— Atunci, pot să fiu liniştit. Dar iată că mai am o rugăminte. În 
faţa ta este senatorul Silius, de care poate că ai auzit. 

Senatorul, ştiindu-şi faima, se rugă în gînd să nu fi auzit, şi 
Callistos mărturisi, spre ruşinea lui, că nu-i cunoaşte numele. 

— Eu am sosit de curînd la Roma şi duc o viaţă atit de retrasă. 
Sînt fericit că am prilejul să stau de vorbă cu un nobil senator. 

— Bătrine Callistos, am venit împreună, ca să garantez cu 
propriul meu nume un împrumut pe care nobilul Silius vrea să-l 
ia de la tine. 

— O, Timocles, cuvintele tale sînt pentru mine cea mai bună 


garanţie, deşi într-o afacere ca asta numai ceea ce este scris 
rămîne de căpetenie. 

Timocles îl lăudă apoi pe Silius, spunîndu-i că e unul dintre cei 
mai respectaţi nobili al Romei, că în Senat cuvintul lui are o 
mare greutate, ajungînd, în sfîrşit, să-l amintească şi cel mai de 
seamă lucru, că este unchiul marelui comandant Longinus. 

Această din urmă veste părea că-l interesează în cel mai înalt 
grad pe cămătar. 

— O, marele Longinus? Ştiu, ştiu! Corăbiile mele au urcat 
Danuviusul pînă la Viminacium. Numele lui Longinus este pe 
buzele tuturor acolo. 

Pentru că grecul avea talanţi de aur, Silius ceru un împrumut 
de 100, ceea ce însemna 600.000 de drahme, o sumă 
respectabilă. Callistos se învoi şi rămase ca a doua zi senatorul 
să vie cu un papirus scris, iar el să aducă talanţii. 

De bucurie, Silius îi pofti la el, dar grecul se scuză, spunînd că 
nu poate să-şi lase unele treburi. Şi apoi era o zi în care el nu 
mînca şi nu bea pînă nu apunea soarele. Senatorul nu insistă şi 
plecă fericit, însoţit de Timocles, căruia îi mulţumi din tot 
sufletul. Tînărul îi spuse că trebuie să se întilnească peste o 
jumătate de oră cu Arria şi îşi luă şi el ziua bună de la senator. 
Silius atît aştepta, ca să dea o fugă la Longinus, să-i spună 
vestea cea mare. 

Timocles avea însă altele de făcut, înainte de a se lăsa 
întunericul. Bietul Callistos nici nu-şi terminase bine rolul de 
cămătar, că trebuia să înceapă un altul. Cu denarii în mînă, el 
urma să se ducă la stăpiînul lui Ziper să încerce, oferind oricît, 
să-l cumpere. 

— Să dai îndoit de cît au dat cei doi lanişti. 

— O să se sperie. 

— Nu-i nimic! 

— O să mă întrebe de ce vreau neapărat să-l cumpăr. O să se 
mire că pe sclavul ăsta se bat atiţia să-l aibă. 

— Spune-i că eşti şi tu lanist, sau că vrei să deschizi o şcoală 
de gladiatori şi să te faci lanist. Spune-i orice vezi că e gata să 
creadă. 

— Stăpiîne, de ce nu te duci tu şi mă bagi pe mine, un bătrîn 
păcătos, care mă apropii de cincizeci de toamne? Nu te gindeşti 
la picioarele mele? Cit crezi că mă vor mai colinda pe caldarimul 
încins? 


— Callistos, ai început să mă jupoi! Nu mai faci cea mai mică 
treabă fără răsplată. 

— Stăpine, Git Strimb e de vină. Ultima dată mi-a spus că 
numai nebunii aleargă pe degeaba şi de aceea te-a jecmănit el 
aşa. 

— Acum mă jecmăneşti şi tu. 

— O, stăpiîne, este adevărat, dar de unde din altă parte să 
storc şi eu cîţiva sesterţi? Acum e timpul să string ceva - 
mărturisi cu mare sinceritate bătrînul sclav - că după ce ne-om 
întoarce la Sarmi, n-ai să te mai uiţi la mine şi am să primesc 
doar o lefşoară amărită de instructor. 

— Măcar de i-ai păstra, numai că-i prăpădeşti pe toţi la curse. 
Cîţi ti-au mai rămas din cei căpătaţi pînă acuma? 

— Nu ştiu, stăpîne, nu i-am numărat. 

— Nu mai ai ce număra, mai bine spune aşa. Poftim, şi acum 
şterge-o din faţa ochilor mei! 

Peste două ceasuri, Callistos se înapoie cu buzele umflate. Nu 
făcuse nimic. 

— N-am putut să-l hotărăsc, stăpîne. l-am dat cît mi-ai spus - 
adevărul era că încercase să oprească ceva şi pentru el din 
aceşti bani - i-am spus că sînt lanist, că... în sfîrşit, degeaba, 
pentru că el a şi semnat vînzarea. Miine dimineaţă, cel mai tîrziu 
poimiine, Ziper o să ajungă în şcoala gladiatorilor. Stăpînul abia 
aştepta să scape de el, zicea că îl ţine în lanţuri, ca să nu-l 
piardă. E adevărat ce ne-a spus Git Strîimb. 

— Dacă aşa n-a mers, o să-l luăm altfel. Aleargă la... 

— lar, stăpîne? 

— Aleargă la Git Strîmb şi spune-i că la noapte să ne aştepte 
cu cîţiva oameni de-ai lui în afara oraşului, dincolo de Porta 
Appia. Să aducă şi doi cai în plus. Nu te tocmi cu el. Cit cere, 
atita să-i promiţi. 

De data asta Timocles vorbise atit de serios, încît Callistos nu 
mai încercă să-l stoarcă de un singur as măcar. 


.„.Timocles şi Callistos, fiecare cu cîte o penu/a ieftină, se 
furişară pe poarta din spate a casei şi porniră grăbiţi. Trecură 
Rivus Herculaneus şi apucară pe Via Appia, pînă la poarta 
oraşului. În afară, spre Ancia, la o milă depărtare, trebuia să-l 
întîlnească pe Git Strimb şi oamenii lui. 

Pungaşii îi aşteptau nerăbdători, crezînd că s-a întîmplat ceva 


şi nu mai vin. 

— Ăsta a fost la Ziper şi l-a văzut în lanţuri, arătă Gît Strimb 
spre un pungaş cu mutra căruia puteai să sperii copiii şi ziua. 
Haideţi, că avem mult de mers. 

Pungaşii călăreau foarte bine, aşa că se aşternură pe o goană 
nebună. Pe la ceasul al şaselea din noapte trecură prin Aricia, 
dar nu toţi o dată, ci cîte doi, doi, să nu trezească bănuiala 
cuiva. O jumătate de ceas după aceea erau în apropierea 
locului, şi puţin mai tîrziu, cel care cunoştea drumul, ridică 
braţul, făcîndu-le semn să oprească. 

— Acolo! arătă el spre o villa rustica aşezată pe o coastă de 
deal şi înconjurată din trei părţi de o pădurice deasă, dar tînără. 

Descălecară. Giît Strimb se înţelegea cu hoţii lui numai din 
semne scurte şi precise. Un singur deget îndreptat într-o 
anumită parte era de ajuns ca cei cărora li se adresa să ştie ce 
au de făcut. Se împărţiră în două cete şi se apropiară de villa. 

Timocles păşea alături de Git Strimb, şi cînd vru să-l întrebe 
ceva, pungaşul îl săgetă cu o privire care îi îngheţă vorbele pe 
buze. „La furat nu se vorbeşte”, gîndi el, ascultind de porunca 
din privirea şefului. Ar fi vrut să-l întrebe cine locuieşte în villa 
aceea, dacă nu-i vor întîmpina cei dinăuntru, dar se părea că 
pungaşul care fusese în recunoaştere îşi cunoştea bine meseria 
şi adusese toate ştirile de care aveau nevoie, pentru că Git 
Strimb mergea la sigur. Deşi nu văzuse aceste locuri în viaţa lui, 
se descurca de parcă pe aici ar fi copilărit, dovadă că i se 
descrisese totul cu multe amănunte. 

In faţă era clădirea propriu-zisă, în care locuiau stăpinii, cînd 
veneau să petreacă în aer liber un timp oarecare, iar în spate, 
dincolo de peristy/ium, începeau camerele sclavilor, care şi ele 
dădeau spre o curte interioară, pe care o închideau din trei 
părţi. 

In această curte a sclavilor se putea intra şi printr-o poartă 
din spate, atît de mare încît ieşi uşor un car încărcat cu marfa pe 
care stăpiînul o trimetea la piaţă. 

Gît Strimb arătă spre acea poartă şi coboriră în pas repede. 
Ascultară dacă dincolo de ea se aude ceva, apoi doi pungaşi se 
aplecară, iar al treilea se urcă pe spinarea lor. Al patrulea se 
caţără pe spinarea celui de al treilea şi ajunse pînă deasupra 
porţii. Nu i-a fost deloc greu să coboare dincolo şi, puţin după 
aceea, birna groasă care stătea de-a curmezişul fu dată fără 


zgomot la o parte. Intrară şi se strecurară pe lingă ziduri, 
aproape lungiţi pe burtă, ca să nu fie zăriţi din camere. La a 
treia fereastră, hoţul care fusese în recunoaştere se opri şi se 
chiondări înăuntru, încercînd să vadă prin întuneric. 

— Îl cunoşti? i se adresă Gît Strîmb lui Timocles. 

— Sigur că da. 

— Strigă încet, să nu se sperie. De aici, din fereastră. 

Cu glasul nesigur de emoție, Timocles îşi chemă şoptit 
prietenul. O data, de două ori! La a treia strigătură auziră 
zgomotul unui lanţ, apoi glasul lui Ziper care întrebă, în limba 
dacă: 

— E cineva? 

— Eu sînt.... Nu scoate o vorbă! îi răspunse Timocles. Hai, 
vino! 

— Sînt înlănţuit! 

— la-ţi greutatea în braţe şi vino! 

— Sînt prins de perete. 

Timocles crezuse că de lanţurile lui atîrnă greutatea care face 
ca sclavul să nu poată fugi. Stăpînul fusese mai prevăzător şi-i 
legase lanţurile picioarelor de un belciug zidit în perete. 

Gît Strimb ştia asta, sau în orice caz fusese prevăzător, 
deoarece unul dintre pungaşi scoase din sîn o rangă scurtă, de 
fier. Intră în cameră urmat de un al doilea. Lui Timocles începură 
să i se obişnuiască ochii cu întunericul şi îi văzu ce fac. Băgaseră 
fierul în belciug şi îl răsuceau, slăbindu-l. 

— Mai repede! porunci Giît Strimb. 

Zgomotul făcut de răsucirea belciugului trezi din somn pe 
sclavii care dormeau alături. Bănuiră imediat că Ziper încearcă 
să fugă şi săriră speriaţi. Stăpînul ar fi fost necruţător cu o astfel 
de faptă, şi ar fi ispăşit-o cu toţii. Pentru că aşa era legea, îi 
pedepsea pe toţi sclavii, pentru fapta unuia. 

De curînd se auzise că un sclav îşi înjunghiate stăpînul şi alţi 
douăzeci fuseseră omoriţi, pentru că nu l-au spus. Degeaba au 
plins şi s-au jurat cu toţii că n-au ştiut nimic, cei care i-au acuzat 
au susţinut că nu se poate ca vreunul dintre ei să nu-l fi auzit 
vreodată pe făptaş vorbind urit despre stăpîn. Fuga lui Ziper ar 
fi însemnat pedepsirea lor cruntă. Se repeziră să vadă ce se 
întîmplă. 

Primul care apăru fu izbit în cap şi căzu la pămînt scoţind un 
geamăt scurt. Al doilea nu mai ieşi, dar începu să strige, trezind 


întreaga casă. Degeaba se grăbi un pungaş să-l facă să tacă, 
arătîndu-i vîrful cuţitului, că de prin toate camerele apărură 
mutre somnoroase şi speriate. 

— Mai repede, strigă Gît Strîmb la cei care încercau să tragă 
belciugul din perete. 

— Acum e gata! 

Cînd sclavii văzură despre ce este vorba, nu îndrăzniră să se 
apropie de pungaşii înarmaţi, care amenințau cu cuţitele şi cu 
săbiile, dar începură să strige, şi să ţipe, încît ai fi crezut că se 
întîmplă ceva şi mai rău. 

Administratorul acestei villa era un libert pus pe îmbogăţit, 
hapsîn şi crud, care auzind gălăgia, şi bănuind că Ziper vrea să 
fugă, înşfacă sabia şi apăru. Dar Git Strimb nu era degeaba unul 
dintre cei mai mari pungaşi de cai al Romei. El prevăzuse 
apariţia libertului şi trimisese un om să-l aştepte. Intre cei doi 
începu o luptă pe viaţă şi pe moarte, din care numai pungaşul 
putea ieşi învingător, deoarece libertul demult nu mai mînuise 
sabia. Pentru că Timocles le ceruse să nu facă moarte de om, 
pungaşul mai mult îl hărţuia, încercînd să-l dezarmeze, ceea ce 
reuşi. 

— Dacă nu strigi sclavilor să intre în camere, te străpung! îl 
ameninţă, proptindu-i vîrful săbiei în piept. 

— Intraţi în camere! strigă gifiind libertul, fiindu-i scumpă 
viaţa. 

Încercară degeaba să tragă inelul din perete, pentru că se 
răsucea, dar nu ieşea. Înfuriat, Gît Strîmb îi porunci libertului să 
ceară sclavilor o daltă şi un ciocan, şi cu ajutorul lor tăiară 
lanţul. 

Timocles îşi îmbrăţişă prietenul, şi se cutremură cînd îl simţi 
subţire şi slab; nu mai era flăcăul puternic pe care îl văzuse la 
înapoierea de la Roma. Se topise carnea pe el. 

— Haide! îl împinse hoţul pe libert, îndemnîndu-l să încalece. 

— Unde mă duceţi? Oi mihi! Nu mă omoriţi! Nu vă fac nimic 
rău! începu el să se tînguiască, împotrivindu-se. 

— Nu-ţi fie teamă! îi spuse Git Strimb. Te luăm o bucată de 
drum, ca să nu trăncăneşti prea repede şi să pui pe cineva să ne 
ia urma. 

— Jur că nu fac nimic! 

— Gura! încalecă! Sau... 

Timocles îşi trase pe ochi gluga care îi atîrna pe umeri şi se 


apropie de libert. 

— Lasă-l puţin! Vreau să termin şi eu o socoteală cu el. Ţine 
punga asta, îi spuse, aruncîndu-i preţul pe care urma să-l ia 
stăpînul lui Ziper de la lanist. Atît a vrut stăpînul pe el, atita îi 
dau. Să nu cumva să opreşti o parte că... 

— Nu... Jur pe numele lui Joe că nu!... 

— Să ştii că am să aflu. Acum încalecă şi hai cu noi, că nu 
păţeşti nimic. Porunceşte sclavilor să stea liniştiţi în camere, 
pînă la înapoierea ta. 

Libertul dădu poruncile cerute şi încălecă, pentru că ceva din 
glasul celui care i se adresase la urmă îl liniştise. Era convins că 
el nu este de teapa pungaşilor şi că se slujeşte numai de ei. Cine 
ştie ce o mai fi şi cu sclavul ăsta! 

Cînd ajunseră în Via Appia, Git Strimb, care mergea în frunte, 
nu o apucă spre Roma, ci în partea opusă. După ce mai merseră 
vreo jumătate de milă, îi porunci prizonierului: 

— Du-te acasă şi stat liniştit! Dacă aflu că ai dat de veste pînă 
mîine în zori, să ştii că ne mai vedem noi. Miine să te duci să te 
plingi stăpînului. Ai auzit? 

— Da... mă duc acasă... 

— Şterge-o. 

N-a aşteptat să-i spună de două ori. 

După ce nu se mai văzu, Git Strîmb porunci întoarcerea spre 
Roma. Numai Timocles, Ziper şi Callistos intrară în oraş pe 
poarta pe care ieşiseră, pungaşii rămaseră să dea un ocol şi să 
se strecoare cîte doi-doi, pe altă poartă, prin Piaţa Praenestina. 

Se despărţiră, după ce Git Strimb primi şi el o pungă de aur, 
preţul tocmit pentru treaba făcută. 

Numai cînd ajunseră acasă, feriţi de ochi străini, prietenii se 
îmbrăţişară şi îşi povestiră prin cite trecuseră. Vorbeau pe 
şoptite, în camera întunecoasă, şi Timocles vedea din cînd în 
cînd sclipind, umeziţi de ciudă, ochii prietenului. 

— Să-l ucizi, Dates! Să-l ucizi! gemu el scrişnind din dinţi, cînd 
prietenul îi mărturisi că o să fie primit de Traian. O picătură din 
licoarea lui Vezina îi taie zilele! 

— Pînă atunci mai avem încă multe de făcut! Cînd am venit 
aici, primul meu gînd era să te găsesc, şi te-am aflat. Acum vin 
altele la rînd. 

— Eu ce să fac? 

— Nimic, frate Ziper, nimic. Stai ascuns în camera asta, să nu 


te vadă nici un sclav. Voi da poruncă aspră ca nimeni să nu 
pătrundă aici. Din sclav în sclav, nici nu ştii cum umblă vorba la 
Roma, şi miine chiar, ne-am trezi cu pretorienii în poartă. 
Măniîncă şi prinde putere, că nu se ştie dacă nu vom avea 
nevoie de ea. Sintem în inima duşmanilor şi în orice clipă putem 
fi daţi de gol. 

— Să stau aici, fără să fac nimic? 

— Pînă cînd am să pun la cale fuga ta spre Sarmi. Poate că 
am să te trimit la Ostia, pe corabia cumpărată, după cum ţi-am 
spus. Nu te speria, că n-ai să te îngraşi prea mult stînd degeaba. 
Cel mai de seamă lucru este ca nimeni să nu te bănuiască aici, 
că totul s-ar duce de ripă. Şi acum, hai, lungeşte-te şi trage-i un 
pui de somn, că ţi-o fi ajungînd pentru ziua de astăzi. 

Chiar a doua zi însă, era să se întimple ceva cu totul 
neprevăzut, care ar fi schimbat dintr-o dată soarta celor doi 
prieteni. Timocles şi Ziper încă mai dormeau, după noaptea 
albă, cînd în vestibulum apăru Silius, trimis cu noaptea-n cap de 
Longinus. Comandantul încă se mai îndoise de vorbele 
unchiului, dar cînd acesta venise şi-i spusese că a aranjat totul 
şi că va primi un împrumut cu o dobiîndă atît de mică, sărise în 
sus că vrea să-l cunoască pe grec. Il trimisese la Timocles atit 
de dimineaţă cu rugămintea ca acesta să se ducă şi să aranjeze 
să primească amindoi împrumuturile, în aceeaşi zi. 

Un senator să străbată Roma înainte de ceasul al treilea, era 
un fapt cu totul neaşteptat, şi lecticarii se întrebau ce i s-o fi 
întîmplat stăpînului lor. 

Degeaba încercă portarul să-l oprească, pentru că Silius, după 
ce îi spuse cine este, porni spre atrium, ţinînd-o într-una: 

— Anunţă-l pe stăpînul tău că-l caută senatorul Silius! 
Grăbeşte-te, dacă vrei să nu pun lecticarii să te cravaşeze chiar 
aici! 

Tot scandalul fu auzit mai întîi de Callistos, care dădu fuga să 
vadă ce se întîmplă. Cînd dădu cu ochii de Silius, rămase mai 
întîi mut şi prost, apoi, pentru că senatorul nu-l zărise încă, se 
grăbi să se ascundă. Îl văzuse însă portarul, care-l strigă, dar 
spre norocul lui, nu pe nume. 

— Hei, tu!... Trezeşte-l pe stăpîn, să primeşti tu bătaia că i-ai 
stricat somnul. 

Fugind, Callistos îi răspunse că se duce, dar cu glasul 
schimbat, ca să nu-l recunoască Silius. Portarul nu-l auzi şi se 


îndreptă el spre cubiculum, să-l trezească pe Timocles. Cînd fu 
aproape de uşă, bătrînul portar se pomeni apucat de umeri şi 
smucit înapoi. 

— Unde te duci, bătrîn neghiob? Nu ţi-am spus că-l scol eu? 

— Ai fugit ca un nebun, în loc să asculţi ce te-am rugat. 

— Pleacă de-aici şi lasă-mă pe mine! 

Nu trebuia să-l roage, pentru că bătrînul se temea de bătaie. 
Ştia că nimic nu putea face mai rău stăpiînului decit să-l 
trezească din somn. Cel puţin aşa fusese fostul stăpîn. Dacă ar fi 
intrat în cubiculum, ar fi dat acolo de Ziper, dormind. 

Cînd Timocles auzi cine îl caută, sări ca ars: 

— Ce vrea la ceasul ăsta? 

— Ce să vrea, stăpiîne? l-a mirosit a aur bun şi ieftin, şi se 
grăbeşte să nu scape pleaşca. Poate crezi că e un gogoman 
acest bătrîn petrecăreţ? 

Callistos ghicise motivul pentru care Silius se trezise atit de 
devreme. 

— O, prietene drag, îl întîmpină senatorul, ştiu că ceasul e 
nepotrivit, dar Longinus m-a trimis cu o mare rugăminte la tine. 

Timocles se gîndi că senatorul avea mare nevoie de el, dacă îl 
numea prieten drag. Era mai bine, pentru că planul lui pe asta 
se baza. 

— Te-am smuls din braţele vreunei frumoase? chicoti bătrînul, 
bătiîndu-l prieteneşte pe umăr. Ei, ei, dacă eşti tînăr nici nu ştii 
cînd se face ziuă! Pari nedormit, dar vesel, ceea ce mă face să 
cred că n-ai pierdut noaptea fără folos. 

— E chiar aşa, dar cine poate pune stavilă tinereţii? 

— Viaţa trebuie trăită, să ştii de la mine, Timocles! Lasă 
stoicilor filozofia, iar nouă viaţa, încheie, rîzînd poznaş. 

După acest început, pe care Silius îl făcuse cu gîndul ascuns 
de a cîştiga bunăvoința lui Timocles, îi mărturisi de ce a venit cu 
noaptea-n cap. Tînărul grec se arătă atit de binevoitor, încît 
bătrînul fu gata să-l îmbrăţişeze, jurînd în acelaşi timp că de 
mult nu mai întîlnise un om de ispravă ca el. Timocles îi promise 
că-l va aduce pe Callistos la Longinus, către ora a şasea din zi. 

— Îmi aduce şi împrumutul despre care am vorbit? 

— O, sînt sigur că va veni cu el! 

Această ultimă asigurare îl linişti pe deplin şi senatorul 
porunci lecticarilor să alerge cît pot de repede. Se grăbea să 
ducă această veste nepotului său. 


După ce făcură haz pe seama senatorului, Timocles îi spuse 
lui Ziper: 

— Prietene, toată întimplarea asta te lasă fără barbă. 

Ziper sări cu adevărat speriat. Orice ar fi fost gata să facă, 
numai să-şi taie barba, nu. | se părea că rămîne în pielea goală. 
Din moşi strămoşi se pomenise aşa, şi tocmai asta îi reproşase 
mai întîi lui Dates, în ziua întiîlnirii lui din Aquileia. 

— De ce să-mi tai barba? 

— E primejdios să mai rămii o clipă cu înfăţişarea asta de dac. 
Tot o să te vadă cineva pînă în cele din urmă, şi dăm de bănuit. 
Venirea pe neaşteptate a lui Silius mi-a dat de gîndit. 

— Trebuie, neapărat? 

— Trebuie, Ziper! Ai nevoie de o altă înfăţişare. Uită-te la 
mine. M-ai fi recunoscut, dacă nu m-ai fi ştiut atît de bine? 
Dintr-o povară, pe care nu ştiu cum s-o ascund, ai să ajungi un 
ajutor de care am mare nevoie. O togă elegantă are să facă din 
tine un prieten cu care să pot ieşi în lume. Am nevoie de tine, 
Ziper. Ne apropiem de clipa cea mare şi neprevăzutul ne poate 
întîmpina la tot pasul. Dacă Decebal ar fi aici, ţi-ar cere să faci 
acest sacrificiu. Ştiu... ştiu că ai fi în stare de multe, numai să 
poţi păstra barba asta frumoasă, dar o să crească ea, cînd vom 
ajunge acasă. 

Îl bărbieri Callistos, iar Timocles îi pregăti o togă elegantă, din 
stofă fină, albastră ca şi ochii lui. Cînd Ziper se privi în oglindă, 
nu se mai recunoscu. 

— Nu ştiu cum să mă port, cînd arăt aşa. 

— Ca şi mai înainte, Ziper, prietene. Nu te gîndi nici o clipă că 
eşti altul. Dar ca să fii, într-adevăr, altul, îţi mai trebui ceva. 

— Ce? 

— Spune, Callistos, de ce mai are nevoie? 

— De un nume, stăpiîne! 

— Ai auzit? Îţi trebuie un nume, şi după aceea mergi cu noi la 
cel mai bun prieten al tău. 

— Prieten? Cu cine? 

— Longinus, comandantul de la Viminacium. Nu-ţi vine să 
crezi, dar tu eşti asociatul lui Callistos la negoţul pe care îl face 
în Dacia, şi ai venit cu vestea tristă că afacerile nu mai merg. 
Dar am să-ţi mai spun eu amănunte. Callistos le ştie pe ale lui. 
Cum să-l cheme, grecoteiule, pe Ziper al nostru? 

— Tot grec, stăpîne? 


— Se înţelege. Sau... poate fi şi altceva, un nubian, un ilir sau 
un celt. 

— Atunci să-i spună Synda, stăpiîne, că e frumos. Cunosc eu 
unul cu numele ăsta şi e din lliria. 

— Synda să fie! hotărî Timocles. Dar să nu-l uiţi. Şi să ştii că 
din clipa asta, n-ai voie să mai pomeneşti vreun nume adevărat, 
că nu ştii cînd te dai de gol. Nu-l auzi pe Callistos cum îmi spune 
stăpîne din două în două vorbe? Acasă e sclavul meu, iar la 
Longinus un mare cămătar şi negustor. O, Synaa, prietene - se 
minună Timocles privindu-l - cine o să-ţi mai reziste în această 
Romă? 

Arăta ca un tînăr roman energic, călit pe cîmpul de luptă, ars 
de soare şi bătut de vint. Ochii lui albaştri îşi aprinseseră 
culoarea după a togii. Obrazul, mai palid din cauza bărbii, îi 
dăduse o înfăţişare şi mai ciudată. 

— Să ne grăbim, că Longinus e nerăbdător. Comandanții nu 
ştiu să aştepte. 

— Şi mai ales cînd e vorba de aur! adăugă Callistos. Timocles 
luă din cufăr pungile cu bani de aur dinainte numărați şi îi dădu 
lui Callistos, care îi şi vîrî în sîn, ca un adevărat cămătar iubitor 
de aur. Gestul lui nu trebuia să mire, pentru că el iubea cu 
adevărat aurul, şi dacă îl arunca, totuşi, era numai pentru că 
erau altele pe lume, pe care le iubea şi mai mult. 

— Ţine şi acest papirus, pentru act, şi să fii cu băgare de 
seamă ce scrii. 

— Lasă, stăpîne, dacă şi Callistos o mai fi prost! Şi chiar prost 
dacă ar fi, cînd ai în sîn atita aur, simţi cum te deştepţi. Aurul 
poleieşte şi prostia, de o face să strălucească mai abitir ca 
soarele. 

— Lasă înţelepciunile şi hai să mergem! 

Din clipa în care se întilniră, Longinus îl scrută cu atenţie 
deosebită pe Callistos. Nu i se părea demn de numele lui să stea 
mult de vorbă cu un cămătar, dar nici afară nu putea să-l dea, 
mai înainte de a termina treaba. Callistos, văzindu-se privit atit 
de fix, intră la idei, dînd semne de nelinişte. El nu ştia că 
gîndurile marelui comandant erau cu totul altele decît credea el. 
Se gindea că Roma s-a umplut de liberţi şi plebei înavuţiri, că un 
nobil nu mai are cu ce să-şi ducă viaţa pe care o merită, pentru 
că „ăştia” învirt tot felul de afaceri şi storc aur şi din piatră 
seacă, de multe ori de pe spinarea celor din rîndul cavalerilor 


sau chiar al senatorilor. Callistos nu descifra pe faţa 
comandantului disprețul dinăuntru, se credea scrutat pentru 
că... nu arăta a om atit de avut. Nu cumva comandantul are un 
ochi mai bun decit prostănacul de Silius? Mai ales că el, 
Callistos, urma să-i îndruge o poveste destul de încurcată, care 
trebuia să se termine într-un anume fel. Neapărat într-un anume 
fel! 

Situaţia grea pentru cămătarul de ocazie fu înlăturată de 
apariţia unchiului, a lui Silius, care întîrziase puţin şi venise 
într-un suflet. Senatorul nu avea stăpînirea lui Longinus, iar 
renumele nu-i mai da bătaie de cap, nemaitrebuind să salveze 
„aparenţele”. Longinus era cel care avea nevoie de bani, dar şi 
de renume, ceea ce unchiului i se părea cu neputinţă de păstrat. 

Callistos numără bătrînului senator împrumutul promis. Apoi 
semnă actul prin care se stabilea data pînă cînd trebuia să fie 
înapoiat. Abia acum se dovedi că grecul Callistos este un om 
bun, care nu jecmăneşte prin dobiînzi, dar nici prost nu era, 
pentru că actul fu încheiat astfel încît senatorul garanta cu 
propria lui casă împrumutul. Silius însă era convins că pînă la 
data aceea va avea cu ce să scape de datorii. 

— Am să-i înapoiez mai devreme decit crezi, onorabile 
Callistos. Uite, pentru că e şi nepotul meu de faţă, îţi încredinţez 
o taină. În curînd vom porni iar războiul cu dacii. Longinus are 
dovezi că Decebalus nu ţine seama de condiţiile păcii. Chiar ieri 
a primit o nouă ştire care dovedeşte reaua lui credinţă. Cum se 
întoarce împăratul la Roma, Longinus îl convinge. Cunoşti Dacia, 
dacă spui că ai fost pe acolo, ştii ce prăzi ne aşteaptă... 

— Aşa să fie oare? întrebă Callistos cu glasul schimbat. 

Longinus, părîndu-i-se că unchiul nu este pe deplin crezut, 
interveni şi el, adăugind: 

— Cred că şi împăratul a aflat ceva. Am auzit că la înapoiere o 
să ceară Senatului consimţămiîntul pentru construirea unui pod 
peste Danuvius. Vrea să-l trimită pe Apollodorus să cerceteze 
bine locurile unde l-ar putea ridica. 

Spre marea uimire a celor doi nobili, tocmai veştile care 
credeau ei că-l fac pe grec să le împrumute bani cu mai multă 
uşurinţă păreau că-l sperie. Vorbele lui Longinus îl făcură în cele 
din urmă să se tînguie, ca de o mare nenorocire: 

— Oi, oi! făcu grecul vînturîndu-şi capul deznădăjduit. Oi mihi! 
Ce aud, nobile Longinus? Ce-mi aud urechile astea bătrine? 


Crezi cu adevărat că încă în toamna asta începe iar războiul? 

— Fii sigur! Vrei să aşteptăm ca dacii să-şi ridice iar zidurile, 
cînd acum le au culcate la pămînt? 

— Dar sîntem în pragul iernii! Ştii doar ce iarnă este acolo şi 
că e cu neputinţă de înaintat prin omătul pînă la brîu! 

— Tocmai de aceea trebuie să ne grăbim. O mare greşeală a 
făcut împăratul cînd s-a lăsat înduplecat şi a primit pacea. Dacă 
pornim chiar acum, cea dintii zăpadă ne prinde la 
Sarmizegetusa. 

— Oi mihi! Tot ce aud, nobile Longinus, mă îngrozeşte. Mai 
bine nu veneam, mai bine nu ştiam toate astea! Să fi venit totul 
ca un trăsnet şi să mă fi culcat la pămînt. Toată averea mea se 
va spulbera în vînt, toată agoniseala de-o viaţă!... 

— Ce vrei să spui? se răsti Longinus, auzindu-l. 

— Că mai bine îmi cădea mina, decit să fi scris numele meu 
pe acest papirus, nobile Longinus. Să-l rupem! 

Senatorul tresări speriat, cînd auzi ce-i cere cămătarul. Pipăi 
repede pungile cu aur şi se jură în gînd să nu le mai înapoieze, 
orice ar fi fost. 

— Cum poţi rosti asemenea vorbe nesăbuite?! se răsti Silius 
la grec. Pe papirus am scris limpede cînd trebuie să-ţi înapoiez 
datoria şi cînd dobînda. 

— Da, dar nu ştiam toate cîte a avut bunătatea să mi le spună 
nobilul Longinus. 

— Vorbeşte o dată mai pe înţelesul meu! 

— Nobile senator, n-aş putea să vorbesc decît atunci cînd 
numai eu şi cu Longinus am fi de faţă. II cunosc de mic copil pe 
Timocles, i-am cunoscut tatăl şi mă încred în cuvîntul lui, dar nu 
pot să vorbesc de faţă cu el. Nici măcar Synda, care este 
tovarăşul meu la multe din negoţurile pe care le fac, nu vreau să 
asculte. 

— Dacă afacerile îţi cer să rămii numai tu, Callistos, în această 
nobilă casă, noi te lăsăm. 

Cum se văzu numai cu Longinus, cămătarul începu iar să se 
tînguie şi mai rău: 

— Oi, mihi! Ce mi-a fost dat să aud! întreaga mea avere se va 
duce de rîpă! 

— Vorbeşte, omule, o dată! îşi ieşi comandantul din sărite. 
Spune de ce ţi-e frică? 

Callistos aştepta să se înapoieze şi Silius, care ieşise cu 


Timocles şi Synda, şi apoi să vorbească. 

— Acest tînăr pe care l-aţi văzut, Synda e numele lui, a sosit 
chiar azi din Dacia cu vestea că a cumpărat mii şi mii de piei de 
miel, pe care să le ducem în primăvară tocmai în Asia Minor, în 
atelierele de făcut pergament. Am plătit dinainte mieii care vor 
fi fătaţi la primăvară. Sînt mulţi greci care din Histria, din 
Callatis şi din alte oraşe se duc să cumpere miei din Dacia. Ca 
să fiu sigur, am plătit înainte. Am plătit şi mierea pe care o vor 
stringe albinele abia la vară. Ştiam că războiul s-a terminat, şi 
nimic n-o să facă să-mi pierd averea. Şi acum ce aud? Că am 
rămas sărac, că am pierdut toţi denarii daţi, că i-am aruncat pe 
apa Danwviusului. Oi, mihi! Oi!... Cum să mai împrumut un as 
măcar, de unde? Synda a venit la Roma să ia denari cu care să 
plătească şi alte turme. De unde să-i mai dau? Nobile Silius, să 
rupem acest pergament! 

— Cum să-l rupem?! Eşti nebun de legat, dacă rosteşti 
asemenea vorbe! Ai venit aici ca să tocmeşti un alt împrumut, 
nu ca să-l iei înapoi pe primul. 

— De unde să ştiu că războiul bate la uşă? O, nobile Longinus, 
fă ca războiul ăsta să nu înceapă şi recunoştinţa mea va lua 
forma  grămezilor de aur. Ai dovezi că Decebalus este 
necredincios? Lasă-l în plata lui Joe atotputernicul! Acum sau 
altă dată, tot va plăti neobrăzarea de a fi înfruntat legiunile 
Romei. Nobile Silius, ajută-mă să-l conving. Sînt gata să dau 
împrumutul fără nici o dobiîndă şi pe un termen lung... Nu vreau 
nici o dobîndă, pentru că nu din ea îmi scot cîştigul. Eu nu sînt 
cămătar care trăieşte din bani împrumutaţi, eu sînt negustor. 

Longinus fu gata să-şi tragă sabia şi să-i zboare capul de pe 
umeri, dar Silius holbă ochii, momit de ceea ce auzea. În capul 
lui şi începuseră să încolţească planuri mari, pentru că, din tot 
ce spunea grecul ăsta, se desprindea că e rost de stors aur bun, 
fără prea mare osteneală. 

— Dă-l afară, Silius! porunci Longinus. 

— Oi, mihi! Jur pe numele sfint al lui Venus, protectoarea 
mea, că n-am vrut să-l supăr pe nobilul Longinus. Nobile Silius, 
ajută-mă să-mi recapăt averea! De ce să înceapă acum un 
război, care poate să înceapă oricînd altă dată? 

— Stai, stai, Callistos, nimeni nu ţi-a spus că războiul a 
început. 

— Dacă Longinus vrea, împăratul vrea şi el. Ştiu că prietenia 


împăratului pentru Longinus izvorăşte din prețuirea lui. Pe cine 
să creadă că e nevoie de pornit războiul, dacă nu pe 
comandantul legiunilor din Dacia? 

— Dă-l afară, Silius! 

— Stai, Longinus, nu lăsa miînia să pună stăpinire pe tine. 
Omul din faţa ta nu-ţi cere nimic, îşi plinge numai nenorocirea. 
Cine s-ar trezi peste noapte sărac şi ar dănţui de bucurie? Lasă-l 
să se vaite; şi dacă vom putea să-i micşorăm nenorocirea, de ce 
să nu încercăm? Senatul n-a fost niciodată prea bucuros că 
legiunile au trecut Danwviusul. Crezi că acum, cînd pacea abia 
s-a încheiat, o să fie mai binevoitor? De unde atita siguranţă că 
războiul va începe chiar acum? 

— Cel mai tîrziu în primăvară! 

— O, Longinus, cite războaie n-a văzut începînd părul meu 
alb, fără ca ele să fi pornit vreodată. 

— Ştiu sigur că împăratul vrea să facă din Dacia o provincie 
romană. Nu întîmplător am înaintat pas cu pas, întărind spatele 
cu zeci de castre şi cetăţi. Dacia va fi provincie romană! 

— Să fie, dar nu acum. 

— După ce Decebalus îşi ridică iar zidurile? Cite mii de vieţi va 
costa fiecare piatră zidită iar? Dacă ai şti, Silius, cît s-ar bucura 
barbarul ascultîndu-te. Crezi că el ar cere altceva, decit timp ca 
să se înarmeze şi mai bine, să cheme la el noi fugari şi să înveţe 
şi mai bine mînuirea catapultelor şi a balistelor? Suliţele şi 
pietrele lor le vom primi în piepturile noastre. O, Silius, dacă ai fi 
fost la Tapae, m-ai fi înţeles. Dacă ai fi văzut cum se aruncă în 
luptă barbarii ăştia, cărora mai întîi şi mai întîi de moarte nu le 
este frică. Mai poţi înspăiminta cu ceva un om care nu se sperie 
de moarte, ci o caută? 

— Bine, Longinus, ce pot face pînă la vară? Cit se pot înarma? 

— Nu-i cunoşti! Zidurile cresc de parcă au rădăcini în pămînt! 
Şi femeile, şi copiii, şi bătrînii cară piatră! Şi toţi sînt luptători, 
cînd te prind la strîmtoare. 

— Callistos, degeaba vorbim acum... Fii liniştit şi lasă în grija 
mea unele treburi. Du-te acasă şi vino miine la mine. Vino cu 
Timocles. 

— O, nobile Silius, n-aş vrea să afle nimeni că voi fi sărac. 
Timocles ar putea să-mi fie copil, să-l lăsăm departe de treburile 
noastre. 

— Cu atît mai bine! Vino miine, Callistos. 


Cămătarul nu mai zăbovi o clipă, pentru că ştia că nimeni pe 
lumea asta nu-i va pleda mai bine cauza pe lîngă Longinus decit 
senatorul. 

— Nobile Silius, mai înainte să părăsesc această casă aş vrea 
să-ţi spun o vorbă. 

Silius îl urmă pînă în vestibulum, curios. 

După ce se mai asigură încă o dată că nu-i poate auzi nimeni, 
Callistos îi vorbi în şoaptă, ca unui aliat cu care complotează 
ceva: 

— Nobile Silius, pierderea mea ar fi atît de mare, încît dacă tu 
ai reuşi să-l convingi pe Longinus rupem papirusul pe care 
ne-am scris amîndoi numele. 

Într-adevăr, la orice s-ar fi aşteptat Silius, numai ca acest grec 
să-i poată da o mită atit de mare, nu. Callistos renunţa la 
împrumut, dacă el îl va convinge pe Longinus să nu-l sfătuiască 
pe împărat să pornească războiul. 

— Nu am decit rugămintea ca în Senat să pui o vorbă bună 
pentru pace. 

— Negoţul tău în Dacia este atit de mare? 

— Cit nici nu gîndeşti, nobile Silius. Toată averea mea este 
acolo. În prăzile legiunilor ar fi şi tot avutul meu. 

— Şi... dacă Longinus îl va sfătui pe împărat să păstreze 
pacea şi ar ascunde dovezile de necredinţă ale lui Decebalus, 
poţi să-l împrumuţi şi pe el? 

— Cu oricît, nobile Silius, pentru ca negoţul îmi aduce cîştig. 
În fiecare primăvară, după ce vind pieile de miel tocmai în 
Pergam, pot să reînnoiesc împrumutul meu, fără nici o dobîndă 
şi pentru un termen... 

— Ce termen? 

— N-am să cer înapoierea lui decit în ziua cînd războiul va 
porni. Atunci voi fi sărac şi voi avea nevoie de el. Altfel, şi zece 
ani n-am să-mi amintesc de el. 

— Bine trebuie că-ţi merg treburile pe acolo! 

— E adevărat că foarte bine, nobile Silius, şi ar fi păcat să le 
pun capăt. Cumpăr ieftin în Asia Minor, vind scump în Dacia. 
Cumpăr ieftin în Dacia, vind scump în Asia Minor. Cîştig de două 
ori. 

— Bine, am să vorbesc cu Longinus, şi am să-l conving. 

— Toată nădejdea mea este în înţelepciunea vîrstei noastre. 
Ştii cum este tînărul, plin de foc, dar nu-i strică să asculte de 


părul albit de griji. 

— Vino miine, Callistos! 

— Voi fi acolo unde-mi spui. Şi dacă îl convingi, adu şi 
papirusul cu numele lui. 

— Am să-l aduc. 

— Împrumutul să fie garantat prin averea pe care o are, 
precum şi prin frumosul domus în care locuieşte. Cît despre 
termen... lăsăm timpul să treacă. Poate că războiul n-o să 
înceapă niciodată. 

Timocles, Synda şi Callistos aşteptară cu sufletul la gură 
vestea de a doua zi. Oare bătrînul senator îl va convinge pe 
trufaşul comandant, care sigur era la mare ananghie sau, 
dimpotrivă, propunerea îi va da de bănuit şi se vor trezi cu 
pretorienii în atrium? Aşteptară toată noaptea cu săbiile lîngă ei, 
gata să lovească şi să fugă. Callistos înşeuase trei cai care 
aşteptau doar să încalece pe ei. Trimiseseră în urmă cu mai 
multe zile un sclav să-l vestească pe şeful echipajului de pe 
Caliope să ridice ancora şi să pornească spre sud şi să se ducă 
la Brundisium unde să aştepte. Oare o fi ajuns? Timocles se 
gîndise că, dacă vor fi nevoiţi să fugă, îl vor căuta mai întîi spre 
Ostia, unde ştiau că are ancorată corabia, iar dacă vor bănui 
mai multe, aveau să-i ia urma spre nord. Nimeni nu se va gîndi 
că el se va îndrepta spre sud, la Brundisium, şi de acolo va trece 
uşor peste Mare Adriaticum şi va ajunge în Dolinatio. Peste 
munţi, nu era greu să treacă în Moesia şi apoi acasă. 

Dar nu se întîmplă nimic, şi a doua zi Callistos, cu sufletul încă 
îndoit, se duse la Silius. 


Fortuna are ochii legaţi 


De mult nu se mai întîmplase ca Senatul să fie plin pînă la 
ultimul loc din cele 300. De multe ori se întîmpla ca trimişii 
Senatului să facă două şi trei drumuri pînă la senatori acasă, 
pentru a-i invita să vină să asculte sau să ia cuvîntul într-o 
dezbatere. Unii erau bătrîni şi bolnavi şi se urneau greu din pat, 
alţii nu vroiau să ia parte la discuţiile care se încingeau acolo. 
De data asta, însă, locurile erau ocupate de senatori, toţi bărbaţi 
în vîrstă şi cu figurile grave. Chiar împăratul luase loc în scaunul 
său, ca simplu senator, pentru că aici nu era decit atita, ca 
oricare altul. Desigur, se bucura de o cinste în plus şi cuvîntul 
său era ascultat cu mai multă luare-aminte. 


Semicercul amfiteatrului în care aveau loc dezbaterile de azi 
era plin, pentru că ceea ce urma să se discute era de o mare 
importanţă. Impăratul anunţase că ar dori să vorbească el 
primul şi senatorii veniseră să-l asculte. In Senat fuseseră poftiţi, 
de asemenea, cîțiva comandanţi de legiuni şi alţi oameni de 
seamă, printre care şi Apollodorus, arhitectul de care Traian nu 
se despărţea în nici o campanie. Toţi cei de faţă se întrebau de 
ce invitase Traian pe Hadrian, pe Licinius, pe Sura, pe Claudius 
Livianus, pe Longinus să ia cuvintul în Senat. 

La ceasul stabilit, împăratul se sui pe tribunalul din faţa 
amfiteatrului şi se adresă senatorilor: 

— Patres conscripti - părinţi conscrişi senatori - sînt bucuros 
de fiecare dată cînd treburile nu mă cheamă departe de Roma şi 
pot veni în mijlocul vostru, să-mi spun părerea cu privire la 
mersul treburilor statului. Ştiţi cît preţ pun pe părerea oamenilor 
destoinici şi că niciodată nu mi-a plăcut să iau hotăriri fără a 
consulta adunarea Senatului, fără a mă sfătui cu voi, cei mai de 
seamă bărbaţi ai Romei. lată, patres conscripti, care sînt grijile 
ce-mi apasă umerii şi pe care le aduc în faţa voastră. Ştiţi că zeii 
au vrut ca eu să spăl ruşinea păcii încheiate cu ani în urmă de 
Domitianus. Prin tăria armelor, am înfrînt obrăznicia barbarilor, 
aducînd la Roma vexilium-urile şi prizonierii pierduţi de Fuscus. 
Chiar aici, în faţa voastră, aruncînd armele, solii lui Decebalus 
au îngenuncheat cerîndu-vă pace. Victoria grea pe care am 
cîştigat-o cu preţul multor jertfe este astăzi, la numai puţin timp, 
pusă în cumpănă de obrăznicia barbarilor. Iscoadele mi-aduc 
veşti care mă fac să cred că am greşit încheind pacea, înainte 
de a fi terminat războiul. Că nu trebuia să punem capăt luptei 
decit atunci cînd legiunile noastre ar fi stăpînit Sarmizegetusa. 
Dacia trebuie făcută provincie romană, pentru că numai aşa 
vom avea linişte la graniţa dinspre Danuvius. Decebalus e prea 
puternic, prea cutezător, prea şiret şi se bucură de prea multă 
trecere printre barbari, ca să nu fie o vie ameninţare pentru 
Roma. Nici un duşman nu este mai aproape de Latium ca el, şi 
nici un altul nu ar putea strînge sub acelaşi steag o armată atit 
de numeroasă. Mă gîndesc, patres conscripti, că s-ar putea ca 
odată să ne trezim în faţa armatelor unite ale tuturor barbarilor 
strînşi în jurul acestui Decebalus, priceput în arta războiului şi în 
arta de a-şi găsi aliaţi. Greu a fost războiul cu dacii. Deşi numai 
bastarnii i-au ajutat cu cavalerie, mi-am sfişiat veşmintele ca să 


leg cu ele rănile soldaţilor în luptele de lîngă Durostorum. Pe 
locul acela am pus să se ridice un altar în memoria celor căzuţi 
vitejeşte, şi un monument care să ţină vie în amintirea noastră 
acea bătălie cumplită. Decebalus a ştiut că am adus o bună 
parte din cohortele legiunilor din Moesia Inferior înspre 
Viminacium, şi ne-a lovit spatele, dovedindu-se un bun militar. 
Dacă apele Danuviusului nu-i împuţinau cavaleria, cînd s-a spart 
gheaţa sub copitele cailor, nu ştiu cum s-ar fi terminat acea 
luptă. Dar ce va fi cînd alături de daci vor lupta şi triburile 
costobocilor, şi triburile din nord ale burilor, care au şi trimis o 
ciupercă scrisă, în care mă amenințau, sfătuindu-mă să-i las în 
pace pe daci şi să mă înapoiez la Roma. Ce se va întîmplă cînd 
marcomanii, şi cvazii, şi burii, şi alte triburi sarmatice, buni 
călăreţi, se vor uni împotriva imperiului? 

Un murmur străbătu asistenţa, tăcută pînă atunci, a 
senatorilor. Traian nu mai vorbise atît de convingător şi de mult, 
de cînd ceruse Senatului încuviințarea de a porni legiunile spre 
Sarmizegetusa. Oare acum voia să încalece iar şi să pornească 
războiul, cînd nici nu se terminaseră zilele de sărbătoare ale 
primei victorii? În orice caz, ceea ce spunea el era adevărat, iar 
senatorii îşi aminteau că aproape aceleaşi cuvinte le rostise şi 
atunci, înaintea războiului. Tot cu această coaliţie barbară 
speriase Senatul, de căpătase încuviințarea de a porni la luptă. 

— Patres conscripti veşti din ce în ce mai rele îmi vin din 
Dacia. Decebalus, care a implorat pacea, promiţind să dărîme 
zidurile cetăților şi să înapoieze fugiţii din imperiu, după ce a 
stricat cîteva din ele, le ridică iar, în mare grabă, mai trainice 
decit au fost. Dezertorii din legiuni ştiu că găsesc la el casă şi 
plată bună. Toţi cei care urăsc Roma fug la Sarmizegetusa şi se 
alătură lui. Atelierele au început iar să bată scuturi şi săbii, iar 
meşterii lui au învăţat de la inginerii noştri să facă baliste şi 
catapulte. Am ajuns astăzi să mă căiesc că n-am ascultat sfatul 
lui Longinus, să nu opresc elanul legiunilor şi să le las să-şi 
urmeze drumul pînă în cuibul barbarilor. lată, mă văd nevoit să 
iau cuvîntul în faţa voastră, bărbaţi destoinici şi cumpătaţi, şi să 
cer o nouă campanie de pedepsire. Voi face din Dacia o 
provincie romană! Aurul barbarilor va umple Roma, griul ei va 
sătura plebea Romei. Bogăţii nebănuite zac în tezaurul lui 
Decebalus şi vor răsplăti din plin strădania noastră. Războiul 
trebuie să înceapă chiar acum! Fiecare zi pierdută îl ajută pe 


barbar. Legiunile sînt aproape de cuibul lui întărit; pînă la 
căderea primei zăpezi, îl voi aduce aici legat de carul meu. 
Apollodorus să plece chiar miine la Danuvius, să aleagă locul 
trecerii, iar în urma noastră să înceapă construcţia unui pod de 
piatră. Cît timp am fost împreună, Apollodorus a şi închipuit pe 
papirus cum va arăta. 

— Un pod de piatră peste Danuvius?! se auzi un glas mirat din 
mijlocul senatorilor. 

— Da, patres conscripti un pod de piatră care să lege 
provincia Dacia de imperiu. Dacă răbdarea voastră nu a fost 
pusă prea mult la încercare de cuvintul meu, daţi-i voie să ne 
spună el dacă e sau nu posibil să înalțe această mare 
construcţie. 

Senatul aprobă ca Apollodorus să vorbească şi marele 
arhitect luă locul împăratului, care se aşeză pe scaunul lui. 

— Părinţi  conscrişi, de curind am umblat pe malurile 
Danuviusului, căutînd locul cel mai potrivit pentru aşezarea unui 
pod trainic. Cred că l-am găsit în apropiere de Drobeta, unde 
albia apei nu e prea lată. Am şi desenat un pod de douăzeci 
picioare, pe care ar putea trece nestingherită o legiune, cu 
maşinile ei de război, numai într-o dimineaţă. Va fi o mînarie a 
Romei acest pod. Şi urmaşii noştri se vor minuna de el. 
Încredeţi-vă în cuvîntul lui Apollodorus şi daţi-mi consimţămîntul 
ca miine chiar să pornesc într-acolo. 

Marele arhitect cobori grăbit spre locul său. Nu-i plăcea să 
stea în faţa atitor oameni iluştri. Vorbise puţin pentru că 
întotdeauna fusese convins că era un mare arhitect, dar un 
prost orator. 

Spre mirarea unora, cel care ceru cuvintul fu Silius, pe care de 
mult nu-l mai auziseră vorbind. Crezură că se grăbeşte să-l 
linguşească pe împărat, dar mare fu mirarea lor, ca şi a 
împăratului, cînd îl auzi vorbind. El nu numai că nu se gîndi să 
se dea bine pe lîngă împărat, îi şi înfruntă vorbele, întrebînd: 

— Oare pe podul construit în mare grabă nu se va putea 
merge decit într-o singură parte? Nu va fi el la fel de bun şi 
pentru barbari, care şi mai uşor vor trece apa şi vor prăda, ştiind 
că repede se vor putea retrage? Să gindim bine, patres 
conscripti, cînd vom lua această hotărîre. Toată primăvara, şi 
vara, şi toamna, oare nu apa Danuviusului ne apără de invazia 
barbarilor, şi numai iarna, cînd gheaţa leagă cele două maluri, 


nu ne putem apăra de ei şi ne pradă, ajungînd cîteodată pînă la 
Naissus şi Montonensium? Să nu aruncăm banii vistieriei ca să 
facem drum barbarilor spre noi! 

Puținele vorbe rostite de Silius fură primite cu un murmur 
prelung de aprobare. Senatorii ştiau că vistieria fusese goală, 
pînă la încheierea păcii, şi ea nu trebuia golită în cheltuieli 
nesăbuite. Il ştiau pe Traian aplecat spre astfel de construcţii, şi 
ei nu luau uşor o hotărîre care avea să coste mulţi, foarte mulţi 
taleri. De aceea întîmpinaseră binevoitor vorbele lui Silius, şi de 
aceea se ridică Trotinos, bătrîn stimat pentru cuvîntările lui pline 
de miez, şi se urcă greoi pe tribunalul din faţa amfiteatrului. 
Vorbele lui erau aşteptate cu interes chiar de către împărat. 

— Patres conscripti, ascultindu-l pe Silius, mi-am amintit că în 
urmă cu puţini ani, ne-am strîns în acest înalt sfat, ca să găsim 
mijloacele cele mai bune de a scăpa imperiul de la foamete. Cu 
toţii încercam atunci să punem stavilă unor vicii atit de adînc 
înrădăcinate în viaţa noastră, încît nici nu ne mai dăm seama că 
ar trebui să ne ruşinăm de ele. Am căutat atunci să găsim 
mijloacele de întoarcere la străvechile datini, care făceau viaţa 
noastră mai sobră, mai plină de virtute. Aurul care a curs în rîuri 
spre Roma, tot aşa a şi pornit mai departe, pentru că edilii, 
pretorii, consulii, senatorii, comandanții legiunilor, liberții 
îmbogăţiţi peste noapte au aruncat aurul cu uşurinţă, înălţind la 
ţară locuinţe lucrate în marmură scumpă, au cumpărat pe 
preţuri care ne sperie cîteodată vase minunate de aur şi bronz, 
sau minunate picturi, au cerut negustorilor cele mai fine 
mătăsuri, ca să le poarte şi bărbaţii, s-au lăsat pradă dorințelor 
femeilor, împodobindu-le cu găteli bătute în nestemate, aduse 
din îndepărtatul Orient, iar banul nostru s-a dus pe toate astea 
la neamurile străine sau chiar la duşmanii noştri. Ospeţe care nu 
cunosc nici o măsură, cheltuiesc din veniturile noastre pentru că 
nu putem scăpa de moda care face ca fiecare oaspete să se 
aştepte să măniînce numai bunătăţi aduse cu greu, de la mari 
depărtări. Toate astea, la care am adăugat plata legiunilor şi 
cheltuielile războaielor, au făcut ca imperiul să rămînă cu 
vistieria goală şi să ne dea multă bătaie de cap. Vă amintiţi, 
patres conscripti, că am numit atunci o comisie de oameni 
destoinici, care să hotărască măsurile necesare în cheltuielile 
publice, ca să trecem de criza grea de atunci... Dar astăzi, stăm 
noi mai bine cu veniturile? Vistieria e atît de plină încît să nu mai 


avem grijile de acum cîţiva ani? Din fericire putem răspunde că 
nu mai stăm atit de rău ca atunci, că prăzile Daciei ne-au scos 
din încurcătură, că împăratul a putut dărui fiecărui plebeu un 
congiarium de 650 denari. Rămine să chibzuim îndelung, patres 
conscripti, ce ar fi mai bine să facem pentru a nu ajunge iar ca 
atunci? Să socotim. Traian, cînd a pornit războiul acum un an, a 
amintit pe bună dreptate de pacea ruşinoasă încheiată de 
Domitianus. Astăzi, dimpotrivă, avem o pace dictată de noi. 

— Pe care duşmanul n-o respectă! strigă cineva. 

— Pe care, se zice că duşmanul n-o respectă. Rămine să 
vedem în ce măsură nu ţine seama de ea, şi dacă 
nerespectind-o va ajunge mai puternic decit a fost, încît să 
însemne o ameninţare pentru noi. Eu nu mă pronunţ în nici un 
fel, dar propun să ascultăm părerea unui conducător militar. 
După aceea, am să vorbesc încă o dată. 

Urmă la cuvînt Longinus, cunoscutul comandant, care se urcă 
pe tribunal la un gest al împăratului. Pentru că fusese cel mai 
înfocat duşman al păcii încheiate, Traian se bizuia pe cuvîntul 
lui, ca să schimbe părerile senatorilor. 

— Patres conscripti, ce greu îi vine unui militar, obişnuit mai 
mult cu mînuirea săbiei decit cu rostirea vorbelor, să-şi spună 
părerea în faţa voastră, într-o privinţă atît de gravă. Am ascultat 
cu multă luare-aminte ceea ce s-a spus aici şi am încercat să-mi 
răspund cu toată dreptatea care este adevărul. Oare Decebalus, 
nerespectind pacea, o să ajungă atit de puternic, încît să fie o 
ameninţare pentru imperiu? Trebuie să ne temem atit de mult 
de el, încît să punem mîna pe sabie mai înainte de a fi petrecut 
sărbătorile victoriei? Patres conscripti, poate că răspunsul meu o 
să vă mire, dar aici, în faţa voastră, trebuie să vorbesc cu mîna 
pe inimă şi să rostesc numai ceea ce cred cu adevărat. Ca 
militar, îmi dau seama că Decebalus nu mai este o ameninţare 
pentru imperiu! 

Cel care tresări cu adevărat fu împăratul! Murmurul de voci 
care aprobau vorbele lui Longinus îi spunea că Senatul se va 
pronunţa împotriva războiului. Dar ce se întîmplase cu 
Longinus? Nu cumva primise veşti noi, liniştitoare, despre care 
încă nu apucaseră să vorbească? Longinus era un comandant în 
cuvîntul căruia trebuia să se încreadă. Ascultă cu mare 
încordare: 

— Mai întîi am fost şi eu neliniştit de unele veşti primite, dar 


altele au venit să mă convingă apoi că am exagerat primejdia. 
Decebalus este încă înfricoşat, şi ceea ce face el acum porneşte 
mai ales din îngrijorarea că noi vom porni iar războiul. De aceea, 
patres conscripti, cred că mai întîi trebuie să-l liniştim, arătîndu-i 
gîndurile noastre paşnice. Pentru că altfel, ar însemna să pornim 
iar spre Sarmizegetusa, şi n-ar fi deloc uşor acum, în prag de 
iarnă. Cei din legiuni sînt dornici de odihnă meritată, ceea ce ar 
face ca să pornească la luptă fără elan. 

In privinţa podului, aş zice că e bine să mai gîndim, şi iar să 
gîndim, pînă la primăvară. Pînă atunci să mai aşteptăm, pentru 
că şi mie mi se pare că mai uşor vor veni pe el barbarii spre 
Roma, decît ne vom duce noi spre ţinuturile lor. 

Cel care sări în picioare şi se repezi să vorbească fu Lucinius 
Sura. El nici nu se mai urcă pe tribunal, ci vorbi de la locul lui: 

— O, patres conscripti, ce repede am ajuns să ne liniştim şi să 
nu mai credem în ameninţarea celui mai mare duşman al 
Romei. Mare greşeală facem, dacă credem o clipă măcar că el 
şi-a tăiat singur ghearele, pentru că noi încă n-am făcut-o. Să 
ştie Senatul că însăşi viaţa împăratului este în primejdie. Am 
ţinut această taină, pe care Traian a aflat-o la timp, crezînd că 
mai uşor îl vom prinde pe vinovat. Acum, chiar dacă greşesc, 
spun Senatului adevărul, care trebuie să rămînă o taină. Insuşi 
nepotul lui Decebalus a pornit încoace, cu o licoare otrăvitoare, 
ca să pună capăt vieţii celui mai de seamă dintre noi. A trecut 
mult timp de cînd am primit această veste, şi încă n-am reuşit 
să-l dibuim pe acest nepot, împăratul fiind ameninţat în orice 
clipă cu moartea! 

Atita rosti şi se trînti mînios pe scaun, într-un murmur general. 
Oare era adevărat ceea ce spunea Lucinius...? 

Cel care se ridică să-i răspundă fu Silius. El se îndreptă cu paşi 
mărunți spre locul de unde urma să vorbească. Părea indignat 
de ceea ce auzise. 

— O, Lucinius, revolta pe care ai arătat-o e o cinste pentru 
tine! Cine dintre noi nu s-ar indigna aflînd această veste, pe 
care nu o pun la îndoială. Dar mă întreb, oare este cu adevărat 
în primejdie acela dintre noi pe care îl iubim cel mai mult? Viaţa 
lui este cu adevărat ameninţată? Dacă da, chiar eu, la virsta 
mea, nu aş pregeta să-mi prind sabia la şold şi să pornesc la 
luptă. Dar după prima clipă de indignare, raţiunea a venit şi mi-a 
spus: Cum o să fie în primejdie Traian? Cum o să ajungă pînă la 


el acel duşman, şi cum să-i toarne în cupă licoarea otrăvitoare? 
Chiar dacă am primit această veste de la iscoade, nu merită să-i 
dăm mai multă greutate decît unui zvon. A, pe cîmpul de luptă, 
în plină campanie, parcă aş mai crede că a tocmit un dezertor 
care să ridice sabia criminală, dar altfel?... Eu, unul, nu cred, 
Lucinius, că primejdia este atît de mare - mai ales acum, cînd o 
cunoaştem - încît să ne îndreptăţească a porni un război foarte 
costisitor şi al cărui sfîrşit nu-l putem prevedea. Pentru că cei 
care au luptat în Dacia ştiu cît de greu se cîştigă acolo fiecare 
palmă de pămînt, de la barbarii care mor cu atîta uşurinţă în 
luptă. Dar - rosti deodată Silius vorbele pe un alt ton, ca să 
atragă luarea-aminte celor care îl ascultau - nu cumva să ne 
ispitească mai mult pofta noastră de avere, decit frica pentru 
viaţa împăratului. 

Aceste ultime vorbe aminteau Senatului ceea ce ştia oricine, 
că Lucinius Sura adusese la Roma cele mai mari prăzi de război, 
îmbogăţindu-se. Încercatul şi viteazul comandant de legiuni era 
cam hrăpăreţ, pentru că el fusese cel care cucerise cîteva cetăţi 
bogate şi îşi însuşise cea mai mare parte din prăzi. Desigur, 
Roma ştia toate astea, şi Lucinius era la acel timp unul dintre cei 
mai invidiaţi oameni. De aceea Silius aruncase ultimele vorbe, 
discreditînd toată miînia lui, de altfel adevărată. Silius îl pizmuia 
pentru că se înapoiase din război îmbogăţit, în timp ce Longinus 
trebuie să împrumute bani de la cămătari. 

Silius care lupta şi el cu deznădejde să-şi apere prada de 
război nu ştia însă ceva... 


Ceea ce nu ştia Silius se petrecea chiar în timpul cînd el 
vorbea, pătimaş, în Senat. Pylades - pe care Traian, cum se 
înapoiase din Gallia, îl chemase la el - se grăbea acum să 
ajungă mai degrabă la Timocles, să-i dea vestea pe care tînărul 
grec o aştepta de mult. A doua zi chiar, împăratul îi aştepta la 
el. 

Lui Pylades îi plăcuse de Timocles de cînd îl cunoscuse, şi 
acum voia să-i dea această dovadă de prietenie. Îi vorbise atît 
de entuziast despre el împăratului, şi îl descrisese într-o lumină 
atit de favorabilă, încît acesta primise să-l vadă. 

A doua zi urma să ia toţi trei cena într-un triclinium mic, în 
care împăratul îşi primea numai prietenii foarte apropiaţi, cînd 
voia să petreacă o seară plăcută şi fără prea multa gălăgie. De 


obicei nu era de faţă decît un cîntăreţ cu flautul, care unduia o 
melodie legănătoare. 

— Timocles, miine vei sta în faţa împăratului... Nu te bucuri? 
N-a uitat că i-ai trimis „De bello Dacico” pe cel mai nobil 
papirus. Pot să-ţi spun şi mai multe, că Traian a luat cu el în 
călătorie papirusul şi l-a citit încă o dată. Mi-a mărturisit că scris 
aşa, i s-a părut că nici nu este al lui. L-a citit ca pe o carte scrisă 
de altcineva. 

Timocles rămăsese uluit, ca de fiecare dată cînd doreşti cu 
ardoare ceva şi te trezeşti deodată că ţi s-a îndeplinit visul. 
După prima clipă de uimire, gîndurile năvăliră grămadă în 
mintea lui. În acelaşi timp, teama ascunsă atîta timp în sufletul 
său îl cuprinse deodată, făcîndu-l nerăbdător. Ar fi vrut să treacă 
mai repede timpul, să se vadă în acel mic tric/inium, numai 
Traian, Pylades şi el. Oare să fie atît de aproape de izbîndă? 

La neliniştea de pînă atunci - ştia că Senatul dezbate 
problema războiului cu dacii - se adăugă nerăbdarea de a 
ajunge cît mai curînd la Traian. 

— Nu vrei să facem o plimbare în Forum? îl îndemnă Pylades. 
Poate mai auzim un zvon din Senat. 

— Chiar voiam să plec de-acasă, mărturisi Timocles. Un 
prieten din copilărie m-a rugat şi el să trecem prin Forum. Vreau 
să-l cunoşti şi tu pe Synda. 

Pylades rămase uimit în faţa colosului care răspîndea în jur 
numai forţă şi bărbăţie. Stîngăcia pe care şi-o trăda curînd îi 
dădea un farmec deosebit, pentru că toate gesturile lui timide 
nu se potriveau înfăţişării sale impunătoare. 

Porniră toţi trei spre Forum, numai la puţin timp după 
terminarea şedinţei Senatului, aşa că găsiră agitația cunoscută, 
cînd fiecare încerca să afle cît mai curînd hotărîrile luate. 

Timocles căută cu privirea în toate părţile, doar l-o zări pe 
Silius, să audă chiar din gura lui veştile. Dar bătrînul nu era 
nicăieri. El se şi urcase în lectică şi poruncise să fie dus la 
Timocles. Era nerăbdător să-i povestească tînărului grec ce se 
petrecuse şi să-l roage să-i înlesnească foarte curînd o întîlnire 
cu cămătarul Callistos. 

Cînd află că Timocles nu este acasă, bănui că trebuie să fie la 
Arria, şi ceru să fie dus la ea. Nu era nici acolo. 

Arria îl invită să bea puţină apă rece. 

— Spune-mi, Silius, parcă astăzi s-a întrunit Senatul. Cum de 


nu eşti acolo? îl iscodi ea, încercînd să afle ce s-a întîmplat de-l 
caută atit de nerăbdător pe Timocles. 

— De acolo viu, Arria. Senatul a reuşit să salveze pacea 
ameninţată. 

— S-a ivit cumva vreo răzmeriţă pe undeva? 

— Tot dacii sînt cei care nu se supun. Traian a primit veşti 
proaste şi e supărat. Era gata să pornească iar legiunile spre 
Sarmizegetusa. 

— Dar abia au încheiat pacea! 

— Asta am spus şi eu, şi ceilalţi ca mine, dar Traian şi mai 
ales ceilalţi comandanţi de legiuni sînt furioşi. Lucinius Sura era 
gata-gata să cîştige Senatul de partea lui, şi de miine chiar 
ne-am fi putut socoti în război. 

— Sura mai caută prăzi! Nu-i ajung cite şi-a însuşit? Toată 
Roma ştie cît de încărcat s-a înapoiat. 

— Asta l-am întrebat şi eu. Vorbele mele l-au înfuriat 
într-atita, încît ne-a mărturisit un fapt îngrijorător. Iscoadele au 
adus vestea că însuşi nepotul lui Decebalus a venit spre Roma, 
să-l omoare pe Traian. Noi habar n-avem că pretorienii sînt în 
mare spaimă şi caută îngrijoraţi să afle unde s-o fi ascuns acest 
nepot. Se ştie sigur că a venit cu o licoare otrăvitoare, pregătită 
de însuşi Vezina, viceregele şi Marele Preot. Tu ştii cît de 
pricepuţi sînt dacii în fierberea buruienilor tămăduitoare sau 
otrăvitoare... Dar nu mai aştept, Arria! M-am răcorit destul, 
acum pot să-l caut liniştit pe Timocles. Trebuie să fie în Forum, 
mă duc acolo. 

Plecă fără să bănuiască furtuna pe care o lăsa în urma lui. Nu 
observase că Arria nu mai rostise o vorbă de cînd îi mărturisise 
cele discutate în Senat. Nu observase nici paloarea ei, nici că-i 
tremurau mîinile. 

Veştile o copleşiseră pe tînăra actriţă. Durerea e mai mare 
cînd o primeşti în culmea fericirii. În sufletul ei se prăbuşise 
deodată totul, aflînd un adevăr pe care nici o clipă măcar nu-l 
bănuise. Timocles, omul pe care-l iubea, alături de care apăruse 
în Roma, nu o iubea. Nu pentru ea venise aici, ci trimis de 
Decebalus cu o misiune anume. Ea, Arria, nu era decit unealta 
prin care ajunsese în cele mai înalte familii, cu ajutorul căreia 
urma să intre la Traian. Altfel cum l-ar fi cunoscut pe Pylades? 
Acest barbar, de care se îndrăgostise tocmai pentru că-l simţea 
curat în dragostea lui, îşi bătea joc de ea, minţind-o că de dragul 


ei a fugit din Dacia. 

O femeie urită, cînd află o astfel de veste, se lasă copleşită de 
disperare, o femeie frumoasă îşi simte orgoliul rănit şi urăşte. Pe 
Arria o înăbuși ura, cu atît mai mult cu cît i se părea că Timocles 
nu numai că ar fi trebuit s-o iubească, dar ar fi trebuit să-i fie şi 
recunoscător. Barbarul rămăsese tot barbar. 

În Arria se trezi un sentiment ascuns, uitat, dar care năvăli cu 
atit mai viu în sufletul ei, cu cît fusese mai rănit. Se simţi 
romană. La ura pentru Timocles se adăugă disprețul ei de 
cetăţean al Romei pentru un barbar. De dragul lui fusese gata 
să-şi trădeze împăratul... 

Toate aceste schimbări se produseră în sufletul Arriei numai 
în cîteva clipe, îndîrjind-o. 

Porunci să i se aducă lectica. Aşa cum era, îşi luă căţelușa 
preferată în braţe şi spuse lecticarilor s-o ducă la Timocles. In 
urma lecticii alerga un sclav fierar, pe care anume îl luase cu ea. 

Îi revenise în minte o scenă petrecută cu mai mult timp în 
urmă, dar pe care acum o înţelegea altfel. Se ducea să se 
convingă că este aşa cum gîndeşte ea... Ca un răspuns la 
gîndurile ei, mîngiie căţeluşa albă, pe care o avea în poală. 

Pînă să ajungă la Timocles, gîndurile începură să i se schimbe. 
Din ce în ce voia să se convingă că nu era adevărat că Timocles 
venise la Roma cu gîndul ascuns de a-l omori pe Traian, că 
acesta fusese numai motivul cu care plecase de-acasă. Mîndria 
îi cerea să gindească aşa. Mîndria şi sentimentele ei rănite. În 
curînd avea să afle care este adevărul. Ce noroc că atunci se 
petrecuse întîmplarea aceea, iar acum şi-o amintea, amănunt cu 
amănunt. O trecură fiori, gîndindu-se că fusese la un pas de 
moarte... 

Timocles nu era acasă. Sclavii de casă o cunoşteau însă şi 
ascultau de poruncile ei, ca şi de cele ale stăpînului. Nu era 
prima dată cînd actriţa venea în lipsa lui şi îl aştepta. 

Arria porunci fierarului s-o urmeze şi, după ce rămase numai 
cu el în cubiculum, îi arătă cufărul, în care îşi păstra Timocles 
aurul: 

— Deschide această capsa. 

Nu era prea greu pentru un fierar de meserie, care nu trebuia 
s-o deschidă pe furiş. În cîteva minute, sclavul rămase cu ochii 
holbaţi la aurul dinăuntru. 

— Pleacă acasă! îi porunci stăpina şi el se îndepărtă ca şi cînd 


nu ar fi văzut nimic. Bibi, vino la mine! chemă ea căţeluşa, care i 
se aruncă în braţe, gudurîndu-se. 

Cu mîna tremurind de frică şi emoție, Arria luă din ladă mica 
amforă de argint şi, ţinîndu-şi mîna înfăşurată în mătasea togii, 
o destupă. Puse apoi mica amforă la gura căţeluşei. Neştiind ce 
o aşteaptă, ea linse de cîteva ori lichidul dulce-amărui. Fu de 
ajuns. În aceeaşi clipă începu să se zbată atit de tare, încît 
stăpîna o scăpă din braţe. Biata căţeluşă încercă să se ridice şi 
să fugă, dar picioarele nu o mai ajutară. Muri privindu-şi lung 
stăpîna speriată şi îndurerată. 

Arria avea în faţa ei dovada vinovăţiei lui Timocles. Ura puse 
din nou stăpînire pe ea. Atunci o minţise că înăuntru este 
sîngele strămoşilor lui. Blestemat sînge trebuie să mai fie, dacă 
omoară atit de repede! 

Se gîndi apoi că, fără voia ei, era să-i dea ajutor ca să-l 
omoare pe Traian, împăratul iubit, de care poporul roman era 
atit de mîndru. 

— Cilus! strigă. 

Unul dintre lecticari apăru. Arria îşi dădu seama că era mai 
bine să aştearnă pe hîrtie ceea ce hotărise. 

Găsi uşor cele necesare scrisului, apoi îi spuse sclavului: 

— Aleargă într-un suflet la prefectul pretorienilor şi du-i 
această scrisoare! 

Cînd rămase singură, simţi că nu-şi mai poate stăpini 
lacrimile. lată... se sfirşise ceea ce socotise că este marea ei 
dragoste! Ar fi trebuit ca acum să plece spre casă, dar nu se 
putea hotărî să se despartă de această încăpere în care fusese 
cu adevărat fericită, poate singurele clipe cu adevărat fericite pe 
care le trăise. Nu putea pleca şi pentru că - îşi dădea sau nu 
seama - dorea să-l mai vadă o dată pe Timocles, chiar dacă îi va 
arunca în faţă toată nerecunoştinţa lui. Voia să-i mai privească o 
dată ochii albaştri, adinci şi blînzi. Cum de putuse să-i vadă atît 
de blinzi? 

Se aşeză pe marginea patului şi rămase nemişcată pînă cînd îl 
auzi apropiindu-se. Vorbea cu cineva. 

Cum dădu cu ochii de ea, Timocles înţelese că s-a petrecut 
ceva deosebit. Chipul ei răvăşit, privirea speriată şi încruntată, 
urmele lacrimilor pe obraz îl făcură să rămînă în uşă, 
descumpănit. Făcu semn celui care îl însoțea să-i lase singuri şi 
se apropie privind-o întrebător. Se împiedică de trupul căţeluşei 


moarte şi se uită spre cufărul în care ştia că păstrează licoarea 
otrăvitoare. Capacul era deschis! Nu mai era nevoie de nici o 
explicaţie. Pricepuse că Arria ştie totul. 

— De ce m-ai minţit, Timocles? întrebă ea mai mult 
îndurerată, decît pornită. 

Nu putea să-l urască, dacă îl privea. În faţa lui nu se mai simţi 
în stare să-i arunce vorbele pe care le gindise pînă atunci. O 
sfirşeală pe care n-o putea învinge puse stăpiînire pe ea, şi 
începu să tremure toată, gata-gata să izbucnească în plins. 

— De ce m-ai minţit? 

— Tot ce ţi-am spus este adevărat. 

— N-ai venit la Roma ca să mă vezi... ci ca să-l omori pe 
Traian. 

N-avea nici un rost să mai tăgăduiască. 

— E adevărat, am venit cu acest gînd, dar tot aşa de adevărat 
este că am venit la tine... Cît timp am fost departe de Roma, nu 
mi-ai lipsit o clipă din gînd. 

— Mă minţi, Timocles, îl înfruntă ea slab, pentru că în adîncul 
sufletului ei voia să-l creadă. 

Şi nu putea să nu-l creadă, cînd îi vorbea cu glasul lui aşezat 
şi sigur. 

Işi ridică privirea şi toată nesiguranța i se risipi. Nu se putea 
să n-o iubească, pentru că simţea dragostea în toată fiinţa lui. 
Ochii care o ţintuiau acum erau calzi, nu puteau fi prefăcuţi. 

El îi vorbi mai departe, liniştit, de parcă nu s-ar fi întîmplat 
nimic îngrozitor, cu glasul cu care îi şoptise altădată vorbe de 
dragoste. 

— Tot timpul am vrut să te chem la mine, să înalţ un sanctuar 
de care să fiu mindru şi pe care să ţi-l arăt. Te iubeam atit de 
mult, încît visam că într-o zi ai să primeşti să rămii la noi. Cînd 
eu m-aş fi urcat pe tronul Daciei, ai fi fost lîngă mine. Cu 
destoinicia, hărnicia şi bogăţia poporului meu am fi ridicat 
palate şi am fi adus civilizaţia Romei la Sarmizegetusa... în locul 
tău au venit legiunile şi au dărimat totul, şi au vrut să ne 
distrugă, şi să ne spulbere, şi să ne asuprească. Bogăţiile Daciei 
n-ar mai fi fost ale ei, s-ar fi scurs, ca şi celelalte averi ale lumii, 
spre Roma. Au venit să facă din Dacia o provincie romană, şi 
atunci am înţeles că visurile mele erau copilăreşti. Mai întîi 
trebuia apărată Dacia de un duşman mai civilizat, dar mai rău. 
De aceea am venit aici, să-l opresc pe Traian să pornească iar 


războiul, să fac totul ca să-l opresc! Pe tine te iubesc ca şi 
atunci... cînd am venit pentru prima dată la Roma... Hai, vino cu 
mine, şi am să-ţi dovedesc ce mult ţin la tine... Am să... 

Arria se trînti cu faţa în pat, plingînd şi strigînd: 

— Fugi, Timocles!... Fugi! 

— De ce să fug?... Doar n-ai să spui nimănui! Măcar pînă 
mîine seară. 

— Fugi!... Fugi.... Am... am trimis după pretorieni! 

Ultimele vorbe le ţipase aproape, deznădăjduită. Abia acum 
îşi dăduse seama că se grăbise să facă un gest de la care nu 
putea da înapoi. Îi părea rău. Trebuia să ia licoarea otrăvitoare, 
să-i spună că ştie ce urmăreşte şi să-l oprească. 

— Fugi, Timocles! Acum sosesc pretorienii! 

În clipa aceea se auziră bătăi puternice în poartă. Cei 
aşteptaţi loveau cu toată puterea ciocanul în placa de bronz, de 
la intrare. 

Timocles nu mai avu timp să strige portarului să nu deschidă, 
pentru că, speriat de graba cu care era chemat, el şi trăsese 
zăvorul. Cinci pretorieni năvăliră în atrium. 

Timocles îşi trase sabia şi strigă, întîmpinîndu-i: 

— Ziper! 

Era prima dată cînd îi rostea adevăratul nume. Prietenul însă 
nu mai trebuia chemat, deoarece se şi grăbea să-i sară în ajutor. 

Callistos, auzind zarva, apăruse dinspre peristylium şi, cînd 
văzu despre ce este vorba, intră în luptă. 

Ziper, venind pe scara care urca spre camerele de sus, sări 
drept în spatele unui pretorian, lungindu-l şi strivindu-l de 
marmura pardoselei. Greutatea care picase în spatele romanului 
fusese atit de mare, încît toţi auziră cum îi plesnise şira spinării. 
Unul era terminat. 

Văzindu-se atacați din spate, doi pretorieni se întoarseră spre 
Ziper, ceilalţi doi încercînd să-l încolţească pe Timocles. Şi ar fi 
reuşit, dacă din stînga atriumului n-ar fi ţişnit Callistos. In graba 
lui, se împiedică şi se rostogoli ca un prost, dar avu norocul să 
izbească picioarele unui pretorian, trintindu-l pe spate şi 
împingîndu-l în compluvium, bazinul de apă din mijlocul 
atriumului. Se treziră amindoi în apă, cu armele scăpate din 
miîini, unul peste altul, atît de învălmăşiţi că nu ştiau cum să se 
desprindă şi să se lovească. Romanul, încă buimăcit, se întinse 
pe marginea compluviumului, să-şi ia sabia. Arma lui Callistos se 


rupsese în căzătură şi pretorianul văzuse acest lucru. Callistos 
însă avu o idee grozavă: nu-şi mai căută ciotul de sabie, ci se 
năpusti asupra romanului întins spre sabie, îi smulse cuțitul de 
la brîu şi-l străpunse cu, propria lui armă. 

Terminase tocmai la timp ca să vadă că unul dintre cei doi, 
care săriseră la Ziper îşi schimbase gindurile, încercînd să-l 
lovească pe Timocles prin spate. Cînd ridică arma şi fu gata să 
se arunce, Arria ţipă îngrozitor: 

— Timocles! 

Tînărul bănui că e în primejdie şi se răsuci pe un picior, 
aplecîndu-se. Sabia şfichiui pe la urechea lui, iar pretorianul, în 
plin avînt, trecu de el, arătîindu-i spatele. Primi un vîrf de sabie 
între coaste şi gemu scurt, căzînd. Al doilea, însă, tocmai atunci 
se repezi, fiind gata să-l străpungă şi el pe Timocles. Norocul fu 
că şi Callistos terminase cu pretorianul lui. Fără să stea o clipă 
pe gînduri, îşi făcu vînt pe marmura lucioasă, cu picioarele 
înainte. Alunecînd, izbi glezna pretorianului, care-şi pierdu 
echilibrul şi, bătînd aerul ca o pasăre cu aripile tăiate, căzu în 
zăngănit de oţel izbindu-se de piatră. Timocles îi veni şi lui de 
hac. 

— Haideţi pe cai! strigă Ziper, care între timp terminase cu 
pretorianul lui. 

Sclavii casei se înghesuiseră în culoarele care dădeau spre 
peristylium şi priveau îngroziţi. Timocles socoti că acum nu mai 
avea de ce să se grăbească. Alţi pretorieni nu aveau să vină 
curînd, şi nimeni nu se putea duce să spună ce se petrecuse 
aici. 

— Treceţi în camere! porunci el sclavilor, care se făcură într-o 
clipă nevăzuţi. Callistos, închide zăvorul porţii! Ziper, dezbracă 
trei pretorieni, fugim pe caii lor. 

Arria rămase înmărmurită, privindu-l. N-ar fi bănuit atita 
energie şi siguranţă în poruncile lui. Şi, ca orice femeie, fu 
fermecată de autoritatea pe care o avea asupra celorlalţi. 

Timocles trecu în cubiculum şi ea îl urmă. 

— Ţine! îi ceru el, întinzîndu-i traista din pînză tare, în care 
fuseseră aduşi banii din cufăr. 

Arria îl ascultă fără uimire. Ar fi îndeplinit orice altceva în clipa 
aceea, poate că l-ar fi urmat, dacă lui i-ar fi trecut prin minte 
să-i ceară aşa ceva. 

Timocles goli aurul în săculeţ, apoi îl luă la subsuoară. Chiar 


atunci intrară Ziper şi Callistos cu hainele pretorienilor. 

— Îmbrăcaţi-vă! 

Nu ţinură seama de prezenţa Arriei şi se îmbrăcară, în timp ce 
ea privea pe fereastră în grădina numai floare, care trimitea 
spre ea o boare caldă şi parfumată. 

— Sîntem gata. 

— Plecăm chiar acum... 

Cei doi ieşiră grăbiţi, iar Timocles se apropie de ea, prinzînd-o 
de umeri. Aştepta acest gest. Se răsuci spre el, implorîndu-l: 

— lartă-mă! 

— Mi-ai salvat viaţa... Şi... ce să-ţi iert? Nimic nu se mai poate 
îndrepta... O, Arria, dacă ai şti cît rău mi-ai făcut! 

— lartă-mă! N-am să le spun cine eşti... 

— Cum poţi să-i minţi? Şi ce rost mai are? 

— Am să le spun că... ştiai unde este nepotul lui Decebalus, 
dar n-ai vrut să-l trădezi. 

— Ce rost mai are? 

— Poate... Poate că ai să te mai întorci vreodată. 

Timocles o privi lung, înţelegător, dar parcă de undeva, de 
departe... 

— Mi-ai făcut un mare rău, dar nu pot să te urăsc... Fii fericită! 

li strînse umerii între palmele nesigure şi se smuci din loc, 
alergînd spre poartă. Cei doi îl aşteptau nerăbdători. Ziper avea 
săculeţul cu aur pe oblîncul şeii. Înfipseră pintenii în burţile 
cailor şi se îndepărtară zoriţi de acel loc. Deşi vroiau să ajungă 
la Brundisium, în Calabria, adică tocmai în partea cea mai de 
sud a ţării, ieşiră din Roma prin poarta Nomentana, gîndindu-se 
că aici ar fi fost mai întîi aduşi, dacă ar fi fost prinşi. 

Apucară pe Via Nomentana, după ce făcură puţină zarvă la 
poartă, ca să atragă atenţia asupra lor, dar după ce galopară 
aproape o milă, cotiră la dreapta, pe un drum vicinal, care 
înconjura Roma pe departe, printre frumoase villa rustica şi 
ieşea tocmai în Via Tibertina, care pornea spre sudul ţării. Se 
opriră într-un loc singuratic, unde îngropară sacul cu aur, apoi 
galopară mai departe, pe caii odihniţi. 


Urmele focului 


Au trecut patru ani de la fuga din Roma a celor trei. Cînd 
ajunseseră la Brundisium, Callistos vrusese să-i spună ceva lui 
Dates şi începuse aşa cum se obişnuise în ultima vreme: 

— Stăpîne, cămătarul Callistos şi-a luat tălpăşiţa din Roma, 
deşi nimeni nu-l caută. Pe Timocles îl vor pretorienii. 

— Mai întîi, Callistos, cred că e timpul să devii Silvanus, 
pentru că, şi eu, tare m-am plictisit de Timocles al meu. Ce spui? 

— O, stăp... o, Dates, ai dreptate, nu-ţi mai spun stăpiîne. Tare 
îmi era dor să-mi amintesc că sînt om liber! 

— Acum vei uita că ai fost sclav. 

— Stăp... 

Izbucniseră toţi trei în rîs. Mare lucru obişnuinţa. Apoi Silvanus 
rămăsese pe ginduri, pînă cînd Dates îl iscodise să spună de ce 
s-a posomorit. 

— Vrei să ştii ce-i cu mine? întrebase el oftînd, de credeai că i 
se rup băierile sufletului. Mă gindesc că rău era ca sclav, cînd 
mă luaţi cu toţii peste picior, dar tare bine era cînd am fost 
cămătar. Mare lucru să fii plin de aur! filozofase el pe marginea 
propriei experienţe de viaţă. Acasă rideau slugile de mine că 
sînt urit şi pleşuv, iar cînd eram în Forum cămătar, şi Longinus 
ar fi jurat că pleşuvia îmi vine de minune... Şi cum m-a primit el, 
şi cum mă mai cocoloşea Silius... 

Uitaseră pentru o clipă că încă nu se urcaseră pe Caliope, dar 
nici urmăriţi nu se simțeau. Pretorienii călăreau, înnebuniţi, spre 
Aquileia. 

Toate astea se petrecuseră în anul pe care Silvanus nu avea 
să-l uite pînă la sfîrşitul vieţii lui, 802 de la fondarea Romei. 

lată însă că trecuseră citeva veri, şi ierni, şi războiul amînat 
atunci, începuse acum. Era în anul 806 de la fondarea Romei, şi 
în primăvara lui continuară luptele începute în vara trecută. 


Focul, pîrjolul fuseseră atunci numai amiînate. Traian nu 
renunţase nici o clipă la planurile lui. Dusese o adevărată luptă 
în Senat, pînă cînd Decebalus fusese declarat, pentru a doua 
oară, duşman al Romei. Silius bătuse în retragere, cînd simţise 
că totul este pierdut. 

Longinus, în fruntea legiunii a Vll-a Claudia, pornise din 
Viminacium şi se aruncase în luptă cu o furie pe care numai 
disperarea ţi-o poate da. Ani de zile se zbătuse între dorinţa lui 
de a porni războiul şi neputinţa de a face cît de cît ceva pentru 
începerea lui. De fiecare dată îl sfătuise pe Traian să mai 
aştepte, să mai aştepte, fiind împins de la spate de Silius, care îi 
amintea că a doua zi după pornirea legiunilor spre 
Sarmizegetusa, Callistos va veni după împrumut. Împreună cu 
dobinda acestor ani, el se ridica la o sumă foarte mare. Cînd 
războiul a început, dorinţa lui cea mai mare a fost să se termine 
cît mai repede, să-şi ia partea de pradă şi să aibă cu ce plăti 
datoria. De aceea dacii simţiseră că cel mat greu era frontul în 
care lupta legiunea lui Longinus. Comandantul îndemna mereu 
la luptă: atacurile veneau unul după altul, înaintau ziua şi 
noaptea, duceau lupte de hărţuială, erau necruţători cu cei 
prinşi. Ca un om care are un gînd fix, Longinus nu visa decit să 
ajungă la Sarmizegetusa, şi cît mai repede. lată, ajunseseră la 
numai cîteva mile de capitala dacilor. 

Traian, care în ultimii ani nu-şi mai înţelesese prietenul, îl 
vedea, în sfîrşit, aşa cum l-ar fi dorit întotdeauna. Dintre toţi 
comandanții, Longinus fusese cel mai la înălţime, cîştigase 
bătăliile cele mai grele. 

Decebal trimisese de două ori soli la Longinus cu rugămintea 
de a pune o vorbă bună pe lîngă Traian, să încheie pacea, dar 
comandantul nici nu voise să audă de aşa ceva. Respinsese şi 
propunerea de a veni în tabăra dacilor, pentru tratative. 

Decebal se hotărî să-i trimită în tabără ceea ce i-ar fi arătat, 
dacă ar fi primit să vină la el. Ziper, însoţit de alţi doi 
comandanţi de oaste, se înfăţişară lui Longinus. 

— Un sol dac vrea să-ţi vorbească. 

— larăşi?! 

— Poate că cer pace! Lupta de ieri a fost grea şi 
Sarmizegetusa e dincolo de creasta muntelui din faţă. 

— De ce nu se duc la Traian? 

— Longinus este prietenul lui Traian şi cel mai aproape de 


Sarmizegetusa. 

— Bine, dă-le voie să intre. 

După felul cum păşiră în cort cei trei daci, Longinus pricepu că 
nu era vorba de cerut pace. Unul dintre ei, cel mai înalt, îl privea 
în aşa fel, încît comandantul se uită după soldatul care stătea de 
pază. El nu era înarmat, stătea lungit pe patul de campanie. li 
primise aşa, ca să le arate tot disprețul lui. 

După ce se înfruntară din priviri, dacul cel mai solid, care nu 
era altul decît Ziper, îi vorbi neaşteptat de răspicat: 

— Ceea ce am de spus, trebuie să auzi numai tu, Longinus. 

Comandantul se ridică pe jumătate şi îl privi nedumerit. Ce 
putea să-i spună acest dac, încît să fie nevoie să rămînă singuri? 
Nu cumva încerca să-l omoare? Se încredinţă iar că paznicii sînt 
acolo. 

— Nu-ţi fie teamă, sînt fără nici o armă la mine. N-am venit să 
te omor. 

Lui Longinus îi fu necaz că solul i-a ghicit gîndurile, şi de 
aceea, aproape pripit, făcu semn să fie lăsat numai cu dacul 
semet. 

— Vorbeşte! 

— Decebal te cheamă la Sarmizegetusa. Vino în tabăra 
noastră şi stai de vorbă cu el. 

— Îmi cere ceea ce n-am vrut să fac de două ori?! se răsti 
Longinus. Voi sta de vorbă cu el la Sarmizegetusa, dar 
înconjurat de legiunea mea. 

— Mai e mult pînă acolo, Longinus! 

— Vîrful muntelui din faţă ne desparte. ÎI voi ocoli pe firul apei 
şi voi ajunge. 

— La noi e o vorbă, Longinus: să nu spui hop, pînă cînd n-ai 
sărit. Dar poate că asta ai s-o înveţi altă dată. Citeşte acest 
papirus! îi întinse el un sul pe care îl scoase din sîn. 

Mai înainte să-l desfăşoare, Longinus îl recunoscu. De acest 
papirus se temea de multă vreme, şi multe din cele făcute în 
timpul din urmă fuseseră determinate de acest sul, pe care ştia 
că îşi va vedea scris numele. Era actul prin care împrumutase 
bani de la Callistos. Mai bine-zis, unul dintre ele, pentru că 
grecul făcuse citeva, fiecare avînd pe el o parte a sumei. Işi 
lămuri şi trufia dacului. Dar ce putea face! Desigur, mai întîi 
trebuia să nu-i arate că dă prea mare importanţă acestui 
papirus. 


— De ce mi l-ai dat să-l citesc, dacă ştiai că nu voi afla nimic 
nou? îl ştiu prea bine. 

— Trebuie să înapoiezi datoria. 

— O voi înapoia din prada care mă aşteaptă. Am auzit că 
Decebal are vistieria plină cu vase de aur şi pietre nestemate. 
Din ea îi voi plăti! 

— Mi se pare, Longinus, că eşti ca aceia care întîi fac focul şi 
apoi se duc în pădure după vînat. Să nu rămii şi flămînd şi cu 
lemnele arse. 

Barbarul se dovedea o minte ageră şi Longinus încetă să-l mai 
sfideze. Desigur, dacul nu venise să-i spună vorbe cu tîlc, ci să-l 
amenințe. 

— Ea treia oară cînd Decebal trimite după mine. 

— Ţine să-ţi înapoieze chiar el papirusurile cu numele tău. 
Dacă nu vii, le va trimite lui Traian, ca să afle şi el de ce ai vorbit 
în Senat împotriva războiului. Cel care ţi-a dat împrumutul ne-a 
mărturisit că te-a cumpărat ca să amini războiul. Un alt papirus 
l-ar trimite Decebal la Roma, să-l citească Senatul. 

— De unde are Decebalus aceste papirusuri? se răsti 
Longinus, punînd întrebarea care îl frămînta din clipa cînd aflase 
de ce venise dacul. 

Întrebarea nu avea nici o legătură cu ceea ce îi spusese solul 
lui Decebal, dar Longinus voia să capete timp de gîndire. Dacul 
îl şantaja... 

— Le-a răscumpărat de la un grec, al cărui nume nu-l ştiu. E 
sigur însă că grecul se va putea duce la Roma, ca să ceară 
despăgubiri, şi să-ţi vîndă casa şi pămîntul. 

— Decebalus ştie unde se află acum grecul? 

— Războiul l-a prins la noi, cumpărînd miei. 

— Dacă primesc să viu la Decebalus, pot să vorbesc cu el? 

— Nimica mai uşor decit să-l vezi. 

— Bine, am să te însoțesc. 

Dorinţa de a-i vorbi grecului fusese un motiv, ca să nu creadă 
dacul că vine forţat de papirus. Dar acesta era adevărul. 
Longinus îşi dădea seama că în urmă cu patru ani făcuse o mare 
prostie primind împrumutul acela, mai bine-zis lăsîndu-se 
cumpărat de grec. După aceea îşi dăduse seama că ajunsese 
unealta grecului, şi de multe ori se certase cu Silius din cauza 
lui. Avea dreptate dacul, aprinsese focul şi plecase la vînătoare. 
Se temea că dacă Decebalus va trimite acum o solie de pace la 


Traian, împăratul s-ar putea să primească să pună capăt 
războiului. Luptele din ultimele zile fuseseră deosebit de grele şi 
se terminaseră cu mari pierderi. Ce va face el atunci? Mai ales la 
asta se gîndea Longinus. Ce se va întîmpla cu el dacă Traian va 
încheia o nouă pace, mai înainte de a cuceri Sarmizegetusa? Cu 
două zile în urmă, îl găsise pe împărat foarte abătut, după o 
luptă nimicitoare, care îi înjumătăţise pretorienii. leşise 
învingător, dar cînd Longinus se arătase entuziasmat de victoria 
repurtată, împăratul zîmbise obosit şi fără elan: „O, Longinus, 
grea victorie am cîştigat şi atît de scump am plătit-o, încît vreau 
s-o uit cît mai repede!” 

Pe măsură ce se apropia de Sarmizegetusa, luptele deveneau 
mai dure, mai disperate, barbarii se aruncau şi mai furioşi în 
bătălii. Chiar el, Longinus, se convinsese de asta. Cucerise o 
fortăreață în care găsise zeci de prizonieri romani arşi de vii... 
Numai unul reuşise să rostească două-trei vorbe: „Ne-au ars... 
femeile... dacilor!” şoptise, înainte de a închide pentru 
totdeauna gura. 

Lui Longinus îi era frică de pace. Cu atît mai frică cu cit aflase 
că marcomanii şi cvazii trimiseseră iar solii la Traian, de data 
asta ameninţindu-l că-şi vor trimite cavaleria în luptă, dacă nu 
va încheia pacea cu Decebalus. O dată pacea încheiată, lui nu-i 
mai rămiînea decit să-şi pună capăt zilelor. 

Toate acestea îl făcură pe Longinus să primească să meargă 
în tabăra dacilor. Cel puţin avea să ştie ce are de gînd 
Decebalus. Poate că în schimbul unui serviciu îşi va răscumpăra 
papirusurile. Blestemă în gînd ziua cînd îşi scrisese numele pe 
ele şi chemă un centurion voinic. 

— Trimite pe cineva la Traian să-l înştiinţeze că am plecat în 
tabăra dacilor. Decebalus vrea să-mi spună condiţiile în care ar 
încheia pace. 

Ar fi trebuit să-l întrebe mai întîi pe Traian dacă trebuie să se 
ducă sau nu, dar se temea că împăratul îl va opri. De aceea 
trimise să-l înştiinţeze şi plecă mai înainte de a primi răspunsul. 
Împăratul îl preţuia prea mult, ca să-l mai mustre pentru o astfel 
de faptă. 

— Cine să te urmeze, Longinus? întrebă centurionul, sub mîna 
căruia era paza comandantului. 

— Numai tu, Cilicius. 

Centurionul încălecă şi, păstrind cîțiva paşi între el şi 


Longinus, îmboldi calul. 

Pînă în clipa cînd ajunseră în faţa lui Decebalus, Longinus 
crezuse că întimplarea făcuse ca grecul Callistos să fie la 
Sarmizegetusa şi, plîngîndu-se că războiul i-a stricat negustoria, 
regele a aflat că are papirusuri cu iscălitura lui şi le-a 
răscumpărat, ca să-l aibă la mînă. Cînd însă a dat cu ochii de 
Timocles în dreapta lui Decebalus, a înţeles cu adevărat ce s-a 
petrecut în urmă cu cîțiva ani. Nu făcuse pe voia dacilor, pentru 
că grecului Callistos îi convenea pacea, ci pentru că ei, dacii, îl 
cumpăraseră printr-o iscoadă. Acum îşi dădu seama că cel care 
se dăduse atunci drept Timocles nu era altul decit Dates, 
nepotul regelui dac. Dar Arria? Chiar el vorbise cu ea şi actriţa 
se jurase că a chemat pretorienii cînd a aflat că Timocles ştie 
unde este nepotul lui Decebalus. Pentru că a refuzat să-i 
mărturisească unde stă ascuns, a trecut peste sentimentele ei şi 
l-a trădat. Traian lăudase în faţa multora purtarea ei de 
adevărată romană, care a pus mai presus de dragoste viaţa 
împăratului. Încărcată cu daruri, Arria trăise de atunci şi mai în 
cinstea celor care o înconjurau... 

Zimbetul lui Timocles îl orbi de furie pe Longinus. Se simţi mic 
şi laş, tocmai el, militarul pe care toţi îl socoteau viteaz şi demn. 

Mai înainte de a rosti o vorbă, îşi smulse cuțitul de la briu şi 
vru să şi-l înfigă în piept, dar gestul lui parcă era aşteptat, 
deoarece doi oşteni din garda lui Decebal se repeziră şi-i 
prinseră braţul. Se zbătu degeaba, îl ţineau de parcă ar fi fost 
legat. 

Cel mai uimit de purtarea lui Longinus fu centurionul care îl 
însoțea. Nu putea să înţeleagă ce s-a întîmplat cu comandantul 
lui, de vrea să-şi curme zilele, cînd venise aici ca un învingător? 
Socoti însă că, dacă Longinus vrea să-şi curme zilele, onoarea şi 
cinstea lui îi cer să facă aceasta. Işi trase sabia şi se repezi s-o 
înfigă în spatele comandantului. Vîrful se propti însă într-o zală 
şi se îndoi. Simţindu-l, Longinus se întoarse spre el, plin de 
speranţă, dar sabia nu apucă să se înfigă a doua oară. Un 
oştean din gardă, cu o singură lovitură, aruncă de pe umăr 
capul centurionului. Longinus îşi plecă, încet capul, învins. 
Trebuia să asculte ce voia să-i ceară Decebalus. 

— Longinus, ai să rămii ostatec la Sarmizegetusa. Un sol de-al 
meu se va duce la Traian să-i încerce sentimentele. Scrie-i 
cîteva rînduri şi cere-i să te salveze. Dacă îmi cedează ţara pînă 


la Donaris, şi dacă îmi plăteşte ceea ce am cheltuit cu acest 
război, te voi elibera. 

Romanul se smuci din braţele celor care îl ţineau şi strigă, 
bolborosind de furie: 

— Tu, Decebalus, poţi să-i ceri aşa ceva lui Longinus? Ptiu! 
răcni el, sufocat de indignare. la-mi zilele de pe acum, nu mai 
aştepta alt răspuns. Viaţa mea nu merită un preţ atît de mare! 

— Vorbeşti ca un adevărat bărbat, şi te porţi ca un dac, 
Longinus. 

— Ca un roman, Decebalus! 

— Romanul iubeşte prea mult viaţa. De aceea vrea să supună 
lumea, ca să-şi trăiască viaţa în cît mai multă avuţie şi plăcere. 
Faptele tale de vitejie nu le-ai făcut gindindu-te la comorile 
mele? Vitejia voastră nu porneşte din suflet şi din credinţă, ci 
din dorinţa de a lua prăzi. 

— Dă-mi sabia şi ai să vezi cît de dragă îmi este viaţa! 

— Ţi-ai scurta viaţa, Longinus, ca un bărbat adevărat. Cred 
asta. E uşor să ne scăpăm de viaţă, cînd în urma noastră lăsăm 
un nume curat. Ai pieri uşor, dacă ai şti că Traian va spune: „A 
murit ca un erou!” Dar ai muri la fel de liniştit, dacă ai şti că în 
urma ta numele îţi va fi blestemat? Dacă tu mori, voi trimite 
papirusurile lui Traian, şi tot poporul roman îţi va scuipa numele, 
în vecii vecilor! Vor afla că te-am cumpărat şi că ai luptat patru 
ani în Senat, ca să opreşti războiul, deşi ştiai că îmi întăresc 
cetăţile. Citind papirusurile, Traian va înţelege de ce ai făcut 
toate astea! 

Longinus rămase uimit în faţa judecății acestui barbar, despre 
care auzise că e viteaz şi înţelept, dar pe care nu-l bănuise atît 
de viclean. Vorbele lui îl doborîră, pentru că erau adevărate. Ce 
soldat ar primi să-şi pîngărească numele? Moartea i-ar fi fost 
senină, dacă în urma lui ar fi rămas un nume demn. Avea 
dreptate Decebalus. 

Ce să facă? Să-i scrie lui Traian? Împăratul ţinea la el, şi poate 
că ar fi încheiat pace, ca să-i salveze viaţa. Cum să se poarte 
demn, într-o împrejurare ca asta? Îi era cu neputinţă să ia o 
hotărîre. 

— Decebalus, îmi ceri să-mi calc în picioare cinstea de soldat. 
Nu pot s-o fac. Dar lasă-mi timp să mă gîndesc în ce fel aş putea 
să te ajut, fără a-mi păta numele. 

Decebal primi să mai aştepte pînă a doua zi. Porunci să fie 


dus într-o încăpere a locuinţei-palat şi ţinut sub pază. Nu-l 
tratară ca pe un prizonier, ci ca pe un oaspete. 

După ce Longinus ieşi, Dates îi spuse lui Decebal: 

— Nu are să primească, unchiule. A cerut timp de gîndire ca 
să găsească un mijloc de a ne înşela. Să fim cu ochii pe el. 

— Altceva tot nu puteam face. 

— Ba cred că da. Longinus este aici. Scrisoarea către Traian 
ar fi bună, dar de ce nu trimitem un sol care să-i spună 
împăratului că numai dîndu-ne înapoi ţara, îl poate salva? Ştiu 
că ţine mult la Longinus, şi va fi pus în grea cumpănă. 

Decebal găsi bun gîndul lui Dates şi hotărî pe loc cine să plece 
în solie. Primul pe care îl numi fu Ziper. 

— Mai întîi şi mai întîi, cere-i ca luptele să înceteze în orice 
loc. Fă-l, Ziper, să trimită un sol la Quietus maurul, să-l oprească 
să mai cutreiere munţii cu călăreţii lui şi să semene moarte. E 
duşmanul cel mai de temut şi cel mai cîinos. Mai spune-i că 
Longinus aşteaptă ca împăratul să-şi amintească de cel mai 
credincios supus al său. 

Traian fu tulburat de vestea primită, deşi se aşteptase la ea. 
Cum primise solul prin care Longinus îl înştiinţa că se duce la 
Decebal, trimisese în mare grabă un altul, ca să-l oprească, dar 
ajunsese prea tîrziu. Acum se dovedea încă o dată şiretenia 
acestui rege barbar, care ştia atit de bine unde să lovească. Să-l 
piardă pe Longinus? Pe eroul care cîştigase cele mai grele 
bătălii, uimindu-l şi pe el, Traian, cu vitejia lui? Să-l piardă pe 
prietenul, alături de care luptase în atitea campanii? Dar şi 
pacea, în condiţiile cerute de acest sol era o ruşine. De ce 
pieriseră atiţia soldaţi, dacă trebuia să se retragă la Danuvius, 
să lase în mîna barbarilor castrele şi cetăţile întărite, pe care şi 
mai greu le-ar cuceri a doua oară, duşmanul cunoscîndu-i felul 
de a lupta în fiecare loc? 

Pe faţa împăratului se citea lupta din sufletul lui, şi ca să nu 
dea frîu liber furiei sale neputincioase, şi să reteze capul acestui 
dac falnic, care îl privea sfidător, Traian îi întoarse spatele. 

Nu putea ieşi din această încurcătură decit dînd un răspuns în 
doi peri, care să nu-l piardă nici pe Longinus, să nu-i dea curaj 
nici barbarului. Apoi... apoi va mai vedea, se va mai sfătui şi cu 
Laberius Maximus, şi cu Hadrian, şi cu Sura. 

— Să ştii, dacule, că de multe ori salvezi un militar păstrîndu-i 
numele. Oare ce ar vrea mai mult Longinus, să moară ca un 


erou, sau Roma să piardă un război cîştigat? 

— Longinus nu crede că războiul e cîştigat şi de aceea vrea ca 
împăratul să-şi amintească de meritele lui. 

— A rostit Longinus aceste vorbe? 

— N-am făcut decit să le aduc. 

Impăratul se zvircolea ca iepurele în laţ, sub privirea rece a 
dacului. Nu ştia cum să-şi rostească mai bine gîndurile. „O, 
Longinus, gîndea el, cum ai putut să te laşi înşelat pînă 
într-atita, încît să te duci cu mîinile legate în vizuina lupului?” 

— Spune-i lui Decebalus că nu-i dau un răspuns răspicat, pînă 
cînd nu mă sfătuiesc cu ceilalţi comandanţi. Ţin la viaţa lui 
Longinus, dar dacă o să-l salvăm cu un preţ prea mare, o să fie 
chiar împotriva voinţei lui. Adu-mi pe papirus vorbele lui 
Longinus. Numai aşa voi cunoaşte cu adevărat ce mă îndeamnă 
să fac 

— Pînă la înapoierea mea, Decebalus îţi cere să-ţi opreşti 
legiunile şi să trimiţi lui Quietus vorbă să nu mai prindă robi 
pentru Roma. 

Decebal se bucură că dobiîndise şi atita. Nu avea de gind să-i 
trimită prea curînd răspunsul lui Longinus, ştiind că împăratul, 
dacă nu se va retrage, ca să-l salveze, nici nu va înainta, ca să-l 
condamne astfel la moarte. Fiecare zi era prețioasă pentru 
Decebal. Fiecare zi apropia timpul rău al toamnei ploioase şi al 
iernii geroase. Era convins că soldaţii lui Traian nu ar mai rezista 
încă o iarnă în munţii Daciei, în adăposturile săpate la 
repezeală. 

In noaptea aceea, Decebal l-a chemat la el pe Dates şi pe 
Ziper. Tinerii doar ce se lungiseră în paturi cînd trimisul regelui îi 
făcu să sară iar în straie şi să se grăbească să i se înfăţişeze. 

L-au găsit stînd cu fruntea rezemată de rama ferestrei şi 
privind cerul fără pic de nor, spuzit de stele. Rămaseră lîngă 
uşă, în picioare, respectindu-i tăcerea. Dates văzu, pentru prima 
dată, la lumina pilpiitoare a lumînărilor, că Decebal îmbătrînise, 
deşi era încă în puterea vîrstei. Întîmplările din ultimii ani nu 
trecuseră peste el fără să lase urme. Părul îi lucea argintiu şi 
cutele obrazului prelungeau umbre tremurătoare, schimbîndu-i 
înfăţişarea. 

Tînărul închise ochii. Nu putea să şi-l închipuie pe Decebal 
bătrîn şi copleşit de griji. Intotdeauna fusese un stilp de granit, 
care dăduse siguranţă celor din jurul său. lată-l acum rezemat 


de marginea ferestrei, ca un ostenit, privind cerul cu ochii 
îngrijoraţi şi umezi. Dates nu ştia că numai cu puţin timp în 
urmă venise la rege un sol care îi dăduse o veste tristă. Incă o 
veste dureros de tristă. Nobilii din Potaissa şi din Appulum se 
închinaseră lui Traian. Îngenuncheaseră în faţa împăratului 
cerîndu-i îndurare, după ce deschiseseră porţile cetăților. Nu 
mai credeau în puterea lor şi îşi plecaseră capetele, trădîndu-l 
pe Decebal. Nu erau primii. Mai primise asemenea veşti de la 
Ramidava, de la Cumidava, de la Napoca. Toţi îl trădau, speriaţi 
de puterea Romei. Îi rămăseseră credincioşi numai cei de aici, 
din inima munţilor. 

Tresări cînd îşi dădu seama că nu mai e singur. Fusese prins 
într-o clipă de singurătate, cînd îşi trădase grijile şi virsta. 
Întreaga înfăţişare i se schimbă pe dată, devenind iar regele din 
totdeauna. Dar pentru Dates el nu mai redeveni ceea ce fusese 
cîndva. În mintea tînărului stăruia figura lui obosită şi 
îmbătriînită. 

— Ce-i Dates, fiule, eşti încă somnoros? îl întrebă regele 
bătîndu-l bărbăteşte pe umăr. 

Ochii tînărului se tulburaseră, dar nu de nesomn. Pentru el 
vulturul coborise ostenit din văzduh şi se aşezase pe clonţul de 
piatră. 

— Copiii mei, în noaptea asta ne aşteaptă multă treabă, şi 
pentru ce avem de făcut nu am încredere decit în voi. 

— Unchiule, sînt fericit că ai rostit aceste vorbe. Oare merit să 
ai mai multă încredere în mine, decit în atiţia alţii? 

— Din fericire, da, copilul meu! Pe amîndoi mă sprijin fără 
frică de trădare. Mai ales că ce veţi vedea voi în noaptea asta, 
pe mulţi cinstiţi i-ar împinge la trădare. 

— Dar unde mergem, unchiule? 

— Să salvăm averea Daciei! Vouă v-o las moştenire, numai în 
voi am încredere că o veţi cheltui cu folos. Trebuie să mai 
aşteptăm. Peste puţin timp, Bicilis, acum răspunzător de 
cancelaria regelui, veni şi-i spuse că a adus prizonierii ceruţi. 
Coboriră. 

În faţa locuinţei-palat erau zece prizonieri romani, fiecare 
purtînd pe umăr cîte o lopată, un ciocan sau ţinînd de minerul 
unui coş de nuiele. Toţi erau ferecaţi în lanţuri şi asta îi mira şi 
mai mult pe tineri. Aflară curînd că regele poruncise să-i ferece 
cu greutăţi mari. 


— Acum, Bicilis, du-te şi odihneşte-te! îl îndemnă regele pe 
mai marele cancelariei. E tirziu şi miine vom avea mult de lucru. 

Bicilis se aşteptase să-l însoţească şi el pe rege. Bănuia că 
este vorba despre o treabă tainică şi neîncrederea arătată Îl 
înfurie. De ce îi lua cu el numai pe aceşti doi tineri?! 

Îşi puse în gînd să se ţină pe urmele lor. 

În faţa prizonierilor mergea Ziper, cu sabia în mînă, gata în 
orice clipă să atace, iar în spate, regele şi Dates. leşiră pe 
poarta dinspre valea Sargeţiei şi coboriră panta abruptă a 
drumului. În toate casele era întuneric. Femeile şi copiii, singurii 
care mai rămăseseră prin case, dormeau, aşa că nimeni nu se 
uită după grupul care cobora în zgomot de lanţuri. Prizonierii 
abia îşi duceau greutatea mare de care erau legaţi. 

Sargeţia parcă avea solzi, aşa sclipea în bătaia lunii aproape 
plină. Totul tăcea în jur, în afară de ea: susura, şi ridea, şi se 
juca nepăsătoare, sărind din piatră în piatră. Nu plouase cam de 
mult şi apele se strinseseră în albie, încît puteai s-o treci uşor cu 
piciorul, fără să te uzi mai sus de genunchi. In unele locuri, din 
cîţiva paşi erai pe celălalt mal, şi de mai multe ori, prizonierii şi 
cei care îi păzeau fură nevoiţi să meargă cînd pe un mal, cînd pe 
celălalt. Părăsiseră drumul de căruţă şi înaintau în codru, pe 
malul apei, furişîindu-se pe o potecă de picior, sălbăticită şi ea în 
ultimul timp. 

Lăsară în urmă mica aşezare de ciobani, turnul de veghe din 
care nu lipsea ziua şi noaptea un oştean ce scruta zarea. 
Prizonierii începură să dea semne de oboseală. Cu toate 
îndemnurile celor doi tineri, păşeau din ce în ce mai greu. Se 
grăbiseră, urcînd şi coborînd, fără o clipă de răgaz. Decebal voia 
să ajungă într-un loc ştiut numai de el. Bicilis, în urma lor, sufla 
obosit şi din ce în ce mai nedumerit. Unde se ducea regele? 

În sfîrşit, se opriră! 

În locul acela apa Sargeţiei făcea un cot scurt, pe lîngă un 
perete de piatră, apoi scăpa jos pe trei trepte care îi zbuciuma 
unda. 

— Dărimaţi acest pinten în apă! porunci regele, prizonierilor. 

Pe zidul de piatră se înălța un virf, care putea fi împins în rîu. 

Se apucară să sape sub el, ca să-l rostogolească. 

Bicilis, care se furişase în spatele unei tufe înalte de cucută, 
se lungi, aşteptind să vadă ce o să se mai întîmple. Cînd văzu ce 
fac prizonierii, fu şi mai nedumerit. Nici Dates şi Ziper nu erau 


altfel, dar nu îndrăzneau să-l descoasă pe rege, ascultau tot ce 
le poruncea el. Aveau misiunea să fie cu ochii în patru, ca nu 
cumva vreunul dintre prizonieri să scape cu fuga. 

Aproape se lumina de ziuă cînd valea răsună de zgomotul 
pintenului prăbuşit. De la un mal la altul Sargeţia se lovea de 
grămada de piatră. Apa ei îşi găsi loc să curgă printr-o veche 
albie, pe care o părăsise cu sute de ani mai înainte. 

— Săpaţi aici! porunci Decebal. 

Arăta locul pe unde pînă atunci trecuseră apele Sargeţiei, în 
apropiere de cea de a treia treaptă. 

La ziuă, groapa era atit de adincă, încît cel care săpa nu se 
mai vedea. Alungat de lumină, Bicilis se furişă în adîncul pădurii. 

— De ajuns! porunci regele, după ce se îndepărtase de la 
urechea lui Ziper, căruia îi şoptise ceva. 

Prizonierii fură încolonaţi şi li se arătă poteca pe care s-o 
apuce. Nu tocmai departe de locul unde munciseră, în 
apropierea unei prăpăstii, cei doi tineri îşi traseră săbiile şi le 
înfipseră în coastele prizonierilor. Nimeni nu avea să afle de 
această groapă! Nu ştiau că Bicilis îi pîndise tot timpul. 

Noaptea următoare, douăzeci de cai fură încărcaţi fiecare cu 
cîte doi saci grei, pe care abia îi ridica de jos un om voinic. Cinci 
prizonieri ţineau căpestrele, după ce se munciseră să urce sacii 
pe cai. Cînd toată cetatea dormea, coloana porni pe drumul 
străbătut cu o noapte în urmă de cei care abătuseră apa 
Sargeţiei din albia ei. 

Sacii fură descărcaţi în groapa adincă, iar prizonierii avură 
aceeaşi soartă. 

Cinci drumuri făcură caii, de fiecare dată cîte cinci prizonieri 
pieriră, pentru ca nimeni să nu afle taina comorii lui Decebal. 
Sacii erau plini cu bani de aur, şi vase de aur, şi potire de aur, 
bătute în pietre nestemate. 

Bicilis, închipuindu-şi ce se află în saci, fu apucat de o lăcomie 
bolnăvicioasă. Gîndul că numai el cunoaşte taina tezaurului, în 
afară de cei doi tineri, îl înnebunea. Se şi vedea dezgropînd-o şi 
păstrînd-o pentru el. Va veni cu robi, îi va pune să abată riul şi 
să scoată comoara, apoi le va veni de petrecanie. 

Nu se mai gindea la luptă, ci îl cuprinse frica de moarte, pe 
care niciodată nu o mai încercase pînă atunci. Acum voia să 
trăiască, să poată lua comoara. Ar fi fugit oriunde, s-ar fi ascuns 
şi în gaură de şarpe pînă la terminarea războiului, ca după 


aceea... Da, apoi, chiar dacă romanii îşi vor aduce legiunile în 
Dacia, el tot se va înapoia şi va dezgropa comoara, şi se va 
răscumpăra de la Traian! 

Ultimii sclavi cărară în coşuri de nuiele piatra care oprise apa 
Sargeţiei să curgă în albia ei. În zori, zgomotul apei sărind pe 
cele trei trepte se auzea iar. Cine să bănuiască măcar, că sub 
undele ei zăcea comoara dacilor, pentru care Traian îşi urnise în 
război legiunile? Toţi cei care o ascunseseră erau acum morţi, şi 
Decebal era încredinţat că în afară de el, numai cei doi tineri 
ştiu această mare taină. 


Îl lăsase anume pe Longinus să se gîndească. Decebal ştia că 
Traian aşteaptă cu nerăbdare răspunsul comandantului său de 
oşti. 

În acest timp, Longinus se frămînta cum să-i scrie lui Traian, 
în aşa fel încit să înţeleagă altceva decit spuneau vorbele pe 
papirus. Că nu era uşor să-l înşeli pe acest rece barbar, se 
convinsese pe propria lui piele. Nu ajunsese el, Longinus, 
comandantul cunoscut, unealta barbarului?! 

Trimise vorbă lui Decebal că vrea să i se dea cele 
trebuincioase scrisului, şi regele îi porunci lui ludenus să-i ducă 
ce a cerut. 

— Longinus, regele mi-a spus că te-ai hotărît să-i scrii lui 
Traian, îi vorbi ludenus, privindu-l cu ochii îngustaţi. 

Pe roman îl surprinse reproşul simţit în glasul celui care îi 
aducea uneltele de scris. Tresări întrezărind o speranţă de 
scăpare. Nu cumva scribul era înfricoşat că dacii vor pierde 
războiul şi voia să se vindă? Era mai bine să lege vorba cu el. 

— Trebuie să-i scriu! 

— Îl rogi să te scape, Longinus? îi aminteşti împăratului că ai 
luptat alături de el? 

Ce ciudat acest scrib. Parcă îl ameninţa. Se hotărî să încerce o 
înţelegere cu el. 

— Nu pot să-i spun că sînt gata să mor, scribule. Cine i-ar 
duce o astfel de veste, chiar ştiind că va fi răsplătit în aur? 

— Se zice că ai vrut să-ţi străpungi pieptul, Longinus. 

— N-am fost lăsat. 

— Ai mai face-o? 

— Bucuros, dar cine-mi dă o sabie? 

ludenus îşi roti privirea. Paznicul de la uşă era un oştean care 


n-avea habar de limba romanului. 

— Longinus - îi şopti - în călimara pe care ţi-am lăsat-o sînt 
două vase. Unul cu cerneală, celălalt cu otravă. 

— Cine eşti? 

— Nu e nevoie să ştii mai multe. Ai în călimară ceea ce-ţi 
trebuie ca să mori demn. 

— Îţi mulţumesc, oricine ai fi. 

— Sînt prietenul tău, Longinus. Traian îmi va răsplăti fapta, 
după cum ai spus tu. 

— Cum o să afle Traian că nu mai trăiesc? Mi-e frică să nu 
primească pacea, dorind să mă vadă... 

— N-ai nici o grijă, va afla la timpul potrivit că Longinus nu 
mai poate fi salvat. Acum scrie ce ţi-a poruncit Decebalus! 

Longinus tresări. Nu cumva în faţa lui era o iscoadă? 

— Ce vrei să scriu? 

— Ce ţi-a poruncit Decebal. Roagă-l pe Traian să-ţi scape 
viaţa, chiar încheind pacea. 

— Pleacă de-aici, iscoadă! strigă. Crezi că aş mai putea să cad 
încă o dată în cursă? Cu scrisoarea mea Decebal capătă pacea, 
iar eu mor degeaba, dacă în călimara asta o fi ceea ce spui. 

— Nu te sfătuiesc să-ţi viri degetul în ea şi apoi în gură. 
Ascultă, Longinus, ai dreptate să te îndoieşti de vorbele mele. 
Să ştii că eu l-am vestit pe Traian că nepotul lui Decebalus a 
plecat la Roma, să-i vină de hac. Şi dacă de mine n-ai auzit, pe 
Arinius îl ştii, desigur. 

În sfîrşit, rostise vorbele care îl liniştiră pe Longinus. Arinius 
era iscoada pe care o ştia şi el; adesea lui îi adusese veştile. 

— Arinius te-a trimis? 

— Da. 

— Învaţă-mă ce să fac. 

— Să scrii ce ţi-am spus. Cere-i lui Decebalus să mă trimită pe 
mine la Traian. 


Decebal întoarse pe toate părţile papirusul, fericit că Longinus 
scrisese mai mult decît se aşteptase. ÎI implora pe Traian să-l 
salveze, primind propunerile de pace. li amintea împăratului 
toate meritele căpătate de-a lungul anilor, şi în numele lor cerea 
să trăiască. 

Decebal se gindi cu dispreţ la Longinus. Nu se aşteptase ca 
un comandant să se umilească într-atita, numai ca să-şi scape 


viaţa. 

— Dar încă nu şi-a scris numele, spuse Dates care primise 
papirusul de la rege, să-l citească. 

— Nu? sări Decebal. De ce nu şi-a scris numele? îl întrebă pe 
ludenus. 

— Asta este scrisoarea, Decebal. Ca să-şi scrie numele pe ea, 
trebuie să-i îndeplineşti o dorinţă. 

— Care? 

— N-a vrut să mi-o spună. Îl aşteaptă pe Dates la el. 

Dates se înfăţişă lui Longinus. Cei doi bărbaţi se înfruntară. 
Romanul îl ura pe acest tinerel care îi distrusese cariera militară, 
îi zdrobise viaţa, reuşind să-l cumpere; dacul îl dispreţuia pentru 
rîndurile prin care îşi cerşea viaţa de la Traian. Işi amintea cît de 
falnic îi păruse Longinus la întrecerea de care din Circus 
Maximus, şi cum îl vedea acum. 

— Vrei să-mi vorbeşti, Longinus? 

— Am scris ce mi-a cerut Decebal. Sînt încredinţat că Traian o 
să-mi salveze viaţa. 

— Cunoşti condiţiile noastre. 

— Ca să ajungă la Traian scrisoarea, trebuie să-mi înapoiaţi 
papirusurile pe care le-am dat grecului Callistos. Altfel nu-mi 
pun numele pe ea... 

— E singura ta dorinţă? 

— Mai vreau ca scrisoarea s-o ducă cel care mi-a dat uneltele 
de scris. Numele meu va rămîne curat în amintirea romanilor, 
dacă voi rupe acele papirusuri. Altfel mă tem că şi în alte 
împrejurări o să mi le arătaţi. 

— Învoiala noastră cere să ţi le înapoiem în clipa cînd îi scrii 
lui Traian. Pune-ţi numele pe acest papirus şi le vei primi. 

Trimise după papirusuri. 

— Primeşte-le, Longinus. 

Romanul le luă cu un gest care trăda nerăbdarea greu de 
ascuns. Cite nopţi nu se giîndise la ele, cite fapte nu făcuse 
împotriva voinţei lui! Viaţa lui, în anii din urmă, depinsese de 
ele. Îşi scrise numele pe papirusul pentru Traian, apoi, cu o ură 
fără margini, rupse chitanţele lui Callistos în zeci, în sute de 
bucățele. 

— Să le ardă! ceru. Să-mi aducă foc şi să le ardă sub ochii 
mei! 

— Aduceţi foc! porunci Dates, înțelegînd izbucnirea lui de 


furie oarbă. 

Tînărul dac bănui ceva rău abia cînd îl auzi pe Longinus 
izbucnind în ris, privind flăcările care îi redădeau liniştea 
pierdută. 

— Acum sînt liber! răsuflă el, cu ochii îngustaţi de bucurie, 
umflîndu-şi pieptul. Sînt liber, dacule! 

— Nu-ţi mai trebuie decit să pleci de aici! 

Dates nu simţi zimbetul abia schiţat din coada ochilor lui 
Longinus, şi nici nu înţelese vorbele lui în doi peri! 

— Ai dreptate, dacule... Asta mai aştept, să plec de la voi... 
Am să plec în curînd, să ştii. Să ştii mai ales tu, dacule. Tu care 
ţi-ai bătut joc de mine! Singurul om care şi-a bătut joc de minei 
şi de aceea te admir. Ai făcut totul pentru poporul tău, şi te 
admir, barbarule, deşi tu nu ai nevoie de admiraţia unui 
netrebnic care se jeluieşte şi cerşeşte viaţa nedemnă pe care o 
are. Nu-i aşa că mă dispreţuieşti? Acum poţi să-mi spui pentru 
că ai în mînă scrisoarea cu numele meu. 

— Te dispreţuiesc! 

— Eşti un bărbat aşa cum aş fi vrut să rămîn eu. Chiar dacă 
mă dispreţuieşti acum, voi face totul... mai tîrziu, ca să-ţi 
recapăt stima, pentru că m-ai admirat odată, nu-i aşa? 

— Te-am admirat. 

— Am să fac totul ca să mă înalţ iar în ochii tăi. Dă scribului 
scrisoarea. 

— De ce ţii s-o ducă el? 

— l-am spus cum să-i vorbească împăratului, ca să-l 
înduplece. Trimeteţi-l pe el, dacă vreţi pacea. Eu am dobindit 
ceea ce am vrut, spuse arătînd grămada de cenuşă. Dacă vreţi 
pacea, trimiteţi-l pe scrib. 

— Bine, Longinus, el se va duce. 


— Se apropie solia aşteptată, Traian. 

impăratul ieşi din cort, nerăbdător. Fu mirat că nu se înapoiau 
aceiaşi soli. In fruntea dacilor călărea acum un neîndemiînatic ce 
se ţinea greu în şa. După îmbrăcăminte părea un scrib. De ce îi 
trimisese Decebalus un scrib? 

— Te salut, Traian! i se adresă scribul, cu glasul voit vioi, dar 
dogit de anii mulţi. 

— Imi aduci scrisoarea lui Longinus? 

— E la mine, Traian, dar înainte de a o citi, pune-i în lanţuri 


sau scurtează-i cu un cap pe aceşti însoțitori ai mei. 

La orice s-ar fi aşteptat împăratul, numai la astfel de vorbe, 
nu. Pe scrib îl însoțeau Butes şi Armer. După prima clipă de 
nedumerire, Butes, care încă nu apucase să descalece, vru să-şi 
smucească înapoi calul, dar, în faţă îi şi săriseră cîțiva pretorieni. 
Atunci îşi înfipse pintenii în burta calului şi-l făcu să se ridice în 
două picioare şi să se năpustească asupra scribului, doborîndu-l 
la pămînt. L-ar fi călcat bine cu copitele, dacă nu ar fi sărit 
pretorienii, unii să-l tragă într-o parte, alţii să-l doboare. Bătrînul 
icni o dată scurt, cînd îl străpunse sabia, apoi se clătină şi se 
prăvăli, tot privind fioros spre ludenus, pe care l-ar fi muşcat. 

Cu obrazul plin de sînge şi şchiopătînd, scribul se repezi la 
Butes şi-i dădu un picior, cu o ură veche, ţinută în frîu de frică. 

— Cîine! Cîine barbar! îşi răcori el sufletul, scuipînd pe trupul 
bătrînului mort cu ochii deschişi. 

Armer căzuse şi el răpus de sabie. 

Toate acestea se petrecuseră atit de repede, încit Traian nu 
apucase să facă o mişcare. Rămăsese cu sabia în mînă, privind 
nedumerit cînd la cei doi morţi, cînd la scribul care îi vorbi: 

— O, Traian, ai să înţelegi ce s-a întîmplat, cînd ai să afli cine 
sînt şi de ce am venit. Sînt o iscoadă de-a ta, care am dat ştiri 
lui Arinius. 

De Arinius auzise împăratul şi pricepu că scribul îi jucase un 
renghi lui Decebalus. 

— Dă-mi scrisoarea, scribule! 

— Primeşte-o, Traian, şi rupe-o mai înainte s-o citeşti. 

— Vorbeşti ciudat. Văd numele lui Longinus pe ea. 

— Este numele lui, Traian. Dacă nu-l scria, nu ajungeam pînă 
la tine, să-ţi spun cele din urmă vorbe pe care le-a rostit. 

— Cele din urmă?! 

— Cînd citeşti papirusul ăsta, Longinus nu mai este printre cei 
vii. Ştia că Decebalus pune condiţii grele ca să-l elibereze. Un 
soldat nu putea face altceva... Chiar eu i-am dat licoarea 
otrăvitoare cu care să-şi pună capăt zilelor. 

— O, Longinus! şopti împăratul, cu glas tremurat. 

Comandantul îşi spălase astfel numele. Traian nu mai avea 
niciodată să afle slăbiciunea de acum patru ani, care îl costase 
atît de mult. În Senat avea să fie pomenit ca un erou al acestui 
război. 

— Miine, strigă Traian, ca să-şi ascundă emoția pricinuită de 


veste, toate legiunile pornesc la atac. 


Decebal a priceput sfîrşitul soliei, cînd din toate părţile i s-a 
vestit că romanii s-au aruncat iar în luptă. L-a trimis pe Dates la 
Longinus. Romanul stătea cu faţa la perete, nemişcat. Cînd a 
pus mîna pe el, era rece. 

— Trădare! şopti, înspăimîntat. 

Ultima speranţă a păcii se spulberase. Armele aveau să-şi 
spună cuvintul. Îşi aminti vorbele cu două înţelesuri ale lui 
Longinus, şi acum le înţelese deplin. Se uită lung la el şi-i 
răspunse: 

— Acum... te stimez iar... Longinus, murmură. Cred că ai 
murit liniştit... 


„Luptele începuseră cu o furie nemaivăzută. Cinci zile mai 
tîrziu, romanii, strecurîndu-se pe valea Sargeţiei, se treziră în 
faţă cu zidurile Sarmizegetusei şi dădură un chiot de bucurie, 
deşi frica le pişcă inimile. Cetatea era cocoţată în virful unui 
munte nu tocmai uşor de suit. Pînă la zidurile ei, două valuri de 
pămînt, ridicate în pripă, dădeau de gîndit celor care trebuiau să 
ajungă pînă sus. 

Casele de pe coastă încă mai fumegau. Dacii le dăduseră foc, 
şi panta golaşă se vedea neagră şi urită: mormane de cenuşă şi 
lemne înnegrite, pe jumătate mistuite de flăcări. Drumul era 
acum liber, şi pietroaiele care porneau să se rostogolească din 
vîrf, pînă jos, multe oase aveau să frîngă. 

Traian îşi opri calul şi privi îndelung zidurile Sarmizegetusei. 
De ani de zile visa această clipă, şi, iată, dorinţa i se împlinise. 

Îşi simţi sufletul cuprins de o bucurie nemaiîncercată. Era în 
pragul înfăptuirii celei mai mari victorii din viaţa lui. Işi dădea 
seama că nici un alt război nu-i va aduce atita glorie ca acesta: 
„Dacia este Gallia mea!” gîndi el. De multe ori, în faţa unei mari 
fapte, se gindea la lulius Caesar, dorind să-l ajungă. Nu-i plăcea 
să fie comparat decit cu el, şi se străduia în tot ce făcea, să fie 
la înălţimea marelui înaintaş. Dacia îl va ridica pînă la lulius 
Caesar! Apoi îşi va termina „De bello Dacico” şi va înălța 
construcţii măreţe. Îl avea lîngă el pe Apollodorus în stare să 
realizeze cele mai îndrăzneţe edificii. De multe ori vorbise cu 
marele arhitect despre ridicarea unui Forum mai măreț decit 
toate celelalte, şi Apollodorus îl asigurase că, dacă i se vor da 


bani, va înălța o construcţie nemaivăzută pînă atunci. Podul de 
la Drobeta era o dovadă că avea în slujba sa pe cel mai mare 
arhitect al lumii. 

Cei din jurul împăratului îi respectară tăcerea, crezind că în 
mintea lui se ţes planuri de atac. Traian însă se lăsase furat de 
visuri. Acum era sigur de victorie. Singura problemă pentru el 
era aceea de a face totul ca să termine lupta cît mai repede şi 
cu pierderi cît mai mici. Mai mult decit atit, în sinea lui 
recunoştea că, dacă n-ar fi fost nerăbdarea care să-l roadă şi 
să-l împingă la fapte, cea din urmă bătălie ar ciştiga-o cu 
pierderile cele mai mici. Pentru asta ar fi trebuit să aibă 
răbdarea necesară unui asediu îndelungat. Era sigur că, mai 
devreme sau mai tirziu, setea îi va scoate pe daci din cetate sau 
le va scurta zilele. Dar cine mai putea să-i ţină în frîu pe 
comandanţi? Sura, Laberius, Hadrian şi toţi ceilalţi ar fi pornit în 
această clipă spre cetate. li simţea nerăbdători. 

Traian privi cu coada ochiului spre ei şi se convinse că aşa 
era. Nu aşteptau decit o vorbă. 

Ca să aibă timp de gîndire, îşi îndemnă calul să pornească la 
pas. După ce va înconjura cetatea, va şti mai bine ce are de 
făcut. Comandanții îl urmară. 

Cetatea era din trei părţi apărată de panta repede a muntelui, 
pe care urcau două drumuri. La jumătatea coastei, dacii 
ridicaseră două valuri de apărare, în care înfipseseră, în grabă, 
trunchiuri de copaci. Pe mulţi încă nu se veştejiseră bine 
frunzele. 

Cînd priveai spre cetate, întilneai o privelişte dezamăgitoare: 
mormane de scînduri şi dulapi carbonizaţi, mormane de cenuşă 
fumegîndă în care mai piîlpîia focul, la adierea vîntului. Încolo 
nimic, nimic! Totul fusese dat focului. ă 

Împăratul se înapoie la apa Sargeţiei şi privi iar zidurile. În 
faţa zidurilor, spre dreapta, cu puţin mai jos de cetate, se 
întindea un platou destul de mare, pe care se vedeau mai multe 
construcţii. Cetatea era chiar în virful muntelui, platoul cu 
construcţii zece paşi mai în jos. Traian ştia că şirurile de coloane 
de bazalt vineţiu erau sanctuarele dacilor. Valurile de pămînt, 
ridicate în pripă, opreau drumul spre ele. Bănuia că dacii se vor 
arunca orbeşte în luptă, ca să le apere, toţi vor apăra lăcaşurile 
lui Zamolxis! În acelaşi timp Traian îşi dădea seama că dacă le 
va cuceri, dacii nu vor mai lupta cu aceeaşi ardoare, simțindu-se 


părăsiţi de marele zeu. Acolo trebuia să dea atacul!... 

Era şi mai uşor să ajungă la sanctuare, dar nu pe acolo pe 
unde se aşteptau dacii. Muntele în vîrful căruia se ridica cetatea 
era înconjurat din trei părţi de valea repede, dar într-o parte se 
lipea de o altă creastă, mai înaltă, care pornea din apropierea 
sanctuarelor. Coasta muntelui vecin pornea în sus, cam pieptiş, 
şi se înălța mult deasupra cetăţii, fiind bine împădurită. Traian 
presimţea că dacii nu se aşteptau să fie atacați din partea 
aceea, socotind că muntele este un zid de netrecut. 

— Lucinius! 

— Aştept porunca de a porni, Traian! 

— Trimite cîțiva soldaţi să iscodească muntele de colo. 

— Am înţeles! 

Lucinius Sura nu îndrăznise să-i spună că nu pe acolo vor 
ataca cetatea. Cum să treacă de virful acela de munte? 

— Dau foc cetăţii! spuse Maximus Laberius, privind cele trei 
coloane de fum care începuseră să se ridice în cetate. 

— Nu cetatea arde, Laberius. Sînt focurile vaselor cu smoală, 
şi cu plumb, şi cu răşină, pregătite pentru noi. Să ne stringem 
într-un sfat. 

Nu termină bine vorba, cînd împăratul simţi prăvălindu-se 
calul sub el. Abia avu timp să sară într-o parte, ca să nu fie prins 
dedesubt. O săgeată lungă, de catapultă, se înfipsese în pieptul 
calului. O a doua vijii pe la urechea lui Sura şi se opri în copacul 
din spate. 

— Înapoi! porunci împăratul, ferindu-se chiar el în spatele 
unui stejar bătrîn. 

Căzură şi alte săgeți de catapultă, lungi cît o suliță, dar numai 
una găsi pieptul unui centurion şi îl străpunse, trecîndu-i prin 
zale şi ţintuindu-l de un copac. Îl văzură zbătîndu-se neputincios, 
ca o ginganie înfiptă cu un ac. Săgeata se înfipsese atit de tare 
în trunchiul arborelui, încît şi după ce muri centurionul rămase în 
picioare. 

— Au fost bine instruiți, şopti Sura printre dinţi, gîndindu-se la 
instructorii romani folosiţi de Decebal. 

Întîmplarea avu un ecou puternic în sufletele celor care îl 
înconjurau pe împărat. Era ca o prevestire rea şi arăta hotărîrea 
dacilor de a-şi vinde greu pielea. 

În prima clipă furia era gata să-l împingă pe Traian să 
poruncească atacul, dar reuşi să se stăpinească şi spuse cu 


glasul de mai înainte: 

— Să ne stringem într-un sfat. 

In acest timp, Decebal îl felicită pe ţintaşul catapultei care 
ochise atit de bine. 

— Numai cu trei palme mai sus dacă nimereai, ciştigam 
pacea, spuse Dates, şi el de faţă. 

— Landes, tu să-l pîndeşti pe Traian. Stai cu săgeata pregătită 
şi nu tragi decit atunci cînd îţi apare el în faţă. 

Seara se lăsă fără nici o altă întîmplare. Cei doi duşmani 
stăteau faţă-n faţă, se pindeau, gata să se lovească. 

In cetate nu dormeau decit copiii. Părinţii erau prea năpădiţi 
de griji, ca să-şi aştearnă geană peste geană. Era atit de mult 
popor între ziduri, încît era greu, acum noaptea, să treci dintr-un 
loc în altul, fără să calci pe trupurile întinse. Cei care nu 
dormeau, stăteau lungiţi, ca să-şi odihnească oasele chinuite. 
Toţi pînă la unul săpaseră ziua şi noaptea la valurile de pămînt 
de pe coastă. 

Dates avea o cameră a lui în locuinţa-palat, în care stătea 
împreună cu Ziper. În noaptea asta erau la ei şi cele două fete 
rămase fără adăpost. Curta nu mai avea părinţi. Mama ei murise 
în vara trecută, iar tatăl, în urmă cu cîteva zile, cînd se dusese 
împreună cu ludenus la Traian. Era nedespărţită de Livia, şi pînă 
ieri dormiseră amîndouă în casa Curtei, iubita lui Ziper. Bătrînul 
Plautius era atit de fericit că fiica lui ajunsese prietena unei 
nobile, încît nici nu mai dădea prin casă. Dormea cu Marcus, 
tînărul fierar, care se obişnuise să-l asculte, pînă noaptea tîrziu, 
făcîndu-şi planuri. Plautius era cu adevărat mulţumit de situaţia 
lui de aici. Era liber, era bine plătit, fiica lui era iubită de cel mai 
destoinic tînăr din Sarmizegetusa. Ce îşi putea dori mai mult un 
tată? Singur războiul îl neliniştea. Pe măsură ce romanii se 
apropiaseră de Sarmi, fusese mai îngrijorat, iar acum spaima 
pusese stăpiînire pe el. Făcuse tot ce era omeneşte să facă. 
Muncise ziua şi noaptea făurind zale şi virfuri de săgeți, şi săbii, 
şi tot ce trebuia pentru noile catapulte şi baliste. Fiecare sabie 
care ieşea din atelierele lui parcă îi apăra fata. 

Cînd Decebal poruncise ca tuturor caselor de pe coastă săli 
se dea foc, fierarul se retrăsese în cetate, şi Livia fusese luată 
de Curta, ca şi în urmă cu cîțiva ani, după terminarea primului 
război. Curta stătea şi ea în locuinţa-palat, ca şi Dates. 

După înapoierea tinerilor de la Roma, trecuseră doi ani 


liniştiţi, dar plini de treburi, apoi începuse iar războiul. În cei doi 
ani de pace nu stătuseră o clipă. Decebal se slujise de ei ca de 
cei mai credincioşi supuşi, trimiţîndu-i peste tot acolo unde avea 
nevoie de oameni de încredere. Dates umblase prin ţară, din 
cetate în cetate, ca să vadă cum stau cu pregătirile de apărare, 
se dusese la triburile vecine, după ajutoare, dăduse sfaturi 
constructorilor de cetăţi. Alergase în toate părţile, sfătuind şi 
controlînd. Ziper adusese la Sarmizegetusa meşteri şi militari. 
Primeau din ce în ce mai greu să vină în Dacia. Le era frică de 
Traian. Se învoiau numai cei cărora le ajunsese cuțitul la os. 

In tot acest timp Dates şi Curta se întilniseră de puţine ori şi 
de fiecare dată fata aproape că nu vorbise. Aflase de la Ziper tot 
ce se petrecuse la Roma, ştia cine este Arria şi ce sentimente îi 
purta Dates. Ziper îi povestise totul la îndemnul prietenului, care 
voia astfel s-o îndepărteze pe fată de el. N-o putea uita pe Arria, 
şi ar fi fost bucuros să audă într-o zi că s-a măritat. Fata însă 
suferea în tăcere şi îndepărta pe orice tînăr care încerca să se 
apropie de ea. Dragostea ei nu scăzuse nici după cele aflate 
despre Arria, ci dimpotrivă. Era hotărită să nu se mărite 
niciodată, deşi tatăl, mai ales, o îndemnase să se hotărască, 
pentru că înaintase cam mult în vîrstă. Curta se mulțumea să fie 
un adevărat zeu bun pentru dragostea Liviei. Fata fierarului îi 
împărtăşea tot ce plănuia împreună cu Ziper sau îi aducea veşti 
despre Dates, mai tot timpul plecat. 

Retragerea în cetate îi adunase pe toţi patru în locuinţa-palat. 

Acum aşteptau tăcuţi să treacă noaptea. Simţiseră nevoia să 
nu se despartă, presimţind că niciodată nu se vor mai întîlni cu 
toţii în acest loc. Primejdia îi apropiase. Dates o privea pe Curta 
cu o neaşteptată înţelegere. Romanii erau dincolo de zidurile 
cetăţii, se pregăteau de atac, şi acest lucru îl determinase să-şi 
privească faptele într-o altă lumină. Crezuse într-o speranţă 
deşartă. Arria nu putea fi niciodată a lui. Arria era o romană, mai 
întîi o romană, după cum el va fi întotdeauna mai întîi un dac. 
Duşmănia dintre popoarele lor îi îndepărta, fiecare simțindu-se 
parte din poporul lui. 

Curta stătea pe marginea patului cu picioarele sub ea. Ochii 
obosiţi nu-şi pierduseră strălucirea albastră, curată. Oboseala îi 
îmbujorase obrajii. „Oare ce-o fi gîndind despre mine?” se 
întreba Dates. 

În clipa aceea Arria îi apăru ca un ghinion în viaţa lui. Era 


departe de el, şi n-o dorea aproape. Ce ciudat, să n-o dorească 
pe Arria. Nu se mai gîndise de mult la ea şi, fără să-şi dea 
seama, o uitase. Murise în sufletul lui fără ca el să ştie. Plecase 
pentru totdeauna, lăsînd în urmă numai amintirea ei tulbure. Ce 
schimbător e sufletul omului! Poate uita ceea ce pare de 
neuitat! 

Oftă să-şi spargă pieptul, atrăgînd luarea-aminte a celorlalţi. 

— Trebuie să plecaţi din cetate, spuse Ziper, răspunzind 
propriilor lui gînduri. Dacă vă prinde romanul aici? 

— Eu nu plec! răspunse Curta cu o neaşteptată hotărîre în 
glas. 

— Nici eu. 

— În noaptea asta se mai poate ieşi prin ascunzătoare. Dates, 
sfătuieşte-le să plece. 

— E prea tirziu, Ziper. Romanii pot să le ajungă din urmă. 

— O să fie greu aici. 

— Peste tot e greu, cînd aici e greu. 

Fără nici o legătură cu ceea ce vorbiseră, Dates se aşeză pe 
pat, lîngă Curta şi o întrebă: 

— Mai eşti supărată pe mine? 

— Nu, răspunse fata într-un oftat. 

Auziră paşii oşteanului care venea să-l ia pe Dates. Urmau să 
treacă împreună de-a lungul valului de pămînt, să vadă dacă 
fiecare oştean este la locul lui. 

— Merg şi eu! 

Ziper se ridică, gata să-i însoţească. 

Cu greu se strecurară prin cetate. Peste tot bărbaţi, şi copii, şi 
femei lungiţi cu cîte o bocceluţă sub cap. In tot timpul Dates se 
gîndea: „Ce vor bea toţi aceşti oameni? Ce vor bea?” 

Apa era drămuită, mulţi îşi potoleau setea de la firul de apă 
care trecea prin mijlocul cetăţii. Dar ce vor face cînd Traian îl va 
opri să mai intre în cetate? Dates era sigur că încercatul Traian 
o să ştie ce are de făcut. 

Santinelele moţăiau, culcate cu burta pe valul de pămînt şi cu 
arcurile gata de tras.... 

Zorile nu erau departe. Întunericul începuse să se rărească. 
Jos, în vale, se zărea Sargeţia. Casele arse păreau monştri 
ciudati, negri, înfiorători. 

Dates, Ziper şi oşteanul treceau din santinelă în santinelă, 
întrebînd: 


— Dormi? 

— Nu dorm. 

— Să nu se furişeze careva prin pădure. 

— Aud şi iarba cînd creşte... 

Erau la cel de al doilea val de pămînt, care se termina în 
panta muntelui, mai înalt decît virful pe care era cetatea. 
Pădurea se prelungea pînă la primele case vecine, arse. 

Toate santinelele priveau spre vale, unde îl ştiau pe Traian şi 
legiunile lui. Dar primul semn că duşmanul se apropie nu veni 
dintr-acolo. 

— Sssst! făcu deodată oşteanul care se lăudase că aude iarba 
crescînd. Foşneşte ceva! 

Amuţiră. 

— N-aud nimic, zise Ziper. 

— Taci, Ziper! Eu sînt vinător, urechea mea prinde pasul 
căprioarei de la cinci aruncături cu piatra. 

Ascultară toţi patru, dar numai vînătorul se părea că aude 
ceva. El ridică mîna şi arătă spre pădure: 

— De-acolo! S-apropie cineva. 

De oriunde s-ar fi aşteptat, numai dintr-acolo, nu. Arătă spre 
coasta împădurită a muntelui înalt, care se continua din 
apropierea sanctuarelor şi urca pieptiş. 

Pe Dates îl străbătu un fior cînd îşi dădu seama că Traian va 
ataca din acea parte, de unde nimeni nu-l aştepta. Dar cum de 
reuşise să ajungă în virful muntelui prin văgăunile de pe coasta 
opusă cetăţii, numai într-o noapte? Oricit de încercaţi erau 
pedestraşii lui, nu era deloc uşor să te caţeri, cu armele la tine, 
peste muntele cu piatra dezvelită în partea aceea. 

Gîndurile îi fură curmate de un strigăt repede înăbuşit. O 
santinelă gituită, care apucase să scoată doar un horcăit. 

— Romanii! şopti Ziper, acum sigur că vînătorul nu se 
înşelase. 

— Romanii! strigă Dates. 

Se vedea ca prin ceaţă, şi tot cei care săriseră speriaţi, 
priveau în vale spre Sargeţia, dar nu vedeau nimic. 

— Spre turn! Spre turn! se auziră şi alte strigăte, mai 
îndepărtate, ale celor care păzeau dincolo de sanctuare. 

Toţi se îndreptară într-acolo, cu atît mai nedumeriţi, cu cît nu 
vedeau şi nu auzeau nimic. 

Romanii, cînd văzură că au fost simţiţi, dădură drumul cailor 


să alerge, ştiind că galopul îi va înspăimînta şi mai mult pe daci. 

Cavaleria?!! 

Cum de ajunseseră aceşti cavalerişti în virful muntelui? La 
orice se aşteptau dacii, numai la asta, nu. Şi, cu adevărat, se 
înspăimîntară. 

Din răritura pădurii apărură călări maurii lui Quietus, strigînd 
şi îndemnîndu-se într-o limbă care şi ea speria, prin sunetele cu 
totul noi. Dacii cunoşteau îndemnurile romanilor. 

Năvăliră în clipa în care era atita lumină încît să se poată 
vedea duşman cu duşman. 

Cei mai mulţi dintre daci nu mai văzuseră oameni cu pielea 
tuciurie, care să călărească fără să ţină friul, în fiecare mînă 
avînd cîte o armă. 

În clipa cînd maurii îşi dădură drumul la vale, îmboldind caii 
din călcîie, dinspre Sargeţia se repeziră pedestraşii, urlînd. 

Dacii se îndreptară mai întîi spre mauri, dar, auzind strigătele 
pedestrimii, se întoarseră, nemaiştiind încotro să ridice întîi 
sabia. 

— Cei din valul al doilea, spre mauri! strigă Dates, şi porunca 
lui fu repetată de altul şi de altul. Cei din primul val să aţină 
calea pedestraşilor! 

— Calea pedestraşilor!... Calea pedestraşilor!... fu repetată 
porunca, de zeci, de sute de ori. 

După primele clipe de spaimă, fiecare dac îşi păstră locul, dar 
era tîrziu, pentru că maurii şi ajunseseră în mijlocul lor. Din 
goana calului, duşmanul tăia deodată în dreapta şi-n stînga, cu 
amîndouă mîinile, ţinînd friiele în gură. 

— Caii! Răpuneţi caii! se auzi porunca unui comandant. 
Arcaşii să tragă în cai! 

Nu puteau azvirli săgețile decît cei care erau foarte aproape şi 
ţinteau la sigur. Ceilalţi stăteau degeaba cu săgețile în coardă, 
puteau lovi şi de-ai lor. 

Maurii galopară de-a lungul valului de pămînt, apoi se 
repeziră în sus, spre platoul sanctuarelor. Aici erau cîteva pilcuri 
de oşteni daci, toţi hotăriţi să piară decit să lase în mîna 
duşmanului  lăcaşurile lui Zamolxis. Ei luptau chiar sub 
conducerea lui Vezina, prins de năvală în afara zidurilor, în 
sanctuarul mic. 

Călăreţii dădură buzna în sanctuare. Coloanele se înălţau pînă 
deasupra cailor, dar maurii se vedeau luptind, de la briu în sus. 


Copitele cailor bocăneau sec pe lespezile de bazalt. Pitiţi în 
spatele coloanelor, dacii tăiau cu virfurile săbiilor curbate burţile 
cailor ca să doboare călăreţul înzăuat, apoi se repezeau şi-l luau 
în braţe, căutîndu-i beregata cu cuțitul. Mulţi mureau cu braţele 
încleştate de maur, încît cu greu mai puteau fi desprinşi. 

Din cetate se auzi cornul sunînd primejdia, şi poarta dinspre 
sanctuare se deschise, lăsînd să iasă cetele de luptători, care se 
aruncară în bătălie urlînd ca întotdeauna: 

— Pă eeeiii! 

Se iviseră tocmai la timp, pentru că maurii reuşiseră să-i 
împingă pe daci spre sanctuarul subteran, înconjurîndu-i. 
Vezina, cu sabia în mînă, uitase de bătrineţe şi lupta cot la cot 
cu ceilalţi. Maurii pricepură că el este căpetenia şi îşi făcură loc 
într-acolo. Însuşi comandantul maurilor, Lucius Quietus, era aici. 
El porunci cîtorva călăreţi să se retragă puţin, ca să pornească 
apoi în galop, printre coloane, drept spre Vezina. Caii lor aveau 
piepturile înzăuate. 

Ceilalţi mauri, la un strigăt al lui Quietus, se dădură în lături; 
printre coloane galopară caii orbiţi de oboseală şi hărmălaia din 
jur. Ei culcară sub copite tot ce le ieşi în faţă. Dacii din jurul lui 
Vezina se treziră sub burţile lor. Îi sfirtecau şi piereau striviţi de 
greutatea animalului căzut peste ei. 

Vezina încercă să se ferească de un maur, dar o copită îl lovi 
în cap, doborîindu-l. Altul căzu cu copitele pe pieptul lui, 
strivindu-l. Un țipăt de groază izbucni din piepturile celor care îl 
apărau. Moartea Marelui Preot îi înspăimîntă într-atit, încît 
bătură în retragere. Fugeau din sanctuarul în care pierise 
Vezina. 

Maurii pătrunseseră în spaţiul dintre valurile de pămînt, 
căzînd în spatele celor care trimiteau săgeți spre pedestraşi. 
Dates îşi dădu seama că de nu se retrăgeau în cetate, piereau 
pînă la unul. 

— În cetate! în cetateee! porunci el. 

Luptînd, se retrăgeau spre poartă. Rămăseseră pe valurile de 
pămînt doar ici şi colo cîţiva oşteni, care să ţină piept 
pedestraşilor. Pieriră cu toţii, dar salvară grosul luptătorilor. 
Cîţiva mauri, urmărindu-i, pătrunseră pînă dincolo de porţi, o 
dată cu ultimii oşteni, şi ura din piepturile dacilor se revărsă în 
întregime asupra lor, nimicindu-i. 

Cetatea era salvată! 


Călăreţii mauri mai galopară de-a lungul zidului, dînd chiote 
înspăimîntătoare, vrind să bage groază în cei dinăuntru. Fură 
primiţi cu o grindină de pietre şi săgeți şi se retraseră spre vale. 

Insuşi Traian ţinu să elogieze în faţa comandanților atacul lui 
Quietus. Împăratul recunoscu meritele maurului, socotind că 
luptele pentru cucerirea Sarmizegetusei fuseseră astfel scurtate 
cu multe zile, salvînd nenumărate vieţi de soldaţi din legiuni. 

În faţa lor se ridicau însă zidurile cetăţii! 


Copiii mai mărişori intrau în case, în locuinţele-turnuri ale 
tarabostesilor, chiar în locuinţa-palat - aşa poruncise Decebal - 
şi ieşeau din ele cărînd în spate scaune, mese, paturi şi orice 
alte lucruri din lemn, pe care le aduceau în mijlocul cetăţii. 
Scoteau fiecare scîndură, fiecare oblon de geam, şi le cărau la 
focul cel mare. Mamele erau cele care le aruncau în flăcări, 
înteţindu-le ca bărbaţii să poată pune deasupra lor trupurile 
luptătorilor străpunşi de săgețile romane. 

Era noapte, şi focul din mijlocul cetăţii lumina pînă departe, 
iar fumul purta pînă în tabăra duşmanilor mirosul de carne arsă. 
Dacii îşi trimiteau oştenii la masa lui Zamolxis, pentru că toţi 
pieriseră vitejeşte, după dorinţa marelui zeu. 

Jos, în vale, un rug la fel de înalt, trimitea lui Joe soldaţii izbiţi 
de pietrele praştiilor, răniţi de săgețile arcurilor sau stropiţi de 
şuvoiul de smoală încinsă. Şi Joe îi primea la el, pentru că toţi 
pieriseră vitejeşte... 

Nici un mort nu trebuia să rămînă pe cîmpul de luptă. 

Romanii aveau pădurile la îndemînă, pentru a-şi arde morţii, 
dacii nu le mai aveau. Ei îşi trimiteau vitejii la Zamolxis arzîndu-i 
cu mesele şi scaunele din case. 

Muriseră mulţi. Se terminaseră paturile, şi obloanele, şi 
mesele, şi fură desprinse birne din case şi şindrila de pe 
acoperişuri. În fiecare noapte rugul se înălța să schimbe în 
cenuşă trupurile care cu puţin mai înainte apăraseră cetatea. 


Trecuseră multe zile de cînd piereau, unul cîte unul, 
rărindu-se numărul celor care pîndeau pe ziduri. Îi omorau 
săgețile, şi săbiile în atacuri, şi mai ales setea şi lipsa mîncării. 
Flăcările rugului făceau să sclipească şi mai tare ochii ieşiţi din 
orbite de sete. Traian abătuse piriiaşul care trecea prin cetate şi 
aşteptase ca lipsa apei să îngenunche cerbicia dacilor. Ştia cît 


de mari sînt bazinele, cît timp vor avea de băut din ele. Şi dacă 
pornise iar atacurile, era din cauza bănuielii că cei din cetate au 
vreo fintînă sau bazine mai mari decit ştia el. Altfel cum să 
rabde atîta? Nu ştia că mulţi dintre cei care se zăreau pe ziduri 
mureau cu ochii spre el şi cu buzele încleştate, ca să nu ceară 
apă. Rămiîneau ţepeni şi, numai cînd le venea schimbul şi-i 
mişca, se prăvăleau jos. 

Noaptea oştenii se lungeau să se odihnească puţin, ca să fie 
buni a doua zi să ţină săbiile în miini, în timp ce femeile şi copiii 
înteţeau focul sub cazanele cu smoală şi plumb, încinse în tot 
timpul. Duşmanul ataca mereu, cînd într-o parte, cînd în alta, 
hărţuind şi sperînd să facă o spărtură, prin care să se strecoare. 
În cetate se făcea economie la smoală, la pietre, la săgeți. Dacă 
fiecare piatră şi fiecare săgeată ar fi răpus un duşman, tot nu ar 
fi fost de ajuns. Dar cum să lovească întotdeauna, cînd romanii 
se apropiau ocrotiţi de scuturi, pe cap cu coifuri lucioase, cu 
pieptul înzăuat? Nu mai aruncau decit atunci cînd îi prindeau 
căţărindu-se pe ziduri. Atunci tăiau funiile, răsturnau scările, 
rostogoleau bolovanii, vărsau smoala şi plumbul din oalele luate 
de pe foc. Privite din afară, zidurile arătau jalnic. Dire de smoală 
întărită se scurgeau de la metereze spre pămînt, pete de sînge 
învineţit arătau locul unde cu o zi, sau două, sau trei în urmă 
fusese proptită o scară pe care se avintaseră din afară soldaţii 
din legiune. Fumul înnegrise şi el piatra, acolo unde arseseră 
turnurile de asediu, după ce din cetate se aruncaseră în ele cîlţi 
îmbibaţi cu răşină. 

Romanii simțeau că dinăuntru rezistenţa e din ce în ce mai 
slabă şi mai disperată. Mulţi oşteni erau atît de slăbiţi, încît nu 
mai puteau ridica săbiile, şi atunci, cu ultima licărire de putere, 
îmbrăţişau romanul ajuns pe culmea zidului şi se aruncau în gol 
cu el, frîingîndu-şi amindoi oasele. Tot ar fi murit de sete. 


Se lumina de ziuă. Dates şi Ziper treceau din om în om, să se 
asigure dacă mai pot lupta sau dacă nu, să trimită pe altcineva 
în loc. Romanii obişnuiau să dea atacul în zori. 

Patru oşteni cărau un vas mare de smoală, abia luat de pe 
foc. Băgaseră doi pari prin urechile vasului şi-abia îl duceau. 
Oştenii care se îndeletniceau cu aprovizionarea celor de pe 
ziduri erau cei mai dărimaţi. Unul dintre ei mai ales, călca de 
parcă mergea cu ochii închişi, şovăind la fiecare pas. N-avea 


cine să facă această treabă în locul lui. 

Dates şi Ziper se priviră îngrijoraţi. În fiecare dimineaţă îi 
găseau mai lipsiţi de puteri. 

Numai el, dintre cei patru, îi salută. Dates îl recunoscu şi 
tresări speriat. Oare el să fie?! 

Din uriaşul Durdan nu mai rămăsese decit glasul lui gros, dar 
şi el stins. De sete parcă se împuţinase şi oasele i se scurtaseră, 
părea un om obişnuit, adus de spate, cu obrajii scofilciţi şi ochii 
sticloşi ieşiţi din orbite. Privirea lui Dates rămase pe mîinile lui, 
pe care le ştia mari şi puternice. Il purtaseră pe sus, cînd fusese 
rănit la picior. Acum capătul parului îl ţineau două palme uscate, 
cu pielea înnegrită şi zbircită ca scoarţa stejarului. Umerii i se 
îngustaseră, iar nădragii erau petrecuţi în faţă şi legaţi strîns cu 
cureaua, să nu cadă de pe el. 

— Seder unde e? întrebă Dates. 

Se aşteptase ca unul dintre cei patru să fie prietenul 
nedespărţit. Durdan arătă cu capul spre grămada de cenuşă din 
mijlocul cetăţii, unde erau arşi morţii. Micul Seder era acum la 
masa lui Zamolxis. 

Ridicară vasul şi, cînd să pornească, cel mai slab dintre ei se 
împletici şi căzu. Smoala se vărsă peste el. Iincercînd să se 
ridice, mai rău se tăvăli în lichidul încins. Se zbătu, gemînd 
înăbuşit, şi unde îl ardea mai tare acolo punea palma, şi cînd o 
trăgea răminea carnea sîngerindă pe care se scurgea smoala. 

Dates vru să se arunce spre el, dar Ziper ţipă, prinzîndu-l de 
braţ: 

— Nimic nu-l mai scăpă! De smoală nu scapi. Se lipeşte de 
tine şi te arde. 

Priviră neputincioşi la zviîrcolirile din ce în ce mai slabe ale 
oşteanului opărit. Smoala îi acoperise faţa şi ochii; se zbătea 
orb, căutînd un sprijin. Apoi, gemînd o dată lung, de parcă s-ar fi 
eliberat dintr-o strîinsoare îngrozitoare, el se lungi liniştit la 
pămînt şi rămase nemişcat. 

Această întîmplare măruntă în mijlocul luptelor de fiecare zi, 
cînd zeci şi zeci de alţi luptători piereau, dădu de gindit celor doi 
tineri. Văzuseră amîndoi deodată slăbiciunea celor care mai 
rămăseseră în viaţă şi îşi tîrau paşii de ici, colo. Cine să mai 
lupte pe ziduri, dacă toţi oştenii se împleticeau pe picioare? 

Curtea cetăţii, pînă deunăzi înţesată de oameni, era goală. 

Focul îi trimisese pe cei mai mulţi la Zamolxis. 


Trecură mai departe. În dreptul bazinelor văzură şirul celor 
care îşi aşteptau porţia de apă pe ziua aceea: mai mult femei. 
Unele luau cana şi o dădeau copiilor, s-o soarbă, iar ele doar îşi 
umezeau buzele. De a doua zi, nu vor mai avea nici căniţa pe 
care o primeau dimineaţa. 

Copiii plinseseră zile întregi cerînd apă. Acum se învăţaseră, 
ştiau că tot nu primesc şi tăceau răbdători. Nu mai aveau nici 
putere să plingă. Aşteptau cu buzele arse şi pielea uscată să 
înghită de cîteva ori din căniţă, apoi plecau ţinîndu-se de poalele 
mamelor şi se lungeau într-un colţ, pe cîte o blană de oaie, să 
moţăie pînă spre seară, cînd se aprindea focul pentru ars morţii. 
Atunci se ridicau şi cărau scînduri. 

Trecînd dintr-un loc într-altul, Dates şi Ziper se convinseră în 
ziua aceea că nu mai puteau rezista, dar nu îndrăzneau să 
rostească acest gind. Să părăsească Sarmizegetusa? Dar ce le 
mai rămiînea? 

Cu toate astea, gîndul retragerii revenea mereu în mintea lor. 
Piereau cu toţii de sete, pe cînd în afara zidurilor se puteau 
înzdrăveni şi porni mai departe lupta, din spatele altei cetăţi. 

Cînd aproape dăduseră roată zidurilor, auziră cornul din vîrful 
locuinţei-palat vestind apropierea romanilor. O nouă luptă 
începea. 

Dates şi Ziper alergară spre partea unde romanii ridicaseră un 
turn de asediu. Cornul suna din ce în ce mai grăbit, mai 
răscolitor. Lîngă cornist apăruse şi Decebal, să privească ce se 
întîmpla şi să dea poruncile necesare. El fu cel care, dindu-şi 
seama că duşmanii atacă numai în partea turnului, porunci ca 
oştenii de pe celelalte ziduri să vină în partea aceea. 

Turnul prinse a se mişca pe roţile lui grele, fără spiţe, împins 
de vreo douăzeci de soldaţi auxiliari. In spatele lui venea grosul 
pedestrimii. Cînd turnul era lipit de zid, soldaţii se căţărau pe 
scara dinăuntru şi apăreau în cerdacul făcut la o înălţime mai 
mare decit zidul cetăţii, ca să poată săgeta în jos. Balbul fusese 
cel care poruncise construcţia acestui turn foarte înalt, de pe 
care se putea sări pe zid sau în cetate, după ce arcaşii trăgeau 
şi făceau gol în jur. Mai avuseseră trei turnuri înalte cît zidul. In 
clipa apropierii, din cerdacul lor ajungeau doar la nivelul zidului; 
nu puteai să pătrunzi înăuntrul cetăţii. Mai mult, dacii de pe 
ziduri se avîntaseră în turn, reuşind să-i azvirle jos pe romanii 
puţini la număr din cauza locului strîmt. Dates trimisese să 


atace turnul oşteni unul şi unul, cu platoşă luată de la prizonierii 
romani. 

Balbus închipuise acest nou turn, înalt, în care nu puteau 
năvăli dacii, şi nici nu puteau săgeta prea bine de jos în sus, 
soldaţii fiind apăraţi de podeaua cerdacului. 

Cînd turnul fu aproape de ziduri, Dates înţelese primejdia cu 
atit mai mare cu cît se iviră şi auxiliari purtînd scări lungi, în 
timp ce soldaţii din turn săgetau, ca să facă loc gol în jur, 
auxiliarii propteau scările de zid şi urcau. Fu imposibil ca cineva 
să rămînă în apropierea turnului. Oştenii daci se feriră în spatele 
caselor, aşteptind ca duşmanul să vină spre ei. Ziper îşi dădu 
seama de primejdia de a-i lăsa pe romani să pătrundă în cetate 
şi apoi să se lupte cu ei. Era mai uşor să răpui duşmanul la 
ziduri, unde soldatul urca scara şi-l puteai da peste cap. 
Dincoace de zid, lupta nu mai era egală, romanii fiind în zale de 
fier şi cu scuturi greu de răzbit, iar dacii luptind cu cămaşa 
descheiată la git. 

— După mine! strigă el, alergind spre turn, dar lipit de zid. 

Zece, cincisprezece paşi se aflau sub bătaia săgeţilor romane, 
apoi intrau chiar sub cerdacul turnului. Dates, din cealaltă parte, 
strigă şi el celor din jur: 

— După mine! 

Pieriră cîţiva, dar se treziră un grup de oşteni hotăriţi sub 
cerdacul turnului, cu arcurile şi săbiile gata de luptă. 

Romanii săreau nu prea departe, şi cum picau, cum erau luaţi 
în primire de cei care pîndeau. 

— Arcaşii! Arcaşii! strigă Ziper. 

Stăteau cu arcurile pregătite şi, mai înainte ca romanul să 
ajungă jos, îl săgetau. Cei care ajungeau teferi, primeau săgeata 
în braţ, sau în cap, sau în picior, şi chiar dacă nu mureau, nici 
buni de luptă nu mai erau. 

Dates văzu capul unei scări apărînd chiar lîngă umărul lui. Se 
mişca la fiecare pas al celor care urcau. Pitindu-se sub zid, 
aşteptă cu virful săbiei în sus. De cum apăru romanul, îl şi 
împunse, şi urletul de durere îi spuse că nimerise bine. Al doilea 
nu se mai aviîntă ca primul. Mai întîi se ivi sabia lui, şi intre 
Dates şi el începu o luptă pe viaţă şi pe moarte. Era puternic şi 
priceput, şi nu-i fu uşor să-l răzbească. Îşi repezi sabia spre el, 
dar romanul se feri, şi vîrful de fier se propti în zid, rupîndu-se. 
Rămînînd în mînă cu un ciot, strigă să i se dea o sabie. Pînă să i 


se aducă, al treilea roman şi apăruse. Văzind soarta celor 
dinaintea lui, se trînti pe burtă şi se tîrî pe lăţimea zidului, ca să 
nu poată fi împuns. Dates se trezi cu coiful lui chiar deasupra 
capului. Începu o luptă inegală. Ştiind că nu-l va putea 
străpunge cu sabia ruptă, Dates se repezi şi-i prinse coiful, 
răsucindu-l. Îi simţi gîtul trosnind. Un alt oştean apăruse lîngă el 
şi Dates îi făcu semn să-l prindă pe roman de picioare. Se urcară 
amindoi pe zid şi-i dădură drumul pe scară, de-a curmezişul ei. 
În cădere, îi mătură pe toţi cei care tocmai urcau. 

— Sus! strigă Dates. 

Prinseră fiecare cite o parte şi traseră scara pe zid. 

Între timp Ziper ţinuse piept celor care săreau din turn sau 
urcaseră pe celelalte trei scări. Romanii prinseseră curaj văzînd 
că din acest turn pot sări în cetate şi pot lupta deschis cu dacii. 
Dacă nu reuşeau de data asta să pună stăpinire pe o parte din 
cetate, era pentru că nu pregătiseră destul de multe scări şi cel 
puţin două turnuri de asediu. Auxiliarii lucrau în mare grabă la 
altele. 

Aşa se gîndea şi Traian care privea din apropiere lupta. 

Decebal, văzînd desfăşurarea bătăliei, dădu o poruncă scurtă 
şi un oştean de lîngă el se grăbi s-o ducă mai departe. La puţin 
timp, două catapulte fură îndreptate spre turn şi-şi sloboziră 
săgețile lor lungi cît o suliță. Prima veni cu atita putere, încît 
trecu prin scîndura groasă. A doua trecu prin doi soldaţi deodată 
înşirîndu-i ca într-o frigare. Dacii scoaseră strigăte de atac şi se 
avîntară cu mai multă tragere de inimă la luptă. Era ultimul lor 
avint. 

Pe lîngă zid, doi oşteni duceau un vas cu smoală, nu prea 
mare, dar clocotind. Îl urcară pe zid. Cînd să-l răstoarne, unul 
dintre ei primi o săgeată drept în piept şi se cocirjă, 
prăvălindu-se în afară. Cel rămas în viaţă, văzînd că pe scară 
urcau alţi romani, se plecă şi luă singur oala în braţe. Urlă de 
durere, simţindu-şi pieptul gol şi palmele arse de vasul încins, 
dar nu-i dădu drumul. Ţipînd, se îndreptă cu el spre scară, şi se 
plecă peste romanii care urcau, arzîndu-i. Cu braţele arse, 
încleştate pe oală, se prăbuşi. Alţi doi, la îndemnul lui Dates, 
traseră scara. Făcură şi ei cele ce vedeau că fac Dates şi alţi trei 
oşteni. Luară scara ca pe un berbece şi o repeziră în cerdacul 
turnului, în care acum erau înfipte opt săgeți lungi. 

De la o distanţă ceva mai mare de locul luptei, copiii mai 


mărişori aruncau cu toată puterea pietre. 

Traian înţelese că nici de data asta nu ciîştigase bătălia, dar 
ştia ce are de făcut. 

Din pădure, trompetele sunară încetarea atacului, şi turnul 
greoi se îndepărtă de zid. 

Lupta încetă tot atît de brusc cum începuse. Dacii rămaseră 
cu braţele căzute pe lîngă trupuri, simțind deodată oboseala şi 
lipsa de putere. Îndiîrjirea din ei îi întărise, le dăduse forţe pe 
care nu bănuiau că le mai au. Acum iar erau nişte bieţi oameni 
sleiţi de sete, cu ochii arzînd, cu picioarele tremurînde, care se 
prăvăliră acolo unde erau, să-şi tragă sufletele. Nu mai avură 
putere nici să-şi strige bucuria de a fi respins şi acest atac. 

Decebal îi chemă la el pe cei doi tineri şi priviră împreună, de 
sus, din cerdacul locuinţei-palat, trupurile fără vlagă, lungite pe 
pămînt. Femeile le aduceau cite o cană de apă, le ridicau 
capetele şi le dădeau să soarbă. 

Regele oftă adînc şi, după ce mai tăcu un timp, muşcîndu-şi 
buzele groase, spuse: 

— La noapte plecăm din Sarmi. 

Nici unul n-a mai îndrăznit să rostească o vorbă. 


Din casă în casă treceau oşteni cu şomoiogul de cîlţi muiaţi în 
răşină şi dădeau foc. Nu trebuia să rămînă nimic în urma lor, 
numai cenuşă să găsească duşmanul. 

De sub locuinţa-palat pornea un tunel care ieşea tocmai în 
mijlocul pădurii, într-o grotă bine ascunsă. Mai întîi fură trimise 
femeile şi copiii, însoţiţi de cîţiva oşteni cu porunca de a-i duce 
prin pădure, ocolind crestele munţilor, pînă la Capidava, încă 
necucerită de duşman. Plecaseră mai înainte cîţiva oşteni să 
vestească sosirea şi să pregătească ceva cai, pe care să 
călărească acei tarabostes mai bătrîni şi femeile lipsite de 
putere. Livia şi Curta plecară o dată cu toate femeile. 

Cînd întunericul nopţii fu spart de primele flăcări izbucnite în 
cetate, Traian răsuflă uşurat. Fu sigur că a învins. Dacii îşi 
ardeau cetatea. A doua zi se vor preda, sau îi va găsi pe toţi 
morţi. Nu s-ar fi mirat ca în zori să găsească o cetate pustie şi 
arsă. 

Decebal hotărise ca o mînă de oameni să mai rămînă, să 
păstreze cît o putea cetatea, pentru ca ceilalţi să se poată 
îndepărta. Regele părăsi cetatea printre ultimii. Dates şi Ziper 


rămaseră să înfrunte pentru ultima dată duşmanul, a doua zi. 
Erau siguri că în zori Traian îşi va trimite trupele la atac. 

Şi aşa fu. 

Cînd turnul se urni spre cetate, îl primiră cu săgeți de 
catapultă, mai mult pentru ca să-şi facă simțită prezenţa. Şi bine 
făcură, pentru că romanii, care se aşteptau să găsească o 
cetate goală sau cu oşteni gata să se închine, rămaseră locului, 
aşteptînd noi porunci. Înfuriat, Traian trimise la atac toate 
trupele, să termine odată. 

Nu găsiră o cetate goală, dar se convinseră curînd că prea 
mulţi apărători nu sînt. Trecură uşor de ziduri şi lupta începu în 
cetate, pe după fiecare casă şi fiecare loc unde se putea 
ascunde un oştean. 

Dates poruncise să se retragă pas cu pas spre locuinţa-palat, 
rămasă în picioare şi bine întărită, în care aveau să se închidă. 

Romanii se treziră curînd stăpîni pe cetate, dar nu putură 
pătrunde în locuinţa-palat, înălţată pe ziduri de piatră. Uşa grea 
fusese închisă şi de-a curmezişul ei pus un drug gros de stejar. 

Trecu destul timp pînă cînd aduseră un berbec, s-o spargă. 
Dacii nu apărară locuinţa-palat. 

Cît timp romanii spărgeau uşa, ei se grăbiră să fugă prin 
tunel. 

Cînd nu găsiră pe nimeni, romanii bănuiră că trebuie să fie 
vorba de o ascunzătoare şi o căutară. 

Călăreţii mauri porniră în goana calului după ei, să-i caute. Cei 
doi tineri, pitiţi în pădure, săgetară cîţiva răzleţi, şi, pe caii lor, îl 
ajunseră din urmă pe Decebal. 

Cînd îi văzu, chipul regelui se lumină. Pînă în clipa aceea 
fusese tare îngrijorat. Dar bucuria lui fu de scurtă durată. 
Oşteanul care mergea înaintea lor, să pindească drumul, se 
înapoie într-un suflet. 

— În faţă sînt călăreţi romani! 

Se convinseră că nu se mai puteau strecura mai departe. 
Romanii înconjuraseră locul. 

— Ţineţi-le piept! porunci Decebal oşteanului, apoi se întoarse 
spre acei tarabostes care îl însoțeau şi le spuse: Prieteni, a sosit 
timpul să plecăm la Zamolxis. Romanul e în toate părţile. Traian 
ne caută să-şi împodobească cu noi carul victoriei. Cine ar putea 
să rabde o asemenea ruşine? 

Doar ce rostise aceste vorbe, că din vale se şi auziră 


zgomotele luptei. Romanii dădeau năvală, nerăbdători să ajungă 
mai repede la Decebal. 

Din locul unde erau, se vedea, pînă departe, valea şerpuită a 
unui rîuşor şi coamele dulci ale munţilor împăduriţi. Decebal 
privi lung în toate părţile, de parcă voia să-şi umple sufletul cu 
imaginile acelui loc. Privirea încordată de pînă atunci a chipului i 
se topi. Luptase pînă în ultima clipă, îşi făcuse datoria. 

Se întoarse spre un tarabostes din spatele lui şi-i spuse: 

— Zida, tu eşti cel mai bătrîn. 

Cel numit îşi plecă fruntea, în semn că a înţeles, şi îşi trase 
cuțitul de la briu. Făcu un pas în lături şi, cu un gest grăbit, îşi 
tăie gitul. Nici cel mai mic geamăt nu-i scăpă de pe buze. Căzu 
şi se prinse cu palmele de pămînt, murind aşa. 

După el, alţi conducători de triburi, de cetăţi, de oaste, îşi 
dădură moartea, rămînînd cu degetele înfipte în pămînt. 

— Voi, copiii mei, trebuie să scăpaţi! 

— Nu, unchiule! Ne-ar fi ruşine! se tîngui Dates, avînd pregătit 
cuțitul cu care să-şi scurteze zilele. Vrei să însoţim carul 
romanului? 

— Nu, Dates, fiule! Trebuie să trăieşti! Spune dacilor că am 
hotărît ca tu să fii regele lor! Strînge-i de prin toate locurile şi 
porneşte iar lupta! Caută aliaţi printre barbari şi luptă alături de 
eil... 

Dates gemu neputincios. Regele îi încredința viitorul Daciei. 
Nu-şi putea da moartea pe care o dorea. 

— Comoara de sub Sargeţia... Numai voi ştiţi taina ei. Cu 
aurul de acolo puteți cumpăra săbii. E cea din urmă nădejde a 
noastră... Nimeni să nu afle taina ei. 

Lupta se auzea acum la cîțiva paşi. Decebal îi îndemnă: 

— Hai, fugiţi! Fugiți! Spuneţi copiilor voştri că ne-am apărat 
pămîntul pînă la ultima suflare. Fugiţi! Nu uita, Dates, tu eşti 
regele dacilor! Scapă-ți ţara de duşmani! 

Nu aşteptă răspunsul lor. Işi înfipse cuțitul în gît şi rămase o 
clipă drept, privind spre tineri, şi amîndoi îi văzură ochii albaştri 
zimbind. 

Auziră săbiile izbindu-se una de alta şi se dezmeticiră. 
Primiseră porunca să se salveze şi să cheme pe daci la luptă. 
Trebuiau să scape! 

— Sus, Ziper! 

Erau în apropierea unui stejar gros de nu-l puteau cuprinde 


doi bărbaţi vînjoşi. Se căţărară pînă în virful lui şi rămaseră 
nemişcaţi pînă cînd liniştea se aşternu iar peste acel loc al 
durerilor. Coborîră tiptil şi porniră hotăriţi la drum. 

Aveau de îndeplinit porunca lui Decebal... 


Sfirsit 


